WILHELM HAUFF BASME 


CUPRINS 

Caravana 3 

Povestea califului barză 4 
Povestea vasului nălucă 9 
Povestea mâinii tăiate 13 
Cum a scăpat Fatme 20 
Muc cel mic 27 


Sadi împărat 33 

Povestea despre prinţul cel neadevărat 35 

Şeicul din alexandria şi robii lui 44 

Piticul Nas-Lung 48 

Tânărul englez 62 

Povestea lui Almansor 72 

Hanul din spessart 78 

Legenda guldenului cu cap de cerb 81 

Inimă rece (partea întâi) 90 

Povestea lui Said 101 

Grota din steenfoll 119 

Inimă rece (partea a doua) 130 

7-8 , 24 , 28, 34, 50, 83, 186-187 , 216 , 241, 243- 
244 , 336 


CARAVANA 

Odată, o caravană mare străbătea pustiul. Pe 
întinderile nesfârşite de nisip, străjuite doar de bolta 
necuprinsă a cerului, se auzeau, de undeva de departe, 
tălăngile cămilelor fi zurgălăii de argint ai cailor. Un nor 
gros de praf se învolbura înaintea caravanei, vestindu-l 
apropierea ; când şi când, o adiere împrăştia norul şi pe 
sub învolburările lui îţi luau ochii armele sclipitoare şi 
veşmintele ce străluceau. 

Aşa se ivi caravana în faţa privirii călăreţului ce se 
apropia de ea. Necunoscutul călărea pe un mândru cal 
arab, cu cioltar din piele de tigru şi căpăstrul stacojiu, 
împodobit cu clopoței de argint; pe capul bidiviului flutura 
un frumos surguci din pene. îmbrăcămintea arătosului 
călăreț era tot atât de mândră ca şi calul său. Pe cap avea 
turban alb, falnic, cusut eu fir de aur, pe trup - ilic şi 
şalvari roşii ca para focului, iar la şold îi atârna un iatagan 
cu plasele măiestrit făurite. 

Turbanul tras adânc pe frunte, căutătura ochilor 
negri, care aruncau fulgere de sub sprâncenele stufoase, şi 
barba lungă ce flutura pe sub nasul coroiat îi dădeau o 


înfăţişare cutezătoare, aprigă. 

La cincizeci de paşi de pilcul călăreţilor ce 
deschideau drum caravanei, el dădu pinteni calului şi în 
câteva clipe ajunse în dreptul acestora. Un călăreț 
singuratic, cutreierând pustiul, părea ceva cu totul 
neobişnuit, aşa încât caraulele caravanei, temându-se de 
un atac, întinseră suliţele. Văzându-se întâmpinat cu 
vrăjmăşie, călăreţul strigă : 

— Ce vreţi ? Credeţi oare că un singur om e în stare 
să lovească o caravană ? 

Ruşinate, caraulele îşi lăsară suliţele în jos ; 
căpetenia lor se apropie de străin, să-i afle vrerea. 

— Cine e stăpânul caravanei ? întrebă călăreţul. 

— Ea nu are un singur stăpân, răspunse cel întrebat. 
Mai mulţi neguţători au pornit de la Mecca spre ţara lor, 
iar noi îi călăuzim prin pustiu şi-i păzim de ticăloşii de tot 
soiul care ar putea să le tulbure călătoria. 

— Duceţi-mă, dară, la neguţători, ceru străinul. 

— Nu e cu putinţă acum, răspunse căpetenia 
caravanei. Noi trebuie să mergem fără oprire, iar 
neguţătorii vin în urmă cu cel puţin un pătrar de ceas ; dar 
dacă vrei să ne însoţeşti până la popasul de amiază, fie-ţi 
voia împlinită ! 

Străinul nu răspunse nimic ; luă ciubucul lung pe 
care îl ducea legat de oblânc şi începu să pufăie. Călărea 
lingă căpetenia caravanei şi trăgea adânc din ciubuc. 
Căpetenia caraul lor se frământa, întrebându-se cine o fi 
străinul ; nu cuteza să-l întrebe de-a dreptul cum îl cheamă 
şi, oricât de iscusit se străduia să lege vorba: „Fumezi un 
tutun bun" sau: „Frumos păşeşte calul dumitale", primea 
acelaşi răspuns sec: „Da, da!" 

În sfârşit ajunseră la un loc potrivit pentru popasul 
de amiază. Căpetenia caravanei îşi aşeză oamenii de pază 
şi se opri împreună cu necunoscutul, aşteptând să se 
apropie caravana. Treizeci de cămile, cu încărcături grele, 
cu călăuze înarmate trecură pe lângă ei. în urma lor 


veneau călare, pe nişte cai de toată frumuseţea, cei cinci 
neguţători, stăpânii caravanei. Mai toţi erau bărbaţi 
înaintați în vârstă, cu înfăţişare cumpănită, aşezată ; 
numai unul singur părea mult mai tânăr decât ceilalţi, mult 
mai vesel şi mai vioi. Caravana se încheia cu un mare 
număr de cămile şi de cai de povară. 

Inălţară corturile, iar cămilele şi caii îi priponiră în 
jurul acestora. în mijloc se afla un cort mare de mătase 
albastră, către care căpetenia caraulelor îl însoţi pe străin. 
Când dădură la o parte perdeaua de la intrarea cortului, 
văzură pe cei cinci neguţători stând pe perne cusute cu fir 
de aur ; arapi forfoteau încolo şi încoace, aducând 
mâncăruri şi băuturi. 

— Ne-ai adus un musafir ? întrebă neguţătorul cel 
tânăr. 

Dar mai înainte ca cel întrebat să apuce să 
răspundă,străinul grăi : 

— Mă numesc Selim Baruch şi sunt din Bagdad ; în 
drum spre Mecca am fost prins de nişte tâlhari şi acum trei 
zile am izbutit să fug pe ascuns. Marele profet mi-a ajutat 
să aud din depărtare tălăngile caravanei voastre. Aşa am 
ajuns aici. în găduiţi să merg cu voi ; n-am să fiu nevrednic 
de ocrotirea voastră şi odată ajunşi la Bagdad, am să vă 
răsplătesc cu prisosinţă bunătatea, căci sunt nepotul 
marelui vizir. 

Drept răspuns, vorbi cel mai vârstnic dintre 
neguţători : 

— Selim Baruch, zise el, fii binevenit la umbra 
noastră. 

Bucuroşi te ajutăm, dar, înainte de toate, asază-te ca 
să mănânci şi să bei cu noi ! 

Selim Baruch se aşeză lingă neguţători, mâncă şi bău 
cu ei. După-masă, robii strânseră vasele şi aduseră 
narghilele şi şerbet turcesc. Neguţătorii rămaseră multă 
vreme tăcuţi, scoțând nori albăstrii de fum şi privindu-i 
cum se încolăcesc, se destramă şi apoi, încet-încet, se fac 


nevăzuţi. În cele din urmă, tăcerea fu curmată de tânărul 
neguţător : 

— De trei zile, zise el, tot mergem călare sau facem 
popas şi mâncăm, fără să avem parte de vreo distracţie ! 
M-a cuprins o plictiseală de moarte. Mie îmi place ca după- 
masă să privesc dănţuitorii sau să ascult cântece. Nu vă dă 
prin cap,prieteni, cum ne-am putea veseli şi noi ? 

Cei patru neguţători mai vârstnici pufăiau mai 
departe în tăcere şi păreau să cugete adânc ; străinul însă 
răspunse : 

— Dacă-mi îngăduiţi, aş propune eu ceva : să spunem 
cu toţii, pe rând, la fiecare popas, câte o poveste. Aşa ar 
trece timpul mai uşor. 

— Înţeleaptă vorbă ai grăit, Selim Baruch, zise 
Ahmet, cel mai bătrân dintre neguţători. Să facem precum 
zici! 

— Mă bucură că spusa mea vă e pe plac, rosti Selim, 
şi, ca să vedeţi că nu vă cer un lucru nelalocul lui, am să 
fac eu începutul. 

Bucuroşi, cei cinci neguţători se apropiară, aşezându- 
se roată în jurul străinului. Robii umplură din nou cupele, 
îndesară tutun proaspăt în narghilelele stăpânilor şi 
aduseră jar ca să-l aprindă. lar Selim îşi drese glasul, luă o 
înghiţitură de salep şi, netezindu-şi mustăţile, începu : 

Ascultati, aşadar, Povestea Califului Barză ! 


POVESTEA CALIFULUI BARZĂ 

I 

Într-o frumoasă după-amiază, califul Raşid din 
Bagdad şedea în tihnă, cu picioarele încrucişate pe divan ; 
dormise puțin, căci era o zi caldă, şi acum, după somn, se 
simțea foarte voios. Trăgea câte un fum din narghileaua 
din lemn de trandafir, sorbea înghiţitură cu înghițitură din 
cafeaua pe care i-o turna un rob ; îşi mângâia de fiecare 
dată, mulțumit, barba - semn că-i plăcea cafeaua. într-un 
cuvânt, pe fața lui se citea că se simte bine. Acesta era 


ceasul cel mai prielnic să stai de vorbă cu califul, ceasul în 
oare era tare blând şi binevoitor. Din pricina asta, marele 
vizir Mansor îl vizita în fiecare zi tocmai la acel ceas. Şi în 
după-namiaza aceasta se înfăţişă ca de obicei, gânditor, 
însă cu mult mai gânditor decât în alte rânduri. Califul 
scoase pentru o clipă narghileaua din gură şi întrebă: 

— De ce ai o faţă atât de îngândurată, o, marele meu 
vizir? 

Vizirul îşi încrucişa braţele pe piept, se plecă în faţa 
stăpânului său şi răspunse: 

— Stăpâne, nu ştiu dacă am o faţă îngândurată, dar 
jos, în faţa porţilor palatului, se află un boccegiu care are 
de vânzare lucruri atât de frumoase, încât tare îmi pare 
rău că n-am mai mulţi bani. 

Califul, care de mult voia să-i facă o bucurie marelui 
său vizir, trimise jos un arap să-l cheme pe neguţător. 
Robul se întoarse degrabă cu un grăsan scund, arămiu la 
faţă, îmbrăcat în straie ponosite şi care ducea o besactea. 
înăuntru se aflau perle, inele, pistoale cu plasele bătute în 
pietre scumpe, cupe, piepteni. Califul şi vizirul le cercetară 
pe toate pe îndelete şi, în cele din urmă, califul cumpără 
pentru el şi pentru Mansor nişte pistoale de toată 
frumuseţea, iar pentru soţia vizirului - un pieptene. 

Neguţătorul se pregătea tocmai să închidă 
besacteaua, când califul zări un mic sertar şi întrebă dacă 
şi acolo sunt lucruri de vânzare. Neguţătorul scoase din 
sertar o cutie în care se afla o pulbere negricioasă şi o 
hârtie acoperită cu o scriere ciudată, pe care nici califul, 
nici Mansor nu o putură desluşi. 

— Am primit cândva praful şi hârtia de la un 
neguţător,care, la rândul lui, le-a găsit pe o uliţă din 
Mecca, lămuri boccegiul. Nu ştiu ce putere au şi vi le dau 
pe nimica toată .Mie nu-mi sunt de niciun folos. 

Califul, căruia îi plăcea să aibă între cărţile sale 
scrieri vechi, chiar dacă nu le putea citi, îi cumpără hârtia 
şi cutiuţa, încuviinţă apoi plecarea neguţătorului... Califul 


dorea foarte mult să dezlege slovele acelea tainice, şi-l 
întrebă pe vizir dacă nu cunoaşte pe cineva care să-i ajute 
la treaba asta. 

— Mărite doamne şi stăpâne, spuse vizirul, lângă 
marea moschee locuieşte im om cu numele de Selim cel 
învăţat ; el ştie toate limbile. Dă poruncă să se înfăţişeze 
degrabă : poate află el taina acestor slove. IÎnvăţatul Selim 
fu adus de îndată. 

— Selim, grăi califul, se spune că ai fi foarte învăţat; 
iată scrierea aceasta ; citeşte-o ! De vei şti s-o dezlegi, te 
voi răsplăti cu straie noi, de sărbătoare, iar de nu, vei 
primi douăsprezece palme şi douăzeci şi cinci de lovituri la 
tălpi, căci atunci în zadar ţi s-ar mai spune „Selim cel 
învăţat". 

Selim făcu o temenea şi răspunse : 

— Facă-se voia ta, stăpâne ! 

Privi îndelung scrisul şi deodată strigă : 

— De nu e limba latinească, stăpâne, să mă 
spânzuri ! 

— Spune ce scrie, dacă e latinească ! porunci califul. 
Selim începu să tălmăcească : 

— „Omule, tu care vei găsi aceasta, slăveşte-l pe Alah 
pentru bunătatea sa. Cine va trage pe nas din pulberea 
asta şi va rosti în acelaşi timp cuvântul Mutabor, acela se 
va putea preschimba în orice jivină şi va înţelege graiul 
dobitoacelor. De va voi să-şi capete iară înfăţişarea 
omenească, să se plece de trei ori către răsărit şi să 
rostească acelaşi cuvânt. Dar fereşte-te să râzi în timpul 
cât ai înfăţişarea de lighioană, căci vorba fermecată piere 
de îndată din mintea ta şi rămâi cu chip de jivină". 

Selim cel învăţat isprăvi de citit. Califul se arătă 
nespus de mulţumit şi-l puse pe învăţat să facă jurământ că 
nu va dezvălui nimănui taina aceasta : îi dărui apoi straie 
frumoase şi-l lăsă să plece, după care grăi către marele 
său vizir : 

— Am făcut un târg bun, Mansor. Cât mă bucur că voi 


putea lua chip de jivină ! Mâine dimineaţă să vii la mine. 

Mergem împreună pe câmp, tragem pe nas din 
cutiuţă şi vom putea să ascultăm tot ce se vorbeşte în 
văzduh, în apă, în pădure şi pe câmp. 


II 

A doua zi dimineaţă, după ce califul luă o gustare şi 
se îmbrăcă, marele vizir se înfăţişă, după cum i se 
poruncise, ca să-l ia la plimbare. Califul vâri la cingătoare 
cutiuţa cu pulberea fermecată, spuse curtenilor să rămână 
în urmă şi porni înainte, însoţit numai de marele vizir. 
Colindară prin întinsele grădini ale califului, dar în zadar 
căutară niscaiva vietăţi ca să poată încerca praful vrăjit. În 
cele din urmă, vizirul fu de părere să meargă mai departe, 
înspre iaz, unde văzuse adeseori tot felul de vieţuitoare, 
mai ales berze, care se plimbau întotdeauna pe acolo, 
păşind grav şi clămpănind. 

Califul urmă sfatul vizirului său şi se îndreptă cu el 
spre iaz. Când ajunseră acolo, văzură o barză ce păşea 
îngindurată încoace şi încolo, căutând broaşte şi 
clămpănind din cioc. Undeva, departe, în văzduh, plutea o 
altă barză, venind tot într-acolo. 

— Pun rămăşag pe barba mea, mărite stăpâne, zise 
marele vizir, că năltăroagele astea două îşi vor spune acum 
lucruri vrednice de auzit. Ce-ar fi să ne prefacem în 
berze ? 

— Bine ai grăit, răspunse califul. Dar, întâi şi întâi, să 
ne amintim cum trebuie să facem ca să luăm din nou 
înfăţişare omenească Aşadar, dacă ne închinăm de trei ori 
către răsărit şi rostim cuvântul Mutabor, eu voi lua din nou 
chip de calif şi tu de vizir. Dar pentru nimic în lume nu 
trebuie să râdem, căci atunci suntem pierduţi! 

În timp ce califul vorbea astfel, cea de-a doua barză 
se roti încet deasupra capetelor lor şi se lăsă uşor pe 
pământ. Califul scoase repede cutiuţa de la brâu, trase 
praf pe nas, îi dădu şi marelui vizir şi strigară amândoi 


într-un glas : „Mutabor! 

Deodată, ca prin farmec, picioarele li se subţiară, se 
făcură lungi şi roşii, frumoşii iminei galbeni ai califului şi ai 
însoţitorului său se preschimbară în labe urâte de barză, 
braţele se prefăcură în aripi, gâtul se înălţă dintre umeri şi 
se lungi cu un cot, bărbile se făcură nevăzute, iar trupul li 
se acoperi cu pene albe. 

— Ai un plisc frumos, vizire, spuse califul, mirându-se 
îndelung. Pe barba profetului, aşa ceva n-am mai văzut în 
viaţa mea ! 

— Mulţumesc preasupus, răspunse marele vizir, 
făcând o plecăciune, dar, dacă-mi este îngăduit, aş spune 
că înălţimea voastră arătaţi ca barză aproape mai frumos 
decât în chip de calif. Dar, dacă înălţimea voastră doreşte, 
să le ascultăm pe prietenele noastre de colo şi să vedem 
dacă într-adevăr înţelegem graiul berzelor. 

În timpul acesta, cea de-a doua barză se lăsă pe 
pământ, îşi curăţă picioarele cu ciocul, îşi netezi penele şi 
se îndreptă spre prima barză. Cele două berze noi-nouţe se 
apropiară grabnic şi auziră, spre uimirea lor, următoarea 
convorbire : 

— Bună dimineaţa, doamnă Picior-Lung, aţi ieşit atât 
de devreme la câmp ? 

— Bună să-ţi fie inima, dragă Clămpăne-Cioc ! Iată, 
am adus o mică gustare. Vrei o ciosvârtă de şopârlă sau o 
pulpită de broască ? 

— Mulţumesc frumos ; azi nu prea am poftă de 
mâncare. Am venit pentru altceva la câmp. Astăzi trebuie 
să dănţuiesc în faţa oaspeţilor tatălui meu şi vreau să fac 
în taină câteva încercări. 

Şi tânăra barză începu să se plimbe pe câmpie, 
făcând mişcări năstruşnice. Califul şi Mansor o urmăreau 
cu uimire. Când o văzură însă ridicând un picior şi fâlfâind 
grațios din aripi, cei doi nu se mai putură stăpâni : din 
pliscurile lor izbucni un râs nestăvilit, care nu mai 
contenea. Califul se potoli cel dinţii. 


— Să te prăpădeşti de ris ! strigă el. Petrecerea asta 
nu-i plătită nici cu aur ! Păcat că prostănacele au fugit de 
risul nostru, altminteri te pomeneşti că ar fi început să şi 
cânte ! 

Dar deodată marele vizir îşi aminti că nu era îngăduit 
să râzi în timpul vrăjii şi îi împărtăşi califului îngrijorarea 
sa. 

— Pe Mecca şi Mesdina ! Ar fi o glumă proastă să 
rămânem berze! Aminteşte-ţi tu neghiobul acela de 
cuvânt ; mie nu-mi vine în minte. 

— Trebuie să ne plecăm de trei ori spre răsărit şi în 
acelaşi timp să spunem : Mu-mu-mu... 

Se întoarseră cu faţa spre răsărit şi se plecară 
mereu, atingând pământul cu pliscurile. Dar, vai!Cuvântul 
fermecat le pierise din minte şi, oricât se înclina califul şi 
oricât bolborosea vizirul său mu-mu-mu, nu şi-l aminteau şi 
pace. Bietul Raşid şi vizirul său erau sortiţi să rămână 
berze. 


III 

Cele două berze fermecate se plimbau triste pe 
câmpie, neştiind, în durerea lor, ce să facă. înfăţişarea de 
barză nu şi-o puteau schimba. Să se întoarcă în oraş spre a 
fi recunoscuţi era cu neputinţă : cine ar da crezare unei 
berze că este calif şi chiar dacă asemenea lucru ar fi de 
crezut, ar vrea locuitorii Bagdadului să aibă o barză drept 
calif ? 

Rătăciră astfel zile în şir, hrăninidu-se anevoie cu 
poamele timpului, pe care nu le puteau mesteca bine din 
cauza pliscurilor prea lungi. De şopârle sau broaşte nu 
prea aveau poftă : 

le era teamă să nu-şi strice stomacul cu ele. Singura 
lor mângâiere în aceste triste împrejurări era că puteau să 
zboare ; şi zburau deseori deasupra acoperişurilor din 
Bagdad, ca să vadă ce se mai petrece pe acolo. 

În primele zile băgară de seamă că pe străzile 


oraşului domnea o mare nelinişte şi tristeţe. Dar, cam la 
patru zile după vrajă, aflându-se deasupra palatului 
califului, văzură jos, în stradă, un alai măreț. 

Răsunau tobe şi fluiere, iar un bărbat îmbrăcat într-o 
mantie de purpură cusută cu fir de aur mergea călare pe 
un cal împodobit, înconjurat de slujitori în veşminte 
strălucitoare. Jumătate din norodul Bagdadului alerga în 
urma lui, strigând într-un glas; „Trăiască Mizra, trăiască 
stăpânul Bagdadului ! Cele două berze de pe acoperişul 
palatului se priviră îndelung. Califul grăi: 

— Îţi dai seama acum, mare vizir, de ce am fost 
vrăjit ? 

Acest Mizra este fiul duşmanului meu de moarte, 
puternicul vrăjitor Kaşnur, care, într-un ceas rău, mi- a 
jurat răzbunare. 

Dar eu nu mi-am pierdut nădejdea. Vino cu mine, 
credinciosul meu tovarăş de suferinţă, să mergem la 
mormântul profetului: poate că în acel loc sfânt vraja se va 
risipi. 

Se înălţară de pe acoperişul palatului şi se îndreptară 
către Medina. 

Dar cele două berze nu prea erau obişnuite să zboare 
şi pluteau anevoie. 

— O, stăpâne, gemu după câteva ceasuri marele vizir, 
cu voia măriei tale, eu nu mai pot; măria ta zbori prea 
repede şi, în afară de asta, s-a lăsat seara şi am face bine 
să poposim undeva peste noapte. 

Raşid dădu ascultare rugăminţii slujitorului său şi 
zărind dedesubt nişte zidiri năruite care-i puteau adăposti, 
se lăsară pe ele. Acolo părea să fi fost odinioară un castel. 
Printre zidurile surpate se ridicau pilaştri frumos lucraţi, 
iar câteva încăperi ce se păstraseră întregi stăteau 
mărturie a strălucirii de odinioară. Raşid şi însoţitorul său 
străbătură coridoarele, căutând un locşor uscat ; deodată, 
barza Mansor se opri. 

— Doamne, stăpâne, şopti el încetişor, ştiu că este 


ruşinos pentru un mare vizir, şi cu atât mai mult pentru o 
barză, să se teamă de stafii. Mă cam trec fiorii, căci pe-aici 
pe-aproape am auzit limpede un suspin şi un geamăt. 

Califul se opri şi el şi auzi desluşit un scâncet slab, 
care semăna mai mult a geamăt de om decât de animal. 
Nedumerit, vru să se apropie de locul de unde veneau 
gemetele ; vizirul însă îl apucă cu ciocul de aripă şi îl rugă 
stăruitor să nu se apropie, ca să nu dea peste cine ştie ce 
alte primejdii. Dar în zadar ! Califul - căruia şi în pieptul 
de barză îi bătea o inimă vitează - se smulse cu preţul 
câtorva pene şi o luă la goană printr-un coridor întunecos. 
Ajunse degrabă la o uşă ce părea a fi întredeschisă şi 
îndărătul ei auzi desluşit suspine şi scâncete. împinse uşa 
cu ciocul, dar se opri mirat în prag. Pe podeaua încăperii 
dărăpănate, slab luminată printr-o fereastră zăbrelită, 
stătea o bufniţă mare. Lacrimi grele se prelingeau din 
ochii ei mari şi rotunzi, iar din pliscu-i încovoiat ieşeau 
vaiete răguşite. Dar la vederea califului şi a vizirului său, 
care se apropiase şi el .Intre timp, bufnița scoase strigăte 
de bucurie. Cu aripile ei cafenii îşi şterse grațios lacrimile 
şi, spre marea uimire a celor doi, strigă cu glas omenesc, 
în arabă: 

— Fiţi binevenite, berzelor ! Voi sunteţi semnul 
izbăvirii mele, căci mi s-a prorocit odată că berzele îmi vor 
aduce o mare fericire. 

Când califul îşi reveni din uimirea care-l cuprinsese, 
Îşi înclină gâtul lung, îşi mişcă grațios picioarele şi rosti: 

— Bufniţo, vorbele tale mă fac să cred că am găsit în 
tine o tovarăşă de suferinţă. Dar, vai, nădăjduieşti zadarnic 
că noi o să te putem scăpa. Ai să recunoşti tu însăţi 
neputinţa noastră, când vei auzi ce ni s-a întâmplat. 

Bufnița îl rugă să-i povestească şi califul începu să 
depene cele ce-am aflat şi noi până acum. 


IV 
Califul povesti păţania prin care-i fusese dat să 


treacă şi, după ce termină, bufnița îi mulţumi şi-i zise : 

— Ascultă şi povestea mea şi-ai să vezi că nu sunt 
mai puţin nefericită decât tine. Tatăl meu este 
maharadjahul Indiei, iar sărmana de mine sunt singura lui 
fiică şi mă numesc Lusa. Vrăjitorul Kaşnur, care v-a vrăjit 
pe voi, m-a năpăstuit şi pe mine. Kaşnur s-a înfăţişat într-o 
bună zi tatălui meu şi m-a cerut de soţie pentru fiul său 
Mizra. Tatăl meu însă, care e un om iute la mânie, a 
poruncit să fie zvârlit jos pe scări. 

Nemernicul şi-a schimbat înfăţişarea şi, în haine de 
rob, a izbutit să se furişeze şi să ajungă din nou în preajma 
mea, pe când mă plimbam o dată în grădină şi doream că 
beau ceva răcoritor ; mi-a adus o licoare ce m-a 
preschimbat în vietatea asta respingătoare, m-a târât 
încoace mai mult moartă de spaimă şi mi-a zbierat în 
urechi, cu glas înfricoşător : 

„Ai să rămâi aici, urâtă, dispreţuită până şi de 
lighioane ! De nu se va găsi cineva care, nesilit de nimeni, 
să te dorească de soţie sub această înfăţişare 
respingătoare, aici îţi vei sfârşi zilele. Iată răzbunarea mea 
faţă de tine şi de trufaşul tău părinte!" 

De atunci s-au scurs multe luni. Stau în lăcaşul 
acesta singură, tristă şi urâtă de lume ; chiar şi jivinelor le 
e groază de mine ; nu mă pot desfăta cu frumuseţile firii, 
căci ziua sunt oarbă şi numai în ceasurile când luna îşi 
revarsă lumina palidă peste aceste ziduri cade vălul de pe 
ochii mei. 

Bufnița sfârşi de vorbit şi îşi şterse din nou ochii cu 
aripa, căci istorisirea suferințelor ei îi storsese noi lacrimi. 

După povestirea prinţesei, califul căzu pe gânduri. 

— Dacă nu mă înşel, spuse el,- între nenorocirile 
noastre se tes fire tainice ; dar cum să găsesc cheia acestei 
taine ? 

Bufnița îi răspunse : 

— Of, Doamne ! Şi eu am această bănuială, căci 
odată, în frageda mea copilărie, o femeie înţeleaptă mi- a 


prorocit că o barză îmi va aduce o mare fericire, şi cred că 
ştiu cum am putea să ne găsim scăparea. Califul se arătă 
foarte mirat şi o întrebă ce vrea să spună. 

— Vrăjitorul care ne-a urgisit pe amândoi, zise ea, 
vine o dată pe lună printre dărâmăturile de aici. Nu 
departe de cămara aceasta se găseşte o sală : acolo 
obişnuieşte el să chefuiască cu o şleahtă de prieteni. l-am 
auzit adeseori povestindu-şi fărădelegile ; cine ştie, poate 
că are să spună cuvântul fermecat care v-a pierit din 
minte. 

— O, scumpă prinţesă ! strigă califul. Spune repede, 
când vine şi unde se află sala ? Bufnița tăcu o clipă, apoi 
zise : 

— Nu mi-o luaţi în nume de rău, dar nu vă pot împlini 
dorinţa decât cu o condiţie. 

— Spune ! Spune! strigă Raşid. Porunceşte! Primim 
orice condiţii ! 

— Aş dori să-mi recapăt şi eu libertatea odată cu voi, 
dar aceasta nu se poate întâmpla decât dacă îmi cere mâna 
unul din voi. 

Berzele se arătară cam mirate de această propunere 
şi califul făcu semn slujitorului său să iasă puţin afară 
împreună cu el. 

— Mare vizir, spuse califul când fu dincolo de uşă, 
ăsta-i un târg prost, dar n-ai ce-i face, trebuie să-l primeşti! 

— Cum ? răspunse acesta. Nu vreau câtuşi de puţin 
ca soţia mea să-mi scoată ochii când mă întorc acasă. In 
afară de asta, eu sunt prea bătrân, pe câtă vreme măria ta 
eşti tânăr şi neînsurat, poţi mai curând să ceri mâna unei 
tinere şi frumoase prințese. 

— Tocmai asta e ! oftă califul în timp ce aripile îi 
atârnau pleoştite. Cine îmi spune că e tânără şi frumoasă ? 
Asta se cheamă să cumperi mâţa-n sac. 

Se îndemnară unul pe altul vreme îndelungată, până 
ce califul, văzând că vizirul său ar vrea mai bine să rămână 
barză decât să se însoare cu bufnița, se hotărî să facă el 


însuşi lucrul acesta. Bufnița se arătă îndată şi spuse că 
sosiseră tocmai la timpul potrivit, întrucat era cu putinţă 
ca vrăjitorii să se adune chiar în noaptea aceea. Apoi 
părăsi încăperea împreună cu berzele şi toţi porniră spre 
sala cu pricina. 

Merseră ce merseră printr-un coridor întunecos şi 
deodată, de după un zid năruit, ţâşni o lumină sclipitoare. 
Se apropiară de locul acela şi bufnița îi povăţui să stea 
nemişcaţi. Prin crăpătura lingă care se aflau se vei dea o 
sală mare, minunat împodobită, cu coloane de jur împrejur. 
O mulţime de lămpi în fel şi fel de culori înlocuia lumina 
zilei. In mijlocul sălii se afla o masă rotundă pe care erau 
aşezate bucatele cele mai alese. Jur împrejurul mesei, pe o 
sofa, şedeau apt bărbaţi. Berzele recunoscură printre ei pe 
neguţătorul care le vânduse pulberea fermecată. Vecinul 
său de masă îl îndemnă să povestească ultimele sale 
isprăvi. Intre altele, el istorisi povestea califului şi a 
vizirului său. 


V 

— Care este cuvântul pe care trebuia să-l ţină minte ? 
întrebă celălalt vrăjitor. 

— Un cuvânt greu, în limba latinească, cuvântul 
Mutabor. 

La auzul acestui cuvânt, berzele, pitite după 
crăpătura zidului, aproape că-şi ieşiră din minți de bucurie. 
O luară la fugă cu picioarele lor lungi, năpustindu-se către 
poarta ruinei atât de iute, încât bufnița abia putu să se ţină 
după ele. înduioşat, califul îi spuse bufniței : 

— Izbăvitoare a vieţii mele şi a prietenului meu, 
drept recunoştinţă veşnică faţă de tot ceea ce ai făcut 
pentru noi,te rog să-mi fii soţie. 

Apoi berzele se întoarseră către răsărit. îşi înclinară 
de trei ori gâturile lor lungi către soarele care tocmai se 
înălța de după munţi. „Mutabor", strigară ele şi îşi 
recăpătară de îndată vechiul lor chip ; bucuria noii vieţii 


dobândite făcu ca stăpânul şi slujitorul său să-şi cadă în 
braţe unul altuia, râzând şi plângând. Când îşi întoarseră 
privirile, rămaseră înmărmuriţi. înaintea lor stătea o fată 
frumoasă, gătită cu podoabe de preţ. Zâmbind, ea îi întinse 
mâna califului şi-l întrebă : 

— Nu mai recunoşti bufnița ? 

Într-adevăr, ea era. Califul fu atât de încântat de 
frumuseţea şi de farmecul ei, încât strigă : 

— Binecuvântat fie ceasul când am luat chip de barză 
| 

Cei trei o porniră acum împreună spre Bagdad. 
Califul găsi în veşmântul său nu numai cutiuţa cu pulbere 
fermecată, ci şi punga lui cu bani. 

În primul sat cumpără cele trebuincioase călătoriei şi 
astfel - ajunseră curând la porţile Bagdadului. Sosirea 
califului stârni uimire - norodul îl crezuse mort şi mare-i fu 
bucuria revăzându-şi stăpânul iubit. 

În schimb, mânia lor faţă de vrăjitorul Mizra, care-i 
înşelase, nu cunoscu margini. Intrară în palat şi-i 
întemniţară pe bătrânul vrăjitor şi pe fiul lui. Califul 
porunci ca bătrânul să fie închis în încăperea din castelul 
năruit, care slujise drept adăpost prinţesei cât timp 
avusese înfăţişare de bufniţă, şi să fie spânzurat acolo. Fiul 
său însă, care nu cunoştea vrăjile tatălui, fu pus să aleagă 
între moarte şi pulberea vrăjită. Alegând pulberea, marele 
vizir îi întinse cutiuţa, Tânărul trase O dată pulberea pe 
nas şi cuvântul fermecat rostit de calif îl prefăcu în barză. 
Califul porunci să fie închis într-o Cuşcă de fier, iar cuşca 
să fie aşezată în grădina sa. 

Ani mulţi şi fericiţi trăi califul Raşid alături de soţia 
sa, prinţesa ; cele mai plăcute clipe ale lor erau acelea de 
după-amiază, când venea la ei marele vizir ; de multe ori 
aduceau vorba despre păţania lor, amintindu-şi de vremea 
când fuseseră berze, iar când era vesel, califului îi plăcea 
să-l maimuţărească pe marele vizir aşa cum arătase în chip 
de barză. Păşea încruntat, cu picioarele ţepene, de-a 


lungul încăperii, clămpănea, îşi flutura braţele ca pe nişte 
aripi şi arăta cum se plecase zadarnic vizirul spre răsărit, 
strigând mereu : „Mu-mu'". Pentru soţia califului şi copiii ei 
joaca aceasta era de fiecare dată un prilej de haz nespus ; 
când însă califul clămpănea vreme prea îndelungată şi se 
apleca mereu strigând 

„Mu-mu", vizirul îl ameninţa zâmbind că va destăinui 
soţiei califului câte ce vorbiseră în faţa uşii prințesei- 
bufniţe. 

Selim Baruch îşi isprăvi povestirea, iar neguţătorii se 
arătară foarte mulţumiţi. 

— Într-adevăr, nici nu ştim când s-a scurs după- 
amiaza, spuse unul dintre ei, dând la o parte perdeaua 
cortului. Se simte adierea răcoroasă a vântului de seară ; 
putem să mai facem o bucată de drum. 

Tovarăşii săi se arătară de aceeaşi părere, strânseră 
corturile şi caravana porni iar, în aceeaşi rânduială. 
Călătoriră aproape toată noaptea ; ziua, arşiţa apăsa 
înăbuşitor, noaptea, în schimb, era răcoroasă şi luminată 
de stele. Ajunseră în sfârşit într-un loc potrivit pentru 
popas, ridicară corturile şi se pregătiră de odihnă. 
Neguţătorii îi purtară de grijă străinului ca unui prieten 
drag. Unul îi dădu o pernă, altul o cergă, al treilea îi dărui 
un rob - pe scurt, fu slujit cu multă dragoste, încât străinul 
se simţi ca la el acasă. 

Când se treziră, începuse să se simtă zăpuşeala zilei 
şi hotărâră cu toţii să aştepte în locul acela pană se va lăsa 
seara. După ce mâncară laolaltă, se aşezară din nou în 
cerc şi tânărul neguţător grăi către cel mai în vârstă : 

— Selim Baruch ne-a dăruit ieri o după-amiază 
plăcuţă. Ce-ar fi, Ahmet, dacă ai istorisi şi tu ceva, fie din 
lunga ta viaţă, care de bună seamă că a fost plină de 
întâmplări, fie o poveste frumoasă. 

Ahmet tăcu o vreme, ca şi când ar fi chibzuit ce să 
povestească şi ce nu ; în sfârşit, grăi : 

— Dragi prieteni ! V-aţi arătat în această călătorie 


buni tovarăşi de drum, iar Selim de asemenea s-a dovedit 
că este vrednic de încrederea mea ; de aceea vreau să vă 
povestesc o întâmplare din viaţa mea, despre care, de 
obicei, pomenesc cu prea puţină plăcere şi nu în faţa 
oricui: Povestea Vasului Nălucă. 


POVESTEA VASULUI NĂLUCĂ 

Tatăl meu avea o mică dugheană la Bassora. Nu era 
nici sărac, nici bogat; făcea parte dintre oamenii care nu 
îndrăznesc să înceapă ceva, de teamă să nu piardă şi 
putinul pe care l-au agonisit. Pe mine m-a crescut, de bine, 
de rău, în aşa fel, încât am fost în stare de timpuriu să-i 
dau o mână de ajutor. Când am împlinit optsprezece ani, 
tata a făcut prima lui neguţătorie mai mare şi a murit 
răpus de durere ; aflase vestea că valurile îi înghiţiseră o 
mie de galbeni. Curând aveam să socotesc moartea lui 
binevenită, căci puţine săptămâni după aceea se adeveri că 
vasul care căra bunurile tatălui meu se scufundase. 
Curajul meu tineresc nu putea fi biruit însă de această 
nenorocire. Am prefăcut în bani tot ce rămăsese de la tatăl 
meu şi am pornit în lumea largă să-mi caut norocul. Am 
plecat însoţit de un bătrân slujitor al tatălui meu, căruia îi 
eram atât de drag, încât nu se îndura să mă lase singur şi 
ţinea morţiş să-mi împărtăşească soarta. 

Ne-am îmbarcat în portul Bassora. Aveam vânt 
prielnic. Vasul pe care pluteam se îndrepta spre India. 
După cincisprezece zile de călătorie, căpitanul ne vesti că 
se apropie o furtună ; faţa îi era îngândurată, căci se părea 
că nu cunoaşte prea bine locurile acelea şi nu-i era uşor să 
ţină piept furtunii. Porunci să se strângă grabnic toate 
pânzele şi înaintam acum foarte încet. Se lăsase noaptea - 
o noapte senină şi rece - iar căpitanul începuse să creadă 
că semnele prevestitoare ale uraganului îl înşelaseră. 
Deodată se ivi o corabie pe care n-o văzusem până atunci 
şi care trecu foarte aproape de noi. Pe puntea acelei 
corăbii izbucniră strigăte şi urlete sălbatice, nelalocul lor 


înaintea înspăimântătorului ceas al furtunii. Căpitanul 
stătea alături de mine, alb ca varul. 

— Corabia mi-e pierdută ! strigă el. Pe lingă noi a 
trecut moartea ! 

Până să pricep ceva, oamenii de pe vasul nostru 
dădură buzna, răcnind. 

— Aţi văzut-o ? S-a sfârşit cu noi ! 

Căpitanul porunci să se citească din Coran cuvinte de 
îmbărbătare şi trecu el însuşi la cârmă. Zadarnic ! Urgia se 
înteţea văzând cu ochii; nu trecu niciun ceas şi vasul se 
opri pe loc, trosnind din încheieturi. 

Oamenii coborâră în bărci şi, când ultima barcă 
părăsi puntea, corabia se scufundă, iar eu m-am pomenit 
dintr-o dată plutind pe apă, sărac ca un cerşetor. 
Nenorocirea însă nu se sfârşise... Furtuna vuia tot mai 
cumplit. Barca plutea în voia valurilor. L-am îmbrăţişat pe 
bătrânul slujitor şi ne-am jurat să rămânem alături până la 
moarte. În sfârşit se crăpă de ziuă. Dar odată cu ivirea 
primelor raze de soare, vântul se năpusti asupra bărcii 
noastre şi o răsturnă. Nu i-am mai văzut niciodată pe 
tovarăşii mei de călătorie, marinarii. Izbitura mă năucise ; 
când m-am trezit, mă aflam în braţele bătrânului şi 
credinciosului meu servitor, care scăpase cu viaţă 
agăţându-se de barca răsturnată şi mă târâse lângă el. 
Furtuna se potolise. Nu mai rămăsese nici urmă din vasul 
nostru, dar în depărtare se ivi o altă corabie şi valurile ne 
purtau către ea. Când ne-am apropiat, am văzut că eira 
corabia care trecuse pe lângă noi în noaptea de pomină şi 
care pricinuise căpitanului nostru atâta spaimă. M-a 
cuprins o teamă ciudată la vederea vasului acela. 
înfricoşătoarele vorbe ale căpitanului, care se adeveriseră 
în chip atât de cumplit, înfăţişarea vasului pustiu, la bordul 
căruia nu se zărea ţipenie de om în vreme ce ne apropiam, 
oricât am strigat noi, totul m-a umplut de groază. Totuşi 
aceasta era singura noastră scăpare ; de aceea am slăvit 
numele Profetului care ne dăruise ca prin minune viaţa. 


Am vâslit cu mâinile, cu picioarele, îndreptându-ne 
către parâma de la prova corăbiei. în sfârşit, am izbutit s-o 
apucăm ; la strigătele noastre - niciun răspuns, o muţenie 
desăvârşită. Atunci ne-am căţărat pe odgon - eu, fiind mai 
tânăr, în frunte. Dar, o, ce înfiorător ! Ce privelişte 
cumplită mi s-a înfăţişat păşind pe punte ! Pe podeaua 
înroşită de sânge zăceau douăzeci-treizeci de morţi în 
straie turceşti ; un bărbat în veşminte de preţ, cu sabia în 
mână, tras la faţă, galben - mort şi el - era țintuit de 
catargul din mijloc şi un piron mare îi străpungea fruntea. 
De frică, mi s-au tăiat picioarele ; abia mai cutezam să 
răsuflu. în cele din urmă, bătrânul slujitor mă ajunse. 
Puntea aceea fără urmă de viaţă, acoperită numai de leşuri 
îngrozitoare, îl buimăcise şi pe el. Cu frica în suflet, am 
înălţat mai întâi o rugă către Profet, şi numai după aceea 
am cutezat să păşim înainte. Ne uitam mereu în jurul 
nostru, cu grijă, temându-ne că ne-ar putea ieşi în cale 
altceva şi mai înspăimântător. Dar nimic nu se clintea. Nu 
se vedea ţipenie de om viu - numai noi şi întinsul apelor. 
Nu îndrăzneam să vorbim cu glas tare, de teamă ca nu 
cumva căpitanul mort şi țintuit de catarg să-şi întoarcă 
ochii sticloşi către noi sau ca unul din toţi să mişte capul. 
în cele din urmă am găsit o scară ce ducea înăuntrul 
vasului. Fără voie, ne-am oprit acolo, uitându-ne unul la 
altul, şi nu cutezam să ne dăm în vileag gândurile. 

— O, Doamne, spuse credinciosul meu slujitor, aici s- 
a petrecut ceva groaznic ! Dar chiar dacă vasul ar fi plin de 
ucigaşi, mai bine mă dau pe mina lor, orice s-ar întâmpla, 
decât să mai rămânem o clipă printre morţii aceştia. A 

Eram de aceeaşi părere. Ne-am luat, aşadar, inima În 
dinţi şi, cu nădejdea în suflet, am coborât treptele. Totul 
era învăluit şi aici într-o linişte de moarte, tulburată doar 
de paşii noştri. Ne-am oprit la uşa cabinei. Am lipit 
urechea de uşă şi am ascultat : nu se auzea nimic. Am 
deschis. înăuntru domnea o harababură cumplită 
veşmite, arme şi tot felul de scule, toate claie peste 


grămadă. Oamenii de pe vas, sau cel puţin căpitanul, 
trebuie c-au tras un chef straşnic, căci totul era vraişte. 
Am colindat din cabină în cabină, din încăpere în 
încăpere ; pretutindeni am dat peste  mătăsuri, 
mărgăritare, zahăr şi tot felul de alte lucruri. La vederea 
acestor avuţii, m-a cuprins o bucurie fără de margini, căci, 
neaflându-se nimeni pe corabie în afară de noi, socoteam 
că toate vor fi ale mele. Ibrahim însă îmi aminti că suntem 
departe de țărm şi nu vom putea ajunge la el fără ajutorul 
cuiva ! 

Ne-am ospătat cu mâncărurile şi băuturile pe care le- 
am găsit din belşug şi ne-am urcat iarăşi pe punte. Dar la 
vederea înspăimântătoarei privelişti a leşurilor, din nou ni 
s-a făcut părul măciucă. Am hotărât să scăpăm de ele 
zvârlindu-le peste bord. Dar şi mai mare ne-a fost groaza 
când ne-am dat seama că niciunul nu putea fi clintit din 
loc. Morţii erau parcă ţintuiţi pe punte, aşa încât ar fi 
trebuit să fie smulşi cu scânduri cu tot ; pentru asta însă 
nu aveam scule la îndemână. Cât despre căpitan, nu l-am 
putut desprinde cu niciun chip de catarg - nici măcar sabia 
nu i-am putut-o smulge din mâna-i ţeapănă. Am petrecut 
ziua mâhniţi, cu gândul la soarta noastră. La căderea 
nopţii i-am îngăduit bătrânului Ibrahim să se culce, iar eu 
am rămas de veghe pe punte, scrutând zarea, în nădejdea 
unei izbăviri. Când s-a înălţat luna - socotind după stele să 
fi fost cam vreo unsprezece - m-a cuprins un somn ca de 
plumb. M-am prăbuşit fără voia mea după un butoi ce se 
afla pe punte. Somnul acesta era tnsă mai mult un soi de 
toropeală, căci auzeam limpede valurile izbind corabia, 
auzeam pârâitul şi scârţâitul catargului în bătaia vântului. 
Deodată mi s-a părut că desluşesc zvon de glasuri şi paşi 
grei răsunând pe punte. Am vrut sa mă ridic şi să privesc. 
Dar o putere-nevăzută îmi ţintuia mădularele, îmi lipea 
pleoapele. Vocile răsunau din ce în ce mai limpede, ca şi 
cum o ceată de oameni voioşi ar fi umblat forfota pe punte. 
Mi se părea că aud glasul puternic al unei căpetenii, că 


desluşesc zgomotul parâmelor şi al pânzelor care erau 
ridicate şi coborâte. încetul cu încetul însă mi s-a 
învălmăşit totul în minte şi m-am cufundat într-un somn şi 
mai adânc, prin care mi se părea că desluşesc numai 
zăngănit de arme. Când m-am trezit, soarele se înălţase 
sus şi razele sale îmi ardeau faţa. Uimit, am privit în jur ; 
am crezut că furtuna, corabia, morţii şi tot ce auzisem în 
timpul nopţii fuseseră doar un vis ; totul în jur era 
neschimbat. Morţii zăceau neclintiţi, iar căpitanul, țintuit 
de catarg, stătea nemişcat. Am râs de visul meu şi m-am 
ridicat, pornind în căutarea bătrânului slujitor. Acesta 
şedea îngândurat în cabină. 

— O, Doamne ! strigă el când mă văzu intrând. Mai 
bine aş zăcea în fundul mării decât să mai petrec o noapte 
pe corabia asta blestemată ! 

L-am întrebat care era pricina supărării lui şi mi-a 
răspuns: 

— După câteva ceasuri de somn m-am trezit şi am 
auzit paşi deasupra capului meu alergând în sus şi în jos. 
Am crezut întâi că eşti dumneata, dar acolo sas umblau 
forfota cel puţin douăzeci de oameni. Răsunau strigăte, 
ţipete. în cele din urmă se auziră pe trepte paşi grei. 
Atunci mi-am pierdut cunoştinţa; numai din când în când 
îmi reveneam şi atunci îl vedeam pe omul care e țintuit 
colo sus de catarg aşezându-se la masă, bând şi cântând, 
iar pe cel în veşminte roşii, care zace pe punte nu departe 
de el, stând alături şi ţinându-i tovărăşie la băutură. 

La auzul celor povestite de bătrânul meu slujitor, 
credeţi-mă, dragi prieteni, că nu prea m-am simţit în apele 
mele. Aşadar, nu era o părere, auzisem şi eu morgii destul 
de limpede. Să călătoreşti într-o astfel de tovărăşie era un 
lucru înfricoşător. Ibrahim căzu iarăşi pe gânduri. 

— Aha ! strigă el deodată. 

Işi amintise un descântec pe care-l învățase de la 
bunicul său, un om înţelept şi umblat prin lume, descântec 
care alunga duhurile şi stafiile ; cât despre somnul greu 


care ne toropise noaptea trecută, puteam să-l gonim 
rostind întruna versete din Coran. Povaţa bătrânului mi-a 
plăcut. Am aşteptat cu teamă sosirea nopţii. Am hotărât să 
ne cuibărim într-o mică încăpere ce se afla lângă cabină. 
Am făcut câteva găuri destul de mari în uşă, ca să vedem 
prin ele toată cabina, apoi am încuiat bine uşa pe 
dinăuntru şi Ibrahim a scris numele Profetului în cele 
patru colţuri. Aşteptam noaptea cu spaimă. Tot cam vreo 
unsprezece ceasuri să fi fost, când ne-a încercat iarăşi un 
somn ca de plumb. Slujitorul mă povăţui să rostesc câteva 
rugăciuni din Coran, şi somnul mi se risipi de îndată. 
Deodată, puntea păru că prinde viaţă, parâmele scârţâiră, 
răsunară paşi şi se desluşiră limpede mai multe glasuri. 
După câteva clipe de aşteptare încordată se auziră paşi pe 
scară. Bătrânul începu atunci să  bolborosească 
descântecul învăţat de la bunicul său, descântec menit să 
alunge stafiile şi să risipească vrăjile. 


Fie că pogor iţi din văzduh, 

Fie că vă înălţaţi din adâncurile mării, Fie că aţi 
dormit în groapa întunecoasă, Fie că ieşiţi din vâlvătaia 
flăcărilor, Alah este stăpânul şi domnul vostru, Lui i se 
supun toate duhurile ! 


Trebuie să mărturisesc că nu mă prea bizuiam pe 
acest descântec şi în clipa când uşa a zburat în lături, mi s- 
a făcut părul măciucă. în încăpere a intrat bărbatul acela 
voinic şi falnic pe care-l văzusem țintuit de catarg. Avea 
încă pironul înfipt în frunte până în miezul creierului, dar 
sabia o vârise în teacă ; În urma lui păşea un alt bărbat, 
îmbrăcat cu mai puţină strălucire ; şi pe el îl văzusem 
zăcând sus pe punte. Căpitanul - căci căpitan era, fără 
doar şi poate - avea faţa palidă, o barbă lungă, neagră şi 
ochii aprigi pe care-i rotea prin încăpere. In clipa când a 
trecut pe lângă noi, l-am văzut de aproape : el nu părea să 
ia în seamă uşa după care stăteam ascunşi. Cei doi s-au 


aşezat la masa din mijlocul cabinei şi au prins să vorbească 
tare, ţipând aproape, într-un grai necunoscut. Strigau din 
ce în ce mai aprins, până când căpitanul a izbit deodată cu 
pumnul în masă atât de năprasnic, că s-a cutremurat 
încăperea. 

Celălalt a sărit cu un hohot de râs sălbatic de pe 
scaun şi i-a făcut semn căpitanului să-l urmeze. Acesta s-a 
ridicat, a smuls sabia din teacă şi amândoi au părăsit 
cabina. După plecarea lor am răsuflat uşuraţi ; dar clipele 
de groază nu se sfârşiseră încă. Pe punte, larma creştea 
necontenit. Se auzeau tropăituri, ţipete, râsete, urlete. în 
cele din urmă s-a dezlănţuit o hărmălaie atât de 
asurzitoare, încât mi se părea că puntea, pânzele, totul se 
va prăbuşi peste noi. Zăngănit de arme „răcnete, apoi 
deodată, o linişte adâncă. A trecut multă vreme până ce 
am cutezat să urcăm pe punte ;toate se aflau la locul lor, 
leşurile zăceau neclintite, ţepene, ca de lemn. 

S-au scurs astfel câteva zile. Pluteam mereu spre 
răsărit - după socotelile mele, spre țărm - dar dacă ziua 
străbăteam câteva leghe, noaptea corabia părea că merge 
îndărăt, căci la răsăritul soarelui ne aflam din nou la locul 
de unde plecasem. Pesemne că morţii ridicau pânzele în 
fiece noapte şi făceau cale întoarsă. Pentru a împiedica 
aceasta, am strâns toate pânzele înainte de căderea nopţii 
şi am făcut la fel ca şi cu uşa cabinei : am scris numele 
Profetului precum şi descântecul bunicului pe un 
pergament pe care l-am legat de velele făcute sul. Ne-am 
închis în cămăruţa noastră şi am aşteptat cu teamă : oare 
ce avea să urmeze ? La început, strigoii s-au arătat şi mai 
sălbatici, totuşi a doua zi dimineaţa am găsit pânzele 
înfăşurate aşa cum le lăsasem. Feste zi am ridicat numai 
atâtea pânze câte trebuiau pentru ca vasul să înainteze 
încet, aşa că, în cinci zile, am străbătut o bună bucată de 
drum. 

În sfârşit, în dimineaţa celei de-a şasea zile am zărit 
în apropiere ţărmul şi i-am mulţumit lui Alah şi Profetului 


său pentru minunata noastră izbăvire. Am mers aşa o zi şi 
o noapte de-a lungul uscatului, iar în cea de-a şaptea zi, în 
zori, am descoperit un oraş aproape de țărm ; cu multă 
trudă am lăsat ancora, care s-a prins îndată de fund, am 
coborât o barcă mică ce se afla pe punte şi am vâslit din 
toate puterile spre oraş. După o jumătate de ceas am intrat 
într-un râu ce se vărsa în mare şi am coborât pe mal. La 
porţile oraşului am întrebat care e numele acestei aşezări 
şi am aflat că ajunsesem într-un oraş indian, nu departe de 
ţinta călătoriei mele. Ne-am dus la un caravanserai, unde 
ne-am odihnit după călătoria noastră aventuroasă. Acolo 
am întrebat dacă nu se află prin partea locului un înţelept, 
un învăţat, spunându-i totodată gazdei că acesta trebuia să 
se priceapă puţin şi la vrăjitorii. Gazda m-a dus într-o 
stradă lăturalnică, s-a oprit în faţa unei case nu prea 
arătoase, a bătut la uşă şi mi-a zis să intru şi să întreb de 
Muley. 

Mi-a ieşit înainte un bătrânel cu barbă căruntă şi nas 
lung şi m-a întrebat ce doresc. l-am spus că sunt în 
căutarea înţeleptului Muley, iar bătrânul mi-a răspuns că el 
este Muley. L-am rugat să mă povăţuiască ce să fac cu 
morţii şi cum să-i dau jos de pe corabie. Muley mi-a 
răspuns că oamenii de pe vas fuseseră vrăjiţi pesemne din 
pricina unor nelegiuiri pe care le savârşiseră în timpul 
călătoriei lor pe mare ; vraja se va spulbera dacă vor fi 
aduşi pe mal, dar aceasta va fi cu putinţă numai dacă vor fi 
desprinse scândurile pe care zăceau. De drept, vasul cu 
toate comorile sale al meu s-ar fi cuvenit să fie, pentru că 
eu l-am găsit ; dar va trebui să păstrez taina şi să-i 
dăruiesc şi lui ceva din avuţia mea ; iar în schimb, el şi cu 
sclavii săi au sănmi dea o mână de ajutor ca să scap de 
morţii de pe corabie. l-am făgăduit că-l voi răsplăti cu 
prisosinţă şi am pornit la drum, împreună cu cei cinci 
sclavi care purtau ferăstraie şi securi. Pe drum, vrăjitorul 
Muley nu contenea cu laudele pentru gândul ce-l avusesem 
de a anina pe pânze cuvinte din Coran, căci numai astfel 


am putut scăpa. 

Am ajuns la corabie dis-de-dimineaţă şi ne-am apucat 
cu toţii de treabă ; într-un ceas, patru morţi se şi aflau 
încărcaţi în luntrea pe care câţiva sclavi o duseră spre 
țărm, unde voiam să le săpăm mormântul. La înapoiere, 
sclavii povestiră că morţii i-au scutit de îngropăciune, 
deoarece, de îndată ce au atins pământul, s-au prefăcut în 
pulbere. l-am descleştat de punte şi pe ceilalţi morţi şi 
până seara au fost transportaţi toţi la mal. Nu mai 
rămăsese niciunul la bord, în afară de cel țintuit de catarg. 
în zadar am încercat să smulgem din lemn pironul : nicio 
putere din lume nu era în stare să-l clintească. Nu ştiam ce 
să fac ; catargul nu-l puteam tăia, ca să ducem leşul la 
țărm cu catarg cu tot. Muley ne-a scos din încurcătură. El 
a trimis iute un sclav la țărm să aducă un vas de pământ. 
Apoi învățatul a rostit cuvinte tainice şi a presărat pământ 
pe capul mortului. De îndată căpitanul a deschis ochii, a 
răsuflat adânc, iar rana din frunte a început să sângereze. 
Am izbutit acum să scoatem pironul cu uşurinţă, iar rănitul 
s-a prăbuşit în braţele unui sclav. 

— Cine m-a adus aici ? a întrebat el după ce şi-a venit 
înfire. Muley arătă spre mine ; m-am apropiat de el. 

— Îţi mulţumesc, străine! M-ai mântuit de chinuri 
fără de sfârşit. De cincizeci de ani trupul meu pluteşte pe 
valuri, iar sufletul mi-e blestemat să se întoarcă în trup în 
fiece noapte. 

Dar acum creştetul meu a atins țarina şi mă pot duce 
împăcat la strămoşii mei. 

L-am rugat să ne povestească cum de a ajuns în stan 
aceea groaznică, iar el a început astfel: 

— Acum cincizeci de ani eram un om puternic şi de 
vaza şi locuiam în Alger. Lăcomia de câştig m-a îndemnat 
să înzestrez cu cele de trebuinţă o corabie şi să mă apuc 
de piraterie. Mă îndeletniceam cu treaba asta de ceva 
vreme, când, odată, la Zante, am luat pe bord un derviş 
care voia să călătorească fără plată. Atât eu cât şi tovarăşii 


mei eram oameni cruzi şi n-am ţinut seama de sfinţenia 
omului, ci ne- am bătut joc de el. Intr-o zi, după ce mă 
mustrase, în râvna lui sfântă, pentru viaţa păcătoasă pe 
care o duceam, am stat la un păhărel cu cârmaciul meu în 
cabină. Amintindu-mi de mustrările dervişului, mustrări pe 
care nu aş fi îngăduit să mi le facă nici sultanul, m-am 
repezit furios pe punte şi i-am străpuns pieptul cu 
pumnalul. În clipa morţii, el m-a blestemat, pe mine şi pe 
oamenii mei de pe vas, să nu putem trăi şi nici muri până 
ce creştetul nostru nu se va odihni pe pământ. Apoi 
dervişul şi-a dat sufletul; l-am aruncat în mare şi am luat în 
râs blestemul său ; dar, în aceeaşi noapte, cuvintele lui s- 
au împlinit. O parte din oameni s-au răsculat împotriva 
mea. S-au bătut cu înverşunare până când cei care erau de 
partea mea au fost biruiţi, iar eu - țintuit de catarg. Dar şi 
răsculații au pierit din pricina rănilor căpătate şi în curând 
corabia s-a prefăcut într-un uriaş mormânt. Ochii mi s-au 
împăienjenit; în noaptea următoare, la ceasul la care îl 
aruncasem pe derviş în apă, m-am trezit împreună cu toţi 
oamenii mei: înviasem, dar nu puteam face sau vorbi 
altceva decât ce vorbisem şi făcusem în noaptea aceea. 
Aşa călătorim de cincizeci de ani, şi nici nu trăim, nici nu 
murim, căci oare cum am fi putut atinge pământul ? 
Pluteam bucuroşi pe furtună, cu toate pânzele sus, în 
nădejdea că vasul se va izbi de stând, se va fărâma şi ne 
Aram putea odihni capetele istovite pe fundul mării. Dar n- 
am izbutit niciodată. Acum însă am să mor. îţi mulţumesc 
încă o dată, izbăvitor necunoscut! Dacă socoti că te-ar 
putea răsplăti vreo avuţie, îţi dăruiesc corabia în semn de 
recunoştinţă. 

După ce vorbi astfel, căpitanul îşi lăsă capul în piept 
şi îşi dădu sufletul, prefăcându-se în pulbere oa şi oamenii 
săi. Am strâns pulberea într-o cutie şi am îngropat-o la 
țărm. Am adus doi lucrători din oraş să dreagă corabia. Am 
schimbat încărcătura corăbiei pe alte mărfuri şi am 
dobândit câştiguri însemnate. După aceasta am tocmit 


oameni pe vas, l-am răsplătit cu prisosinţă pe prietenul 
meu Muley şi am pornit la drum, îndreptindu-mă spre ţara 
mea de baştină. Am făcut însă un ocol mare, oprindu-mă 
pe țărmurile multor insule şi poposind în fel şi fel de ţări ca 
să vând mărfurile. Profetul mi-a dat binecuvântarea lui, 
căci după trei sferturi de an m-am întors la Bassora, încă o 
dată pe atât de bogat pe cât fusesem după moartea 
căpitanului. Oamenii din ţara mea au rămas uluiţi de 
avuţiile pe care le-am strâns şi de norocul pe care l-am 
avut, fiind încredinţaţi că am găsit valea nestematelor 
despre care povesteşte vestitul călător Sindbad. I-am lăsat 
cu această credinţă şi de atunci toţi tinerii din Bassora, la 
optsprezece ani, pornesc în lumea largă să-şi găsească, 
după pilda mea, norocul. Eu însă am trăit de atunci liniştit, 
în tihnă, iar la cinci ani o dată fac o călătorie la Mecca, în 
acel loc sfânt, spre a mulţumi lui Alah pentru 
binecuvântarea sa şi pentru a-l ruga să primească în raiul 
său pe căpitan şi pe oamenii lui. 

A doua zi caravana călători mai departe, fără piedici, 
şi după ce făcură din nou popas, Selim, străinul, grăi astfel 
către Muley, cel mai tânăr dintre neguţători: 

— Deşi eşti cel mai nevârstnic dintre noi, eşti 
totdeauna voios şi de bună seamă că te pricepi să ne 
istoriseşti o snoavă cu tâlc. Povesteşte-ne-o, ca să ne mai 
răcorim puţin după arşiţa zilei. 

— Cu plăcere v-aş istorisi ceva care să vă 
înveselească, răspunse Muley, dar tinerii trebuie să se 
poarte cu modestie ; de aceea, tovarăşilor mei de călătorie 
mai în vârstă li se cuvine întâietatea. Zaleukos e 
întotdeauna tare posomorit şi tăcut ; n-ar vrea el să ne 
povestească din ce pricină este atât de îngândurat? Dacă 
are vreun necaz, poate că am izbuti să i-l alinăm, căci cu 
dragă inimă am vrea să-i venim într-ajutor aproapelui 
nostru, chiar dacă e de altă credinţă. 

Cel către care vorbise Muley era un neguţător grec, 
bărbat de vârstă mijlocie, chipeş, voinic şi foarte aşezat. 


Deşi necredincios - nu era musulman - tovarăşii lui de 
călătorie îl iubeau, căci toată făptura lui inspira cinstire şi 
încredere. Dealtrhinteri avea numai o singură mână, şi unii 
dintre tovarăşii lui credeau că asta ar fi pricina mâhnirii 
sale. La întrebarea prietenoasă a lui Muley, Zaleukos 
răspunse : 

— Încrederea voastră îmi face cinste. Nu sunt 
mâhnit, dar chiar dacă aş fi, tot nu vă stă în putere să m- 
ajutaţi. Dar fiindcă Muley a băgat de seamă că sunt 
posomorit, vreau să vă povestesc care-i pricina ce mă 
îndreptăţeşte să fiu mai mohorât decât alţi oameni. După 
cum vedeţi, nu am mâna stingă. Nu-mi lipseşte din 
născare, ci am pierdut-o în cele mai cumplite clipe ale 
vieţii mele. Veţi chibzui şi dumneavoastră dacă port vreo 
vină sau dacă n-ar trebui să fiu, de atunci, atât de mâhnit - 
dar asta numai după ce veţi asculta Povestea mâinii tăiate. 


POVESTEA MÂINII TĂIATE 

M-am născut la Constantinopol Tatăl meu era 
dragomani la Poartă2 şi făcea negoţ cu uleiuri 
înmiresmate şi mătăsuri, negoţ care-i aducea câştiguri- 
bune. Mi-a dat o creştere aleasă. învăţătura am primit-o în 
parte de la el, în parte de la preotul nostru. La început a 
fost vorba să moştenesc neguţătoria lui, dar, deoarece mă 
arătasem mai destoinic decât se aşteptase, a ţinut seama 
de poveţele prietenilor lui şi a hotărât să mă facă (doctor, 
căci un doctor care învăţa ceva mai mult decât un şarlatan 
obişnuit putea să-şi croiască o viaţă fericită la 
Constantinopol. în casa noastră veneau mulţi franţuzi şi 
unul din ei l-a înduplecat pe tatăl meu să mă lase să plec 
cu el în patria sa, la Paris, unde asemenea lucruri se 
învățau fără plată şi foarte bine. Voia să mă ia cu el pe 
propria-i cheltuială, când avea să se înapoieze în ţară. 

Tatăl meu, care cutreierase şi el lumea în tinereţe, a 
încuviinţat să plec, iar franţuzul m-a înștiințat că 

1 tâlmaci 


2 curtea turcească peste trei luni vom porni la drum. 
Eram nespus de fericit că voi vedea ţări străine şi 
aşteptam cu nerăbdare clipa plecării. Franţuzul îşi isprăvi 
în sfârşit treburile şi se pregăti de drum ; în ajunul 
plecării, tatăl meu m-a chemat seara în iatacul lui. Erau 
grămădite acolo fel de fel de veşminte, care de care mai 
frumoase, iar pe masă - arme. O movila de aur mi-a luat 
însă ochii. Atâta bănet nu mai văzusem vreodată. Tatăl 
meu m-a îmbrăţişat şi mi-a spus: 

— Iată, fiule, ţi-am pregătit straie de drum. Armele 
acestea ţi le dăruiesc ţie, sunt aceleaşi pe care mi le- a 
dăruit şi mie, la rându-mi, bunicul tău când am pornit în 
lume. Ştiu că te pricepi să le mânuieşti, dar să nu le 
foloseşti decât când eşti în primejdie. Atunci însă apără-te 
cu străşnicie. N-am bogății mari ; iată, mi-am împărţit 
averea în trei: o parte pentru tine o parte pentru traiul şi 
nevoile mele, iar a treia, partea cea mai sfântă şi de care 
nu mă voi atinge niciodată, am s-o pun bine pentru zilele 
de restrişte care ar putea să te ajungă. 

Aşa mi-a grăit bătrânul meu părinte şi ochii îi jucau 
în lacrimi; cine ştie, poate îi spunea inima că n-am să-l mai 
văd niciodată. 

Călătoria s-a sfârşit cu bine şi am ajuns curând în 
ţara franţuzească. Şase zile şi şase nopţi am mers până în 
oraşul cel mare - Paris. Aici, prietenul meu, franţuzul, a 
închiriat pentru mine o cameră şi m-a povăţuit să folosesc 
cu chibzuinţă banii - aveam cu totul două mii de taleri. Am 
locui trei ani în acest oraş şi am învăţat tot ce trebuie să 
ştie un doctor iscusit; aş minţi însă dacă aş spune că mă 
simţeam bine acolo, căci obiceiurile lor nu-mi erau pe 
plac ; ţi aveai şi puţini prieteni adevăraţi, aceştia erau însă 
tineri nobil. 

Până la urmă, dorul de ţară m-a copleşit ; în tot acel 
ră, timp nu primisem nicio ştire de la tatăl meu şi am 
folosit ci dintâi prilej care mi-a ieşit în cale ca să mă întorc 
acasă. 


O solie pleca din Franţa către înalta Poartă. M-am 
tocmit ca doctor-chirurg în slujba acelei solii şi am ajuns 
cu bine la Istambul. Am găsit casa părintească zăvorită. 
Vecinii, miraţi de sosirea mea, mi-au povestit că tata 
murise cu două zile înainte. Preotul, dascălul meu din 
copilărie, mi-a adus cheile casei. Singur şi părăsit, m-am 
aşezat în casa pustie. Toate erau la locul lor, aşa cum le 
lăsase tata, numai galbenii - care făgăduise să mi-i lase - 
lipseau. L-am întrebat pe preot, dar acesta, făcând o 
plecăciune, mi-a răspuns : 

— Tatăl tău a murit ca un sfânt, căci a lăsat toţi 
galbenii bisericii. 

Lucrul acesta îmi era şi mi-a rămas de neînțeles ; dar 
ce puteam face ? Nu aveam nicio dovadă împotriva 
preotului şi trebuia să mă socotesc fericit că nu-şi însuşise 
casa şi celelalte bunuri ale tatălui meu. Aceasta a fost cea 
dintâi năpastă care a căzut pe capul meu, după care 
nenorocirile s-au ţinut lanţ. Nu-mi câştigasem faimă de 
doctor, căci nu îmi venea să mă laud singur şi n-avea cine 
să mă facă cunoscut ; tatăl meu, care m-ar fi ajutat să 
pătrund în casele bogătaşilor şi ale celor suspuşi, nu mai 
era şi toţi aceştia îl dăduseră uitării pe sărmanul Zaleukos. 
Mărfurile rămase de la tatăl meu nu mai aveau căutare, 
căci cumpărătorii sa risipiseră după moartea sa şi alţii noi 
se găseau cu greu. Stăteam şi mă gândeam la soarta mea 
amară, când, deodată, mi-am adus aminte că întâlnisem 
adeseori în Franţa oameni din neamul meu care cutreierau 
ţara în lung şi în lat şi făceau negoţ în pieţele oraşului ; 
aveau cumpărători cu duiumul, căci neguţătorii de pe alte 
meleaguri erau la mare preţ. Cu asemenea neguţătorie se 
putea agonisi bănet, mi glumă. M-am hotărât pe loc: am 
vândut casa părintească, am încredinţat o parte din bani 
unui prieten credincios, iar cu restul am cumpărat ceea ce 
avea căutare în Franţa, şi anume : şaluri, mătăsuri, pomezi 
şi uleiuri. Mi-am asigurat un loc pe o corabie şi am pornit 
în cea de-a doua călătorie spre Franţa. De îndată ce se 


pierdură în zare palatele din Dardanele, norocul păru să- 
mi surâdă din nou. Am ajuns repede şi cu bine. Am 
cutreierat oraşele mari şi mici ale franţuzilor, şi peste tot 
am găsit cumpărători berechet. Prietenul meu din Stambul 
îmi trimitea mereu mărfuri noi şi, pe zi ce trecea, 
strângeam tot mai mulţi bani. Când, în sfârşit, am adunat 
atât cât credeam că va fi de ajuns pentru o neguţătorie mai 
mare, am pornit-o cu mărfurile mele spre Italia. Dar mai 
trebuie să mărturisesc ceva : dobândeam câştiguri şi de pe 
urma meşteşugului de vraci. Când ajungeam în câte un 
oraş, dădeam de veste printr-o înştiinţare scrisă că a sosit 
un doctor grec, care a lecuit multe beteşuguri; şi, într- 
adevăr, balsamurile şi leacurile mele mi-au adus ţechini cu 
toptanul. Până la urmă am poposit şi în oraşul Florenţa din 
Italia. Am hotărât să rămân vreme mai îndelungată în 
acest oraş, pe de o parte fiindcă îmi plăcea foarte mult 
acolo, pe de altă parte fiindcă, istovit de atâta umblet, 
voiam să mă odihnesc. Am închiriat o prăvălie în partea 
oraşului numită Santa Croce şi, nu departe de acolo, 
câteva încăperi frumoase cu pridvor, într-un han. Am dat 
de veste îndată prin hârtie scrisă că sunt doctor şi 
neguţător. Nici n-am apucat să deschid bine prăvălia, că 
muşteriii au şi dat năvală şi, cu toate .pa puseseră preţuri 
cam ridicate, vindeam mai mult decât ceilalţi, pentru că 
eram îndatoritor şi prietenos cu cumpărătorii. Mă aflam de 
patru zile la Florenţa, şi iată că într-o seară, când tocmai 
mă pregăteam să închid prăvălia şi, ca de obicei, am 
aruncat o privire spre lada cu alifii, am zărit un răvaş într-o 
cutiuţă. Nu-mi aminteam să-l fi pus acolo. Am despăturit 
hârtiuţa. în ea stătea scris să vin la miezul nopţii pe podul 
numit Ponte Vecchio. M-am gândit în-delung cine putea fi 
cel ce mă chema. Nu cunoşteam însă niciun om în Florenţa 
şi am crezut că cineva vrea să mă cheme în taină la vreun 
bolnav, lucru care mi se întâmplase adeseori. Am hotărât 
deci să mă duc, dar, prevăzător, mi-am luat şi sabia pe care 
mi-o dăruise tatăl meu. 


Aproape de miezul nopţii, am pornit-o la drum şi am 
ajun: la Ponte Vecchio. Podul era părăsit, pustiu, şi am 
hotărât s; aştept până se va ivi cel ce mă chemase. 

Era o noapte friguroasă „luna lumina ca ziua, M-am 
aplecat să privesc undele Arnului, ce străluceau până 
departe în razele lunii. Orologiile bisericilor, din oraş 
bătură c douăsprezece ori; când m-am ridicat, am dat cu 
ochii de un bărbat înalt, învăluit într-o mantie roşie, cu 
obrazul ascuns de un colţ al veşmântului. 

Ivirea lui neaşteptată m-a speriat, pentru că apăruse 
spatele meu, dar mi-am venit iute în fire şi am rostit: 

— De vreme ce m-aţi chemat, spuneţi-mi cu ce vă pot 
fi de folos. Omul cu mantia roşie s-a întors spre mine şi mi- 
a spus apăsat: 

— Urmează-mă ! 

Mi-era teamă să plec singur în tovărăşia acestui 
necunoscut şi de aceea m-am oprit şi am spus : 

— Nu aşa, domnul meu. Mai întâi vreau să ştiu unde 
mergem ; şi apoi, cred că nu trebuie să v-ascundeţi cu atita 
grijă obrazul, dacă aveţi gânduri curate faţă de mine. 

Omul în roşu păru Insă a nu se sinchisi de vorbele 
mele. 

— Dacă nu vrei, Zaleukos, rămâi ! răspunse el şi păşi 
mai departe. Atunci m-a cuprins mânia. 

— Crezi, am strigat, că un om ca mine se lasă dus de 
nas de orice zevzec ? Crezi că am aşteptat zadarnic aici, în 
frig ? 

Din trei sărituri l-am ajuns din urmă, l-am înhăţat de 
mantie şi am început să strig tare, în vreme ce cu cealaltă 
mână am tras sabia ; dar mantia mi-a rămas în nună, iar 
necunoscutul a pierit după prunul colţ. M-am potolit 
încetul cu încetul, căci îmi rămăsese mantia şi ea trebuia 
să m-ajute să dezleg ciudata taină. M-am înfăşurat în ea şi 
m-am îndreptat spre casă. Dar n-am apucat să fac nicio 
sută de paşi, când cineva a trecut pe lângă mine şi mi-a 
şoptit în limba franceză : 


— la seama, conte, în noaptea aceasta nu se poate 
face nimic! 

Pină să mă întorc, cel ce şoptise trecuse mai departe 
şi n-am mai zărit decât o umbră furişându-se pe lângă 
case. Mi-am dat seama că vorbele lui nu fuseseră rostite 
pentru mine, ci din pricina mantiei pe care o purtam, dar 
lucrul acesta nu dezlega taina. 

A doua zi de dimineaţă am cugetat îndelung asupra 
celor ce aveam de făcut. La început m-am gândit să dau 
sfoară în târg că găsisem mantia, dar necunoscutul putea 
să trimită pe cineva să mi-o ceară şi eu tot nelămurit aş fi 
rămas. Tot chibzuind astfel, m-am uitat la veşmântul acela 
mai cu luare-aminte. Era dintr-o catifea plină, genoveză, 
purpurie, tivită cu astrahan şi brodată cu fir de aur. 
Frumuseţea deosebită a mantiei mi-a insuflat un gând la 
care m-am oprit .Am dus-o în prăvălie şi am pus-o în 
vânzare, dar cu un preţ atât de ridicat, încât ştiam prea 
bine că n-am să găsesc niciun muşteriu pentru ea. Gândul 
meu era să privesc cu luare-aminte pe oricine ar întreba de 
mantie, căci eram sigur că-l voi recunoaşte dintr-o mie pe 
necunoscutul care, după ce pierduse mantia de bună 
seamă că se va arăta neîntârziat. Mulţi ar fi dorit să 
cumpere veşmântul acela, a cărui frumuseţe atrăgea toate 
privirile, dar niciunul nu semăna nici pe departe cu 
necunoscutul, niciunul nu voia să dea pe ea atâţia bani - 
două sute de ţechini. 

Ce m-a surprins mai mult era că, întrebând pe unul şi 
pe altul dacă nu mai văzuseră şi o altă asemenea mantie în 
Florenţa, toţi îmi răspundeau că nu şi mă încredinţau că nu 
întâlniseră veşmânt mai frumos şi atât de meşteşugit 
lucrat. 

Pe înserat veni un tânăr care mai fusese deseori pe la 
mine şi oferise şi în ziua aceea o sumă respectabilă pentru 
mantie ; acum zvârli pe masă o pungă cu galbeni şi strigă : 

— Pe Dumnezeul meu, Zaleukos, vreau să am cu 
orice preţ mantia asta, chiar de-ar fi să rămân cerşetor ! Şi 


începu să numere galbenii. 

Mă aflam în mare încurcătură ; pusesem mantia în 
vânzare numai ca să atrag privirile necunoscutului meu, 
iar acum se ivise acest tânăr zurliu, care se hotărâse să 
plătească un asemenea preţ. Dar nu mai aveam încotro. I- 
am făcut pe plac, căci mă ispitea gândul ca pentru păţania 
mea în miez de noapte să dobândesc atâta bănet. 

Tânărul se înfăşură în mantie şi dădu să plece, dar în 
praş se opri şi, aruncându-mi o hârtie care era prinsă de 
mantiei îmi strigă : 

— Uite, Zaleukos, aici e prins ceva ce desigur nu apar 
ţine veşmântului acestuia ! 

Am luat hârtia cu nepăsare, însă iată ce scria pe ea: 
„Adu haina în noaptea asta, la ora ştiută, pe Ponte Vecchio. 
Te aşteaptă patru sute de ţechini”. 

Am rămas înmărmurit. îmi gonisem eu singur noroci 
Toate socotelile mele dăduseră greş Dar n-am stat mult 
gânduri; am adunat cei două sute de ţechini, am alergat 
după cel care cumpărase mantia şi i-am spus: 

— a-ţi ţechinii înapoi, bunul meu prieten, şi lasă 
mantia, căci nu mă pot despărţi de ea. 

La început, tânărul a crezut că-i vorba de o glumă, 
cârid şi-a dat seama că vorbesc serios, s-a mâniat, mi-a str 
că sunt smintit şi ne-am luat la bătaie. în focul încăierării 
avut norocul să-i smulg mantia şi s-o iau la goană cu ea 
nărui a chemat însă poliţia în ajutor şi m-a dus la judeţ. 

Judecătorul s-a arătat foarte mirat de fapta mea şi i-a 
dat dreptate celui care mă pârâse. Eu însă i-am spus 
tânărului că îi dăruiesc douăzeci, cincizeci, ba chiar o sută 
de ţechini peste cei două sute pe care-i primisem de la el, 
numai să-mi înapoieze mantia. Rugăminţile mele nu-i 
muiaseră inima, aurul însă l-a înduplecat. A luat ţechinii, 
iar eu am plecat biruitor cu mantia. 

Toată Florenţa mă credea smintit, dar puţin îmi păsa 
mie de lume. Ştiam eu prea bine că din acest târg voi ieşi 
în câştig. 


Am aşteptat cu nerăbdare sosirea nopţii. Am pornit-o 
cu mantia pe braţ spre Ponte Vecchio, la acelaşi ceas ca şi 
în noaptea trecută. Când răsună cea din urmă bătaie a 
orologiului, din beznă se desprinse o umbră care se 
îndreptă spre mine. Era, fără doar şi poate, omul pe care-l 
întâlnisem în ajun. 

— Ai mantia ? m-a întrebat el. 

— Da, domnule, i-am răspuns, dar mă costă o sută de 
ţechini. 

— Ştiu, spuse el. [jne patru sute ! 

Ne-am apropiat de parmaclâcul podului şi mi-a 
numărat banii. Erau într-adevăr patru sute ; aurul sclipea 
minunat în lumina lunii; strălucirea lui m-a încântat, dar, 
vai! nu bănuiam că aceasta îmi va fi cea din urmă bucurie. 
Am vârât banii în buzunar şi am vrut să văd cine e 
necunoscutul; obrazul îi era însă acoperit de o mască de 
sub care se zăreau doar nişte ochi negri care mă 
străfulgerau. 

— Vă multumesc, domnule, pentru bunătatea 
dumneavoastră, şi acum, cu ce vă pot fi de folos ? am 
întrebat eu. Vă spun însă dinainte că nu. pot face nimic 
necinstit. 

— Nu-ti face griji degeaba, mi-a răspuns el, punându- 
şi mantia pe umeri. Am nevoie de ajutorul dumitale ca 
medic, dar nu pentru un om viu, ci pentru un mort. 

— Cum se poate aşa ceva ? am strigat eu, plin de 
uimire. 

— Am venit împreună cu sora mea dintr-o ţară 
îndepărtată, a început el, făcându-mi semn să-l urmez. 
Locuiam aici cu ea, în casa unui prieten. Sora mea a murit 
ieri, pe neaşteptate, din pricina unei boli, şi rudele noastre 
vor s-o îngroape mâine. O veche datină a familiei cere insa, 
ca cei din neamul nostru să se odihnească în cripta 
strămoşească; cei care au murit pe alte meleaguri au fost 
aduşi îmbălsămaţi. 

Rudelor mele le las numai trupul ei, dar tatălui meu 


trebuie să-i trimit cel puţin capul fiicei sale, ca s-o mai 
vadă o dată. 

Obiceiul acesta de a tăia capetele celor dragi care au 
murit mi se părea îngrozitor, dar n-am îndrăznit să suflu o 
vorbă, de teamă să nu-l jignesc pe necunoscut. Aşadar, i- 
am răspuns că mă pricep la îmbălsămarea morţilor şi l-am 
rugat să mă ducă la căpătâiul moartei. Totuşi nu m-am 
putut împiedica să întreb de ce trebuia să se petreacă totul 
în taină, la adăpostul întunericului nopţii. Mi-a răspuns că 
rudele sale găseau că ceea ce vrea să facă este 
înspăimântător, că la lumina alei n-ar fi putut să-şi ducă 
fapta la bun sfârşit. Dar, capul odată tăiat, nu vor mai avea 
ce spune ; e adevărat că ar fi putut e însuşi să-l taie, dar un 
simţământ firesc îl împiedica s-o facă. 

Între timp am ajuns în dreptul unei case mari, 
impunătoare. însoţitorul meu mi-a arătat spre ea : era ţinta 
plimbării noastre din noaptea aceea. Am trecut de poarta 
casei şi an deschis o uşă mică pe care necunoscutul a 
închis-o cu gri în urma noastră ; am dat apoi de treptele 
înguste ale unei scări răsucite, le-am urcat pe întuneric şi 
am ajuns într-un coridor slab luminat care ducea într-o 
încăpere unde ardea o lampă agăţată de tavan. 

Acolo se afla un pat pe care zăcea moarta. 
Necunoscutul întoarse capul, părind că-şi ascunde 
lacrimile. Arătă înspre pat, îmi spuse să-mi fac bine şi 
repede datoria şi ieşi pe uşă. 

Mi-am scos cuţitele pe care, ca medic, le aveam 
întotdeauna la mine, şi m-am apropiat de pat. Se vedea 
numai capul moartei, dar era atât de frumos, încât, fără 
voia mea, m-a cuprins o milă adâncă. Părul negru atârna în 
şuviţe lungi, obrazul era palid, ochii închişi. După obiceiul 
medicilor în împrejurările în care au de tăiat un mădular, 
am făcut întâi o crestătură în piele apoi, cu cel mai ascuţit 
cuţit, i-am tăiat gâtul dintr-o mişcare. Dar ce groază ! 
Moarta deschise ochii şi îi închise apoi îndată, cu un suspin 
adânc părea că abia atunci îşi dăduse sufletul. În acelaşi 


timp, un şuvoi de sânge fierbinte ţâşni din grumazul ei. 

Mi-am dat seama că eu fusesem ucigaşul ei. Căci nu 
mai încăpea îndoială că murise abia acum, din pricina 
acestei răni fără de leac. Câteva clipe am rămas ca o stană 
de piatră, încremenit de spaimă. Oare necunoscutul cu 
mantia roşie mă amăgise, sau sora lui nu murise cu 
adevărat când el o crezuse moartă ? O moarte înşelătoare 
mi se părea mai vrednică de crezare. Nu era însă ou 
putinţă să-i mărturisesc fratelui moartei că, dacă tăietura 
ar fi fost mai puţin grăbită, fata s-ar fi trezit poate şi nu i- 
aş mai fi luat viaţa ; de aceea m-am gân-dit să-i desprind 
capul, dar atunci ea a mai oftat o dată, s-a întins într-un 
zvâcnet de durere şi şi-a dat sufletul. M-au străbătut 
deodată fiori de spaimă şi am zbughit-o afară din încăpere. 
Dar pe coridor era întuneric ; lampa se stinsese, iar 
însoţitorul meu se făcuse nevăzut. Am bâjbâit prin beznă, 
de-a lungul peretelui, până la soară. în sfârşit, am găsit-o şi 
am coborât mai mult lunecând şi poticnindu-mă la fiecare 
treaptă. Nici jos ţipenie de om. Am găsit uşa întredeschisă 
şi am răsuflat uşurat când m-am văzut în stradă, mai mult 
mort decât viu de spaimă. Mânat de frică am luat-o la 
goană spre casă şi mi-am îngropat faţa în pernă, ca să uit 
grozăvia pe care o săvârşi-sem. Dar somnul nu se lipea de 
mine ; abia spre ziuă am început să-mi vin în fire. Mi se 
părea tot mai sigur că cel ce mă îndemnase la această 
faptă cumplită - mă încredinţasem de lucrul acesta - nu 
avea să mă dea în vileag. Am hotărât să mă duc la prăvălie 
şi să-mi văd de treburi ca şi când nimic nu s-ar fi 
întâmplat. Dar, vai! Un lucru pe care l-am băgat de seamă 
abia în clipa aceea m-a umplut de îngrijorare : pălăria, 
cingătoarea şi cuţitele îmi lipseau şi bănuiam că le uitasem 
în iatacul moartei sau că le pierdusem pe drum. Din 
păcate, prima bănuială părea mai sigură : puteam deci să 
fiu învinuit ca ucigaş. 

Am deschis prăvălia la ceasul obişnuit. Ca în fiecare 
dimineaţă, vecinul meu vorbăreţ a venit la mine, 


N — Ei, ce zici de întâmplarea groaznică de azi-noapte ! 
Incepu el: M-am prefăcut că nu ştiu nimic. 

— Cum, se poate să nu ştii ce ştie tot oraşul ? N-ai 
auzi că cea mai frumoasă floare a Florenței, Bianca, fiica 
guvernatorului, a fost ucisă azi-noapte ? Vai! am văzut-o 
chiar ieri cutreierând voioasă străzile, împreună cu 
logodnicul ei. 

Astăzi ar fi trebuit să aibă loc nunta. 

Fiecare cuvânt al vecinului se împlânta ca un cuţrt în 
mint mea. Şi chiar acesta se reînnoia la nesfârşit, cu 
fiecare muşteriu care lua povestea de la capăt, cu noi şi 
noi amănunt unul mai înspăimântător decât altul ; nimeni 
însă nu-mi putea istorisi ceva mai înfricoşător decât ceea 
ce trăisem eu însumi. La amiază intră în prăvălia mea un 
trimis al judecătorului şi ceru să stea de vorbă cu mine 
între patru ochi. 

— Signor Zaleukos, spuse el, arătându-mi lucrurile 
care-mi lipseau, aceste obiecte sunt ale dumitale ? Întâi m- 
am gândit să nu mărturisesc nimic, dar zărind prin uşa 
întredeschisă pe gazda mea împreună cu alţi necunoscuţi, 
care puteau depune mărturie împotriva mea, m-am hotărât 
să nu înrăutăţesc lucrurile printr-o minciună şi am răspuns 
că obiectele arătate erau ale mele. Omul legii m-a rugat să- 
l urmez şi a pornit-o spre o clădire mare, în care am 
recunoscut închisoarea. Acolo, deocamdată, m-a închis 
într-o cămăruţă. 

În singurătate mi s-au perindat prin minte toate cele 
petrecute. Era îngrozitor. Mă chinuia gândul că ucisesem, 
fie chiar şi fără voia mea. Nu-mi puteam ierta că mă 
lăsasem ispitit de strălucirea aurului, căci altfel n-aş fi 
căzut orbeşte în capcană. Două ceasuri după întemniţare 
am fost scos din cămăruţă. Am coborât câteva scări şi am 
ajuns într-o sală mare. în jurul unei mese lungi, acoperită 
cu o pânză neagră, şedeau doisprezece bărbaţi, cei mai 
mulţi bătrâni. în jurul sălii, pe bănci, stăteau nobilii din 
Florenţa. într-o galerie, sus, se îngrămădeau o mulţime de 


privitori. 

Când am păşit înaintea mesei celei negre, un bărbat 
întunecat la faţă, mohorât, s-a ridicat în picioare : era 
guvernatorul. El spuse adunării că, fiind tatăl victimei, nu 
poate judeca omorul acesta şi că încredinţează funcţia sa 
de judecător celui mai în vârstă dintre senatori. 

Cel mai vârstnic senator, un moşneag de cel puţin 
nouăzeci de ani, era gârbov , la tâmple îi mai rămăseseră 
câteva fire de păr alb, dar ochii îi scăpărau şi glasul răsuna 
puternic şi neşovăitor. Întâi m-a întrebat dacă recunosc că 
am ucis. 

Am cerut să fiu ascultat şi am povestit fără teamă, cu 
glas limpede, tot ce făptuisem şi tot ce ştiam. în timpul 
povestirii mele vedeam cum guvernatorul se schimba la 
faţă ; când se îngălbenea, când se învăpăia. La sfârşit s-a 
sculat şi a strigat spumegând de mânie : 

— Cum, nefericitule, vrei s-arunci asupra altuia 
omorul pe care l-ai săvârşit din lăcomie de bani ? 
Senatorul l-a oprit spunindu-i că doar îi încredinţase de 
bună voie judecata ; afară de asta, el nu era deloc convins 
că săvârşisem fapta pentru bani, căci, după ştirea lui, 
moartei nu i se furase nimic. Ba merse chiar mai departe : 
ceru guvernatorului să dea socoteală despre viaţa pe care 
o dusese fiica sa, căci numai aşa avea să se ştie dacă am 
spus adevărul sau nu. Totodată spuse că amină judecata 
pentru a doua zi, spre a cerceta hârtiile moartei, pe care 
urma să i le înmâneze guvernatorul. 

Am fost dus înapoi în temniţă, unde am petrecut o zi 
jalnică, stăpânit numai de dorinţa fierbinte de a se 
Descoperi o legătură între moartă şi omul cu mantia roşie. 

A doua zi am păşit în sala de judecată plin de 
nădejde. Pe masă se aflau mai multe scrisori. Senatorul m- 
a întrebat dacă erau scrise de.mine. Le-am privit şi am 
spus că sunt scrise dei aceeaşi mină ca şi cele două răvaşe 
pe care le primisem. Senatorii n-au luat în seamă 
răspunsul meu, zicând că puteai să le fi scris eu pe toate, 


căci semnătura de pe scrisori era fără doar şi poate un Z, 
prima literă a numelui meu. Scrisorile amenințau pe fiica 
guvernatorului în legătură cu căsătorii care urma să aibă 
loc. 

Guvernatorul părea să fi dat desluşiri ciudate în 
privinţa mea, căci în ziua aceea am fost privit cu mai multă 
neîncredere şi asprime. Am cerut să fie cercetate hârtiile 
mele, care, fără îndoială, se aflau în camera mea, dar mi s- 
a spus că se făcuseră cercetări şi nu se găsise nimic. 

Astfel, la sfârşitul acestei zile de judecată îmi 
pierdusem orice nădejde. A treia zi am fost dus din nou în 
sala de judecată, unde mi s-a citit hotărârea, prin care, 
fiind învinuit de omor cu premeditare, eram osândit la 
moarte. lată dar unde ajunsesem. Părăsit de tot ce îmi era 
drag pe lume, departe de ţara mea, trebuia să mor de 
secure în floarea vârstei! 

În seara acelei zile înfiorătoare când soarta îmi 
fusese pecetluită, şedeam în temniţa mea singuratică ; 
toate nădejdile mi se spulberaseră, nu mă gândeam decât 
la moarte ; deodată, uşa temniţii se deschise şi intră un 
bărbat care mă privi îndelung, în tăcere. 

— Iată cum mi-e dat să te regăsesc, Zaleukos ! a 
rostit el. 

La lumina slabă a lămpii nu l-am recunoscut, dar 
glasul lui trezi în mine vechi amintiri. Era Valetty, unul din 
puţinii prieteni pe care mi-i făcusem în timpul învăţăturii 
mele la Paris. Mi-a povestit că venise din întâmplare la 
Florenţa, unde locuia tatăl său, om cu vază, auzise de 
păţania mea şi voise să mă vadă pentru ultima oară şi să 
afle cum de am ajuns sub o atât de grea învinuire. 

I-am povestit toată întâmplarea. Părând foarte uimit, 
m-a rugat din tot sufletul să-i mărturisesc lui, singurul meu 
prieten, întreg adevărul, şi să nu rămână între noi la 
despărţire, o minciună. l-am jurat pe tot ce aveam mai 
sfânt că spusesem adevărul şi numai adevărul şi că nu am 
altă vină decât aceea că, orbit de strălucirea aurului, n-am 


simţit  vicleşugul ce se ascundea sub vorbele 
necunoscutului. 

— Va să zică n-ai cunoscut-o pe Bianca ? întrebă el. 

L-am încredinţat că n-o văzusem niciodată. Valetty 
îmi spuse că o taină adâncă învăluia întreaga întâmplare, 
că era foarte ciudat faptul că guvernatorul ceruse atât de 
repede osândirea mea şi că umbla vorba că o cunoşteam 
de mult pe Bianca şi că o omorâsem din răzbunare pentru 
că se căsătorea cu altul. l-am arătat că toate acestea se 
potriveau cu omul cu mantia roşie, şi nu cu mine. Cum să 
dovedesc însă că el mă îndemnase să săvârşesc omorul ? 

Valetty m-a îmbrăţişat plângând şi mi-a făgăduit că 
va face tot ce va fi cu putinţă pentru a-mi scăpa măcar 
viaţa. Aveam prea puţine nădejdi, dar ştiam că Valetty era 
un om înţelept şi bun cunoscător al legilor şi că va face 
totul pentru a mă ajuta. 

S-au scurs două zile lungi, chinuitoare ; în sfârşit, 
iată că Valetty se întoarse. 

— 'Ţi-aduc o mângâiere, deşi una dureroasă. Ai să 
trăieşti şi ai să fii liber, dar trebuie să pierzi o mină. Adânc 
mişcat, i-am mulţumit prietenului meu pentru că-mi 
salvase viaţa. Mi-a povestit că guvernatorul nu încuviinţase 
în ruptul capului să facă o nouă cercetare a celor 
petrecute, dar în sfârşit, pentru a nu părea nedrept, îşi 
dăduse învoirea să se caute în vechile hrisoave florentine o 
întâmplare asemănătoare şi, dacă se va găsi ceva, 
pedeapsa mea să fie întocmai ca şi aceea arătată acolo. 
Valetty a cercetat împreună cu tatăl său zi şi noapte cărţile 
vechi; în cele din urmă au găsit o întâmplare întru totul 
asemănătoare. Pedeapsa dată acolo era : să i se taie 
vinovatului mina stingă, să i se ia toată averea şi să fie 
surghiunit pe vecie. Aceasta urma să fie şi pedeapsa mea, 
aşa că trebuia să mă pregătesc pentru încercarea 
dureroasă ce mă aştepta. 

Nu vreau să vă povestesc ceasul acela cumplit, când, 
într-o piaţă a oraşului, mi-au pus mina pe butuc şi am fost 


împroşcat cu propriul meu sânge. 

Valetty m-a luat la el până m-am vindecat, apoi mi-a 
dat cu mărinimie bani de drum, căci toată averea mea, 
strinsă de atâta trudă, îmi fusese confiscată de tribunal. 
Am plecat din Florenţa spre Sicilia şi de acolo, cu cea 
dintâi corabie, m-am îndreptat spre Constantinopol. 
Nădejdea mi-era în ban: pe care îi încredinţasem 
prietenului meu, pe care l-am rugat să mă adăpostească în 
casa lui. Dar care nu-mi fu mirare când acesta m-a întrebat 
de ce nu mă duc la nune acasă. îmi spuse că un străin 
cumpărase pe numele meu o casă în part» grecească a 
oraşului şi tot el înştiinţase vecinii că voi veni curând. M- 
am dus îndată cu prietenul meu acolo şi am fi primit cu 
bucurie de vechile mele cunoştinţe. Un negus bătrân îmi 
dădu o scrisoare lăsată de străinul care îmi cu parase casa. 

Am citit: Zaleukos ! Două mâini sunt gata să 
munceşte fără preget pentru ca să nu simţi lipsa mâinii 
tale. Casa care o vezi şi te t ce se află în ea sunt ale tale, 
iar în fiecare an vei primi atâţia bani, încât vei fi unul din 
cei mai bogaţi oameni din ţara ta. larta-l pe acela care e 
mai nefericit decât tine ! 

Am bănuit cine scrisese aceste rânduri ; la întrebările 
mele, negustorul mi-a spus că omul cu pricina părea a fi 
francez şi purta o mantie roşie. Ştiam acum destul ca să-mi 
dau seama că necunoscutul nu era cu totul lipsit de 
simţăminte nobile. 

În casa mea nouă am găsit totul în deplină rânduială. 
Am dat şi de o prăvălie cu mărfuri mai frumoase decât 
avusesem vreodată. De atunci au trecut zece ani ; din când 
în când plec în călătorie pentru treburile mele 
neguţătoreşti, mai mult dintr-un vechi obicei decât de 
nevoie, dar pământul ţării în care am fost atât de nenorocit 
nu l-am mai călcat niciodată. De atunci primesc în fiecare 
an o mie de galbeni, dar, deşi mă bucură că nefericitul 
străin e un om mărinimos, aceasta nu răscumpără durerea 
din sufletul meu, căci veşnic va trăi în mine amintirea 


înfiorătoare a fetei ucise. 

Zaleukos, neguţătorul grec, îşi sfârşise povestirea. 
Ceilalţi îl ascultaseră adânci mişcaţi, mai ales străinul 
părea nespus de zguduit : oftă de câteva ori, iar lui Muley i 
se păru chiar că zăreşte lacrimi în ochii lui. Vorbiră vreme 
îndelungată despre cele povestite. 

— Şi nu-l urăşti pe necunoscutul care te-a lipsit de un 
mădular al trupului tău şi care ţi-a pus în cumpănă chiar 
viaţa ? întrebă străinul. 

— Odinioară, răspunse grecul, erau clipe când inima 
mea îl învinuia în faţa lui Dumnezeu, fiindcă mi-a pricinuit 
o durere atât de mare şi mi-a otrăvit viaţa) dar am găsit 
mângâiere în credinţa strămoşească. 

— Ai un suflet mare ! strigă străinul şi, mişcat, îi 
strânse grecului mina. 

Vorbele lor fură întrerupte de căpetenia păzitorilor. 
Acesta intră în cort şi, îngrijorat, le spuse să nu se 
încreadă în liniştea dimprejur, căci se aflau tocmai în locul 
unde de obicei tâlharii se năpustesc asupra caravanelor. 
Oamenii lor chiar zăriseră în depărtare un pilc de călăreţi. 

Neguţătorii se arătară foarte neliniştiţi de această 
veste. Selim, străinul, se miră Insă de neliniştea lor şi 
spuse că paza era atât de puternică, încât nu aveau de ce 
să se teamă de o ceată de tâlhari. 

— Da, stăpâne, răspunse căpetenia păzitorilor, dacă 
n-ar fi decât aceşti tâlhari, ne-am putea odihni aici fără 
grijă, dar de câtăva vreme s-a ivit din nou crâncenul 
Orbassan şi de aceea trebuie să fim cu ochii în patru. 

Străinul întrebă cine era acel Orbassan, şi Ahmet, 
bătrânul neguţător, îi răspunse : 

Umblă tot felul de poveşti despre acest om ciudat. 
Unii îl cred o fiinţă mai presus de ceilalţi oameni, pentru 
că adeseori biruie în luptă cinci şi chiar şase inşi ; alţii îl 
cred un franţuz viteaz, adus în aceste ţinuturi de o năpastă 
; oricum ar fi, e sigur că-i un tâlhar şi un hoţ spurcat. 

— Poate că e, poate că nu e, zise Lezah, unul dintre 


neguţători. Şi chiar dacă-i un tâlhar, are totuşi un suflet 
mare. S-a purtat cu mărinimie faţă de fratele meu. Am 
aflat câte ceva despre el : a făcut din toţi cei care 
alcătuiesc ceata lui oameni de omenie, aşa încât atunci 
când străbate pustiul nicio altă bandă nu îndrăzneşte să le 
iasă în cale. El nu săvârşeşte tâlhării ca alţii, ci le cere 
caravanelor doar o vamă de trecere ; cine o plăteşte de 
bună voie trece nevătămat, căci Orbassan este stăpânul 
pustiului. 

Astfel vorbeau călătorii în cort; păzitorii însă, care se 
aflau în preajma corturilor. Începură să dea semne de 
nelinişte. La o depărtare cam de o jumătate de ceas se 
ivise un pâlc destul de numeros de călăreţi înarmaţi care 
se îndreptau spre ei. Unul din păzitori intră în cort şi vesti 
că necunoscuţii s-ar putea năpusti asupra lor curind. 
Neguţătorii se sfătuiră între ei, chibzuind dacă era mai 
bine să iasă în întâmpinarea tâlharilor sau să aştepte 
năvala acestora. Ahmet şi cei doi neguţători mai vârstnici 
erau de părere să aştepte; înflăcăratul Muley şi Zaleukos 
ar fi vrut să le iasă înainte, cerând şi străinului să se 
alăture lor. Acesta scoase liniştit de la brâu o năframă 
albastră cu stele roşii, o legă de o suliță şi porunci urnii 
rob s-o înalțe pe cort, punând prinsoare pe viaţa lui că, la 
vederea acestui semn, călăreţii vor trece paşnici pe lângă 
ei. Muley nu credea aşa ceva, dar robul înălţă sulița 
deasupra cortului. în vremea aceasta, toţi neguţătorii 
dinăuntru puseră mina pe arme, aşteptând cu încordare 
apropierea călăreţilor. 

Aceştia, zărind pesemne flamura ce fâlfâia în văzduh, 
îşi schimbară deodată drumul ; făcând un ocol mare, se 
îndepărtară de corturi. 

Câteva clipe, călătorii rămaseră uluiţi, privind când 
după călăreţi, când la străin. Acesta stătea nepăsător în 
faţa cortului, ca şi când nimic nu s-ar fi întâmplat, şi privea 
către întinsul nesfârşit al nisipurilor. în cele din urmă, 
Muley rupse tăcerea: 


— Cine eşti tu, străin puternic, strigă el, care, cu un 
semn, struneşti hoardele sălbatice ale pustiului ? 

— Îmi preţuiţi puterea mai mult decât face, răspunse 
Selim Baruch. Semnul acesta l-am luat cu mine când am 
fugit din robie. Ce înseamnă, habar n-am. Ştiu doar atât: 
cine îl are asupra lui în călătorie se află sub pază straşnică. 

Neguţătorii  mulţumiră  străinului şi-l  numiră 
izbăvitorul lor. Într-adevăr, călăreţii erau foarte mulţi şi ar 
fi fost cu neputinţă să li se ţină piept. 

Cu inima uşoară, neguţătorii se duseră la odihnă, iar 
când soarele începu să asfinţească şi vântul serii să adie 
peste întinderea de nisip, strânseră corturile şi porniră mai 
departe. 

În ziua următoare făcură un nou popas, la o 
depărtare cam de o zi de locurile unde se sfârşea pustiul. 
Călătorii se adunară iar în cortul cel mare şi Lezah, 
neguţătorul, cuvântă : 

— V-am spus ieri că temutul Orbassan este un om 
mărinimos ; daţi-mi voie să vă dovedesc aceasta, 
istorisindu-vă soarta fratelui meu. Tatăl meu era cadiu în 
Ankara. Avea trei copii. Eu eram cel mai mare şi aveam un 
frate şi o soră cu mult mai mici decât mine. Când am 
împlinit douăzeci de ani, un frate de- al tatălui meu m-a 
chemat la el şi mi-a spus că are să-mi lase mie toate 
avuţiile sale dacă am să rămân pe lingă el până la moartea 
sa. Dar el a trăit până la adinci bătrâneţi, aşa că eu m-am 
întors în ţară abia acum doi ani, fără să fi ştiut nimic 
despre năpasta groaznică ce se abătuse asupra alor mei şi 
cum îi mântuise Alah în nemărginita lui bunătate. 


CUM A SCĂPAT FATME 

Fratele meu Mustafa şi sora mea Fatme erau aproape 
de aceeaşi vârstă ; el avea cu vreo doi ani mai mult. Se 
iubeau nespus şi se străduiau să facă tot ce era cu putinţă 
ca să-i uşureze tatălui nostru, cam şubred, povara 
bătrâneţilor. Când Fatme a împlinit şaisprezece ani, fratele 


meu a dat o serbare. Le-a poftit pe toate prietenele ei, le-a 
ospătat cu bucate alese în grădina tatălui meu, iar pe 
înserat le-a chemat să facă o mică plimbare pe mare, într- 
un caiac pe care îl închinase şi îl împodobise minunat. 
Fatme şi prietenele ei se învoiră bucuroase, căci vremea 
era frumoasă, iar priveliştea oraşului, mai ales seara, 
văzută dinspre mare, e minunată. Fetelor le plăcu atit de 
mult plimbarea cu caiacul, încât îl rugară pe fratele meu să 
meargă tot mai departe în larg. Mustafa le făcu pe plac, 
deşi era îngrijorat, deoarece, cu câteva zile în urmă, prin 
locurile acelea fusese văzut un hoţ de mare. Pe țărm, nu 
departe de oraş. înaintând în mare, se înălţau nişte 
dealuri. într-acolo doreau să meargă fetele, pentru a vedea 
mai bine cum dispare la asfinţit soarele în valuri. în timp 
ce coteau după dealuri, zăriră la o mică depărtare o luntre 
în care se aflau oameni înarmaţi. Temându-se de o 
nenorocire, fratele meu porunci vâslaşilor să întoarcă 
caiacul şi să se îndrepte spre mal. îngrijorarea lui se 
dovedi întemeiată, căci luntrea se apropie de caiac, tăindu- 
i repede drumul, deoarece aveau mai mulţi vâslaşi, Dându- 
şi seama de primejdie, fetele se ridicară în picioare ţipând 
şi plângând ; zadarnic încercă Mustafa să le liniştească, 
zadarnic le rugă să stea cuminţi, spunându-le că prin 
mişcările lor primejduiesc caiacul, care se poate răsturna. 
Totul fu în zadar. Când văzură că se apropie luntrea, se 
aruncară toate într-o parte, caiacul se aplecă şi se 
răsturnă. 

Între timp, cei de pe mal băgaseră de seamă că o 
luntre străini tot dădea târcoale de câtăva vreme caiacului 
nostru. Ivirea tilharilor prin părţile locului stârnise încă 
dinainte îngrijorare şi de aceea, neliniştiţi, dându-şi seama 
de primejdie, trimiseră câteva bărci pentru a da ajutor 
caiacului. Ele ajunseră tocmai la timp ca să scape fetele 
care erau gata-gata să se înece. în învălmăşeala aceea, 
luntrea vrăjmaşă se făcu nevăzută. Nu se ştia prea bine 
dacă luntrele trimise luaseră toate fetele. Se apropiară una 


de alta şi, vai ! atunci văzură că sora mea şi una din 
prietenele ei lipseau ; în acelaşi timp, ei mai dădură cu 
ochii, într-una din luntre, de un străin, un om necunoscut 
de nimeni. Ameninţat de Mustafa, acesta mărturisi că 
făcea parte din cei de pe vasul vrăjmaş, care era adăpostit 
la două mile spre răsărit, şi că tovarăşii lui îl părăsiseră 
grăbiţi, în vreme ce el încerca să scape fetele ; de 
asemenea, le spuse că văzuse cum fuseseră trase în 
luntrea lor două dintre fete. 

Durerea bătrânului meu tată fu nemărginită, iar 
Mustafa era deznădăjduit, căci îşi pierduse sora iubită, de 
a cărei nenorocire se învinuia, iar prietena Fatmei, care-i 
împărtăşea soarta, ii fusese făgăduită de părinţii ei ca soţie 
; nu îndrăznise insă să mărturisească acest fapt tatălui 
meu, căci părinţii fetei erau oameni săraci şi fără obârşie 
aleasă, iar tatăl meu era un om aspru. Când durerea lui se 
mai potoli, îl chemă pe Mustafa şi îi spuse: 

— Nerozia ta mi-a răpit mângâierea bătrâneţelor şi 
bucuria ochilor mei. Pleacă, piei pe veci din faţa mea, te 
blestem pe tine şi pe urmaşii tăi, şi blestemul tatălui tău va 
fi ridicat numai dacă ai s-o aduci pe Fatme înapoi ! 

Sărmanul meu frate nu se aşteptase la asemenea 
lucru ; el hotărâse dinainte să pornească în căutarea 
surorii sale şi a prietenei ei şi voise să ceară pentru 
aceasta binecuvântarea tatălui meu ; acum, însa părintele 
nostru îl trimitea în lume împovărat de blestem. Dar dacă 
durerea îl doborâse, năpasta nemeritată îi întări curajul. 

Se duse la tilharul ce fusese prins şi-l întrebă încotro 
se îndrepta corabia lor; află astfel că ticăloşii făceau negoţ 
de sclavi şi că se duceau spre Bassora, unde se ţinea târg. 

Când se întoarse acasă spre a se pregăti de plecare, 
mânia părintelui nostru se mai potolise, se vede, căci îi 
trimisese o pungă cu galbeni pentru drum. Mustafa îşi luă 
plângând rămas bun de la părinţii Zoraidei 

— aşa o chema pe logodnica răpită - şi porni spre 
Bassora. 


Mustafa călători pe uscat, deoarece niciun vas nu 
pleca din orăşelul nostru spre Bassora. De aceea trebui să 
meargă întins toată ziua, pentru a nu ajunge la Bassora cu 
mult în urma piraţilor. Avea un cal bun; nu era prea 
împovărat de lucruri şi nădăjduia să ajungă la târg peste 
şase zile. Dar în seara celei de-a patra zile, pe când călărea 
singur pe drum, se năpustiră deodată asupra lui trei inşi. 
Văzând că erau voinici şi bine înarmaţi fi că puseseră gând 
rău mai mult banilor şi calului decât vieţii sale, le strigă că 
e gata să se dea prins. Cei trei descălecară, li legară 
picioarele sub burta calului, îl luară între ei şi, în timp ce 
unul apucă de hăţ, o porniră repede, fără a scoate un 
cuvânt. 

Pe Mustafa îl cuprinse o deznădejde cumplită ; 
blestemul tatălui său începea să se împlinească ; cum ar 
mai fi putut el nădăjdui să-şi scape sora şi logodnica, acum 
când toate mijloacele îi fuseseră răpite şi nu-i mai 
rămăsese decât viaţa ? 

Mustafa şi tăcuţii săi însoțitori călăriră vreme de 
vreun ceas, după care cotiră într-o Vale lăturalnică. Valea, 
înconjurată de copaci înalţi şi iarbă moale, de un verde 
închis, brăzdată la mijloc de un pârâu, îmbia la odihnă. 
într-adevăr, acolo erau aşezate cincisprezece-n douăzeci de 
corturi ; de ţăruşii corturilor erau legate cămile şi cai 
voinici; dintr-unul din corturi răsunau sunetele vesele ale 
unei ţitere şi două glasuri bărbăteşti. Fratele meu îşi zise 
că oamenii care-şi aleseseră un loc de popas atât de vesel 
nu puteau să aibă gânduri rele faţă ide el. 

Când însoțitorii săi îl dezlegară şi-i făcură semn să 
descalece, îi urmă fără teamă. Fu dus într-un cort mai 
mare decât celelalte, frumos şi cu gust împodobit pe 
dinăuntru. Perne minunate, ţesute cu fir de aur, covoare 
măiestrit lucrate, vase aurite pentru ars mirodenii, toate 
aceste semne obişnuite ale bogăției şi bunăstării erau aici 
semnele jafului îndrăzneţ. Pe una din perne şedea un 
bătrânel pirpiriu ; avea un chip urât, pielea pământie, 


lucioasă, iar schima de şiretenie a gurii şi din jurul ochilor 
îi dădea o înfăţişare respingătoare. Deşi acest om încerca 
să facă pe grozavul, Mustafa îşi dăduse îndată seama că nu 
pentru el era cortul atât de bogat împodobit, iar vorbele pe 
care le schimba cu însoțitorii lui îi întăriră această 
credinţă. 

— A plecat la vânătoare, răspunse el, dar mi-a 
poruncit să-i ţin locul. 

— Asta n-a fost înţelept din partea lui, spuse unul din 
tâlhari, căci trebuie să hotărască dacă-i facem seama 
câinelui ăstuia sau îi cerem răscumpărarea, şi lucrul 
acesta numai Voinicul îl ştie. 

Pirpiriul se ridică fudul şi se întinse cât putu ca să 
ajungă cu palma la urechea potrivnicului său, vrând să-l 
lovească ; dându-şi însă seama că se osteneşte în zadar, 
începu să ocărască. Ceilalţi nu se lăsară mai prejos şi în 
cort se stârni o larmă cumplită. Deodată perdeaua cortului 
se dădu la o parte şi înăuntru intră un bărbat înalt şi 
impunător, tânăr şi frumos ca un prinţ persan ; veşmintele 
şi armele sale, în afară de un hanger bătut cu pietre 
scumpe şi de o sabie strălucitoare, erau modeste, 
obişnuite, dar ochii săi pătrunzători şi întreaga sa 
înfăţişare te făceau să-i dai toată cinstirea, fără să 
stârnească teama. 

— Cine îndrăzneşte să pornească gâlceavă în cortul 
meu?strigă el către oamenii speriaţi. 

Se aşternu tăcerea pentru câteva clipe şi, în cele din 
urmă, unul din cei ce-l aduseseră pe Mustafa povesti cele 
întâmplate. 

Atunci; faţa Voinicului, cum îl numeau ei, se înroşi de 
mânie. 

— Când te-am lăsat eu în locul meu, Hassan ? îl 
întrebă el pe pirpiriu, cu glas înfricoşător. 

Acesta se chirci de frică, părând şi mai nevolnic ca 
înainte, şi se strecură spre intrarea cortului, O straşnică 
lovitură de picior a Voinicului îl făcu să zboare afară într- 


un salt năstruşnic. 

Îndată ce se făcu nevăzut, cei trei bărbaţi îl aduseră 
pe Mustafa în faţa stăpânului cortului care, între timp, se 
aşezase pe pernă. 

— lată omul pe care ne-ai poruncit să-l prindem ! El 
se uită îndelung la prins şi rosti: 

— Paşă din Sulieika ! Cugetul tău îţi va arăta de ce 
stai acum în faţa lui Orbassan. Auzind acestea, fratele meu 
se aruncă la picioarele lui şi răspunse : 

— O, stăpâne ! Faci o greşeală ; eu sunt un biet 
nenorocit şi nu acel paşă pe care-l cauţi ! Toţi cei din cort 
se mirară de aceste vorbe. Stăpânul cortului spuse însă : 

— Prefăcătoria nu-ţi va folosi, căci voi chema oameni 
care te cunosc bine. 

Porunci să fie adusă Zuleima. Fu adusă o femeie 
bătrână, care, întrebată dacă recunoaşte în fratele meu pe 
paşa din Sulieika, răspunse : 

— Da ! Jur pe mormântul Profetului că el e paşa şi 
nimeni altul ! 

— Vezi, nenorocitule, că viclenia ta nu ţi-a folosit la 
nimic ? rosti mânios Voinicul. Eşti prea nevrednic ca să-mi 
pătez frumuseţe de hanger cu sângele tău, dar am să te 
leg de coada calului meu, şi mâine, de la răsăritul soarelui 
şi până va asfinţi după dealurile din Sulieika, am să gonesc 
prin păduri cu tine ! 

Atunci sărmanul meu frate îşi pierdu cumpătul. 

— Acesta e blestemul cruntului meu tată, care mă 
aruncă spre o moarte ruşinoasă ! strigă el, plângând. Eşti 
pierdută şi tu, dulcea mea soră, şi tu, Zoraida ! 

— Prefăcătoria nu-ţi foloseşte la nimic, zise unul din 
tâlhari, legându-i mâinile la spate. leşi din cort cât mai 
degrabă, căci Voinicul îşi muşcă buzele şi priveşte 
către.hanger. Dacă vrei să mai trăieşti o noapte, mişcă în 
clipa când tâlharii îl scoteau pe fratele meu din cort, se 
întâlniră cu alţi trei, care împingeau de la spate un prins. 

— Iată, ţi-l aducem pe paşă, aşa cum ne-ai 


poruncit,spuseră ei şi-l duseră pe prins dinaintea pernei pe 
care şedea Voinicul. 

Când prinsul trecu prin faţa fratelui meu, el putu să-l 
vadă la faţă şi să-şi dea seama ce bine semăna cu el acest 
bărbat ; doar pielea obrazului îi era mai smeadă şi barba 
mai neagră. 

Voinicul se miră nespus la ivirea celui de-al doilea 
prins. 

— Care din voi e cel adevărat ? întrebă el, privind 
când spre fratele meu, când spre celălalt. 

— Dacă de paşa din Sulieika este vorba, răspunse cu 
glas semeţ prinsul, eu sunt acela ! 

Voinicul se uită îndelung la el, cu privirea lui aprigă 
şi înfricoşătoare, apoi făcu un semn ca paşa să fie dus de 
acolo. După aceea se îndreptă către fratele meu, îi tăie 
legăturile cu hangerul şi-i făcu semn să se aşeze lângă el 
pe perne. 

— îmi pare rău, străine, rosti căpetenia, că te-am luat 
drept nemernicul acela, dar _ trece-o pe seama unei 
întâmplări ciudate, care te-a adus în mâinile oamenilor mei 
tocmai în ceasul sortit pieirii netrebnicului. Fratele meu îi 
ceru ca singur hatâr să-l lase să plece îndată, deoarece 
orice întârziere putea fi păgubitoare. Voinicul îl întrebă ce 
treburi grabnice avea de făcut şi, după ce Mustafa îi 
povesti totul, Voinicul îl înduplecă să înnopteze în cortul 
său, spunându-i că atât el, Mustafa, cât şi calul lui aveau 
nevoie de odihnă. îi mai spuse că a doua zi urma să-i arate 
un drum de numai o zi şi jumătate până la Bassora. Fratele 
meu se învoi, fu bine găzduit şi dormi lin până dimineaţa, 
în cortul tâlharului. 

Când se trezi, era singur în cort ; în faţa perdelei însă 
auzi mai multe glasuri, unul părând să fie al stăpânului 
cortului, iar altul al pirpiriului cu obrazul pământiu. 
Trăgând cu urechea, spre groaza lui, auri cum pirpiriul îl 
ruga stăruitor pe celălalt să-l omoare pe străin, căci 
acesta, îndată ce avea să se vadă scăpat, îi va da în vileag 


pe toţi. 

Mustafa îşi dădu seama numaidecât că pirpiriul îi 
purta pică, fiindcă pătimise din pricina lui cu o zi înainte. 
Voinicul păru că se gândeşte câteva clipe. 

— Nu, zise el, este oaspetele meu ; legea ospeţiei e 
sfântă,iar el nu arată a fi un mişel. După ce vorbi astfel, 
dădu perdeaua la o parte şi intră în cort. 

— Pace ţie, Mustafa, grăi el, hai să îmbucăm ceva, şi 
apoi pregăteşte-te de drum. 

Intinse fratelui meu un pahar cu licoare de şerbet şi, 
după ce băură, puseră şeile pe cai şi, într-adevăr, cu inima 
mai uşoară decât la sosire, Mustafa încalecă pe cal. 
Curând, corturile rămaseră mult în urma lor şi ei o luară 
pe o cărare largă, ce ducea într-o pădure. Voinicul îi 
povesti fratelui meu că acel paşă, pe care-l prinseseră la 
vânătoare, le făgăduise că nu vor avea a se teme de nimic 
pe pământurile sale ; dar, cu câteva săptămâni în urmă, 
nemernicul pusese mina pe unul din oamenii cei mai bravi 
ai Voinicului şi-l spânzurase în chinuri groaznice. Voinicul îl 
pândea de atunci pe ticălos şi acesta trebuia să moară 
chiar în ziua aceea. Mustafa nu îndrăzni să-l întoarcă de la 
hotărârea sa, fiind fericit, că scăpase teafăr. 

Când ieşiră din pădure, Voinicul îşi opri calul, arătă 
fratelui meu drumul, îi strânse mâna luându-şi rămas bun 
şi-i spuse : 

— Mustafa, printr-o întâmplare ciudată, ai fost 
oaspetele tâlharului Orbassan ; nu-i nevoie să te rog să nu 
dai în vileag cele ce ai văzut şi auzit. Ai îndurat pe nedrept 
frica de moarte şi sunt dator să te împac. la acest hanger 
ca amintire şi,oricând vei avea nevoie de sprijin, trimite- 
mi-l şi am să mă grăbesc să-ţi vin într-ajutor. lar această 
pungă poate îţi va fi de folos pe drum. 

Fratele meu îi mulţumi pentru mărinimie, luă 
hangerul, dar punga nu o primi. Orbassan însă, 
strângându-i încă o dată mâna, lăsă punga să cadă jos şi 
porni înapoi călare, prin pădure, cu iuţeala fulgerului. 


Mustafa, dându-şi seama că n-o să-l poată ajunge din 
urmă, descăleca şi ridică punga, uimit de dărnicia gazdei 
sale, căci punga era plină cu galbeni. îi mulţumi lui Alah 
că-i scăpase viaţa, îi ceru să-l ţină în paza lui pe nobilul 
tâlhar şi, cu inima uşoară, porni mai departe pe drumul 
către Bassora, Lezah tăcu şi privi întrebător spre bătrinul 
neguţător Ahmet. 

— Ei, dacă aşa stau lucrurile, spuse acesta, atunci îmi 
schimb aspra părere despre Orbassan, căci, într- adevăr, 
cu fratele tău s-a purtat frumos. 

— S-a purtat ca un vrednic musulman, strigă Muley, 
dar nădăjduiesc că nu ţi-ai încheiat povestirea, căci, după 
cum vezi, sintem cu toţii dornici să ascultăm mai departe 
ce i s-a întâmplat fratelui tău şi dacă a scăpat-o pe Fatme, 
sora ta, şi pe frumoasa Zoraida. 

— Dacă nu vă plictisesc, am să vă povestesc cu 
plăcere mai departe, răspunse Lezah, căci povestea 
fratelui meu este într-adevăr minunată şi plină de 
întâmplări neobişnuite. 

In amiaza celei de-a şaptea zi de la plecarea sa, 
Mustafa intră pe porţile Bassorei. Trase de îndată la un 
caravanserai şi acolo întrebă când începe târgul de robi ce 
se ţine în fiece an. Primi însă răspunsul cumplit că 
întârziase cu două zile. I se mai spuse că era păcat că 
întârziase, fiindcă pierduse prilejul de a vedea două roabe, 
aduse chiar în ultima zi a târgului, atât de frumoase, încât 
ispitiseră pe toţi cumpărătorii. Aceştia se certaseră şi se 
bătuseră pentru ele şi roabele fuseseră vândute la un preţ 
atât de ridicat, încât numai cel care le cumpărase nu era 
speriat de preţ. Mustafa cercetă îndelung cum arătau cele 
doua roabe cu pricina şi până la urmă nu se îndoi că erau 
cele două nefericite pe care le căuta. 

Află, de asemenea, că cel care le cumpărase pe 
amândouă locuia la patruzeci de ceasuri de drum de 
Bassora şi se numea Thiuli-Kos, un bogătaş de neam mare, 
destul de bătrân, care fusese înainte capudan-paşa al 


marelui vizir, dar care acum se retrăsese din slujbă, după 
ce făcuse avere. 

Mustafa voi să încalece de îndată şi să gonească 
după Thiuli-Kos, care i-o luase înainte cu o zi. Dar se gândi 
că, singur, nu-l va putea îndupleca pe puternicul călător, şi 
cu atât mai puţin nu va putea să-i smulgă prada. Chibzui să 
găsească altă cale şi o găsi în curând. Asemănarea sa cu 
paşa din Sulieika, atât de primejdioasă, îi dădu ideea să 
intre în casa lui Thiuli-Kos sub acest nume şi să încerce 
astfel să, le scape pe cele două fete nefericite. Tocmi deci 
câteva slugi şi câţiva cai, pentru care banii lui Orbassan îi 
fură de mare folos, cumpără pentru el şi pentru slugi haine 
bogate şi porni la drum spre palatul lui Thiuli-Kos. După 
cinci zile ajunse în apropierea palatului. Aşezat într-o 
frumoasă câmpie, palatul era înconjurat de ziduri înalte, 
întrecute numai cu puţin de clădiri. Ajuns la faţa locului, 
Mustafa îşi căni părul şi barba, iar faţa şi-o unse cu sucul 
unei plante care-i dădu o culoare arămie, aşa cum avusese 
acel paşă. Apoi trimise un slujitor la palat şi ceru găzduire 
pentru noapte în numele paşalei din Sulieika. 

Slujitorul se întoarse curând şi, odată cu el, patru 
robi, frumos îmbrăcaţi, care luară de căpăstru calul lui 
Mustafa şi duseră în curtea palatului. Acolo îl ajutară să 
descalece şi alţi patru robi îl însoţiră, pe o scară largă de 
marmură, la Thiuli. 

Acesta, un bătrân vesel, îl primi pe fratele meu cu 
cinstea cuvenită şi-l ospăta cu cele mai alese feluri gătite 
de bucătarul său. După-masă, Mustafa aduse vorba pe 
departe despre noile roabe, iar Thiuli le lăudă frumuseţea, 
plângându-se numai că stau mereu posomorite ; credea 
însă că lucrurile se vor îndrepta curând. 

Fratele meu fu foarte bucuros de această primire şi 
se duse la culcare plin de nădejde. 

Dormise poate un ceas, când, deodată, fu trezit de 
lumina unui felinar care-i cădea în ochi. Când se ridică, i se 
păru că visează, căci în faţa lui stătea omul acela mic şi 


pământiu din cortul lui Orbassan, cu felinarul în mână şi 
un zâmbet dezgustător pe buzele lui groase. Mustafa se 
ciupi de braţ şi se trase de nas ca să se încredinţeze că era 
treaz, dar arătarea rămase neschimbată. 

— Ce cauţi lângă patul meu ? strigă Mustafa, când îşi 
reveni din uimire. 

— Nu te mai frământa, stăpâne ! răspunse pirpiriul. 
Am ghicit de ce ai venit. Scumpa ta mutră mi-era 
binecunoscută şi, într-adevăr, dacă n-aş fi dat o mână de 
ajutor la spânzurarea paşalei, ai fi izbutit să mă înşeli. 
Acum însă am venit ca să-ţi pun o întrebare. 

— Înainte de toate, spune-mi cum ai ajuns aici! strigă 
Mustafa, spumegând de furie că fusese descoperit. 

— Am să-ţi spun, răspunse celălalt. Nu m-am mai 
putut înţelege cu Voinicul şi am fugit; de fapt, tu, Mustafa, 
ai fost pricina certei noastre şi de aceea trebuie să mi-o dai 
pe sora ta de soţie, iar eu am să vă ajut să fugiţi; dacă nu 
mi-o dai, mă duc la noul meu stăpân şi-i şoptesc o vorbuliţă 
despre noul paşă. 

Spaima şi mânia ii făcură pe Mustafa să-şi piardă 
cumpătul ; tocmai când credea că ajunsese aproape de 
împlinirea gândului său, ticălosul acesta îi strica toate 
socotelile ; nu-i rămânea decât un singur mijloc de 
scăpare: să ucidă stârpitura. Dintr-un salt ţâşni din pat şi 
se repezi la el; aşteptându-se la aşa ceva, pirpiriul trânti 
jos felinarul care se sparse şi o luă la fugă prin întuneric, 
ţipând cât îl ţinea gura după ajutor. 

Lucrurile se cam încurcaseră ; Mustafa trebuia să 
uite deocamdată de fete şi să se gândească la pielea lui ; 
de aceea se apropia de fereastră, să vadă dacă nu putea 
fugi pe acolo. Fereastra se afla la o înălţime destul de 
mare, iar în lata ei se ridica un zid înalt peste care ar li 
trebuit să sară. Cum stătea pe gânduri la geam, auzi mai 
multe glasuri apropiindu-se de odaia lui ; când ajunseră în 
faţa uşii, înşfacă deznădăjduit hangerul şi veşmintele şi se 
aruncă pe fereastră. Căzu rău, dar simţi că nu-şi frânsese 


niciun os ; se ridică şi fugi către zidul împrejmuitor ; spre 
uimirea urmăritorilor săi, se caţără pe el şi curând se făcu 
nevăzut. Alergă până la o pădurice, unde, istovit, se trânti 
jos. Aici cugetă la cele ce avea de făcut. îşi părăsise slugile 
şi caii, dar galbenii, pe care-i ţinea la brâu, nu-i pierduse. 

Mintea lui ageră găsi de Îndată alt mijloc de salvare. 
Merse mai departe prin pădure, până ajunse într- un sat, 
unde cumpără un cal pe nimica toată ; acesta îl duse în 
scurt timp într-un oraş apropiat. Acolo întrebă de un vraci 
şi fu îndrumat la un bătrân înţelept. Pe vraci îl înduplecă 
cu galbeni să-i dea un leac care să cufunde pe un om într- 
un somn asemănător cu moartea, somn ce putea fi pe dată 
întrerupt cu ajutorul unui alt leac. După ce căpătă aceste 
leacuri, îşi cumpără o barbă calpă, lungă, o mantie neagră 
şi felurite cutii şi borcane, ca să arate ca un vraci călător, 
încarcă totul pe un asin şi se întoarse la palatul lui Thiuli- 
Kos. Era sigur că de data asta nu va mai fi recunoscut, căci 
barba îl schimba într-atât, încât abia se mai recunoştea el 
însuşi. Ajuns la Thiuli, se dădu drept doftorul 
Hacamancabudibaba şi totul se petrecu precum se 
aşteptase ; măgulit de acel nume fălos, bătrânul nerod îl 
pofti la masa lui. 

Hacamancabudibaba se înfăţişă înaintea lui Thiuli ; 
nu trecu un ceas, că bătrânul şi hotărî ca toate roabele lui 
să fie cercetate de preaînţeleptul vraci. Acesta cu greu îşi 
putu ascunde bucuria de a-şi revedea sora iubită şi, cu 
inima bătând, îl urmă pe Thiuli în serai. Ajunseră într-o 
încăpere frumos împodobită, unde nu se afla nimeni. 

— Hambaba sau cum te cheamă, dragă vraciule, zise 
Thiuli-Kos, priveşte gaura aceea din perete ; pe acolo au să 
scoată mâna toate roabele şi tu ai să le poţi asculta pulsul, 
dacă-i sănătos ori bolnav. 

Orice-ar fi spus Mustafa, totul ar fi fost în zadar : nui 
se îngăduia să le vadă şi gata. Thiuli îi făgădui că-i va 
spune cum se poartă fiecare. Apoi scoase o hârtie lungă de 
la brâu şi începu să-şi strige cu glas tare roabele pe nume. 


La fiecare strigare, o mână se ivea din perete şi vraciul 
cerceta pulsul. Şase fuseseră cercetate şi găsite sănătoase, 
când Thiuli citi cel de-al şaptelea nume : «Fatme» şi din zid 
se strecură o mână mică, albă. Tremurând de bucurie, 
Mustafa apucă mina şi, cu o faţă îngândurată, spuse că 
fata e grav bolnavă. Thiuli îngrijorat, porunci înţeleptului 
Hacamancabudibaba să pregătească repede un leac pentru 
ea. Vraciul ieşi din încăpere şi scrise pe o hârtiuţă : «Faime 
I Am să te scap, dacă te hotărăşti să bei o licoare ce va 
face să pari moartă timp de două zile ; am leacul care să te 
readucă la viaţă. Dacă ai să spui că această licoare nu ţi-a 
fost de folos, asta va fi pentru mine semnul că te învoieşti. 

Se întoarse de îndată în încăpere unde îl aştepta 
Thiuli. Aduse o băutură nevătămătoare, mai pipăi o dată 
pulsul bolnavei şi în acelaşi timp îi strecură biletul sub 
brățară, iar băutura i-o dădu prin gaura din zid. Thiuli se 
arătă foarte îngrijorat de soarta Fatmei şi amină 
cercetarea celorlalte roabe pentru altă dată. Părăsind 
încăperea împreună cu Mustafa, el îi spuse cu glas mâhnit: 

— Hadibaba, spune drept, ce crezi despre boala 
Fatmei ? Hacamancabudibaba răspunse cu un suspin 
adânc : 

— Vai, stăpâne ! Profetul să-ţi hărăzească alinare ! 
Are friguri lăuntrice care ar putea să-i aducă sfârşitul. 
Atunci Thiuli izbucni mânios : 

— Ce tot spui, câine blestemat de vraci ! M-a costat 
două mii de galbeni şi acum să moară ca o vită ? Află că 
dacă n-o scapi, îţi tai capul! 

Atunci fratele meu îşi dădu seama că făcuse o mare 
greşeală şi-i dădu din nou nădejdi lui Thiuli. Pe când 
vorbeau, veni un arap din serai să-i spună vraciului că 
băutura nu fusese de niciun folos. 

— Arată-ţi toată măiestria, Hacamdababelda sau cum 
îţi zice, şi am să-ţi plătesc cit ai să vrei! strigă Thiuli-Kos, 
aproape plingând de spaimă că pierde atâta aur. 

— Am să-i dau o licoare care o va scăpa de orice 


primejdie, răspunse vraciul. 

— Da, da ! Dă-i licoarea ! suspină bătrânul Thiuli. 

Plin de voie bună, Mustafa se duse să aducă băutura 
adormitoare şi, după ce o dădu arapului, arătindu-i cât 
trebuie luat, se duse la Thiuli şi-i spuse că mai trebuie să 
culeagă nişte ierburi de pe ţărmul mării şi ieşi repede pe 
poartă. 

La malul mării, nu departe de palat, îşi scoase 
hainele ce-i schimbaseră înfăţişarea şi le aruncă în apă, 
unde plutiră vesele, iar el se ascunse într-un tufiş, 
aşteptând căderea nopţii. 

Odată cu înserarea, Mustafa se furişă în lăcaşul de 
îngropăciune al palatului lui Thiuli. 

O oră după plecarea sa din palat, lui Thiuli i se aduse 
vestea că roaba Fatme era pe moarte. El trimise oameni la 
malul mării să-l aducă degrabă pe vraci, dar aceştia se 
întoarseră curând şi spuseră că bietul vraci căzuse în apă 
şi se înecase ; mantia lui neagră plutea pe apă şi din când 
în când se ivea din valuri şi barba lui. Văzând că nu mai 
este nicio scăpare, Thiuli se blestemă pe sine şi toată 
lumea, îşi smulse barba şi se dădu cu capul de pereţi. Dar 
toate acestea nu folosiră la nimic, căci în curând Fatme îşi 
dădu sufletul în braţele celorlalte femei. 

Aflând de moartea ei, Thiuli porunci să se facă 
degrabă un sicriu, căci nu putea suferi să aibă morţi în 
casă, şi porunci ca leşul să fie dus la lăcaşul de 
îngropăciune. 

Oamenii duseră coşciugul acolo, îl aşezară repede şi 
fugiră, căci auziseră suspine şi gemete venind din celelalte 
sicrie. Era Mustafa, care, pitit după coşciuge, se pornise să 
suspine şi să geamă, ca să le înspăimânte pe slugile 
bătrânului ; apoi ieşi din ascunzătoare şi aprinse un felinar, 
pe care avusese grijă să-l ia cu el. După aceea, scoase 
sticluţa în care se afla leacul 1 de trezire şi deschise 
capacul sicriului Fatmei. Dar care nu-i fu spaima, când la 
lumina felinarului văzu un chip cu totul necunoscut! Nici 


sora mea, nici Zoraida nu zăceau în sicriu, ci o altă femeie. 
I-a trebuit mult să-şi revină de pe urma acestei noi lovituri 
a soartei ; în cele din urmă, mila învinse necazul... Destupă 
sticluţa şi-i dădu leacul. Ea răsuflă adânc, deschise ochii şi 
păru că se gândeşte îndelung până să-şi dea seama unde 
se află. In sfârşit îşi aminti de cele întâmplate, se ridică din 
sicriu şi se aruncă la picioarele lui Mustafa. 

— Cum să-ţi mulţumesc, fiinţă îndurătoare, strigă ea, 
că m-ai scăpat din groaznica-mi robie ! 

Mustafa n-o lăsă să-i mulţumească, ci o întrebă cum 
se face că ea, şi nu sora lui, Fatme, fusese salvată. Femeia 
se uită mirată la el. 

— Acum pricep, răspunse ea, de unde îmi vine 
scăparea ce mi se păruse de neînțeles ; află că în acest 
palat mi se spune Fatme, şi mie mi-ai dat biletul şi licoarea 
salvatoare. 

Fratele meu o rugă să-i dea veşti despre sora lui şi 
despre Zoraida şi află că amândouă se aflau în palat, dar, 
după obiceiul lui Thiuli, căpătaseră alt nume : se numeau 
acum Mirza şi Nur Mahal. 

Fatme, roaba pe care o scăpase, văzându-l pe fratele 
meu atât de nenorocit din pricina acestei greşeli, îl 
îmbărbăta şi-i făgădui să găsească un mijloc prin care să le 
poată salva totuşi şi pe cele două fete. însufleţit de acest 
gând, Mustafa prinse din nou inimă ; o rugă să-i spună 
acest mijloc şi ea grăi: 

— Eu am fost adusă în palatul lui Thiuli numai de 
cinci luni. Mi-am pus în gând de la început să fug, numai 
că de una singură era prea greu. în curtea interioară a 
palatului ai văzut desigur havuzul din care ţâşneşte apa 
prin zece ţevi; am băgat de seamă numaidecât havuzul 
acela. îmi amintea de unul asemănător ce se afla în casa 
tatălui meu, din care apa ţâşnea printr-o ţeava lată ; spre a 
mă încredința dacă şi havuzul său e clădit la fel, am lăudat 
într-o zi în faţa lui Thiuli frumuseţea lui şi l-am întrebat 
cine-l făcuse. «Eu însumi l-am făcut, mi-a răspuns el, şi 


ceea ce vezi aici nu e încă nimic ; apa vine de la un pârâu 
aflat la o mie de paşi depărtare de aici şi trece printr-o 
hrubă boltită care are cel puţin înălţimea unui om. Toate 
acestea le-am chibzuit eu însumi». 

Când am auzit vorbele lui, mi-am dorit deseori să am 
numai pentru o clipă puterea unui bărbat ca să ridic o 
piatră de pe marginea havuzului şi să fug unde vreau. La 
noapte am să-ţi arăt hruba ; prin ea ai să ajungi la palat şi 
ai să le scapi pe cele două fete. Dar trebuie să te 
însoţească cel puţin doi bărbaţi, care să-i înfrunte pe robii 
ce păzesc seraiul noaptea. 

Astfel vorbi ea ; iar fratele meu Mustafa, deşi fusese 
de două ori înşelat în aşteptările sale, începu să 
nădăjduiască din nou că, cu ajutorul lui Alah, va izbuti să 
ducă la bun sfârşit cele puse la cale de roabă. îi făgădui să 
aibă grijă de întoarcerea în ţara ei dacă îl va ajuta să 
ajungă la palat. Numai un gând îl frământa : de unde să ia 
doi-trei oameni credincioşi care să-l însoţească ? îşi aminti 
deodată de hangerul lui Orbassan şi de făgăduiala pe care 
i-o făcuse că-i va da sprijin ori de câte ori îl va chema. 
Părăsi împreună cu Fatme lăcaşul de îngropăciune şi porni 
în căutarea tâlharului. 

În oraşul unde îşi luase înfăţişare de vraci îşi 
cumpără cu ultimii bani un cal şi o lăsă pe Fatme în gazdă 
la o femeie sărmană ce locuia la mahala. Iar el o porni în 
grabă către munţii în preajma cărora îl întâlnise prima 
oară pe Orbassan, şi peste trei zile ajunse acolo. Găsi din 
nou corturile şi se înfăţişă pe neaşteptate lui Orbassan, 
care-l primi prietenos. îi povesti încercările sale neizbutite, 
la auzul cărora încruntatul Orbassan nu-şi putu stăpâni 
râsul, mai ales când se gândea la  vraciul 
Hacamancabudibaba. 

Ticăloşia pirpiriului îl mânie şi Voinicul făcu jurământ 
că, oriunde-l va găsi, îl va spânzura cu mâna lui. Fratelui 
meu însă îi făgădui tot ajutorul de îndată ce o să se 
odihnească bine după drum, ca să prindă puteri înainte de 


a pleca înapoi. Mustafa rămase deci în noaptea aceea din 
nou în cortul lui Orbassan, iar la ivirea zorilor porniră ; 
Orbassan luă cu el trei dintre vitejii săi, călări şi bine 
înarmaţi. Plecară în goană şi după două zile ajunseră în 
orăşelul unde Mustafa o lăsase pe Fatme cea pe care o 
scăpase, apoi se îndreptară cu toţii spre păduricea de unde 
se putea vedea, la o mică depărtare, palatul lui Thiuli ; 
acolo făcură popas, aşteptând căderea nopţii. îndată ce se 
întunecă, se furişară, călăuziţi de Fatme, către pârâul de 
unde începea hruba, şi o găsiră numaidecât. Pe fată şi pe 
unul din slujitori îi lăsară în urmă cu caii şi se pregătiră să 
coboare ; înainte de asta, însă, Fatme le spuse totul încă o 
dată, şi anume : că prin havuz vor ajunge în curtea 
lăuntrică a palatului, unde se înalţă două turnuri, unul la 
dreapta, altul la stânga ; la a şasea uşă, socotind de la 
turnul din dreapta, se află FatmEk şi Zoraida, păzite de doi 
arapi. 

Având arme şi drugi de fier, Mustafa, Orbassan şi 
ceilalţi doi coborâră în hrubă ; apa le ajungea până la brâu, 
dar ei păşiră înainte, neînfricaţi. După o jumătate de ceas 
ajunseră la havuz şi vârâră de îndată drugii de fier în zid. 
Deşi gros şi tare, zidul fu dărâmat repede de puterile 
înfrăţite ale celor patru bărbaţi. Ei izbutiră iute să facă o 
deschizătură destul de mare pentru a se putea strecura 
prin ea. Cel dinţii trecu Orbassan şi-i ajută şi pe ceilalţi. 
Ajunşi cu toţii în curte, se uitară la aripa palatului ce se 
afla în faţa lor şi căutară uşa cu pricina. Dar nu se 
dumeriră care era, căci, numărând de la turnul din dreapta 
spre cel din stânga, văzură o uşă zidită, pe care nu ştiau 
dacă Fatme o trecuse sau nu la socoteală. Dar Orbassan nu 
stătu mult pe gânduri : 

— Vajnica mea sabie îmi va deschide orice uşă ! 
strigă el, îndreptându-se spre cea de-a şasea uşă, şi toţi 
ceilalţi îl urmară. Deschiseră uşa şi dădură peste şase 
arapi care dormeau pe podea ; tocmai voiau să se tragă 
înapoi pe nesimţite, fiindcă îşi dădură seama că greşiseră 


uşa, când un om se ridică dintr-un colt şi începu să strige 
după ajutor cu un glas binecunoscut. Era pirpiriul din 
ceata lui Orbassan. Până să se dezmeticească arapii, 
Orbassan se năpusti asupra pirpiriului, îi rupse brâul în 
două, îi astupă gura şi-i legă mâinile la spate : apoi se 
întoarse către arapi, dintre care unii erau pe jumătate 
legaţi de Mustafa şi de ceilalţi doi, şi-şi ajută prietenii să 
ducă treaba la bun sfârşit. Cu hangerul îndreptat spre 
pieptul arapilor, cei patru bărbaţi întrebară unde se află 
Nurmahal şi Mirza, iar aceştia mărturisiră că se găsesc în 
odaia alăturată. 

Mustafa dădu buzna acolo şi le găsi pe Fatme şi 
Zoraida, trezite de zgomot. Ele îşi adunară repede 
givaerurile şi veşmintele şi-l urmară pe Mustafa ; cei doi 
tâlhari îşi dădură cu părerea să jefuiască tot ce se putea, 
dar Orbassan îi opri şi le spuse : 

— Nu vreau să se spună despre Orbassan că 
pătrunde noaptea în case ca să fure aur. 

Mustafa şi cele două fete se strecurară iute prin 
hrubă, iar Orbassan făgădui să-i urmeze de îndată. 

După ce îi văzu pe aceştia coborâţi în hrubă, 
Orbassan şi unui din tâlhari h scoaseră pe pirpiriu şi-l 
duseră în curte ; aici îi legară de gât o funie de mătase 
adusă anume şi-l spânzurară de partea cea mai înaltă a 
fântânii. După ce pedepsiră astfel mişelia netrebnicului, 
coborâră şi ei în hrubă şi îl urmară pe Mustafa. 

Cu lacrimi în ochi, fetele mulţumiră izbăvitorului lor 
Orbassan, dar acesta le îndemnă să fugă repede, căci, 
desigur, Thiuli-Kos îi va urmări. 

A doua zi, Mustafa şi fetele se despărţiră mâhniţi de 
Orbassan, spunându-i că n-au să-l uite niciodată. Fatme, 
roaba salvată, se duse la Bassora pentru a se întoarce în 
ţara ei. 

După o călătorie scurtă şi plăcută, ai mei ajunseră 
acasă Bătrânul meu tată fu aproape doborât de bucuria 
revederii ; a doua zi după întoarcerea lor, dădu o mare 


serbare la care veni tot oraşul. 

Fratele meu trebui să povestească în fața 
cunoscuţilor şi prietenilor adunaţi întâmplările prin care 
trecuse şi toţi aduseră laude mărinimosului tâlhar. 

După ce Mustafa sfârşi de povestit, tatăl meu se 
ridică şi o conduse pe Zoraida înspre fratele meu. Cu glas 
sărbătoresc, el rosti: 

— Ridic blestemul de pe capul tău. Ia această fată 
drept răsplată pentru râvna ta neobosită ; primeşte 
binecuvântarea mea părintească şi fie ca oraşul nostru să 
nu ducă lipsă niciodată de bărbaţi asemenea ţie în 
înţelepciune şi vitejie, precum şi în dragostea de frate. 

Caravana ajunsese la marginea pustiului şi călătorii 
priviră cu bucurie întinderile verzi şi desişul pomilor, de a 
căror plăcută înfăţişare duseseră lipsă atâtea zile. într-o 
vale frumoasă se afla caravanseraiul pe care îl aleseră ca 
adăpost pentru noapte şi, cu toate că acolo nu era un loc 
destul de tihnit şi de răcoros, toţi se simțeau mai veseli şi 
mai încrezători ca oricând, căci gândul de a fi scăpat de 
toate primejdiile şi greutăţile călătoriei prin pustiu le 
deschisese inimile şi-i îmbia la glume şi petreceri. Muley, 
tânărul şi voiosul neguţător, începu să dănţuiască şi să 
cânte năstruşnic, făcând să înflorească un zâmbet chiar pe 
chipul aşezat al grecului Zaleukos. Dar el nu se mulţumi 
numai să-şi înveselească tovarăşii cu cântece şi danturi, ci 
le spuse şi povestea pe care le-o făgăduise ; după ce-şi 
trase sufletul, începu să istorisească povestea ce urmează. 


MUC CEL MIC 

In Nicheea, oraşul meu drag în care m-am născut, 
trăia odată un om căruia i se zicea Muc cel mic. Eram copil 
pe vremea aceea, dar îmi aduc bine aminte de el. Poate, 
fiindcă din pricina lui am mâncat o dată de la tata o bătaie 
sora cu moartea. Când l-am cunoscut, Muc cel mic era un 
flăcău bătrân, dar nu mai înalt de câteva picioare ; pe 
deasupra, avea şi o înfăţişare tare ciudată : pe un trup mic 


şi plăpând, un cap mare, mare de tot, mai mare decât 
vreun alt cap de om. Muc trăia într-o casă uriaşă, singur- 
singurel, şi tot singur îşi făcea de mâncare ; nu se arăta pe 
uliţă decât o dată pe lună şi dacă pe la vremea prânzului 
nu s-ar fi zărit ridicându-se un fum gros din hornul casei 
sale, nimeni n-ar fi ştiut dacă Muc cel mic mai trăieşte ori 
ba ; seara se plimba pe acoperiş, şi de jos, din uliţă, ţi se 
părea că un cap uriaş umblă de unul singur încolo şi 
încoace. Tare răutăcioşi eram noi, băieţii, pe vremea aceea 
: câtu-i ziulica de mare ne tineam numai de năzbâtii. Ziua, 
când Muc cel. mic pleca de-acasă, era o adevărată 
sărbătoare pentru noi ; ne strângeam din vreme în faţa 
casei lui şi îl aşteptam să iasă ; uşa se deschidea şi în prag 
se ivea un cap mare cu un turban şi mai mare, urmat de un 
trupşor pirpiriu, îmbrăcat cu o fărâmă de feregea ponosită 
de sub care se zăreau nişte şalvari largi, încinşi cu un brâu 
lat ; în brâu era înfipt un hanger lung, atât de lung, că 
anevoie îţi puteai da seama dacă Muc atârnă de hanger 
sau hangerul de Muc. 

De cum păşea pe uliţă, porneam să chiuim de vuia 
văzduhul ; ne zvârleam tichiile în aer şi ţopăiam nebuneşte 
în jurul lui. Dar Muc ne întâmpina dând grav din cap şi 
cobora cu paşi domoli uliţa, târşindu- şi tălpile - asta din 
pricina imineilor lui nemaivăzut de mari. Noi, băieţii, ne 
luam după el strigând întruna : «Muc cel mic ! Muc cel mic 
lə I-am făcut şi o strigătură hazlie, pe care i-o cântam 
adesea ; suna cam aşa : 


Muc, Muc, Muc, micule Muc, Hai la joacă, nu sta 
cuc ! 

Casa ta e mare, mare, Capul tău pereche n-are : 

Uriaş ca un ceaun ! Muc, piticul nostru bun, Sari şi 
ia-te după noi ! Prinde unul, prinde doi, 

Muc, Muc, Muc, piticul Muc! 


Aşa ne desfătam adesea pe socoteala lui şi trebuie să 


mărturisesc, spre ruşinea mea, că eu eram capul răutăţilor 
; îl trăgeam mereu de mica lui feregea şi o dată l-am călcat 
din spate pe imineii lui uriaşi, iar bietul Muc s-a împiedicat 
şi a căzut. întâmplarea aceasta mi s-a părut nespus de 
hazlie, dar mi-a trecut curând pofta de râs când l-am văzut 
pe Muc cel mic îndreptându-se spre casa tatălui meu. A 
intrat la noi în casă şi a zăbovit un timp acolo. Eu am stat 
pitit după poartă până cind Muc a ieşit, însoţit de tatăl 
meu, care îl ţinea cuviincios de mână şi îşi lua rămas bun 
de la el cu multe plecăciuni. Nu prea mă simţeam în apele 
mele, aşa că am rămas o bună bucată de vreme în 
ascunzătoarea mea. În cele din urmă, însă, foamea care m- 
a răzbit s-a dovedit mai tare decât frica de bătaie şi, 
pocăit, cu capul plecat, m-am înfăţişat înaintea tatălui 
meu. 

— Am aflat că l-ai supărat pe bunul Muc ! zise el cu 
faţa întunecată. O să-ţi spun povestea lui şi n-o să mai râzi 
de el. Dar înainte şi după ce ţi-o voi spune, ai să-ţi primeşti 
papara obişnuită. 

«Papara obişnuită»- erau cele douăzeci şi cinci de 
lovituri, pe care tata, din păcate, le număra cu multă grijă. 
Scoase ţeava lungă a pipei sale, deşurubă mugştiucul de 
chihlimbar şi, mai mânios ca oricând, îmi trase o bătaie 
straşnică. 

După ce isprăvi cu toate cele douăzeci şi cinci de 
lovituri, îmi porunci ca altă dată să mă port cu luare- 
aminte şi începu să-mi spună povestea lui Muc cel mic. 

Tatăl lui Muc, pe care-l chemase de fapt Mucrah, 
fusese un om de vază în Nicheea, numai că era tare sărac. 
Trăia aproape tot atât de singuratic cum trăieşte astăzi 
feciorul lui. 

Pe Muc nu-l prea avea la inimă - îi era ruşine de 
înfăţişarea lui de pitic şi îl lăsa să crească la voia 
întâmplării, cu mintea neluminată de învăţătură. La 
şaisprezece ani, Muc era încă un copil vesel, dar tată-său, 
om zgârcit la zâmbet, avea pentru el numai vorbe de 


dojana : că pentru vârsta lui e încă prea copilăros, necopt 
la minte, ba chiar şi prost... 

Într-o bună zi, bătrânul a căzut rău de tot şi de aicii 
s-a tras moartea. Muc cel mic a rămas singur pe lume, 
neştiutor şi sărac. Neamurile câinoase, cărora tatăl lui le 
rămăsese dator până peste cap, îl goniră din casă pe 
sărmanul băiat, povăţuindu-l totodată să plece în lumea 
largă să-şi caute norocul. Muc cel mic se găti bucuros de 
drum. O singură rugăminte a avut şi el: să i se dăruiască 
straiele tatălui său. 

Ruga i-a fost împlinită pe dată. Straiele nu i se 
potriveau deloc, căci părintele lui fusese un om voinic şi 
înalţ. Muc nu stătu însă mult pe gânduri: le reteză poalele 
şi le îmbrăcă. De strâmtat însă uitase să le strâmteze şi de 
aceea veşmintele sale, cu care mai umblă şi astăzi, par atât 
de ciudate ; turbanul uriaş, brâul lat, şalvarii largi, mica 
feregea albastră, toate erau moştenire părintească şi le-a 
purtat de atunci întruna. Ba îşi înfipse în brâu şi hangerul 
lung cu înflorituri al tatălui său, îşi luă un băț şi purcese la 
drum. 

Umblă voios ziulica întreagă, că doar plecase în 
căutarea norocului. De zărea în praf vreun ciob scânteind 
în soare, îl vâra iute în buzunar, în credinţa că ciobul se va 
schimba pe dată în cea mai frumoasă nestemată ; de vedea 
strălucind în depărtare cupola vreunei moschei sau oglinda 
sclipitoare a unui lac, se grăbea plin de nădejdi într-acolo, 
căci îşi închipuia că a ajuns în ţara minunilor. Dar, vai ! De 
cum se apropia, nălucirile piereau ca un vis, iar oboseala şi 
foamea îi aminteau că se află încă pe lumea asta, a 
muritorilor de rând. 

Două zile şi două nopţi rătăci el amărât şi flămânid, 
dar de noroc tot nu dădu ; hrană îi erau doar roadele 
câmpului, iar culcuş pământul tare. în zorii celei de a treia 
zi, de pe o înălţime zări o cetate mare. Semilunile sclipeau 
pe minaretele sale şi steagurile colorate fâlfâiau pe 
acoperişuri făcându-i parcă semn să se apropie. Uimit, 


Muc se opri şi cuprinse cu privirea cetatea şi împrejurimile 
ei. „Aici e norocul lui Muc cel mic ! îşi zise el. Acum. ori 
niciodată !" Şi cu toate că era istovit, sări în sus de 
bucurie. îşi adună apoi toate puterile şi se îndreptă într- 
acolo. Deşi cetatea părea foarte aproape, ajunse la zidul ei 
abia spre amiază, pentru că nu-l mai ţineau picioarele şi 
din timp în timp simţea nevoia să poposească la umbra 
unui palmier, ca să-şi mai tragă sufletul. în sfârşit ajunse în 
faţa porţii ! îşi netezi mica lui feregea, îşi înfăşură mai bine 
turbanul, întinse brâul în toată lăţimea lui şi îşi aşeză mai 
oblic hangerul cel lung ; apoi îşi scutura colbul de pe 
iminei, luă băţul şi păşi hotărât în cetate. 

Bătu îndelung ulițele în sus şi-n jos. dar nu văzu nicio 
uşă care să i se deschidă şi nu auzi niciun glas care să îl 
îmbie : ««Intră, micule Muc, mănâncă şi bea după pofta 
inimii şi odihneşte-ţi picioarele trudite de atâta drum !» 

Tot colindând aşa. Muc ajunse în faţa unei case mari, 
arătoase, şi tocmai când se uita la ea cu mai mult jind, se 
deschise o fereastră şi se ivi o bătrână care strigă cu glas 
cântat: 


Hai fuguţa ! Hai, fuguţa! Plina, plină-i străchiniţa ! 
Hai, vecinilor, la noi! 

Masa-i pusă pentru voi. Vecineilor, fuguţa, 

Plină, plină-i străchinuţa ! 


Şi pe uşa casei dădu buzna o droaie de câini şi de 
pisici. Muc stătu o clipă pe gânduri dacă să se lase pradă 
ispitei, dar, luându-şi deodată inima în dinţi, păşi în urma 
câtorva pisicuţe. Ele cunoşteau desigur mai bine ca el 
drumul spre bucătărie. 

Pe scară, Muc se întâlni cu bătrâna pe care o văzuse 
la fereastră. Femeia se uită la el încruntată şi-l întrebă ce 
pofteşte. 

— Ai chemat toată lumea la masă, răspunse Muc, şi, 
fiindcă sint tare flămind, am venit şi eu. Bătrâna râse şi-l 


întrebă : 

— De unde vii, om ciudat ? Toată lumea ştie că eu 
gătesc bucate numai pentru drăguţele mele de pisici, şi 
doar din când în când mai chem să le ţină tovărăşie şi 
niscaiva oaspeţi de prin vecini, precum vezi. Atunci Muc 
cel mic îi povesti bătrinei cât de greu o dusese după 
moartea părintelui său şi o rugă să-i îngăduie în ziua aceea 
să mănânce şi laolaltă cu pisicile. înduioşată de trista lui 
poveste, femeia îl pofti în casă şi-i dădu să mănânce şi să 
bea pe săturate. După ce prichindelul mai prinse puteri, ea 
îl privi lung şi grăi: 

— Muc, rămâi în slujba mea ! N-o să te osteneşti prea 
mult, iar eu o să am grijă de tine. 

Muc cel mic se învoi bucuros, căci mâncarea pisicilor 
îi fusese pe plac. Şi aşa rămase slugă la cucoana Ahavţi. 
Slujba era uşoară, dar ciudată. Stăpâna Ahavţi avea doi 
cotoi şi patru pisici. în fiecare dimineaţă, Muc cel mic le 
pieptăna blana şi le dădea cu pomezi scumpe. Când 
stăpâna pleca de acasă, Muc se îngrijea de pisici ; la ceasul 
mesei le punea străchinuţe cu mâncare, şi noaptea le culca 
pe perne de mătase şi le învelea cu macaturi de catifea. 
Stăpâna Ahavţi avea şi câţiva căţei ; pe aceştia însă nu-i 
alinta ca pe pisici, pe care le iubea de parcă ar fi fost 
propriii ei copii. 

Altminteri, Muc cel mic trăia aici tot atât de 
singuratic ca şi în casa părintească : nu dădea ochi cu 
altcineva decât cu stăpâna lui, încolo se învârtea ziulica 
toată numai între câini şi pisici. O vreme a dus-o bine : 
mâncare cât îi trebuia, iar treabă puţină. Bătrâna se arăta 
îndeajuns de mulţumită de sluga ei. Pe zi ce trecea, pisicile 
deveneau însă tot mai zvăpăiate : când pleca bătrâna de 
acasă, se zbenguiau şi zburdau prin odăi ca nişte zănatice, 
răsturnau tot ce le ieşea în cale, spărgeau vase din cele 
mai frumoase ; de cum simțeau însă pe scară paşii 
stăpânei Ahavţi, se ghemuiau pe perniţele lor şi mişcau din 
codiţă ca şi cum nimic nu s-ar fi întâmplat la vederea 


harababurii din casă, stăpâna Ahavţi se făcea foc şi pară şi 
arunca toată vina pe Muc.Degeaba căuta el să se 
dezvinovăţească.Mironosiţelor de pisici ea le dădea mai 
multă crezare decât jurămintelor de nevinovăție ale slugii 
ei. 

Muc cel Mic era tare mâhnit,nu-şi aflase aşadar 
nenorocul nici de astă dată;se gândi deci să părăsească 
slujba aceasta.Dar încă din prima lui călătorie văzuse cât 
de amar e traiul fără bani şi de aceea se hotări să-şi 
dobândească într-un fel oarecare simbria,căci stăpâna 
Ahavţi de făgăduit i-o făgăduia,dar de dat nu i-o dădea.Se 
găsea în casa stăpânei Ahavţi o cămară totdeauna 
încuiată,în care Muc nu intrase niciodată.O auzise de 
multe ori pe stăpână-sa cotrobăind pe acolo şi tare ar fi 
vrut Muc să afle ce taine ascunde.Acuma stând şi 
chibzuind cum să-şi facă rost de bani pentru drum, numai 
ce-i veni în minte cămara aceea ! Nu cumva o fi tăinuită 
acolo vreo comoară ? Dar uşa era totdeauna bine zăvorită 
şi nu era chip s-ajungi la comoară. 

Într-o dimineaţă, după ce stăpâna Ahavţi plecă de 
acasă, un căţeluş vitregit de ea - şi care îl îndrăgise pe 
Muc pentru bunătatea lui - îl apucă pe băiat cu dinţii de 
şalvarii lui laţi şi începu să-l tragă, de parcă i-ar fi făcut 
semn să se ia după el. Muc, căruia îi plăcea să se joace cu 
căţeluşul, îl urmă. Ajunse în odaia de culcare a stăpânei 
Ahavţi, înaintea unei uşiţe pe care el n-o băgase de seamă 
până atunci. Uşa era întredeschisă. Căţeluşul intră. Muc - 
după el, şi nu mică îi fu mirarea când se trezi în încăperea 
mult râvnită. în zadar căută el bani prin toate ungherele - 
nici urmă de aşa ceva. Straie vechi şi vase care de care 
mai năstruşnice erau împrăştiate peste tot. Mai cu osebire 
îi atrase privirea un vas de cleştar cu izvoade meşteşugite. 
îl ridică, îl întoarse pe toate părţile... dar, vai! Vasul avea 
un capac aşezat uşor deasupra şi, din nebăgare de seamă, 
Muc scăpă capacul, care se făcu ţăndări. 

Băiatul înlemni de spaimă şi multă vreme nu-şi putu 


veni în fire. Soarta îi era pecetluită. Trebuia să fugă cât 
mai grabnic, dacă nu voia ca bătrâna să-l omoare în bătăi. 
înainte de a pleca, Muc îşi aruncă privirea spre lucrurile 
stăpânei Ahavţi - doar-doar o găsi ceva de trebuinţă! Ochii 
i se opriră asupra unor conduri mari, mari de tot. Nu erau 
prea frumoşi, dar imineii pe care îi avea el în picioare se 
făcuseră ferfeniţă ; afară de asta, condurii îl atrăgeau şi 
pentru faptul că erau mari, şi el nădăjduia că în felul 
acesta oamenii îl vor socoti şi pe el un bărbat în toată firea. 
Zvârli dar cât colo vechii lui iminei şi încălţă condurii cei 
mari. Într-un colţ era rezemat un toiegel cu măciulia ca un 
cap de leu ; stătea acolo fără nicio întrebuințare. îl înhaţă 
şi pe el şi o zbughi afară. Alergă spre odăiţa lui, îşi îmbrăcă 
mica feregea, strânse mai tare turbanul moştenit de la 
tatăl său şi, după ce-şi înfipse hangerul în brâu, o luă la 
sănătoasa cât îl ţineau picioarele. Din casă în uliţă, din 
uliţă afară din cetate, fugea, fugea de frica bătrânei, 
mâncând pământul; abia de-şi mai trăgea, bietul de el, 
sufletul. De când era nu alergase atât de iute - îl împingea 
parcă o putere nevăzută şi îi era cu neputinţă să se mai 
oprească. îşi dădu seama că nu e lucru curat cu condurii - 
zbura cu ei, nu alta. Cercă în fel şi chip să se oprească, dar 
în zadar. 

Deznădăjduit, începu să strige, de parcă ar fi strunit 
nişte cai: 

— Ptrr... Ho... Ptrrr ! 

Ca prin farmec condurii se opriră, iar Muc se trânti 
istovit la pământ. 

Mult s-a mai bucurat Muc cel mic de condurii lui. 
Aşadar, tot dobândise el ceva de pe urma slujbei sale 

— se alesese cu un lucru care să-l ajute în căutarea 
norocului. Bucuros, dar sleit de puteri, Muc adormi 
degrabă ; trupul lui micuţ avea un cap, nu glumă, şi nu-i 
era deloc uşor să şi-l ţină pe umeri. în vis i se arătă 
prietenul lui, căţeluşul stăpânei Ahavţi, cel care-l ajutase 
să găsească condurii; se făcea că-i spune: 


— Dragul meu Muc, nu ştii să dai condurilor o 
întrebuințare cu folos ; află că de ai să te răsuceşti cu ei de 
trei ori. 

pe călcâi, ai să zbori unde vrei ; iar cu toiagul ai să 
găseşti comori, căci de se află undeva ascuns aur, toiegelul 
te vesteşte ciocănind de trei ori în pământ; iar de se află 
argint, numai de două ori. 

Aşa visă Muc cel mic. Când se trezi, îşi aminti de 
visul lui năstruşnic şi se gândi să facă de îndată o 
încercare. încălţă condurii, ridică un picior şi începu să se 
răsucească pe celălalt călcâi. Oricine a încercat vreodată 
să se învârtească de trei ori în şir pe un călcâi, încălţat cu 
nişte conduri uriaşi, nu s-ar mira că o asemenea ispravă 
Muc n-a izbutit s-o facă dintr-o dată ; şi apoi mai trebuie 
pus ta socoteală şi capul lui greu, care-l trăgea ba într-o 
parte, ba în alta. 

Sărmanul pitic căzu de câteva ori cu nasul în pământ, 
dar tiu se dădu bătut : se mai apucă o dată şi încă o dată 
de aceeaşi treabă până ce izbuti. Se învârti ca o sfârlează 
pe un călcâi şi îşi dori să ajungă undeva pe aproape, într- 
un oraş mare. Nici n-apucă bine să-şi sfârşească gândul, că 
se înălţă în văzduh, purtat de condurii năzdrăvani, care 
vâsleau prin nori atât de iute, încât, până să se 
dezmeticească. Muc se trezi într-o piaţă cu multe tarabe, 
în jurul cărora forfoteau cu treburi o mulţime de oameni. 
Colindă încolo şi încoace printre ei, până socoti că e mai 
cuminte s-o ia pe uliţe mai neumblate, căci prin piaţă, în 
înghesuială, îl călca pe conduri ba unul, ba altul. Mai-mai 
să-l dea grămadă ! în învălmăşeală, hangerul său ascuţit 
împungea oamenii, aşa încât cu chiu cu vai prichindelul 
scăpă nebătut. 

Muc cel mic începu acum să chibzuiască în ce fel şi- 
ar putea agonisi câţiva bănuţi. E drept că avea un toiegel 
care îi descoperea comorile ascunse, dar cum să dea el de 
un asemenea loc unde să fie îngropat aur sau argint ? La 
nevoie, ar fi putut face şi altceva ; să-şi arate oamenilor 


făptura lui hazlie şi aşa să câştige bani ; era însă prea 
mândru ca s-o facă. Până la urmă îşi aduse aminte de 
iuţeala picioarelor sale. Cu condurii năzdrăvani ar putea 
să-şi agonisească cele de trebuinţă - îşi zise el - şi hotărî 
să intre undeva în slujbă ca ştafetă. Socotind, că împăratul 
din această cetate plăteşte o astfel de slujbă mai bine ca 
pe oricare alta, află unde este palatul lui. Un străjer care 
stătea de veghe la porţile palatului îl întrebă pentru ce a 
venit. Auzindu-l pe Muc că e în căutarea unei slujbe, îl 
trimise la păzitorul robilor. Muc îi spuse şi acestuia, fără 
zăbavă, păsul lui ; cum că ar vrea şi el să intre în slujbă, ca 
ştafetă a împăratului. Păzitorul robilor cată lung la el şi-i 
spuse : 

— Cum ? Cu picioarele tale de o şchioapă vrei să 
slujeşti ca ştafetă a împăratului ? Piei din faţa mea ! 

N-am chef să-mi pierd timpul cu toţi zănaticii ! 

Muc cel mic stărui însă, spunând că e gata să se ia la 
întrecere cu cea mai bună ştafetă împărătească. Vorbele 
lui îi părură nespus de caraghioase păzitorului de robi, 
care-i porunci ca până în seară să fie pregătit pentru 
încercare. După ce îl duse pe Muc la bucătărie şi porunci 
să i$e dea să mănânce şi să bea pe săturate, păzitorul 
robilor se înfăţişă împăratului şi-i povesti despre ciudatul 
omuleţ şi despre cererea lui. împăratul, om hâtru, se 
bucură că păzitorul îl oprise pe Muc la curte ; va avea 
astfel prilejul să petreacă puţin pe socoteala piticului. 
Porunci apoi să se rânduiască toate cele de trebuinţă pe 
pajiştea din spatele palatului, pentru ca întreaga curte să 
poată lua parte la petrecere. După ce-i mai aminti o dată 
păzitorului să-l îngrijească bine pe pitic, împăratul dădu de 
veste prinților şi prinţeselor de la curte despre alegerea 
care urma să aibă loc în seara aceea. Aceştia, la rândul lor, 
îşi anunţară slujitorii. Vestea se răspândi îndată şi, când se 
însera, toată curtea, plină de nerăbdare, era adunată cu 
Mic, cu mare, pe pajiştea unde fusese înălţată o podină, 
pentru ca lumea să poată vedea cum aleargă piticul cel 


lăudăros. Împăratul se sui pe podină înconjurat de fiii şi 
fiicele sale, iar Muc cel mic păşi pe pajişte şi făcu o 
temenea graţioasă în faţa înălțimilor lor. Prichindelul fu 
întâmpinat cu chiote şi râsete. Năstruşnică figură! Un trup 
nevolnic, un cap mare, feregea, şalvari lungi, un hanger 
lung înfipt într-un brâu lat, picioare mici încălţate în 
conduri uriaşi - cum să nu te pufnească râsul la vederea 
lui ! Dar Muc cel mic nu se fâstâci deloc auzind râsete. 
Mândru, rezemat în toiegelul său, îşi aştepta potrivnicul. 
După dorinţa lui Muc, păzitorul robilor alesese pentru 
întrecere pe cel mai bun alergător al împăratului. 

Acesta se înfăţişă acum pe pajişte, şi amândoi, Muc şi 
alergătorul, stăteau şi aşteptam semnalul de pornire. 
Potrivit rânduielii, când prinţesa Amarţa ridică vălul, 
amândoi zvâcniră din loc, pornind de-a lungul pajiştei ca 
două săgeți slobozite din acelaşi arc. 

La început, Muc fu întrecut cu mult de potrivnicul lui, 
apoi, însă, cu condurii săi zburători, îl ajunse din urmă cit 
ai clipi din ochi, îl întrecu şi sosi la ţintă cu mult înainte de 
celălalt, care încă mai alerga gâfâind. Privitorii fură 
cuprinşi de o mare mirare ; se aşternu o tăcere adâncă ; 
abia când împăratul începu să bată din palme, mulţimea 
izbucni în chiote şi strigăte :«Trăiască Muc cel mic, 
învingătorul !» Muc cel mic fu adus în faţa împăratului. 
Aruncându-se la picioarele acestuia, el îl rugă : 

— înălţimea ta ! Am făcut dinaintea luminatei tale 
feţe numai o încercare a meşteşugului meu. Binevoieşte a 
îngădui să mi se dea o slujbă de ştafetă la curtea înălţimii 
tale ! 

împăratul grăi : 

— Muc, tu vei fi ştafeta mea de frunte ; vei sta 
aproape de împăratul tău, vei primi simbrie de o sută de 
galbeni pe an şi vei mânca la masă cu cei mai de seamă 
slujitori ai mei. 

Muc cel mic crezu că de astă dată îşi aflase în sfârşit 
norocul. Era plin de voie bună. Se bucura de mare trecere 


la împărat, căci îi îndeplinea treburile cele mai tainice şi 
mai grabnice, şi pe toate le ducea la capăt cu multă grijă şi 
cu nespusă repeziciune. 

Ceilalţi slujitori ai împăratului nu-l vedeau însă cu 
ochi buni: nu le plăcea să împartă bunăvoința stăpânului 
cu un pitic care nu ştia altceva decât să alerge. Puseră 
deci la cale tot felul de uneltiri împotriva lui, dar toate 
dădeau greş; căci împăratul arăta o încredere nemărginită 
celei dinţii ştafete a sa, care îi ducea toate veştile de taină. 
(La asemenea înaltă cinstire ajunsese Muc !) 

Muc ştia despre toate aceste uneltiri împotriva lui, 
dar avea o inimă prea blândă ca să se răzbune ; chibzuia 
mai degrabă cum să se facă folositor duşmanilor săi, 
pentru ca ei să-l îndrăgească. îşi aduse aminte de toiegel, 
de care, în prea marea-i fericire, uitase. Dacă ar afla o 
comoară, îşi zicea Muc, curtenii ar ţine mai mult la el. 
Auzise şoptindu-se de mai multe ori că, pe vremuri, când 
năvăliseră duşmanii în ţară, tatăl împăratului şi-ar fi 
îngropat multe din comorile sale ; se mai spunea că 
bătrânul a purces din astă lume fără a apuca dă 
destăinuiască fiului său unde era tainiţa lor. De atunci Muc 
nu mai pleca fără toiegel, nădăjduind că într-o bună zi avea 
să dea de locul unde se afla ascunsă comoara bătrânului 
împărat, într-o seară, plimbându-se prin grădina palatului, 
ajunse departe, într-un colţ îndepărtat, puţin umblat, şi 
deodată simţi că toiegelul îi saltă în mină şi prinde a 
ciocăni de trei ori în pământ. Pricepu numaidecât despre 
ce era vorba. Scoase hangerul, crestă cu el pomii 
dimprejur, ca să recunoască locul, şi se furişă înapoi spre 
palat; făcu rost de o cazma şi aştepta să se înnopteze. 

Comoara îi dădu însă mult de furcă lui Muc cel mic. 
Braţele lui erau firave, iar cazmaua - mare şi grea ; după 
două ceasuri de trudă, abia de săpase o groapă de două 
picioare. în sfârşit, cazmaua se izbi de ceva tare şi se auzi 
un zăngănit ca de fier. Muc începu să sape mai îndâriit, 
până dădu de un capac mare, de fier. Atunci cobori în 


groapă să vadă ce se ascunde sub capac şi găsi o oală plină 
cu galbeni. Dar cu slabele-i puteri nu putu să ridice oala, 
aşa că îşi umplu mai întâi buzunarele cu galbeni, vâri şi la 
brâu, puse şi în mica lui feregea, făcând din ea o legătură 
plină cu aur, pe care abia putu s-o ia la spinare, apoi 
acoperi cu grijă ce mai rămăsese. Avea noroc de conduri, 
căci altfel nu s-ar fi putut urni cu atâta povară de aur. 
Ajunse nevăzut la palat, se strecură în iatacul său şi piti 
galbenii sub pernele divanului. 

Muc cel mic era încredinţat că, stăpânind atâta 
bănet, toţi duşmanii săi de la curte or să-i fie de acum 
înainte cei mai buni prieteni şi sprijinitori. Cât de neştiutor 
în ale vieţii era bietul Muc, crezând că prietenii adevăraţi 
se dobândesc cu aur... Vai! Mai bine şi-ar fi gătit de îndată 
condurii de drum, şi-ar fi luat la spinare bocceaua cu 
galbeni şi s-ar fi făcut nevăzut. 

Aurul pe care-l dăruia acum din belşug în dreapta şi 
în stânga îi făcu pe ceilalţi slujitori ai curţii să-l pizmuiască 
şi mai mult. 

— Face bani calpi, zicea marele bucătar Ahuli. 

— I-a dobândit cu vorbe dulci de la împărat, scrâşnea 
păzitorul robilor Ahmet. 

Dar duşmanul său cel mai aprig, vistiernicul Arhaz, 
care nu o dată dăduse iama cu mâna-i prea lungă prin 
vistieria împărătească, spuse pe şleau : 

— E un hoţ! 

Se sfătuiră cu toţii şi, într-o bună zi. Korhuz, marele 
paharnic, se  înfăţişă foarte mâhnit la împărat. 
Amărăciunea i se citea pe faţa. aşa că împăratul îl întrebă 
de îndată ce are pe se furişă înapoi spre palat ; făcu rost 
de o cazma şi aşteptă să se înnopteze. 

Comoara îi dădu însă mult de furcă lui Muc cel mic. 
Braţele lui erau firave, iar cazmaua - mare şi grea ; după 
două ceasuri de trudă, abia de săpase o groapă de două 
picioare, în sfârşit, cazmaua se izbi de ceva tare şi se auzi 
un zăngănit ca de fier. Muc începu să sape mai îndâriit, 


până dădu de un capac mare, de fier. Atunci cobori în 
groapă să vadă ce se ascunde sub capac şi găsi o oală plină 
cu galbeni. Dar cu slabele-i puteri nu putu să ridice oala, 
aşa că îşi umplu mai întâi buzunarele cu galbeni, vâri şi la 
brâu, puse şi în mica lui feregea, făcând din ea o legătură 
plină cu aur, pe care abia putu s-o ia la spinare, apoi 
acoperi cu grijă ce mai rămăsese. Avea noroc de conduri, 
căci altfel nu s-ar fi putut urni cu atâta povară de aur. 
Ajunse nevăzut la palat, se strecură în iatacul său şi piti 
galbenii sub pernele divanului. 

Muc cel mic era încredinţat că, stăpânind atâta 
bănet, toţi duşmanii săi de la curte or să-i fie de acum 
înainte cei mai buni prieteni şi sprijinitori. Cât de neştiutor 
în ale vieţii era bietul Muc, crezândcă prietenii adevăraţi 
se dobândesc cu aur... Vai! Mai bine şi-ar fi gătit de îndată 
condurii de drum, şi-ar fi luat la spinare bocceaua cu 
galbeni şi s-ar fi făcut nevăzut. 

Aurul pe care-l dăruia acum din belşug în dreapta şi 
în stânga îi făcu pe ceilalţi slujitori ai curţii să-l pizmuiască 
şi mai mult. 

— Face bani calpi, zicea marele bucătar Ahuli. 

— I-a dobândit cu vorbe dulci de la împărat, scrâşnea 
păzitorul robilor Ahmet. 

Dar duşmanul său cel mai aprig, vistiernicul Arhaz, 
care nu o dată dăduse iama cu mâna-i prea lungă prin 
vistieria împărătească, spuse pe şleau : 

— E un hoţ! 

Se sfătuiră cu toţii şi, într-o bună zi, Korhuz, marele 
paharnic, se  înfăţişă foarte mâhnit la împărat. 
Amărăciunea i se citea pe faţă, aşa că împăratul îl întrebă 
de îndată ce are pe suflet. 

— Vai! răspunse el. Sunt tare îndurerat, căci am 
pierdut bunăvoința stăpânului meu. 

— Ce vorbe sunt astea, prietene Korhuz ? se miră 
împăratul. De când să nu mai fi lăsat să strălucească 
soarele mărinimiei mele asupra ta ? 


Marele paharnic îi răspunse că împăratul îl 
copleşeşte cu aur pe căpetenia  ştafetelor, iar 
preacredincioşilor săi sfetnici nu le mai arată milostivirea 
sa. 

Mult se minună împăratul la auzul ăstor vorbe şi 
porunci să i se dea îndată seama despre galbenii pe care-i 
împarte Muc în dreapta şi în stânga. Uneltitorii îi 
strecurară lesne în minte bănuiala că Muc a furat aurul, 
într-un fel şau altul, din vistieria ţării. Aşa ceva se brodea 
de minune pentru vistiernic, căci nu-i prea plăcea să dea 
socoteală de banii vistieriei. împăratul porunci ca Muc să 
fie urmărit în taină, spre a fi prins asupra faptului. în 
noaptea ce urmă acestei nefericite zile, Muc luă cazmaua - 
galbenii scoşi erau pe sfârşite din pricina dărniciei sale - şi 
se furişă în grădina palatului, spre comoara tăinuită, 
pentru a lua o altă grămadă de aur. Străjerii, în frunte cu 
marele bucătar Ahuli şi cu vistiernicul Arhaz, 0 urmăriră 
de departe pas cu pas şi, în clipa când luă galbeni din oală 
şi îşi umplu feregeaua, se năpustiră asupra lui, îl legară 
zdravăn şi-l duseră de îndată în faţa împăratului. 
împăratul, nemulţumit fiindcă-l treziseră din somn, 
întâmpină plin de mânie pe cea dintâi ştafetă a sa şi îi puse 
bietului Muc tot felul de întrebări. La picioarele 
împăratului zăcea oala dezgropată, cazmaua şi feregeaua 
plină cu aur. Vistiernicul spuse că atât el, cât şi străjerii l- 
au văzut pe Muc cum se trudea să îngroape oala în 
pământ. 

Împăratul îl (întrebă pe Muc dacă e adevărată 
învinuirea ce i se aduce şi îi ceru să mărturisească de unde 
anume a luat aurul pe care voia să-l îngroape în grădină. 

Muc cel mic, ştiindu-se nevinovat, spuse că ulcica cu 
aur el o găsise în grădină şi că nu voia nicidecum s-o 
îngroape, ci, dimpotrivă, s-o dezgroape. 

La auzul acestor vorbe, toţi cei de faţă izbucniră într- 
un râs cu hohote, dar împăratul se făcu foc în faţa acestui 
răspuns pe care-l socotea o sfruntată neobrăzare a lui Muc 


cel mic şi strigă : 

— Nevrednicule, cum, după ce ai furat, mai vrei să-l 
şi minţi prosteşte şi mârşav pe stăpânul tău ? Vistiernice 
Arhaz, răspunde ! Acest aur lipseşte din vistieria mea ? 

Vistiernicul arătă că lucrul, e neîndoielnic. Ba chiar 
că el şi-a dat seama că lipseşte şi mai mult aur, nu de 
puţină vreme, din vistieria împărătească. Poate să jure că 
Muc este hoţul. 

Împăratul porunci ca Muc cel mic să fie ferecat în 
lanţuri şi zvârlit în turn, iar vistiernicului îi dădu aurul 
pentru a-l pune la loc în vistierie. Vesel de izbânda lui, 
Arhaz plecă acasă, unde îşi numără galbenii sclipitori ; 
omul acesta mârşav nu spuse însă nimănui că pe fundul 
oalei găsise un răvaş în care era scris : 

«<Vrăjmaşul a năvălit în ţară. De aceea ascund aici o 
parte din vistieria mea. Blestemul împărătesc să-l ajungă 
pe cel care va găsi aurul şi nu-l va da de îndată fiului meu ! 


SADI ÎMPARAT 

În temniţa sa, Muc cel mic era frământat de gânduri 
negre ; ştia bine că cel care-l fură pe împărat e osândit la 
moarte, totuşi nu voia să dea în vileag faţă de împărat 
taina toiegelului. Vezi bine, se temea ca împăratul să nu-i 
răpească toiegelul şi condurii. Din păcate, condurii 
năzdrăvani nu-i puteau veni într-ajutor, căci, ferecat în 
lanţuri cum era, oricât s-ar fi zbătut, de răsucit pe călcâi 
nu se putea răsuci. A doua zi, însă, când i se vesti osânda 
la moarte, chibzui că tot mai bine ar fi să trăiască fără 
toiegelul fermecat decât să-l păstreze şi să moară ; trimise 
vorbă împăratului că-l roagă să-i îngăduie o întâlnire 
tainică şi îi dezvălui însuşirile toiegelului său. Mai întâi 
împăratul nu-l crezu, dar Muc făgădui că, de nu va fi 
omorât, îl va încerca în faţa lui. împăratul îi dădu cuvântul 
său împărătesc că-l va lăsa în viaţă dacă se adeveresc 
spusele lui şi porunci să se îngroape în pământ nişte 
galbeni, fără ştirea lui Muc. îi ceru apoi să găsească 


galbenii cu toiegelul său. Cât ai clipi, toiegelul ciocăni de 
trei ori în pământ la locul cu pricina şi numaidecât aurul fu 
scos la iveală. împăratul înţelese că vistiernicul îl înşelase 
şi, după obiceiul ţării, îi trimise un ştreang de mătase, ca 
să-şi facă singur seama. Cât despre Muc cel mic, îi spuse : 

— E drept că ţi-am făgăduit viaţa, dar se pare că nu 
stăpâneşti numai taina acestui toiegel, şi, dacă n-ai să 
mărturiseşti. de unde vine puterea ta de a alerga ca nimeni 
altul, vei rămâne întemnițat până la sfârşitul vieţii tale. 

Muc se săturase de temniţă numai după o singură 
noapte petrecută în turn. De aceea îi mărturisi împăratului 
că tot meşteşugul său stătea în condurii năzdrăvani, fără a 
spune că, pentru a-i folosi, era nevoie să te învârteşti de 
trei ori pe călcâi. împăratul făcu şi el o încercare : încălţă 
condurii şi numaidecât o luă la goană prin grădină. Ar fi 
dat orice să se oprească, dar nu cunoştea taina condurilor, 
iar Muc cel mic, bucuros că se poate răzbuna, îl lăsă să 
fugă, să fugă până îl văzu căzând la pământ fără simţire. 

Când îşi veni în fire, împăratul se mânie cumplit pe 
Muc cel mic, care îl lăsase să alerge până aproape să-şi 
dea sufletul. 

— Am făgăduit să te scot din temniţă şi să-ţi las 
viaţa,dar, dacă nu vrei să fii spânzurat, să piei din ţara mea 
în douăsprezece ceasuri. 

Porunci apoi ca toiegelul să fie încuiat, împreună cu 
condurii, în vistieria sa. 

Mai sărac ca oricând, Muc cel mic porni la drum, 
blestemându-şi prostia care-l făcuse să tragă nădejde că 
putea dobândi un loc de frunte la curtea împărătească. 
Ţara din care fusese gonit nu era prea întinsă, aşa că, după 
opt ceasuri, se afla la hotarul ei, deşi mergea tare greu 
fără condurii lui dragi. 

Trecând hotarul, părăsi drumul mare pentru a se 
adânci într-o pădure deasă, unde voia să trăiască zilele ce-i 
mai rămăseseră departe de lume, căci nespus îl mai 
mâhniseră oamenii. în inima pădurii găsi un loc pe placul 


său : un pâriu limpede, străjuit de smochini mari, umbroşi, 
şi o pajişte cu iarbă moale care îl îmbia să rămână acolo. 
Se trânti jos, hotărât să stea aşa nemâncat şi să-şi aştepte 
sfârşitul. Copleşit de aceste gânduri negre, Muc adormi. 
Când se trezi, foamea îi dădea ghes ; se gândi atunci că e 
prea chinuitor să mori de foame şi că mai cuminte ar fi să 
caute primprejur ceva de-ale gurii. 

În pomul sub care îl furase somnul zări nişte 
smochine atât de frumoase, că-i lăsă gura apă. Se urcă în 
pom, culese câteva şi le mâncă cu poftă. Apoi cobori spre 
pârâu ca să-şi potolească setea. Dar tare se mai sperie 
când în oglinda apei îşi zări capul împodobit cu două 
urechi uriaşe şi cu un nas gros şi Yung. 

Uluit, îşi apucă urechile cu mâinile şi într-adevăr 
urechile erau lungi, mai lungi de o jumătate de cot. 

— Urechi de măgar ! Aşa-mi trebuie, strigă el, 
înciudat, că i-am dat norocului cu copita, ca un măgar ! 
turbanul său mare. ca să nu arate atât de caraghios. Dar 
când se pipăi la cap, îşi dădu seama că urechile cele lungi 
pieriseră. Se îndreptă în grabă spre pârâu pentru a se 
încredința că-i adevărat: îşi văzu chipul său obişnuit, 
dintotdeauna : nasul cel lung şi hâd pierise şi el. Micul 
Muc pricepu lesne cum s-au petrecut lucrurile : nasul şi 
urechile i se lungiseră din pricina smochinelor pe care le 
luase din pomul cel dintâi, iar smochinele din cel de-al 
doilea pom îl lecuiseră, şi mai înţelese că soarta milostivă 
îi dăruise din nou o putere prin care să-şi dobindească 
fericirea. Culese deci din amândoi pomii atâtea smochine 
câte putea duce şi se întoarse în ţara pe care o părăsise nu 
de mult. în cel dintâi târg care-i ieşi în cale îşi schimbă 
straiele ca să nu-l cunoască cineva şi o porni spre cetatea- 
împărătească, unde şi ajunse curând. 

Era tocmai vremea când poamele abia încep să dea în 
pârg. Muc cel mic ştia că marele bucătar cumpără bucuros 
astfel de bunătăţi pentru ospăţurile împărăteşti şi de aceea 
se opri la porţile palatului Nu trecu mult şi marele bucătar 


ieşi în curte. Cercetă mărfurile neguţătorilor adunaţi la 
porţile palatului şi ochii îi căzură şi asupra coşuleţului lui 
Muc. 

— O ! Ce trufandale ! spuse el. Cu siguranţă că vor fi 
pe placul înălţimii sale. Cit ceri pentru tot coşuleţul ? 

Muc cel mic ceru un preţ potrivit şi făcură târgul. 
Marele bucătar dădu coşul unui rob şi plecă mai departe. 
Până una-alta. Muc se făcu nevăzut, căci se temea că peste 
puţină vreme vânzătorul, a cărui marfă era pricina 
năpastei ce avea să dea peste căpăţânile celor de la curte, 
va fi căutat şi osândit. 

La masă, împăratul se arătă foarte vesel, 
nemaicontenind cu laudele pentru mâncărurile gustoase 
gătite de marele său bucătar şi pentru grija cu care ştia să 
aleagă bunătăţile cele mai anevoie de găsit. Dar marele 
bucătar zâmbea fudul, ştiind prea bine ce mai avea de 
adus la masă. De aceea aruncă din vârful buzelor doar 
câteva cuvinte : «Ei, urma alege sau : «Om trăi şi-om vedea 
lə stârnind curiozitatea prinţeselor. în sfârşit porunci să fie 
aduse smochinele, frumoasele, ademenitoarele smochine, 
care fură întâmpinate de toţi cei de faţă cu un «A-a-a-a !» 
de plăcere. 

— Ce coapte sint ! Ce îmbietoare ! se minuna 
împăratul. 

Bucătare, eşti un om şi jumătate, ai dobindit cu 
prisosinţă bunăvoința mea ! 

Spunind aceste vorbe, împăratul - de felul său zgârcit 
cu astfel de bunătăţi - împărţi cu mâna lui smochine 
mesenilor. Fiecare prinţ şi prinţesă primi câte două, fiecare 
doamnă de onoare, vizir şi agă - câte una ; pe celelalte 
împăratul le puse dinaintea sa şi începu să le înfulece cu 
lăcomie. 

— Vai, tată, ce ciudat arăţi ! strigă deodată prinţesa 
Amarza. 

Toţi priviră cu mirare spre împărat : pe cap Îi 
crescuseră nişte urechi uriaşe, iar nasul i se lungise, 


încovoindu-se până peste bărbie. Se uitară apoi unii la alţii 
uimiţi, înspăimântaţi,căci capetele tuturor erau gătite cu 
aceste ciudate podoabe.E lesne de închipuit groaza de care 
a fost cuprinsă curtea. 

Fură chemaţi în grabă toţi vracii din cetate, care se 
îmbulziră cu felurite hapuri şi alifii ; dar urechile uriaşe şi 
nasurile lungi tot pocite rămâneau. Un vraci încercă să 
reteze urechile unuia din prinți; zadarnică treabă, căci ele 
crescură pe dată la loc. 

În ascunzătoarea unde se pitise, Muc află despre 
toate cele întâmplate la palat şi se hotări să se aştearnă pe 
treabă. Din banii luaţi pe smochine îşi cumpărase un 
veşmânt ca de învăţat, îşi lipi o barbă făcută din păr de 
capră, şi astfel gătit, de puteai să juri că e un cărturar 
adevărat, se înfăţişă la palat cu un săculeţ de smochine în 
mână. Vraciul cel străin ceru să i se îngăduie şi lui să dea o 
mână de ajutor celor căzuţi în nenorocire. Curtenii îl 
primiră fără prea multă încredere. Muc dădu unuia din 
prinți să mănânce o smochină şi - minune ! pipăindu-şi 
urechile şi nasul, prinţul văzu că acestea erau ca şi mai 
înainte, de mărime obişnuită. Acum toţi curtenii voiră să 
fie lecuiţi de vraciul străin. împăratul, fără să spună o 
vorbă, II luă de mână pe Muc şi se îndreptă cu el spre 
iatacul său. Acolo deschise o uşă ce dădea în vistierie şi îi 
făcu semn lui Muc să-l urmeze. 

— Iată ! Aici se află comorile mele, spuse împăratul. 
Alege ce-ţi doreşte inima, numai scapă-mă de pacostea 
asta ruşinoasă care a dat peste mine ! 

Vorbele acestea îi merseră la inimă lui Muc cel mic 
şi-i răsunară în urechi ca viersul cel mai dulce. De cum 
intrase, îşi zărise condurii năzdrăvani şi toiegelul fermecat, 
dar umblă cu luare-aminte prin încăpere, prefăcându-se 
uimit de comorile împărăteşti. Cum ajunse însă la condurii 
săi, îi încălţă iute, apucă toiegelul, îşi smulse barba calpă 
şi arătă împăratului uimit chipul cunoscut al lui Muc cel 
prigonit de el. 


— Împărat fără de cuvânt ! grăi el. Ai răsplătit 
credinţa slugii tale prin nedreptate. Rămâi osândit să porţi 
toată viaţa urechile acestea slute, care să-ţi amintească în 
fiecare zi de Muc cel mic ! 

Şi, vorbind astfel, se răsuci repede pe călcâi, îşi dori 
în gând să plece îndată de acolo şi nici n-apucă împăratul 
să strige după ajutor, că Muc era departe. 

De atunci, Muc îşi duce traiul pe meleagurile noastre, 
un trai îndestulat, dar singuratic, căci e supărat pe 
oameni. După încercările prin care a trecut. Muc a 
dobândit multă înţelepciune şi, cu toată înfăţişarea lui 
neobişnuită, e un om vrednic de laudă şi nu de batjocură. 

Aici se isprăvi istorisirea tatălui meu. Mi-a părut rău 
că m-am purtat grosolan cu bunul pitic şi tata mă iertă de 
a doua parte a pedepsei, care trebuia să urmeze. Le-am 
spus şi prietenilor mei minunata poveste a vieţii lui Muc şi 
l-am îndrăgit cu toţii atât de mult, încât niciunul n-a mai ris 
de el. Ba dimpotrivă, de atunci înainte l-am socotit vrednic 
de cinstire, făcând totdeauna în faţa lui temenele adânci, 
de parcă ar fi fost un cadiu sau un muftiu. 

Călătorii hotărâră să se odihnească o zi în acel 
caravanserai, pentru ca şi ei şi animalele să prindă puteri. 
Ziua aceasta trecu tot cu felurite petreceri, pu aceeaşi 
voioşie ca în ajun. După-masă ii îndemnară şi pe al cincilea 
neguţător, Ali Sizah, să-şi facă datoria şi să spună şi el o 
poveste, aşa cum spuseseră şi ceilalţi. El mărturisi că viaţa 
lui era prea săracă în întâmplări neobişnuite, vrednice de a 
fi istorisite ; de aceea ar vrea să le povestească altceva, şi 
anume : Povestea despre prinţul cel neadevărat. 


POVESTEA DESPRE PRINŢUL CEL NEADEVĂRAT 

A fost odată o cinstită calfă de croitor, pe nume 
Labacan, care învăţa meseria la un meşter iscusit din 
Alexandria. Nu se putea spune că Labacan mânuia cu 
stângăcie acul; dimpotrivă, făcea treabă foarte bună. De 
asemenea, ar fi fost nedrept să-l socoteşti leneş. Ceva însă 


tot nu era în bună rânduială la el, căci deseori putea să 
coasă ceasuri în şir, până ce acul se încingea şi aţa fumega 
; atunci făcea treabă ca nimeni altul. Dar alteori, şi din 
păcate lucrul acesta se întâmpla mai adesea, şedea adâncit 
în gânduri, privea ţintă drept înaintea lui, iar faţa şi 
întreaga-i făptură aveau atunci ceva atât de ciudat, încât 
meşterul şi celelalte calfe nu vorbeau niciodată de starea 
aceasta altfel decât: -«Labacan arată din nou ca un om de 
neam». 

Vineri seara, când ceilalţi oameni, după rugăciune, se 
duceau liniştiţi acasă la treburile lor, Labacan, îmbrăcat 
într-un veşmânt frumos, pe care şi-l agonisise cu multă 
trudă, ieşea din moschee, se plimba cu paşi rari şi mândri 
prin pieţele şi ulițele oraşului, iar când vreunul din 
tovarăşii săi îl întâmpina cu 

«Pacea fie cu tine» sau «Cum merge, prietene 
Labacan ?», făcea un mic semn binevoitor cu mâna sau cel 
mult catadicsea să dea încrezut din cap. Când meşterul îi 
spunea în glumă : «In tine se ascunde un prinţ, Labacan», 
calfa se bucura de aceste cuvinte şi răspundea : «V-aţi dat 
seama şi dumneavoastră ? sau : «De mult timp sunt 
încredinţat de lucrul acesta». 

Cinstitul Labacan se purta astfel cam de multă 
vreme. Dar meşterul îi trecea cu vederea această nerozie, 
pentru că, altminteri, era un băiat de treabă şi un lucrător 
priceput. Dar iată că, într-o zi, Selim, fratele sultanului, 
care tocmai sosise la Alexandria, trimise meşterului un 
veşmânt de sărbătoare, spre a-i face câteva schimbări, iar 
meşterul îl dădu lui Labacan, deoarece lucra mai bine ca 
toţi. Seara, după ce meşterul şi calfele plecară spre a se 
odihni după munca zilei, o dorinţă nestăpânită îl mână pe 
Labacan îndărăt, la atelier, unde se afla veşmântul fratelui 
împăratului. Se opri îndelung, gânditor, în faţa straiului 
împărătesc, minunându-se când de bogăţia fireturilor, când 
de culorile sclipitoare ale catifelei şi mătăsii. Nu putu să se 
stăpânească, trebuia să-l îmbrace ; şi iată că-i venea atât 


de bine, de parc-ar fi fost făcut pentru el. 

— N-oi fi şi eu prinţ, tot atât de bun ca oricare altul ? 
se întrebă el, plimbându-se în sus şi în jos prin odaie. Nu 
mi-a spus chiar meşterul că sint născut să fiu prinţ ? 

Odată cu veşmântul, calfa părea să fi îmbrăcat şi un 
cuget regesc ; nu putea gândi altfel decât că era un fiu de 
rege, necunoscut, şi de aceea hotărî să plece în lume şi să 
părăsească acest loc, unde oamenii fuseseră jună acum 
atât de mărginiţi, încât să nu-i recunoască stirpea sub 
părelnica sa obârşie de rând. Bogatul veşmânt i se păru 
trimis de o zână bună ; se feri deci să nesocotească un dar 
atât de scump ; îşi adună puţinii bani pe care-i avea şi, 
ajutat de întunericul nopţii, plecă pe porţile Alexandriei. 

Prinţul cel necunoscut stârni uimire pretutindeni în 
călătoria sa, căci veşmântul bogat şi înfăţişarea serioasă şi 
demnă nu se potriveau cu faptul că mergea pe jos. Când 
era întrebat despre aceasta, răspundea, cu o căutătură 
ascunsă, că avea temeiurile sale. Dându-şi însă seama că 
era de râsul lumii călătorind pe jos, cumpără cu bani puţini 
un cal bătrân, potrivit pentru el, deoarece animalul, fiind 
liniştit şi blând, nu-l punea în încurcătură silindu-l s-o facă 
pe călăreţul priceput, ceea ce nu i-ar fi fost cu putinţă. 

Intr-o zi, pe când mergea călare pe uliţă, la pas, cu 
Murva - aşa îşi botezase calul - se apropie de el un călăreț 
care-l rugă să-i îngăduie a-l întovărăşi, deoarece drumul 
pare mai scurt când ai cu cine schimba o vorbă. Călărețul 
era un tânăr vioi, chipeş şi un tovarăş plăcut. Curând el 
începu să-l întrebe pe Labacan de unde vine şi unde se 
duce ; şi se brodi că şi el, ca şi calfa de croitor, cutreiera 
prin lume fără ţintă. Ii spuse că se numeşte Omar, că e 
nepotul lui Elfibey, nefericitul paşă din Cairo ; trebuia să 
ducă la îndeplinire o însărcinare pe care i-o dăduse unchiul 
său pe patul de moarte. 

Labacan nu-i vorbi cu inima tot atât de deschisă 
despre el, dar îi dădu a înţelege că era de viţă aleasă şi 
călătorea de plăcere. 


Cei doi tineri se plăcură unul pe altul şi-şi urmară 
drumul împreună. în cea de-a doua zi a călătoriei lor, 
Labacan îl întrebă pe Omar despre sarcina pe care o avea 
de îndeplinit şi, spre uimirea lui, află următoarele : 

Eifibey, paşa din Cairo, îl crescuse pe Omar din 
fragedă copilărie, iar acesta nu-şi cunoscuse părinţii. Când 
Elfibey fu lovit de duşmanii săi şi, după trei bătălii 
nefericite, silit să fugă rănit de moarte, îi mărturisi 
tânărului că nu-i era nepot, ci fiul unui stăpânitor puternic, 
care, speriat de prorocirile cititorilor în stele, îndepărtase 
pe tânărul prinţ de la curtea sa, jurând să nu-l revadă 
decât în ziua când va împlini douăzeci şi doi de ani. Elfibey 
nu-i spusese numele tatălui său, ci îi poruncise ca în a 
patra zi a lunii viitoare, Ramadan, în ziua când va împlini 
douăzeci şi doi de ani, să se afle lângă binecunoscutul 
obelisc El-Serujah, la patru zile de drum spre răsărit de 
Alexandria. Acolo va trebui sa înmâneze oamenilor pe 
care-i va găsi lângă obelisc un hanger dăruit de acela care 
se dăduse drept unchiul său şi să rostească : «lată, eu sunt 
cel pe care-l căutaţi». Dacă ei vor răspunde : «Lăudat fie 
profetul care te-a ţinut în viaţă», va trebui să-i urmeze, 
căci îl vor duce la tatăl său. 

Labacan, calfa de croitor, tare se minună de această 
povestire ; din clipa aceea el se uită cu ochi pizmaşi la 
prinţul Omar, supărat că soarta îi hărăzise cinstea de a fi 
odraslă de stăpânitor, după ce fusese crescut ca nepot al 
puternicului paşă. Iar lui, care era înzestrat cu tot ce-i 
trebuie unui prinţ, soarta, ca o batjocură, îi dăruise o viaţă 
obişnuită. Se cerceta când pe el, când pe prinţ. Trebui să 
recunoască faptul că tânărul era chipeş ; ochi ageri şi 
frumoşi, nas bine croit, purtare blinda şi binevoitoare, pe 
scurt, întreaga lui înfăţişare era foarte plăcută. Dar oricâte 
însuşiri îi găsea însoţitorului său, se gândea totuşi că el, 
Labacan, ar fi fost un fiu mai potrivit pentru un tată atât de 
sus-pus, decât adevăratul prinţ. 

Acest gând îl urmări pe Labacan toată ziua şi cu 


acest gând adormi la popasul următor; când se trezi 
dimineaţa şi privirea îi căzu asupra lui Omar, care dormea 
alături liniştit, visând de bună seamă la apropiata-i fericire, 
încolţi în el gândul să dobândească prin şiretenie sau cu 
sila ceea ce soarta vitregă nu-i îngăduise ; hangerul, 
semnul de recunoaştere al prinţului, era înfipt în brâul 
acestuia; îl trase încet, ca să-l împlânte în pieptul 
stăpânului său. Dar gândul ucigaş înspăimântă sufletul 
paşnic al calfei ; se mulţumi deci să ia hangerul şi se apucă 
să-şi pună şaua pe calul cel ager al prinţului ; până avea să 
se trezească Omar şi să se vadă jefuit de toate nădejdile 
sale, necredinciosul său tovarăş va fi departe. 

Ziua când Labacan îl jefui pe prinţ se nimeri a fi 
tocmai întâia zi a sfintei luni Ramadan ; mai avea deci 
patru zile pentru a ajunge la obeliscul El-Serujah, pe care-l 
cunoştea bine. Deşi locul unde se afla acest obelisc era la o 
depărtare de cel mult două zile de călătorie, el se grăbi să 
sosească acolo, fiindu-i mereu teamă că va fi ajuns din 
urmă de adevăratul prinţ. 

La sfârşitul celei de-a doua zi, Labacan zări obeliscul 
EI-Serujah. Era aşezat pe un dâmb într-o câmpie deschisă 
şi putea fi văzut de la o depărtare de două-trei ceasuri de 
drum. Zărindu-l, inima lui Labacan bătu mai tare ; deşi în 
ultimele două zile avusese destulă vreme să chibzuiască ce 
trebuie să facă, cugetul lui încărcat îi stârnea teama ; 
gândul că era sortit să fie prinţ îl îmbărbăta însă din nou şi 
astfel se îndreptă plin de încredere către ţinta lui. 

Imprejurimile obeliscului El-Serujah erau nelocuite, 
pustii, şi noul prinţ s-ar fi aflat la grea amanghie dacă n-ar 
fi avut merinde pentru câteva zile. Se aşeză deci sub nişte 
palmieri, Ungă calul său, şi aşteptă cele ce aveau să se 
întâmple. 

Pe la miezul zilei următoare văzu o caravană mare, 
cu cai şi cămile, venind pe câmpie către obeliscul El- 
Serujah. Caravana se opri la poalele dâmbului pe care se 
afla obeliscul; se ridicară corturi arătoase şi totul părea a 


spune că e vorba de călătoria unui paşă sau a unui şeic 
bogat. Labacan bănui că mulţimea pe care o vedea venise 
acolo pentru el şi ar fi dorit să se arate chiar atunci în chip 
de viitor stăpân ; dar îşi potoli pornirea de a se da drept 
prinţ, deoarece chiar a doua zi dimineaţă aveau să i se 
împlinească cele mai îndrăzneţe năzuinţe. 

Razele soarelui de dimineaţă îl treziră pe fericitul 
croitor pentru cea mai însemnată clipă a vieţii sale, clipă 
ce avea să-l ridice de la cea mai joasă treaptă lângă un tată 
din os domnesc; e adevărat că atunci când puse frâul 
calului său spre a se îndrepta către obelisc, îşi dădu seama 
de pasul necinstit pe care-l făcea, şi iar e adevărat că se 
gândi la durerea pe care trebuia s-o resimtă fiul de prinţ, 
înşelat în nădejdile sale ; dar zarurile fuseseră aruncate şi 
el nu mai putea să dea îndărăt de la cele hotărâte. 
îngâmfarea îi şoptea că arată destul de impunător ca să se 
dea drept fiul unui rege atotputernic. îmbărbătat de acest 
gând, se aruncă în şa, îşi adună tot curajul ca să-şi pună 
calul în galop şi. astfel, ajunse într-un pătrar de ceas la 
poalele dâmbului. Descăleca şi-şi legă calul de unul din 
tufarii ce creşteau acolo ; apoi scoase hangerul prinţului 
Omar şi urcă pe coastă. La picioarele obeliscului stăteau 
şase bărbaţi în jurul unui bătrân cu înfăţişare măreaţă de 
rege ; veşmântul strălucitor din țesătură de fir, şalul de 
Caşmir alb cu care era încins, turbanul alb, împodobit cu 
nestemate scăpărătoare, arătau că este un bărbat bogat şi 
de vază. 

Labacan se îndreptă spre el, se plecă adânc şi spuse, 
în timp ce-i întindea hangerul: 

— lată, eu sunt .cel pe care-l căutaţi! 

— Lăudat fie Profetul care te-a ţinut în viaţă ! 
răspunse bătrânul, cu lacrimi de bucurie. Imbrăţişează-ţi 
bătrinul tată, scumpul meu fiu Omar ! 

Bunul croitor fu nespus de înduioşat de aceste 
cuvinte adânc simţite şi, cu un amestec de fericire şi de 
ruşine, se aruncă în braţele bătrânului. 


Dar bucuria noii sale stări avea să dureze netulburată 
numai o clipă ; când se desprinse din braţele bătrânului, 
văzu un călăreț gonind din câmpie spre dâmb. Călărețul şi 
calul aveau o înfăţişare jalnică : calul, de încăpățânare sau 
de oboseală, nu mai voia să înainteze ; se târa cu mers 
împiedicat care nu era nici pas, nici trap ; călăreţul îl 
îndemna cu mâinile şi cu picioarele să se mişte mai 
repede. 

Labacan îl recunoscu de îndată pe Murva al său şi pe 
adevăratul prinţ Omar ; dar duhul rău al minciunii pusese 
stăpânire pe el ; hotări deci să-şi susţină drepturile 
dobândite, cu fruntea sus, orice s-ar întâmpla. 

Călărețul făcea semne încă din depărtare ; ajungând 
în sfârşit la poalele dâmbului, cu toată încetineala lui 
Murva, sări din şa şi se năpusti sus pe dâmb. 

— Opriti ! strigă el. Oricine aţi fi, opriţi şi nu vă lăsaţi 
amăgiţi de acest mişel înşelător ; eu mă numesc Omar, şi 
niciun muritor să nu îndrăznească a se folosi de numele 
meu ! 

La auzul acestei întorsături a lucrurilor, pe feţele 
privitorilor se întipări o adâncă mirare ; bătrânul, mai ales, 
părea foarte uimit ; se uită întrebător când la unul, când la 
celălalt. Labacan însă vorbi cu o linişte greu stăpânită : 

— Cinstite stăpâne şi părinte, nu te lăsa amăgit de 
acest om ! După câte ştiu, este un croitor smintit din 
Alexandria pe nume Labacan şi e vrednic mai mult de mila 
decât de supărarea noastră. 

Aceste cuvinte îl aduseră pe prinţ în pragul nebuniei 
şi, spumegând de furie, vru să se arunce asupra lui 
Labacan ; dar ceilalţi se aşezară între ei şi-l ţinură, iar 
stăpânitorul spuse: 

— Într-adevăr, scumpul meu fiu, bietul om e nebun ; 
să fie legat şi aşezat pe unul din dromaderii noştri ; poate 
că-i vom putea fi de folos nefericitului. 

Furia prințului se potoli; plângând, îi zise 
stăpânitorului: 


— Inima mea îmi spune că-mi eşti părinte şi te rog 
din suflet să mă asculţi, în amintirea mamei mele. 

— Doamne fereşte ! răspunse bătrânul. Iar începe să 
vorbească fără şir ; cum poate ajunge un om la asemenea 
gânduri nebuneşti ? 

Apoi luă braţul lui Labacan şi păşi sprijinit de el spre 
poalele dâmbului. Amândoi încălecară pe nişte cai mândri, 
acoperiţi cu cioltare de preţ, şi porniră în fruntea 
caravanei peste câmpie. Nefericitului prinţ însă i se 
ferecară mâinile, apoi fu legat de un dromader, iar doi 
călăreţi rămaseră în preajma lui pentru a-i supraveghea 
orice mişcare. 

Bătrânul era Saaud, sultanul wahaabiţilor. Multă 
vreme nu avusese copii ; în cele din urmă i se născuse 
prinţul multdorit. Dar cititorii în stele, chemaţi să 
prevestească soarta băiatului, îi spuseră că până la 
douăzeci şi doi de ani îl paşte primejdia de a fi izgonit de 
un duşman. De aceea, spre mai multă siguranţă, sultanul îl 
încredinţase pe prinţ, spre a fi crescut, vechiului şi 
încercatului său prieten Elfibey, iar el aşteptase douăzeci şi 
doi de ani, îndurerat, întoarcerea lui. 

Toate acestea sultanul le povesti celui pe care îl 
credea fiul său şi se arătă deosebit de mulţumit de 
înfăţişarea şi purtarea acestuia. 

Ajunşi în tara sultanului, ei fură întâmpinați 
pretutindeni de către locuitori cu strigăte de bucurie, căci 
vestea despre sosirea prinţului se întinsese ca o flacără 
prin toate oraşele şi satele. Pe ulițele pe unde treceau erau 
înălțate bolți din flori şi ramuri, covoare strălucitoare de 
toate culorile împodobeau casele, iar mulţimea lăuda cu 
glas tare pe Alah şi pe profetul său, care le trimisese un 
prinţ atât de chipeş. Toate acestea umplură de fericire 
inima mândră a croitorului ; cu atât mai nefericit se simţea 
adevăratul Omar, care urma alaiul, legat şi adânc 
deznădăjduit .Nimănui nu-i păsa de el în mijlocul acesal 
bucurii, care, de drept, i se datora lui. Mii şi mii de glasuri 


strigau numele lui Omar, iar pe d, adevăratul purtător al 
acestui nume, nu-l lua nimeni în seamă ; cel mult; unul sau 
altul întreba pe cine duceau atât de straşnic cetluit, şi 
cumplit suna răspunsul în urechile prinţului: 

— E un croitor smintit! 

Caravana ajunse în sfârşit în oraşul de scaun al 
sultanului; unde totul fusese pregătit pentru primirea lor 
cu şi mai multă strălucire ca în celelalte oraşe. Soţia 
sultanului, o femeie mai în vârstă şi respectabilă, aştepta, 
cu toţi curtenii, în sala cea mai măreaţă a palatului. 
Pardoseala sălii era acoperită cu un covor uriaş, iar pereţii 
- împodobiţi cu pânză albastră, ţinută cu şnururi şi ciucuri 
de aur sau prinsă în „ținte mari de argint. 

Caravana sosi pe înserat; în sală fuseseră aprinse 
nenumărate lămpi rotunde, colorate, prefăcând noaptea în 
zi. în fundul sălii, însă, unice şedea pe tron soţia sultanului, 
luminile şi culorile îţi luau cu deosebire ochii. Aşezat pe 
patru trepte, tronul era numai aur şi ametiste mari. 

Patru din cei mai nobili emiri ţineau deasupra capului 
ei un baldachin de mătase roşie, iar şeicul din Medina îi 
făcea vânt cu un evantai din pene de păun. 

Astfel aştepta soţia sultanului pe soţul şi pe fiul ei; 
nici ea nu-l văzuse de la naştere, dar cel multaşteptat i se 
arătase adeseori în vis, astfel încât l-ar fi putut recunoaşte 
dintr-o mie. 

lată că se auzi larma alaiului ce se apropia ; vuietul 
surlelor şi al timpanelor se amesteca cu uralele mulţimii ; 
copitele cailor răsunau în curtea palatului, paşii celor sosiți 
se auzeau tot mai aproape, uşile sălii se dădură în lături şi, 
trecând printre rândurile slujitorilor  îngenuncheaţi, 
sultanul, mină în mână cu fiul său, se îndreptă repede spre 
tronul mamei. 

— lată, spuse el, ţi-l aduc pe cel căruia îi duci dorul 
de atâta vreme. Soţia însă îi curmi vorba. 

— Acesta nu este fiul meu ! strigă ea. Acesta nu este 
chipul pe care Profetul mi l-a arătat în vis ! 


În clipa în care sultanul voia s-o convingă să nu se 
lase înşelată de vise, uşa sălii se deschise şi prinţul Omar 
năvăli înăuntru, urmărit de paznicii din mâinile cărora se 
smulsese eu toată puterea. Se aruncă gâfâind la picioarele 
tronului: 

— Aici vreau să mor !strigă el. Dă poruncă să fiu 
omorât,tată crud, căci nu mai pot îndura această ruşine! 
Toţi încremeniră la auzul acestor vorbe şi se grămădiră în 
jurul nefericitului ; paznicii veniră în goană, voind să-l lege 
din nou, când soţia sultanului, care privise toate acestea 
mută de mirare, sări de pe tron. 

— Stati ! strigă ea. Acesta e cel pe care ochii mei nu 
l-au văzut niciodată, dar pe care inima mea îl recunoaşte ! 

Paznicii, fără voia lor, îl lăsară pe Omar, dar sultanul, 
cuprins de mânie aprigă, le porunci să-l lege pe nebun. 

— Eu sunt cel care hotărăşte aici, spuse el cu glas 
poruncitor. Aici nu ne luăm după vise muiereşti, ci după 
anumite semne sigure. Acesta - şi arătă spre Labacan - 
acesta este fiul meu, căci el mi-a adus hangerul, semnul de 
recunoaştere al prietenului meu Elfi. N 

— Hangerul mi-a fost furat! strigă Omar. Increderea 
mea neştiutoare a fost înşelată ! 

Dar sultanul nu ascultă glasul fiului său, căci era 
obişnuit să urmeze în toate, cu încăpățânare, numai 
hotărârile sale; de aceea porunci ca nefericitul Omar să fie 
scos cu sila afară din sală. 

Apoi se duse cu Labacan în încăperile lui, plin de 
mânie împotriva soţiei sale, cu care trăise timp de 
douăzeci şi cinci de ani în bună înțelegere. 

Adânc mâhnită de cele petrecute, soția sultanului era 
pe deplin încredinţată că un înşelător pusese stăpânire pe 
inima sultanului, căci pe acel tânăr nefericit i-l arătaseră 
toate visele ca fiind fiul ei. 

Când durerea i se mai alină, chibzui la un mijloc prin 
care să-şi încredinţeze soţul de nedreptatea ce o făcea. 
Lucru greu, căci acela ce se dădea drept fiul ei adusese 


hangerul - semnul de recunoaştere - şi, după cum aflase, îl 
pusese pe Omar să-i povestească atâtea despre viaţa lui 
din trecut, încât putea să se dea drept fiul ei, fără teamă. 

Ea îi chemă la dânsa pe oamenii care-l însoţiseră pe 
sultan la obeliscul El-Serujah, ca să-i povestească totul cu 
de-amănuntul, apoi se sfătui cu roabele ei cele mai 
credincioase. Ele chibzuiră şi îşi dădură cu părerea în fel şi 
chip ; la urmă vorbi bătrâna şi înţeleaptă circaziană 
Melehsala : 

— Dacă am auzit bine, luminată stăpână, cel care a 
adus hangerul spunea că acela pe care-l crezi fiul tău se 
numeşte Labacan şi e un croitor zurliu. 

— Aşa-i, răspunse soţia sultanului. Şi ce-i cu asta ? 

— Nu crezi, urmă cealaltă, că înşelătorul i-a dat fiului 
tău chiar propriul său nume ? Şi dacă-i aşa, iată un mijloc 
minunat pentru a-l da în vileag pe înşelător, mijloc pe care 
am să ţi-l spun în taină. 

Soţia sultanului îşi plecă urechea către roabă şi 
aceasta îi şopti un sfat ce păru să-i placă, fiindcă se pregăti 
pe dată să meargă la sultan. 

Soţia sultanului era o femeie înţeleaptă, oare 
cunoştea bine slăbiciunile bărbatului ei şi ştia să le 
folosească. De aceea se prefăcea a-i da dreptate şi a-şi 
recunoaşte fiul, dar ceru să i se îndeplinească o dorinţă. 
Sultanul, căruia îi părea rău că-şi supărase soaţa, i-o 
încuviinţă, şi ea vorbi: 

— Vreau să-i pui pe amândoi la o încercare de 
măiestrie „alta i-ar pune poate să călărească, să se bată cu 
săbiile sau să arunce cu sulița, dar acestea sunt lucruri pe 
care le ştie oricine; nu, vreau să le cer ceva pentru care e 
nevoie de minte ageră. 

Fiecare dintre ei să coasă deci câte un caftan şi câte 
o pereche de şalvari, şi să vedem care din ei le face mai 
frumos. 

Sultanul izbucni în ris şi zise : 

— Ei, te-ai gândit la ceva tare înţelept ! Fiul meu să 


se ia la întrecere cu un croitor smintit şi să vedem care din 
ei face un halat mai frumos ? Nu, asta nu! 

Soţia lui îi aminti însă că  făgăduise să-o 
îndeplinească dorinţa, iar sultanul, care era un om de 
cuvânt, se înduplecă pină la urmă, dar jură că, oricât de 
frumoase veşminte ar face croitorul cel smintit, el nu-l va 
recunoaşte drept fiul său. 

Sultanul se duse el însuşi la fiul lui şi-l rugă să-i facă 
maică-si pe plac, căci ea dorea să-i coasă cu mina lui un 
caftan. 

Bunului Labacan îi crescu inima de bucurie ; dacă 
asta era totul, se gândea el, soţia sultanului îşi va vedea 
curând dorinţa împlinită. 

Fură orânduite două încăperi - una pentru prinţ, 
cealaltă pentru croitor - unde trebuia să-şi arate fiecare 
iscusinţa, după care li se dădu numai câte o bucată de 
mătase, foarfece, ac şi aţă. 

Sultanul abia aştepta să vadă ce fel de caftan avea să 
facă fiul său; dar şi soţiei sale îi bătea inima cu nelinişte, 
gândindu-se dacă şiretlicul îi va fi de folos. Celor doi tineri 
li se dădură două zile ca să isprăvească treaba; în cea de-a 
treia „zi, sultanul trimise după soţia lui şi când aceasta 
veni, porunci să fie aduse cele două caftane, precum şi pe 
cei ce le făcuseră. 

Labacan intră triumfător şi întinse caftanul dinaintea 
privirilor uimite ale sultanului. 

— lată, tată, zise el, iată, cinstită mamă, nu-i o 
adevărată minunăţie ! Pot face prinsoare că nici cel mai 
îndemânatic croitor al palatului nu este în stare să coasă 
unul la fel. 

Soţia sultanului .zâmbi şi se întoarse către Omar : 

— Dar tu, fiule, ce-ai izbutit să faci ? 

Înciudat, acesta zvârli cit colo mătasea şi foarfecă : 

— Am fost deprins să strunesc calul şi să mânuiesc 
sabia, iar sulița mea nimereşte orice ţintă ; meşteşugul 
acului îmi este însă străin, fiind nevrednic de cel crescut 


de Elfi-bey, stăpânitorul din Cairo. 

— O, tu, adevărat fiu al stăpânului meu ! strigă soţia 
sultanului. Ah, de te-aş putea îmbrăţişa şi numi fiul meu! 
Să am iertare, soţul şi stăpânul meu, spuse ea apoi, 
întorcându-se către sultan, că am folosit acest şiretlic. Nu 
vezi nici acum cine e prinţ şi cine e croitor ? într-adevăr, 
caftanul pe care l-a făcut fiul tău e minunat şi aş vrea să-l 
întreb la ce meşter a învăţat. 

Sultanul rămase pe gânduri, privind cu îndoială când 
la soţie, când la Labacan, care încerca zadarnic să- şi 
ascundă roşeaţa feţei şi spaima de a se fi dat de gol atât de 
prosteşte. 

— Nici această dovadă nu-i de ajuns, spuse eL Dar, 
Alah fie lăudat, ştiu eu cum am să descopăr dacă am fost 
sau nu înşelat! 

Porunci să i se aducă bidiviul cel iute, se aruncă în şa 
şi se îndreptă spre o pădure, care se afla nu departe de 
oraş. Se spunea din bătrâni că acolo „ar sălăşlui o zână 
bună, pe nume Adolzaida, care îi ajutase cu sfatul de multe 
ori, în clipe de restrişte, pe stăpânitorii „din neamul său, 
într-acolo goni sultanul. 

În mijlocul pădurii se afla un luminiş înconjurat de 
cedri înalţi. Acolo se spunea că ar sălăşlui zâna, şi 
muritorii, stăpâniţi de o anumită teamă, moştenită de 
demult din tată-n fiu, nu prea călcau meleagurile acelea. 

Ajuns la locul cu pricina, sultanul sări din şa, legă 
calul de un copac, se duse în mijlocul luminişului şi strigă 
tare : 

— Dacă este adevărat că în clipe de restrişte ai fost 
un bun sfetnic al strămoşilor mei, nu nesocoti rugămintea 
urmaşului lor şi sfătuieşte-mă acolo unde mintea 
omenească e neputincioasă. 

De-abia rosti ultimele cuvinte, că unul din cedri se 
deschise şi din inima lui ieşi o femeie cu un văl pe faţă şi 
purtând un veşmânt lung şi alb. 

— Ştiu de ce vii la mine, sultane Saaud. Cererea ta e 


dreaptă ; de aceea îţi voi da ajutor. Ia aceste două cutii. 
Lasă-i pe cei doi ce doresc a-ţi fi feciori să aleagă. Sunt 
încredinţată că cel adevărat nu va da greş. Vorbindu-i 
astfel, îi întinse două cutioare de fildeş, bogat împodobite 
cu aur şi mărgăritare ; pe capace, pe care sultanul încercă 
zadarnic să le deschidă, erau nişte inscripţii încrustate în 
diamante. 

În timp ce călărea spre casă, sultanul se tot întreba 
ce puteau ascunde cele două cutii, pe care nu izbutea să le 
deschidă cu niciun chip. Nici inscripţiile nu-l lămuriră, căci 
pe una din ele scria: «Cinste şi slavă, iar pe cealaltă 
-«Fericire şi bogăţie». Sultanul se gândi în sinea lui că lui 
însuşi i-ar veni greu să aleagă între aceste două lucruri, 
care erau la fel de atrăgătoare, la fel de ademenitoare. 

Când se întoarse la palat, îşi chemă soţia şi îi povesti 
cele spuse de zână, şi ea fu cuprinsă de o nădejde 
înflăcărată că acela spre care o trăgea inima va alege cutia 
ce „va dovedi că e fiul ei. 

În faţa tronului sultanului fură aduse două mese, pe 
care sultanul puse cu mâna lui cele două cutii, după care 
se aşeză pe tron fi făcu semn unuia din robi să deschidă 
uşa sălii. Prin această uşă intră un strălucit alai de paşale 
şi emiri ai împărăției, chemaţi de sultan. Ei se aşezară pe 
bogatele perne înşiruite de-a lungul pereţilor. 

Când se aşezară cu toţii, sultanul făcu un al doilea 
semn, la care fu adus înăuntru Labaean. Păşind mândru, el 
străbătu sala, se aruncă la picioarele tronului şi spuse : 

— Ce porunceşte părintele şi stăpânul meu ? Sultanul 
se ridică de pe tron şi zise : 

— Fiule, sunt oarecare îndoieli asupra îndreptăţirii 
tale la numele pe care ceri să-l porţi; într-una din aceste 
cutii se află dovada adevăratei tale obârşii. Alege! Nu mă 
îndoiesc că vei alege pe cea bună. Labaean se ridică şi se 
apropie de cutii ; chibzui îndelung ce să aleagă şi în cele 
din urmă spuse: 

— Cinstite tată ! Ce poate fi mai însemnat decât 


fericirea de a fi fiul tău ? Ce poate fi mai înălţător decât 
bogăţia îndurării tale ? Aleg cutia pe care scrie : -«Fericire 
şi bogăţie. 

— Vom afla mai târziu dacă ai ales bine : deocamdată, 
aşază-te pe pernă, lângă paşa din Medina, grăi sultanul şi 
făcu semn robului său. 

Fu adus Omar. Privirea lui întunecată» chipul 
mohorât treziră mila tuturor celor de faţă. El se aruncă la 
picioarele tronului şi întrebă care era vrerea sultanului. 

Sultanul M răspunse că avea de ales una din cutii; 
tânărul se ridică şi se apropie de masă. Citi cu luare- 
aminte cele scrise pe amândouă şi spuse : 

— Zilele din urmă m-au învăţat ce îndoielnică e 
fericirea, ce pieritoare e bogăţia ; dar ele m-au învăţat de 
asemenea că în pieptul celor viteji se află o comoară ce nu 
poate fi nimicită, şi anume cinstea, şi că steaua 
strălucitoare a slavei nu piere odată cu fericirea. Soarta 
mi-e pecetluită ; de-ar fi să pierd o coroană, cinste şi slavă, 
pe voi vă aleg ! 

Puse mina pe cutia pe care şi-o alesese ; dar sultanul 
îi porunci să aştepte, şi, făcându-i semn lui Labaean să se 
apropie de masă, îi spuse să pună şi el mâna pe cutia lui. 

Sultanul mai porunci să i se aducă un vas cu apă din 
fântâna sfântă Zemzem de la Mecca, îşi spălă mâinile 
pentru rugăciune, întoarse faţa către răsărit, se lasă în 
genunchi şi se rugă : 

— Dumnezeul părinţilor mei! Tu care de veacuri 
păstrezi neamul nostru curat şi neştirbit, nu îngădui ca un 
nevrednic să pângărească numele Abassizilor, ocroteşte pe 
fiul meu cel adevărat în acest ceas de grea cumpănă. 

Sultanul se ridică şi se urcă din nou pe tronul său. 
Toţi cei de faţă erau încordaţi de atâta aşteptare, de- abia 
îndrăznind să «răsufle ; prin sală s-ar fi putut auzi fuga 
unui şoricel, atât de încremeniţi priveau cu toţii ; cei din 
spate întindeau gâturile pentru a vedea cutiile peste 
capetele celor din faţă. Atunci sultanul grăi : 


— Deschideţi cutiile ! 

Şi cutiile, pe care înainte nicio putere nu le putuse 
deschide, se deschiseră singure. 

În cutia aleasă de Omar se aflau, pe o pernă de 
catifea, o coroniţă mică de aur şi un sceptru ; în cutia lui 
Labacan -un ac mare şi un capăt de aţă. 

Sultanul porunci celor doi tineri să aducă cutiile în 
faţa lui. El ridică din cutie coroniţa şi, ca prin minune, 
când o luă în mină, ea începu să crească, să crească tot 
mai mult, până ajunse mare cât o coroană adevărată. El 
aşeză coroana pe capul fiului său Omar, care 
îngenunchease înaintea lui, îl sărută pe frunte şi îl pofti să 
se aşeze de-a dreapta sa. Apoi se întoarse către Labacan şi 
rosti: 

— E o zicală din bătrâni care spune : «Nu te întinde 
mai mult decât ţi-e plapuma. Se pare că va trebui să rămâi 
la acul tău. Deşi nu eşti vrednic de îndurarea mea, pentru 
tine s-a rugat cineva, cineva căruia, astăzi, nu vreau să-i 
stau cu nimic impotrivă ; de aceea îţi dăruiesc nemernica-ţi 
viaţă. 

Dar dacă vrei să-mi asculţi povaţa, grăbeşte-te să 
pleci cât mai iute din ţara mea. 

Ruşinat, zdrobit, sărmanul croitor nu avu ce să 
răspundă; se aruncă la picioarele prinţului şi, cu lacrimi în 
ochi, spuse: 

— Poţi să mă ierţi, luminate prinţ ? 

— Credinţă faţă de prieteni, mărinimie faţă de 
duşmani, aceasta este fala Abassizilor, răspunse prinţul, 
ridicându-l de jos. Du-te în pace ! 

— O, fiul meu cel adevărat ! strigă mişcat bătrânul 
sultan, şi se aruncă la pieptul fiului său. Toţi emirii şi 
paşalele, toţi dregătorii ţării se ridicară de la locurile lor şi 
strigară : 

— Trăiască fiul sultanului nostru ! 

În mijlocul bucuriei tuturor, Labacan se strecură 
afară din sală, cu cutia sub braţ. 


Cobori la grajdurile sultanului, puse frâul pe calul 
său Murva şi ieşi călare pe poartă, luând-o spre 
Alexandria. Clipele când fusese prinţ i se părură un vis şi 
doar cutia cea frumoasă, bogat împodobită cu mărgăritare 
şi diamante, îi amintea că totuşi nu visase. 

Ajungând în sfârşAt la Alexandria, merse călare până 
în faţa casei bătrânului său meşter, sări din şa, legă căluţul 
de poartă şi intră în atelier. Meşterul, oare nu-l recunoscu 
de îndată, făcu o temenea adâncă şi-l întrebă cu ce-i poate 
fi de folos ; privindu-l însă muşteriul cu mai multă luare- 
aminte Şi recunoscându-l pe vechiul său Labacan, strigă 
calfele şi ucenicii; aceştia se năpustiră mânioşi asupra 
bietului Labacan, care nu se aştepta la o asemenea 
primire, îi traseră ghionti, îl bătură cu fiarele de călcat şi 
cu cotul de măsurat, îl înţepară cu ace şi-l ciupiră cu 
foarfece ascuţite până ce acesta căzu istovit pe un maldăr 
de haine. 

În vreme ce Labacan zăcea, meşterul începu să-l 
mustre pentru haina furată; zadarnic striga Labacan că el 
se întorsese tocmai ca să-l despăgubească ; zadarnic 
făgădui să-i plătească de trei ori preţul veşmântului ; 
meşterul şi calfele se aruncară iar asupra lui, îl bătură măr 
şi-l aruncară pe uşă afară. 

Zdrobit, în zdrenţe, el încalecă pe Murva şl o luă 
către un caravanserai. Acolo îşi odihni capul lovit şi 
ostenit, cugetând asupra suferințelor de pe acest pământ, 
asupra meritelor atât de des dispreţuite şi asupra 
nimicniciei şi zădărniciei tuturor avuţiilor. Adormi cu 
hotărârea de a nu mai alerga după măriri şi de a deveni om 
cinstit în ziua următoare nu-i păru rău de hotărârea luată, 
căci mina grea a meşterului şi a calfelor părea să fi alungat 
din el toate visele da mărire. 

Vându cutia pe un preţ mare unui giuvaergiu, îşi 
cumpără o casă şi îşi făcu un atelier .unde avea să se 
îndeletnicească cu meşteşugul său. După ce rândui totul şi 
agăţă la fereastră o tăbliță pe oare scria : 


— «Labacan, croitor»-, se aşeză pe scaun şi se apucă 
să-şi cârpească cu acul şi aţa găsite io cutie haina atât de 
rău ferfeniţită de meşterul lui. Deodată îl chemă cineva şi, 
când dădu să se aşeze din nou la lucru, ce-i fu dat să vadă 
Acul lucra sârguincios, fără ca cineva să-l mânuiască, 
făcând cusături atât de frumoase şi bine rânduite, cum nu 
făcuse Labacan vreodată, nici măcar ,în clipele când dădea 
dovadă de cea mai mare iscusinţă. într-adevăr, şi cel mai 
neînsemnat dar al unei zâne bune este folositor şi de mare 
preţ! Acest dar mai 

„avea însă şi o altă însuşire : capătul de aţă nu se 
isprăvea deloc, oricât de harnic ar fi lucrat acul. Labacan 
dobândi mulţi muşterii şi în curând ajunse cel mai vestit 
croitor de prin părţile acelea ; el croia veşmintele şi făcea 
prima împunsătură cu acul, după care acesta lucra iute 
mai departe, fără oprire, până ce haina era gata. Curând, 
toţi locuitorii din Alexandria ajunseră muşteriii meşterului 
Labacan, căci acesta lucra frumos şi foarte ieftin ; doar 
într-o singură privinţă clătinau oamenii din cap, şi anume 

: el lucra fără calfă şi cu uşile încuiate. 

Astfel se împlinise inscripţia de pe cutioară ce vestise 
«Fericire şi bogăţie»; fericirea şi bogăţia însoţiră 

— deşi într-o mai mică măsură -paşii bravului croitor 
- iar atunci când auziră de fala tânărului sultan Omar, 
despre care vorbea tot norodul, când auzea că viteazul 
acesta întruchipa mândria şi dragostea poporului său şi 
era spaima duşmanilor săi. fostul prinţ gândea în sinea lui: 
«Tot e mai bine că am rămas croitor, căci cinstea şi slava 
sunt tare primejdioase». 

Astfel trăi vreme îndelungată Labacan, mulţumit de 
sine şi cinstit de semenii săi, iar dacă acul nu şi-a pierdut 
între timp puterea, mai coase şi astăzi cu firul, veşnic al 
zânei Adolzaida. 

După ce apuse soarele, caravana porni din nou şi 
ajunse curând la Birked d Had sau «Fântâna hagiilor, de 
unde mai aveau numai trei ceasuri de drum până la Cairo. 


Caravana era aşteptată la acea oră şi neguţătorilor le fu 
curând hărăzită bucuria de a-şi întâlni din nou prietenii, 
care le ieşiră în întâmpinare. Ei intrară în oraş prin poarta 
Bebel Falch, căci se socotea că-i semn bun ca atunci când 
vii de la Mecca să intri pe acea poartă prin care trecuse 
Profetul. 

În piaţă, cei patru neguţători turci se despărţiră de 
străin şi de neguţătorul Zaleukos şi se duseră acasă cu 
prietenii lor. Zaleukos îi arătă străinului un caravanserai 
bun şi-l pofti să prânzească cu el. Străinul primi şi făgădui 
să vină îndată ce-şi va schimba veşmintele. 

Grecul făcuse toate pregătirile să-l ospăteze bine pe 
străin, deoarece îl îndrăgise în timpul călătoriei, iară când 
bucatele şi băuturile fură aduse după rânduială, el se 
aşeză şi îşi aşteptă musafirul. 

îl auzi curând apropiindu-se cu paşi mari şi grei prin 
gangul ce ducea spre încăperea sa. Se ridică spre a-i ieşi 
bucuros înainte şi a-l întâmpina în prag ; dar când deschise 
uşa, se dădu îngrozit înapoi, căci înaintea lui stătea 
înspăimântătorul necunoscut în mantie roşie. Aruncă încă 
o privire - nu încăpea îndoială : aceeaşi făptură înaltă şi 
poruncitoare, aceeaşi mască de după care scânteiau ochii 
negri, aceeaşi haină roşie cu fireturi - toate îi erau prea 
binecunoscute din clipa cea mai înfiorătoare a vieţii sale. 

Simţăminte ciudate se zbuciumau în pieptul lui 
Zaleukos ; el se împăcase şi iertase totul de mult acestui 
om, păstrat în amintirea sa, şi totuşi ivirea lui fi redeschise 
toate rănile, îi readuse în minte toate ceasurile chinuitoare 
ale fricii de moarte de atunci, iar durerea care-i otrăvise 
anii tinereţii îi renăscu într-o clipă în inimă. 

— Ce doreşti, om fioros ? strigă grecul, văzând că 
vedenia rămăsese încremenită în prag. Piei îndată, până 
nu te blestem ! 

— Zaleukos ! rosti un glas cunoscut de după mască. 
Zaleukos ! Astfel îţi primeşti oaspetele ? Oaspetele scoase 
masca, dădu mantia în lături: era Selim Baruch, străinul. 


Dar Zaleukos nu se linişti încă ; îi era groază de 
străin, căci, fără îndoială, revedea în el pe necunoscutul de 
pe Ponte Vecchio ; dar străvechile îndatoriri de gazdă 
biruiră ; tăcut, el făcu semn străinului să se aşeze la masă. 

— Îţi ghicesc gândurile, grăi acesta după ce se 
aşezară. 

Ochii tăi mă privesc întrebători. Aş fi putut să tac şi 
să nu mă mai vezi niciodată, dar sunt dator să-ţi dau 
socoteală şi de aceea am îndrăznit, chiar cu primejdia de a 
fi blestemat de tine, să mă arăt în faţă-ţi sub vechea mea 
înfăţişare. Mi-ai spus odinioară : «Credinţa strămoşilor mei 
îmi porunceşte să-l iubesc ; dealtfel, el e mai nefericit 
decât mine»-. Crede asta, prietene, şi ascultă acum 
lămuririle mele. Ca să mă înţelegi, trebuie s-o iau de foarte 
departe. M-am născut la Alexandria, din părinţi creştini. 
Tatăl meu, mezinul unei vechi şi binecunoscute familii 
franceze, era consulul ţării sale în Alexandria. De la vârsta 
de zece ani am fost crescut în Franţa de către fratele 
mamei mele şi mi-am părăsit patria după câţiva ani pentru 
a mă întoarce la părinţi, împreună cu unchiul meu, în ţara 
în care se aflau părinţii mei. 

Dar, vai ! în casa tatălui meu lucrurile nu stăteau aşa 
cum ar fi trebuit; furtunile vremurilor agitate din lume nu 
ajunsesera până aici, dar, pe neaşteptate, nenorocirea 
lovise totuşi casa mea pină în adâncul inimii. Fratele meu, 
un tânăr care făgăduia mult, primul secretar al tatălui 
meu, se căsătorise de curând cu o tânără, fiica unui nobil 
florentin, ce locuia în vecinătate ; cu două zile înainte de 
sosirea noastră, soţia lui dispăruse pe neaşteptate, iar 
familia noastră şi tatăl ei nu-i puteau da de urmă. Până la 
sfârşit se bănui că, în timpul unei plimbări, mersese prea 
departe şi căzuse în mâinile unor tâlhari. Acest gând ar fi 
fost poate mai mângâietor pentru sărmanul meu frate, 
decât adevărul pe care-l aflarăm curând. 

Necredincioasa se îmbarcase pe un vas împreună cu 
un tânăr napolitan pe care-l cunoscuse în casa tatălui meu. 


Fratele meu, revoltat la culme de acest fapt, a încercat 
totul spre a o pedepsi pe vinovată, dar în zadar ; 
încercările sale, care produseră vâlvă la Neapole şi 
Florenţa, n-au făcut decât să abată nenorocirea asupra lui 
şi a noastră. Nobilul florentin s-a întors în patrie făgăduind 
să-i facă fratelui meu dreptate, în realitate, însă, pentru a 
ne nimici. La Florenţa, el a zădărnicit toate încercările 
fratelui meu şi a ştiut să se folosească atât de bine de 
influenţa pe care o obţinu prin orice mijloc, încât tatăl şi 
fratele meu, devenind suspecți în ochii conducătorilor lor, 
au fost prinşi în mod ruşinos şi duşi în Franţa, unde au 
pierit sub secure. Biata mea mamă a înnebunit şi abia 
după zece luni nesfârşite, moartea a izbăvit-o de 
îngrozitoarea ei stare ; în ultimele zile, însă, mintea i-a fost 
din nou limpede. 

Astfel am rămas singur pe lume. Doar un gând îmi 
frământa sufletul, doar un singur gând mă făcea să uit de 
doliul meu, şi acesta era puternica flacără aprinsă în mine 
de mama în ultimele ei clipe. în aceste ultime ceasuri îşi 
revenise, după cum ţi-am spus ; atunci m-a chemat la ea şi 
mi-a vorbit în linişte de soarta noastră şi de moartea ei 
apropiată. Apoi a trimis afară toată lumea din cameră, s-a 
ridicat în capul oaselor, cu chipul grav pe patul ei 
sărăcăcios, şi mi-a spus că voi putea obţine binecuvântarea 
ei dacă voi jura să îndeplinesc ceea ce îmi va cere. 

Cutremurat de cuvintele mamei mele, care era pe 
moarte, am jurat să îndeplinesc orice. 

Ea a izbucnit în blesteme împotriva florentinului şi a 
fiicei sale şi, sub amenințările cele mai înspăimântătoare 
ale blestemului ei, m-a silit să făgăduiesc că voi răzbuna 
nenorocirea casei noastre. Apoi mama a murit în braţele 
mele. 

Gândul răzbunării mocnea de mult în sufletul meu ; 
în clipa aceea el se trezi cu toată puterea. Am adunat tot 
ce rămăsese din averea părintească şi mi-am jurat s-o 
cheltuiesc pentru a mă răzbuna, sau să pier. 


În scurt timp m-am dus la Florenţa, unde am stat mai 
mult ascuns ; planul meu era îngreunat de situaţia în care 
se aflau acum duşmanii mei. Bătrânul florentin devenise 
guvernator şi avea astfel în mână toate mijloacele pentru a 
mă nimici, de îndată ce va afla cel mai mic lucru. O 
întâmplare îmi veni într-ajutor. într-o seară am zărit 
hoinărind pe străzi im om îmbrăcat într-o livrea 
cunoscută ; mersul său nesigur, privirea întunecată şi 
blestemele «santo sacramento» şi «male detto diavolo» pe 
care le mormăia m-au făcut să recunosc în el pe bătrânul 
Pietro, unul din slujitorii  florentinului, pe care-l 
cunoscusem la Alexandria. Nu aveam nicio îndoială. că era 
supărat pe stăpânul său şi am hotărât să folosesc acest 
prilej. El păru foarte mirat când mă văzu acolo, se plânse 
de nefericirea sa, căci, de când stăpânul său era 
guvernator, nu-i mai putea intra în voie. 

Aurul meu, ajutat de supărarea lui, a atrase de partea 
mea. Cea mai mare greutate era acum înlăturată ; aveam 
un om plătit, care-mi va deschide uşa duşmanului la orice 
oră ; planul meu de răzbunare se închega tot mai repede. 
Viaţa bătrânului florentin îmi păru un preţ prea mic faţă de 
nimicirea casei mele. Trebuia să ucid tot ce avea mai drag, 
şi anume pe fiica lui, pe Bianca, căci ea îşi bătuse joc de 
fratele meu şi ea era pricina cea mai însemnată a 
nenorocirii noastre. Inima mea, setoasă de răzbunare, se 
bucură la auzul veştii că tocmai atunci Bianca voia să se 
mărite pentru a doua oară. Eram hotărât: trebuia să 
moară. Dar mie însumi mi-era groază de această faptă, iar 
în puterile lui Pietro nu aveam încredere ; de aceea am 
început a căuta un om care să săvârşească. această faptă. 
Printre florentini n-am îndrăznit să caut căci nimeni nu s- 
ar fi învoit la una ca asta împotriva guvernatorului. Atunci 
Pietro făcu un plan, pe care l-am şi adus la îndeplinire, 
propunându-te în acest scop pe dumneata, ca străin, şi ca 
medic, ceea ce era lucrul cel mai nimerit. Ce s-a întâmplat 
ştii şi dumneata. Planul meu era cât pe ce să dea greş 


numai din pricina prudenţei şi a cinstei dumitala De aici, 
cele ce s-au petrecut cu mantia. 

Pietro ne-a deschis uşa palatului guvernatorului şi tot 
el ne-ar fi condus în taină înapoi, dacă lucrurile 
înfiorătoare pe care le-am zărit prin crăpătura uşii nu ne-ar 
fi făcut să fugim îngroziţi .Gonit de spaimă şi de remuşcări, 
am alergat cam două sute de paşi şi m-am prăbuşit pe 
treptele unei biserici. Acolo abia mi-am venit în fire şi 
primul meu gând a fost la dumneata şi la groaznica 
dumitale soartă, dacă vei fi găsit în casă. 

M-am apropiat pe furiş de palat, dar nu l-am zărit nici 
pe Pietro, nici pe dumneata ; portiţa era însă deschisă, aşa 
încât am putut spera cel puţin că ai folosit prilejul pentru a 
fugi. 

Când au venit zorile, frica de a „fi descoperit şi un 
simţământ puternic de remuşcare nu m-au lăsat să rămân 
mai departe între zidurile Florenței. Am alergat la Roma. 
Dar închipuie-ţi spaima mea când am auzit după câteva 
zile povestindu-se pretutindeni cele întâmpiate şi că 
ucigaşul, un medic grec, fusese prins. Plin „de îngrijorare 
m-am întors la Florenţa, căci dacă înainte răzbunarea mi 
se păruse cumplită, acum o blestemam, fiindcă era prea 
scump plătită cu viaţa dumitale. Am ajuns în zâna în care ţi 
s-a tăiat mâna. Trec sub tăcere ce-am simţit când te-am 
văzut urcând pe eşafod şi suferind chinurile cu atâta curaj. 
Dar când sângele dumitale a ţâşnit, am luat hotărârea 
nezdruncinată să-ţi uşurez viaţa. Ce s-a mai întâmplat pe 
urmă, ştii; rămâne să-ţi povestesc de ce am făcut această 
călătorie împreună cu dumneata. Gândul că nu m-ai iertat 
mă apăsa ca o grea povară ; de aceea am hotărât să trăiesc 
mai multe zile în preajma dumitale, ca să-ţi pot da 
socoteală în cele din urmă de cele ce făcusem. 

Grecul îşi ascultase oaspetele în tăcere ; cu o privire 
blinda, el îi întinse mina dreaptă. 

— Mi-am inchipuit că trebuie să fii mai nenorocit 
decât mine, căci groaznica dumitale faptă îţi întunecă 


veşnic zilele ca un nor negru ; te iert din toată inima. Dar 
îngăduie-mi o întrebare : cum de-ai ajuns în pustiu sub 
această înfăţişare ? Ce-ai făcut după ce mi-ai cumpărat 
casa din Constantinopol ? 

— M-am întors la Alexandria, răspunse cel întrebat. 
Clocoteam de ură, o ură arzătoare mai ales împotriva 
oamenilor aşa-zis civilizaţi, Crede-mă, mă simţeam mai 
bine între musulmani. Eram abia de câteva luni în 
Alexandria, când au debarcat concetăţenii mei acolo. 
Vedeam în ei numai pe călăii tatălui şi fratelui meu ; de 
aceea am adunat câţiva tineri dintre cunoştinţele mele 
care gândeau la fel cu mine şi m-am alăturat acelor viteji 
mameluci, care au devenit spaima oştirii franceze. Când 
campania a luat sfârşit, nu m-am putut hotări să mă întorc 
la o viaţă paşnică. Am dus, împreună cu câţiva prieteni 
care gândeau .ca mine, o viaţă nestatornică, închinată 
luptei şi vânătoarei ; trăiesc mulţumit între aceşti oameni 
care mă cinstesc ca pe un prinţ şi, dacă oamenii aceştia nu 
sunt atât de culţi ca europenii voştri, în schimb sunt foarte 
departe de invidie şi înşelăciune, de egoism şi vanitate. 

Zaleukos mulţumi străinului pentru cele povestite, 
dar nu-i ascunse părerea sa că, faţă de obârşia şi cultura 
lui, ar fi fost mai nimerit să trăiască şi să lucreze în ţări 
mai civilizate. Îi luă mâna şi-l rugă să plece împreună cu el, 
să trăiască şi să moară alături de dânsul. 

Oaspetele îl privi mişcat. 

— Aceste vorbe mă îndreptăţesc să cred, spuse el, că 
m-ai iertat cu adevărat şi că mă iubeşti. Îţi mulţumesc din 
suflet ! 

Se ridică şi, cu statura sa măreaţă, se opri în faţa 
grecului, pe care aproape că-l cuprinse teama văzând 
înfăţişarea războinică, ochii negri şi scâteietori, auzind 
glasul adânc şi tainic al oaspetelui său. 

— Ceea ce mi-ai propus e frumos, urmă acesta. Pe 
oricine ar putea ispiti, mie însă mi-e cu neputinţă să 
primesc. Calul meu e gata înşeuat, slujitorii mă aşteaptă. 


Rămii cu bine,Zaleukos ! 

Prietenii, pe care soarta îi făcuse să se întâlnească în 
chip atât de miraculos, se îmbrăţişară la despărţire. 

— Şi cum să te numesc ? Cum se numeşte oaspetele 
care va trăi veşnic în gândurile mele ? întrebă grecul. 

Străinul îl privi lung, ii mai strânse încă o dată mâna 
şi răspunse : 

— Mi se spune Stăpânul deşertului. Sunt tâlharul 
Orbassan. 


ŞEICUL DIN ALEXANDRIA ŞI ROBII LUI 

Ali Banu, şeicul din Alexandria, era un om ciudat. 
Când trecea de dimineaţă pe ulițele oraşului, cu turbanul 
lui din caşmir scump, .cu veşmântul de sărbătoare, încins 
cu un brâu care preţuia cit cincizeci de cămile, când trecea 
aşa, cu paşi domoli şi apăsaţi, cu fruntea întunecată, cu 
sprâncenele încruntate, cu ochii plecaţi, mângâindu-şi 
gânditor, la fiecare cinci paşi, barba lungă şi neagră, când 
se ducea astfel la moschee, unde, potrivit dregătoriei sale, 
citea credincioşilor din Coran, oamenii se opreau în loc, se 
uitau după el şi-şi spuneau : 

— Ce bărbat chipeş şi impunător ! 

— Şi bogat, un şeic bogat, adăuga cineva. 

— Foarte bogat. N-are un palat în portul Istambul ?N- 
are avuţii şi moşii, şi mii de vite, şi duium de robi? 

— Da, zicea un al treilea, tătarul care i-a fost trimis 
de la Istambul de padişahul însuşi, Profetul să-l 
binecuvânteze, îmi spunea că şeicul nostru se bucură de 
multă trecere la Reiseffendi, la Capugi-paşa, la toţi, chiar 
şi la sultan. 

— Da, striga un al patrulea, paşii săi sunt 
binecuvântaţi. Este un om bogat şi ales, dar... dar ştiţi cu 
toţii ce vreau să spun ! 

— Da, da ! murmurau atunci ceilalţi. E adevărat, are 
şi el supărări ; n-am vrea să fim în locul lui ; este un om 
bogat şi ales, dar... dar... 


Ali Banu avea o casă minunată în cea mai frumoasă 
piaţă din Alexandria. în faţa casei se afla o terasă mare, 
înconjurată cu ziduri de marmură şi umbrită de palmieri 
Acolo şedea deseori seara şi fuma din narghilea. La o 
depărtare de el, smeriţi, doisprezece robi în veşminte 
bogate ii aşteptau poruncile : unul îi ţinea la îndemână 
betelul, altul umbrela de soare, al treilea umplea vase de 
aur curat cu salep scump de rodii, un al patrulea legăna o 
apărătoare din pene de păun pentru a goni muştele din 
apropierea stăpânului : cântăreții îşi ţineau la îndemână 
lăutele şi surlele pentru a-l desfăta cu cântări, îndată ce le 
va cere ; iar cel mai învăţat dintre toţi purta mai multe 
suluri de hârtie, ca să-i citească din ele. 

Dar ei aşteptau zadarnic porunca. Şeicul nu dorea 
nici muzică, nici cântări, nu dorea să audă parabole sau 
stihurile înţelepţilor cântăreţi ai trecutului, nu voia sa 
guste nici salep, nici să mestece betel; până şi robul cu 
apărătoarea din pene de păun se trudea zadarnic, căci 
stăpânul nici nu băga de seamă când vreo muscă îi dădea 
târcoale bâzâind. 

Trecătorii se opreau adeseori şi se minunau de 
înfăţişarea măreață a casei, de robii cei scump 
înveşmântaţi, de întregul dichis ; când se uitau însă la şeic, 
care şedea atât de întunecat şi de posomorit sub palmieri, 
cu ochii aţintiţi numai la norişorii albăstrii ai narghilelei, 
dădeau din cap şi spuneau : 

— Într-adevăr, bogătaşul e un om sărman. El, care 
are atâtea avuţii, e mult mai sărac decât cel ce n-are nimic, 
căci Profetul nu i-a hărăzit şi înţelepciunea de a se bucura 
de bogăţia sa. 

Aşa vorbeau oamenii, râzând de el şi văzându-şi de 
drum. 

Într-o seară, când şeicul şedea ca de obicei sub 
palmierii din faţa casei sale, înconjurat de toată strălucirea 
pământească, şi pufăia mâhnit şi singuratic din narghilea, 
nu departe de el se opriră câţiva tineri oare îl priveau şi 


râdeau. 

Cu adevărat, zise unul, şeicul Ali Banu e un nerod. 
Dacă aş avea eu comorile lui, m-aş folosi altfel de ele în 
fiecare zi aş petrece şi m-aş veseli. Mi-aş ospăta prietenii 
în încăperile cele mari, care ar răsuna tot timpul de râs şi 
voie bună. 

— Da, spuse al doilea, n-ar fi rău, dar prietenii mulţi 
te fac să-ţi risipeşti avutul, fie el mare cât al sultanului, 
Profetul să-l binecuvânteze. Dar dacă ar fi să şed seara sub 
palmieri, în acest loc atât de frumos, ar trebui să cânte 
robii, să vină dănţuitorii să dănţuiască şi să facă fel de fel 
de giumbuşlucuri, în vremea asta, eu aş fuma boiereşte din 
narghilea, aş porunci să mi se aducă şerbet scump şi m-aş 
desfăta aidoma califului din Bagdad. 

— Se spune că şeicul, grăi al treilea tânăr, oare era 
grămătic, e un om învăţat şi înţelept; cu adevărat, 
desluşirile sale din Coran dovedesc că are cunoştinţe în 
toate privinţele şi cunoaşte toate scrierile înţelepciunii. 
Dar oare viaţa lui e orânduită ca a unui înţelept ? Iată un 
rob cu braţele pline de suluri. Eu mi-aş da veşmântui de 
sărbătoare, să pot citi numai unul dintre ele. căci sânt 
desigur scrieri rare. Pe când el ? Sade, fumează, iar de 
scrieri nici nu se sinchiseşte ! Dacă aş fi eu şeicul Aii Banu. 
aş pune omul să-mi citească până n-ar mai avea răsuflare, 
ori până s-ar lăsa noaptea. Ba ar trebui să-mi citească şi 
atunci, până aş aţipi. 

— Ha ! Chiar că te-ai pricepe să duci o viaţă 
frumoasă |! râse al patrulea. Auzi ! Să mănânci, să bei, să 
dănţuieşti, să citeşti zicale şi să asculţi stihurile unor bieţi 
poeţi ! Nu, eu aş face cu totul altceva. El are cai de soi, 
cămile şi o grămadă de bani. Eu, în locul lui, aş călători, aş 
călători până la capătul pământului, până la moscoviți, 
până la franţuzi. Niciun drum nu mi s-ar părea prea lung 
pentru a vedea minunăţiile lumii. Aşa aş face dacă aş fi 
omul de colo. 

— Tinereţea e vremea cea mai frumoasă a omului, e 


vârsta sortită veseliei, rosti un moşneag cu o înfăţişare 
tare sărmana, care se oprise lingă ei şi le auzise vorbele, 
dar daţi-mi voie să vă spun că tinereţea n-are minte şi 
vorbeşte uneori fără rost. fără să ştie ce face. 

— Ce vrei să zici, moşule ? întrebară tinerii mirati. 
Despre noi e vorba ? Ce te priveşte că-i găsim cusur 
şeicului pentru felul său de viaţă ? 

— Când cineva ştie mai mult decât altul, trebuie să-i 
arate unde greşeşte, aşa spune Profetul, răspunse bătrânul 
„ adevărat că şeicul a fost binecuvântat cu avuţii, că are tot 
ce-şi poate dori inima, dar el e întunecat şi posomorit 
pentru pricini întemeiate. Credeţi că aşa a fost el 
întotdeauna ? Deloc. Îl ştiu încă de acum cincisprezece 
ani ; pe atunci era voinic şi vioi ca un căprior, trăia în 
veselie şi se bucura de viaţă. Pe-atunci avea un fiu, bucuria 
zilelor sale, frumos şi învăţat cine îl vedea şi-l auzea 
vorbind nu putea decât să-l pizmuiască pe şeic pentru 
asemenea comoară, căci zece am avea numai şi era tot atât 
de învăţat ca unul de optsprezece. 

— Şi i-a murit fiul ? Sărmanul şeic ! striga tânărul 
grămătic. 

— Ar fi o mângiiere pentru el să ştie că s-a întors pe 
meleagurile Profetului, unde ar trăi mai bine ca în 
Alexandria. Dar ceea ce a avut de pătimit e mult mai rău. 
Era pe vremea când franţuzii au năvălit în ţara noastră ca 
nişte lupi flămânzi şi s-au bătut cu noi. Au cucerit 
Alexandria şi de aici au înaintat tot mai departe, luptând 
cu mamelucii. Şeicul a ştiut să se înţeleagă bine cu ei. Dar 
fie că râvneau la avuţiile sale, fie pentru că a ţinut partea 
fraţilor săi întru credinţă, mi ştiu cum a fost; pe scurt, au 
intrat într-o zi în casa lui şi l-au învinuit că sprijină în taină, 
cu arme, cai şi merinde, pe mameluci. El a încercat în fel şi 
chip să-şi dovedească nevinovăția, dar totul a fost în zadar, 
căci franţuzii aceia erau oameni grosolani şi lipsiţi de 
inimă când era vorba să stoarcă bani. L-au luat deci pe 
feciorul său, pe micuțul Kairam, ca zălog în tabăra lor. 


Şeicul lena făgăduit bani mulţi drept răscumpărare pentru 
copil, dar franţuzii n-au vrut să-l dea, având de gând să 
ridice preţul. Deodată le-a venit de la paşa al lor, sau cum 
îi spunea, poruncă să se urce pe corăbii. La Alexandria nu 
s-a ştiut nimic despre asta. Franţuzii au plecat pe mare, iar 
pe fiul lui Ali Banu l-au luat de bună seamă cu ei, căci nu s- 
a mai auzit niciodată nimic despre el. 

— O, sărmanul, ce greu l-a lovit Alah ! strigară toţi 
tinerii deodată şi se uitară cu milă la şeic, care şedea 
mâhnit şi singuratic sub palmieri, înconjurat de 
scumpeturi. 

— Nevasta lui, pe oare o iubea foarte mult, a murit 
de dorul fiului ei. Şeicul şi-a cumpărat o corabie, a 
înzestrat-o cu toate cele de trebuinţă şi l-a rugat pe vraciul 
franţuz care locuieşte acolo, pe lângă havuz, să-l 
însoţească în Franţa, ca să-şi caute fiul pierdut. S-au. suit 
pe corabie şi au mers vreme îndelungată pe mare până au 
ajuns în ţara ghiaurilor, a necredincioşilor care fuseseră în 
Alexandria. Zadarnic l-au căutat în toate oraşele pe 
micuțul Kairam: nimeni nu ştia de el. 

Aşa că au venit înapoi şi de atunci şeicul trăieşte tot 
jelindu-şi fiul, şi pe bună dreptate. De câte ori mănâncă 
sau bea nu-i oare firesc să se gândească : acum săracul 
meu Kairam o flămânzi, o fi poate însetat ? lar când se 
împodobeşte cu burnuzuri de preţ şi cu veşminte de 
sărbătoare, aşa cum i-o cere slujba şi vrednicia lui, nu se 
gândeşte oare că fecioru-su n-o avea nici cu ce să-şi 
acopere goliciunea ? Iar când e înconjurat de cântăreţi şi 
dănţuitori, de grămătici, de robii lui, nu poate să nu se 
gândească : 

«Acum, sărmanul meu fiu o fi făcând şi el sărituri sau 
o fi cântând în faţa vreunui franţuz, stăpânul iui, după cum 
i se cere !» Şi mai mult decât orice îl îngrijorează gândul 
că micul Kairam, aflându-se atât de departe de ţara 
strămoşilor săi, în mijlocul necredincioşilor care-şi bat joc 
de el, o să-şi piardă credinţa părinţilor săi, şi el n-o să-l mai 


poată îmbrăţişa în grădinile raiului. 

De aceea se şi poartă atât de blajin cu robii lui şi dă 
săracilor atâţia bani; se gândeşte că Alah are să-l 
răsplătească, înduioşând inima stăpânilor franţuzi, ca să se 
poarte blând cu fiul său. De asemenea, în fiecare an, în 
ziua când i-a fost răpit fiul, dă drumul la doisprezece robi. 

— Despre asta am aflat şi eu, zise grămăticul, dar se 
povestesc fel de fel de lucruri curioase. De fiul lui nu s-a 
pomenit, dar despre Ali Banu se spune că ar fi un om 
ciudat şi, mai ales, că-i plac foarte mult poveştile. În 
fiecare an pune la încercare pe robii lui şi celui care 
povesteşte mai frumos îi dă drumul din robie. 

— Nu ascultați tot ce îndrugă oamenii, zise 
moşneagul;lucrurile stau aşa cum v-am spus eu şi eu ştiu 
ce vorbesc;fireşte, atunci când e amărât, vrea să-şi mai 
alunge gândurile negre, ascultând poveşti; robilor le dă 
însă drumul numai de dragul fiului său. Dar s-a lăsat seara, 
s-a răcorit şi trebuie să-mi văd de drum. Salem aleicum, 
pacea fie cu voi, băieţi; de acum încolo o să aveţi o părere 
mai bună despre şeicul acesta cumsecade. 

Tinerii mulţumiră moşneagului pentru cele auzite, se 
mai uitară o dată la cernitul tată şi coborâră uliţa, fiecare 
spunându-şi în sine : «N-aş dori să fiu şeicul Ali Banu. 

Puţină vreme după ce tinerii aceştia vorbiseră cu 
moşneagul despre şeicul Ali Banu, se întâmplă ca ei să 
treacă din nou pe această uliţă, cam pe la ceasul rugăciunii 
de dimineaţă. Amintindu-şi de moşneag şi de istorisirea lui, 
îl căinară cu toţii pe şeic, privind spre casa lui. Dar care nu 
le fu mirarea când văzură totul minunat împodobit! Pe 
terasa pe care se plimbau roabe gătite fluturau flamuri şi 
steaguri; în sala casei erau aşternute covoare scumpe, iar 
treptele largi ale scării fuseseră îmbrăcate în mătăsuri de 
preţ ; până şi pe uliţă era întins un postav subţire, frumos 
ţesut, din care mulţi ar fi dorit să-şi facă un veşmânt de 
sărbătoare sau o pătură pentru picioare. 

— Ia uite ce s-a schimbat şeicul în câteva zile ! Strigă 


tânărul grămătic. O da vreo serbare ? Vrea să-şi arate 
cântăreții şi dănţuitorii ? Ia priviţi ce covoare ! Nimeni nu 
are aşa ceva în toată Alexandria ! Şi postavul ăsta de pe 
caldarâm ! E păcat de el, zău aşa ! 

— Eu cred; spuse un altul, că aşteaptă un oaspete de 
seamă, căci asemenea pregătiri se fac când vine 
stăpânitorul vreunei ţări mari sau când un efendi cinsteşte 
o casă călcându-i pragul. Oare cine o fi venind azi aici ? 

— Ia priviţi, oare colo, devale, nu se zăreşte 
moşneagul de acum câteva zile ? El le ştie pe toate şi o să 
ne poată lămuri. Hei, moşule ! Na vrei să vii încoace o 
clipă ? 

Auzind strigătele şi văzând semnele pe care i le 
făceau,moşneagul se apropie şi-i recunoscu pe tinerii cu 
care stătuse de vorbă deunăzi. 

Ei îi arătară pregătirile ce se făceau în casa şeicului 
şi-l întrebară dacă nu ştie ce oaspete de seamă era 
aşteptat. 

— Vă închipuiţi, de bună seamă, răspunse d, că Aii 
Banu dă o.serbare de bucurie, sau că un om mare îi 
cinsteşte casa ? Lucrurile nu stau aşa ; după cum ştiţi, azi 
e ziua a douăsprezecea din Ramadan, şi în această zi a fost 
dus în robie fiul lui. 

— Pe barba Profetului ! strigă unul dintre tineri. Aici 
parcă s-ar pregăti o nuntă, o sărbătoare, deşi e vestita lui 
zi de jale. Ce zici de toate astea ? Nu crezi că seiful are 
mintea cam zdruncinată ? 

— Nu crezi că te pripeşti din nou cu judecata, tânărul 
meu prieten ? întrebă bătrânul zâmbind. Şi de data asta 
săgeata a fost ascuţită şi înţepătoare şi arcul întins. Totuşi 
ai nimerit departe de ţintă. Aflaţi deci că şeicul îl aşteaptă 
astăzi pe fiul său. 

— Deci l-a găsit ? strigară tinerii, bucuroşi. 

— Nu, şi poate că nu va fi găsit curând, dar aflaţi că 
acum opt sau zece ani, când şeicul petrecea această zi cu 
jale şi cu plânsete, dând drumul robilor şi miluind cu 


mâncare şi băutură pe mulţi săraci, s-a întâmplat să 
ospăteze şi pe un derviş, care zăcea ostenit, vlăguit, la 
umbra casei. Dervişul era însă un om sfânt şi se pricepea 
să ghicească viitorul şi să citească în stele. După ce fu 
omenit de mina milostivă a şeicului, se apropie de acesta şi 
îi spuse : «Cunosc pricina mâhnirii tale ; nu e oare astăzi 
ziua a douăsprezecea a lunii Ramadan, şi n-ai pierdut în 
această zi pe fiul tău ? Alină-ţi durerea ; această zi de jale 
va fi o dată zi de bucurie, căci într-o astfel de zi se va 
întoarce cândva fiul tău». Aşa vorbi dervişuL Ar fi un păcat 
pentru orice musulman să se îndoiască de spusele unui 
asemenea om; durerea lui Aii nu s-a ogoit, dar în această 
n. el aşteaptă mereu întoarcerea fiului său, împodobindu-şi 
casa, şi sălile, şi scările, de parcă l-ar aştepta să sosească 
din clipă în clipa. 

— Minunat! rosti grămăticul. Dar aş vrea să văd şi eu 
cum sunt toate rânduite atât de frumos, cum el însuşi 
tânjeşte în mijlocul acestor minunăţii şi, mai ales, aş vrea 
să ascult poveştile spuse de robii lui. 

— Nimic mai uşor, răspunse moşneagul. Mai-marele 
robilor din casa şeicului mi-e prieten de mulţi ani şi mă 
lasă întotdeauna în sală să stau într-un locşor unde nu mă 
vede nimeni, ascuns de mulţimea slugilor şi prietenilor. Am 
să vorbesc cu el, să vă dea voie înăuntru ; sunteţi numai 
patru şi s-ar putea să îngăduie. 

— Veniţi aici pe la ceasul al noulea şi am să vă spun 
dacă puteţi intra. 

Astfel vorbi bătrânul. Tinerii îi mulţumiră şi se 
îndepărtară arzând de nerăbdare să vadă ce se întâmplă. 

La ceasul hotărât veniră în piaţa din faţa casei 
şeicului şi aici îl găsiră pe moşneag, care le spuse că mai- 
marele robilor îi dăduse învoirea să intre cu ei. Elo luă 
înainte, dar nu pe poarta şi pe scările bogat împodobite, ci 
pe o uşă lăturalnică, pe care apoi o închise cu grijă. Îi 
conduse apoi prin mai multe coridoare, până ajunseră în 
sala cea mare. Aici era mare îmbulzeală - oameni bogat 


înveşmântaţi, bărbaţi de seamă ai oraşului şi prieteni ai 
şeicului care veniseră să-i aline durerea, precum şi robi de 
tot felul şi de toate neamurile. Dar toţi erau mâhniţi, căci 
îşi iubeau stăpânul şi jeleau împreună cu el. 

La capătul sălii, pe un divan bogat, şedeau cei mai de 
vază prieteni ai lui Aii şi etfau slujiţi de robi. Şeicul şedea 
jos, lângă ei, căci durerea pentru fiul său nu-l îngăduia să 
şadă pe covorul bucuriei. îşi sprijinea capul în mâini şi 
părea să dea puţină ascultare îmbărbătărilor pe care i le 
şopteau prietenii săi. In faţa lui se aflau câţiva bărbaţi, 
tineri şi bătrâni, îmbrăcaţi în veşminte de robi. Bătrânul le 
spuse tinerilor săi prieteni că aceştia erau robii cărora Aii 
Banu le va da drumul în acea zi. Printre ei se aflau şi câţiva 
franţuzi şi moşneagul le arătă mai ales pe unul dintre ei, 
care era negrăit de frumos şi foarte tânăr. Şeicul îl 
cumpărase pe o sumă mare, numai cu câteva zile înainte, 
de la un neguţător de robi din Tunis, şi acum totuşi îi 
dădea drumul, fiind încredinţat că, cu cât va trimite mai 
mulţi franţuzi în ţara lor, cu atât Profetul îi va înapoia mai 
repede fiul. 

După ce se aduseră tutun şi băuturi răcoritoare, 
şeicul făcu un semn mai-marelui robilor. Acesta se ridică. 
în sală se lăsă o linişte adâncă. El păşi în faţa robilor 
cărora urma să li se dea drumul şi rosti cu glas limpede : 

— Voi care veţi fi dezrobiţi azi din mila stăpânului 
meu Ali Banu, şeicul din Alexiandria, îndepliniţi acum cele 
ce se obişnuiesc în această zi, în casa lui, şi începeţi să 
povestiţi! 

Robii începură să şuşotească între ei. Apoi, un bătrân 
rob ceru cuvântul şi prinse a povesti. 


PITICUL NAS-LUNG 

— Stăpâne ! Greşesc cei care cred că numai pe 
vremea lui Harun-al-Raşid, stăpânitorul Bagdadului, au 
fost zâne şi vrăjitori, greşesc cei care spun că sânt 
închipuite povestirile despre isprăvile duhurilor şi ale 


stăpânilor lor, isprăvi ce se cunosc din cele istorisite prin 
pieţele oraşelor. Zâne sint şi astăzi, şi nu prea de mult eu 
însumi am fost martorul unei întâmplări în care, fără doar 
şi poate, s-au amestecat duhurile, după cum am să vă 
povestesc. 

Într-un oraş de seamă din ţara mea iubită, Germania. 
trăia cu mulţi ani înainte un cizmar cu soţia lui ; el ducea o 
viaţă simplă şi cinstită. în timpul zilei şedea la colţul străzii 
şi cârpea ghete şi pantofi, ba făcea chiar şi încălțări noi, 
dacă îi cerea cineva acest lucru ; dar atunci trebuia mai 
întâi să cumpere pielea, căci el era tare sărac şi nu avea 
nimic pus deoparte. Nevasta lui vindea zarzavaturi şi 
poame, care creşteau într-o grădiniţă de lângă poartă, şi 
mulţi oameni târguiau cu plăcere de la ea, fiindcă era 
îmbrăcată curat şi îngrijit şi ştia să-şi rânduiască frumos 
marfa. 

Cei doi soţi aveau un fiu chipeş, plăcut, voinic şi 
destul de înalt pentru cei doisprezece ani ai săi. De obicei, 
el şedea lângă maică-sa în piaţa de legume şi de multe ori 
ducea acasă la muşterii o parte din cumpărăturile făcute 
de femei sau bucătari de la taraba nevestei cizmarului. 
Rareori se întorcea fără o floare frumoasă, un ban sau o 
felie de cozonac, căci stăpânii bucătarilor se uitau cu 
plăcere la frumosul băiat şi îi dăruiau întotdeauna câte 
ceva. 

Intr-o zi, nevasta cizmarului şedea ca de obicei în 
piaţă, având dinainte câteva coşuri cu varză şi alte legume, 
fel de fel de verdeţuri şi seminţe, iar într-un coşuleţ, pere 
timpurii, mere şi caise. Micul Iacob - aşa se numea băiatul 
- şedea lingă ea şi lăuda marfa cu glas subţire : 

— Poftiţi la noi, domnilor, priviţi ce varză frumoasă, 
ce verdeţuri aromate ! Avem pere timpurii, doamnelor, 
mere timpurii şi caise. Cine cumpără ? Mama vinde ieftin ! 

Astfel striga băiatul. în clipa aceea trecea prin piaţă o 
bătrână cam zdrenţăroasă ; avea o faţă mică şi ascuţită, 
zbârcită de ani, ochi roşii şi un nas coroiat şi ascuţit, 


încovoiat spre bărbie ; umbla sprijinită într-un toiag lung şi 
totuşi nu se putea spune că umblă, căci mai curând 
şchiopăta, luneca, se legăna părând că are la picioare nişte 
rotiţe şi că în orice clipă poate să se răstoarne cu nasul cel 
ascuţit în pământ. 

Nevasta cizmarului privi spre bătrână cu luare- 
aminte. Venise zi de zi vreme de şaisprezece ani în acea 
piaţă, dar nu văzuse până atunci niciodată acea făptură 
ciudată. Tresări fără voie văzând-o pe babă că se îndreaptă 
şchiopătând către ea şi se opreşte în faţa coşurilor. 

— Tu eşti Hanna, zarzavagioaica ? întrebă baba, cu 
glas neplăcut şi croncănitor, clătinând neîncetat din cap. 

— Da, răspunse nevasta cizmarului. Doriţi să 
cumpăraţi ceva ? 

— O să vedem, o să vedem ! Ce de ierburi, ce de 
ierburi |! Ai oare ce-mi trebuie mie ? zise baba şi, 
aplecându-se peste coşuri, începu să răscolească prin ele 
cu mâinile ei pământii şi urâte ; apucând verdeţurile, atât 
de frumos şi de îngrijit rânduite, cu degetele-i ca de 
păianjen, subţiri, le apropia când pe unele, când pe altele, 
de nasul ei lung şi le mirosea. 

Nevestei cizmarului i se rupea inima văzând cum 
răscoleşte baba verdeţurile ei dragi, dar nu îndrăzni să 
spună nimic, căci cumpărătorul era în drept să cerceteze 
marfa şi, în afară de asta, simţea o groază ciudată uitându- 
se ia această femeie. După ce cotrobăi prua tot coşul, baba 
bombăni: 

— Marfă proastă, ierburi proaste, nu găsesc nimic 
din ceea ce vreau ; era mult mai bine acum cincizeci de 
ani. 

Marfă proastă, marfă proastă ! 

Aceste vorbe îl supărară pe micul Iacob. 

— Ascultă, eşti o babă neruşinată ! strigă el 
înciudat,întâi îţi vâri degetele urâte şi negre în verdeţurile 
astea frumoase şi le striveşti, apoi le apropii de nasul tău 
lung, pentru că nimeni dintre cei care te-au văzut să nu 


mai vrea să le cumpere, iar Acum spui despre marfa 
noastră că e proastă, când însuşi bucătarul ducelui 
cumpără de la noi. 

Bătrâna se uită pieziş la inimosul bălai; izbucni într- 
un hohot de râs respingător şi zise cu glas răguşit: 

— Băiete, băiete ! Iţi place, aşadar, nasul meu, 
frumosul meu nas lung ? O să ai şi tu unul, din mijlocul 
obrazului până peste bărbie. 

În timp ce vorbea astfel, lunecă spre celălalt coş în 
care era aşezată varza. Apucă cu mâinile cele mai 
frumoase verze albe, le strânse până le strivi, apoi le 
aruncă talmeş-balmeş în coş şi spuse iar: 

— Marfă proastă, varză proastă ! 

— Nu-ţi mai clătina atât de urât capul încoace şi 
încolo, strigă băiatul cu teamă, căci ai un gât subţire ca un 
cotor de varză şi s-ar putea frânge, şi atunci capul ar cădea 
ia coş; cine ar mai vrea oare atunci să târguiască de 
acolo ? 

— Nu-ţi plac gâturile subţiri ? croncăni baba râzând. 
Tu să n-ai gât deloc, capul să-ţi stea înfipt între umeri ca să 
nu cadă de pe trupşorul cel mic ! 

— Nu mai trăncăni astfel de lucruri cu băiatul! spuse 
în sfârşit nevasta cizmarului supărată de atâta cotrobăit, 
privit şi mirosit. Dacă vrei să cumperi ceva, grăbeşte-te! 
îmi goneşti toţi cumpărătorii. 

— Bine, fie cum spui tu ! strigă baba, cu o privire 
duşmănoasă. Am să-ţi cumpăr verzele astea, pe toate şase; 
dar uite că mă sprijin în toiag şi nu pot căra nimic. Dă-i 
voie băieţelului tău să-mi ducă marfa acasă ; am să-l 
răsplătesc. 

Băiatul nu vru să se ducă şi începu să plângă, căci îi 
era groază de bătrâna cea urâtă ; dar maică-sa îi porunci 
cu toată asprimea să se ducă, socotind că-ar face un păcat 
s-o lase pe femeia aceea bătrână şi slabă să care singură 
atâta greutate ; aproape plângând, băiatul făcu după cumi 
se poruncise, legă verzele într-o pânză şi plecă după 


bătrâna, prin piaţă. 

Ea abia mergea şi le trebuiră aproape trei sferturi de 
ceas până ce ajunseră într-o mahala foarte îndepărtată a 
oraşului, în sfârşit se opriră în faţa unei căsuțe dărăpănate. 
Aici baba scoase un cârlig vechi şi ruginit din buzunar, îl 
vâri cu îndemânare într-o găurică din uşă şi, deodată, uşa 
se dădu, scâr- ţâind, în lături. 

Dar ce uimit fu micul lacob când păşi în casă ! Pe 
dinăuntru, ea era minunat împodobită : tavanul şi pereţii 
erau de marmură, iar mobilele - din cel mai frumos 
abanos, bătute cu aur şi cu pietre şlefuite ; podeaua însă 
era de sticlă şi atât de lustruită, încât băiatul alunecă şi 
căzu de câteva ori. 

Bătrâna scoase un fluieraş de argint din buzunar şi 
fluieră o melodie care răsună asurzitor prin toată casa. 
îndată se iviră câţiva cobai pe scări, şi tare se mai minună 
Iacob, văzându-i că merg în două labe, că au în picioare 
coji de nucă în loc de încălțări, că poartă veşminte 
omeneşti, iar pe cap au chiar pălărioare după ultima modă. 

— Unde mi-aţi pus papucii, netrebnicilor ? strigă 
bătrâna şi-i lovi cu toiagul, de săriră în sus urlând. Cât 
timp o să mai aştept ? 

Ei se repeziră pe scări în sus şi se întoarseră ou o 
pereche de coji de nucă de cocos, căptuşite cu piele, pe 
care le traseră cu îndemânare în picioarele bătrânei. 

Acum baba nu mai şchiopăta şi nu se mai poticnea. 
Aruncă toiagul şi alunecă cu repeziciune pe podeaua de 
sticlă, trăgându-l de mână pe micul Iacob după ea. în 
sfârşit se opri într-o odaie plină de fel de fel de lucruri 
casnice, aducând a bucătărie, deşi mesele din lemn de 
mahon şi canapelele acoperite cu covoare scumpe sar fi 
potrivit mai bine într-o încăpere de zile mari. 

— Stai jos, băiete, spuse bătrâna prietenos, 
aşezându-l în colţul unei canapele şi punând o masă în faţa 
lui, astfel încât să nu mai poată ieşi. Stai jos, ai cărat o 
povară grea : capetele de oameni nu sunt atât de uşoare, 


nu sunt deloc uşoare. 

— Mătuşă, de ce vorbeşti aşa de ciudat ? strigă 
băiatul. E adevărat că sunt obosit, dar eu am cărat verze, 
verzele pe care le-ai cumpărat de la mama. 

— Ehei, te înşeli ! râse baba şi, ridicând capacul 
coşului, scoase de păr un cap de om. Băiatul înlemni de 
spaimă ; nu putea înţelege ce se întâmplase, dar se gândi 
la maică-sa. 

«Dacă află cineva de aceste capete omeneşti, îşi zise 
el, desigur că o vor învinovăţi pe ea». 

— Fiindcă eşti atât de cuminte, trebuie să te 
răsplătesc, mormăi bătrâna. Ai un pic de răbdare şi am să- 
ti gătesc o supişoară de care o să-ţi aminteşti toată viaţa. 
Vorbind astfel, baba fluieră iar. Veniră mai întâi o mulţime 
de cobai în veşminte omeneşti ; în faţă purtau şorţuri de 
bucătărie, iar de cingătorile lor atârnau linguri de 
amestecat şi cuțite de bucătărie ; în urma lor ţopăiau în 
două labe o mulţime de veveriţe, cu şalvari turceşti largi şi 
pe cap cu căciulite verzi de catifea. Păreau să fie 
ajutoarele de bucătar, căci se căţărară cu mare iuţeală pe 
pereţi şi aduseră tigăi şi crătiţi, ouă şi unt, verdeţuri şi 
făină şi le aşezară pe plită ;! în vremea asta, baba aluneca 
mereu cu papucii ei de nucă de cocos încoace şi încolo şi 
băiatul văzu că-şi dădea osteneala să-i gătească ceva bun. 

Focul începu curând să duduie, tigaia prinse să 
sfârâie şi să fumege, un miros plăcut se răspândi prin 
odaie, iar baba alerga în sus şi în jos, cu veveriţele şi cu 
cobaii după ea, vârându-şi nasul ei lung în oală de câte ori 
trecea pe lingă plită. 

In sfârşit, fiertura începu să clocotească, din oală se 
înălţară aburi, iar spuma dădu în foc. Atunci ea trase oala 
la o parte, umplu o ceaşcă de argint cu supă şi o puse în 
faţa micului Iacob. 

— Aşa, băiete, aşa, zise ea, mănâncă supişoara şi o să 
ai tot ce ţi-a plăcut atât de mult la mine. Ai să ajungi un 
bucătar priceput, ai să fii şi tu cineva, dar buruiana nu, 


buruiana n-ai să o găseşti niciodată. De ce n-a avut-o 
mama ta în coş ? 

Băiatul nu pricepea bine ce-i spunea şi privea cu tot 
mai multă luare-aminte supa, care-i plăcea nespus. Maică- 
sa îi gătise multe bucate gustoase, dar niciuna nu-l plăcuse 
atât de mult. Din supă se înălța un miros plăcut de 
verdeţuri şi de mirodenii; era în acelaşi timp şi dulce, şi 
acrişoară, şi foarte tare. 

În timp ce sorbea ultimele picături din minunata 
fiertură, cobaii aprinseră tămâie arabă, care se răspândi în 
nori albăstrui prin odaie; norii se îngroşară din ce în ce şi 
se lăsară în jos. Mirosul de tămâie .Îl ameţi pe băiat; 
zadarnic îşi spunea că trebuie să se întoarcă la mama lui ; 
cu cit se îndemna mai mult, cu atât Îl cuprindea toropeala 
şi, în cele din urmă, adormi dus pe canapeaua bătrânei. 

Visă ceva ciudat. I se păru că baba îl dezbracă şi îl 
înveleşte în piele de veveriţă, că el începe să sară, să se 
caţăre ca o veveriţă, că se plimbă cu celelalte veveriţe şi 
cu cobaii, care erau nişte făpturi foarte cuminţi şi aşezate, 
şi că face cu ele slujbă la bătrână. La început fu folosit 
numai ca lustragiu, adică trebuia să ungă cu ulei nucile de 
cocos pe care baba le purta ca papuci, să le frece până 
începeau să strălucească. Deoarece în casa părintească 
fusese adeseori pus la asemenea treburi, era îndemânatic ; 
cam după un an - aşa visă el mai departe - îl folosiră la 
treburi mai grele ; împreună cu alte veveriţe trebuia să 
prindă firicelele de praf din soare, iar când se strângeau 
destule, să le cearnă prin cea mai fină sită de păr. 

Baba socotea că nu-i pe lume ceva mai bun ca 
firicelele de praf şi, neputând să mestece bine din pricină 
că era ştirbă, punea să i se facă pâine din firicelele de praf 
din soare. 

După încă un an fu mutat între slujitorii care 
strângeau apă de băut pentru bătrână. Să nu credeţi că 
pentru asta săpau vreun puţ sau puneau un butoi în curte 
ca să curgă în el apă de ploaie ; făceau ceva mult mai 


năstruşnic : veveriţele şi lacob împreună ea ele trebuiau să 
culeagă rouă de pe trandafiri cu ajutorul unor coji de alune 
; această rouă o bea bătrâna. Deoarece bea mult, 
-«sacagiii» trudeau din greu. 

După încă un an, fu pus la treburi casnice ; avea 
însărcinarea să curețe podelele ; cum acestea erau din 
sticla, pe care se cunoştea orice boare, treaba nu era 
uşoară. Trebuia să frece cu peria şi să-şi lege cârpe de 
picioare, alunecând astfel prin odaie. 

În al patrulea an fu mutat în sfârşit la bucătărie. 
Aceasta era o slujbă de cinste, la care se ajungea după 
încercări îndelungate, lacob sluji acolo ca ucenic pină ce 
ajunse meşter de prăjituri şi căpătă o îndemânare şi o 
iscusinţă atât de mari în tot ce privea gătitul bucatelor, 
încât se mira deseori de sine însuşi ; cele mai grele 
mâncăruri, plăcinte cu două sute de feluri de arome, supe 
din toate verdeţurile pământului, pe toate le învăţă, pe 
toate se pricepea acum să le facă repede şi bine. 

Trecuseră astfel vreo şapte ani de când se afla în 
slujba bătrânei, când, într-o zi, aceasta, scoţându-şi papucii 
de cocos şi luând coşul şi toiagul ca să iasă în oraş, îi 
porunci să curețe un pui, să-l umple pi verdeţuri şi să-l 
rumenească bine pină se va întoarce ea. Băiatul îi îndeplini 
poruncile cu toată iscusinţa. Suci gâtul puiului, îl opări cu 
apă clocotită, îi smulse cu îndemânare penele, îl curăţă de 
tuleie până ce pielea lui deveni netedă şi moale, apoi îi 
scoase măruntaiele. După aceea se apucă să aleagă 
verdeţurile cu care avea să umple puiul. 

În cămara de verdeţuri zări de data aceasta un 
dulăpior în perete a cărui uşă era pe jumătate deschisă şi 
pe care nu-l mai văzuse până atunci. Curios, se apropie să 
vadă ce se află înăuntru şi zări o mulţime de coşuleţe din 
care ieşea un miros tare şi plăcut. Deschise unul din coşuri 
şi găsi în el nişte ierburi de o formă şi culoare cu totul 
neobişnuite. Tulpina şi frunzele erau verzi-albastre şi 
aveau în vârf o floricică de un roşu-aprins, tivit cu galben ; 


se uită gânditor la floare şi apoi o mirosi. Mirosea tot atât 
de tare ca supa pe care i-o gătise bătrâna. Mireasma era 
însă atât de puternică, încât băiatul începu să strănute din 
ce în ce mai nestăvilit şi, strănutând, se trezi în cele din 
urmă. 

Era culcat pe canapeaua bătrânei. Se uită uimit 
împrejur. «Cât de adevărat pare visul! îşi spunea el. Aş fi 
putut jura că mă preschimbasem într-o netrebnică de 
veveriţă, într-un semen al cobailor şi al altor lighioane, şi 
apoi că ajunsesem un bucătar iscusit. Ce-o să mai râdă 
mama când am să-i povestesc ! Dar n-are să se supere că 
am dormit într-o casă străină, în loc s-o ajut la piaţă ? 

Cu acest gând se ridică, voind să plece ; trupul îi 
înţepenise din pricina somnului, mai ales ceafa, căci nu-şi 
putea mişca bine capul încoace şi încolo; îi venea să râdă 
de el însuşi că era atât de ameţit de somn, încât, în fiece 
clipă, fără să-şi dea seama, ba se lovea cu nasul de un 
dulap, ba de un perete sau, când se întorcea repede, se 
izbea cu el de clanţa uşii. 

Veveriţele şi cobaii alergau scâncind în jurul lui, ca şi 
când ar fi vrut să-l petreacă ; ajuns în prag, el îi pofti chiar 
s-o facă, fiind făpturi drăgălaşe, dar ele fugiră înapoi în 
casă, pe cojile lor de nucă, şi le auzi numai de departe 
vaietele. 

Partea aceasta a oraşului unde îl dusese bătrâna era 
destul de îndepărtată şi Iacob abia izbuti să se descurce 
prin ulicioarele înguste, unde oamenii începură să se 
îmbulzească spre a vedea, după cum i se păru lui, un pitic 
ce se arătase prin apropiere pretutindeni auzi strigăte : 

— Hei, ia priviţi ce pitic pocit! De unde o veni ? Vai, 
ce mas lung are, şi ce cap lipit de umeri, ce mâini urâte, 
pământii ! 

În alte ocazii ar fi vrut şi el să-l vadă, căci îi plăcea 
foarte mult să privească uriaşi, pitici şi orice pocitanie 
ciudată ; dar acum trebuia să se grăbească ca să ajungă la 
maică-sa. 


Când ajunse în piaţă, îl cuprinse teama. Mama lui 
şedea încă acolo şi mai avea destule fructe în coş - deci el 
nu dormise prea mult - dar de departe i se păru că era 
foarte mâhnită ; nu mai îndemna trecătorii să cumpere, ci 
îşi sprijinea capul în mâini şi, când el se apropie, i se păru 
că era mai palidă ca de obicei. Băiatul şovăi, neştiind ce să 
facă ; în sfârşit, îşi luă inima în dinţi, se strecură prin 
spate, puse cu gingăşie nuna pe braţul ei şi spuse : 

— Ce ai, mămico ? Eşti supărată pe mine ? 

Femeia se întoarse spre el, dar se dădu înapoi cu un 
țipăt de groază : 

— Ce vrei de la mine, pitic pocit ? strigă ea. Hai, 
pleacă de-aici! Nu-mi plac asemenea glume prosteşti. 

— Ce-i cu tine, mamă ? întrebă lacob speriat. 
Desigur, nu te simţi bine ; de ce vrei să-ţi alungi fiul ? 

— Ţi-am mai spus, vezi-ţi de drum ! răspunse Hanna 
mânioasă. De la mine nu vezi niciun ban pentru şolticăriile 
tale, stârpitură ! 

— Într-adevăr, Dumnezeu i-a luat minţile ! îşi spuse 
tăiatul amărât, ca pentru sine. Cum să fac acum ca s- o duc 
acasă ? Dragă mămico, fii înţelegătoare, uită-te bane la 
mine ! Sunt fiul tău, Iacob al tău. 

— Gluma asta mi se pare prea deşucheată ! strigă 
Hanna vecinei. la te uită, piticul ăsta urât stă aici, îmi 
goneşte toţi muşteriii şi-şi bate joc de nenorocirea mea, 
zicând : 

— «Eu sunt Iacob, fiul tău.» Neruşinatul ! 

Atunci vecinele se sculară în picioare şi începură să-l 
ocărască cum le venea mai bine - şi ştiţi cât de straşnic se 
pricep precupeţele la asta - făcându-l cu ou şi cu oţet, 
strigându-i că-şi bate joc de nenorocirea bietei Hanna, al 
cărei frumos băiat fusese răpit acum şapte ani, şi 
ameninţându-l cu toatele că vor sări la el să-l zgârie, dacă 
n-o să plece de îndată. 

Sărmanul lacob mi ştia ce să mai zică despre toate 
astea. După cum era încredinţat, în dimineaţa aceea 


fusese, ca de obicei, cu maică-sa în piaţă, o ajutase să 
aşeze fructele, apoi plecase cu baba acasă la ea, mâncase 
supă, dormise puţin, iar acum se îniapoiase ; mama şi 
vecinele spuneau însă că între timp se scurseseră şapte ani 
şi îi strigau pitic pocit ! Ce se întâmplase oare cu el? 

Când văzu că maică-sa nu vrea să mai ştie de el, ochii 
i se umplură de lacrimi şi cobori strada amant, spre 
dugheana unde, peste zi, tatăl său peticea încălţămintea. 

«Să văd, se gândi în sinea lui, dacă nici el nu mai 
vrea să ştie de mine. Am să mă aşez în prag şi am să 
vorbesc cu el.» 

Când ajunse la dugheana cizmarului, se opri în prag 
şi privi înăuntru. Meşterul lucra atât de zorit, încât nici nu- 
l văzu. Dar când îşi aruncă întâmplător ochii spre uşă, 
scăpă din mâini pantoful, aţa şi sula şi strigă îngrozit: 

— Pentru numele lui Dumnezeu, ce-i arătarea asta, 
ce-i pocitania asta ? 

— Bună seara, meştere ! zise băiatul, intrând în 
atelier. Cum o mai duci ? 

— Prost, prost, domnişorule, răspunse tatăl, spre 
mirarea lui Iacob, părând că nu-l recunoaşte nici el. Nu mă 
mai ajută mâinile. Sunt atât de singur, îmbătrânesc şi 
totuşi nu-mi dă mâna să-mi iau un ajutor. 

— Nu ai un fiu care să-ţi ajute din când în când la 
lucru ? întrebă băiatul mai departe. 

— Am avut unul îl chema Iacob; acum ar fi fost un 
flăcău înalt şi sprinten şi ar fi avut douăzeci de ani. El m-ar 
fi ajutat straşnic. De, aşa mai făceam şi eu ! De la 
doisprezece ani se dovedise harnic şi îndemânatic, 
prinsese şi ceva din meserie ; era chipeş şi plăcut în 
purtări; el mi-ar fi adus muşterii atât de mulţi că n-aş mai fi 
peticit încălțări, ci aş fi făurit numai ghete noi ! Dar aşa se 
întâmplă în viaţă ! 

— Şi unde ţi-e băiatul ? întrebă Iacob „pe taică-su cu 
voce tremurătoare. 

— Dumnezeu ştie, răspunse acesta. Acum şapte ani, 


da, atât e de atunci, ne-a fost furat din piaţă. 

— Acum şapte ani ! strigă Iacob îngrozit. 

— Da, domnişorule, acum şapte ani ! îmi amintesc că 
astăzi cum a venit nevasta acasă, plângând şi văicărindu-se 
că l-a aşteptat toată ziua să se înapoieze, că l-a căutat şi a 
întrebat peste tot, dar nu l-a mai găsit. Eu am ştiut şi am 
spus totdeauna că o să se întâmple ceva ; lacob era un 
băiat chipeş, nimic de zis, iar nevastă-mea se mândrea cu 
el şi îi plăcea cind oamenii îl lăudau. Adeseori îl trimitea cu 
zarzavaturi sau cu alte celea în case avute. Şi nu făcea rău, 
căci era întotdeauna bine răsplătit. Dar eu îi spuneam 
mereu : «Ai grijă, oraşul e mare, în el locuiesc mulţi 
oameni răi, ai grijă de Iacob !» Şi aşa cum am spus, aşa s-a 
întâmplat. O dată a venit în piaţă, o femeie bătrână şi 
urâtă, s-a tocmit pentru fructe şi zarzavaturi şi, la urmă, a 
cumpărat atâtea verze, încât nu le-a putut duce singură. 
Nevastă-mea, miloasă, a trimis băiatul s-o ajute. Şi din 
clipa aceea nu l-am mai văzut. 

— Şi zici că de atunci au trecut şapte ani ? 

— Şapte ani se împlinesc la primăvară. L-am căutat, 
am întrebat de el din casă în casă şi fiindcă mulţi îl 
cunoşteau pe drăgălaşul copil şi-l îndrăgiseră, l-au căutat 
împreună cu noi, dar totul a fost în zadar. 

Nimeni n-o cunoştea pe femeia care cumpărase 
zarzavatul, doar o bătrână de nouăzeci de ani spunea că s- 
ar putea să fi fost zâna cea rea a buruienilor, care vine în 
oraş o dată la cincizeci de ani pentru fel şi fel de 
cumpărături. 

Astfel vorbi tatăl lui Iacob, bătând în acelaşi timp 
zdravăn la pantof şi trăgind sfoara cu amândouă mâinile. 

Băiatul pricepu încetul cu încetul ce se întâmplase cu 
el şi anume că nu visase, ci chiar trăise şapte ani la zâna 
cea rea, slujind-o în chip de veveriţă - Mânia şi durerea îi 
umplură inima, mai-mai s-o spargă. Şapte ani din viaţă îi 
răpise baba. Şi ce dobândise în schimb ? învățase să curețe 
papuci din coji de nucă de cocos şi să lustruiască 


pardoseala de sticlă a unei odăi ? ! învățase de la cobai 
toate tainele bucătăriei ? ! Rămase aşa o bună bucată de 
vreme, gândindu-se la soarta sa ; în cele din urmă, tatăl 
său îl întrebă : 

— Doriţi poate să vă lucrez ceva, domnişorule ? O 
pereche de pantofi noi cumva ? Sau, adăugă el zâmbind, o 
îmbrăcăminte pentru nas, poate ? 

— Ce-ai cu nasul meu ? întrebă Iacob. Ce nevoie am 
de o îmbrăcăminte pentru el ? 

— Ei, răspunse cizmarul, fiecare cum crede, dar 
trebuie să-ţi spun : dacă aş avea un nas atât de urât, mi- aş 
face o îmbrăcăminte din piele trandafirie şi lucioasă. 
Priveşte bucata asta de piele! Ce frumoasă e! E adevărat 
că ti-ar trebui un cot cel puţin, dar ţi-ar apăra bine nasul, 
domnişorule ; nu te-ai „ mai lovi de orice uşcior, de orice 
trăsură de care ai vrea să te fereşti. 

Tânărul înlemni de spaimă ; îşi pipăi nasul: era gros 
şi lung de două palme ! Aşadar, astfel îl sluţise baba ; de 
aceea nu-l recunoscuse mamă-sa, de aceea i se spunea 
pitic pocit. 

—  Meştere !se adresă el cizmarului, aproape 
plângând. N-ai vreo oglindă la îndemână, ca să mă pot 
privi? 

— Domnişorule, răspunse tată-său cu gravitate, n-ai 
un chip cu care să te poţi mândri şi n-ai de ce să te uiţi în 
fiece clipă în oglindă. Asta-i un obicei caraghios ; dezvaţă- 
te de el. 

— Vai, lasă-mă să mă uit în oglindă ! strigă băiatul. 
Nu din fudulie, fii sigur. 

— Nu-mi mai bate capul, că n-am nicio oglindă; 
nevasta are o oglinjoară, dar nu ştiu unde o pune. Dacă 
vrei să te vezi totuşi în oglindă, uite, peste drum stă 
Urban, bărbierul ; el are o oglindă, de două ori cât capul 
dumitale ; acolo poţi să te priveşti cât vrei. Şi acum, bună 
ziua ! 

Vorbind astfel, tatăl îl scoase uşurel din prăvălie, 


închise uşa în urma lui şi se aşeză din nou la lucru. 
îndurerat, tânărul se duse peste drum, la Urban bărbierul 
pe care-l cunoştea de mult. 

— Bună dimineaţa, Urban, îi spuse el. Am venit să te 
rog ceva. Fii bun şi lasă-mă să mă uit puţin în oglinda 
dumitale. 

— Poftim, cu plăcere ! strigă bărbierul râzând, iar 
muşteriu săi, cărora trebuia să le radă barba, începură să 
râdă în hohote şi ei. Eşti o mândreţe de băiat: subţire şi 
gingaş, cu gâtişor ca de lebădă, cu minute de prinţesă şi cu 
năsucul cârn, nici că se află altul mai frumos ! Eşti tare 
mândru de el, desigur ; hai, uită-te cât pofteşti ! Nu vreau 
să se spună despre mine că din pizmă nu te-am lăsat să te 
uiţi în oglinda mei ! 

La vorbele bărbierului, frizeria răsună de hohote de 
râs. 

Între timp, tânărul se apropie de oglinda şi se privi. 
Ochii i se umplură de lacrimi: 

«Da, scumpă mamă, aşa, într-adevăr, n-ai putut să-l 
recunoşti pe lacob al tău, îşi spuse el în gând. Nu astfel 
arăta el în zilele fericite când te mândreai cu el în faţa 
oamenilor!» 

Avea nişte ochi mici ca de porc, iar nasul uriaş îi 
atârna peste gură până la bărbie ; gât părea că nu are 
deloc, căci capul era înfipt adinc între umeri şi când îl 
mişca la dreapta sau la stingă, simţea că-l doare rău ; era 
tot atât de înalt ca şi acum şapte ani, când avusese 
doisprezece ani - dar între doisprezece şi douăzeci de ani, 
în loc să crească în înălţime ca toţi oamenii, el crescuse în 
lăţime ; spatele şi pieptul i se lăţiseră, arătând ca un sac 
mic, dar bine îndesat; trupul lui greoi se sprijinea pe nişte 
picioruşe slabe, ce păreau neputincioase să susţină atâta 
greutate ; în schimb, cu atât mai lungi îi erau braţele ce 
atârnau de-a lungul trupului; erau la fel de lungi ca şi ale 
unui om în toată firea; mâinile îi erau butucănoase şi 
pământii. iar degetele lungi ca fusele, şi când le întindea 


putea atinge pământul fără să se aplece. Astfel arăta acum 
lacob ; el era acest pitic slut. 

Işi aminti de dimineaţa aceea când bătrâna se 
apropiase de coşurile mamei sale. Toate cele de care-şi 
bătuse joc atunci - nasul lung, degetele uri te - le avea şi 
el acum ; numai gâtul deşirat şi tremurător al babei nu-l 
avea. 

— Ei, prinţişorule, te-ai uitat destul ? întrebă 
bărbierul, care se apropiase de el şi-l privea râzând. Intr- 
adevăr, să vrei să visezi asemenea arătare caraghioasă şi 
n-ai putea. Hei, flăcăiaşule, iată ce părere am eu : în 
frizeria mea intră destui muşterii, dar în ultimul timp nu 
atâţia câţi aş dori eu. Asta, fiindcă vecinul meu, bărbierul 
Spumă» a adus nu ştiu de unde un uriaş care atrage 
muşteriii. Ei bine, un uriaş nu-i lucru mare ; un omuleţ ca 
tine e însă altceva. Intră la mine în slujbă, piciule ; o să ai 
casă, masă, simbrie, îmbrăcăminte, de toate ; pentru asta, 
te aşezi dimineaţa în faţa uşii, chemi oamenii înăuntru, îmi 
faci clăbucul şi pui muşteriilor şervetul la gât ! Fii sigur c-o 
să ne înţelegem bine amândoi. O să am mai mulţi muşterii 
decât cel cu uriaşul, şi toţi, cu plăcere, cit să-ţi dea un 
bacşiş. 

Tânărul se mânie în sinea sa auzind acea propunere 
de a sluji drept momeală la un bărbier. Dar oare nu trebuia 
el să îndure batjocura cu răbdare ? De aceea, foarte 
liniştit, ti spuse bărbierului că nu avea timp pentru astfel 
de îndeletniciri şi-şi văzu de drum. 

Dacă femeia cea rea îi sluţise trupul, nu avusese nicio 
putere asupra minţii sale ; Iacob îşi dădea prea bine seama 
că nu mai gândea şi simţea ca acum şapte ani ; în acest 
răstimp se făcuse mai deştept, mai înţelegător ; nu-şi căina 
frumuseţea pierdută, nici trupul hâd ; îl mâhnea numai 
faptul că fusese gonit de la uşa tatălui său ca un câine de 
pripas. De aceea hotări să mai facă o încercare la maică- 
sa. 

Ajuns în piaţă, se apropie de ea şi o rugă să-l asculte 


liniştită, fi aminti de ziua cind plecase cu bătrâna, îi vorbi 
de toate întâmplările copilăriei sale; îi povesti apoi cum 
slujise şapte axiala, o iazmă, ca veveriţă, şi cum l-a sluţit 
pentru că-şi bătuse atunci joc de ea. 

Nevasta cizmarului nu mai ştia ce să creadă. Toate 
amintirile din copilărie pe care i le povestise se potriveau, 
dar când îi spuse că a fost veveriţă timp de şapte ani, 
strigă : 

— Nu se poate, nu există iazme ! 

Şi când îl privea, îi era silă de pocitania de pitic şi nu- 
i venea să creadă că putea fi feciorul ei. 

În sfârşit, socoti că cel mai bun lucru era să 
vorbească cu bărbatul ei despre toate acestea. îşi strânse 
coşurile şi îl pofti să vină cu ea. Astfel ajunseră la 
dugheana cizmarului. 

— la ascultă, îi zise acestuia, dumnealui spune că e 
Iacob, fiul nostru pierdut. Mi-a povestit cum a fost furat 
acum şapte ani şi cum a fost vrăjit de o iazmă. 

— Aşa ? o Întrerupse cizmarul mânios. Ţi-a istorisit el 
asta ? Stai tu, pişicherule ! Eu i-am povestit despre toate 
acum un ceas şi a alergat la tine să te înşele ! Zici că eşti 
vrăjit, băieţaş ? Stai că dezleg eu vraja ! 

Şi luând o legătură de curele pe care tocmai le 
tăiase, se repezi la băiat şi începu să-l croiască pe spinare 
şi peste braţele cele lungi, încât acesta izbucni în ţipete de 
durere şi o luă la fugă, plângând. 

În acel oraş, ca pretutindeni, erau puţine suflete 
miloase care să vină în ajutor unui nenorocit, care mai era 
şi slut pe deasupra. Şi, astfel, nefericitul pitic rabdă toată 
ziua de foame şi de sete, iar seara fu nevoit să se aciueze 
pe treptele tari şi reci ale unei biserici. 

Dar când razele soarelui îl treziră a doua â 
dimineaţa, el chibzui cum să-şi câştige pâinea, căci tată- 
său şi maică-sa îl alungaseră. Era prea mândru ca să 
slujească drept momeală la un bărbier, nu voia să fie privit 
ca un caraghios pentru bani; dar de ce să se apuce ? 


Atunci îşi aminti că, sub înfăţişarea de veveriţă, învățase să 
gătească foarte bine ; credea pe drept cuvânt că putea 
întrece mulţi bucătari; se hotări deci să-şi folosească 
cunoştinţele. 

De aceea, de îndată ce străzile prinseră viaţă şi ziua 
de muncă începu, el intră mai întâi în biserică şi-şi făcu 
rugăciunea de dimineaţă, apoi o porni la drum. Prinţul, 
stăpânitorul acelei ţări, era un mâncăcios binecunoscut şi 
un iubitor de ospeţe, căruia îi plăceau bucatele alese ; 
drept care îşi aducea bucătarii din toate colţurile lumii. 

Tânărul se îndreptă spre castelul lui. Când ajunse la 
poarta dinafară, paznicii îl întrebară ce doreşte şi începură 
să-l ia în bătaie de joc ; el însă întrebă de mai-marele 
bucătarilor. Ei se porniră pe râs şi-l conduseră în curte ; pe 
unde trecea, slujitorii se opreau, se uitau după el, râdeau 
şi porneau în urma lui, aşa încât, încetul cu încetul, se 
strinse un alai mare de slujitori de toate felurile care se 
îndreptau spre scările palatului : grăjdarii zvârliră ţesalele, 
ştafetele veniră în goană, cei ce băteau covoarele se opriră 

— toţi se îmbrânceau şi dădeau fuga ; se stârni o 
învălmăşeală, de parcă duşmanul s-ar fi aflat în faţa 
porţilor, iar văzduhul vui de strigăte : 

— Un pitic, un pitic ! Aţi văzut piticul ? 

Atunci se ivi în uşă supraveghetorul palatului, 
mânios, cu un gârbaci uriaş în mână : 

— Hei, blestemaţilor, de ce faceţi atâta gălăgie ? Nu 
ştiţi că stăpânul doarme încă ? 

Vorbind astfel, el roti gârbaciul prin aer şi-l lăsă să 
cadă cu putere pe spinările unor grăjdari şi paznici. 

— Stăpâne, strigară ei, nu vezi ? Aducem un pitic, un 
pitic cum nu s-a mai văzut! 

Dând cu ochii de prichindel, supraveghetorul 
palatului îşi stâpâni cu greu nasul, temându-se ca nu 
cumva, râzând, să-şi piardă fala. De aceea îi goni pe toţi cu 
biciul, îl chemă pe pitic înăuntru şi-l întrebă ce doreşte. 
Când auzi că vrea să vorbească cu mai-marele bucătarilor, 


zise : 

— Nu, fiule ; la mine. la supraveghetorul casei, 
trebuie să vii. Vrei să te faci măscăriciul prinţului, nu-i 
aşa ? 

— Nu, domnule, răspunse piticul Sint un bucătar 
priceput şi cunosc fel de fel de mâncăruri alese ; duceţi- 
mă la mai-marele bucătarilor, poate o avea nevoie de mine. 

— Fie după voia ta, mititelule. Intre noi fie vorba, eşti 
un băietan fără minte. La bucătărie ! Ca măscărici n-ai 
munci mai nimic : ai mânca, ai bea după pofta inimii şi ai 
căpăta haine frumoase. Dar hai să vedem dacă te pricepi a 
de bine la gătit ca să fii bucătarul prinţului ; iar ca ajutor 
de bucătar ar fi păcat să-ţi pierzi vremea. 

Cu aceste cuvinte, supraveghetorul palatului îl luă de 
mină şi-l duse spre încăperile mai-marelui bucătarilor. 

— Cinstite domn, spuse acestuia piticul şi făcu o 
plecăciune atât de adâncă. incit atinse covorul cu nasul, nu 
aveţi nevoie de un bucătar iscusit ? 

Meşterul bucătar îl privi din cap până în picioare, 
apoi izbucni în ris. 

— Cum ? strigă el. Tu, bucătar ? Crezi că aici sint 
plite atât de joase ca să te poţi tu uita pe ele chiar dacă te- 
ai ridica în vârful picioarelor şi ţi-ai întinde capul dintre 
umeri ? Măi mititelule ! Cine te-a trimis la mine ca să te 
faci bucătar şi-a bătut joc de tine. 

Astfel vorbi  mai-marele  bucătarilor râzând. şi 
împreună cu el râseră supraveghetorul palatului şi toţi 
slujitorii ce se aflau în încăpere. 

Piticul însă nu se dădu bătut. 

— Ce preţ are un ou sau două, puţin sirop şi vin,făină 
şi mirodenii într-o casă unde ele se află din belşug 

? zise el. Porunciţi-mi să vă prepar ceva să vă lingeţi 
pe degete, făceţi-mi rost de cele ce-mi trebuie şi am să 
pregătesc totul repede, în faţa dumneavoastră. Parcă văd 
că o să spuneţi : -«Straşnic bucătar ! Aşa glăsui tânărul şi 
tare ciudat îi mai străluceau ochişorii, iar nasul lung i se 


bălăbănea încoace şi încolo şi îşi mişca degetele subţiri în 
timp ce vorbea. 

— Fie ! strigă meşterul bucătar şi-l luă pe 
supraveghetor de braţ. Fie, de dragul unei glume, să 
mergem la bucătărie. 

Trecură prin mai multe săli şi coridoare şi ajunseră în 
sfârşit la bucătărie. 

Aceasta era o clădire înaltă şi largă, foarte frumos 
Jinduită ; focul ardea neîncetat în douăzeci de cuptoare, 
printre care curgea un pârâiaş limpede, în ale cărui ape 
zburdau peşti; merindele ce trebuiau să fie tot timpul la 
îndemână se aflau aşezate în dulapuri de marmură şi lemn 
scump, iar la dreapta şi la stânga se înşirau zece săli în 
care găseai tot ce era mai bun şi mai gustos în toate ţările, 
începând cu Țara francilor şi până în ţara lui Soare-Răsare. 
Ajutoarele alergau în toate părţile, mânuind cazane şi 
crătiţi, polonice şi furculiţe ; când intră mai-marele lor în 
bucătărie, toţi rămaseră nemişcaţi ; se auzea numai 
pârâitul focului şi susurul apei. 

— Ce-a poruncit măria-isa astăzi, pentru gustarea de 
dimineaţă ? întrebă mai-marele pe cel dintâi bucătar, un 
om în vârstă. 

— Stăpâne, a binevoit să ceară supă daneză şi 
perişoare roşii de Hamburg. 

— Bine, zise mai-marele bucătarilor. Ai auzit ce 
doreşte stăpânul să mănânce ? Te încumeţi să găteşti aste 
bucate greu de făcut ? Perişoarele n-o să le izbuteşti în 
niciun caz ; felul în care se fac e secret. 

— Nimic mai uşor, răspunse piticul, spre uimirea 
tuturor, căci gătise deseori aceste bucate când era 
veveriţă. Nimic mai uşor ! Pentru supă să mi se dea cutare 
şi cutare ierburi, mirodenii, untură de mistreţ, rădăcini şi 
ouă ; iar pentru perişoarer cutare şi cutare, zise el mai 
încet ca să-l audă numai mai- marele şi cel dintâi bucătar, 
pentru perişoare îmi trebuie patru feluri de carne, puţin 
vin, untură de rață, ghimber şi o anumită buruiană ce se 


numeşte alinarea-stomaculul. 

— Ei, pe sfântul Benedit! La ce vrăjitor ai învăţat? 
strigă bucătarul uimit. Ai; spus totul întocmai, iar despre 
buruiana alinarea-stomacului n-am ştiut nici noi ; da, asta 
are să facă perişoarele şi mai gustoase. Eşti o minune de 
bucătar ! 

— Asta n-aş fi crezut-o, spuse mai-marele bucătarilor. 
Dar să-l lăsăm să încerce. Daţi-i ce-a cerut, vase şi de 
toate, şi lăsaţi-l să pregătească mâncarea. 

Porunca se îndeplini şi totul fu pregătit pe plită ; dar 
iată că piticul abia de ajungea cu nasul până la plită. De 
aceea fură puse alături câteva scaune, deasupra lor o 
lespede de marmură, iar mica făptură fu poftită să-şi 
înceapă treaba. 

În jur, într-un cerc mare, stăteau bucătarii, ajutoarele 
de bucătar, rândaşii şi tot felul de slugi, privind şi 
minunându-se cât de repede şi de uşor i se mişcau murale, 
cât de curat şi de frumos pregăteşte totul. 

Când fu gata cu toate, porunci să se pună cratiţele pe 
foc şi să fie lăsate să fiarbă pină va striga el; apoi începu să 
numere : unu, doi, trei şi aşa mai departe, şi când numără 
până la cinci sute, strigă : -«Gata !» Cratiţeâe fură scoase, 
iar tânărul pofti pe meşterul bucătar să guste. 

Al doilea bucătar porunci unui ajutor să-i aducă o 
lingură de aur, o clăti în apă şi o întinse mai-marelui său, 
care se apropie cu o faţă gravă de plită, luă din mâncăruri, 
gustă, închise ochii, plescăi de plăcere şi zise : 

— Minunat, pe viaţa măriei sale, minunat ! Nu vrei să 
iei şi dumneata o lingură, supraveghetorule ? Acesta făcu o 
plecăciune, luă lingura, gustă şi nu mai putu de plăcere şi 
de bucurie : 

— Cu toată prețuirea ce o am pentru iscusinţa 
dumitale;dragă meştere, care eşti un bucătar priceput, 
sunt totuşi în credinţat că n-ai fi putut face atât de bine 
nici supa, nici perişoarele de Hamburg. 

După el gustă şi bucătarul al doilea. Acesta îi strânse 


piticului mâna cu toată cinstirea şi spuse : 

— Mititelule, eşti un meşter desăvârşit; într-adevăr, 
buruiana alinarea-stomacului a dat mâncării un gust cu 
totul deosebit. 

In aceeaşi clipă intră în bucătărie un slujitor al 
prinţului şi spuse că stăpinul cere masa. 

Mâncărurile fură aşezate pe tăvi de argint şi duse 
prinţului ; mai-marele bucătarilor îl luă însă pe pitic în 
odaia sa ca să stea de vorbă cu el. Dar abia trecu jumătate 
din timpul trebuincios ca să spui «Tatăl nostru»- (aceasta 
este o rugăciune a ghiaurilor, o, stăpâne, şi nu ţine nici pe 
departe cât rugăciunea credincioşilor), că veni un slujitor 
şi-l chemă pe mai-marele bucătarilor la stăpânul său. 
Acesta îşi puse repede veşmintele de sărbătoare şi plecă 
cu slujitorul. 

Prinţul era foarte vesel. Mincase tot ce fusese pe 
tăvile de argint, iar când meşterul intră, tocmai îşi ştergea 
barba. 

— Ascultă, meştere, spuse el, până acum am fost 
întotdeauna foarte mulţumit de bucătarii tăi ; dar, ia 
spune-mi, cine a gătit azi ? De când stau pe tronul 
strămoşilor mei, n-am gustat o mâncare atât de minunată ! 
Spune-mi cum se numeşte bucătarul şi am să-i dăruiesc 
câţiva galbeni. 

— Stăpâne, e o poveste ciudată, răspunse mai-marele 
bucătarilor, şi-i povesti cele petrecute de dimineaţă 

: cum sosise un pitic care voia neapărat să intre în 
slujbă ca bucătar şi cum se petrecuseră lucrurile. Prinţul 
se miră foarte, chemă pe pitic în faţa lui şi-l întrebă cine e 
şi de unde vine. Bietul Iacob nu putu să-i spună, desigur, 
că era vrăjit şi că slujise mai înainte ca veveriţă. Totuşi 
rosti adevărul când povesti că rămăsese orfan - şi că 
învățase la o bătrână. 

Prinţul nu întrebă mai mult şi privi vesel înfăţişarea 
ciudată a noului său bucătar. 

— Dacă vrei să rămâi la mine, zise el, am să-ţi dau 


cinci zeci de galbeni pe an, un veşmânt de sărbătoare şi 
două rânduri de purtare. Pentru asta însă trebuie să-mi 
pregăteşti tu însuţi,zilnic, gustarea de dimineaţă, să 
porunceşti cum să se gătească masa de prânz, şi, 
îndeobşte, să-mi supraveghezi bucătăria. Deoarece fiecare 
slujitor clin palatul meu capătă un nume de la mine, ai să 
te numeşti de acum încolo 

Nas-Lung şi ai să îndeplineşti slujba de ajutor al mai- 
mărelui bucătar. 

Piticul Nas-Lung căzu în genunchi la picioarele 
puternicului prinţ al francilor, îi sărută tălpile şi făgădui să- 
l slujească cu credinţă. 

Astfel, tânărul îşi găsise un adăpost şi-şi făcea 
datoria cu cinste. Se poate spune că prinţul era alt om de 
când se afla în casa lui piticul Nas-Lung. înainte vreme el 
obişnuia să arunce în capul bucătarilor castroanele şi 
tăvile ce i se aduceau ; însuşi mai-marelui bucătarilor îi 
zvârlise o dată o pulpă-friptă de vițel, care nu era destul de 
fragedă, lovindu-l atât de tare în cap, încât acesta căzuse 
grămadă şi trebuise să stea trei zile în pat. E adevărat că 
prinţul dregea cu câţiva pumni de galbeni ceea ce făcea la 
mânie, dar, cu toate acestea, niciun bucătar nu se 
apropiase cu bucatele de el fără să tremure şi să se teamă. 

De când sosise piticul la palat, totul parcă se 
schimbase ca prin farmec. Prinţul mânca acum de cinci, în 
loc de trei ori pe zi, desfătându-se cu iscusinţa celui mai 
mititel slujitor al lui, şi pe chipul său nu se citea niciodată 
nemulţumirea. Nu, el găsea totul nou, minunat, era vesel şi 
binevoitor şi se îngraşă pe zi ce trecea. 

Deseori, în timpul mesei, poruncea să vină mai- 
marele bucătarilor şi piticul Nas-Lung, îi aşeza pe unul la 
dreapta, şi pe altul la stingă sa, şi le vâra în gură, cu mâna 
lui, câte o îmbucătură din gustoasele mâncăruri, 
bunăvoință pe care amândoi ştiau s-o preţuiască. 

Piticului i se dusese faima în tot oraşul. Oamenii se 
rugau de mai-marele bucătarilor să-i lase să-l vadă pe pitic 


gătind” iar unii dintre bărbaţii de vază dobândiseră 
învoirea prinţului ca slujitorii lor să înveţe să gătească de 
la pitic, ceea ce îi aducea acestuia un câştig frumos, căci 
fiecare plătea zilnic câte q jumătate de galben. Şi pentru 
ca ceilalţi bucătari să-i rămână prieteni şi să nu-l 
pizmuiască, piticul Nas- Lung le dădea lor banii pe care-i 
câştiga de la cei pe care-i învățase să gătească. 

Astfel trăi Nas-Lung aproape doi ani în belşug şi 
cinste, şi numai gândul la părinţii lui îl mâhnea. Astfel trăi 
el şi nimic de seamă nu se întâmplă, până când, într-o bună 
zi, iată că se petrecu ceva. 

Piticul Nas-Lung era foarte ager şi priceput la 
cumpărături. De aceea, de câte ori avea vreme, se ducea 
singur la piaţă ca să cumpere păsări şi fructe. Intr-o 
dimineaţă se duse la târgul de păsări ca să caute nişte 
gâşte mari şi grase, aşa cum îi plăceau stăpânului său. 

Se plimbă cercetător de câteva ori în sus şi în jos. 
Ivirea lui acolo, departe de a stârni râsul şi batjocura, îi 
aducea prețuirea tuturor, toţi ştiind că e vestitul bucătar al 
prinţului, fiecare gâscăreasă fiind fericită când îl vedea 
îndreptându-se spre ea. 

Deodată, Nas-Lung zări la capătul unui şir de tarabe, 
într-un colţ, o femeie care avea gâşte de vânzare, dar nu-şi 
lăuda marfa ca celelalte şi nu ademenea muşteriii. Se 
apropie de ea, măsură din ochi şi cântări gâştele. Erau 
tocmai aşa cum dorea el; cumpără trei gâşte împreună cu 
coteţul lor, îl ridică pe umerii lui laţi şi făcu cale întoarsă. 

I se păru deodată ciudat că numai două din gişte 
gâgââau şi ţipau, aşa cum fac gâştele obişnuite : cea de-a 
treia însă stătea liniştită şi tăcută, dar ofta şi suspina ca un 
om. 

— Trebuie să fie bolnavă, spuse eL să mă grăbesc s-o 
tai şi s-o gătesc. Dar gâsca răspunse limpede şi cu glas 
tare : 

— De mă atingi cumva, Eu te voi muşca. Gâtul de-mi 
vei tăia, în groapă te voi băga. 


Înspăimântat, piticul Nas-Lung lăsă coteţul jos. iar 
gâsca .Îl privi cu ochii ei frumoşi şi deştepţi şi oftă. 

— Ei, drace! strigă Nas-Lung. Poţi să vorbeşti, 
domnişoară gâscă ? Asta n-aş fi crezut-o. Ei, nu-ţi fie frică ! 
Ştiu ce-i viaţa şi n-am să omor o pasăre atât de deosebită. 
Dar fac prinsoare că n-ai fost totdeauna ceea ce eşti acum. 
Şi eu am fost odată o veveriţă dispreţuită. 

— Ai dreptate, răspunse gâsca, nu m-am născut cu 
această înfăţişare ruşinoasă. Vai, la leagănul meu nu mi s-a 
spus că Mimi, fiica marelui Wetterbock, va fi ucisă în 
bucătăria unui prinţ ! 

— Linişteşte-te, dragă domnişoară Mimi, o îmbărbăta 
piticul Pe cuvântul meu de cinste şi de ajutor de meşter 
bucătar al luminăţiei sale că nimeni nu se va atinge de 
dumneata. Am să-ţi fac un coteţ chiar în încăperile mele o 
să ai ce mânca pe săturate, iar când n-o să am treabă, am 
să stau de vorbă cu dumneata. Celorlalţi slujitori din 
bucătărie am să le spun că vreau să te îngraş pentru prinţ 
cu ierburi rare şi. de îndată ce se iveşte prilejul, îţi dau 
drumul. 

Gâsca îi mulţumi cu lacrimi în ochi,iar piticul făcu 
aşa cum făgăduise - tăie celelalte două gâşte, iar pentru 
Mimi făcu un coteţ separat, spunând că vrea s-o 
pregătească pentru prinţ într-un fel cu totul deosebit. De 
asemenea, nu-i dădu hrana obişnuită pentru gâşte, ci 
prăjituri şi dulciuri. Ori de câte ori avea timp. se ducea să 
stea de vorbă cu ea şi s-o mângâie. Îşi povestiră unul altuia 
ceea ce li se întâmplase şi astfel piticul află că gisca era 
fiica vrăjitorului Wetterbock, care trăia pe insula Gotland. 

Acesta se certase cu o zână bătrână şi rea, care-l 
învinsese prin uneltiri şi înşelăciuni ; drept răzbunare, 
zâna o prefăcuse în gâscă şi o dusese până aici, atât de 
departe. 

După ce piticul Nas-Lung povesti şi el prin ce 
trecuse, Mimi îi spuse: 

— Mă pricep eu la de-alde astea. Ne-a arătat nouă 


tata,mie şi surorii mele, unele lucruri, atât cât putea să ne 
dezvăluie. Cât despre cearta din faţa coşurilor cu 
verdeţuri, felul în care te-ai prefăcut în veveriţă îndată ce 
ai mirosit o buruiană, precum şi unele din vorbele 
bătrânei, pe care mi le-ai spus, îmi dovedesc că ai fost 
vrăjit cu ierburi ; deci, dacă ai să găseşti buruiana la care 
s-a gândit bătrâna când te-a vrăjit,ai să fii dezlegat. 

Slabă mângâiere pentru tânăr, căci unde să găsească 
el acea buruiană ? Totuşi el îi mulţumi şi mai prinse puţină 
inimă. 

In timpul acesta, prinţul primi ca oaspete pe un 
stăpânitor vecin, prietenul său. El îl chemă pe piticul Nas- 
Lung în faţa-lui şi îi spuse : 

— A venit vremea să-mi arăţi dacă-mi slujeşti cu 
credinţă şi dacă eşti iscusit în meşteşugul tău. Acest 
stăpânitor care-i acum oaspetele meu este acela care, 
precum se ştie, în afară de mine, e deprins să mănânce din 
cele mai alese bucate;este im mare cunoscător în ale 
bucătăriei şi un om înţelept. 

Ai grijă deci ca bucatele să fie zilnic în aşa fel, încât 
să-l uimească tot mai mult. în acelaşi timp, dacă nu vrei să- 
ţi pierzi prețuirea mea, atâta timp cât e aici, să nu faci de 
două ori acelaşi fel de mâncare. 

Pentru aceasta, vistiernicul meu o să-ţi dea tot ce-ţi 
trebuie. Dacă e nevoie să prăjeşti chiar aur şi diamante în 
untură, fă-o ! Mai bine să rămân sărac decât să roşesc în 
faţa oaspetelui. 

Astfel vorbi prinţul. Iar piticul îi răspunse, făcând o 
plecăciune după cum se cuvine : 

— Fie precum spui, stăpâne ! Cu voia lui Dumnezeu 
am să fac totul în aşa fel, încât prinţul să rămână mulţumit. 

De data asta, micul bucătar căută să dea întreaga 
măsură a iscusinţei sale. Nu precupeţi banii stăpânului 
său, dar şi mai puţin puterile lui. Căci putea fi văzut toată 
ziua învăluit într-un nor de aburi, lângă foc, iar glasul lui 
răsuna fără încetare prin bucătărie, deoarece el poruncea 


ca mai mare peste slujitorii bucătăriei şi peste bucătarii 
mai mici. 

«Ehei! îşi spunea el Aş putea face şi eu ca însoțitorii 
de cămile din Alep, care stârnesc straşnică poftă de 
mâncare călătorilor, povestindu-le cite-n lună şi-n stele 
despre mese îmbelşugate, înşiră de un ceas întreg felurile 
de mâncare ce s-au servit la acele mese, până ce 
ascultătorii simt că li se face foame şi, fără voia lor, îşi scot 
merindele, întinzând o masă pe care o împart darnici cu 
însoțitorii cămilelor ; dar eu n-am să fac aşa !» 

Prinţul cel străin se afla de paisprezece zile în ospeţie 
şi se simţea foarte bine, minunat de bine. Mâncau în 
fiecare zi nu mai puţin de cinci ori, iar prinţul era mulţumit 
de măiestria piticului său, căci vedea plăcerea întipărită pe 
chipul oaspetelui. în a cincisprezecea zi, însă, prinţul îl 
chemă pe pitic la masă și- | înfăţişă oaspetelui său, pe care- 
l întrebă dacă era mulţumit de pitic. 

— Eşti un mare meşter, răspunse prinţul cel străin, 
ştii ce înseamnă o mâncare bună. De când sunt aici, n-ai 
gătit de două ori aceleaşi bucate şi le-ai făcut pe toate cu 
multă măiestrie. Dar, spune-mi, de ce nu faci, în sfârşit, 
bunătatea bunătăţilor, plăcinta crăiasă ? 

Piticul se sperie, căci nu auzise niciodată de această 
crăiasă a plăcintelor ; dar se linişti şi răspunse : 

— O, stăpâne ! Nădăjduiam că chipul tău are să mai 
lumineze multă vreme acest lăcaş ; de aceea am lăsat, mai 
la urmă bunătatea asta. Câci cu ce putea să-ţi ureze drum 
bun bucătarul în ziua despărțirii, decât cu crăiasa 
plăcintelor ? 

— Aşa ? răspunse stăpânul său râzând. în ceea ce mă 
priveşte pe mine, ai vrut s-aştepţi, desigur, pâhă te 
moartea mea, ca să-mi urezi drum bun atunci ? Căci nici 
mie nu mi-ai făcut niciodată această plăcintă. Gândeşte-te 
dar să-mi urezi altceva la despărţire şi mâine adu la masă 
această plăcintă. 

— Fie precum ai spus, stăpâne ! răspunse piticul şi 


plecă. 

Dar nu plecă bucuros. Pentru el sosise ziua ruşinii şi 
a nenorocirii. Nu ştia cum să facă plăcinta. De aceea se 
duse în camera sa, plângându-şi soarta. Atunci gâsca 
Mimi, care avea voie să umble prin cameră, se apropie de 
el şi-l întrebă care este cauza suferinţei salte. 

— Şterge-ţi lacrimile ! îi spuse ea când auzi de 
plăcinta crăiasă. Bunătatea aceasta se afla deseori pe 
masa tatălui meu şi ştiu oarecum de ce-i nevoie pentru a o 
face ; iei cutare şi cutare, pui atât şi atât, şi chiar dacă n-o 
să aibă tot ce-i trebuie,boierii n-or să fie prea năzuroşi. 

Aşa vorbi Mimk Piticul sări în sus de bucurie, 
binecuvântă ziua când cumpărase gâsca şi se apucă să 
pregătească plăcinta crăiasă. Făcu mai întâi puţină, de 
încercare, şi o găsi nespus de bună, iar mai- marele 
bucătarilor, căruia îl dădu să guste, îi lăudă din nou 
priceperea. 

A doua zi, piticul pregăti plăcinta într-o tavă mai 
mare şi o împodobi cu coroniţe de flori. Imbrăcând cea mai 
frumoasă haină de sărbătoare, se duse şi el în sufragerie. 
Când intră, slujitorul care servea la masă tocmai era pe 
cale să taie plăcinta şi s-o întindă stăpânului şi oaspetelui 
acestuia, pe o lopăţică de argint. Prinţul muşcă cu poftă 
din ea, ridică ochii în tavan şi, după ce înghiţi, spuse : 

— A-a-a, pe drept cuvânt se numeşte crăiasa 
plăcintelor;pdar şi piticul meu este craiul tuturor 
bucătarilor, nu-i aşa,dragă prietene ? 

Oaspetele luă câteva bucățele le gustă, le cercetă cu 
luare-aminte şi zâmbi dispreţuitor şi tainic : 

— A făcut-o destul de bine, răspunse el împingind 
farfuria înapoi, dar nu e chiar crăiasa ; era de aşteptat! 
Atunci prinţul încruntă sprincenele mânios şi se învăpăie 
de ruşine. 

— Pitic ticălos ! strigă el. Cum îndrăzneşti să faci o 
asemenea ocară stăpânului tău ? Să poruncesc oare să ţi 
se taie capul tău cel mare, drept pedeapsă că ai gătit prost 


— Vai, stăpâne!Pentru numele lui Dumnezeu! Am 
făcut plăcinta după toată rânduiala; sunt. sigur că nu-i 
lipseşte nimic ! spuse piticul tremurând. 

— Minţi, băiete ! răspunse prinţul şi-l lovi cu piciorul. 
Dacă ar fi aşa, oaspetele meu n-ar spune că-i lipseşte ceva. 
Am să te toc şi am să pun să te facă pe tine plăcintă ! 

— Fie-vă milă ! strigă tânărul şi, târându-se în 
genunchi spre oaspete, îi îmbrăţişa picioare! Spuneţi-mi 
ce-i lipseşte plăcintei de nu vă place ? Nu mă lăsaţi să pier 
din pricina unui pumn de carne şi de făină ! 

— Asta n-o să-ţi folosească prea mult, dragul meu, 
răspunse străinul râzând. Mă gândeam încă de ieri că n-ai 
să poţi face această mâncare ca bucătarul meu. Află că-i 
lipseşte o buruiană, care nu e deloc cunoscută pe aici, 
buruiana Stră-nută-cu-plăcere. Fără aceasta, plăcinta n-are 
gust şi stăpânul tău n-o să mănânce niciodată plăcinta pe 
care o mănâncă ei. 

Atunci stăpânul Ţării francilor se mânie : 

— Şi totuşi am să mănânc ! strigă el cu ochi 
scânteietori. 

Căci jur pe cinstea mea de prinţ că mâine te voi 
ospăta cu plăcinta despre care vorbeşti, sau capul 
băiatului ăstuia va sta înfipt la poarta palatului meu. 
Pleacă de aici, câine ! Îţi mai dau un răgaz de douăzeci şi 
patru de ceasuri. 

Astfel strigă prinţul ; iar piticul se duse din - nou la el 
în odaie şi se jelui gâştei de soarta sa şi de faptul că 
trebuie să moară, fiindcă n-a auzit niciodată de această 
buruiană. 

— Dacă numai despre asta-i vorba, spuse ea, pot să 
te ajut, căci tatăl meu m-a învăţat să cunosc toate 
ierburile. Altă dată ai fi fost sortit pieirii, dar, din fericire, 
acum e tocmai lună nouă şi buruiana înfloreşte taman pe 
vremea asta. Spune-mi, sunt castani bătrâni prin 
apropierea palatului ? 


— O, da ! răspunse Nas-Lung, cu inima mai uşoară - 
lângă lac, la două sute de paşi de castel, se află un pâlc, 
dar dece? 

— Această buruiană înfloreşte numai la rădăcina 
castanilor bătrâni, zise Mimi. Să nu pierdem deci vremea, 
hai să căutăm ce-ţi trebuie ! la-mă în braţe şi du-mă afară. 
Am să ţi-o caut eu. 

El făcu aşa cum îi spusese şi plecă cu ea către poarta 
palatului. Acolo însă, străjerul îndreptă puşca spre el şi 
spuse : 

— Dragul meu, s-a isprăvit cu tine ! N-ai voie să ieşi 
din palat; mi s-au dat porunci straşnice. 

— Dar în grădină cred că pot să mă duc, nu ? întrebă 
piticul. Fii bun şi trimite pe unul din tovarăşii tăi la 
supraveghetorul palatului ca să întrebe dacă n-am voie să 
mă duc în grădină, să caut ierburi. 

Străjerul îi îndeplini rugămintea şi piticul primi 
Învoirea cerută, căci grădina era împrejmuită cu ziduri 
înalte şi el n-ar fi avut pe unde să fugă. 

Când Nas-Lung ajunse cu gâsca Mimi în grădină, o 
puse cu grijă jos, şi ea, luând-o înaintea lui, se îndreptă 
repede către lac, unde se aflau castanii. El o urmă cu inima 
strânsă, deoarece aceasta era cea din urmă şi singura lui 
scăpare ; dacă nu avea să găsească buruiana, era hotărât 
să se arunce mai degrabă în lac decât să i se taie capul. 

Mimi căută între timp, însă zadarnic ; cercetă pe sub 
toţi castanii, întoarse cu ciocul fiecare firicel de iarbă, dar 
nu găsi nimic. De milă şi de frică începu să plângă. Se lăsa 
seara şi începea să nu se mai vadă. 

Atunci privirile piticului se îndreptară spre lac şi el 
strigă deodată : 

— Uite, uite colo, peste lac, mai e un copac, un copac 
mare şi bătrân ! Să mergem acolo, să căutăm şi sub el ; 
poate că acolo înfloreşte norocul meu. 

Gâsca îşi făcu vânt şi o luă înainte în zbor ; el fugi 
repede după ea, cât îl ţineau picioarele lui mititele. 


Castanul făcea o umbră deasă ; împrejur era 
întuneric şi nu se mai vedea aproape nimic. Deodată, 
gâsca se opri, dădu din aripi de bucurie, vâri repede capul 
în iarba înaltă şi smulse cu ciocul ceva ce-i întinse apoi cu 
gingăşie prietenului uimit şi-i spuse: 

— Asta e buruiana ; creşte din belşug pe-aici, aşa că 
n-o să-ţi lipsească niciodată. 

Piticul privi buruiana dus pe gânduri ; răspândea un 
miros dulce, care-i amintea fără voie de clipa când se 
prefăcuse din veveriţă în pitic ; tulpina şi frunzele erau 
albastre-verzui şi avea o floare de un roşu aprins, cu 
margini galbene. 

— Lăudat fie Domnul ! strigă el în sfârşit. Mare 
minune ! Află că pare să fie aceeaşi buruiană care m-a 
prefăcut din veveriţă într-o făptură cu jalnică înfăţişare, 
cum sunt acum. Să fac încercarea ? 

— Încă nu, îl rugă gâsca. Ia un mănunchi de buruieni 
din acestea, hai în camera ta, să strângem banii pe care-i 
ai şi-apoi să-i încercăm puterea. 

Făcură astfel. Se întoarseră în odaie. Inima piticului 
bătea să-i spargă pieptul. După ce făcu din hainele şi 
încălţămintea sa o legătură în care ascunse cei cincizeci 
sau şaizeci de galbeni pe care-i strânsese, grăi: 

— Cu voia lui Dumnezeu, am să scap de această 
povară. Şi, vârând nasul adânc în buruieni, le sorbi 
mireasma. 

Atunci simţi cum i se întind şi auzi cum îi trosnesc 
toate mădularele, cum i se înalţă capul dintre umeri şi, 
uitându-se în jos, către nasul său, îl văzu cum se 
micşorează din ce în ce ; spatele şi pieptul i se îndreptară, 
iar picioarele i se lungiră. 

Gâsca privea cu uimire la cele ce se întâmplau. 

— Vai, ce mare şi frumos eşti! strigă ea. Slavă 
Domnului, nu mai semeni deloc cu cel care erai înainte. 
Iacob se bucură nespus. Dar bucuria nu-l făcu să uite cât 
de mult îi datora prietenei sale Mimi ; inima îl îndemna sa 


alerge la părinţii lui, dar, din recunoştinţă, el îşi stăpâni 
această pornire şi spuse : 

— Cui trebuie să-i mulţumesc decât ţie că sunt iar un 
om întreg . Fără tine n-aş fi găsit niciodată această 
buruiană,ar fi trebuit să rămân veşnic cu înfăţişarea aceea 
sau să pier sub securea călăului. Ei bine, n- am să-ţi rămân 
dator. Am să te duc la tatăl tău. El, care cunoaşte toate 
farmecele, o să te dezlege cu uşurinţă de vrajă. 

Gâsca începu să plângă de bucurie şi se învoi să 
plece împreună cu el numai decât. 

Iacob ieşi cu bine din palat, fără a fi recunoscut, 
împreună cu gâsca, şi o porni către malul mării, înspre 
ţara prietenei sale Mimi. 

N-are rost să povestesc mai departe cum au ajuns cu 
bine la capătul călătoriei, cum Wetterbock a dezlegat vraja 
fiicei sale şi cum Iacob a plecat încărcat de daruri ; cum s- 
a întors în oraşul său şi cum părinţii lui şi-au recunoscut cu 
bucurie fiul în acest tinăr chipeş ; cum şi-a cumpărat cu 
daruri!» lui Wetterbock o prăvălie frumoasă şi a ajuns 
bogat şi fericit. 

Trebuie să spun numai atât că, după plecarea lui din 
palatul prinţului, s-a iscat o zarvă cumplită, căci a doua zi, 
cind prinţul vru să-şi ţină cuvântul şi să-i taie capul 
piticului dacă nu găsise ierburile, ia piticul de unde nu-i. 

Oaspetele său îl învinui însă că îl lăsase să fugă în 
taină ca să mi fie lipsit de cel mai bun bucătar al său, şi se 
plânse că prinţul îşi călcase cuvântul dat. Din astă pricină, 
între cei doi stăpânitori se iscă un mare război, 
binecunoscut în istorie sub numele de «războiul 
buruienilor»; se dădură mai multe lupte, dar până la urmă 
se încheie pacea, pe care noi o numim «pacea plăcintei», 
fiindcă, la serbarea de împăcare, bucătarul prinţului străin 
pregăti plăcinta crăiasă, care-i plăcu foarte mult prinţului 
nostru. Astfel, pricinile cele mai mici au deseori urmări 
mari. Şi aceasta este, stăpâne, povestea piticului Nas- 
Lung. 


Aceasta a fost povestea robului din Ţara francilor ; 
după ce sfârşi, şeicul Ali Banu porunci să i se dea şi lui şi 
celorlalţi robi poame pentru a se răcori şi, în timp ce 
aceştia mâncau, stătu de vorbă cu prietenii lui. 

Tinerii pe care ti adusese bat rinul avură numai 
cuvinte de laudă pentru şeic, pentru casa lui şi pentru 
toată rânduiala de acolo. 

— Într-adevăr, spuse tânărul grămătic, nu-i nimic mai 
frumos decât să asculţi poveşti. Aş putea să stau astfel zile 
întregi, cu picioarele încrucişate, cu braţul sprijinit de o 
pernă, cu fruntea în palmă, şi, dacă s-ar putea, cu 
narghileaua cea mare a şeicului în cealaltă, şi să ascult 
poveşti. Cam aşa îmi închipui că trebuie să fie traiul în 
grădinile lui Mahomed. 

— Cită vreme eşti tânăr şi poţi munci, spuse 
bătrânul,această dorinţă de trândăvie nu poate avea vreun 
temei. Dar mi rnă dau în lături, poveştile au un anumit 
farmec. Cu toate că sunt bătrân, merg pe şaptezeci şi 
şapte de ani şi am auzit multe în viaţa mea, când văd un 
povestitor la colţ de uliţă, mă opresc printre cei din jurul 
lui să ascult. Căci te închipui şi tu în mijlocul întâmplărilor 
ce se povestesc, trăieşti cu oamenii aceia, cu acele făpturi 
minunate, ca zâne şi alte asemenea fiinţe, pe care nu le 
întâlneşti în fiece zi; şi după aceea, când eşti singur, îţi 
reaminteşti totul, ca un călător care şi-a umplut bine 
traista pentru o călătorie în pustiu. 

— Nu m-am gândit niciodată, spuse un alt tânăr, în ce 
stă farmecul acestor poveşti. Dar pe mine mă cuceresc. De 
mic copil, când eram neastâmpărat, dacă mi se spunea o 
poveste, tăceam. La început îmi era totuna despre ce era 
vorba, numai să mi se povestească ceva, să se întâmple 
ceva ; de câte ori am ascultat, fără să mă plictisesc, acele 
fabule ticluite de oameni înţelepţi, în care se află un 
sâmbure de adevăr, despre vulpea şi corbul cel neghiob, 
despre vulpe şi lup, zeci şi zeci de poveşti despre leu şi 
alte animale. Când am mai crescut şi am început să ies în 


lume, poveştile acestea scurte nu mă mai mulţumeau ; 
voiam să fie mai lungi, să fie vorba în ele despre oameni şi 
despre minunatele întâmplări din viaţa lor. 

— Da, îmi amintesc bine de timpul acela, îl întrerupse 
unul din prieteni. Tu ai fost cel care ne-ai deschis gustul 
pentru tot felul de povestiri, fi puneai pe unul din robii 
voştri să spună atâtea poveşti câte poate spune un 
însoțitor de cămile de la Mecca până la Medina. Când își 
isprăvea treburile, îi porunceai să se aşeze în iarbă, lângă 
noi, în faţa casei, şi îl rugam atât, că până la urmă începea 
să povestească şi tot povestea, şi povestea, până se lăsa 
noaptea. 

— Atunci s-a deschis înaintea noastră, zise 
grămăticul, o lume nouă, necunoscută, ţara duhurilor şi a 
zânelor, cu toate minunile din lumea florilor, cu palate 
bogate, strălucitoare de smaralde şi rubine, cu robi uriaşi 
care se iveau când suceai un inel sau frecai lampa 
fermecată ori spuneai cuvântul vrăjit al lui Solomon, şi 
care aduceau mâncăruri minunate în talgere de aur. Ne 
lăsam purtaţi pe nesimţite într-o altă ţară, îl întovărăşeam 
pe Sindbad în minunatele sale călătorii; seara ne plimbam 
împreună cu Harun al Raşid, înțeleptul stăpânitor al 
credincioşilor. îl cunoşteam pe Giafar, vizirul său, tot atât 
de bine ca pe noi înşine ; pe scurt, trăiam acele poveşti 
cum trăieşti noaptea visele, şi cele mai frumoase ceasuri 
erau pentru noi acelea ale serii, când ne adunam pe iarbă 
şi bătrânul rob începea să ne spună poveşti. Dar ia zi, 
moşule, cum se face că am îndrăgit atât de mult poveştile, 
încât nici astăzi nu cunoaştem ceva mai plăcut ? 

— Am să vă răspund îndată, cuvântă bătrânul. Mintea 
omenească e mai uşoară şi mai neastâmpărată chiar decât 
apa care totuşi se poate mlădia în fel şi chip, izbutind cu 
timpul să străpungă încetul cu încetul şi obiectele cele mai 
vârtoase. Mintea omenească e uşoară şi liberă ca văzduhul 
şi, asemenea lui, cu cit se înalţă mai mult deasupra 
pământului, cu atât devine mai uşoară şi mai curată. De 


aceea se naşte în oricare om râvna de a se înălța dincolo 
de tot ce-i e prea cunoscut şi de a se mişca, mai liber şi 
mai pur, în lumi mai înalte, fie şi numai în vise. Chiar şi 
dumneata, tinere, ai spus : «Am trăit noi înşine în acele 
poveşti, am gândit şi am simţit ca oamenii dintr-însele»; şi 
chiar asta explică farmecul şi atracţia acestor istorisiri. 
Ascultând povestirea robului, care nu era decât o 
născocire, ticluită cândva de altul, mintea voastră a brodat 
mai departe cele istorisite. N-aţi rămas încătuşaţi de 
lucrurile din jurul vostru, de gindurile voastre obişnuite ; 
nu, aţi trăit cele auzite, aţi fost voi înşivă fiinţa căreia i se 
întâmplau acele peripeții minunate, atit de puternic v-aţi 
confundat cu omul despre care vi se povestea. Pe firul unei 
asemenea istorii, mintea voastră se înălța astfel deasupra 
zilelor obişnuite care, pasămite, nu vi s- au părut nici pe 
departe atât de frumoase, atit de atrăgătoare ca acelea din 
poveste. Astfel mintea voastră s-a mişcat mai liberă şi mai 
descătuşată în lumea aceea mai înaltă, necunoscută vouă ; 
basmul vi s-a părut o întâmplare aievea sau, dacă vreţi, 
viaţa adevărată a devenit basm, pentru că spiritul şi fiinţa 
voastră au trăit în lumea basmului. 

— N-am înţeles chiar tot ce-ai spus, grăi tânărul 
negustor. Dar ai dreptate cind ne-arăţi că noi toţi trăim în 
basme sau că basmele trăiesc în noi. îmi amintesc prea 
bine de frumoasele timpuri cind, în ceasurile de tihnă, 
visam cu mintea trează. Ne închipuiam atunci că am fost 
aruncaţi de soartă pe insule pustii, neprimitoare; ne 
sfătuiam de ce anume să ne apucăm ca să ne putem ţine 
zilele, şi nu o dată am construit colibe în desişuri de sălcii, 
ne-am hrănit ca vai de lume cu tot felul de poame 
păcătoase, cu toate că numai la o sută de paşi mai încolo 
am fi putut găsi acasă mâncărurile cele mai gustoase, ba 
au fost zile când aşteptam ivirea unei zâne milostive sau a 
unui pitic miraculos, care să se apropie de noi şi să spună: 
«Peste puțin pământul din faţa voastră se va 
despica ;faceţi-mi plăcerea de a cobori în palatul meu de 


cleştar şi de a vă îndestula cu bunătăţile pe care vi le vor 
pune dinainte slujitorii mei.» 

Tinerii pufniră în râs, dar recunoscură că prietenul 
lor spusese adevărul. 

— Şi azi încă, urmă unul dintre ei, chiar şi azi, la 
vârsta mea, mi se mai strecoară uneori în suflet vraja 
aceasta. 

Aşa, de pildă, m-ar supăra grozav şi aş socoti că-i o 
născocire neroadă dacă fratele meu s-ar năpusti în odaie şi 
mi-ar spune : 

«Ai auzit de nenorocirea care l-a lovit pe vecinul 
nostru, brutarul cel burtos ? S-a luat la harţă cu un vrăjitor 
şi acesta, ca să se răzbune, l-a transformat în urs, iar acum 
nenorocitul stă închis în odaia lui şi urlă îngrozitor». M-aş 
supăra auzind una ca asta şi i-aş spune fratelui meu că-i un 
mincinos. Cu totul altceva ar fi însă dacă mi s-ar povesti că 
vecinul cel burtos a plecat într-o lungă călătorie, şi anume 
într- o ţară depărtată, necunoscută, şi că acolo a căzut în 
mâinile unui vrăjitor care l-a preschimbat în urs. încetul cu 
încetul m-aş identifica cu întâmplările relatate, aş călători 
împreună cu vecinul cel gras, aş fi martorul unor aventuri 
minunate, şi mi m-aş minuna deloc dacă l-aş vedea într-o 
blană de urs, umblând în patru labe. 

— Şi totuşi, vorbi din nou bătrânul, există şi un - alt 
soi de poveşti fermecătoare, în care nu apar nici zâne, nici 
vrăjitori, nici palate de cleştar, nici duhuri care aduc 
mâncăruri neasemuite, nici pasărea măiastră, nici calul 
năzdrăvan, adică un soi de poveşti cu totul deosebite de 
acelea cărora li se zice de obicei basme. 

— Ce vrei să spui ? Explică-ne mai lămurit despre ce 
e vorba. Care alt soi, deosebit de cel numit basm ? 
întrebară tinerii. 

— Cred că se cade să facem o deosebire între basme 
şi istorisirile denumite îndeobşte poveşti. Când v-aş spune 
că am de gând să vă povestesc un basm, aţi şti dinainte că 
va fi vorba de nişte întâmplări care se abat de la mersul 


obişnuit al vieţii, petrecându-se într-o lume care nu mai e 
întru totul de natură pământească. Sau, ca să fiu mai 
lămurit, în basm vă puteţi aştepta ia apariţia altor făpturi - 
decât cele muritoare ; în soarta fiinţei de care se ocupă 
basmul intervin puteri străine, cum ar fi zânele sau 
vrăjitorii, duhurile şi craii-acestor duhuri : întreaga 
povestire ia o înfăţişare neobişnuită, miraculoasă, şi poate 
fi privită ca, de pildă, țesătura covoarelor noastre, sau ca o 
seamă de picturi zugrăvite de cei mai buni maeştri de la 
noi. pe care franţuzii le numesc arabescuri. Pe adevărații 
musulmani îi opreşte legea lor să readucă, în chip 
nelegiuit, pe pinză şi în culori, oameni, aceste creaturi ale 
lui Alah. şi de aceea în ţesăturile lor se văd crengi şi copaci 
minunat împletiţi, terminaţi cu capete omeneşti, sau 
oameni care, în locul picioarelor, au cozi de peşte sau 
tufişuri, într-un cuvânt, figuri care amintesc viaţa de toate 
zilele şi, totuşi, sunt neobişnuite. Aţi înţeles acum ? 

— Cred că am ghicit ce vrei să spui, răspunse 
grămăticul, dar urmează, te rog. 

— Astfel este deci basmul: fantastic, neobişnuit, 
surprinzător. Şi pentru că-i străin de viaţa de toate zilele, e 
aşezat adesea în ţări străine sau în vremuri de demult, 
aproape uitate. Toate ţările, toate popoarele au asemenea 
basme, turcii la fel ca persanii, chinezii ca mongolii. Chiar 
şi în ţara franţuzească ar exista, cică, o sumedenie, după 
cum mi-a spus cândva un ghiaur învăţat, numai că cele de 
acolo nu sunt atât de frumoase ca ale noastre, căci în locul 
zânelor cu chip îngeresc. care locuiesc în palate 
neasemuite, la ei sunt femei care fac vrăji şi pe care ei le 
numesc zgripţuroaice, creaturi slute, viclene, care locuiesc 
în bordeie păcătoase şi, în loc să alunece sub cerul azuriu 
în scoici uriaşe, trase de grifoni, ele se avântă prin ceaţă, 
călare pe cozi de mătură. Mai există acolo şi gnomi, şi 
spiriduşi, nişte pitici scălâmbi care fac tot soiul de 
vrăjitorii. Prin urmare, aşa se prezintă basmele ; cu totul 
altfel sunt însă istorisirile, numite de obicei poveşti. Ele 


rămân cuminţi pe pământ. întâmplările dintr-însele se 
petrec în viaţa de toate zilele, şi miraculoasă în aceste 
naraţiuni e mai totdeauna numai înlănţuirea de 
evenimente din viaţa unui om care însă. nu datorită 
vrăjilor, deochiului sau puterii zânelor, ca în basme, ci 
numai prin el însuşi, sau în urma unei ciudate înlănţuiri de 
fapte devine bogat sau sărac, fericit sau urgisit. 

— Aşa e! exclamă unul dintre tineri. Asemenea 
poveşti simple se găsesc şi în istorisirile minunate ale 
Seherazadei,denumite «O mie şi una de nopţi»-. Cele mai 
multe din întâmplările trăite de sultanul Harun al Raşid şi 
de vizirul său sunt de acest fel. 

— Şi, totuşi, trebuie să recunoaşteţi, urmă bătrânul, 
că istorisirile acelea din «O mie şi una de nopţi» nu sunt 
cele mai proaste. Dar cât de mult se deosebesc ele totuşi, 
dacă ne gândim la cauzele care le determină, la 
desfăşurarea lor, la întreaga lor plăsmuire, de basmul cu 
prinţul Biribinker, sau de acela cu cei trei dervişi care au 
un singur ochi, sau de basmul cu pescarul care scoate din 
mare lădiţa încuiată, cu pecetea regelui Solomon ! în fond, 
însă, şi unele şi altele sunt izvorâte din aceeaşi cauză 
fundamentală, care le dă farmecul acela deosebit, datorită 
căruia trăim şi noi, în acelaşi timp, întâmplări 
excepţionale, ieşite din comun. în basme, latura 
excepţională a întâmplărilor rezidă în amestecul vrăjilor 
fabuloase cu viaţa obişnuită a omului ; în istorisiri, 
evenimentele se produc, ce e drept, după legile naturale, 
dar într-un chip neprevăzut, surprinzător. 

— Ciudat! exclamă grămăticul. Foarte ciudat că, 
totuşi, mersul acesta natural al lucrurilor ne atrage tot atât 
de puternic ca şi cel supranatural din basme. Care o fi 
explicaţia ? 

— Efectul identic se datorează zugrăvirii omului ca 
atare, răspunse bătrânul. în basme, minunăţiile se 
îngrămădesc într-o măsură atât de mare, iar omul 
acţionează atât de puţin din propria lui vrere, încât 


diferitele figuri şi caracterul lor nu pot fi schiţate decât 
fugitiv. Cu totul altceva se întâmplă în istorisirea obişnuită, 
unde felul cum vorbeşte şi acţionează fiecare în 
concordanţă cu caracterul său reprezintă elementul 
principal şi marea atracţie a povestirii. 

— Aşa e, ai dreptate ! întări tânărul negustor. Eu unul 
nu mi-am făcut niciodată timp să cuget mai adânc la 
lucrurile acestea, m-am mulţumit să constat faptul şi am 
trecut mai departe ; m-am delectat cu câte unele povestiri, 
am găsit altele plicticoase, fără să-mi dau seama de ce. Dar 
dumneata ne-ai dat cheia care desferecă secretul, o piatră 
de încercare, cu ajutorul căreia putem cerceta şi judeca 
fără greş. 

— Aşa să şi faceţi totdeauna, întări bătrânul, dar 
plăcerea ce-o veţi simţi va fi mai mare dacă veţi şti să 
cugetaţi la cele cedaţi ascultat. Ei, dar iată că acolo se 
ridică altul, gata să istorisească. 

Şi aşa era. Şi noul povestitor începu : 


TÂNĂRUL ENGLEZ 

— Stâpâne ! Eu sunt german din naştere şi prea am 
stat puţin în ţara dumneavoastră ca să pot povesti un basm 
persan sau o minunată poveste despre sultani şi viziri. Îmi 
veţi îngădui, aşadar, să vă istorisesc ceva din patria mea, 
fapt care vă va face poate plăcere. Din păcate, poveştile 
noastre nu-s totdeauna atât de alese ca ale 
dumneavoastră, adică în ele nu este vorba de sultani sau 
de regii noştri, nici despre viziri şi paşale. miniştri care. la 
noi, se numesc de justiţie, de finanţe, consilieri sau alţii de 
soiul ăsta, ci ele povestesc, în cazul când nu e vorba de 
soldaţi, de oamenii de rând. care duc un trai tihnit. 

Orăşelul Grunwiesel. în care m-am născut şi am 
crescut, este situat în Germania de Sud. E un orăşel ca 
toate celelalte. în centru, o mică piaţă cu o fântină. într-o 
parte clădirea veche a primăriei şi de jur împrejurul pieţei, 
casa judecătorului de pace şi locuinţele negustorilor de 


vază ; în câteva uliţe strimte se înghesuie restul 
muritorilor. Toți se cunosc, fiecare ştie ce se petrece în 
casa vecinului ; şi e destul ca la masa pastorului, a 
primarului sau a doctorului să se servească un fel de 
mâncare în plus, pentru ca la ora prânzului tot oraşul să 
cunoască acest eveniment. După-masă, cucoanele se duc 
unele la altele -<în vizită», cum se spune, şi la o cafea cu o 
felie de cozonac comentează importantul eveniment, 
ajungând la concluzia că pastorul a jucat desigur la loterie 
şi că a câştigat o sumă cu totul necreştinească sau că 
primarul s-a lăsat uns sau că doctorul a primit de la 
farmacist bani buni ca să prescrie reţete cit mai scumpe. 

Şi acum vă puteţi închipui cât de neplăcut a fost 
pentru un orăşel ca Grunwiesel, în care toate erau atât de 
bine rânduite. cind într-o bună zi locuitorii s-au pomenit cu 
un individ despre care nimeni nu ştia de unde vine, ce 
intenţii arc şi din ce trăieşte. Ce-i drept, primarul îi 
controlase paşaportul - act pe care la noi trebuie să-l aibă 
orişicine. 

— Dar ce, e atât de primejdios să umbli pe uliţă ? îl 
întrerupse şeicul pe sclav, că-i nevoie să purtaţi un firman 
al sultanului, pentru a-i ţine pe tâlhari la respect ? 

— Asta nu, stăpâne, răspunse sclavul. Acele hârtii nu 
sperie pe niciun tâlhar, ci ele sunt doar aşa, ca o măsură 
generală de ordine, ca să ştie fiecare cu cine are de-a face. 
Aşadar, primarul controlase paşaportul şi, invitat fiind la o 
cafea în casa doctorului, declarase tuturor că, de la Berlin 
până la Grunwiesel, vizele erau în regulă ; dar că, totuşi, 
era ceva necurat la mijloc, deoarece individul pare cam 
suspect. Cum primarul se bucura de cea mai mare 
consideraţie în oraş, nu e de mirare că din clipa aceea 
străinul a fost privit cu neîncredere. Dealtfel, nici felul lui 
de viaţă nu era de natură să schimbe părerea 
compatrioţilor mei. 

Străinul închirie pentru câţiva ducați de aur o casă 
întreagă, caro până atunci stătuse pustie, ordonă să i se 


aducă o căruţă plină de ustensile ciudate ca sobe, plite, 
borcane mari şi altele asemănătoare, şi începu să trăiască, 
de atunci, în deplină singurătate. Chiar şi mâncarea şi-o 
gătea singur. Nu-i trecea pragul niciun suflet de om, în 
afară de un bătrân din Grunwiesel care-i aducea pâine, 
carne şi zarzavat. Dar nici acesta nu avea voie să pătrundă 
dincolo de vestibul, unde străinul ii lua în primire 
cumpărăturile. 

Eram un băieţaş de vreo sece ani, când străinul se 
stabili în oraşul meu natal ; dar îmi aduc şi azi aminte, de 
parc-ar fi fost ieri, ce nelinişte stârni sosirea lui în 
Grunwiesel. Spre deosebire do ceilalţi bărbaţi, el nu juca 
după-amiaza popice şi nici nu venea seara la berărie să 
comenteze, pufăind din lulea, noutăţile din ziare. în zadar 
îl poftiseră pe rând, la masă sau la câte o cafea, primarul, 
Judecătorul de pace, doctorul şi pastorul : de fiecare dată 
trimitea vorbă că mi poate veni. De aceea unii îl socoteau 
nebun, iar alţii susțineau morţiş că e un vrăjitor. Intre 
timp, eu împlinisem optsprezece ani, pe urmă douăzeci, şi 
în oraş omul acela tot se mai numea «domnul străin». 

Într-o bună zi au nimerit în Grunwiesel nişte oameni 
care aduceau cu ei animale exotice. Emu vagabonzi din 
aceia care colindă cu câte o cămilă care ştie să salute, cu 
câte un urs care dansează sau cu câţiva câini şi maimuțe 
dichisite destul de caraghios în haine de om şi care ştiu să 
facă tot soiul de năzdrăvănii. Oamenii aceştia străbat de 
obicei oraşul în lung şi în lat, se opresc la răspântii şi în 
piaţă, bat toba şi cântă din fluier, făcând o hărmălaie 
nemaipomenită, pun animalele să sară şi să dănţuiască şi 
după aceea adună bani de prin case. Trupa care sosise de 
data asta la Grunwiesel se distingea de altele printr-un 
urangutan extraordinar, aproape cât un stat de om, care 
umbla în două picioare şi se pricepea să facă tot felul de 
giumbuşlucuri. Trupa aceasta de câini şi de maimuțe trecu 
şi prin faţa casei străinului. Acesta, auzind fluierul şi toba, 
se ivi şi el, foarte încruntat la început, îndărătul ferestrei 


cu geamurile înnegrite de vreme. Curând, însă, chipul lui 
deveni mai prietenos şi spre uimirea tuturor streinul 
scoase capul pe fereastră şi începu să râdă din toată inima 
de drăcoveniile urangutanului .La sfârşit îi răsplăti pe 
artişti cu o sumă atât de mare încât tot oraşul vorbi un 
timp numai despre asta. 

În dimineața următoare trupa plecă mai 
departe.Cămila era încărcată cu o sumedenie de coşuri în 
care câinii şi maimuţele se instalaseră la largul lor, în timp 
ce oamenii şi maimuța cea mare veneau în urma ei, pe jos. 
Câteva ceasuri după plecarea lor, străinul ceru să i se 
pregătească diligenta, stărui chiar, spre marea uimire a 
surugiului, să i se pună la dispoziţie o trăsură specială şi 
ieşi din oraş pe aceeaşi poartă, îndreptându-se în aceeaşi 
direcţie în care o luase trupa. Toţi oamenii din orăşel erau 
mâhniţi la gândul că nimeni nu izbutise să afle încotro 
plecase. Se lăsase noaptea când trăsura în care se afla 
străinul se întoarse şi se opri în faţa porţii oraşului. Numai 
că de data asta îl mai însoțea cineva, un individ cu 
marginea pălăriei adânc lăsată peste ochi şi cu o batistă de 
mătase înfăşurată în jurul gurii şi a urechilor. Paznicul se 
socoti obligat să se adreseze noului venit, cerându-i 
paşaportul ; acesta însă îi răspunse cu multă grosolănie, 
mormăind ceva într-o limbă de neînțeles. 

— E nepotul meuzise străinul pe un ton 
prietenos,strecurând câteva piese de argint în ,îna 
paznicului.E nepotul meu şi deocamdată nu prea ştie 
germana.A tras o mică înjurătură în limba lui,fiindcă am 
fost opriţi aici. 

— Bine,dacă e nepotul dumneavoastră,răspunse 
paznicul,se schimbă  socoteala,poate să intre şi fără 
paşaport.Va locui „desigur la dumneavoastră. 

— Bineînţeles,rosti străinul,şi va rămâne probabil 
vreme mai îndelungată în oraş. 

Paznicul nu mai obiectă nimic,astfel încât străinul şi 
nepotul său  pătrunseră în Grunwiesel.În schimb 


primarul „ba chiar tot oraşul ,se declară cam nemulţumit 
de purtarea paznicului.Ar fi putut măcar să ţină minte 
câteva vorbe rostite de nepot;asta le-ar fi înlesnit să afle de 
ce neam erau el şi unchiu- său.Paznicul declară însă 
categoric că nu vorbise nici franceza,nici italiana,că mai 
curând limba aducea a engleză şi că „dacă nu se 
înşela,tânărul domn exclamase parcă 

"God damn”. Numai aşa izbuti bietul om să iasă din 
încurcătură şi-i ajută totodată tânărului să-şi găsească un 
nume. Căci, din clipa aceea, nu se va mai vorbi în tot 
oraşul decât de «tânărul englez». Tânărul englez nu apăru 
însă nici el la jocul de popice şi nici la berărie, în schimb 
nu întârzie să dea în alt fel de furcă paşnicilor cetăţeni din 
Grunwiesel. 

Se întâmpla acum destul de des ca din locuinţa 
străinului, atât de tăcută odinioară, să se audă deodată 
urlete înfiorătoare şi o hărmălaie grozavă, care făcea ca 
lumea să se adune grămadă în faţa porţii şi să rămână aşa, 
cu ochii aţintiţi în sus. îmbrăcat într-un frac roşu şi 
pantaloni verzi» cu părul vâlvoi şi figura înspăimântătoare, 
tânărul englez alerga dintr-o odaie într-alta, trecând prin 
faţa ferestrelor cu o iuţeală de necrezut; bătrânul, 
înfăşurat într-un halat roşu, alerga după el cu o biciuşca în 
mână. Nu-l ajungea întotdeauna, dar uneori cei din stradă 
aveau impresia că l-ar fi nimerit, căci văicăreli jalnice şi 
plesnituri de bici răsunătoare străbăteau până la ei. 
Purtarea aceasta neomenoasă faţă de bietul tânăr stârni ai 
reacţie atât de violentă printre doamnele din Grunwiesel, 
încât îl siliră în cele din urmă pe primar să ia atitudine. El 
scrise străinului un bilet în care îi făcea observaţii destul 
de severe cu privire la asprimea purtării lui faţă de nepot, 
ameninţându-l că, dacă pe viitor se vor repeta scene 
asemănătoare, se va vedea nevoit să-l ia pe tânăr sub 
protecţia lui. 

Cine a fost însă mai uimit decât primarul când, 
pentru prima oară după zece ani, străinul în persoană îşi 


făcu apariţia în casa lui ? ! Bătrânul îşi ceru scuze în 
privinţa purtării sale faţă de nepot şi o explică prin 
însărcinarea primită din partea părinţilor tânărului, care-i 
încredinţaseră educaţia lui... 

— În general, continuă el, e un băiat deştept şi 
iscusit,numai limbile le învaţă cam greu. 

În ce-l priveşte, dorinţa lui cea mai fierbinte e să-şi 
vadă nepotul vorbind germana în mod curent, ca să-şi 
poată permite să-l introducă în societatea bună din 
Grunwiesel; dar cum se descurcă deocamdată aşa de greu 
cu limba, n-are încotro, şi, din când în când, e nevoit să-l 
bată zdravăn. Primarul se consideră pe deplin satisfăcut de 
această explicaţie şi îl sfătui pe bătrân să dea dovadă de 
mai multă blândeţe, iar seara la berărie povesti tuturor că 
rareori i se întâmplase să aibă de-a face cu un om atât de 
instruit şi de simpatic cum e străinul. 

— Păcat numai, adăugă el, că nu prea vine în 
societate ;sper totuşi că, dacă nepotul o să înceapă să 
vorbească puţin germana, o să se arate şi el mai des la 
micile mele întruniri. 

Această măruntă întâmplare schimbă complet opinia 
întregului orăşel. Din clipa aceea, toată lumea începu să-l 
considere pe străin drept un om simpatic, să fie dornică de 
a face mai îndeaproape cunoştinţă cu el şi să găsească 
foarte natural ca, din când în când, să audă urlete fioroase 
răsunând în casa pustie. «îi dă nepotului lecţii de 
germană»-, spuneau cei din Grunwiesel şi nu se mai 
opreau în faţa porţii. După vreo trei-patru luni, lecţiile de 
germană se părea că au luat sfârşit, deoarece bătrânul 
făcu un pas mai departe. în oraş trăia un francez bătrân şi 
prăpădit, care dădea tineretului lecţii de dans. Străinul 
trimise după dânsul şi-i spuse că ar dori să-i înveţe nepotul 
să danseze. îi dădu a înţelege totodată că tânărul e, în 
general, foarte supus, numai în ce priveşte dansul e cam 
încăpățânat; că a învăţat mai înainte cu un alt profesor, dar 
după o metodă atât de ciudată, încât nu se putea înfăţişa în 


felul acesta în societate ; că totuşi nepotul său se 
consideră, tocmai din acest motiv, un dansator desăvârşit, 
deşi figurile pe care le ştie nu au nici cea mai mică 
asemănare cu un vals sau un galop (astea sunt dansuri 
obişnuite din patria mea, stăpâne), ba nici măcar cu o 
«ecoseză» sau cu o «francaise» îi oferi, de altfel, im taler 
de fiecare lecţie, şi profesorul se declară gata să înceapă 
orele cu acest elev îndărătnic. 

— Nimic mai ciudat pe lume, declară bătrânul 
profesor între patru ochi, ca aceste lecţii de dans. Nepotul 
un tânăr frumos pieptănat destul de înalt şi zvelt cu 
picioare cam scurte,e drept apăru într-un frac roşu cu 
pantaloni verzi,largi şi cu mânuşi glace.Vorbea puţin cu 
accent străin şi la începutul orei era politicos şi dansa 
corect,pe urmă însă se apuca pe neaşteptate să facă tot 
felul de giumbuşlucuri 

„figurile cele mai îndrăzneţe şi sărituri năstruşnice, 
care-l făceau pe bătrânul profesor să-şi piardă răsuflarea ; 
dacă încerca să-l mustre, tânărul îşi scotea din picioare 
pantofii săi de dans, atât de eleganti, îi arunca în capul 
francezului şi începea să alerge în patru labe prin cameră. 
Auzind zgomotul, străinul se năpustea pe neaşteptate din 
odaia lui, înfăşurat într-un halat larg, roşu, cu o bonetă de 
hârtie aurită în cap, şi începea să mângâie într-un mod 
destul de nedelicat cu ludul spinarea tânărului. Atunci 
nepotul scotea nişte urlete înspăimântătoare, sărea pe 
mese şi pe cele mai înalte scrinuri, ba se căţăra chiar şi pe 
pervazul ferestrei, bolborosind ceva într-o limbă străină, 
ciudată. Dar bătrânul, înfăşurat în halatul lui cel roşu, nu 
se lăsa înduioşat cu una cu două îl apuca de un pitior, îl 
trăgea înapoi şi îl znopea în bătaie, după care îi strângea 
puţin cravata cu ajutorul unei catarame. Tânărul 
redevenea numaidecât cuminte şi manierat şi lecţia de 
dans urma fără alt incident. 

Când însă profesorul declară că elevul său făcuse 
progrese destul de serioase şi că acum avea nevoie şi de 


muzică, purtarea nepotului suferi o schimbare neaşteptată. 
în casa pustie îşi făcu apariţia un muzicant din oraş, care 
fu invitat să se aşeze pe masa din salon. Profesorul 
reprezenta pe doamna, partenera de dans ; el îmbrăcă o 
rochie de mătase şi se împodobi cu un şal indian, pe carei 
le pregătise bătrânul. Nepotul îl invită la dans şi începură 
să joace ţi să valseze împreună. Dar tânărul se dovedi un 
dansator neobosit, turbat, pe care nici suspinele, nici 
strigătele bătrânului său profesor nu-l puteau convinge să-i 
dea drumul; francezul trebuia să danseze până cădea jos 
istovit sau până când muzicantului îi înţepenea mâna pe 
vioară. Profesorul era pur şi simplu distrus după aceste 
ore, dar deşi declara zilnic că e ferm hotărât să nu mai 
calce pragul casei pustii, talerul pe care-l primea de 
fiecare dată cu aceeaşi punctualitate şi vinul bun pe care i- 
l oferea unchiul îl determinau să vină mai departe. 

Localnicii din Grunwiesel priveau însă lucrurile altfel 
decât francezul Ei erau de părere că tânărul avea o 
adevărată vocaţie pentru viaţa de societate, iar sexul slab - 
care se plângea de lipsa cavalerilor - se bucura la gândul 
că iarna viitoare va avea la dispoziţie un dansator atât de 
sprinten. 

Intr-o dimineaţă, servitoarele care se întorceau de la 
piaţă aduseră la cunoştinţa stăpânelor lor un eveniment 
extraordinar, 

— În faţa casei pustii, afirmau de, a fost văzut un 
cupeu splendid, la care erau înhămaţi nişte cai frumoşi ; 
un lacheu în livrea luxoasă aştepta la uşa cupeului. La un 
moment dat, poarta casei pustii s-a deschis şi doi domni 
eleganţi şi-au făcut apariţia ; unul dintre ei era, probabil, 
străinul, iar celălalt, nepotul lui, cel care a învăţat aşa de 
greu germana şi dansa aşa de nebuneşte. Amândoi s-au 
urcat în trăsură, lacheul s-a instalat îndărătul ei şi trăsura 
a pornit, închipuiţi-vă ! da, a pornit drept spre casa 
primarului. 

Îndată ce cucoanele auziră asemenea veşti din gura 


servitoarelor lor, îşi azvârliră cât colo şorţurile de 
bucătărie şi bonetele de o curăţenie cam îndoielnică şi se 
apucară să se gătească. 

— Căci, spuneau ele, adresându-se celorlalţi membri 
ai familiei şi întorcând casa pe dos ca să facă curăţenie în 
salonul care, în mod obişnuit, servea şi altor scopuri, nu 
încape nicio Îndoială că străinul a început să-şi scoată 
nepotul în lume. Nătărăul ăla bătrân n-a binevoit în zece 
ani de zile să pună o singură dată piciorul în casa noastră, 
dar trebuie să i-o trecem cu vederea de dragul lui nepotu- 
său, care pare să fie un tânăr fermecător. 

Aşa spuneau cucoanele şi-şi dăscăleau fiii şi fiicele să 
se poarte cuviincios când vor veni străinii, să aibă o ţinută 
frumoasă şi să se exprime mai elegant ca de obicei. 
Cucoanele din Grunwiesel ştiau ele ce spun, căci bătrânul 
şi nepotul său dădură într-adevăr o raită prin casele din 
oraş pentru a câştigă bunăvoința mai multor familii. 

Nimeni nu se mai gândea decât la cei doi străini ; 
toată lumea îşi manifesta regretul de a nu fi avut plăcerea 
să facă mai devreme cunoştinţă cu ei. Bătrânul se înfăţişa 
ca un om demn şi foarte aşezat; e drept că avea obiceiul să 
cam zâmbească ori de câte ori spunea câte ceva, astfel 
încât nu puteai fi niciodată sigur dacă vorbeşte serios sau 
glumeşte, dar  reflecţiile lui asupra vremii, asupra 
împrejurimilor şi asupra distracţiilor din timpul verii, sus, 
la crama de pe deal, erau atât de înțelepte şi de judicioase, 
încât toţi îl ascultau încântați. Dar nepotul ! El vrăji pe 
toată lumea, cuceri inimile tuturor. E drept că, în ce 
priveşte fizicul, nu puteai spune că avea un obraz frumos ; 
partea inferioară, în special bărbia, era foarte 
proeminentă, culoarea pielii era prea întunecată, uneori 
făcea tot felul de strâmbături ciudate, alteori închidea 
ochii şi rânjea cu dinţii afară, totuşi opinia publică declară 
în unanimitate că avea nişte trăsături extrem de 
interesante. Avea o neobişnuită mobilitate şi vioiciune în 
mişcări. 


Hainele, ce-i drept, îi atârnau cam curios pe trup, dar 
totul îi venea admirabil ; se plimba cu multă însufleţire 
prin cameră, se trântea ici pe câte o canapea, colo într-un 
fotoliu şi-şi întindea picioarele. Dar toate aceste năravuri, 
care la un alt tânăr ar fi fost considerate vulgare şi 
necuviincioase, treceau drept geniale când era vorba de 
nepot. 

— Ce vreţi, e englez, spuneau oamenii, aşa sunt ei; 
un englez e în stare să se tolănească pe o canapea şi să 
adoarmă fără să-i pese că zece cucoane n-au unde să şadă 
şi stau în picioare în jurul lui; unui englez nu trebuie să-i 
iei aşa ceva în nume de rău. 

În schimb, faţă de unchiul său se arăta foarte supus ; 
căci îndată ce începea să se învârtească prin odaie sau să- 
şi urce picioarele pe scaun - lucru ce-i făcea o deosebită 
plăcere - o privire severă a acestuia îl punea numaidecât la 
respect. Şi cum să i-o fi luat în nume de rău când, oriunde 
se ducea, unchiu-său spunea stăpânei casei: 

— Nepotul meu e încă grosolan şi necioplit, dar eu 
îmi pun mari speranţe în societatea din Grunwiesel ca să-l 
formeze şi să-l şlefuiască aşa cum trebuie. Şi când spun 
asta, mă gândesc în special la dumneavoastră, scumpă 
doamnă. 

Aşa îşi făcu nepotul intrarea în lume şi nimeni în tot 
oraşul nu mai vorbi în ziua aceea şi în zilele următoare 
decât despre el. Dar străinul nu se mulţumi cu atât; el 
părea să-şi fi schimbat cu desăvârşire concepţiile şi felul 
de viaţă. în fiecare după-masă urca cu nepotu-său sus pe 
deal, la berăria dintre stânci, unde toţi domnii distinşi din 
Grunwiesel veneau să bea bare şi să joace popice. Nepotul 
se dovedi un adevărat maestru în acest joc, căci de fiecare 
dată răsturnă cel puţin cinci-şase popice ; numai că, din 
când în când, ai fi zis că a intrat în el un duh necurat. Aşa; 
de exemplu cine ştie ce putea să-i trăsnească prin minte şi, 
ca o Săgeată cu bila în popice, stârnind o zarvă nebună, iar 
atunci când dobora regina sau regele, se azvârlea deodată, 


fără să-i pese de frumoasa lui frizură, cu capul în jos şi cu 
picioarele în sus ; sau, când trecea vreo trăsură, se 
năpustea cât ai zice peşte pe acoperişul ei şi începea să se 
schimonosească în tot felul; făcea aşa o bucată de drum şi 
apoi se întorcea într-un picior în mijlocul celorlalţi. 

În asemenea ocazii, unchiul său cerea scuze 
primarului şi restului societăţii pentru proasta creştere a 
nepotului; ei râdeau însă, puneau toate pe socoteala 
tinereţii sale, îl asigurau pe bătrân că la vârsta asta 
fuseseră şi ei tot aşa de zburdalnici şi continuau să 
manifeste faţă de tânărul zvăpăiat - cum îl numeau ei - o 
nemărginită afecţiune. 

Se întâmpla însă uneori să-i necăjească serios, totuşi 
nimeni nu îndrăznea să spună un cuvânt, căci tânărul 
englez trecea drept un model de cultură şi de inteligenţă. 
Străinul obişnuia să frecventeze seara, în tovărăşia 
nepotului său, birtul «La cerbul de aur» din orăşel. Deşi 
nepotul era încă foarte tânăr, se purta ca un om în vârstă, 
adică se instala în faţa paharului, îşi punea o pereche de 
ochelari imenşi şi scotea din buzunar o pipă straşnică, pe 
care o aprindea, pufăind mai mult fum decât toţi ceilalţi. 
Când se discutau veştile din gazetă; când se vorbea despre 
război şi despre pace, şi doctorul îşi exprima o părere, iar 
primarul alta, uimindu-i pe ceilalţi cu înaltele lui 
cunoştinţe politice, se întâmpla că, din senin, nepotul se 
declara complet de altă părere atunci lovea în masă cu 
mâna veşnic înmănuşată şi dădea limpede a înţelege 
primarului şi doctorului că habar n-au de această 
chestiune, că el are cu totul alte informaţii, vederi mult 
mai adânci ; apoi îşi exprima într-o germană curioasă, 
stricată, propriile sale opinii care, spre marele necaz al 
primarului, erau primite toate cu admiraţie de cei din jur ; 
căci, bineînţeles, în calitatea lui de englez, trebuia să 
cunoască situaţia mai bine decât ei. 

Dacă, plini de o mânie pe care se căzneau cu grijă s-o 
ascundă, primarul şi doctorul se instalau după aceea în 


faţa unei table de şah, nepotul se apropia de ei, privea cu 
ochelarii lui imenşi peste umerii primarului, îşi manifesta 
dezaprobarea faţă de cutare sau de cutare mişcare şi îi 
explica doctorului în ce chip ar fi trebuit să procedeze, în 
timp ce cei doi domni fierbeau de furie în sinea lor. Dacă 
primarul îl invita apoi, supărat, la o partidă, doritor să-l 
facă mat - căci se consider? 

cu toată convingerea drept un al doilea Filidor - 
străinul cel bătrân se grăbea să-i strângă nepotului cravata 
mai tare în jurul gâtului, după care el devenea amabil, 
manierat şi îl făcea mat pe primar. 

în Grunwiesel se jucau cărţi aproape în fiecare seară 
- partida la o jumătate de creiţar - dar nepotul găsea că 
asta e o sumă derizorie, arunca cu talerii şi cu galbenii, 
afirma că nimeni nu ştie să joace ca el şi nu-i împăca în 
cele din urmă pe domnii jigniţi decât pierzând sume 
fantastice. Dealtfel, ei nu-şi făceau niciun fel de scrupule 
să câştige bani mulţi de la el, căci «E englez, asta 
înseamnă că e dintr-o familie bogată», spuneau ei şi vârau 
galbenii în buzunar. 

în felul acesta, nepotul străinului ajunse în Scurt timp 
să se bucure de o mare autoritate în oraş şi în întreaga 
provincie. Nimeni nu-şi amintea să fi văzut vreodată un 
tânăr de acest gen în Grunwiesel; era cea mai stranie 
apariţie cu putinţă. Nimeni n-ar fi putut spune că nepotul 
luase vreodată şi alte lecţii în afară de cele de dans. în 
materie de latină şi greacă era, cum s-ar spune, tămâie. 
Odată, cu prilejul unui joc de societate în casa primarului, 
când îi veni rândul să scrie şi el ceva, se descoperi că nu 
ştia nici măcar să se iscălească. Cât despre geografie, i se 
întâmpla să spună cele mai uluitoare bazaconii (îi era 
totuna dacă muta un oraş german în Franţa sau unul danez 
în Polonia); nu citise, nu învățase nimic şi pastorul clătina 
din cap cu gravitate când se gândea la ignoranţa grosolană 
a tânărului. Totuşi lumea era încântată de tot ce făcea, de 
tot ce spunea, căci ţinea cu neruşinare să aibă totdeauna 


dreptate şi-şi termina frazele spunând : 

— Eu ştiu mai bine decât voi ! 

Sosi iarna şi faima nepotului crescu. în absenţa lui, 
orice întrunire devenea plicticoasă. Când un om serios 
spunea ceva, cei din jur începeau să caşte ; dar era de 
ajuns ca nepotul să rostească în germana lui stricată cea 
mai mare tâmpenie, ca toată lumea să fie numai urechi. Se 
descoperi acum că acest excelent tânăr era şi poet, astfel 
încât rareori trecea o seară fără ca el să nu scoată vreo 
hârtie din buzunar şi să citească nişte sonete. Unii 
susțineau, e drept, că versurile sale sunt proaste, iar alţii 
că pe unele din ele le-ar mai fi citit undeva. Dar nepotul 
nu-şi pierdea cumpătul şi continua să citească, subliniind 
frumuseţea versurilor sale şi culegând de fiecare dată 
ropote de aplauze. 

Adevăratul său triumf îl constituiau însă balurile din 
Grunwiesel. Nimeni nu dansa atât de neobosit şi cu atâta 
repeziciune, nimeni nu făcea salturi atât de îndrăzneţe şi 
de elegante (şi el. La aceasta se adăuga şi faptul că unchiul 
său îl îmbrăca totdeauna admirabil şi după ultima modă şi, 
cu toate că hainele nu-i veneau chiar ca turnate pe trup, 
lumea găsea că totul îi sade foarte bine. Domnii, ce-i drept, 
erau oarecum jigniţi de obiceiurile noi pe care le 
inaugurase el la dans. Tradiţia era ca primarul în persoană 
să deschidă balul şi tinerii cei mai distinşi aveau dreptul 
să-şi rezerve celelalte dansuri; de când însă apăruse 
străinul, totul se schimbase. Fără multă discuţie, lua de 
mână pe doamna cea mai apropiată, se instala cu ea la un 
loc de frunte, făcea ce poftea şi era domn, stăpân şi rege al 
balului. Cum însă cucoanele găseau aceste maniere 
excelente şi agreabile, domnii nu puteau obiecta nimic. 

Balurile acestea păreau să-i producă unchiului său 
cea mai mare satisfacţie ; ţinea tot timpul ochii aţintiţi 
asupra tânărului, zâmbea mereu în sine şi, când toată 
lumea se îmbulzea în jurul lui ca să-l felicite pentru 
bunacuviinţă şi frumoasele maniere ale nepotului său, nu- 


şi mai încăpea în piele de bucurie, izbucnea în hohote 
vesele de râs şi părea cam într-o ureche ; oamenii puneau 
aceste izbucniri ciudate pe seama afecțiunii lui faţă de 
nepot şi le găseau fireşti. Când şi când, însă, autoritatea lui 
părintească trebuia să intre în acţiune ; căci, din senin, în 
mijlocul unui dans grațios, se întâmpla ca nepotul să facă o 
săritură îndrăzneață până pe estrada rezervată orchestrei, 
să smulgă contrabasul din mâna muzicantului şi să înceapă 
să scârţâie cu el într-un chip înfiorător; sau se răsturna 
dintr-o dată cu capul în jos şi dansa în mâini, cu picioarele 
întinse în aer. Atunci unchiul îl lua deoparte, îl mustra cu 
severitate şi-i strângea şi mai tare cravata în jurul gâtului, 
până redevenea cuviincios. 

Aşa se purta nepotul în societate şi la baluri. Dar 
după cum se întâmpla cu toate obiceiurile, cele rele se 
răspândesc mai repede decât cele bune şi orice modă nouă 
şi curioasă, oricât ar fi ea de ridicolă, are o mare putere de 
contagiune printre cei tineri care n-au avut încă ocazie să 
mediteze asupra lor şi mei asupra lumii. Aşa s-a întâmplat 
în Grunwiesel cu nepotul şi cu obiceiurile lui ciudate. Şi 
anume, când tinerii din oraş observară că stângăcia, râsul 
lui grosolan, palavrele şi răspunsurile obraznice pe care le 
dădea celor mai în vârstă stârneau aprobare şi nu dojana, 
ba chiar erau considerate foarte spirituale, fiecare dintre 
ei îşi făcu următoarea socoteală : 

<<În loc să fiu şi eu un astfel de pierde-vară 
spiritual, fără nicio bătaie de cap. Până atunci fuseseră 
nişte băieţi harnici şi iscusiţi ; acum însă începeau să-şi 
pună întrebarea : 

— «La ce bun să înveţi dacă poţi ajunge mult mai 
departe fără să ai habar de nimic ?» Drept urmare aruncau 
cât colo cărţile şi se apucau să hoinărească toată ziulica 
prin pieţe şi pe uliţe. Până atunci fuseseră amabili şi 
politicoşi faţă de toată lumea, nu vorbeau neîntrebaţi şi 
răspundeau de fiecare dată pe un ton cuviincios şi modest; 
acum se amestecau printre oamenii maturi, intrau în 


vorbă, îşi expuneau părerile, îşi permiteau să-i râdă în nas 
primarului când spunea câte ceva şi afirmau că ei cunosc 
chestiunea mult mai bine. 

Până atunci, tineretul din Grunwiesel dispreţuia 
grosolănia şi vulgaritatea. Acum însă cântau cu toţii tot 
felul de cântece neruşinate, pufăiau din nişte pipe imense 
şi frecventau cârciumile cele mai dezgustătoare ; ba îşi mai 
cumpărau - deşi aveau ochi foarte buni - ochelari cu sticle 
uriaşe, pe care- i puneau pe nas, convinşi fiind că de acum 
înainte erau ceea ce se cheamă nişte oameni făcuţi; căci 
asta le dădea o mare asemănare cu vestitul nepot. La ei 
acasă, sau când se duceau undeva în vizita, se tolăneau cu 
cizmele pe canapea, se legănau cu scaunul când erau într- 
o societate aleasă sau îşi sprijineau obrajii în pumni, cu 
amândouă coatele pe masă, lucru care le părea fermecător. 
în zadar le spuneau mamele şi prietenii ca purtarea lor e 
prostească şi necuviincioasă ; ei citau numaidecât 
exemplul strălucit al nepotului. în zadar încercau să le 
explice că acestuia i se putea trece cu vederea o anumită 
grosolănie, justificată prin originea sa engleză; tinerii din 
Grunwiesel susțineau că au acelaşi drept ca orice bun 
englez să fie prostcrescuţi într-un chip spiritual. Pe scurt, 
ţi se rupea inima văzând cum, datorită exemplului prost al 
nepotului, moravurile şi frumoasele obiceiuri ale întregului 
oraş se duceau de râpă. 

Dar tinerii noştri nu avură răgaz să se bucure prea 
mult de această viaţă nouă de derbedei, căci întâmplarea 
următoare schimbă dintr-o dată toată situaţia. 

Seria petrecerilor de iarnă urma să se încheie cu un 
mare concert executat atât de orchestra oraşului, cât şi de 
câţiva talentaţi prieteni ai muzicii din Grunwiesel. Primarul 
cânta la violoncel, doctorul era un maestru al fagotului, 
farmacistul - deşi fără o tehnică deosebită,sufla din flaut, 
nişte domnişoare din oraş învăţaseră câteva arii şi totul 
era admirabil pregătit. La un moment dat, străinul cel 
bătrân îşi exprimă părerea că, deşi concertul se anunţa 


remarcabil, lipsa unui duet se făcea evident simțită, căci la 
orice concert era indispensabil să se execute şi o bucată 
muzicală de acest gen. Observaţia produse oarecare 
nedumerire : fiica primarului avea într-adevăr o voce de 
privighetoare, dar unde să găseşti un bărbat care să cânte 
cu ea ? în cele din urmă hotărâră să recurgă la bătrânul 
organist, care fusese pe vremuri un bas admirabil, când 
străinul declară că nu era nevoie, fiindcă nepotul lui cânta 
foarte bine. 

Descoperirea acestei noi calităţi a tânărului îi uimi pe 
toţi; i se ceru să facă o mică probă şi, abstracţie făcând de 
câteva apucături ciudate, justificate prin originea lui 
englezească, nepotul cântă ca un înger. Trecură în grabă la 
exersarea duetului şi, în cele din urmă, veni şi seara în 
care urechile locuitorilor din Grunwiesel aveau să fie 
desfătate de muzica executată la concert. 

Din nenorocire, străinul cel bătrân se îmbolnăvi şi nu 
putu să asiste la triumful nepotului său ; el avu însă grijă 
să-i dea primarului - care-l vizită cu puţin înainte de 
începerea concertului - câteva indicaţii cu privire la 
tânărul englez. 

— E un băiat tare de treabă, spuse el, numai că 
uneori îi vin nişte toane sucite şi poate să facă cine ştie ce 
prostii; îmi pare tare rău că nu pot veni şi eu la concert, 
fiindcă mie îmi ştie de frică şi ştie el de ce ! Mă grăbesc să 
spun, spre cinstea lui, că nu o face din rea-voinţă, ci poate 
mai curând dintr-un impuls fizic, explicabil prin întreaga 
lui constituţie. Şi atunci, vă rog, domnule primar, dacă îl 
apucă cumva cine ştie ce nebunie, dacă se repede la vreun 
pupitru de note sau ţine cu tot dinadinsul să scârţâie la 
contrabas sau face alte pozne de felul ăsta, fiţi bun şi daţi-i 
puţin drumul la cravată ; în caz că nu se potoleşte nici aşa, 
puteţi să i-o scoateţi de tot; să vedeţi ce cuminte şi 
politicos devine numaidecât. 

Primarul mulţumi bolnavului pentru încrederea ce-i 
arăta şi-i făgădui să facă aşa cum îl sfătuise, dacă va fi 


nevoie. 

Sala de concert era ticsită ; tot oraşul, ba chiar şi cei 
din împrejurimi, erau de faţă. Vânători, pastori, 
funcţionari, fermieri şi alţii, locuind până la distanţe de trei 
ore de drum, se grăbiseră să participe, însoţiţi de 
numeroasele lor familii, doritori să se împărtăşească, 
alături de cei din Grunwiesel, din această desfătare. 
Orchestra oraşului se prezentă excelent ; după aceea urmă 
bucata executată la violoncel de primar, acompaniat la 
flaut de farmacist ; organistul cântă apoi o arie de bas, 
primită cu aplauze unanime, iar doctorul îşi arătă 
măiestria la fagot, stârnind şi el entuziasmul tuturor. 

Prima parte a concertului se încheie şi fiecare 
aştepta cu încordare partea a doua, în care tânărul străin 
trebuia să cânte duetul împreună cu fiica primarului. 
Nepotul, care purta un costum impecabil, atrăsese încă de 
la început atenţia întregii asistenţe asupra lui. Se instala, 
fără multă vorbă, în confortabilul fotoliu destinat unei - 
contese din vecinătate, îşi întinse fără jenă picioarele, duse 
la ochi un binoclu imens de care se folosea în afară de 
ochelarii lui uriaşi, ca să măsoare toată lumea din cap 
până în picioare, şi începu să se joace cu un zăvod mare, 
pe care II adusese în sală, deşi acest lucru era strict 
interzis. Contesa, pentru care fusese pregătit fotoliul, sosi 
şi ea, dar nepotul nu arătă nici cea mai mică intenţie de a-i 
ceda locul; dimpotrivă, se instala şi mai comod şi nimeni 
nu îndrăzni să-i facă vreo observaţie. Distinsa doamnă fu 
nevoită să se aşeze, foarte supărată, pe un scaun de paie 
dintre cele mai ordinare, alături de celelalte cucoane din 
oraş. 

In timp ce primarul şi apoi organistul îşi arătau 
măiestria, şi după aceea, în timp ce doctorul improviza la 
fagot, ascultat de public cu răsuflarea tăiată, nepotul 
poruncea câinelui să-i aducă batista sau flecărea cu glas 
tare cu vecinii săi, în aşa fel încât cei ce nu-l cunoşteau 
erau uluiţi de purtarea lui curioasă. 


Nu-i de mirare deci că toată asistenţa ardea de 
nerăbdare să vadă cum avea să decurgă duetul său. Partea 
a doua începu cu o bucată scurtă, executată de orchestră ; 
apoi primarul se apropie împreună cu fiica sa de tânăr, îi 
întinse nişte note şi-i spuse : 

— Musiu ! Aţi vrea să cântaţi acuma duetul ? 

Nepotul izbucni în râs, rânji cu dinţii afară, sări în 
sus şi se îndreptă, urmat de ceilalţi doi, spre estradă ; 
toată lumea aştepta cu răsuflarea tăiată. Organistul bătu 
tactul şi-i făcu semn nepotului să înceapă. 

Acesta se uită la note prin ochelarii săi uriaşi şi 
scoase câteva sunete oribile, jalnice.Organistul îi strigă: 

— Două tonuri mai jos, scumpul meu, ia-l pe do, te 
rog,ia-lpe do! 

Dar în loc să-l ia pe do, nepotul îşi scoase o gheată şi 
i-o aruncă organistului în cap cu atâta putere, încât pudra 
din peruca bietului om începu să se spulbere în jur. Atunci 
primarul îşi spuse : «Aha ! Iar l-au apucat pandaliile » Apoi 
sări în sus, îl luă de gât şi-i desfăcu puţin cravata. Dar asta 
strică şi mai mult lucrurile. Tânărul încetă să mai 
vorbească germana, începu să bolborosească nişte cuvinte 
ciudate, pe care nimeni nu le înţelegea, şi să facă salturi 
mari. Desperat.de acest incident neplăcut, primarul se 
gândi cu groază că tânărului i se întâmplase cu siguranţă 
ceva cu totul deosebit, şi se hotări să-i desfacă de tot 
cravata. Dar abia îşi realizase intenţia, că rămase 
încremenit de spaimă : pielea de pe gâtul nepotului nu era 
de om şi nu avea nici culoarea obişnuită, ci era o blană de 
un cafeniu închis ; în aceeaşi clipă, el începu să facă salturi 
din ce în ce mai mari şi mai ciudate, îşi înfipse mâinile 
înmă- nuşate în păr şi, după ce-şi scoase mănuşile, se porni 
să-l smulgă şi... Dumnezeule ! părul acesta frumos era o 
perucă, pe care i-o azvârli primarului în faţă, şi capul lui 
rămase gol, acoperit de aceeaşi blană cafenie. 

Tânărul se năpusti peste mese şi peste bănci, trânti 
la pământ pupitrele pentru note, sfărâma viorile şi 


clarinetele şi părea complet înnebunit. 

—  Prindeţi-l, prindeţi-l, striga primarul scos din 
fire, şi-a ieşit din minţi, prindeţi-l! 

Dar asta nu era lucru uşor, căci smintitul, care îşi 
scosese mănuşile, acum sărea cu ghearele la oameni, 
zgâriindu-le feţele în mod jalnic. În cele din urmă, un 
vânător îndrăzneţ izbuti să pună mina pe el şi să-i 
imobilizeze lungile braţe, în aşa fel încât nu mai putea 
decât să dea din picioare, să rida şi să răcnească cu o voce 
răguşită. Lumea se strânsese în jur, cu ochii aţintiţi asupra 
ciudatului tânăr care acum nu mai semăna deloc a om. Dar 
un domn învăţat din împrejurimii proprietar al unui mic 
muzeu de istorie naturală şi al unui mare număr de 
animale împăiate, se apropie, îl privi cu atenţie şi strigă 
plin de uimire: 

— Dumnezeule mare, dar bine, doamnelor şi 
domnilor,cum aduceţi dumneavoastră un astfel de animal 
în societate? 

Asta e o maimuţă, Homo-Troglodytes Linnaei. Sunt 
dispus să dau imediat şase taleri pe el, dacă mi-l cedaţi, şi 
să-l împăiez pentru muzeul meu! 

Cine poate descrie uimirea cetățenilor din 
Grunwiesel, când auziră aceste cuvinte ? 

— Cum ? O maimuţă, un urangutan în mijlocul nostru 
? 

Tânărul străin nu e decât o maimuță ordinară ? 
strigau ei, privindu-se unul pe altul, complet năuciţi de 
uimire. 

Nimănui nu-i venea să-şi creadă urechilor, bărbaţii 
începură să examineze animalul îndeaproape, dar situaţia 
rămânea neschimbată ; era o maimuţă şi nimic mai mult. 

— Dar cum e posibil aşa ceva ? strigă primăreasa. A 
citit de atâtea ori versuri la mine în casă, a mâncat ca toţi 
oamenii la mine la masă ! 

— Cum !? se înfurie soţia doctorului. Cum aşa !? A 
fost de atâtea ori invitat la mine la cafea, a discutat 


chestiuni savante cu soţul meu, a fumat! 

— E imposibil! strigau bărbaţii. A jucat popice cu noi, 
sus, la berăria dintre stânci, şi a discutat politică întocmai 
ca oricare dintre noi! 

— Şi cum se poate ? se văicăreau cu toţii. A dansat la 
toate balurile ! O maimuţă ? Cum se poate să fie o 
maimuţă ? E o minune, e o vrajă ! 

— Desigur, e o vrajă, e ceva drăcesc, mai spuse şi 
primarul, scoțând la iveală cravata nepotului sau mai bine- 
zis a maimuţei. Priviţi, în cravată se găseşte taina care-l 
făcea simpatic în ochii noştri. E o fâşie elastică de 
pergament cu tot felul de semne curioase pe ea. Mi se pare 
chiar că e scrisă în limba latină ; nu poate nimeni s-o 
descifreze ? 

Pastorul, care era un om învăţat şi care pierduse 
multe partide de şah jucând cu nepotul, se apropie, 
examina pergamentul şi spuse : 

— Dar de unde ! Numai literele sunt latine şi iată ce 
înseamnă : 


«Maimuţa asta e poznaşă, 
De muşcă-n măr e buclucaşă». 


Da, da, continuă el, e o înşelătorie infernală, un fel de 
vrajă, care se cuvine pedepsită în mod exemplar. Primarul 
era de aceeaşi părere ; prin urmare se îndreptă 
numaidecât spre casa străinului, care era. desigur, un 
vrăjitor, în timp ce şase soldaţi purtau maimuța ; era 
hotărit să-i ia pe loc un interogatoriu. Ajunseră în faţa 
casei pustii, înconjurați de o mulţime imensă, căci toată 
lumea voia să vadă ce o să se întâmple mai departe. Bătură 
în uşa casei, sunară, dar în zadar, nimeni nu se arătă. 
Primarul, care nu-şi mai putea stăpâni mânia. Porunci să 
se spargă uşa şi pătrunse în camerele străinului. Aici însă 
nu mai găsi decât câteva vechituri. Străinul dispăruse. Pe 
masa lui de lucru se afla o scrisoare mare, sigilată, 


adresată primarului, care se grăbi s-o deschidă. lată ce 
conţinea ea : 


Scumpi concetăţeni din Grunwiesel, când veţi citi 
aceste rânduri, nu voi mai fi printre voi şi veţi fi aflat de 
mult cine e şi de unde vine iubitul meu nepot. Aş dori ca 
gluma pe care mi-am permis-o să vă servească de 
învăţătură ; pe viitor, lăsaţi în pace un străin care vrea să 
trăiască după bunul lui plac. în ce mă priveşte, eu mă 
simţeam mult prea bine singur, ca să mă asociez veşnicelor 
voastre palavre, obiceiurilor voastre stupide, 
caraghioslâcurilor voastre. De aceea am crescut un tânăr 
urangutan, pe care l-am oferit în locul meu afecțiunii 
voastre. 

Rămâneţi cu bine şi însuşiţi-vă, dacă puteţi, această 
învăţătură». 

Cei din Grunwiesel se făcuseră de râs în faţa întregii 
ţări. Singura lor mângâiere era că fuseseră puşi în faţa 
unor situaţii supranaturale. Dar cel mai mult se ruşinau 
tinerii din oraş, care imitaseră obiceiurile urâte şi 
năravurile maimuţei. Din clipa aceea nu-şi mai sprijiniră 
niciodată coatele pe masă, nu se mai legănară cu scaunele, 
încetară să vorbească neîntrebaţi, lepădară ochelarii şi 
redeveniră amabili şi cuviincioşi ; iar dacă după aceea 
reapăreau la câte unul obiceiuri urâte sau caraghioase, cei 
din Grunwiesel se grăbeau să spună : 

— E o maimuţă ! 

Dar maimuta adevărată, maimuța care jucase vreme 
atât de îndelungată rolul unui tânăr cuconaş, a fost 
predată proprietarului muzeului de istorie naturală. Acesta 
o lasă să umble prin curte, o hrăneşte şi o arată străinilor 
ca pe o curiozitate : la el a rămas până în ziua de azi. 

Când robul sfârşi, în sală izbucniră râsete şi tinerii 
râseră şi ei. 

— Între aceşti oameni trebuie să fie unii foarte 
ciudaţi, zise unul din ei. într-adevăr, mă simt mai bine la 


şeicul-muftiu din Alexandria decât cu preotul, primarul şi 
nevestele neghioabe din Grunwiesel ! 

— Ai vorbit drept, de bună seamă, încuviinţă tânărul 
negustor. N-aş vrea să stau pentru nimic în lume în 
străinătate. Pentru un turc sau un persan trebuie să fie 
îngrozitor să trăiască acolo. 

— Asta o s-o auziţi îndată, făgădui bătrânul. După 
câte mi-a spus supraveghetorul robilor, tânărul acela 
frumos ne va povesti o grămadă de lucruri din Franţa, căci 
a fost acolo multă vreme, deşi e musulman din naştere. 

— Care, acela din ultimul rând ? într-adevăr, e păcat 
că şeicul îi dă drumul ! E cel mai frumos rob din toată ţara. 
Priviţi ce chip îndrăzneţ, ce ochi şi ce trup frumos are ! Ar 
putea să folosească la munci uşoare, să gonească muştele 
sau să poarte narghileaua. E o plăcere să ai o asemenea 
îndeletnicire şi, fără îndoiala, un astfel de rob e podoaba 
unei case. îl are numai de trei zile şi vrea să-i dea drumul ? 
E o prostie, mare păcat! 

— Nu-l judecaţi pe acela care e mai înţelept decât tot 
Eghipetul ! vorbi moşul cu tâlc. Nu v-am spus mai înainte ? 
Ii di drumul fiindcă nădăjduieşte să câştige prin aceasta 
binecuvântarea lui Alah. Ziceţi că e frumos şi voinic ; într- 
adevăr aşa e. Fiul şeicului, fie ca Profetul să-l aducă înapoi 
în casa părintească, fiul şeicului era şi el un băiat frumos şi 
trebuie să fie acum mare şi voinic. Vreţi să-şi 
precupeţească aurul şi să dea drumul unui rob schilod, 
nădăjduind că-şi va recăpăta astfel fiul ? Cine vrea să facă 
ceva în viaţă s-o facă bine, sau deloc ! 

— Priviţi ! Ochii şeicului sunt aţintiţi asupra acestui 
rob. Am băgat de seamă lucrul acesta, urmărindu-l toată 
seara. în timpul povestirii, privirea lui se îndrepta mereu 
spre tânăr şi se oprea pe chipul lui mândru. Desigur că-i 
pare rău să-i dea totuşi drumul. 

— Nu gândi astfel despre el ! Crezi că-i pasă de o mie 
de galbeni, când adună în fiecare zi de trei ori pe atât ? 
zise bătrânul. Dar dacă privirea lui se opreşte cu durere 


asupra tânărului, de bună seamă că se gândeşte la fiul său, 
care tânjeşte între străini, şi se întreabă dacă nu s-o afla şi 
acolo vreun om milostiv care să-l răscumpere şi să-l trimită 
îndărăt la taică-său. 

— Se poate să ai dreptate, răspunse tânărul negustor, 
şi mi-e ruşine că nutresc întotdeauna gânduri rele şi 
josnice despre oameni, în loc, cum e mai bine, să am, ca 
dumneata, gânduri frumoase. Şi totuşi oamenii sunt 
îndeobşte răi; nu eşti de aceeaşi părere şi dumneata, 
moşule ? 

— Tocmai pentru că nu sunt de părerea asta, prefer 
să nutresc gânduri bune despre oameni, răspunse 
bătrânul. A fost o vreme când am simţit şi eu ca voi. 
Trăiam de pe o zi pe alta, auzeam tot felul de lucruri rele 
despre oameni, am suferit eu însumi multe neajunsuri de 
pe urma lor şi aşa am început să gândesc că toţi oamenii 
sunt răi. Dar deodată mi-a venit în minte că Alah, care e pe 
cât de înţelept pe atât de drept, n-ar putea îngădui ca 
asemenea făpturi ticăloase să vieţuiască pe acest frumos 
pământ. Am cugetat la tot ce-am văzut, la tot ce-am 
pătimit, şi iată că, până atunci, trecusem la răboj numai 
faptele rele, dar pe cele bune le uitasem. Nu băgasem de 
seamă când vreunul săvârşea o faptă milostivă, mi se 
părea firesc că familii întregi duc o viaţă plină de virtute şi 
sunt totdeauna de partea dreptăţii; dar cum auzeam de 
răutăţi, de cruzimi, mi le întipăream numaidecât în minte. 
Acum m-am schimbat; am început să privesc în jur cu alţi 
ochi; eram bucuros când vedeam că bunătatea nu 
înfloreşte chiar atât de rar cum crezusem la început; nu 
mă mai opream cu atâta atenţie la faptele mele sau, în tot 
cazul, nu le mai găseam atât de grozave. în felul acesta am 
învăţat să iubesc oamenii, am învăţat să gândesc despre ei 
numai lucruri bune, şi de atunci, mulţi ani de-a rândul, m- 
am înşelat mai rar când vorbeam pe cineva de bine sau 
când spuneam despre cineva că e zgârcit, sau josnic, sau 
nelegiuit. 


La aceste cuvinte bătrânul fu întrerupt de 
supraveghetorul robilor, care se apropie de el şi-i spuse : 

— Stăpânul meu, şeicul din Alexandria, Aii Banu, a 
văzut cu plăcere că te afli în casa lui şi te pofteşte să te 
apropii şi să te aşezi lângă el. 

Nu mică a fost mirarea tinerilor, văzând câtă cinste i 
se făcea bătrânului, pe care-l socotiseră un cerşetor; iar 
când acesta se îndepărtă ca să se aşeze lângă şeic, îl 
opriră pe supraveghetorul robilor, iar grămăticul îl 
întrebă : 

— Te rog din suflet, pe barba Profetului, să ne spui : 
cine este acest bătrân cu care am vorbit şi căruia şeicul îi 
dă atâta cinstire ? 

— Cum ? strigă supraveghetorul robilor şi,de mirare, 
îşi împreună mâinile. Nu-l cunoaşteţi pe acest om ? 

— Nu, nu ştim cine este. 

— Dar v-am zărit stând de vorbă cu el de câteva ori 
pe uliţă, şi stăpânul meu, şeicul, văzându-vă împreună, a 
spus nu de mult: -«Aceşti tineri par a fi de treabă, dacă 
omul acesta îi socoteşte vrednici să-i asculte vorbele». 

— Dar spune odată : cine e ? strigă tânărul negustor 
plin de nerăbdare. 

— Fugiţi de-aici ! Vreţi să vă bateţi joc de mine, 
răspunse supraveghetorul robilor. în sala asta nu intră 
nimeni fără să fi fost poftit anume. Bătrânul i-a trimis azi 
vorbă şeicului că, dacă îngăduie, va aduce cu sine câţiva 
tineri, şi Ali Banu i-a răspuns că uşile casei sale îi sunt 
deschise. 

— Nu ne mai chinui atât. Pe viaţa mea. nu ştiu cine-i 
acest om ; l-am cunoscut din întâmplare şi am intrat în 
vorbă cu el. 

— Ei bine, atunci puteţi să vă socotiți fericiţi, căci aţi 
vorbit cu un om învăţat şi vestit şi toţi cei de faţă vă 
cinstesc şi vă preţuiesc pentru aceasta. Nu e nimeni altul 
decât Mustafa, preaînţeleptul derviş. 

— Mustafa ! Preaînţeleptul Mustafa care l-a crescut 


pe fiul şeicului, care a scris atâtea cărţi pline de 
înţelepciune, care a călătorit prin toate ţările lumii ? Cu 
Mustafa am vorbit şi ne-am purtat cu el ca şi cum ar fi fost 
de seama noastră, fără niciun fel de cinstire ! 

Tinerii mai vorbiră o vreme despre basme şi despre 
bătrân, dervişul Mustafa. Se simțeau foarte mândri că un 
bătrân atât de vestit îi găsise vrednici să le acorde atenţia 
lui, iar deseori vorbise, ba chiar se ciorovăise cu ei. 

Deodată supraveghetorul robilor veni la ei şi le spuse 
că şeicul doreşte să le vorbească. Tinerilor le bătea inima. 
Nu vorbiseră niciodată cu un om atât de însemnat, nici 
între patru ochi, necum de faţă cu atâta lume. Dar se 
stăpâniră, ca să nu se facă de râs, şi îl urmară pe 
supraveghetor la şeic. 

Ali Banu şedea pe o pernă frumoasă şi bea sorbet. 
Bătrânul şedea la dreapta lui; veşmântul său ponosit 
atingea pernele minunate, papucii lui sărăcăcios! călcau pe 
covorul persan scump, capul său frumos, ochii săi plini de 
demnitate şi de înţelepciune arătau că era vrednic să şadă 
lingă un om ca şeicul. 

Şeicul era foarte ingindurat şi bătrânul parcă-l 
mângâia şi-l îmbărbăta. Tinerii îşi ziceau că pesemne 
bătrânul îl sfătuise cu şiretenie pe şeic să-i cheme şi să 
stea de vorbă cu ei, ca să mai abată gândurile cernitului 
părinte. 

— Fiţi bineveniţi, tinerilor, rosti şeicul către ei, fiţi 
bineveniţi în casa lui Ali Banu. Bătrânul meu prieten a 
câştigat multumirea mea aducându-vă aici; totuşi sunt cam 
supărat pe el că nu v-a adus în faţa mea mai curând. Care 
dintre voi este tânărul grămătic ? 

— Eu, stăpâne, la porunca ta ! răspunse tânărul 
grămătic făcând o plecăciune adâncă, cu braţele 
încrucişate pe piept. 

— Deci îţi place să asculţi poveşti şi citeşti cu drag 
cărţi cu stihuri frumoase şi cu zicători ? Tânărul se tulbură 
şi răspunse : 


— O, stăpâne, fără îndoială, în ceea ce mă priveşte, 
nu cunosc o îndeletnicire mai plăcută decât să-mi petrec 
ziua în acest fel. îmbogăţeşte mintea şi alungă plictiseala. 
Dar fiecare cu gustul său ; de aceea, sigur că nu dojenesc 
pe nimeni care nu... 

— Bine, bine, îl întrerupse şeicul zâmbind, şi făcu 
semn celui de-al doilea. Tu cine eşti ? îl întrebă el. 

— Stăpâne, eu sunt ajutor la un vraci şi am tămăduit 
şi singur câţiva bolnavi. 

— Adevărat, răspunse şeicul, eşti un om căruia îi 
place să trăiască bine ; vrei să te ospătezi din când în când 
cu prietenii tăi şi să petreci, nu ? Am ghicit ? 

Tânărul se ruşina ; îşi dădu seama că fusese pârât, că 
bătrânul vorbise şi despre el. Dar îşi luă inima în dinţi şi 
răspunse : 

— O, da, stăpâne ! Socotesc că una din plăcerile vieţii 
este să petreci din când în când înconjurat de prieteni 
adevăraţi. 

Punga mea nu-mi îngăduie să-mi ospătez prietenii cu 
altceva decât cu pepeni verzi sau cu alte bucate ieftine, 
dar şi aşa suntem veseli. Şi e lesne de închipuit că am fi şi 
mai veseli dacă aş avea mai mulţi bani. 

Şeicului îi plăcu acest răspuns inimos şi el nu-şi putu 
stăpâni zimbetul. 

— Care este tânărul neguţător ? întrebă el mai 
departe. 

Tânărul neguţător se plecă în faţa şeicului cu bună- 
cuviinţă, căci era un om cu creştere aleasă ; iar şei cui zise 


— Dar tu ? îţi plac cântările şi danţul ? Îi asculţi cu 
plăcere pe cântăreții destoinici şi priveşti cu bucurie ciad 
dănţuitorii îşi arată iscusinţa ? 

Tânărul neguţător răspunse : 

— Văd bine, stăpâne, că acest bătrân a dat Iii vileag 
toate neroziile noastre spre a te înveseli. Dacă a izbutit să 
te înveselească, sunt bucuros că ţi-am fost de folos. Cât 


despre cântări şi danturi, ţin să mărturisesc că nu-i altceva 
care să-mi bucure mai mult inima. Dar să nu crezi, o, 
stăpâne, că ţi-am luat- o în nume de rău dacă înălţimea ta 
nu... 

— Destul, nu vorbi mai departe ! strigă şeicul, 
zâmbind şi apărându-se cu mâna. Fiecare după felul lui, 
vrei să zici, nu ? Dar acolo mai e cineva ; o fi cumva acela 
care ar dori atât de mult să călătorească ? Tu cine eşti, 
tinere ? 

— Sunt pictor, stăpâne, răspunse tânărul. Pictez 
privelişti pe pereţi şi pe pânze. Dorinţa mea e într-adevăr 
să călătoresc prin ţări străine, căci acolo se văd fel şi fel de 
ţinuturi care pot fi zugrăvite, şi ceea ce zugrăveşti după 
cele văzute e de obicei mai izbutit decât ceea ce lucrezi din 
închipuire. 

Şeicul se uită la chipeşii tineri şi privirea lui se 
mohori. 

— Am avut şi eu odată un fiu iubit, spuse el. şi acum 
ar trebui să fie şi el de vârsta voastră. l-aţi fi putut fi 
tovarăşi şi însoțitori şi fiecare din dorinţele voastre s-ar fi 
îndeplinit de la sine. Cu unul ar fi citit, cu altul ar fi 
ascultat cântări, cu altul şi-ar fi adunat prietenii adevăraţi 
şi ar fi petrecut cu voie bună, iar cu pictorul l-aş fi lăsat să 
călătorească prin ţări frumoase şi aş fi fost sigur că s-ar fi 
întors întotdeauna la mine. 

Dar Alah n-a vrut aşa, şi eu mă supun voinţei sale 
fără să crâcnesc. Totuşi îmi stă în putere să vă îndeplinesc 
dorinţele şi să plecaţi cu inima bucuroasă din casa lui Aii 
Bami. Tur învățatul meu prieten, urmă el, întordndu-se 
spre grămătic, vei locui de acum încolo în casa mea şi te 
vei îngriji de cărţile mele. 

Mai poţi cumpăra ce vrei şi ce crezi că e vrednic de 
citit, şi singura ta treabă va fi să-mi povesteşti şi mie tind 
ai citit ceva foarte frumos. Tu fiindcă îţi place o masă bună 
cu prieteni,vei fi supraveghetorul ospăţurilor mele, E 
adevărat că trăiesc singuratic şi fără bucurii, dar este de 


datoria mea, în slujba pe care o am. să chem din când în 
tind în casa mea oaspeţi numeroşi. Vei avea grijă de toate 
în locul meu şi vei putea chema pe oricare dintre prietenii 
tăi; se înţelege că le vei da ceva mai bun decât pepeni. Pe 
tânărul negustor nu-l pot lua de la treburile sale: dar 
dănţuitorii, cântăreții şi muzicanţii mei, tinere prietene, te 
vor desfăta în fiecare seară cât ai să vrei îţi vor cânta şi 
dănţui după pofta inimii. lar tu, spuse pictorului, vei vedea 
ţări străine - şi-ţi vei ascuţi privirea câştigând cunoştinţe 
noi. Vistiernicul meu îţi va da pentru cea dinţii călătorie, 
pe care o vei putea începe chiar mâine, o mie de galbeni, 
doi cai şi un rob. Du-te încotro te trage inima şi dacă vezi o 
privelişte frumoasă, aşterne-o pe pânză pentru mine. 

Tinerii rămaseră înlemniţi de uimire, muţi de bucurie 
şi de recunoştinţă. Voiră şa sărute podeaua de sub 
picioarele mărinimosului şeic, dar el nu le îngădui. 

— Dacă vreţi să mulţumiţi cuiva, spuse el, mulţumiţi-i 
acestui înţelept care mi-a vorbit despre voi. El mi-a făcut şi 
mie plăcerea de a cunoaşte patru tineri ca voi. 

Dervişul Mustafa nu voi însă să primească 
mulţumirile tinerilor. 

— lată, zise el, de ce nu trebuie niciodată să judecaţi 
pripit. V-am spus oare mai multe decât e adevărul despre 
acest om de suflet ? 

— Să mai ascultăm pe unul dintre robii cărora li se va 
da drumul, îl întrerupse Ali Banu, iar tinerii se duseră la 
locurile lor. 

În clipa aceea se ridică robul cel tânăr, care atrăsese 
luarea-aminte prin trupul lui zvelt, prin frumuseţea sa şi 
prin privirea-i îndrăzneață. Se plecă în faţa şeicului şi, cu 
un glas plăcut, începu să vorbească. 

POVESTEA LUI ALMANSOR 

— O, stăpâne ! Oamenii care au vorbit înaintea mea 
au spus multe poveşti minunate, pe care le-au auzit în ţări 
străine ; cu ruşine trebuie să mărturisesc că eu nu cunosc 
nicio povestire vrednică de a fi auzită de tine. Dar dacă n- 


ai să te plictiseşti, am să povestesc soarta minunată a 
unuia dintre prietenii mei. 

Pe vasul acela de pirați algerieni, de care m-a scăpat 
mâna ta milostivă, se afla un tânăr de vârsta mea, care nu 
mi se părea născut pentru veşmântul de rob pe care-l 
purta. Ceilalţi nefericiţi de pe vas erau fie oameni 
neciopliţi şi cruzi, cu care n-aş fi vrut să trăiesc laolaltă, fie 
oameni a căror limbă n-o cunoşteam ; de aceea, când 
aveam un ceas de răgaz, mă aşezam cu drag lângă tânărul 
acela. Se numea Almansor şi, după felul său de a vorbi, era 
egiptean. Stăteam de vorbă cu plăcere şi astfel am ajuns 
într-o zi să ne spunem unul altuia povestea vieţii noastre. 
Aceea a prietenului meu era mult mai ciudată decât a mea. 

Tatăl lui Almansor era un om de vază într-un oraş 
egiptean, al cărui nume nu mi l-a destăinuit. Zilele 
copilărei şi le petrecuse în veselie şi bucurii, înconjurat de 
toată strălucirea şi bunătăţile pământeşti. Totuşi nu era 
răsfăţat, iar mintea li fusese luminată de timpuriu, căci 
tatăl lui era înţelept şi voia să facă din el un om întreg ; în 
afară de aceasta, avea un dascăl, un învăţat binecunoscut, 
care îl ajuta să-şi însuşească tot ce trebuie să ştie un tânăr. 
Almansor avea cam zece ani, când franţuzii au venit peste 
mare şi s-au războit cu neamul lui. 

Se vede însă că tatăl băiatului nu le-a fost franţuzilor 
pe plac ; într-o bună zi, când se gătea să meargă la 
rugăciunea de dimineaţă, ei veniră şi-i cerură întâi pe soţia 
lui, drept zălog pentru bunele sale gânduri faţă de franţuzi, 
iar când nu vru s-o dea, îl luară cu sila pe fiul său şi-l 
duseră în tabăra lor. 

În timp ce tânărul rob povestea aceste lucruri, şeicul 
îşi acoperi faţa şi în sală se auziră murmure de supărare. 

— Cum, strigară prietenii şeicului, cum poate acest 
tânăr să fie atât de nesocotit şi, printr-o astfel de povestire, 
să deschidă iarăşi rănile lui Ali Banu, în loc să le vindece ? 
Cum poate el să-i înnoiască durerea în loc s-o stingă ? 

Chiar şi supraveghetorul robilor era mânios pe 


neruşinatul tânăr şi-i porunci să tacă. 

Tânărul rob fu foarte mirat de toate acestea şi-l 
întrebă pe şeic dacă în povestirea lui era ceva care nui-a 
fost pe plac. 

La aceste cuvinte, şeicul se ridică şi spuse : 

— Liniştiţi-vă, prieteni! Cum poate acest tânăr să ştie 
ceva de jalnica-mi soartă, când se află abia de trei zile sub 
acoperişul meu ? în toate grozăviile pe care le-au săvârşit 
aceşti franţuzi, nu poate fi oare o soartă asemănătoare cu 
a mea ? Nu s-ar putea oare ca însuşi acel Almansor... Dar 
povesteşte mai departe, tânărul meu prieten ! 

Tânărul rob făcu o plecăciune şi urmă : 

— Aşadar, tânărul Almansor fu luat în tabăra 
franţuzilor. 

Acolo o duse destul de bine, căci unul dintre mai- 
marii franţuzilor îl chemă în cortul său, iar răspunsurile 
băiatului, tălmăcite în limba lui, îi plăcură ; după aceea avu 
grijă să nu-i lipsească mâncarea şi îmbrăcămintea ; dar 
dorul după tatăl şi mama sa îl făceau pe băiat foarte 
nefericit. El plânse multe zile de-a rândul, dar lacrimile 
sale nu-i înduioşară pe franţuzi, într-o bună zi ei ridicară 
tabăra şi Almansor crezu în sfârşit că o să se poată 
întoarce la ai lui, dar nu fu aşa ; oştirea începu să 
înainteze, dădea lupte cu mamelucii, şi în tot acest timp, 
tânărul Almansor fu târât după ei. Ori de câte ori se ruga 
de căpeteniile mai mari şi mai mici ale franţuzilor să fie 
lăsat să se întoarcă acasă, i se spunea că nu se poate, căe 
zălog al credinţei tatălui său. Astfel merse din loc în loc 
zile îndelungate. Deodată, între ostaşi se iscă o frământare 
ce nu scăpă băiatului ; aceştia ziceau că trebuiesc strânse 
lucrurile, trebuiesc să plece înapoi, să se urce pe vase; 
Almansor era nebun de fericire, gândindu-se că acum, 
când franţuzii se întorceau în ţara lor, au să-i dea drumul. 

O luară cu cai şi căruţe îndărăt spre coastă şi, în cele 
din urmă, se zăriră corăbiile ancorate. Soldaţii începură să 
se urce pe vase ; curând se lăsă noaptea. în timpul acesta, 


doar o parte din el izbutiseră să se îmbarce. 

Oricât se strădui Almansor să rămână treaz, 
nădăjduind în fiece clipă că i se va da drumul, în cele din 
urmă căzu într-un somn adânc. 

Nu încăpea nicio îndoială că franţuzii îi puseseră 
ceva în apă ca să-l adoarmă, căci se trezi pe lumină, într-o 
încăpere mică, unde fusese adus după ce adormise. Sări 
din aşternut, dar când atinse podeaua, se clătină şi căzu, 
căci podeaua sălta în sus şi în jos şi totul în jurul lui părea 
că se mişcă şi se învârteşte. 

Se ridică din nou, ţinându-se de pereţi ca să poată 
ieşi din încăperea în care se afla. în jur răsunau un vuiet şi 
un şuierat ciudat ; nu ştia dacă visează sau dacă e treaz, 
căci nu auzise niciodată ceva asemănător. în sfârşit ajunse 
la o scăricică şi urcă anevoie treptele. Ce spaimă îl 
cuprinse ! De jur împrejur nu văzu altceva decât cerul şi 
marea : se afla pe un vas. 

Atunci începu să plângă deznădăjduit. Voia să fie dus 
îndărăt, voia să se arunce în mare şi să pornească înot 
înapoi, înspre ţara lui, dar franţuzii îl ţinură bine şi unul 
dintre mai-marii lor îl chemă la el, îi făgădui că, de va fi 
ascultător, va putea să se înapoieze în ţara lui, şi-i arătă că 
nu mai fusese cu putinţă să fie dus de la țărm spre casă; 
că dacă ar fi fost lăsat acolo, pe mal, ar fi pierit în chip 
jalnic. 

Dar franţuzii nu şi-au ţinut cuvântul, căci vasul a 
plutit pe apă multe zile în şir, iar când în cele din urmă a 
aruncat ancora, nu mai erau pe coasta Egiptului, ci în 
Franţa ! 

În timpul lungii călătorii, ba chiar din tabără, 
Almansor începuse să înţeleagă şi să vorbească limba 
franţuzilor, ceea ce îi prinse foarte bine în această ţară, 
unde nimeni nu cunoştea limba lui. El fu dus înăuntrul ţării 
vreme de mai multe zile, şi peste tot lumea se aduna să-l 
vadă, fiindcă însoțitorii săi spuneau că este fiul regelui 
Egiptului, care-l trimisese în Franţa la învăţătură. 


Ostaşii vorbeau astfel numai pentru ca lumea să 
creadă că ei au învins Egiptul şi că au făcut pace cu 
această ţară. 

După un drum de mai multe zile pe uscat, ajunseră 
într-un oraş mare, ţinta călătoriei lor. Acolo fu încredinţat 
unui vraci, care-l luă în casa lui şi-l sili să-şi schimbe toate 
obiceiurile moştenite. înainte de toate trebui să îmbrace 
haine franţuzeşti care, fiind foarte strimte şi scurte, 
stinghereau mişcările şi nici pe departe nu erau atât de 
frumoase ca cele egiptene. Apoi nu mai avu voie să se 
plece cu braţele încrucişate, ci, dacă voia să-şi arate 
cinstirea faţă de cineva, trebuia să-şi smulgă de pe cap, cu 
o mână, pălăria mare, neagră, de pâslă, semănând întru 
totul cu cele pe care le purtau toţi bărbaţii, iar cealaltă 
mână trebuia s-o întindă într-o parte şi să-şi rotească 
piciorul drept. De asemenea, nu mai avea voie să şadă jos, 
cu picioarele încrucişate, după plăcutul obicei din Orient, 
ci trebuia să stea pe nişte scaune înalte, iar picioarele să-i 
atârne pe podea. La masă avea mari neplăceri, căci tot ce 
voia să ducă la gură trebuia mai întâi înfipt într-o furculiţă 
de fier. 

Vraciul era un om aspru şi rău la suflet, care-l chinuia 
mereu, căci de cite ori băiatul uita şi spunea unui oaspete : 
«Salem aleicum !», îl bătea cu bătui, deoarece trebuia să 
zică: «Votre serviteur !» De asemenea, nu mai avea voie să 
gândească, să vorbească sau să scrie în limba lui, ci, cel 
mult, să viseze, şi poate că şi-ar fi uitat cu desăvârşire 
limba, dacă n-ar fi locuit în acel oraş un om care i-a fost de 
mare folos. 

Omul acesta era un bătrân foarte învăţat, care 
cunoştea multe limbi răsăritene : araba, persana, copta şi 
chiar chineza, din toate ştia câte puţin ; în acea ţară, el era 
socotit tobă de carte şi i se dădeau mulţi bani ca să-i înveţe 
şi pe alţi oameni aceste limbi. 

Învăţatul îl chema pe Almansor la el de câteva ori pe 
săptămână, îl ospăta cu poame rare şi cu altele, iar băiatul 


se simţea ca la el acasă. Bătrân ui era un om ciudat. îi 
făcuse lui Almansor veşminte cum purtau bărbaţii suspuşi 
din Egipt. Aceste veşminte le păstra în casa lui, într-o 
încăpere anume. Când Almansor venea la el, îl trimitea cu 
un slujitor în camera aceea şi îl lăsa să se îmbrace după 
obiceiul ţării sale. De acolo era dus apoi în «Mica Arabie» - 
aşa se chema una din sălile casei învățatului. 

Sala aceasta era împodobită cu tot felul de copaci 
cultivați artificial - palmieri, bambuşi, cedri tineri şi alţii - 
precum şi cu flori care cresc numai în ţările orientale. Pe 
podea se aflau aşternute covoare persane, iar de-a lungul 
pereţilor se înşiruiau perne ; nicăieri nu se vedea un scaun 
sau o masă franţuzească. 

Bătrânul învăţător şedea pe una din perne, arătând 
cu totul altfel ca de obicei ; în jurul capului avea un turban 
dintr-un frumos şal turcesc, sub gură avea legată o barbă 
sură care-i ajungea până la brâu şi care semăna cu una 
adevărată, o barbă impunătoare de om însemnat. Purta 
biniş de şahmarand, croit dintr- un halat vechi, şalvari 
largi turceşti, papuci galbeni şi, cu toate că era paşnic din 
fire, în zilele acelea îşi atârna la şold un iatagan, iar în 
brâu îşi înfigea un hanger bătut cu pietre false. Fuma 
dintr-o narghilea lungă de doi coţi şi era slujit de oamenii 
săi, îmbrăcaţi şi ei în port persan, unii dintre ei având faţa 
şi mâinile înnegrite cu vopsea. 

La început,- toate acestea i se părură cam ciudate lui 
Almansor ; curând însă el îşi dădu seama că ceasurile când 
se supunea dorințelor bătrânului îi erau foarte folositoare. 
Dacă la vraci nu avea voie să rostească niciun cuvânt 
egiptean, aici îi era interzisă orice vorbă în graiul 
franţuzilor ; la intrare, Almansor trebuia să rostească 
cuvintele vestitoare de pace, la care bătrânul persan 
răspundea cu multă gravitate ; apoi, el îi făcea semn 
tânărului să se aşeze alături şi începeau să vorbească în 
graiul persan, arab, copt, precum şi în alte graiuri, ceea ce 
el numea un taifas cărturăresc oriental. 


Lângă el stătea un slujitor care, făcând pe robul în 
ziua aceea, ţinea o carte mare de cuvinte ; şi când uita 
vreun cuvânt, bătrânul făcea semn robului, căuta repede 
ce voia să spună şi-şi urma vorba. 

Robii aduceau vase turceşti cu şerbet şi alte bunătăţi, 
iar când Almansor voia să-l bucure nespus pe bătrân, îl 
încredința că la el totul e orânduit ca în Orient. 

Almansor citea foarte frumos în graiul persan şi acest 
lucru era de cea mai mare însemnătate pentru bătrân. El 
avea "multe scrieri persane şi-l punea pe băiat să-i citească 
din ele, urmărindu-l cu luare- aminte şi aflând astfel cum 
trebuie rostit bine. 

Acestea erau zile de bucurie pentru bietul Almansor, 
căci niciodată nu pleca de la bătrânul învăţător fără daruri 
şi, de multe ori, acesta îi dădea chiar daruri de preţ, ca 
bani, albituri sau alte lucruri folositoare, de care ducea 
lipsă în casa vraciului. 

Astfel trăi Almansor câţiva ani în oraşul cel mai mare 
din Franţa, şi în tot acest timp dorul de ţară nu i se stinse 
o clipă în piept. Când împlini cincisprezece ani, se petrecu 
o întâmplare hotărâtoare pentru soarta sa. 

Cel mai mare general al franţuzilor - acela cu care 
Almansor vorbise deseori în Egipt- devenise împărat şi 
stăpânitor peste ei. Almansor îşi dădea seama că se 
întâmplă ceva însemnat în oraş, după marile serbări ce 
aveau loc, dar nu-şi putea închipui că acela pe care-l 
văzuse în Egipt era acum împărat căci generalul era un om 
foarte tânăr. 

într-o zi, Almansor mergea pe unul din podurile de 
peste marele fluviu ce străbătea oraşul ; deodată, el zări 
un om în haine simple de ostaş, ce se rezema de 
parmaclâcul podului şi privea undele apei. Se uită cu 
luare-aminte la faţa omului şi-şi spuse că-l mai văzuse 
undeva. Străbătu pe rând toate încăperile amintirilor şi, 
când ajunse la uşa camerei Egiptului, îşi aminti deodată că 
omul era generalul franţuzilor, cu care stătuse deseori de 


vorbă în tabără şi care se îngrijise totdeauna cu bunătate 
de el. Nu-i ştia bine numele, dar îşi luă inima în dinţi, se 
apropie şi, încrucişând braţele pe piept, după obiceiul ţării 
sale, rosti numele pe care i-l dădeau ostaşii între ei : 

— Salem aleicum, Petit-Caporal! 

Omul se întoarse mirat, se uită la tânăr cu o privire 
ageră, se gândi şi apoi zise : 

— Doamne, e cu putinţă ? Tu aici, Almansor ? Ce face 
tatăl tău ? Cum stau lucrurile în Egipt ? Ce vânt te-aduce 
pe la noi ? 

Atunci Almansor nu se mai putu stăpâni, începu să 
plângă amarnic şi răspunse : 

Va să zică nu ştii ce-au făcut cu mine câinii aceia, 
franţuzii tăi, Petit-Caporal ? Nu ştii că nu mi-am mai văzut 
ţara de mulţi ani ? 

— NU cumva, spuse generalul, şi fruntea i se 

întunecă, nu cumva te-au adus încoace cu ei ? 
_ — Ba da, chiar aşa s-a întâmplat, răspunse Almansor. 
În ziua când ostaşii voştri s-au îmbarcat, mi-am văzut ţara 
pentru ultima oară; m-au luat cu ei, şi un căpitan, înduioşat 
de jalea mea, plăteşte pentru mine unui vraci afurisit, care 
mă bate şi mă lasă aproape nemâncat. Vai, Petit-Caporal, 
urmă el din toată inima, îmi pare bine că te-am întâlnit. 
Trebuie să mă ajuţi! 

Omul, căruia îi vorbea astfel, zâmbi şi-l întrebă cum 
să-l ajute. 

— Uite, zise Almansor, n-ar fi frumos să-ţi cer ceva : 

odinioară ai fost atât de bun cu mine ; dar ştiu că şi 
tu eşti sărac, şi, chiar când erai general, nu te îmbrăcai 
niciodată atât de frumos ca ceilalţi ; şi nici acum, judecind 
după haine şi pălărie, nu pare să-ţi meargă prea bine. Dar 
franţuzii au ales de curând un sultan şi, fără îndoială, 
cunoşti oamenii din preajma lui : pe ienicer-aga, pe reis- 
efendi ori pe capudan-paşa, nu ? 

— Ba da, făcu omul. Dar ce să fac ? 

— Ai putea să pui o vorbă bună pentru mine pe lingă 


aceştia, Petit-Caporal, ca să-l roage pe sultanul franţuzilor 
să-mi dea drumul, apoi mi-ar trebui şi ceva bani pentru 
călătoria pe mare ; dar, înainte de toate, trebuie să-mi 
făgăduieşti că despre toate astea n-ai să spui nimic nici 
vraciului, nici învățătorului arab. 

— Cine e învățătorul arab ? întrebă celălalt 

— Bun om ciudat; dar despre asta am să-ţi povestesc 
altă dată. Dacă află ceva, n-am să mai pot pleca din Franţa. 
Vrei să pui o vorbă bună pentru mine ? Spune drept! 

— Vino cu mine, răspunse generalul. S-ar putea să-ţi 
fiu de folos chiar acum. 

— Acum ? strigă băiatul, înspăimântat. Acum, pentru 
nimic în lume ! Vraciul o să mă bată trebuie să mă grăbesc 
să ajung acasă. 

— Ce duci în coş ? întrebă celălalt, ţinându-l pe loc. 
Almansor roşi şi nu voi să-i arate, dar pe urmă îi spuse: 

— Iată, Petit-Caporal, trebuie să slugăresc aici ca cel 
de pe urmă rob. Vraciul e tare zgârcit şi mă trimite în 
fiecare zi .La piaţa de zarzavaturi şi de peşte ce se află la 
un ceas depărtare de noi ; acolo trebuie să târguiesc de la 
precupeţe murdare, pentru că e mai ieftin cu câţiva bănuţi 
decât în piaţa din apropierea casei noastre. Uite, pentru 
scrumbia asta stricată, pentru pumnul ăsta de salată, 
pentru fărâma asta de uni trebuie s-o întind în fiecare zi 
câte două ceasuri pe jos. Vai, dacă ar şti tatăl meu ! 

Omul căruia Almansor îi povestea aceste lucruri fu 
mişcat de durerea băiatului şi îi zise : 

— Vino cu mine şi fii liniştit! Vraciul nu-ţi va face 
nimic, chiar dacă n-o să mănânce astăzi nici scrumbie, nici 
salată. Fii pe pace şi vino ! 

Spunând aceste cuvinte, îl luă pe Almansor de mână 
şi-l duse cu el; deşi acestuia îi bătea inima gândindu-se la 
vraci,pe faţa şi în vorbele omului se citea atâta siguranţă, 
încât se hotări să-l urmeze. Merse deci cu coşuleţul pe braţ 
împreună cu soldatul, străbătând tot felul de uliţe, şi i se 
păru ciudat că toţi oamenii îşi scoteau pălăria în faţa lor şi 


se opreau în loc uitându-se după ei. Spuse acest lucru 
însoţitorului său, dar el râse şi nu-i răspunse nimic. 

În sfârşit ajunseră la un palat măreț şi însoţitorul său 
se îndreptă spre clădire. 

— Aici locuieşti, Petit-Caporal ? întrebă Almansoir. 

— Aici locuiesc, răspunse el. Am să te duc la nevasta 
mea. 

— Frumoasă casă ! zise Almansor 

— De bună seamă, ţi-a dat-o sultanul ? 

— Mi-a dat-o împăratul, ai dreptate, răspunse 
însoţitorul său şi amândoi intrară în palat. 

Urcară pe o scară, iar apoi trecură printr-o sală 
frumoasă, unde îi spuse să lase coşul din mână, şi intră 
împreună cu el într-o încăpere încântătoare, unde o femeie 
şedea pe o canapea. 

Omul vorbi cu ea într-o limbă străină, după care 
râseră amândoi cu poftă ; pe urmă, femeia îl întrebă pe 
Almansor în limba franţuzească tot felul de lucruri despre 
Egipt. 

În cele din urmă, Petit-Caporal îi spuse băiatului : 

— Cel mai bun lucru e să te duc chiar acum la 
împărat şi să-i vorbesc de tine. Almansor se sperie cumplit, 
dar se gândi la nenorocirea în care se afla şi la ţara lui. 

— Celui nefericit, le spuse el celor doi ochi, nefericit 
Alah îi insuflă o mare îndrăzneală în ceasurile de restrişte, 
şi acum n-o să mă lase nici pe mine, un biet oropsit Fie şi 
aşa ! 

Am să merg la el. Dar spune-mi, Petit-Caporal, 
trebuie să cad în genunchi în faţa lui, să ating podeaua cu 
fruntea ? Ce trebuie să fac ? 

Cei doi izbucniră din nou în râs şi-i spuseră că nu-i 
nevoie să facă aşa ceva. 

— Arată înfricoşător şi măreț ? întrebă el din nou. 
Are barbă lungă ? Are ochi scânteietori ? Spune-mi, cum 
arată ? 

însoţitorul său rise şi iar zise : 


— N-am să-ţi spun cum arată, Almansor; ai să 
ghiceşti singur care e. Îţi spun doar atât ca semn de 
recunoaştere : 

cind va fi de faţă, cei ce se vor afla în sala 
împăratului îşi vor scoate respectuoşi pălăria, iar cel ce va 
sta cu ea pe cap acela este împăratul. 

Zicând aceasta, n luă de mână şi o porniră împreună 
spre sala împăratului. Cu cit se apropiau, cu atât mai tare 
îi bătea inima băiatului, şi, ajunşi în dreptul uşii. Începură 
să-i tremure genunchii. 

Un slujitor deschise uşa ; înăuntru stăteau roată cel 
puţin treizeci de bărbaţi, toţi îmbrăcaţi frumos şi plini de 
aurării şi de stele, cum este obiceiul la franţuzi pentru cei 
mai înalţi sfetnici ai împăratului ; Almansor se gândi că 
însoţitorul său. îmbrăcat atât de sărăcăcios, trebuie să fie 
cel mai neînsemnat dintre aceştia. Toţi îşi descoperim 
capul şi Almansor se uită după cel cu pălăria pe cap, căci 
acesta trebuia să fie împăratul. Dar căutarea lui fu 
zadarnică. Toţi îşi ţineau pălăria în mină ; aşadar, 
împăratul nu era printre ei ; atunci privirea ii căzu 
întâmplător asupra însoţitorului său, şi ce să vezi ! Acesta 
avea pălăria pe cap ! 

Uimit, băiatul înmărmuri. Se uită lung la însoţitorul 
său şi apoi rosti, scoţându-şi şi el pălăria 

— Salem aleicum, Petit-Caporal! După câte ştiu, eu 
nu sunt sultanul franţuzilor : deci nu se cuvine să stau cu 
pălăria pe cap; dar tu stai cu ea pe cap, Petit-Caporal, tu 
eşti oare împăratul ? 

— Ai ghicit, răspunse acesta, şi în afară de asta, sunt 
prie-tenul tău. Nu da pe mine vina nenorocirii tale, ci pe o 
nefericită încurcătură, şi fii încredinţat că te vei întoarce în 
țara ta cu cel dintfi vas. Acum du-te la soţia mea, 
povesteşte-i despre învățătorul arab şi despre cele ce ştii. 
Scrumbia şi salata am să le trimit vraciului, iar tu ai să 
rămâi să locuieşti în palatul meu. 

Astfel îi vorbi omul care ea a împăratul; Almansor 


căzu în genunchi la picioarele lui, îi scrută mâna şi-i ceru 
iertare că nu-l recunoscuse de la început, căci nici nu se 
putea vedea că e împărat. 

— Ai dreptate, zise împăratul râzând. Când eşti 
împărat numai de «câteva zile, mi-i cu putinţă să-ţi stea 
scris în frunte. 

Astfel îi vorbi şi-i făcu semn să se depărteze. 

Din ziua aceea, Almansor trăi fericit şi mulţumit. Pe 
învățătorul arab, despre care îi povestise împăratului, avu 
voie să-l viziteze de câteva ori ; pe vraci însă nu-l mai văzu 
niciodată. După câteva săptămâni, împăratul îl chemă la el 
şi-i spuse că vasul cu care avea să-l trimită în Egipt 
aşteaptă ancorat. 

Almansor era nebun de bucurie ; i-au fost de ajuns 
câteva zile ca să se pregătească şi, cu inima plină de 
recunoştinţă şi încărcat de comori şi daruri bogate, plecă 
de la împărat spre ţărmul mării şi se urcă pe corabie. 

Dar Alah vru să-l mai încerce încă, să-i călească şi 
mai mult dârzenia în nenorocire, şi nu-i îngădui să vadă 
încă ţărmul ţării sale. 

Un alt neam de ghiauri, englezii, se războiau atunci 
pe mare cu împăratul. Ei luau toate vasele pe care le 
biruiau, şi astfel se întâmplă că, în a şasea zi a călătoriei, 
vasul pe care se afla Almansor fu înconjurat şi lovit cu 
ghiulelele de vase englezeşti ; ei fură nevoiţi să se dea 
prinşi şi întregul echipaj fu îmbarcat pe ua vas mic, care 
merse după celelalte mai departe. 

Dar drumul pe mare nu e mai puţin nesigur decât cel 
din pustiu, unde tâlharii atacă pe neaşteptate caravanele, 
omoară şi jefuiesc, O corabie de pirați din Tunis se apropie 
de micul vas, pe care furtuna îl despărţise de vasele mai 
mari ; toţi oamenii fură luaţi, duşi în Alger şi vânduți. 

Almansor nu avu parte de o robie atât de aspră ca 
ghiaurii, fiind drept-credincios; totuşi pierdu orice nădejde 
de a-şi mai vedea vreodată ţara şi pe tatăl său. Acolo el 
sluji la un om bogat timp de cinci ani ; trebuia să 


stropească florile şi să îngrijească grădina. Dar omul cel 
bogat muri fără moştenitori, avuţiile lui se risipiră, robii 
fură împărţiţi şi Almansor căzu în mâinile unui neguţător 
de robi. Acesta tocmai pregătea un vas pentru a vinde robi 
în altă parte cu preţ mai mare. întâmplarea făcu să fiu şi 
eu un rob al acestui neguţător şi am ajuns pe acelaşi vas 
pe care se afla Almansor. Acolo l-am cunoscut şi acolo mi-a 
povestit ciudata sa soartă. Dar când am coborât pe uscat, 
am fost martorul celei mai minunate voințe a lui Alah : 
ţărmul pe care am coborât era acela al ţării sale, piaţa în 
care am fost puşi în vânzare era piaţa oraşului său de 
baştină, şi, o, stăpâne, ca să fiu scurt, cel care l-a cumpărat 
era chiar tatăl său, scumpul său tată. 

Când se încheie această povestire, şeicul Aii Bariu 
căzu pe gânduri; fără voia sa, istorisirea îl zguduise ; 
pieptul i se ridica, ochii îi ardeau şi adeseori fusese gata 
să-l întrerupă pe tânărul rob, dar sfârşitul povestirii nu 
păru să-l mulţumească. 

— Are acum douăzeci şi unu de ani, spui tu ? Întrebă 
el: 

— Stăpâne, are vârsta mea, douăzeci şi unu-douăzeci 
şi doi de ani. 

— Şi în ce oraş ţi-a spus că s-a născut ? Asta nu ne-ai 
arătat. 

— Dacă nu mă înşel, răspunse tânărul, în Alexandria. 

— Alexandria |! strigă şeicul. E fiul meu ! Unde se află 
acum ? Nu spuneai că se numeşte Kairam ? Are ochi negri 
şi păr castaniu ? 

— Are, şi te ceasurile de duioşie îşi spunea Kairam, 
nu Almansor. 

— în numele lui Alah, spune-mi : tatăl său le-a 
cumpărat în faţa ochilor tăi, aşa ziceai. Era sigur că e tatăl 
său ? Atunci totuşi nu e fiul meu. 

Robul răspunse : 

— Mi-a spus : «Alah fie lăudat! După atâta amar de 
nenorocire, iată piaţa oraşului meu de baştină !» Trecu o 


bucată de vreme şi de după colţ se ivi un om de vază. 
Văzându-l, el strigă : «O, ce dar scump al cerului sunt ochii 
I îl mai văd o dată pe scumpul meu tată !» Omul s-a 
apropiat de noi, s-a uitat când la unul, când la altul, şi în 
cele din urmă l-a cumpărat pe acela căruia i se 
întâmplaseră toate acestea. 

Atunci el şi-a înălţat glasul către Alah, a rostit o 
rugăciune fierbinte de mulţumire şi mi-a şoptit : 

«Acum merg din nou pe drumul fericirii, căci cel care 
m-a cumpărat e chiar tatăl meu ! 

— Aşadar, nu e fiul meu, Kairam al meu ! zise şeicul, 
zdrobit de durere. 

Atunci tânărul nu se mai putu stăpâni ; lacrimi de 
bucurie îi ţâşniră din ochi, se aruncă la picioarele şeicului 
şi strigă : 

— Şi totuşi e fiul tău, Kairam-Almansor, căci tu eşti 
acela care l-ai cumpărat ! 

— Alah! Alah ! Ce minune, ce negrăită minune ! 
strigară cei de faţă, îmbulzindu-se. 

Şeicul însă rămase mut, cu privirile aţintite spre 
tânărul care-şi ridicase spre el frumosu-i chip. 

— Prietene Mustafa, spuse el bătrânului derviş, ochii 
mei sunt împânziţi de un văl de lacrimi şi nu pot 
recunoaşte dacă pe faţa lui sunt întipărite trăsăturile 
maicii care l-a purtat în pântec. Apropie-te şi priveşte-l! 

Bătrânul veni mai aproape, îl privi lung, îi puse mâna 
pe frunte şi-l întrebă : 

— Kairam ! Ce vorbe ţi-am spus în ziua nenorocirii, în 
tabăra franţuzilor ? 

— Scumpul meu învăţător, răspunse tânărul, ducând 
mâna bătrânului la buze, ele au fost următoarele : 

— «Cel cu cugetul curat nu rămâne singur nici în 
pustiul nefericirii, căci are un tovarăş care merge alături 
de el şi-l mângâie». 

Atunci bătrânul ridică ochii, mulţumind cerului . îl 
strânse pe tânăr la pieptul său, îl duse dinaintea şeicului şi 


zise : 

— Primeşte-l ! Pe cât e de neîndoielnic că l-ai jelit 
zece ani, pe atât e de neîndoielnic că e fiul tău Kairam. 

Şeicul era nebun de bucurie şi încântare ; privea 
întruna cu nesat chipul celui regăsit şi revedea limpede 
trăsăturile fiului său din ziua când îl pierduse. 

Toţi cei de faţă împărtăşeau bucuria lui, căci îl iubeau 
şi fiecăruia i se păru în ziua aceea că-i fusese dăruit un fiu. 

Acum, sala fremăta iar de cântări şi veselie ca în 
zilele fericirii şi ale bucuriei. Tânărului i se ceru să mai 
spună o dată povestea, dar acum cu şi mai multe 
amănunte, şi toţi avură cuvinte de laudă pentru cei care-i 
purtaseră de grijă lui Kairam - învățătorul arab, împăratul 
şi toţi ceilalţi. Rămaseră toţi laolaltă până noaptea târziu 
şi, la plecare, şeicul făcu daruri de preţ fiecăruia dintre 
prietenii săi, ca să-şi amintească întotdeauna de această zi 
a bucuriei. 

Apoi şeicul arătă feciorului său pe cei patru tineri şi-i 
pofti să vină cât mai des la el, hotărând că tânărul va 
învăţa cu grămăticul meşteşugul scrisului, că va face cu 
pictorul mici călătorii, că neguţătorul va împărtăşi cu el 
desfătările cântului şi clanţului, iar cel de-al patrulea va 
pregăti pentru ei toate petrecerile. Fură şi ei copleşiţi de 
daruri şi ieşiră bucuroşi din casa şeicului. 

— Cui ii datorăm toate astea ? spuseră toţi într-un 
glas. Cui, dacă nu bătrânului ? Cine şi-ar fi închipuit asta în 
ziua cind ne-am oprit în faţa acestei case şi ne-am 
dezlănţuit cu ocări împotriva şeicului ? 

— Şi cit de lesne ne-ar fi fost să nu ţinem seamă de 
învăţăturile bătrânului, spuse altul, sau să-l batjocorim şi 
pe el. Căci, jerpelit cum era, părea un biet nenorocit; cine 
să-şi fi închipuit că e înțeleptul Mustafa ? 

— Dar ce-i mai minunat e că aici. chiar aici ne-am dat 
în vileag şi dorinţele noastre, zise grămăticul. Unul spunea 
că i-ar plăcea să călătorească, altul că s-ar bucura să cânte 
şi să joace, al treilea că ţine să aibă în juru-i prieteni buni, 


iar eu că mi-ar plăcea să citesc şi să ascult poveşti, şi nu ni 
s-au împlinit oare toate aceste dorinţe ? Mie nu-mi este 
oare îngăduit acum să citesc toate cărţile şeicului şi să 
cumpăr orice scriere care-mi place ? 

— lar mie nu mi-a spus oare să-i pregătesc toate 
ospeţele şi să am grijă de toate petrecerile sale, dindu- mi 
dreptul de a lua şi eu parte la ele ? zise celălalt. 

— Dar eu ! Ori de câte ori îmi vine pofta să ascult 
cântec sau viers din strune ori să privesc danturi, nu sunt 
oare liber să mă duc la el şi să-l rog să-mi împrumute robii 
de care am nevoie ? 

— Dar eu ! exclamă pictorul. Pină în ziua aceasta am 
fost sărac şi n-am putut să fac un pas afară din oraş 

; acum mi-e dat să călătoresc unde-mi place ! 

— Da !exclamară toţi. A fost tare bine că l-am urmat 
pe bătrân :altminteri, cine ştie ce s-ar fi ales de noi? Aşa 
vorbiră cei patru tineri şi plecară bucuroşi şi fericiţi. la 
casele lor. 


HANUL DIN SPESSART 

Odată, în vremuri de demult, pădurea Spessart era 
brăzdată doar de câteva drumeaguri proaste şi neumblate. 
Prin pădurea aceasta treceau într-o zi doi flăcăi. Unul, cam 
de vreo optsprezece ani, era făurar de scule, iar celălalt - 
după înfăţişare să tot fi avut şaisprezece ani - era 
giuvaergiu şi pare-se că atunci plecase în cea dintâi 
călătorie a sa. Dădea în amurg. Molizii şi fagii uriaşi 
aşterneau umbre negre pe poteca îngustă pe care păşeau 
cei doi drumeţi. Făurarul mergea voiniceşte înainte, 
fluierând un cântecel sau aruncând din când în când câte o 
vorbă câinelui său Munter. Nu prea părea să se teamă că 
noaptea era foarte aproape şi că până la cel dintâi han mai 
aveau cale lungă. în schimb, Felix, giuvaergiul, întorcea 
mereu capul, uitându-se cu teamă în urma sa ; foşnetul 
frunzişului răscolit de vânt i se părea că-i zgomot de paşi, 
iar în tufişurile de pe marginea drumului, care se 


zbuciumau şi se clătinau încoace şi încolo, i se năzărea că 
vede oameni la pândă. 

Altminteri, tânărul  giuvaergiu nu credea în 
închipuirile prosteşti ale celor săraci cu duhul şi nu era 
nici lipsit de curaj. . La Wiirzburg, unde-şi petrecuse anii 
de învăţătură, era cunoscut ca un tânăr neînfricat şi 
inimos. Totuşi, în ziua aceea îi cuprinsese un simţământ 
ciudat. I se îndrugase despre pădurea Spessart câte în 
lună şi în stele. Se spunea că pădurea e bântuită de o 
numeroasă ceată de tâlhari şi că-n ultimele săptămâni 
aceştia ieşiseră în calea multor călători şi-i jefuiseră. Se 
povesteau lucruri îngrozitoare despre ei şi despre 
omorurile săvârşite de curând. De aceea Felix tremura 
putintel pentru viaţa lui, căci ce-ar fi putut face doi 
sărmani băieţi împotriva unei bande de tâlhari înarmaţi ? 
Acum îi părea rău că ascultase de făurar, prietenul lui, şi 
că pătrunseseră atât de adânc în inima codrului, în loc să 
înnopteze pe undeva, pe la margine. 

— Dacă or sări tâlharii pe noi la noapte şi mi-oi 
pierde viaţa şi tot ce am la mine, apoi să ştii că numai tu 
eşti de vină, făurar, fiindcă tu m-ai îndemnat să intru în 
pădurea asta cumplită. 

— 'Ţine-ţi firea ! răspunse celălalt. O calfă obişnuită 
cu drumeţia n-are de ce se teme. Crezi că domnii tâlhari 
din Spessart or să ne facă cinstea să ne iasă înainte şi să 
ne omoare ? De ce să se ostenească ? Pentru straiele mele 
de duminică pe care le port în desagă sau pentru bănuţii 
de drum ce-i am în buzunar ? Ca să meriţi cinstea de a fi 
ucis de ei trebuie să călătoreşti într-o caleaşca cu patru 
cai, să fii înveşmântat în mătăsuri şi împodobit cu aur. 

— Ascultă ! Parcă a fluierat cineva ! strigă Felix 
înspăimântat. 

— Şuieră vântul printre crengi. Hai mai repede ! Nu 
mai avem mult. 

— Vorbeşti despre omor ca despre un lucru de nimic, 
urmă giuvaergiul. îţi dă mâna ! Pe tine or să te întrebe ce 


ai la tine, o să-ţi scotocească prin buzunare şi prin desagă, 
or să-ţi ia poate straiele de duminică, guldenul şi cei 
treizeci de  creiţari. Dar pe mine or să mă ucidă 
numaidecât, fiindcă am aur şi giuvaeruri. 

— La ce „bun să te omoare ? Să zicem că în clipa asta 
ar ieşi din tufiş patru-cinci inşi înarmaţi şi, îndreptând 
puştile spre noi, ne-ar întreba cuviincios : «Ce aveţi asupra 
dumneavoastră ? Ca să nu vă simţiţi prea împovăratţi, 
lăsaţi-ne să vă ajutăm să căraţi greutăţile...», şi multe alte 
vorbe binevoitoare de acest fel. N-ai sta mult pe gânduri: 
ţi-ai desface baierele traistei, ai scoate vesta galbenă, 
haina albastră, cele două cămăşi, toate salbele, brăţările, 
pieptenii şi tot ce mai ai la tine, le-ai aşeza binişor jos şi ai 
spune bogdaproste că-ţi lasă viaţa. 

— S-o crezi tu! răspunse mânios Felix. Să le dau 
podoabele pe care le duc naşei mele, preabuna doamnă 
contesă? Mai bine mor, mai bine mă taie în bucăţi ! Cine s- 
a îngrijit, de când eram copil de zece ani, ca o mamă, de 
creşterea mea ? Cine a cheltuit pentru ucenicia mea, 
pentru îmbrăcăminte, pentru tot ce aveam trebuinţă? Şi 
iată că a sosit în sfârşit clipa când pot s-o văd şi să-i 
dăruiesc câte ceva din roadele muncii mele. 

li duc nişte giuvaeruri tocmite de ea la meşterul meu. 
Vreau să-i arăt iscusinţa pe care am dobândit-o. Şi tocmai 
acum să pierd tot ? Să-mi ia până şi vesta galbenă pe care 
tot de la ea o am ? Nu, mai bine moartea decât să dau unor 
nemernici giuvaerurile naşei mele ! 

— Nu fi neghiob ! îl certă făurarul. Dacă or să te 
ucidă, doamna contesă tot n-o să capete giuvaerurile. De 
aceea e mai bine să le dai, ca să scapi cu viaţă. 

Felix tăcea. întunericul nopţii se lăsase ca un 
zăbranic negru peste toată pădurea ; la lumina palidă a 
lunii noi nu vedeai nici la cinci paşi. Inima lui Felix se 
strângea tot mai mult de frică. Nu se dezlipea de tovarăşul 
său de drum, întrebându-se mereu dacă poate pune temei 
pe vorbele lui. Au mers aşa cale de vreun ceas. Deodată, în 


zare, s-a ivit o luminiţă. Tânărul giuvaergiu a privit într- 
acolo cu îngrijorare : dacă era un cuib de tâlhari ? Făurarul 
l-a lămurit însă că nu putea fi vorba de tâlhari, deoarece 
aceştia, de obicei, îşi sapă adăposturi sau bordeie în 
pământ. Pesemne că ajunseseră la hanul despre care 
pomenise un drumeţ când intraseră în pădure. 

înaintea lor se vedea o clădire lungă, dar scundă. în 
faţa ei se afla o căruţă, iar pe undeva, prin preajmă, se 
auzeau nişte cai nechezând. Faurul s-a apropiat de o 
fereastră, al cărei oblon era deschis, făcându-i semn 
tovarăşului său să vină şi el. Amândoi s-au ridicat în vârful 
picioarelor, ca să vadă mai bine. Lângă sobă, într-un jilţ, 
dormea un om, care, după îmbrăcăminte, părea cărăuş. 
Pesemne că a lui era căruţa din faţa casei. De cealaltă 
parte a sobei stăteau o femeie şi o fetişcană şi torceau. La 
o masă de lângă perete şedea un bărbat, cu un pahar de 
vin dinainte şi cu capul sprijinit în mâini. Obrazul nu i se 
vedea. Faurul socoti că, după îmbrăcăminte, acesta era un 
bărbat de neam. 

Un câine de casă îi simţi pe cei doi tineri care 
iscodeau sub fereastră şi începu să latre. Munter, câinele 
faurului, îi răspunse de îndată şi în uşă ieşi o slujnică, să 
vadă cine vine. 

Celor doi oaspeţi li se făgădui o cină şi câte un pat. 
Flăcăii intrară în casă, îşi lăsară într-un colţ traistele grele, 
toiagul şi pălăria şi se aşezară la masa omului pe care-l 
văzuseră stând cu capul sprijinit în mâini. Acesta răspunse 
prietenos la vorbele de bineţe ale drumeţilor, înălţând 
capul; avea un chip tânăr şi distins. 

— Aţi întârziat pe drum, spuse eL Nu v-aţi temut să 
treceţi prin Spessart într-o noapte atât de întunecoasă 

? Eu am socotit mai cuminte să-mi îndrept calul spre 
han şi să nu mai zăbovesc nicio clipă în pădure. 

— Bine aţi făcut, domnule! răspunse "faurul. Tropotul 
unui cal de soi sună ca o melodie plăcută în urechile 
tilharilor şi ii atrage de la o poştă. Dar nişte bieţi drumetii, 


pe care mai degrabă hoţii ar putea să-i dăruiască cu câte 
ceva, nu merită nicio osteneală. 

— E foarte adevărat, se amestecă şi cărăuşul în 
vorbă. 

Când sosiră drumeţii noştri, acesta se ridică de la 
locul lui şi se aşeză la masa lor. 

— Ce poate păţi un om sărac ? urmă el Totuşi s-a 
întâmplat ca, din sete de sânge, să fie ucişi şi oameni 
sărmani. 

Atunci, dacă aşa stau lucrurile în pădurea aceasta; 
spuse tânărul giuvaergiu, fără îndoială că nici aici nu ne 
aflăm la adăpost. Suntem patru şi cu argatul cinci. Dacă 
ne-ar ataca zece oameni, cum ne-am apăra ? Şi, în afară de 
asta, adăugă ei, în şoaptă, de unde ştim că stăpânii hanului 
sunt oameni cinstiţi ? 

— Nicio grijă, răspunse cărăuşul. Cunosc hanul de 
mai bine de zece ani şi nu mi-au dat niciodată nimic de 
bănuit. 

Hangiul e plecat mereu, se spune că negustoreşte cu 
vin, iar femeia e o făptură blândă, care nu face rău 
nimănui. O nedreptăţiţi, domnule ! 

— Totuşi, răspunse tânărul nobil, vorbele care umblă 
nu sunt deloc liniştitoare ! Aţi auzit de oamenii care au 
dispărut fără urmă în pădurea aceasta ? Unii dintre ei au 
spus că au de gând sa înnopteze aci, la han, şi parcă i-a 
înghiţit deodată pământul. După câteva săptămâni au fost 
căutaţi peste tot ; s-au cercetat drumurile, s-a întrebat la 
han, dar nu s-a descoperit nimic. E ceva necurat la mijloc 
şi pace. 

— Atunci, strigă făurarul, mai bine să dormim sub un 
copac decât să stăm aici închişi între patru pereţi, de unde 
nu se poate fugi dacă tâlharii pândesc la uşă, căci 
ferestrele sunt ferecate. 

Cei patru drumeţi căzură pe gânduri. Se putea ca 
stăpânii hanului, siliţi sau de bună voie, să fie înţeleşi cu 
tâlharii. Toţi simțeau că în noaptea aceasta îi pândesc tot 


soiul de primejdii. Umbla vorba despre nişte călători care 
fuseseră ucişi de tâlhari în timp ce dormeau. Cei mai mulţi 
dintre drumeţii care se adăposteau în hanul din pădure 
erau însă oameni nevoiaşi, pentru care nu numai pierderea 
vieţii, dar chiar pierderea unei părţi din neînsemnatul lor 
avut ar fi fost o adevărată nenorocire, îngrijoraţi, drumeţii 
noştri priveau mohorâţi la paharele din faţa lor. Tânărul 
nobil visa o vale largă, ferită; pe care s-o străbată călare 
pe armăsarul său. Făurarul îşi dorea doisprezece dintre 
tovarăşii săi de muncă, voinici, înarmaţi cu reteveie, care 
să-l însoţească drept strajă, iar Felix, giuvaergiul, se temea 
mai mult pentru giuvaerurile binefăcătoarei sale decât 
pentru viaţa lui. Cărăuşul însă, după ce, rămas pe gânduri, 
pufăise de câteva ori din lulea, spuse încet: 

— Domnilor, ar fi bine să nu ne găsească dormind. Eu 
am să stau treaz toată noaptea. Vrea careva să-mi ţină de 
urât ? 

— Şi eu stau treaz ! Şi eu ! Şi eu ! strigară ceilalţi 
trei. 

— Oricum, tot n-are să se poată lipi somnul de mine, 
adăugă tânărul domn. 

— Eu zic să ne trecem timpul cu ceva, ca să rămânem 
treji, spuse cărăuşul. Suntem tocmai bine patru. Am putea 
să jucăm cărţi. Jocul de cărţi alungă somnul şi ţine de urât. 

— Eu unul nu joc niciodată cărţi, răspunse tânărul. 
De aceea nu pot lua parte la cele propuse de 
dumneavoastră. 

— lar eu nici măcar cărţile nu le cunosc, adăugă 
Felix. 

— Ce-am mai putea face ? întrebă faurul. Să cântăm ? 
Nu e bine ; i-am atrage pe tâlhari. Să spunem ghicitori, 
snoave ? Asta nu ţine mult. Ştiţi ce ? Ce-ar fi dacă am 
povesti câte ceva ? Câte o întâmplare hazlie sau sperioasă, 
adevărată sau închipuită. Nu ne-ar prinde somnul şi timpul 
ar trece tot atât de plăcut ca şi când am juca vreun joc de 
cărţi. 


— Sunt de aceeaşi părere. începeţi însă 
dumneavoastră, spuse tânărul nobil zâmbind. 
Dumneavoastră, meşteşugarii, colindaţi multe meleaguri şi 
aveţi ce povesti. Fiecare oraş îşi are poveştile şi legendele 
sale. 

— Da, da, multe aude omul, răspunse faurul. Dar 
dumneavoastră sunteţi om cu învăţătură şi cunoaşteţi 
minunăţiile scrise în cărţi. Aşa că mai degrabă aţi putea 
dumneavoastră să ne desfătaţi cu poveşti pline de tâlc şi 
de farmec decât noi, nişte biete calfe care umblăm de colo 
până colo. Dacă nu mă înşel, sunteţi ori student, ori 
cărturar. 

— Nu sunt cărturar, spuse cu un zâmbet tânărul 
domn, student însă, da, şi mă duc acasă în vacanţă. Să ştiţi 
însă că mai multe lucruri află omul în călătorii decât în 
slovele cârtii. De aceea începeţi dumneavoastră, vă rog, 
dacă şi ceilalţi vor să asculte. 

— Pentru mine, răspunse cărăuşul, o poveste 
frumoasă e mai de preţ decât jocul de cărţi. Adesea îmi 
place să mă plimb pe şosea, iavaş-iavaş, cu câte cineva 
care spune o poveste frumoasă. Nu o dată, fiind vreme rea, 
drumeţii m-au rugat să-i iau în căruţă, şi eu le-am spus că-i 
iau dacă-mi povesteşte fiecare câte ceva. Dealtfel, am şi un 
prieten care mi-e foarte drag pentru că ştie să povestească 
ceasuri în şir. . 

— Şi mie îmi plac foarte mult poveştile, spuse,tânărul 
giuvaergiu. Meşterul meu din Wurtzburg nu mă mai lasă 
să pun mâna pe cărţile de poveşti, fiindcă atunci treaba 
rămâne baltă. Faure, hai, începe tu, te ştiu în stare să 
istoriseşti din seară până în zori, fără să-ţi sece comoara 
de minunăţii. 

Faurul trase o duşcă să mai prindă puteri, şi începu : 

LEGENDA GULDENULUI CU CAP DE CERB 


În Suabia de sus se mai văd şi astăzi ruinele unui 
castel care a fost pe vremuri cea mai falnică zidire de pe 


meleagurile acelea. Acesta era castelul Hohenzollern. 

El se înălța pe un deal rotund, râpos, şi de pe piscul 
pe care era clădit, ochiul vedea până hăt-departe, peste 
întinsul ţării. 

Pe cât de departe, însă, se vedea acest castel din zări, 
pe atât de temut era de toţi neamul Zodemilor, iar numele 
lor, cunoscut în toate landurile germane. Acum câteva sute 
de ani, pe vremea când praful de puşcă nu exista încă, 
cetatea aceasta era stăpânită de un Zollem cu o fire 
ciudată. Nu s-ar putea spune că-i asuprea prea tare pe 
supuşii săi sau că trăia în duşmănie cu vecinii, dar toţi îl 
priveau cu neîncredere, din pricină că avea căutătura 
întunecată, fruntea veşnic încruntată şi firea tăcută, 
mohorâtă. în afară de slujitorii din castel, puţini oameni 
avuseseră prilejul să-l audă vorbind ca toţi ceilalţi semeni 
ai săi. Dacă trecea călare prin vale şi întâlnea vreun om 
care-şi lua repede pălăria din cap, spunind : «Bună 
seara,domnule conte, ce vreme frumoasă !», el răspundea : 
«Prostii sau «Văd !» Dacă însă vreodată cineva săvârşea 
vreo greşeală faţă de el sau caii săi, ori dacă în vreo 
trecătoare un ţăran cu căruţa se intâmpla să stea în calea 
armăsarului său negru, atunci izbucnea minios într-un 
potop de ocări. Se spunea totuşi că nu bătuse niciodată 
vreun om în asemenea împrejurări. Prin locurile acestea 
fusese poreclit «Zollem-tună-şi-fulgeră». 

Nevasta lui Zorlem-tună-şi-fulgeră era, dimpotrivă, 
blinda şi gingaşă ca o zi de mai. Cu vorba prietenoasă şi 
privirile sale blajine îi împăca adesea pe cei supăraţi de 
cuvintele aspre ale soţului ei şi nu pierdea niciun prilej să-i 
miluiască pe săraci. Oricât de dogoritoare ar fi fost ziua de 
vară, oricât de cumplit viscolul iernii, ea nu pregeta să 
coboare povârnişul muntelui, ca să se ducă pe la casele 
sărmanilor ori copiilor bolnavi. Dacă contele o întâlnea 
vreodată pe un astfel de drum, îi zvârlea ursuz din goana 
calului: 

— Ştiu, ştiu ! Prostii !Şi-şi urma drumul. 


Multe femei s-ar fi temut de un asemenea bărbat, li s- 
ar fi urât cu un om atât de ursuz. Unele i-ar fi lăsat poate 
în voia soartei pe săraci : «Ce-mi pasă de ei, şi-ar fi zis, de 
vreme ce stăpânul meu îi socoate proşti ?» Altele, din 
mândrie sau de ciudă, şi-ar fi scos din inimă un soţ atât de 
mohorât. Dar lucrurile stăteau altfel cu contesa Hedwiga 
von Zorlem. Ea îşi iubea bărbatul ca şi în prima zi, îl 
înconjura cu dragoste şi cu prețuirea ei şi îi netezea cu 
mâna sa gingaşă fruntea încruntată şi arsă de soare. După 
mulţi ani, Cerul le-a dăruit un băiat, dar dragostea de 
mamă şi grija.ei duioasă pentru prunc nu au ştirbit cu 
nimic iubirea pentru soţ. Aşa s-au scurs trei ani. Contele, 
care-şi vedea copilul numai duminica după-masă, cind îl 
aducea doica, ii privea drept la ochi, mormăia ceva printre 
dinţi şi-i făcea semn doicii să plece. Când băieţelul a rostit 
pentru întâia oară cuvântul «tată», contele i-a dăruit doicii 
un gulden, dar pe copil nu L-A învrednicit nici atunci cu o 
privire mai drăgăstoasă. 

În ziua în care fiul său a împlinit trei ani, contele a 
poruncit ca micuțul să fie îmbrăcat pentru întâia oară cu 
pantalonaşi, cu veşminte scumpe de catifea şi mătase, apoi 
a cerut să i se aducă armăsarul său negru şi un alt cal de 
soi, l-a luat pe băieţel în braţe şi, zornăind din pinteni, a 
coborât scara în spirală, sub privirile uimite ale doamnei 
Hedwiga. Ori de câte ori se pregătea să plece contele cu 
calul său, ea niciodată nu-l întreba încotro se duce şi când 
se întoarce. De data aceasta, însă, grija pentru copil i-a 
descleştat gura. 

— Pleci călare, conte ? a întrebat ea, dar el nu i-a 
răspuns nimic. De ce iei şi băieţelul ? a stăruit contesa. 
Kuno merge cu mine la plimbare. 

— Ştiu, a răspuns Zollem-tună-şi-fulgeră, coborând 
treptele. 

Ajuns în curte, a apucat băieţelul de un picioruş, l-a 
azvârlit în şa şi l-a legat bine cu o năframă. Apoi a 
încălecat pe armăsarul său negru ca pana corbului şi a 


ieşit 4m castel ţinând de dârlogi calul băieţelului. La 
început, copilul părea nespus de fericit că merge călare pe 
povârniş împreună cu tatăl lui. Bătea din palme, «râdea şi 
trăgea de coamă căluţul, ca să alerge mai repede, iar 
contele a strigat vesel de câteva ori: «O să te faci un flăcău 
şi jumătate ! 

În vale, însă, contele a pornit la trap. Micuţul, 
aproape leşinat de spaimă, l-a rugat, mai întâi cu sfială, să 
încetinească pasul calului. Acesta însă, drept răspuns, a 
întețit şi mai rău goana. Vântul şfichiuia obrazul 
sărmanului Kuno, tăindu-i răsuflarea. El a început să 
scâncească şi apoi, tot mai înspăimântat, să ţipe ca din 
gură de şarpe. 

— Ştiu ! Ştiu ! Prostii ! a spus tatăl său. Cum s-a 
urcat pe cal, s-a şi apucat să miorlăie ! Taci sau... 

Dar în clipa când a vrut să-l îmbărbăteze cu o 
sudalmă, armăsarul lui s-a ridicat în două picioare şi frâul 
celuilalt cal i-a scăpat din mină. După ce şi-a potolit 
anevoie bidiviul, contele a întors capul, căutându- şi fiul cu 
privirea, dar calul gonea singur spre castel, fără micuțul 
călăreț. 

Întâmplarea a zguduit până şi inima acestui om atât 
de aspru şi de posac. îşi şi vedea fiul zdrobit undeva, în 
mijlocul drumului, şi a început să se tânguie şi să-şi smulgă 
barba de deznădejde. L-a căutat peste tot, dar nu l-a găsit 
- pesemne că armăsarul, speriat, îl azvârlise în şanţul plin 
cu apă din marginea drumului. Deodată s-a auzit chemat 
de im glas copilăresc şi, când a întors capul, la marginea 
cărării a văzut o femeie bătrână care şedea sub un copac, 
legănând micuțul pe genunchi. 

— Cum a ajuns băiatul la tine, zgripţuroaică ? a 
strigat contele mânios. Dă-mi-l imediat! 

— Mai domol, mai domol, înălţimea ta ! i-a răspuns 
zâm-bind băbuţa cea urâtă. Cu tot armăsarul acesta 
mândru, ţi s-ar putea întâmpla şi înălţimii tale o 
nenorocire. Vrei să ştii cum a ajuns domnişorul la mine ? 


Calul său o luase razna. Băiatul nu se mai ţinea în şa decât 
cu un picioruş şi atirna de pe cal, atingând pământul cu 
pletele. Când să pice, l-am prins uşurel în şorţ. 

— Văd, a strigat contele de Zollem, mânios. Dă-l 
încoace ! Nu pot să descalec, calul e nărăvaş şi ar putea 
să-l lovească. 

— Dăruieşte-mi un gulden cu cap de cerb ! s-a rugat 
femeia, umilă. 

— Prostii ! a strigat contele, zvârlindu-i câţiva pfenigi 
sub copac. 

— Nu, doresc un gulden cu cap de cerb ! a stăruit ea. 

— Ce gulden cu cap de cerb ! Tu toată nu faci atâta ! 
a spus furios contele. Dă-mi numaidecât copilul, că de nu, 
asmut câinii asupră-ţi ! 

— Aşa ? Nu preţuiesc cât un gulden cu cap de cerb ? 
a răspuns bătrâna cu un zâmbet batjocoritor. Ei, o să 
vedem noi dacă moştenitorii tăi se vor alege măcar cu un 
gulden cu cap de cerb ! la-ţi pfenigii înapoi! Spunând 
aceste vorbe, a zvârlit contelui cei trei bănuţi de aramă cu 
atâta îndemânare, încât au nimerit drept în punguliţa de 
piele, pe care acesta o mai ţinea încă în mână. 

Uluit de acesta neobişnuită iscusinţă, contele a 
rămas mai intâi mut, dar apoi l-a cuprins o mânie cumplită. 
A luat puşca, a ridicat cocoşul şi a îndreptat-o spre 
bătrână. Aceasta însă l-a îmbrăţişat şi l-a dezmierdat 
liniştită pe micul conte, ţinân-du-l înaintea ei ca pe o 
pavăză. 

— Eşti un băieţel bun şi cuminte, i-a şoptit ea. Să 
rămâi aşa şi o să-ţi meargă bine. Apoi i-a dat drumul şi l-a 
ameninţat pe conte cu degetul : 

— Zollem, Zollemi îmi eşti dator guldenul cu cap de 
cerb pe care ţi l-am cerut! a.strigat ea şi, fără să se 
sinchisească de ocările contelui, a pornit prin pădure, 
sprijinindu-se într-un toiag de cimişir. 

Pajul Konrad a descălecat tremurând, l-a ridicat pe 
băieţel în şa şi s-a suit la spatele lui, urcând în urma 


stăpânului său dealul pe care se afla castelul. 

Aceasta a fost prima şi ultima plimbare călare a lui 
Zollem-tună-şi-fulgeră cu fiul său. Băiatul plinsese şi 
strigase atât de amarnic când o luaseră caii la trap, încât 
tatăl lui îl socotea un copil molatic, lipsit de vlagă, la care 
se uita în silă. El însă îşi iubea tatăl din toată inima, se 
apropia adesea cu drag do el, aşteptând să-l ia pe 
genunchi şi să-l dezmierde. Zollem îl îndepărta însă cu un 
semn, strigând : -«Ştiu ! Ştiu ! Prostii !» Doamna Hedwiga 
îndurase până atunci răbdătoare toate toanele soţului ei, 
dar purtarea lui aspră cu copilul acesta nevinovat a 
îndurerat-o nespus. Cu vremea, văzând pedepsele cumplite 
pe care le dădea întunecatul conte copilului său pentru cea 
mai mică greşeală, s-a îmbolnăvit de inimă. în cele din 
urmă, femeia s-a stins în floarea vârstei, jelită de toţi 
slujitorii, de toţi oamenii din împrejurimi, dar mai amarnic 
decât toţi o plângea fiul ei. 

După moartea soţiei sale, contele l-a scos pe Kuno cu 
totul din inima sa. Nu se îngrijea defel de creşterea lui, 
lăsându-l în seama doicii şi a capelanului casei. Curând s-a 
căsătorit din nou cu o domnişoară bogată, care i-a dăruit 
după un an doi gemeni - doi mici conți. 

De câte ori ieşea la plimbare, Kuno se ducea mai ales 
la bătrânica aceea care-i salvase viaţa. Ea îi povestea 
totdeauna multe despre răposata lui mamă şi despre binele 
pe care i-l făcuse aceasta. Slujitorii şi slujitoarele îl 
povăţuiau adeseori să nu se prea ducă pe la baba 
Feldheimer - aşa îi zicea bătrânei - deoarece era o 
vrăjitoare. Dar băiatul nu se temea. Capelanul castelului îi 
spusese că nu există vrăjitoare şi că basmele despre 
femeile meştere la vrăjit, care zburau prin văzduh spre 
Brocken, călare pe o furcă, erau nişte născociri. 

E drept că el vedea la baba Feldheimer fel de fel de 
lucruri ciudate pe care nu le înţelegea. Dealtfel, nu uita 
nici de năzdrăvănia aceea cu cei trei pfenigi, pe care 
bătrlnica îi aruncase cu atâta îndemânare drept în punga 


tatălui său. Bătrâna se pricepea să facă şi felurite pomezi 
şi licori cu care lecuia oamenii şi dobitoacele. Umblau 
nişte scorneli cum că ar avea un căzănel vrăjit cu care 
putea să schimbe vremea, şi când îl atârna deasupra 
focului, se stârnea o furtună cumplită. Bătrâna îl învățase 
pe micul conte multe lucruri folositoare, ca de pildă 
leacuri pentru cai bolnavi, o băutură împotriva turbării, 
momeli pentru peşti şi multe altele. Până la urmă, doar 
bătrânica Feldheimer îi mai rămăsese pe lume, căci doica 
îşi sfârşise zilele, iar mama lui vitregă nu se sinchisea de 
el. 

Cu cât fraţii lui creşteau mai mari, cu atât mai tristă 
şi mai apăsătoare era viaţa lui Kuno. Aceştia fuseseră mai 
norocoşi. Prima lecţie de călărie mersese bine, nimeni nu 
căzuse de pe cal, şi de aceea Zollem-tună-şi-fulgeră îi 
socotea băieţi isteţi şi destoinici. Ţinea foarte mult la ei, se 
plimbau în fiecare zi călare împreună şi-i învăţa de toate, 
deşi e drept că mare lucru n-aveau de învăţat de la el, 
fiindcă dânsul nu ştia nici să scrie, nici să citească, şi 
socotea că e păcat ca cei doi straşnici băieţi ai săi să-şi 
piardă timpul cu asemenea îndeletniciri. în schimb la zece 
ani ştiau să suduie tot atât de zdravăn ca şi tatăl lor şi să 
se ia la harţă cu oricine. Dealtfel se înțelegeau unul cu 
altul ca şi câinele cu pisica şi se întovărăşeau numai când 
puneau la cale vreo poznă pe seama lui Kuno. 

Mama lor nu se sinchisea prea mult de toate acestea. 
Socotea că dacă băieţii se băteau între ei, era o dovadă că 
sunt sănătoşi şi voinici, iar bătrânul conte spunea ori de 
câte ori vreun slujitor îi înştiinţa că fiii săi se luaseră iar la 
bătaie : 

— Ştiu, ştiu ! Prostii ! 

Totuşi s-a gândit să facă ceva ca să-i împiedice pe cei 
doi băieţi să se răpună unul pe altul. Nu uitase 
ameninţarea bătrânei Feldheimer, despre care, în fundul 
sufletului său, credea că era într-adevăr vrăjitoare: «Ei, o 
să vedem dacă moştenitorii tăi se vor alege măcar cu un 


gulden cu cap de cerb!» într-o zi, pe când vina în jurul 
castelului său, privirile i-au căzut pe două dealuri ce se 
ridicau parcă anume ca să poarte pe creştetele lor câte un 
castel, şi pe dată o hotărât să clădească acolo două 
castele. Pe unul a înălţat castelul Schalksberg3,numit aşa 
după porecla pe care o avea de mult cel mai mic dintre 
gemeni - Ghiduş - din pricina nenumăratelor sale pozne. 
Celui de-al doilea castel a voit să-i pună numele de 
Hirschguldenberg4 , pentru a-şi bate joc de vrăjitoare, 
care prezisese că moştenitorii lui nu se vor alege nici 
măcar cu câte un gulden cu cap de cerb. Până la urmă s-a 
oprit însă la denumirea mai simplă de «Hirschberg». Aşa 
se numesc cele două dealuri până în zilele noastre şi 
călătorul care trece prin munţii din Suabia le poate vedea. 

Zollem-tună-şi-fulgeră avea de gând să lase prin 
testament fiului cel mare castelul Zollern, ghiduşului 

— Schalksberg şi mezinului - Hirschberg. Soţia lui nu 
i-a dat însă pace până n-a schimbat testamentul. 


3 Ghiduş(ger) 

4 Gulden cu cap de cerb(ger) 

— Kuno-prostănacul, aşa-i zicea ea sărmanului băiat, 
fiindcă nu era atât de neastâmpărat şi de sălbatic ca fiii ei, 
Kuno prostănacul e destul de bogat. A moştenit doar 
averea mamei sale. De ce să stăpânească tot el măreţul şi 
strălucitul Zollern, iar fiii mei să aibă numai câte un castel 
înconjurat de păduri ? 

În zadar i-a spus contele că fiul său mai mare, Kuno, 
nu putea fi lipsit de drepturile primului născut. Lacrimile şi 
cicălelile ei au izbutit să-l înduplece şi pe cruntul Tună-şi- 
fulgeră. Testamentul său glăsuia acum astfel: Ghiduş va 
stăpâni Schalksberg ; cel mai mare dintre gemeni, Wolf, va 
fi stăpânul Zollemului, iar Kuno, al Hirschbergului, cu 
orăşelul Balingen. După scurtă vreme, contele a căzut greu 
bolnav. Medicului, care i-a spus că nu mai are nicio 
scăpare, i-a răspuns : -«Ştiu !», iar capelanului castelului, 


care-i ceruse să părăsească acest tărâm ca un 
dreptcredincios, i-a spus : «Prostii !» Apoi şi-a dat sufletul 
suduind şi bombănind. Cum trăise, aşa îşi sfârşise şi zilele 
- ca un necioplit, ca un păcătos. Incă nu fusese îngropat, 
că soţia lui s-a dus cu testamentuj la Kuno, fiul său vitreg, 
spunându-i în batjocură că avea, în sfârşit, prilejul sa-şi 
arate ştiinţa de carte : să citească singur hotărârea de a 
părăsi Zollern-ul. Din ziua aceea nu mai avea ce căuta 
acolo, bogatele domenii şi cele două castele nu-i mai 
aparţineau lui, primului născut, ci treceau în stăpânirea ei 
şi a celorlalţi doi fii. 

Kuno s-a supus voinţei răposatului fără să 
crâcnească, şi şi-a luat rămas bun cu lacrimi în ochi de la 
castelul în care se născuse, unde se afla mormântul 
blândei sale mame şi în care locuia bunul capelan, iar în 
apropiere - singura sa prietenă, bătrânica Feldheimer. 
Castelul Hirschberg era, ce-i drept, măreț şi impunător, 
dar acolo se simţea singur şi părăsit, aşa că dorul de 
locurile copilăriei îl mistuia cumplit. Într-o seară, contesa 
şi gemenii, care împliniseră între timp optsprezece ani, 
stăteau pe terasa castelului, uitându-se în vale. Deodată au 
zărit un cavaler falnic urcând călare, urmat de o litieră 
somptuoasă, purtată de doi catâri şi însoţită de mai mulţi 
slujitori. Nedumeriţi, se întrebau cine puteau fi străinii. în 
cele din urmă. Ghiduş a strigat : 

— E fratele nostru, seniorul de Hirschberg ! 

— Kuno-prostănacul ? a întrebat contesa, mirată. O 
să ne dea desigur toată cinstirea cuvenită, poftindu- ne la 
el. Litiera cea frumoasă o aduce pesemne pentru mine, ca 
să mă ia la Hirschberg. Zău că n-aş fi bănuit la nobilul meu 
fiu, Kuno-prostănacul, atâta cavalerism şi bună-cuviinţă |! 
Curtoazia trebuie răsplătită cu curtoazie. Să coborâm la 
poarta castelului şi să-l itttâmpinăm cum se cuvine. Să-i 
vorbiţi prietenos. Poate că vom primi şi daruri la 
Hirschberg. Tu, un cal, tu, o platoşă, iar eu, giuvaerurile 
mamei sale, la care visez de mult. 


— Nu-mi trebuie niciun dar de la Kuno-prostănacul, a 
răspuns Wolf, şi nici prietenos n-am să fiu cu el. Bine ar 
face de s-ar duce cit mai repede după răposatul nostru 
tată. Atunci am moşteni noi Hirschberg-ul şi am vinde 
nobilei noastre mame giuvaerurâle pe o nimica toată. 

— Fiu netrebnic ! a strigat mfnioasă mama lui. Să 
cumpăr giuvaerurile de la voi ? Asta-i răsplata pentru că 
domeniile Zollern sunt astăzi ale voastre ? Ghiduşuâe, nu-i 
aşa că tu îmi vei dărui giuvaerurile fără niciun fel de 
plată ? 

— Numai moartea e fără plată, mamă, a răspuns 
râzând mezinul. Dacă e adevărat că giuvaerurile preţuiesc 
cât un castel, am fi smintiţi să ţi le punem la gât. îndată ce 
închide Kuno ochii, coborâm călări devale, ne luăm fiecare 
ce ni se cuvine, iar partea mea de giuvaeruri o vând. 

Tot  ciorovăindu-se astfel, au ajuns la poarta 
castelului.1 Contesa clocotea de mânie la gândul 
giuvaerurilor râvnite. Kuno a trecut podul călare şi când a 
ajuns în faţa mamei lui vitrege şi a fraţilor săi, a oprit 
calul, a descălecat şi a salutat cuviincios. Cu toate că se 
purtaseră atât de neomenos cu elf se gândea totuşi că sunt 
fraţii lui şi că femeia aceasta lipsită de inimă fusese iubită 
de tatăl său. 

— Ei, frumos din partea nobilului fiu că ne vizitează, 
a spus contesa, cu glas mieros şi cu un zâmbet binevoitor. 
Ce se mai aude pe la Hirschberg ? Te simţi bine acolo ? Ai 
şi o litieră ? Şi ce frumoasă e ! Nici unei împărătese nu i-ar 
fi ruşine să se suie în ea. îţi mai lipseşte doar doamna pe 
care s-o plimbi astfel prin toată ţara. 

— Nu m-am gândit încă la asta, preacinstită mamă, a 
răspuns Kuno. Deocamdată cu altcineva aş vrea să- mi duc 
traiul laolaltă. lata pricina pentru care am venit cu litiera: 

— Eşti prea bun şi îndatoritor, l-a întrerupt contesa, 
înclinându-se surâzătoare. 

— E vorba de părintele Iosif, capelanul castelului. E 
atât de bătrân, că nu se mai poate ţine pe cal, a continuat 


Kuno liniştit. Vreau să-l iau cu mine pe bătrânul meu 
dascăl. Aşa ne-a,m înţeles când am părăsit castelul Zollem. 
Şi mai vreau să cobor în vale, s-o iau şi pe bătrânica 
Feldheimer, Dumnezeu s-o aibă în pază. Trebuie să fie 
gârbovă de ani. Odinioară, când m-am plimbat întâia oară 
călare împreună cu răposatul meu părinte, ea m-a scăpat 
de la moarte. Am destule încăperi la Hirschberg. Vreau să- 
şi sfârşească zilele acolo. 

Rostind aceste cuvinte, a străbătut curtea, 
îndreptându-se spre locuința capelanului. 

Tânărul Wolf şi-a muşcat mânios buzele, contesa a 
pălit de ciudă, iar Ghiduş a spus, izbucnind în râs : 

— Ce-mi daţi pe calul pe care-l voi primi în dar ? Eu 
zic;" frate Wolf, să-mi dai în schimb platoşa pe care o vei 
primi tu. Ha-ha ! Pe cine vrea să ia cu el ? Pe capelan şi pe 
bătrâna vrăjitoare ? lată o pereche de toată frumuseţea ! 
Dimineaţa poate lua lecţii de limba greacă de la capelan, 
iar după-masă, lecţii de vrăjitorie de la baba Feldheimer. 
De ce năzbâtii e în stare Kuno-prostănacul! 

— Eu un bădăran ! a răspuns contesa. Nu râde, 
Ghiduş ! Ne face neamul de ocară. Vecinii noştri se vor 
prăpădi de râs când vor auzi că seniorul Zollem a dus-o 
într-o litieră somptuoasă, purtată de catâri, pe baba 
Feldheimer, zgripţuroaica aceea bătrână, şi că a instalat-o 
la castelul lui. A moştenit de la maică-sa grija pentru 
bolnavi şi pentru tot felul de lepădaturi. Vai, taică-său s-ar 
răsuci în groapă dac-ar şti toate astea ! 

— Da, a adăugat Ghiduş. Tata ar mormăi şi în groapă: 

— Ştiu ! Prostii !» 

— Uite-l, vine împreună cu bătrânul! îl ţine de braţ, 
fără ruşine ! a strigat contesa, îngrozită. Să mergem, nu 
vreau să-l mai văd ! 

Cei trei s-au îndepărtat, Kuno l-a condus pe bătrânul 
lui dascăl până la pod şi l-a ajutat să se urce în litieră.Jos, 
în vale, s-a oprit în faţa colibei în care se adăpostea 
bătrâna Feldheimer şi a găsit-o gata de plecare, cu o 


boccea plină cu tot felul de leacuri - pomezi, licori - şi cu 
felurite scule. Sprijinindu-se în toiegelul ei de cimişir, 
bătrânica s-a urcat în litieră. Nu s-a petrecut însă nimic din 
ceea ce prevăzuse, plină de răutate, contesa de Zollern. În 
împrejurimi, nimeni nu s-a mirat de fapta cavalerului Kuno. 
Dimpotrivă, oamenii găseau frumoasă şi vrednică de laudă 
străduinţa de a-i însenina ultimele zile bătrânei Feldheimer 
şi îi dădeau cinstire pentru că îl adăpostise în castelul său 
pe bătrânul capelan Iosif. Numai fraţii lui şi contesa tunau 
şi fulgerau de mânie, împroşcându-l cu vorbe de ocară. Dar 
era spre paguba lor, căci toată lumea socotea purtarea 
fraţilor vitregi prea nesăbuită şi-i vorbea de rău. Umbla 
zvonul că nici cu mama lor nu duceau casă bună,numai 
într-o gâlceavă o ţineau, iar ei între ei se vrăjmăşeau 
cumplit. Contele Kuno de Zollern-Hirschberg a încercat de 
mai multe ori să se împace cu fraţii lui, căci se simţea 
foarte rău când îi vedea trecând călare prin faţa castelului 
său fără să- i păşească vreodată pragul casei, sau când îi 
întâlnea în codru sau pe câmp şi ei îl salutau mai rece ca 
pe un străin. Zadarnic însă căuta el să se apropie de fraţii 
săi, căci aceştia nu-i răspundeau decât cu batjocuri. Intr-o 
bună zi, în mintea lui Kuno a încolţit un gând. Ştiindu-i tare 
zgârciţi şi hapsâni pe cei doi fraţi ai săi, a hotărât să 
ajungă pe calea aceasta la inimile lor. între cele trei castele 
se afla un iaz - chiar la mijloc - care făcea parte din 
domeniul lui Kuno. în iazul acesta creşteau cele mai bune 
ştiuci şi cei mai frumoşi crapi din împrejurimi. Cei doi fraţi, 
cărora le plăcea să pescuiască, erau mânioşi foarte pe tatăl 
lor, care nu le lăsase lor moştenire şi iazul. Pe de o parte, 
erau prea mândri ca să pescuiască în apa aceea fără ştirea 
fratelui lor, iar pe de altă parte, nu voiau să-i spună o 
vorbă bună, rugându-l să le îngăduie să prindă peşte acolo. 
Ştiind câtă slăbiciune aveau fraţii lui pentru iaz, Kuno i-a 
poftit într-o zi să se întâlnească tustrei acolo. 

Era o dimineaţă frumoasă de primăvară. Cei trei 
fraţi, venind dinspre cele trei castele, au ajuns aproape în 


aceeaşi clipă la iaz. 

— lată, a strigai Ghiduş, ne-ara brodit de minune ! 
exact la ceasurile şapte am plecat călare de la 
Schalksberg. 

— Şi eu de la Hirschberg ! Şi eu de la Zollem ! i-au 
răspuns ceilalţi doi fraţi. 

— Pesemne că iazul se află drept la mijloc, a 
continuat mezinul. Straşnic! 

— Ei, tocmai de aceea v-am poftit aici. Ştiu că vă 
place mult să pescuiţi. Şi mie îmi place să dau din când în 
când cu undiţa. în iaz sunt destui peşti chiar şi pentru trei 
castele, iar pe malul iazului e destul loc pentru noi trei, 
chiar dacă am veni din întâmplare toţi deodată. Vreau ca, 
de azi înainte, această apă să fie a noastră a tuturor, şi 
fiecare dintre voi va avea aceleaşi drepturi asupra ei ca şi 
mine. 

— Nobilul nostru frate e nespus de îndatoritor, a zis 
Ghiduş cu un zâmbet ironic. Ne dă o întindere de apă de 
şase pogoane şi câteva sute de peştişori ! Ei bine, şi ce ne 
cere în schimb ? Căci numai moartea n-are plată ! 

— Nu vă cer nimic, a spus Kuno. Nu vreau decât să 
vă întâlnesc din când în când la iaz şi să stau de vorbă cu 
voi. Oricum, suntem fiii aceluiaşi tată ! 

— Nu, aşa nu-i bine, răspunse seniorul de la 
Schalksberg Nu e nimic mai neplăcut decât să pescuieşti 
laolaltă cu alţii. Unul goneşte peştii celuilalt. Dar dacă am 
cădea la învoială asupra zilelor în care să venim la pescuit, 
de pildă tu, Kuno, luni şi joi, Wolf marţi şi vineri, iar eu 
miercuri şi sâmbătă, atunci primesc darul. 

— Eu, nu ! a strigat întunecatul Wolf. Nu primesc 
niciun dar şi nu vreau să împart cu nimeni nimic. Kuno ne 
îmbie să împărţim iazul, fiindcă avem tustrei aceleaşi 
drepturi asupra lui. Eu zic să jucăm zaruri şi să se 
hotărască al cui rămine. Dacă norocul va fi de partea mea, 
puteţi veni oricind să mă întrebaţi dacă vă dau voie să 
pescuiţi ori ba. 


— Eu nu joc zaruri, a răspuns Kuno cu tristeţe, 
văzând că nu se poate apropia de fraţii lui pentru nimic în 
lume. 

— De bună seamă, a râs Ghiduş, fratele nostru este 
un senior cucernic, dreptcredincios, care socoteşte jocul 
cu zarurile drept un păcat de moarte. Dar eu m-am gândit 
la altceva, la ceva ce nu-l poate ruşina nici pe cel mai 
evlavios sihastru. Să ne aducem undiţele şi să pescuim 
până când orologiul de la Zollem va bate douăsprezece 
ceasuri, şi iazul va fi al aceluia care va prinde cei mai mulţi 
peşti până la ceasul acela. 

— Ar fi o prostie, a spus Kuno, să lupt pentru ceea ce 
îmi aparţine de drept prin moştenire. Dar ca să vă 
încredinţez că nu am glumit când v-am spus să împărţim 
iazul, fie, mă duc să-mi iau uneltele de pescuit. 

Atunci au sărit cu toţii în şa şi au pornit fiecare spre 
castelul lui. Gemenii au trimis în mare grabă slujitorii să 
scormonească pe sub toate pietrele vechi şi să adune 
viermişori de momeală. Kuno şi-a luat însă sculele 
obişnuite de pescuit şi momeala pe care învățase s-o 
pregătească odinioară fie la bătrâna Feldheimer, şi a ajuns 
cel dintâi la iaz. Curând au sosit şi gemenii, Kuno i-a lăsat 
să-şi aleagă locurile cele mai bune, unde să poată sta în 
voie, apoi a azvârlit undiţa. Minune ! Peştii îl recunoşteau 
parcă de stăpân al iazului. Cete întregi de crapi şi de ştiuci 
se adunau forfotind în jurul undiţei sale, iar peştii cei mai 
bătrâni şi mai mari îi goneau pe cei mici. în fiece clipă 
scotea câte un peşte. Nici nu apuca să arunce undiţa bine, 
că douăzeci-treizeci de peşti aşteptau eu gurile căscate, 
gata să se lase prinşi în cârligul ascuţit. Peste două 
ceasuri, în jurul lui Kuno se ridicau mormane de peşti 
dintre cei mai frumoşi. S-a oprit din pescuit şi s-a dus la 
fraţii săi să vadă ce fac. Ghiduş prinsese un crăpcean şi doi 
bieţi obleţi, iar Wolf - trei mrene şi două plevuşte. Amândoi 
se uitau amărâţi spre malul opus, căci se vedea foarte bine 
cit noian de peşte prinsese fratele lor mai mare. Kuno s-a 


apropiat încetişor de Wolf, dar acesta, turbat de mânie, a 
sărit în sus, a rupt sfoara, a acut bucăţi băţul undiţei şi a 
aruncat totul în iaz. 

— Aş vrea să arunc o mie de cârlige în apă în loc de 
unul, iar de fiecare să se prindă una din aceste făpturi! a 
strigat el. Nu-i lucru curat la mijloc. Aici sunt farmece şi 
vrăjitorii. Altfel cum ai putea să prinzi tu, Kuno- 
prostănacul, într-un ceas, mai mulţi peşti decât prind eu 
într-un an ? 

— Da, da, acum mi-aduc aminte, a adăugat Ghiduş, 
că el a deprins meşteşugul pescuitului de la mătuşa 
Feldheimer, vrăjitoarea aceea blestemată I Şi noi ne-am 
lăsat amăgiţi să pescuim cu el. Într-o bună zi o să ajungă şi 
el un vrăjitor. 

— Nu, vrăjitoare adevărată nu e, a zis Ghiduş în 
bătaie de joc. Muieri de felul ăsta ştiu de obicei să 
prevestească viitorul, dar baba Feldheimer va ajunge să 
prevestească viitorul atunci când se va preface în lebădă. 
Nu i-a prezis ea tatălui nostru că moştenirea pe care ne-o 
va lăsa va putea fi cumpărată cu un gulden cu cap de cerb, 
Cil alte cuvinte că tata o să ajungă la sapă de lemn ? 
Totuşi, când a murit, totul, cit cuprinzi cu ochii de pe 
zidurile castelului Zollem, era al lui. Baba Feldheimer nu e 
altceva decât o bătrână fără minte, iar tu, Kuno, un 
prostănac ! 

După aceste cuvinte, mezinul s-a îndepărtat în grabă, 
căci se temea de mina grea a fratelui său, iar Wolf l-a 
urmat, împroşcându-l cu toate sudălmile pe care le 
învățase de la tatăl lui. 

Îndurerat din cale-afară, Kuno s-a îndreptat spre 
casă. îşi dăduse seama că au se putea înţelege cu fraţii lui. 
Vorbele lor urâte îi făcuseră atâta inimă rea, încât a căzut 
la pat a doua zi şi numai cuvintele de alinare ale 
capelanului Iosif şi licorile tămăduitoare ale mătuşii 
Feldheimer l-au izbăvit de moarte. 

Când gemenii au prins însă de veste că fratele lor 


Kuno zace greu bolnav, au făcut un praznic grozav. Ameţiţi 
de băutură, s-au legat cu jurământ ca acela care va afla 
primul de moartea lui Kuno-prostănacul să dea de ştire 
celuilalt prin salve de tun, iar cel care va trage primul cu 
tunurile din castel va avea dreptul să-şi aleagă din 
pivnițele lui Kuno butoiul cu cel mai bun vin. 

Wolf a pus un pândar ca să vegheze zi şi noapte în 
împre-jurimile Hirschberg-ului, iar Ghiduş a cumpărat cu 
bani grei pe un slujitor de-al lui Kuno, ca să-i vestească de 
îndată clipa morţii stăpânului său. 

Slujitorul acesta era însă mai credincios blajinului şi 
cucernicului său stăpân decât mârşavului conte din 
Schalksberg. Într-o seară, el a întrebat-o îngrijorat pe 
bătrâna Feldheimer cum se simte stăpânul său, şi când 
aceasta i-a răspuns că starea sănătăţii lui este 
mulţumitoare, slujitorul i-a povestit despre uneltirile celor 
doi fraţi; adăugind că-şi puseseră-n gând să-şi arate 
bucuria cu prilejul morţii fratelui lor, prin salve de tun. 
Auzind aceste cuvinte, bătrâna s-a necăjit cumplit. Dar 
când i-a spus contelui totul, acestuia nu-l venea să creadă 
că fraţii lui ascundeau în sufletul lor atâta neomenie. 
Atunci bătrâna l-a povăţuit să-i pună la încercare, 
răspândind zvonul că ar fi murit. Vestea va zbura ca 
fulgerul şi, dacă vor auzi salve de tun, însemna că 
slujitorul grăise adevărul. Contele a chemat slujitorul 
cumpărat de fratele său, l-a descusut încă o dată şi i-a 
poruncit să plece călare spre Schalksberg, ca să dea acolo 
de ştire că lui Kuno i se apropie sfârşitul. 

În timp ce slujitorul cobora povârnişul de la 
Hirschberg, a fost zărit de pândarul contelui Wolf de 
Zollem. Acesta i-a tăiat drumul şi l-a întrebat încotro 
aleargă. 

— Vai mie, a răspuns slujitorul, sărmanul meu stăpân 
n-o mai duce până-n seară ! Toţi socot că i-a sunat ceasul. 

— Aşa ? I-a sunat ceasul ? a strigat celălalt şi cât ai 
clipi s-a repezit la cal, a sărit în şa şi a dat pinteni 


bidiviului, zburând spre Zollem. A suit dealul ca vântul şi a 
ajuns la poarta castelului, unde bietul cal a căzut grămadă, 
iar călăreţul a mai apucat să strige : «Contele Kuno 
moare !» după care şi-a pierdut simţirile. Tunurile din 
Zollem au început să bubuie, umplând de fericire inima 
contelui Wolf şi a mamei sale. Se şi vedeau stăpânii 
butoiului de vin, ai iazului şi ai giuvaerurilor. Ecoul 
puternic al acestor salve îi bucură peste măsură, dar şi-au 
dat seama curând că nu era ecou, ci salvele tunurilor din 
Schalksberg. Wolf i-a spus atunci mamei sale zâmbind : 

— Şi fratele meu mai mic a avut iscoadele lui. Deci 
trebuie să împărţim pe din două şi vinul, ca şi întreaga 
moştenire. 

A sărit apoi pe cal şi a pornit în galop, căci se temea 
ca Ghiduş să nu i-o ia înainte şi să pună mâna pe bunurile 
de preţ ale răposatului. 

La iaz, fraţii s-au întâlnit şi s-au uitat unul la altul, 
ruşinaţi de graba cu care voiseră să ajungă la Hirschberg. 
Nici n-au pomenit de Kuno, în timp ce-şi urmau drumul, ci 
s-au sfătuit frăţeşte ce să facă mai departe şi ale cui să fie 
domeniile de la Hirschberg. Au trecut călări podul şi, la 
fereastra castelului, ce să vezi ? Fratele lor, teafăr şi 
sănătos, se uita în curte cu ochii scăpărând de mânie. 
Gemenii s-au înspăimântat cumplit, crezând mai întâi că e 
o stafie, şi şi-au făcut semnul crucii, dar văzând că era 
Kuno în carne şi oase, Wolf a strigat: 

— Ptiu, lua-te-ar... ! Ce prostie ! Credeam c-ai murit ! 

— Nu-i niciodată prea târziu, a grăit mezinul, 
săgetându-l pe Kuno cu o privire veninoasă. Acesta a 
strigat însă cu glas tunător : 

— Din clipa aceasta, toate legăturile noastre de 
rudenie s-au rupt pentru totdeauna. Am auzit prea bine 
salvele voastre de bucurie, dar, băgaţi de seamă, am 
pregătit şi eu cinci culevrine5 i aici, în curte, şi le- am 
încărcat în cinstea voastră. Pieriţi din calea ghiulelelor 
mele, ca să nu aflaţi cum se trage la Hirschberg ! 


Văzându-l atât de îndârjit, fraţii au dat pinteni cailor 
şi au coborât în mare grabă povârnişul. Kuno le-a trimis 
din urmă o ghiulea care a zburat pe deasupra capului lor, 
aşa că ei au făcut fără voie o plecăciune adâncă şi 
cuviincioasă. Kuno nu voia însă decât să-i sperie, nu să-i 
lovească. 

— De ce ai tras salvele de tun, nătărăule ? a întrebat 
supărat Ghiduş. Eu am tras numai după ce le-am auzit pe- 
ale tale. 

— Ba, să am iertare. întreab-o şi pe mama ! a răspuns 
Wolf. Tu ai tras întâi şi ne-ai făcut de râs, neobrăzatule ! 

Mezinul nu s-a lăsat nici el mai prejos cu vorbele de 
ocară şi când au ajuns la iaz, sudălmile moştenite de ia 
Zollem-tună-şi-fulgeră curgeau şuvoi. Până la urmă, fraţii 
s-au despărţit învrăjbiţi şi furioşi. 

A doua zi, Kuno şi-a făcut testamentul. Bătrânica 
Feldheimer i-a spus capelanului : 

— Pun rămăşag că nu scrie cuvinte prea drăgăstoase 
despre cei doi tunari. 

Dar toate încercările ei de a-l descoase pe dragul ei 
binefăcător au fost zadarnice. Acesta nu a suflat o vorbă 
despre testament. Bătrâna nu a mai apucat să afle nimic, 
fiindcă după un an, în ciuda alifiilor şi a licorilor ei, şi-a dat 
sufletul fără să fi fost măcar bolnavă. li sunase ceasul. Cei 
nouăzeci şi opt de ani ai 


5 Tun vechi cu ţeavă foarte lungă ei ar fi dus la 
groapă pe orice om, cât de sănătos. 

Contele Kuno a înmormântat-o cu mare cinste, nu ca 
pe o femeie sărmană, ci ca pe o mamă. După moartea 
bătrânei, el a început să se simtă tot mai singur în castelul 
său, mai ales fiindcă părintele Iosif a purces şi el din lumea 
aceasta, scurt timp după băbuţa Feldheimer. 

Singurătatea lui nu a dăinuit însă prea mult, căci 
bunul Kuno s-a sfârşit din viaţă la vârsta de douăzeci şi opt 
de ani. Gurile rele spuneau că ar fi murit otrăvit de Ghiduş. 


Dar oricum ar fi fort» la câteva ceasuri după moartea 
lui, la Zollern şi la Schalksberg au bubuit din nou tunurile. 
Fiecare castel Ii vestea sfârşitul cu câte douăzeci şi cinci 
de salve. 

— De data asta s-a isprăvit de-adevăratelea cu el! a 
zis Ghiduş, întâlnindu-se cu fratele său pe drum. 

— Da, a răspuns Wolf, şi dacă s-ar întoarce de pe 
lumea cealaltă şi ne-ar striga vorbe de ocară de la 
fereastră, ca odinioară, puşca mea abia aşteaptă să-l înveţe 
buna-cuviinţă şi să-i vină de hac. 

Vorbind aşa, suiră pieptiş înălţimea pe care se afla 
castelul. Când un călăreț necunoscut, însoţit de alaiul său 
cavaleresc, i-a ajuns din urmă, cei doi, socotind că trebuie 
să fie vreun prieten de-al fratelui lor, care venea la 
înmormântare, s-au prefăcut că plâng, nemaicontenind să-l 
laude pe cel dispărut şi jelindu-i moartea timpurie. Ghiduş 
a izbutit chiar să-şi stoarcă lacrimi de crocodil. Cavalerul 
nu scotea însă nicio vorbă, ci urca liniştit şi tăcut alături de 
ei, îndreptându-se spre Hirschberg. 

— Aşa, acum suntem în largul nostru. Adu vin, 
chelarule,dar din cel mai bun ! a strigat Wolf, descălecând. 

Apoi au urcat scara în spirală şi au intrat în sala 
castelului, urmaţi de tăcutul călăreț. în clipa când gemenii 
s-au aşezat tihniţi la masă, necunoscutul a scos din pieptar 
o monedă de argint şi a zvârlit-o pe masa de ardezie. Banul 
s-a rostogolit zornăind, iar străinul a zis : 

— Iată moştenirea voastră. Nici mai mult, nici mai 
puţin decât un gulden cu cap de cerb. Fraţii s-au uitat unul 
la celălalt miraţi, au izbucnit în râs şi l-au întrebat ce vrea 
să spună. 

Cavalerul a scos atunci un pergament cu o mulţime 
de peceţi. Acolo, Kuno-prostănacul scrisese toate faptele 
dușmănoase săvârşite în timpul vieţii sale de către fraţii 
lui. La sfârşit îi vestea că, în afară de giuvaerurile 
răposatei sale mame, hotărâse să vândă Wurtembergului 
întreaga moştenire pentru o nimica toată, în schimbul unui 


biet gulden cu cap de cerb. Giuvaerurile urmau a fi folosite 
spre a se clădi un azil pentru săraci în oraşul Balingen. 

Fraţii au încremenit, râsul le-a îngheţat pe buze. 
Scrâşneau neputincioşi. Ce puteau să facă ei împotriva 
provinciei Wurtemberg ! Pierduseră frumuseţe de moşie, 
pădurea, ogoarele, oraşul Balingen, până şi iazul cu peşti, 
şi nu moşteniseră decât un pârlit de gulden cu cap de 
cerb ! 

Furios, Wolf l-a vârât în pieptar, fără a scoate o 
vorbă, şi-a pus tichia pe cap şi, trecând mânios, fără să 
salute, pe lingă trimisul Wurtembergului, a încălecat şi a 
pornit spre Zollem. 

In dimineaţa următoare, plictisit de cicălelile mamei 
sale, care nu mai contenea cu mustrările fiindcă 
pierduseră şi moşia,şi giuvaerurile, Wolf a pornit călare 
spre Ghiduş, la Schalksberg. Când a ajuns la fratele său, l- 
a întrebat : 

— Ce zici să facem cu moştenirea noastră ? Să jucăm 
pe ea. sau s-o bem ? 

— Mai bine s-o bem, a răspuns Ghiduş. Aşa vom 
câştiga amândoi. Hai călare la Balingen, să-i înfruntăm pe 
oamenii de acolo, cu toate că am pierdut orăşelul în chip 
ruşinos. 

— Iar la circiuma -«Mielul» e un vin roşu straşnic ; 
nici împăratul nu are altul mai bun, a adăugat Wolf. 
Amândoi au pornit spre Balingen şi acolo s-au oprit la 
circiumă şi au întrebat cât costă o oca de vin roşu 

: după care, au închinat unul în sănătatea celuilalt, 
până au mântuit guldenul. Atunci Wolf s-a ridicat în 
picioare, a scos din pieptar moneda de argint cu capul de 
cerb pe ea, a azvârlit-o pe masă şi i-a strigat 
câraumarului : 

— Iată guldenul ce ţi se cuvine ! Mai vrei ceva ? 

Cârciumarul a luat guldenul, l-a întors pe o parte şi 
pe alta,şi a răspuns zâmbind : 

— Ar fi în regulă, dar, vedeţi, acesta e un gulden cu 


cap de cerb. Aseară a sosit o ştafetă din Stuttgart, iar azi- 
dimineaţă crainicul a vestit în numele contelui de 
Wiirtemberg, stăpznul orăşelului nostru, că banii aceştia 
nu mai sunt buni. Trebuie să-mi daţi alţii. 

Cei doi fraţi au pălit, uitându-se unul la altul. 

— Plăteşte, a spus unul. 

— N-ai bani ? a întrebat celălalt. 

În cele din urmă au rămas datori un gulden la 
«Mielul» din Balingen şi au plecat tăcuţi, păşind 
îngânduraţi unul lângă altul. Când au ajuns la răscrucea 
unde un drum ducea la dreapta, spre Zollem, iar altul la 
stânga, spre Schalksberg, Ghiduş a spus : 

— Aşadar, am moştenit mai puţin decât nimic, şi pe 
deasupra am mai băut şi un vin prost. 

— Da, a răspuns fratele lui. Vorbele bătrânei s-au 
adeverit : «Moştenitorii tăi nu se vor alege nici măcar cu 
un gulden cu cap de cerb !» Din banii moşteniţi n-am putut 
plăti nici barem o oca de vin ! 

— Ştiu ! a zis stăpânul Schallksbergului, 

— Prostii ! a răspuns seniorul din Zollem, 
îndreptându-se călare spre castel, mânios pe sine însuşi şi 
pe toată lumea. 

— Aceasta e povestea guldenului cu cap de cerb, a 
încheiat făurarul, şi se spune că e adevărată. Cârciumarul 
din Durrwangen, care se află aproape de cele trei castele, 
a povestit-o unui bun prieten al meu, călăuză, care, 
trecând adeseori prin munţii albi ai Suabiei, trăgea 
totdeauna la Durrwangen. 

Oaspeţii au bătut din palme, încântați de povestea 
faurului. 

— Câte nu se întâmplă în lumea asta ! a strigat 
cărăuşul, îmi pare bine că nu ne-am pierdut vremea cu 
jocul de cărţi. Am să ţin bine minte povestea asta şi o s-o 
istorisesc mâine tovarăşilor mei, cuvânt cu cuvânt. 

— În timp ce povestea făurarul, mi-am adus şi eu 
aminte de o întâmplare ! zise studentul. 


— Spune, spune ! îl rugară într-un glas făurarul şi 
Felix. 

— Fie, răspunse studentul. Mai curând sau mai 
târziu, tot o să-mi vină şi mie rândul să povestesc ceva. 
Ceea ce veţi auzi pare-se că s-a petrecut aievea. 

Zicând acestea, s-a aşezat mai bine în jilţ, 
pregătindu-se să înceapă. Dar hangiţa a pus furca şi 
fuiorul deoparte şi s-a îndreptat spre masa oaspeţilor. 

— Acum, domnilor, e timpul de culcare, spuse ea. 
Ornicul a bătut ceasurile nouă şi mâine avem treabă. 

— Mai adu o sticla cu vin şi poţi să te duci la 
culcare ! strigă studentul. Nu mai avem nevoie de 
dumneata. 

— Nu se poate, răspunse ea, posomorându-se. Atâta 
timp cât se află muşterii în sală, nici eu, nici slujitorii nu ne 
culcăm. Ce să mai lungim vorba, domnilor! Duceţi-vă în 
odăile dumneavoastră. Şi aşa e prea târziu. în casa mea nu 
se petrece peste ceasurile nouă. 

— Cum asta, cucoană ? rosti mirat făurarul. Ce-ţi 
pasă dumitale dacă noi rămânem aici singuri, după ce te-ai 
culcat dumneata ? Suntem oameni cinstiţi, nu-ţi şterpelim 
nimic şi nici n-o s-o ştergem fără plată. Nu îngădui să fiu 
dat afară în felul acesta din niciun han din lume. 

Femeia îi aruncă o privire mânioasă : 

— Nu cumva credeţi că o să-mi schimb rânduiala 
casei pentru orice golan, pentru orice haimana de calfă, 
pentru doisprezece creiţari ai lui ? Vă spun pentru ultima 
oară că nu îngădui asemenea purtări. 

Faurul vru să mai răspundă ceva, dar studentul îl 
privi cu înţeles şi le făcu celorlalţi un semn din ochi. 

— Bine, zise el. Dacă hangiţa nu ne lasă să mai 
rămânem, apoi să mergem în camerele noastre. Dar ne-ar 
trebui nişte luminări, ca să nu bâjbâim. 

— N-am de unde să vă dau, răspunse ea, posomorită. 
Ceilalţi or să nimerească drumul şi prin întuneric, iar 
dumitale o să-ţi ajungă şi capătul ăsta de luminare. N-am 


altceva. 

Tânărul primi tăcut luminarea şi se ridică. Ceilalţi îşi 
luară traistele, ca să le ducă în camerele lor, şi începură să 
urce scara după student. Acesta mergea înainte cu 
luminarea. 

Când au ajuns sus, studentul îi rugă să meargă în 
vârful picioarelor, deschise uşa camerei sale şi le făcu 
semn să intre. 

— Nu mai încape nicio îndoială, le spuse el. Vrea să 
ne dea pe mâna tâlharilor ! N-aţi băgat de seamă cât de 
stăruitor ne trimitea la culcare ? Cum încerca cu tot 
dinadinsul să ne împiedice să stăm de veghe laolaltă ? 
Nădăjduieşte c-o să ne culcăm acum şi că tâlharii au să ne 
surprindă dormind. 

— Nu credeţi c-ar fi mai bine să plecăm de aici ? 
întrebă Felix. Mă simt mai la largul meu în pădure decât 
între zidurile astea. 

— Ferestrele sunt şi aici zăbrelite ! exclamă 
studentul, încercând zadarnic să smulgă una din gratii. Nu 
ne rămâne decât o singură ieşire : s-o zbughim pe poartă. 
Nu cred însă c-o să ne lase. 

— Să încercăm, spuse cărăuşul. Vreau să văd dacă 
pot ajunge măcar până în curte. Dacă se poate, mă întorc 
şi vă iau pe toţi. 

Ceilalţi încuviinţară. Cărăuşul se descălţă şi se furişă 
în vârf ui picioarelor spre scară. Sus, în odaie, tovarăşii lui 
ascultau încordaţi, cu teamă. Tânărul ajunse la jumătatea 
scării, întreg şi nevătămat, şi tocmai voia să se ferească de 
un stâlp de susţinere, când, deodată, îi ieşi înainte un dine 
uriaş. Dulăul îi puse labele pe umeri şi rânji la el, 
dezvelindu-şi colții lungi şi ascuţiţi.Cărăuşul nu îndrăzni 
nici să înainteze, nici să dea înapoi, de teamă ca, la cea 
mai mică mişcare, dulăul cel fioros să nu-şi înfigă colții în 
beregata lui. Câinele începu să latre şi să urle groaznic. 
Auzind hărmălaia, rândaşul şi hangiţa ieşiră în grabă, cu 
luminări în mâini. 


— Încotro ? Ce vrei ? strigă femeia. 

— Vreau să-mi iau ceva din căruţă, răspunse 
cărăuşul, tremurând ca varga, căci prin deschizătura uşii 
zărise nişte umbre care dădeau de bănuit, oameni cu puşti 
în mână. 

— Ai fi putut să iei ce-ţi trebuie înainte de a urca în 
cameră, spuse îmbufnată  hangiţa. Fassan,vino-ncoa'! 
Iacob, încuie poarta şi luminează-i omului drumul până la 
căruţă. 

Câinele îşi luă labele şi botul înfiorător de pe umerii 
cărăuşului şi se aşeză din nou de-a curmezişul scării. Intre 
timp, rândaşul încuiase poarta şi porni cu luminarea 
înaintea cărăuşului. Nu era chip să fugă. Frământându-se 
cam ce-ar putea să ia din căruţă, omul îşi aminti că avea 
un funt de luminări pe care trebuia să ie ducă la oraş. 
«Capătul de luminare pe care-l avem sus nu ţine mai mult 
de un sfert de ceas, şi-a zis el, aşa că o să avem nevoie de 
luminări»". Luă două luminări din căruţă, le ascunse în 
mânecă şi, ca să se afle în treabă, îşi căută mantaua, care-i 
trebuia - după cum i-a spus el rândaşului - să se învelească 
în timpul nopţii. 

Ajungând teafăr înapoi, povesti tovarăşilor săi despre 
dulăul uriaş care stătea de pază pe trepte, despre oamenii 
pe care îi zărise în treacăt, despre pregătirile care se 
făcuseră ca să pună mâna pe ei, şi încheie oftând : 

— NU scăpăm cu viaţă în noaptea asta ! 

— Nu-mi vine să cred, răspunse studentul. Nu-mi 
vine sa cred să fie atât de proşti oamenii aceştia, să 
omoare patru inşi pentru o nimica toată. De aceea ar fi 
bine să nu ne împotrivim, în ceea ce mă priveşte, eu am cel 
mai mult de pierdut. Pe calul meu au şi pus mâna, de bună 
seamă. Am cumpărat bidiviul acum patru săptămini şi m-a 
costat cincizeci de galbeni. Punga şi hainele le dau de 
bună voie, căci, la urma urmelor, viaţa îmi e mai scumpă. 

— Dumitale îţi este mai uşor, răspunse cărăuşul. N-ai 
cine ştie ce de pierdut ; asemenea lucruri se pot lesne 


înlocui. Eu, însă. sunt ştafetă. Am plecat din Aschaffenburg 
cu fel de fel de lucruri, iar în grajd am doi cai frumoşi, 
singura mea avere. 

— Nu-mi vine să cred c-or să se lege de dumneata, 
spuse giuvaergiul. Prădarea unei ştafete ar stârni mare 
zarvă şi tărăboi în ţară. Şi eu cred că-i mai bine să dau de 
bună voie, cum a zis dumnealui, tot ce am şi să făgăduiesc, 
sub jurământ, să nu suflu o vorbă şi nici să mă plâng. E 
mai cuminte aşa, decât să mă împotrivesc unor oameni 
înarmaţi cu puşti şi pistoale, pentru câteva boarfe. 

La aceste cuvinte, cărăuşul scoase luminările, le lipi 
de masă şi le aprinse. 

— Atunci, hi numele Atotputernicului, să aşteptăm şi 
să vedem ce-o să se întâmple, zise el. Hai să ne aşezăm şi 
să gonim somnul cu o poveste. 

— Să facem precum spui, răspunse studentul, şi, 
fiindcă e rândul meu, iată că şi încep. 


INIMA RECE 
(Partea întâi) 


Cine călătoreşte prin ţara suabilor, acela să nu scape 
prilejul de a-şi plimba ochii măcar niţeluş prin Pădurea 
Neagră ;nu de dragul copacilor, deşi nu se găsesc oriunde 
atâţia brazi nemaipomenit de mulţi şi ţâşnind, ca într-o 
vedenie, spre cer ; însă de dragul oamenilor, care se 
deosebesc în chip ciudat de toată omenirea din jur. Ei sunt 
mai înalţi decât oamenii obişnuiţi, au spete late, mădulare 
puternice şi, în totul de tot, se pare că aerul întremător, 
care lunecă dimineaţa printre brazi, îi dăruie încă din 
tinereţe cu plămâni mai slobozi, cu ochi mai ageri şi cu o 
fire mai deschisă, chiar dacă mai aspră, decât ale 
locuitorilor de prin şesuri şi văi. Dar nu numai prin statură 
şi prin felul de a fi, ci şi prin datini şi port aceşti oameni 
nu-şi găsesc pereche printre semenii lor din afara pădurii. 
Mai frumos decât toţi se îmbracă pădurenii din ţinutul 


Baden ; bărbaţii îşi lasă barba să crească în jurul feţei, aşa 
cum li-e dată ea de la natură ; pieptarele negre, pantalonii 
uriaşi, strâns încreţiţi, ciorapii roşii, pălăriile ţuguiate, cu 
marginile largi, le dau o înfăţişare aparte, în acelaşi timp 
serioasă, plină de greutate. Aici, cei mai mulţi sunt sticlari, 
însă fac şi ceasornice, cu care umblă o jumătate de lume, 
ca să le vândă. în cealaltă parte a pădurii trăieşte o spiţă 
din acelaşi neam ; doar că munca şi îndeletnicirile lor au 
născut alte datini şi obiceiuri decât ale sticlarilor. Ei 
trăiesc de pe urma pădurii ; doboară şi curăţă brazii, îi 
mână cu plutele în jos pe Nagold până la Neckar şi de 
acolo pe apa Rinului, la vale, spre Olanda ; chiar şi marea 
îi cunoaşte pe aceşti bărbaţi din Pădurea Neagră, care 
coboară de sus cu plutele lor lungi. Opresc pe rând în toate 
oraşele lipite de malul fluviului şi îşi aşteaptă semeţi 
cumpărătorii care ar avea nevoie de buştenii şi de scânduri 
le lor ; dar bârnele cele mai groase şi lungi ei le vând, pe 
bani grei, olandezilor, care le folosesc la construcţia de 
vase. Astfel, oamenii aceştia duc o viaţă aspră, călătorind 
întruna. 

Bucuria lor e să zboare la vale pe pluta de lemn. 
necazul - să urce din nou pe mal. De aceea şi portul lor 
seamănă prea puţin cu portul sticlarilor, care locuiesc în 
partea cealaltă a pădurii. Pieptarul e din pânză închisă la 
culoare, de pe umerii largi coboară nişte bretele verzi de 
lăţimea unei palme, iar din buzunarul pantalonilor de piele 
neagră se iţeşte întotdeauna, ca semn al nobleţii, parmacul 
de alamă ; însă mândria lor sunt cizmele, poate cele mai 
mari din câte se poartă azi pe lume ; căci le poţi trage-cu 
vreo două palme mai sus de genunchi şi, umblând cu 
asemenea încălțări, nu ţi se udă picioarele chiar dacă le 
scufunzi la trei şchioape în apă. 

Până nu de mult, aceşti pădurari încă mai credeau în 
duhurile pădurii şi abia de curând li s-a mai scos din cap 
deşertăciunea. Curios e însă că şi duhurile care, după 
credinţele vechi, ar hălădui prin Pădurea Neagră, s-au 


împărţit în două, după cele două feluri de îmbrăcăminte. 
Spuneau de pildă unii că Omuleţul-de-sticlă, un duh blând, 
mititel, măsurând vreo trei şchioape şi jumătate, nu s-ar 
arăta niciodată altfel decit cu o pălărioară ţuguiată, având 
marginile largi, cu pieptăraş, cu pantaloni încreţiţi şi cu 
ciorăpiori roşii. Altul, în schimb, căruia îi zicea Michel 
Olandezul şi care locuia în partea cealaltă a pădurii, era un 
găligan uriaş, spătos, îmbrăcat în portul plutaşilor, şi mulţi 
dintre aceia care jurau că-l văzuseră dădeau a înţelege că 
n-ar vrea să plătească din punga lor atâţia viței câţi îi 
trebuie lui ca să-i ajungă pielea pentru o pereche de cizme. 

„Are nişte cizme, spuneau ei, încât un om ca toţi 
oamenii ar intra în ele până la gât." Şi mai spuneau că din 
gura lor nu iese decât adevărul, nimic umflat. 

Cu aceste duhuri ale pădurii, un tânăr de prin partea 
locului cică ar fi păţit o istorie, pe care vreau să v- o 
povestesc. 

Trăia deci în Pădurea Neagră o văduvă, pe nume 
Barbara Munk ; soţul ei fusese cărbunar şi, după ce acesta 
muri, văduva îl tot îndemna şi-l pregătea pe feciorul ei de 
şaisprezece ani pentru aceeaşi meserie. 

Tânărul Peter Munk, băiat chipeş, se lăsa în voia 
mamei, că doar nu învățase alta nici de la tatăl său - şi, cât 
era săptămina de lungă, sta şi se afuma lingă cuptor sau, 
negru, plin de funingine, speriind oamenii, bătea străzile 
oraşelor în căutare de muşterii pentru cărbunii lui. Dar 
cărbunarul are îndeobşte destul timp să gândească şi la 
sine şi la ceilalţi şi, când Peter Munk sta lângă cuptorul 
său, atunci arborii întunecoşi ai pădurii, liniştea din jur îi 
strecurau în suflet jale şi dor nelămurit, îl mâhnea ceva, îl 
supăra ceva, nu ştia nici el ce anume. Până la urmă găsi 
pricina : îl nemulţumea starea lui. „Un cărbunar negru şi 
singuratic, gândea el. Asta înseamnă să trăieşti în 
ticăloşie. De cită cinste se bucură sticlarii, ceasornicarii, 
chiar şi lăutarii în serile de duminică ! lar când eu, Peter 
Munk, spălat şi periat, mă înfăţişez cu pieptarul de 


sărbătoare al tatii, cu nasturi de argint, cu ciorapii roşii 
nou-nouţi, şi când vine cineva în spate şi se întreabă cine-o 
fi domnişorul ăsta chipeş şi îi plac ciorapii şi mersul meu - 
atunci, numai ce mă ajunge din urmă şi mă vede la faţă, îşi 
spune în gând: „Ah, ăsta nu-i decât Peter, cărbunarul !" 
Dealtminteri, şi pe plutaşii de dincolo Peter îi jinduia 
din adâncul inimii. Când zdrahonii aceia veneau pe-aici în 
costumele lor arătoase, cu nasturi, catarămi şi lanţuri de o 
sută de ocale atârnate la piept, când măsurau din ochi 
perechile de dansatori, stând crăcănaţi şi mândri, înjurând 
şi trăgând fumul, asemenea celor mai nobili olandezi, din 
pipele lor de lut ars, lungi de-un cot - atunci Peter vedea în 
plutaşi adevăraţi idoli ai fericirii. lar când fericiţii aceştia, 
vârându-şi mâna în buzunar şi scoțând la iveală câte un 
pumn de taleri mascaţi, se apucau să arunce zarurile, cinci 
guldeni încolo, zece încoace -- atunci Peter simţea că-şi 
iese din minţi şi se furişa tulburat până la coliba lui ; căci 
nu o dată, seara, la sărbători, văzuse pe câte un „domn al 
lemnului" pierzând la joc mai mult decât agonisea bietul de 
taică- său într-un an. Erau mai cu seamă trei asemenea 
plutaşi dintre care Peter nu ştia pe care să-l admire mai 
mult. Primul, un bărbat înalt şi gros, cu obrajii rumeni, 
avea faima celui mai bogat om din împrejurimi. I se spunea 
Ezechiel-cel-gros. Acesta călătorea de câte două ori pe an 
la Amsterdam, cu lemn de construcţie, şi găsea de fiecare 
dată prilejul să-l vândă cu atâta mai scump decât alţii încât 
se întorcea frumuşel cu vaporul, pe când ceilalţi veneau pe 
jos. Al doilea era cel mai înalt şi mai uscăţiv bărbat din 
toată pădurea. I se spunea Schlurker-cel-lung. Pe acesta 
Peter Munk îl jinduia pentru curajul său neobişnuit ; se 
încontra cu oamenii cei mai de vază : la circiumă, să fi fost 
înghesuiala cât de mare, Schlurker ăsta ocupa mai mult loc 
decât patru inşi din coi mai graşi, luaţi laolaltă ; ba se 
proptea în coate pe toată lăţimea mesei, ba îşi lungea câte 
un picior pe bancă, dar nimeni nu-i zicea un cuvinţel, căci 
era plin de bani. Al treilea, un bărbat tânăr şi frumos, 


dansa cel mai bine în tot lungul şi latul ținutului, de aceea i 
se spunea Regele dansului. Fusese om sărac, slujise ca 
argat la un lemnar şi, deodată, se înavuţi peste măsură ; 
unii ziceau că ar fi găsit, la rădăcina unui brad bătrân, o 
oală plină cu galbeni ; alţii, că ar fi dat, nu departe de 
Bingen, cu cangea în apele Rinului - cum fac uneori 
plutaşii ca să prindă peştele în cârlig - şi ar fi scos din 
adâncuri un sac burdugşit cu aur. care cică ar fi fost o parte 
din comoara Nibelungilor, îngropată acolo ; ce mai. 
ajunsese omul putred de bogat şi toţi, cu mic şi mare, îl 
priveau ca pe un prinţ. 

La bărbaţii aceştia trei se tot gândea Peter 
cărbunarul pe cind şedea singur-singurel în pădurea de 
brazi. Ce-i drept, aveau tustrei o anume hibă. care-i făcea 
nesuferiţi în ochii celorlalţi : erau de o zgârcenie 
neomenească, nu arătau pic de milă faţă de datornici ori 
săraci - cu toate că băştinaşii Pădurii Negre sunt de felul 
lor oameni îngăduitori. Se ştie însă cum merg treburile : pe 
de o parte îi urau pentru zgârcenia lor, pe de alta îi 
cinsteau ca bogătaşi. Că doar nu mai era nimeni să arunce 
cu bănet cum aruncau ei, de parcă l-ar fi cules de pe jos 
scuturând brazii. 

„Aşa nu se mai poate, îşi spuse într-o zi Peter, foarte 
amărât. Ieri, de sărbătoare, toată lumea şedea în 
circiumă ! Dacă nu ies curând la liman, apoi îmi scurtez 
zilele. Ai, de-aş fi şi eu bogat, bine văzut ca Ezechiel-cel- 
gros, ori puternic, fără teamă, ca Schlurker-cel-lung, ori 
plin de faimă şi de bani ca Regele dansului, care, în loc de 
un sfanţ, le aruncă muzicanţilor taleri de aur ! De unde 
naiba o fi având atâţia bani ?" 

li trecură prin cap câteşitoate, cum şi în ce fel ar 
putea să se căpătuiască, dar nimic nu-l mulţumi. Până la 
urmă se opri la vechile poveşti, cu oameni care s-ar fi 
umplut cândva de bani datorită lui Michel Olandezul şi 
Omuleţului-de-sticlă. Pe când mai trăia tatăl său, veneau 
adesea în casă prieteni nevoiaşi şi se întindeau la taclale 


lungi despre tot soiul de bogătani şi despre felul cum au 
ajuns să prindă cheag. Atunci îl pomeneau nu o dată pe 
Omuleţul-de-sticlă. Gândindu-se adânc, Peter îşi aminti 
chiar şi poezia ce trebuia rostită pe Dâmbul cu brazi 
pentru ca duhul cu pricina să se arate. Începea aşa : 


Tu, în pădurea de brazi vistiernic, Tu, peste codri 
stăpânul puternic, De sute de ani te laşi văzut... 


Însă degeaba îşi trudi Peter capul ca să-şi amintească 
şi cuvintele ce urmau. De multe ori era gata-gata să 
întrebe pe câte un bătrân cum sună mai departe versurile ; 
însă de fiecare dată îl oprea teama, nu cumva să-şi 
dezvăluie gândurile ; dealtfel, judeca dânsul, s-ar putea ca 
povestea cu Omuleţul-de-sticlă să nu prea fie răspândită şi 
prea puţini să fie oamenii care ştiu acele cuvinte, că doar 
nu erau mulţi bogătaşii din Pădurea Neagră ; şi apoi, de ce 
nici tatăl său, nici nevoiaşii ceilalţi nu-şi încercaseră, la 
timpul lor, norocul ? 

În sfârşit, Peter aduse vorba despre Omuleţul-de- 
sticlă în faţa mamei, care îi înşiră doar lucruri ştiute, îşi 
aminti doar primul din versurile ce trebuiau rostite şi, ca 
noutate, îi spuse că duhul acela pitic nu se arăta decât 
oamenilor născuţi duminica,’ între orele unsprezece şi 
două. El, Peter, cică se potrivea, numai de-ar afla cum sună 
poezia, căci s-a născut într-o duminică, la orele 
douăsprezece de prânz. 

Auzind Peter cărbunarul una ca asta, mai că-şi pierdu 
cumpătul de bucurie şi de dorul aventurii ce-l aştepta. I se 
păru de ajuns că ştie o parte din versuri şi că s-a născut 
duminica, pentru ca Omuleţul-de- sticlă să răsară înaintea 
lui. Astfel, într-un rând. după ce îşi vându cărbunii, nu mai 
aprinse focul în cuptor ci, punându-şi pieptarul măreț al 
tatii, ciorapii noi, roşii şi pălăria de zile mari, apucă un 
ciomag negru, noduros, lung de cinci picioare, şi îşi luă 
rămas bun de la maică-sa : 


— Mă duc la cancelarie, în oraş. Curând se aleg 
feciorii pentru armată şi vreau să-i mai bag în cap 
funcţionarului că eşti văduvă şi că nu mă ai decât pe mine, 
singurul fiu. 

Mama îi lăudă gândul cel bun ; el însă porni spre 
Dâmbul cu brazi. Acesta se afla cocoţat pe cea mai mare 
înălţime din Pădurea Neagră şi, jur împrejurul lui, preţ de 
vreo două ore de mers, nu se zărea pe- atunci nici colibă, 
darmite sat, căci oamenii superstiţioşi ziceau că ar fi im loc 
nesigur. Dealtfel, nici nu se prea îndemna lumea să taie 
acolo brazi, deşi creşteau înalţi şi frumoşi ; şi asta pentru 
că nu o dată când lucrau prin acele părţi, oamenii se 
pomeneau că le zboară securea din mâini şi cade în 
bulboanele râului ; alteori, brazii, prăbuşindu-se prea 
repede, fie că-i betegeau, fie că-i omorau pe tăietori ; unde 
mai pui că lemnul, cât ar fi fost el de bun, nu-l puteai folosi 
decât pentru foc, deoarece plutaşii nu luau niciodată 
asemenea buşteni, urmând o veche credinţă care spunea 
că un singur buştean de la Dâmbul cu brazi, amestecat în 
plută, duce la pierzare şi lemnul, şi oamenii. Aşa se face că 
brazii de pe dâmbul cu pricina creşteau atât de înalţi şi 
deşi, încât ziua ţi se părea noapte. Ajuns în preajmă, Peter 
Munk simţi că-l trec sudorile ; nu se auzea niciun glas, 
niciun pas în afară de paşii lui, nicio izbitură de topor, 
chiar şi zburătoarele păreau să ocolească brădetul 
întunecat. 

Peter Munk urcă pe creasta dâmbului şi se opri în 
faţa unui brad nemaipomenit de gros, pentru care orice 
negustor olandez ar fi plătit pe loc câteva sute de guldeni. 
„Aici, gândi Peter, trebuie că sade Omuleţul-de-sticlă." 
Făcu o plecăciune adâncă, tuşi încet şi vorbi cu glasul 
tremurând : 

— Vă urez seara bună, domnule de sticlă ! 

Dar nu veni niciun răspuns. Liniştea stăruia ca şi 
înainte. „Poate că ar trebui să spun totuşi poezioara'", 
gândi el. Şi începu, bolborosind : 


— Tu, în pădurea de brazi vistiernic, Tu, peste codri 
stăpânul puternic, 
De sute de ani te laşi văzut... 


Abia rosti aceste vorbe şi, spre marea lui spaimă, zări 
o făptură ciudată, mică de tot, ivindu-se de după bradul cel 
gros. Peter îşi zise că nu poate fi decât Omuleţul-de-sticlă, 
aşa cum îl înfăţişau oamenii, cu pieptăraş negru, cu 
ciorăpiori roşii, cu pălăriuţă, totul aidoma ca în poveştile 
lor, până şi feţişoara palidă, fină, isteaţă. Dar vai, cum se 
ivise de repede, la fel de repede se făcu nevăzut. 

— Domnule de sticlă, vorbi Peter Munk după o clipă 
de şovăială, fiţi vă rog bun şi nu mă luaţi drept neghiob ! 
Dacă vă închipuiţi, domnule, că nu v-am văzut, atunci 
greşiţi foarte. V-am zărit când trăgeaţi cu ochiul de după 
copac ! 

Nici acum nu-i răspunse nimeni. I se păru doar că 
aude din spatele bradului, când şi când, un chicotit uşor 
răguşit. în cele din urmă, nerăbdarea învinse teama. 

— Ia stai, băieţaş, strigă el, că te prind eu îndată ! 

Şi dintr-un salt, Peter se şi afla de partea cealaltă a 
copacului ; însă aici nu era niciun vistiernic al pădurilor de 
brad, ci doar 0 veveriţă mică, drăgălaşă, care se căţăra 
sprintenă pe trunchi. 

Peter Munk clătină din cap, judecind în sinea lui că 
vrăjitoria i-a izbutit în parte şi că i-ar trebui poate încă un 
versuleţ pentru ca duhul să se lase înduplecat; dar, 
storcându-şi mintea în fel şi chip, nu găsi urmarea. 
Veveriţa sălta pe crenguţele de jos ale bradului şi părea să- 
l încurajeze ori să-şi râdă de el. Se ferchezuia, îşi răsucea 
frumuşel coada, îl aţintea cu ochii ei deştepţi, până ce lui 
Peter aproape că i se făcu teamă să mai stea singur cu 
această fiinţă ; căci veverița când părea că are cap de om, 
când ziceai că poartă pălărie în trei colţuri, când jurai că e 
altă veveriţă, care avea doar lăbuţele dinapoi încălţate în 


ciorapi roşii şi ghete negre. într-un cuvânt, era un animal 
zglobiu ; totuşi tânărul cărbunar tremura di faţa ei; bănuia 
că nu e lucru curat. 

Luă deci calea îndărăt, mai grăbit de cum venise. 
întunericul pădurii se adâncea din ce în ce mai mult, 
copacii se îndeseau şi Peter, mânat de frică, o porni la trap 
şi nu se linişti decât atunci când prinse cu urechea lătratul 
câinilor şi când zări mai apoi, printre arbori, fumul unei 
colibe. Dar apropiindu-se şi văzând cum sunt îmbrăcaţi 
oamenii de aici, îşi dădu seama că, în loc să fugă spre casă, 
la sticlari, apucase în partea cealaltă, unde locuiesc 
plutaşii. Oamenii din colibă erau tăietori la pădure, un 
bătrân, fiul său, care o făcea pe gazda, nevasta acestuia şi 
câţiva nepoți măricei. Peter îi rugă să-l primească peste 
noapte şi aceştia îl primiră bine, fără să-l întrebe de nume 
şi de loc, îi dădură să bea cidru şi seara îi puseră dinainte 
un cocoş de munte fript, rumenit, cea mai aleasă mâncare 
din Pădurea Neagră. După cină, mama şi fetele se aşezară 
la tors în jurul focului, pe care băieţii îl hrăneau cu cea mai 
bună răşină de brad, în timp ce bunicul, oaspetele şi 
stăpânul casei fumau şi se uitau la lucrul femeilor. O parte 
din băieţi ciopleau linguri şi furculiţe de lemn. Afară, în 
pădure urla vântul printre brazi ; din când în când se 
auzeau lovituri năprasnice ; părea că arbori uriaşi se frâng 
şi se prăbuşesc trosnind. Netemători, băieţii ar fi dorit să 
fugă în pădure, să guste priveliştea aceea grozavă. Dar 
bunicul îi opri, cătând şi vorbind aspru : 

— Nu-l sfătuiesc pe nimeni să iasă din casă ! rosti el. 
Căci, pe Dumnezeu, acela nu s-ar mai întoarce ! Michel 
Olandezul doboară acum copacii ca să-şi înnoiască pluta. 

Băieţii îl priviră miraţi. Vor fi auzit ei pesemne de 
acest Olandez, dar acum îl rugară pe bunic să le spună din 
fir în păr povestea. La rândul său, Peter, care în partea 
cealaltă a pădurii nu aflase despre Michel Olandezul decât 
lucruri- puţine şi încâlcite, îl rugă pe bătrân să-i spună cine 
şi cum e duhul cu pricina. 


— E stăpânul acestei păduri, lămuri moşul. Şi dacă 
dumneata, la vârsta ce o ai, încă n-ai ajuns să-l cunoşti, 
înseamnă că locuieşti dincolo de Dâmbul cu brazi ori chiar 
şi mai departe. Dar să vă spun câte ştiu şi câte arată 
povestea despre el. Cu vreo sută de ani în urmă - cel puţin 
aşa zicea bunicul meu -- nu găseai în lungul şi latul 
pământului poporeni mai cinstiţi ca în Pădurea Neagră. 
Azi, de când umblă atâţia bani prin ţară, oamenii s-au 
viclenit şi s-au înrăit. Pe-atunci însă erau altfel şi chiar 
dacă dumnealui de afară mi s-ar uita acum pe geam, încă 
aş spune ce-am spus de atâtea ori, că numai Michel 

. Olandezul ne-a dus la stricăciune. Trăia deci, cu mai 
bine de o sută de ani în urmă, un lemnar bogat, care ţinea 
multe slugi; călătorea până departe, pe Rin, ca să-şi vândă 
lemnul, şi afacerile îi mergeau de minune, căci era bărbat 
cinstit şi evlavios, într-o seară, bate la uşa lui un străin, un 
zdrahon cum nu mai văzuse nicicând. Era îmbrăcat ca şi 
feciorii din Pădurea Neagră, dar la statură îi întrecea cu 
cel puţin un cap şi nimeni nu şi-ar fi închipuit vreodată că 
poate fi pe lume asemenea om uriaş. Vine şi îl roagă pe 
lemnar să-i dea de lucru. Acesta, văzând cât e de puternic 
şi bun de hamalâc, îi socoteşte simbria şi se învoiesc. 
Michel - căci aşa îi zicea pe nume - se arătă a fi un 
lucrător cum stăpânul său nu mai avusese în toată viaţa 
lui. La doborâtul brazilor ţinea loc de trei ; când şase inşi 
cărau buşteanul la un capăt, dânsul îl umfla singur de 
capătul celălalt. 

Dar într-o zi, după ce lucrase o jumătate de an la 
pădure, Michel se înfăţişă stăpânului şi rosti : 

„Am tăiat destul aici, la copaci. De-acz mi-ar prinde 
bine să mai văd şi încotro se duc buştenii mei. Ce-ar fi să 
mă luaţi plutaş măcar o singură dată ?" 

Stăpânul răspunse: 

„N-aş vrea, Michel, să-ţi stau în drum dacă ai poftă 
să umbli prin lume, deşi la tăiat de brazi îmi trebuie 
oameni vânjoşi ca tine, pe când la plută se cere mai mult 


îndemânare. Dar facă-se de asta dată pe voia ta !" 

Aşa se şi făcu. Pluta cu care urma să plece avea şase 
părţi, iar ultima parte era din buştenii cei mai grei. Or. 
seara, în ajunul plecării. Michel mai aduse încă şase 
buşteni groşi şi lungi cum nu s-au pomenit: îi săltă câte 
unul. uşor, ca pe o cange, băgându-i în speriaţi pe ceilalţi 
lucrători. Unde dobo-rise asemenea copaci, nu se ştie nici 
până în ziua de azi. Cind văzu ce văzu, stăpânul simţi că-i 
râde inima în piept, căci făcu de îndată socoteala citi bani 
ar ieşi dacă ar vinde aceşti buşteni. Michel insă vorbi : 

„Aşa, ăştia o să mă ţină la drum, că pe surcelele alea 
nici nu pot să mă mişc." 

Stăpinul vru să-i dea nişte cizme de plutaş, dar 
Michel le aruncă şi scoase la iveală o pereche de cizmoaie 
grozav de mari. Bunicul meu zicea că ar fi cântărit o sută 
de f unturi şi că numărau cinci picioare lungime. 

Pluta porni şi Michel, pe cită mirare stârnise între 
tăietori, pe atât îşi uimi acum plutaşii. în loc ca pluta, 
împovărată, de buştenii aceia uriaşi, să lunece mai greu la 
vale, cum se aşteptaseră cu toţii, iată că ţâşni ca o săgeată 
pe Neckar în jos. La coturi, unde plutaşii aveau de obicei 
mult de furcă pentru a ţine pluta pe mijlocul râului şi a nu 
se împotmoli în nisip şi pietriş, Michel sărea numaidecât în 
apă şi dintr-un brânci. muta pluta fie pe stingă, fie pe 
dreapta, încât îşi urma calea fără nicio primejdie, iar cind 
drumul era drept, Michel sărea la cârmă, ridica toate 
prăjinile, trăgea un buştean din cei mari, îl proptea ca pe 
un drug în prundiş şi, dintr-o apăsare, făcea ca pluta să-şi 
ia zborul incit ziceai că pământ şi arbori şi sate fug pe 
dinaintea ochilor. Astfel, în numai jumătate de timp, 
ajunseră la Koln, pe malul Rinului, unde obişnuiau să-şi 
vândă încărcătura. Aici însă Michel vorbi: 

„Doar  sinteţi negustori sadea şi vă cunoaşteţi 
interesul ! Credeţi că ăstora din Koln le trebuie atâta 
lemnărie câtă le aducem noi din Pădurea Neagră ? Nu! Ei 
cumpără lemnul cu jumătate din preţ şi îl vând pe urmă 


scump în Olanda. Haideţi să vindem aici buştenii mărunți, 
iar pe cei mari să-i ducem olandezilor. Cât va fi să scoatem 
peste preţul obişnuit, rămâne câştigul nostru." 

Aşa grăi vicleanul de Michel, iar plutaşii se arătară 
mulţumiţi ; unii fiindcă doreau să vadă şi ei Olanda, să 
călătorească până acolo, alţii fiindcă râvneau să facă bani. 
Doar unul singur, om cinstit, îi sfătui să nu pună în 
primejdie avutul stâpânului şi să nu-l înşele ; dar ceilalţi 
nici că-l ascultară, nici că-şi mai amintiră de vorbele lui; 
afară de Michel, care păstră totul în minte. 

Porniră deci cu pluta la vale, pe Rin. 

Michel sta la cârmă şi astfel ajunseră curind la 
Rotterdam. Acolo li se plăti de patru ori preţui ; mai cu 
seamă buştenii lui Michel aduseră o groază de bani. Când 
se văzură cu atâta bănet, plutaşii din Pădurea Neagră nu 
mai ştiau de bucurie. Michel împărţi câştigul: un sfert 
pentru stăpân, trei sferturi pentru ei. Şi pe urmă, dă-i prin 
crâşme, cu marinarii şi cu tot felul de lepădături ! Băură şi 
risipiră la joc toţi banii. 

Iar pe plutaşul cinstit, care îi sfătuise la bine, Michel 
îl vându unui neguţător de carne vie şi nu se mai auzi de 
soarta lui. De atunci, pentru feciorii din Pădurea Neagră, 
Olanda cică era raiul pe pământ, iar Michel Olandezul 
ajunse un fel de rege al lor. Lungă vreme stăpânii lemnari 
nu aflară nimic despre târgul ce se făcea şi ţinutul se tot 
umplea de bani, de înjurături, de năravuri proaste, de beţii 
şi jocuri de noroc, care veneau în sus dinspre Olanda. 

Mai târziu, când faptele ieşiră la lumină, Michel 
Olandezul parcă intrase în pământ ; nu-l găsiră nicăieri, 
însă de murit n-a murit. De o sută de ani umblă în chip de 
strigoi prin pădure şi se zice că mulţi s-au îmbogăţit cu 
ajutorul lui, însă pe seama bietului lor suflet. Asta-i tot, 
încolo nu vă mai spun nimic. Un lucru e sigur : în nopţile 
cu lună, cum e asta de-acum, Michel Olandezul urcă pe 
Dâmbul cu brazi, unde nu-i voie de tăiat, şi doboară cei 
mai falnici copaci ; l-a zărit chiar tatăl meu cum frângea, 


ca pe un pai, ditamai brad de vreo patru picioare grosime. 
Lemnul îl dăruieşte celor care se abat de la calea dreaptă 
şi se înhăitează cu el; pe la miezul nopţii coboară buştenii 
la apă şi îi duce olandezilor. Dar, să fiu eu domn şi rege în 
Olanda, zău dacă n-aş pune tunurile să-l farme şi să-l bage 
în pământ! Căci toate vasele, care poartă m trupul lor fie şi 
o singură bârnă adusă de acest Michel, se scufundă. De 
aici, atâtea nenorociri care se întâmplă pe mare ! 
Altminteri, cum ar putea să piară sub apă un vas minunat, 
puternic şi încăpător ? însă, de câte ori Michel Olandezul 
doboară noaptea, pe furtună, un copac în Pădurea Neagră, 
de atâtea ori se desprinde o bârnă veche din trupul unui 
vas ; apa năvăleşte înăuntru şi vasul se scufundă cu 
oameni, cu soarea, cu tot. 

Asta-i povestea lui Michel Olandezul şi adevărul e că 
toate relele câte sunt în Pădurea Neagră de la dânsul se 
trag. Ei da, fireşte, poate să te facă bogat, însă eu unul n- 
aş lua nimic de la el ! Nici în ruptul capului nu mi-aş dori 
să fiu în pielea unui Ezechiel-cel-gros sau a lui Schlurker- 
cel-lung. Chiar şi Regele dansului cică i-ar fi căzut în 
gheare... 

Aceste vorbe din urmă bătrânul le adăugase şoptit, 
ca în taină. Intre timp, furtuna se domolise. Fetele 
aprinseră lampa şi ieşiră sfioase din odaie. Bărbaţii, însă, 
după ce umplură un sac cu frunziş, i-l aşezară lui Peter 
Munk drept pernă pe cuptor, apoi îi spuseră noapte bună. 

Peter cărbunarul nu mai visase nicicând asemenea 
visuri grele ca în noaptea cu pricina. Ba se făcea că Michel 
Olandezul, crunt, mătăhălos, smucea din ioc fereastra, 
întinzându-i cu braţ uriaş o pungă de galbeni, pe care o 
scutura, încât banii sunau îmbietor şi plăcut; ba i se părea 
că odaia e un tăpşan verde, nesfârşit, pe care se tot învârte 
călare Omuleţul-de-sticlă, mic, prietenos şi chicotind 
răguşit ca pe Dâmbul cu brazi. Ba îi bâzâia la urechea 
stingă : 


În Olanda e aur cât vrei, Pui mina şi iei ! 
Fără multă treabă Vin banii degrabă ! 


Ba îi picura în urechea dreaptă poezioara :Tu, în 
pădurea de brazi vistiernic, şi o voce subţire îi şoptea : 

„Peter Munk. prostule, cărbunarule, nu te pricepi să 
găseşti o rimă la «văzut», cu toate că te-ai născut 
duminică, la orele douăsprezece. Haide, caută rima, 
prostule !" 

Peter ofta şi gemea în somn, trudindu-se să găsească 
o rimă. Dar, cum nu mai făcuse nicicând aşa ceva, cazna se 
dovedi deşartă. Deşteptându-se în zori, Peter găsi că visase 
un vis tare ciudat. Se aşeză, şi, proptindu-şi coatele pe 
masă, gândi adânc asupra şoaptelor ce-i stăruiau în 
ureche. „Haide, caută rima, prostule !" îşi spuse la rândui 
lui, bătind darabana pe frunte, cu degetele. Dar nicio rimă 
nu-i venea în cap. 

Stând el aşa încruntat, cu ochii tulburi, şi căutând 
zadarnic o rimă la „văzut", trei flăcăi trecură prin faţa 
colibei, spre pădure, şi unul din ei cânta : 


— La vale cum coboară Diri deal o am văzut 
Şi-n cea din urmă oară 
Durerea-mi s-a născut. 


Prin urechea lui Peter ţâşni ca un fulger luminos. 
Cărbunarul sări din loc şi o zbughi pe uşă afară, căci nu 
era sigur că auzise întocmai cuvântul. Alergă după cei trei 
flăcăi şi se repezi la cântăreţ, apucându-l cam tare de 
braţ : 

— Stai, frate ! strigă el. Ce rimă ai pus la „văzut" ? 
Fă-mi plăcerea şi spune-mi ce ai cântat adineaori ! 

— Ce te vâri, băieţaş ? răspunse flăcăul din Pădurea 
Neagră. Am dreptul să cânt ce vreau. Şi lasă, te rog, 
braţul, că altminteri... 

— Ba nu ! stărui Peter şi îl strânse şi mai tare de 


braţ. Spune-mi ce ai cântat ! 

Ceilalţi doi, văzând ce se petrece, nu statură mult pe 
gânduri. Se năpustiră asupra lui Peter cu pumnii şi îl 
bătură măr, încât acesta slobozi braţul cântăreţului şi căzu 
în genunchi. 

— Acum ţi-ai primit porţia, râseră flăcăii. Şi ţine 
minte, cap sec, să nu te mai legi de oameni ca noi la 
drumul mare ! 

— Ţin minte, cum să nu ţin ! răspunse Peter oftând. 
Dar, vă rog, după ce m-aţi luat în pumni, fiţi buni şi spuneţi 
răspicat ce-a cântat ăstălaltul. 

Flăcăii se porniră din nou pe râs şi batjocură ; dar 
cântăreţul îi spuse totuşi vorbele, după care plecară tustrei 
râzând şi cântând. 

— Prin urmare „văzut" cu „născut'", rosti sărmanul 
Peter în timp ce se îndrepta anevoie din şale. „Văzut" cu 
„născut" ! De-acuma las’ că mai vorbim o vorbuliţă, 
domnule de sticlă ! 

Se întoarse în casă, apucă pălăria şi ciomagul, îşi luă 
rămas bun de la gazde şi porni din nou spre Dâmbul cu 
brazi. Mergea încet, gânditor, căci trebuia să scarnească şi 
un vers potrivit. în cele din urmă, când ajunse în preajma 
dâmbului, unde brazii creşteau din ce în ce mai mari şi mai 
deşi, Peter găsi versul căutat şi sări în sus de bucurie. 
Atunci, se ivi de după arbori o namilă de om, purtând haine 
de plutaş şi ţinând în mână o rangă de lemn, uriaşă, cât un 
catarg. Văzându-l cum vine agale, cu paşi rari, bietul Peter 
aproape că se lăsă în genunchi, fiindcă - după judecata lui 
- nu putea să fie altul decât Michel Olandezul. Namila încă 
mai tăcea, în vreme ce Peter se uita cu coada ochiului, 
îngrozit de o asemenea făptură. Eră cu cel puţin un cap 
mai lung decât toţi lunganii pe care îi văzuse Peter ; nu 
arăta nici tânăr, nici bătrân, însă faţa o avea plină de 
brazde şi încreţituri; purta pieptar de pânză şi cizme 
cumplit de mari, trase peste pantalonii de piele - aşa cum 
ştia Peter din poveşti. 


— Peter Munk, ce cauţi la Dâmbul cu brazi ? rosti 
înfricoşător regele pădurii, cu glas aprig şi adânc. 

— Bună dimineaţa, vecine ! răspunse Peter, voind să 
se arate curajos, dar tremurând de frică. Dau să ajung 
acasă peste Dâmbul cu brazi. 

— Peter Munk ! îl aţinti celălalt cu nişte ochi crunţi. 
Drumul tău nu trece pe-aici. 

— Ei da, nu chiar, se bâlbâi Peter, însă azi e cald şi 
mă gândeam că o fi mai răcoare prin părţile astea. 

— Nu minţi, mă, cărbunarule, răcni Michel Olandezul 
cu glas tunător, că te pocnesc cu ranga şi te fac una cu 
pământul. Crezi că n-am văzut cum te rugai de pitic ? 
adăugă el mai blând. Hai, du-te, a fost o prostie din partea 
ta. Bine măcar că n-ai ştiut versuleţul. Că doar piticul e un 
zgârcit şi jumătate, nu-ţi dă decât pe sponci, iar dacă-ţi dă 
ceva, tot degeaba - nu te bucuri de trai. Ascultă, Peter, eşti 
un biet calic şi mă doare sufletul. Un băiat ca tine, isteţ şi 
frumos, care ar putea să-şi facă un rost pe lume, stă şi 
arde la cărbuni ! în timp ce altora le curg talerii şi ducaţii 
din mânecă, tu abia de poţi cheltui nişte firfirici. Păcătoasă 
viaţa ! 

— Adevărat, cum aţi zis, păcătoasă ! 

— Dar n-o să ne speriem din asta, urmă namila de 
Michel. Am ajutat eu destui băieţi cumsecade şi n-o să fii 
tu cel dinţii. la spune ; cite sute de taleri ţi-ar trebui la 
început ? 

Vorbind astfel, îşi scutură taşca uriaşă, plină cu bani, 
şi Peter auzi iarăşi zornăitul plăcut de azi-noapte, din 
somn. Inima îi zvâcnea dureros, cu teamă ; fiori reci şi 
calzi ii cutreierau, că doar Michel nu arăta ca unul care ți- 
ar da banii din milă, fără să ceară nimic în schimb. Peter 
îşi aminti de cuvintele moşului, rostite în taină, despre 
bogătaşii acelui ţinut şi, minat de o spaimă nelămurită, 
strigă : 

— Mulţumesc, domnule, dar au vreau să am nimic de- 
a face cu dumneata ! Te cunosc eu ! 


Apoi o luă la picior şi fuga, fi fuga, de-i scăpărau 
călcâiele, însă duhul pădurii se ţinea lingă el cu paşi 
nemăsurat de lungi şi mormăia surd, ameninţător : 

— O să-ţi pară rău, Peter ! în frunte ţi-e scris, în ochi 
ţi se citeşte că de mine nu scapi ! Nu mai fugi aşa ! Ascultă 
o vorbă înţeleaptă ! Uite colo e hotarul meu ! 

Insă Peter, când auzi de hotar şi zări în faţă un 
şănţuleţ, grăbi şi mai mult paşii ca să treacă dincolo, încât 
Michel Olandezul trebui să alerge la rândul lui, 
blestemând şi înjurând. Dintr-un salt deznădăjduit, Peter 
sări şanţul, căci văzuse cum duhul pădurii se pregătea să 
repeadă ranga în el. Ajunse deci cu bine de partea 
cealaltă ; ranga se făcu ţăndări, de parcă s-ar fi lovit în 
văzduh de un zid, şi o aşchie lungă căzu lângă Peter. 
Bucuros, acesta o ridică, voind s-o arunce înapoi 
găliganului de Michel. Dar, în aceeaşi clipă, simţi că bucata 
de lemn i se mişcă în palmă şi, spre groaza lui, găsi că e un 
şarpe uriaş, care porni de îndată să se caţere pe el, 
sâsâind cu limba, fulgerind din ochi. Peter îl slobozi, dar 
şarpele se şi încolăcise pe braţ şi, legănându-şi capul, se 
înălța către faţa lui. Deodată, un cocoş de munte mare de 
tot veni din zbor asupra şarpelui, îl înhaţă cu pliscul de cap 
şi îl duse cu el în tării, drept care Michel Olandezul, stând 
pe marginea şanţului şi văzând cum cineva mai tare decât 
el îi umflă şarpele, începu să ţipe, să răcnească şi să urle 
ca turbat. 


Sfârşit de oboseală, tremurând, Peter îşi urmă 
drumul. Poteca suia tot mai sus, priveliştea se Sălbăticea şi 
curând flăcăul ajunse la bradul cel mare. Se înclină ca şi în 
ajun dinaintea Omuleţului-de-sticlă, care nu se vedea 
nicăieri, apoi rosti : 


— Tu în pădurea de brazi vistemic Tu, peste codri 
stăpânul puternic. De sute de ani te laşi văzut 
De cei ce duminica s-au născut. 


— De fapt, n-ai nimerit întru totul, dar, pentru că eşti 
Peter cărbunarul, treacă de la mine ! sună în preajmă un 
glăscior gingaş, plăcut. 

Mirat, Peter întoarse capul şi îl zări şezând lângă un 
brad frumos pe un omuleţ mititel, bătrân, cu pieptar 
negru, ciorapi roşii şi pălărie mare pe cap. Avea o feţişoară 
fină, prietenoasă şi o bărbuţă subţire ca fuiorul. Trăgea 
fum dintr-o lulea de sticlă albastră, ceea ce îi dădea un aer 
tare ciudat; iar când Peter se apropie mai mult, văzu cu 
uimire că şi veşmintele, ghetele şi pălăria piticului erau din 
sticlă colorată ; se mlădiau însă pe trup la orice mişcare, 
de parcă sticla ar fi fost fierbinte. 

— L-ai întâlnit pe mojicul de Olandez ? întrebă 
Omuleţul, tuşind uşurel după fiecare cuvânt. A vrut să te 
bage în speri eţi, dar i-am spulberat ranga vrăjită, n-are s-o 
mai capete în vecii vecilor. 

—  Aşa-i, domnule vistiernic, răspunse Peter, 
înclinându-se adânc. Mi-a fost într-adevăr teamă. N-oi fi 
chiar dumneata cocoşul de munte care a ucis şarpele ? 
Dacă-i aşa, mulţam frumos ! Însă eu unul am venit aici 
după sfat. Traiul mi-e strâmtorat şi greu ; îndeobşte, un 
cărbunar nu ajunge departe; or eu, fiind încă tânăr, m-am 
cugetat că, poate, într-un fel oarecare, aş izbuti să-mi aflu 
un rost mai bun. Când mă uit mai ales la alţii cum s-au 
îmbogăţit nitam-nisam, de-aş lua ca pildă numai pe 
Ezechiel sau pe Regele dansului, care întorc banii cu 
furca... 

— Peter, grăi piticul dojenitor şi suflând fumul până 
departe, nu-mi vorbi de asemenea inşi ! Cu ce se aleg ăştia 
că par fericiţi câţiva ani, ca pe urmă să fie cu atât mai 
nefericiţi ? Nu-ţi dispreţui meseria ! Tatăl şi bunicul tău au 
fost oameni de cinste, Peter Munk, tot cărbunari. N-aş vrea 
să cred că dorinţa de a trindăvi te-a adus la mine. 

Peter se sperie de aceste vorbe, se înroşi la faţă şi 
rosti : 


— Nu, domnule vistiernic al pădurii, doar ştiu şi eu că 
trândăvia, cum să zic, e începutul tuturor metehnelor. Dar 
să nu-mi luaţi în nume de rău dacă mi-ar plăcea să duc altă 
viaţă. Cărbunarul, oricum, e un biet cărbunar, un om 
mărunt, pe când sticlarii, plutaşii, ceasornicarii şi ceilalţi 
sunt mai bine-văzuţi. 

— Trufia calcă ades înaintea pierzării, grăi cu mai 
multă blândeţe micul stăpân al pădurii de brazi. Ciudată 
seminţie mai sunteţi şi voi, oamenii ! Rareori întâlneşti 
câte unul mulţumit de starea în care s-a născut şi a 
crescut. Şi uite aşa, dacă ai fi sticlar, ai râvni la lemnărit, şi 
dacă ai fi lemnar, ţi-ar plăcea să fii domn pădurar ori să te 
muţi în locuinţa funcţionarului. Dar fie şi aşa. Dacă-mi 
făgăduieşti că vei lucra cu sârg, atunci îţi dau ajutor să te 
salţi. Am obiceiul ca fiecărui om. care s-a născut duminica, 
şi vine de mă caută, să-i împlinesc trei dorinţe. Primele 
două sunt slobode ; pe cea de-a treia pot s-o resping, dacă 
văd că-i rea. Prin urmare, doreşte-ţi ceva, însă, Peter, ceva 
bun şi folositor. 

— Ira ! Sunteţi un omuleţ de sticlă pe cinste şi cu 
drept cuvânt vi se zice vistiernic : toate comorile vă stau la 
înde-mână. Aşa, care va să zică, dacă pot să-mi doresc ceva 
pe placul inimii, atunci vreau întâi şi-ntâi să dansez mai 
bine decât Regele dansului şi să intru de fiecare dată la 
circiumă cu tot atâţia bani ca şi Ezechiel. 

— Nătângule, se mânie piticul, ce dorinţă ticăloasă-i 
asta să dansezi bine şi să ai bani de joc ? Nu ţi-e ruşine, 
Peter, să-ţi minţi astfel norocul ? La ce-ţi foloseşte ţie şi 
maică-ti dacă ştii să dansezi ? La ce-ţi folosesc banii dacă-i 
duci la circiumă şi îi laşi acolo ca şi păcătosul de Rege al 
dansului ? Pe urmă rabzi iar toată săptămâna şi n-ai de nici 
unele. îţi mai las încă o dorinţă slobodă ! Dar vezi, 
gândeşte-te mai cu temei. 

Peter se scarpină la ceafă şi, după câteva clipe de 
cumpănă, rosti : 

— Păi atunci îmi doresc cea mai frumoasă şi mai 


bogată sticlărie din Pădurea Neagră, cu toate cele de 
trebuinţă şi cu banii ce se cer pentru întreţinerea ei. 

— Şi altceva nimic ? întrebă Omuleţul îngrijorat. 
Altceva nimic, Peter ? 

— De, aţi putea să-mi daţi şi un cal şi o trăsurică. 

— Oh, Peter, cărbunar fără minte ! strigă mititelul şi, 
de mânie, aruncă luleaua aprinsă într-un brad gros, încât 
aceasta se sparse în sute de bucăţi. Cai ? Trăsuri ? Minte, 
ascultă ce-ţi spun, minte de om sănătos şi pricepere 
trebuia să-ţi doreşti, nu cal şi trăsurică. Dar nu te întrista. 
Fac eu să nu ieşi în pagubă, căci dorinţa asta de-a doua n-a 
fost chiar proastă de tot. O sticlărie bună poate hrăni pe 
stăpânul şi pe meşterul ei. Dacă ţi-ai fi dorit pe deasupra 
minte şi pricepere, atunci caii şi trăsurile ar fi venit de la 
sine. 

— Staţi, domnule vistiernic, zise Peter, doar mi-a 
rămas mei o dorinţă şi aş putea să-mi doresc minte, nu-i 
aşa, dacă vi se pare că-mi trebuie chiar atât de mult. 

— - Nu acum ! O să mai treci prin destule 
încercări .şi atunci vei fi bucuros că ţi-a mai rămas o 
dorinţă. Şi cu asta s-a isprăvit, Intoarce-te acasă I vorbi 
micul duh al brazilor, scoţind o punguţă din buzunar. 

Aici sunt două mii de guldeni. 

Atât ajunge. Să nu vii la mine după parale, că va 
trebui să te spânzur de bradul cel mai înalt ! Aşa 
obişnuiesc eu de când stau în pădure . Dar vezi că, acum 
trei zile, a murit bătrânul Winkfritf, care avea în josul 
pădurii o sticlărie. Mergi acolo mâine dimineaţă şi caută s- 
o cumperi pe bani cinstiţi. Fii sănătos şi harnic şi o să mai 
trec eu pe la tine din când în când, să te ajut cu sfatul şi cu 
fapta, că doar nu mi-ai cerut şi mintea care s-ar cuveni. 
Dar ţi-o spun deschis : prima ta dorinţă a fost rea. Lasă-te 
de cârciumi, Peter, că nu e om pe care să-l fi fericit multă 
vreme. 

Vorbind astfel, omuleţul dădu la iveală o altă lulea 
dintr-o sticlă albă ca osul şi, îndesind-o cu muguri uscati 


de brad. şi-o puse în gura mică. fără dinţi. Scoase apoi o 
cogeamite lentilă, o tinu în dreptul soarelui şi îşi aprinse 
luleaua. După ce isprăvi, ii întinse prietenos mina lui Peter, 
îi mai dădu câteva sfaturi la drum şi, trăgind din lulea şi 
suflând din ce în ce mai iute, se făcu nevăzut intr-un nor de 
fum, ce mirosea de-adevăratelea a tutun fin olandez. 
Plutind încet. norul se pierdu în văzduh printre vârfurile 
brazilor. 

Întors acasă. Peter o găsi pe maică-sa foarte 
îngrijorată : biata femeie crezuse că i-au luat feciorul în 
armată. Peter însă era vesel, bucuros şi îi povesti că s-a 
întâlnit la pădure cu un prieten care l-a împrumutat cu 
bani. ca să-şi facă un rost mai bun decât cărbunăritul. Deşi 
maică-sa locuia de treizeci de ani într-o colibă de cărbunar 
şi se obişnuise cu feţele pline de funingine, ca şi o morăriţă 
cu bărbatul ei albit de făină. era totuşi încă destul de 
trufaşă pentru ca, ascultând vorbele lui Peter despre 
viitorul lor strălucit, să-şi mărturisească şi ea disprețul 
pentru starea de până acum. 

— Ei da, grăi dânsa, ca mamă de fecior cu sticlărie o 
să arăt şi eu altcum decât vecina Grete sau Bete, iar la 
biserică o să şed în faţă, printre oamenii înstăriți. 

Pe de altă parte, Peter căzu repede la învoială cu 
moştenitorii sticlăriei. Îi păstră pe lucrătorii cei vechi şi, zi 
de zi, noapte de noapte, fabrica sticlă. La început..meseria 
fi plăcu. Cobora incet scara, se plimba de colo colo. cu paşi 
rari. cu mâinile în buzunar, se uita la una, la alta. mai 
arunca o vorbă de care lucrătorii făceau de obicei mult haz 
şi marea lui bucurie era să stea de faţă la suflatul sticlei ; 
ba uneori se apuca şi el de lucru, închipuind din plămada 
moale tot felul de ciudăţenii. Peste puţin însă se plictisi. 
începu să Vină în sticlărie doar câte un ceas pe zi. apoi o 
dată la două zile, apoi numai o dată pe săptămână, iar 
lucrătorii făceau ce le trecea prin cap. Şi toate astea, din 
pricina cârciumei. Căci duminica, după ce se întorsese de 
la Dâmbul cu brazi. Peter alergă degrabă la cârciumă, 


unde Regele dansului se şi legăna în dans, iar Ezechiel-cel- 
gros, cu bărdaca dinainte, arunca de-acum zarul, jucând pe 
taleri din cei mascaţi. Peter băgă iute mina în buzunar, ca 
să vadă dacă Omuleţul-de-sticlă se ţine într-adevăr de 
cuvânt, şi. ce să vezi! Buzunarul era plin cu aur şi argint. 
De altfel şi picioarele îi zvâcneau, fi scăpărau, de parcă ar 
fi vrut să ţopăie, să intre în joc, aşa că - după ce se sfârşi 
primul dans - Peter îşi săltă perechea şi se luă la întrecere 
cu Regele dansului ; şi când acesta sărea în sus preţ de 
trei picioare, Peter sărea patru ; şi când dădea în pas 
mărunt, alunecat, Peter se răsucea şi îşi mlădia picioarele, 
încât, lumea din jur aproape că-şi pierdea cumpătul de 
uimire. lar când în sala de dans străbătu vestea că Peter şi- 
a cumpărat o sticlărie, când văzu lumea că, ori de câte ori 
zbura pe lângă muzicanți, Peter le arunca un ditamai 
gologan de şase, atunci uimirea nu se mai potoli defel. Unii 
ziceau că ar fi găsit o comoară în pădure, alţii că âr fi 
moştenit averea cuiva, destul că toţi îl cinsteau şi îl 
socoteau acum bărbat cu greutate, doar pentru că avea 
bani. Deşi se uşura în acea seară de douăzeci de guldeni, 
totuşi buzunarul îi suna şi îi zornăia ca şi cum i-ar fi rămas 
încă vreo sută de taleri. 

Ştiindu-se în cinstea oamenilor, Peter nu-şi mai 
încăpea în piele de mândru şi bucuros. Arunca banii cu 
pumnul, dar îi ajuta şi pe nevoiaşi, căci ţinea minte cât de 
greu îl apăsase în trecut sărăcia. Regele dansului pierdu 
ruşinos în faţa noului dansator, care dovedea o dibăcie de 
neîntrecut; astfel că Peter fa poreclit împăratul dansului. 
Duminicile, până şi cei mai aprigi jucători nu cutezau ce 
cuteza Peter, dar nici nu pierdeau ca el. Totuşi, cât 
pierdea, tot atâta câştiga, fiindcă lucrurile se petreceau 
aidoma cum îi ceruse dânsul Omuleţului-de-sticlă. Dorise 
să aibă totdeauna în buzunar banii pe care îi avea şi 
Ezechiel-cel-gros ; or, acuma pierdea tocmai la Ezechiel. 
Dar cum pierdea douăzeci, treizeci de guldeni şi Ezechiel fi 
umfla, cum se trezea din nou cu bani în buzunar. încet- 


încet, ajunse însă mai trândav şi mai pătimaş decât cei mai 
înrăiţi fârtaţi din Pădurea Neagră şi lumea începu să-i 
spună mai curând Peter-jucătorul decât împăratul 
dansului. Şedea la masa de joc mai în toate zilele de lucru. 

Sticlăria mergea din rău în mai rău, şi asta din lipsa 
de minte a lui Peter. li zorea pe lucrători să facă sticlă cât 
se poate de multă ; dar,cumpărând sticlăria, el nu 
cumpărase şi taina unde anume ar putea vinde sticla la 
preţul cel mai bun. Până la urmă, nu se mai descurca în 
atâta sticlă şi o vindea cu jumătate de preţ negustorilor în 
trecere, numai ca să-i poată plăti pe lucrători. într-o seară 
venea de la cârciumă şi, în ciuda vinului ce-l băuse ca să se 
înveselească, gândea cu jale şi groază la destrămarea 
avutului său. Deodată, simţi pe cineva alături întoarse 
capul şi ce să vezi ! Omuleţul-de-sticlă ! Lui Peter îi sări pe 
loc ţandăra ; încrezut şi ţâfnos, jură că numai piticul e 
vinovat de nenorocirea lui. 

— Ce mi-e calul, ce mi-e trăsurica ! strigă el. La ce-mi 
foloseşte sticlăria cu sticlă cu tot ? Chiar şi pe vremea 
când eram un biet cărbunar, încă o duceam mai bine şi 
fără bătaie de cap. Acuma nici nu ştiu când pică portărelul 
să-mi preţuiască avutul şi să mi-l scoată la mezat din 
pricina datoriilor. 

— Aşa ? se încruntă Omuleţul-de-sticlă. Aşa ? Eu port 
vina că te-ai nenorocit ? Asta-i mulţumită pentru 
binefacerile mele ? Cine te-a pus să doreşti ca un netot ? 
Voiai să fii sticlar, fără să ştii unde o să vinzi sticla ? Nu ți- 
am spus eu să doreşti cu chibzuinţă ? Dar ţi-a lipsit mintea, 
Peter. Mintea şi priceperea ți- au lipsit. 

— Ce minte şi pricepere ! se răsti Peter. Sunt băiat 
deştept ca şi ceilalţi, îţi arăt eu numaidecât ! Şi răcnind 
astfel, îl apucă pe Omuleţ de guler şi îl strânse vârtos. 

— De-acu eşti în mâna mea, vistiernice ! strigă el. O 
să-ţi spun şi a treia dorinţă, să mi-o îndeplineşti ! Să-mi dai 
pe loc două sute de mii de taleri mascaţi, şi o casă şi... 
aoleu ! ţipă el ca din gură de şarpe, scuturându-şi mâna. 


Căci Omuleţul se prefăcuse în sticlă topită, fierbinte, 
care îl fripse ca focul. Apoi, nu se mai văzu nicăieri. 

Câteva zile în şir, umblând cu mâna umflată, Peter se 
gândi la nerecunoştinţa şi la nebunia lui. Pe urmă îşi 
alungă părerile de rău, chibzuind : „Ei, şi dacă o să-mi 
scoată la mezat sticlăria şi toate cele, încă-mi mai rămâne 
Ezechiel-cel-gros. Câtă vreme o să aibă el bani, în toate 
duminicile, atâta vreme n-o să-mi lipsească nici mie." 

Da, Peter! Şi când n-o să mai aibă ? Asta se şi petrecu 
într-o zi, drept pildă grăitoare. Era duminică. Peter veni la 
cârciumă cu trăsura, muşteriii îşi scoaseră capetele pe 
fereastră. Unul zise: 

— Ia te uita, Peter-jucatorul ! 

— Da, împăratul dansului, sticlarul cel bogat ! vorbi 
al doilea. Al treilea însă dădu din cap şi rosti : 

— Cu bogăţia las-o încurcată. Se pare că ar avea o 
mulţime de datorii şi un om de la oraş spunea deunăzi că 
portărelul n-o să mai aştepte mult până să-i scoată averea 
la mezat. 

Între timp, Peter-cel-bogat, salutându-i cu mândrie şi 
nobleţe pe muşteriii ce-şi iţeau capetele la fereşti, cobori 
din trăsură şi strigă : 

— Bună seara, jupâne ! A venit Ezechiel-cel-gros ? La 
care un glas adânc îi răspunse dinlăuntru : 

— Hai, Peter, vino, că ţi-am păstrat locul ! Stăm cu 
toţii aici şi jucăm. 

Peter Munk Intră în cârciumă, băgă iute mâna în 
buzunar şi înţelese că Ezechiel trebuie să fie plin de bani, 
căci şi buzunarul lui era burdugşit. Se aşeză la masă, lângă 
ceilalţi, şi câştigă şi pierdu, şi iar, şi iarăşi, până se lăsă 
noaptea şi oamenii cinstiţi goliră cârciuma, îndreptându-se 
spre casele lor. Apoi mai jucară şi la lumina lămpii până ce 
doi fârtaţi spuseră : 

— Sus ! Ne ducem acasă, la neveste şi copii ! 

Dar Peter, care tocmai pierduse un rând, stărui pe 
lângă Ezechiel-cel-gros să mai rămână. Acesta se codi 


lungă vreme, după care grăi: 

— Bine, mai întâi să-mi număr banii, pe urmă 
jucăm,însă pe nu mai puţin de cinci guldeni jocul, 
altminteri ar fi o copilărie. 

Scoase punga şi găsi în ea o sută de guldeni, drept 
care Peter, ştiind că are şi el atâta, nici nu mai trebui să 
numere. 

Dacă până atunci Ezechiel câştigase frumuşel, acum 
pierdea întruna şi înjura de mama focului. Cum arunca 
zarul şi nimerea o „dublă, cum nimerea şi Peter una, însă 
cu două punctişoare mai mult. Atunci, Ezechiel, furios, 
aruncă pe masă ultimii cinci guldeni şi spuse : 

— Încă o dată ! Şi dacă pierd, tot nu mă las! Mă 
împrumuţi tu din câştigul tău, Peter ! Un jucător cinstit îşi 
ajută tovarăşul 

— Oricit, fie şi o sută de guldeni, se învoi împăratul 
dansului, bucuros de câştig. Ezechiel aruncă zarul şi 
nimeri cincisprezece. 

— Aşa ! strigă el. Acum să te văd! 

Peter în schimb aruncă optsprezece, dar, în aceeaşi 
clipă, auzi un glas greu, răguşit, în spatele lui; - - Gata, cu 
asta s-a terminat. 

Privi îndărăt şi îl recunoscu, stând ca o namilă, pe 
Michel Olandezul. înfricoşat, scăpă din mână banii pe care 
tocmai îi câştigase. Dar Ezechiel nici măcar nu-l vedea pe 
duhul pădurii, ci îi cerea lui Peter să- 1 împrumute cu zece 
guldeni şi să joace mai departe. Ca stăpânit de un vis, 
acesta vârf mâna în buzunar, însă nu dădu de niciun ban, 
scotoci şi în celălalt buzunar, dar îl găsi gol, întoarse haina, 
o scutură, dar nu căzu nicio para chioară ; atunci abia îşi 
aminti că prima lui dorinţă fusese ca să aibă mereu atâţia 
bani câţi are şi Ezechiel-cel-gros. Totul pierise ca fumul. 
Cârciumarul şi Ezechiel se uitau la el miraţi cum tot caută 
şi nu-şi găseşte banii ; întâi nici n-au vrut să creadă că nu 
mai are nimic ; dar pe urmă, după ce-i scotociră şi ei 
buzunarele, se mâniară foc, jurând că Peter e un vrăjitor 


ticălos, care le-a făcut vânt banilor- atit alor săi cit şi celor 
câştigaţi - în tainiţa lui de acasă, Peter se apără cât putu, 
însă, privite pe deasupra, toate vorbeau împotriva lui. 
Ezechiel spunea că va face ca toţi ţinutaşii din Pădurea 
Neagra să afle povestea asta cumplită, iar jupinul 
cârciumar făgădui să plece a doua zi în zori la oraş şi să-l 
dea în judecată pe Peter Munk pentru vrăjitorie, voind cu 
tot dinadinsul, zicea el, să fie de faţă când. îl vor arde pe 
rug. Apoi se năpustiră ca turbaţi asupra lui, îi smulseră 
pieptarul şi îl zvârliră pe uşă afară. 

Nicio stea nu licărea pe cer când Peter se furişă 
amărit acasă. Totuşi, flăcăul izbuti să recunoască o umbră 
neagră, care mergea alături de el şi care, în cele din urmă, 
vorbi : 

— S-a isprăvit cu tine, Peter Munk, s-a dus cu 
strălucirea ta ! Or, asta puteam să ţi-o prezic încă atunci 
când n-ai vrut să mă asculţi şi ai fugit la piticul de sticlă. 
Acum vezi şi tu cu ce te alegi când nu-mi iei în seamă 
sfatul. Încearcă o dată cu mine, că mi-e milă de soarta ta. 
Nimeni nu s-a căit vreodată că mi-a cerut ajutor. Dacă nu 
te sperie drumul, poţi să vii să-mi vorbeşti mâine, toată 
ziua, la Dâmbul cu brazi, doar să mă strigi. 

Peter înţelese cine-i umbra de lângă el şi îl cuprinse 
groaza. Nu răspunse nimic şi o tinu într-o goană până 
acasă. 

Povestitorul abia rosti însă aceste cuvinte că deodată 
fu întrerupt de un zgomot de afară. în faţa hanului se 
auzea huruit de roţi, glasuri care strigau să li se aducă 
luminări, bătăi puternice în poartă, lătrat zgomotos de 
câini. Cărăuşul şi calfele săriră în sus şi se repeziră la 
fereastra care dădea spre poartă, să vadă ce se petrece. La 
lumina palidă a unui felinar zăriră în faţa hanului o 
caleaşca mare. Două femei cu obrazul acoperit de văluri 
tocmai coborau, ajutate de un bărbat înalt. Un vizitiu în 
livrea deshăma caii, în timp ce un valet dezlega cufărul. 

— Domnul să-i aibă în pază, rosti oftând cărăuşul. 


Dacă aceştia scapă nevătămaţi, atunci nu mă mai tem nici 
eu pentru căruţa mea. 

— Linişte ! şopti studentul. Cred că nu pe noi ne 
pândesc tâlharii, ci pe aceste doamne. Pesemne că cei de 
jos au fost înştiinţaţi de sosirea acestor călători. Dacă le- 
am putea da de veste ! Dar, ia stai ! în tot hanul nu-i decât 
o singură cameră ca lumea, potrivită pentru nişte doamne. 
Camera vecină cu a mea. Cu siguranţă că acolo vor fi 
conduse. Staţi liniştiţi aici. O să încerc să vorbesc cu 
slujitorii. 

După ce stinse luminările, lăsând-o aprinsă numai pe 
aceea pe care i-o dăduse hangiţa, tânărul se furişă în 
camera lui. Acolo ascultă încordat ce se petrece dincolo de 
uşă. 

Nu trecu mult şi se auziră paşi pe scară. Cele două 
doamne, însoţite de hangiţă, Urcau treptele, îndreptându- 
se spre camera alăturată de a lui. Hangiţa le îndemnă 
mieroasă să se culce cât mai repede, fiindcă erau, desigur, 
obosite de drum, şi plecă. Curând, Studentul desluşi pe 
scară paşi grei, bărbăteşti. Atunci crăpă uşa cu băgare de 
seamă şi-l zări pe bărbatul cel înalt care ajutase doamnelor 
să coboare din caleaşca. Purta straie de vânător, şi la brâu 
avea un cuţit de vânătoare. Părea să fie un căpitan de 
poştă sau însoţitorul doamnelor străine. Văzându-l singur, 
studentul deschise repede uşa şi-i făcu semn să intre la el. 
Omul se apropie mirat şi, înainte de a apuca să întrebe 
ceva, studentul îi şopti : 

— Domnule, în noaptea aceasta aţi nimerit într-un 
cuib de tâlhari. 

Străinul se sperie. Studentul îi trase însă înăuntru şi 
îi povesti despre întâmplările ciudate din han. Vânătorul 
părea foarte îngrijorat, fi povesti tânărului că doamnele, o 
contesă şi camerista ei, voiseră să călătorească toată 
noaptea, dar, la o distanţă de o jumătate de oră de han, le 
ieşise în cale im călăreț şi le întrebase încotro mergeau. 
Aflând că aveau de gând să treacă noaptea prin Spessart, 


le povăţuise să ti-o facă, fiindcă în pădure le pândeau mari 
primejdii. 

— Ascultaţi sfatul unui om de treabă, adăugase el, şi 
renunţaţi la această hotărâre. Nu departe de aici se află un 
han. 

Chiar dacă nu vă place fi vă vine peste mână, e mai 
bine să înnoptaţi acolo decât să călătoriţi prin bezna asta 
şi să vă primejduiţi viaţa fără rost. 

Drumeţul păruse un om cinstit, cumsecade, şi fiindcă 
contesa se temea să nu fie atacată de tâlhari, l-a ascultat şi 
a poruncit vizitiului să oprească la han. 

Vânătorul socoti de datoria lui să le vestească pe 
doamne de primejdia ce le pândea. Intră în cealaltă 
cameră şi, după puţin timp, deschise uşa care despărţea 
odaia contesei de aceea a studentului. 

Contesa, care părea să aibă vreo patruzeci de ani, 
intră, palidă de spaimă, în camera studentului şi-l rugă să 
repete ceea ce-i spusese vânătorului. Apoi se sfătuiră cum 
să iasă din încurcătură. Până la urmă hotărâră să se adune 
fără gălăgie laolaltă, atât cei doi slujitori, cât şi cărăuşul şi 
calfele, ca să se afle cel puţin împreună în clipele de 
primejdie. 

După ce făcură aşa cum plănuiseră, încuiară uşa care 
despărţea camera contesei de coridor şi îngrămădiră în 
faţa ei scrinuri şi scaune. Contesa şi camerista se aşezară 
pe pat, iar cei doi slujitori rămaseră de veghe. Ceilalţi 
oaspeţi, însă, împreună cu vină torul, se aşezară la o masă 
în camera studentului, hotărâți să înfrunte primejdia. 

Erau aproape orele zece. în han domnea o linişte 
adâncă. Părea că nimeni şi nimic nu avea să-i tulbure pe 
oaspeţi. Făurarul spuse într-un târziu 

— Ca să gonim somnul, ar fi bine să ne trecem 
vremea ca şi până acum. Fiecare dintre noi cunoaşte o 
mulţime de poveşti, şi dacă domnul vânător nu are nimic 
împotrivă, să istorisim mai departe. 

Vânătorul nu numai că nu se împotrivi, ci ca să arate 


că încuviinţează întru totul acest fel de a-şi petrece timpul, 
ceru să povestească şi el o întâmplare. Şi începu : 


POVESTEA LUI SAID 

Pe vremea lui Harun al Raşid, stăpânul Bagdadului, 
locuia la Bassora un om cu numele de Benezar. Benezar 
avea destulă avere ca să ducă un trai liniştit şi tihnit, fără 
să se îndeletnicească cu negoţul. Într-o bună zi, omului 
acestuia i s-a născut un fiu, dar el nu şi-a schimbat câtuşi 
de puţin felul de viaţă. 

— De ce să mă apuc de negoţ la bătrâneţe ? le 
spunea el vecinilor. Ca să-i las moştenire lui Said, fiul meu, 
o mie de galbeni mai mult, dacă fac alişveriş bun, sau o 
mie mai puţin, dacă-mi merge prost ? Doar unde mănâncă 
doi are loc şi-al treilea, zice proverbul, şi dac-o fi băiat 
destoinic, n-o să ducă lipsă de nimic. 

Aşa a grăit Benezar şi s-a ţinut de cuvânt, căci nu l-a 
învăţat pe fiul său nici negoţul, nici vreun meşteşug. în 
schimb, citea mereu împreună cu el din cărţile 
înţelepciunii. Şi fiindcă socotea că, în afară de învăţătură şi 
de cinstirea bătrânilor, era cât se poate de bine să aibă 
mină ageră şi îndrăzneală, l-a deprins de mic cu 
meşteşugul armelor. Aşa şi-a dobândit Said, de timpuriu, 
faima de a fi un straşnic luptător printre prietenii de o 
seamă cu el şi chiar printre tinerii mai răsăriţi, iar la 
călărie şi înot nu-l întrecea nimeni. 

împlinind optsprezece ani, taică-său l-a trimis la 
Mecca, să se roage la mormântul Profetului şi să se 
deprindă cu cele sfinte, după cum cere datina şi 
porunceşte Profetul. înainte de a pleca, tatăl lui l-a chemat 
la el, l-a lăudat pentru cuminţenia sa, l-a povăţuit cum să 
se poarte şi de atunci înainte, i-a dat bani şi i-a zis : 

— O să-ţi mai spun ceva, Said, fiul meu ! Eu nu cred 
în închipuiri. Mărturisesc că-mi place să ascult poveşti cu 
zâne şi vrăjitori, ca să-mi trec vremea în chip plăcut, dar 
departe de mine să mă las amăgit de asemenea plăsmuiri, 


cum fac cei neştiutori ; departe de mine credinţa că 
duhurile acestea sau ce-or mai fi ar avea înrâurire asupra 
vieţii oamenilor, asupra faptelor lor. Maică-ta, însă, care a 
părăsit viaţa de acum doisprezece ani, a crezut în 
bazaconiile astea întocmai ca în Coran. Mai mult chiar, 
într-o clipă de singurătate, punându-mă să jur că nimeni în 
afară de copilul nostru nu va cunoaşte taina aceasta, mi-a 
mărturisit că, de când venise pe lume, se aflase sub 
ocrotirea unei zâne. Am luat-o în râs. Totuşi nu pot să 
tăgăduiesc, Said, că la naşterea ta s-au petrecut unele 
lucruri care m-au pus pe gânduri. Ploaia nu a contenit 
toată ziua, tunetul a bubuit întruna, iar cerul s-a întunecat 
atât de mult, că nu puteai desluşi slovele decât” la lumina 
opaiţului. La ceasurile patru după-amiază mi s-a vestit 
naşterea unui băieţel. M-am îndreptat în grabă spre 
încăperile mamei tale, ca să-mi văd prima odraslă şi să-i 
dau binecuvântarea, dar slujnicele adunate grămadă în 
faţa uşii mi-au spus că nu-i este îngăduit nimănui să intre 
în iatac. Zemira, mama ta, voia să fie singură şi poruncise 
ca toată lumea să iasă afară. Am bătut la uşă, dar n-am 
primit niciun răspuns. 

Stăteam cam supărat în faţa uşii, printre slujnice, 
când cerul s-a înseninat în chip atât de neaşteptat, cum n- 
am mai pomenit niciodată : peste oraşul nostru drag, 
Bassora, arcuia - cu adevărat ca într-o minune 

— o boltă limpede, azurie, străjuită de jur împrejur 
de nori negri şi ameninţători, printre care fulgerele 
scăpărau şi şerpuiau. Tocmai mă uitam curios la această 
privelişte neobişnuită, când iată că uşa încăperii în care se 
afla soţia mea s-a dat deodată de perete. Atunci am 
poruncit slujnicelor să mai aştepte afară şi am intrat 
singur ca s-o întreb pe mama ta de ce se închisese în 
iatacul ei. Dar abia am intrat, că m-a învăluit o mireasmă 
îmbătătoare de trandafiri, garoafe şi zambile, care m-a 
ameţit. Soţia mea mi-a întins pruncul, care erai tu ; aveai 
la gât un fluieraş de argint prins cu im lănţişor de aur, 


subţire ca un fir de mătase. 

— Zâna cea bună de care ţi-am povestit a fost aici, 
mi-a spus maică-ta. I-a adus băiatului danii acesta. 

— Ea a fost deci vrăjitoarea care a înseninat cerul şi- 
a lăsat în urma ei mireasma de trandafiri şi,de garoafe ? 
am întrebat eu, râzând neîncrezător. Ar fi putut să-i 
dăruiască ceva mai de preţ decât fluieraşul ăsta. De pildă : 
o pungă cu aur, un căluţ, sau aşa ceva. 

Atunci mama ta m-a rugat cu lacrimi în ochi să n-o 
iau în ris, fiindcă zânele se supără uşor şi binecuvântarea 
lor se preschimbă în blestem. 

I-am făcut pe plac şi am tăcut. Era bolnavă şi nu 
voiam s-o supăr. Şi n-am mai pomenit multă vreme despre 
această întâmplare ciudată. După şase ani, în ciuda 
tinereţii ei, mama ta a simţit că i se apropie sfârşitul. Mi-a 
încredinţat fluieraşul Şi mi-a cerut să-i făgăduiesc că ţi-l 
voi da în ziua când vei împlini douăzeci de ani şi să nu te 
las să pleci din casa părintească nici cu un ceas mai 
devreme. Apoi şi-a dat sufletul. Iată darul - a zis Benezar, 
scoțând dintr-o mică besactea un fluieraş de argint atârnat 
de un lanţ lung de aur. i-l dau astăzi, la optsprezece ani, 
în loc de douăzeci, deoarece pleci» şi cine ştie dacă nu voi 
fi la strămoşii mei atunci când te vei întoarce. Nu văd 
niciun temei să mai rămâi încă doi ani aici, numai ca să 
împlineşti dorinţa temătoarei tale mame. Eşti un băiat de 
ispravă, isteţ, mânuieşti armele cu iscusinţa unui tânăr de 
douăzeci şi patru de ani şi socot că eşti tot atât de înţelept 
ca şi când ai avea douăzeci de ani. Pleacă, aşadar, sănătos 
şi de te vei afla în clipe de bucurie sau te va lovi o 
nenorocire - păzească-te Cerul de aşa ceva - îndreaptă-ţi 
gândul către părintele tău. 

Aşa a grăit Benezar din Bassora la plecarea fiului 
său. Mişcat, Said şi-a luat rămas bun de la el, şi-a prins 
lănţişorul de gât, a vârât fluieraşul la brâu, a încălecat şi a 
pornit spre locul unde se adunau caravanele ce porneau 
spre Mecca. în scurt timp s-au strâns vreo optzeci de 


cămile şi multe sute de călăreţi. Caravana a pornit şi, 
odată cu ea, a ieşit şi Said pe porţile Bassorei, oraşul lui de 
baştină, pe care vreme îndelungată nu avea să-l mai vadă. 

La început, noutatea unei astfel de călătorii şi 
lucrurile nemaivăzute pe care le întâlnea l-au cucerit. Dar 
când s-a apropiat de deşert, trecând prin locuri din ce în ce 
mai pustii, au început să-i roiască prin minte tot felul de 
gânduri, să-i răsune în urechi cuvintele de rămas bun ale 
tatălui său, Benezar. 

Atunci a scos fluieraşul, s-a uitat la el, l-a întors pe 
toate părţile şi în cele din urmă l-a dus la gură, vrând să 
afle cit de limpede şi de frumos îi era sunetul. Fluieraşul a 
rămas însă mut. Said şi-a umflat obrajii şi a suflat încă o 
dată din răsputeri, dar n-a izbutit să scoată niciun sunet. 
Furios pe darul acesta atât de nefolositor, l-a vârât la brâu. 
Curând, însă, gândurile i-au zburat iarăşi spre vorbele 
tainice rostite de maică-sa. Auzise şi el despre zâne, dar în 
Bassora nu ştia ca vreunul din oamenii pe care-i cunoştea 
să fi fost ocrotit de o fiinţă supranaturală. Toate 
întâmplările de felul acesta erau povestite de obicei ca şi 
cum s-ar fi petrecut în ţări îndepărtate şi în timpuri 
străvechi. Said era deci încredinţat că pe vremea lui nu 
mai existau astfel de năluci, sau că, în orice caz, zânele nu 
mai veneau pe pământ şi nu se mai amestecau în soarta 
oamenilor. Dar deşi era convins că aşa stăteau lucrurile, 
gândul că cu mama lui se petrecuse ceva tainic, 
supranatural, nu-i dădea pace. Aşa merse el călare din zori 
şi până-n seară, visând. Cu ceilalţi călători nu se amesteca 
în vorbă, iar cântecele şi râse? tele lor nici nu le auzea. 

Said era un tânăr tare chipeş. Avea privirea semeaţă, 
dârză şi gura minunat croită. Deşi foarte tânăr în întreaga 
sa făptură era atâta demnitate cum rar întâlneai la această 
vârstă: ţinuta sa pe cal, dreaptă şi mlădioasă în acelaşi 
timp, straiele războinice cu care era îmbrăcat, totul 
atrăgea privirile călătorilor. Un drumeţ mai vârstnic, care 
călărea lângă el, s-a apropiat de dânsul, încercând cu fel şi 


fel de întrebări să-i iscodească şi mintea. Said, învăţat să 
respecte bătrâneţea, a răspuns cu modestie, dar cu 
înţelepciune şi chibzuinţă, aşa că bătrânul a rămas 
încântat. Deoarece însă tânărul se gândea toată ziua 
numai la un singur lucru, a adus vorba şi de lumea tainică 
a zânelor şi până la urmă l-a întrebat pe bătrân, deschis, 
dacă el crede că există zâne, duhuri bune sau rele care-i 
iau pe oameni sub oblăduirea lor sau îi prigonesc. 

Bătrânul şi-a netezit barba, a clătinat din cap şi a zis : 

— N-aş putea să-ţi spun că n-au existat astfel de 
poveşti, dar eu n-am văzut niciodată un pitic, un uriaş din 
poveste, un vrăjitor sau o zână. 

Apoi i-a istorisit tânărului o sumedenie de basme 
minunate. Ameţit de atâtea poveşti, Said a început să 
creadă că toate câte se petrecuseră la naşterea sa -- 
schimbarea vremii, mireasma dulce de trandafiri şi zambile 
- fuseseră nişte semne bune, prevestitoare de noroc, că se 
afla sub ocrotirea unei zâne puternice şi mărinimoase şi că 
primise fluieraşul în dar ca s-o cheme pe zână la nevoie. 
Toată noaptea a visat numai castele, cai năzdrăvani, duhuri 
şi alte ciudăţenii, cutreierând până în zori ţara basmelor. 

Din păcate, însă, a doua zi şi-a dat seama că toate 
nălucirile care i se năzăreau şi în vis şi când era treaz se 
destrămau ca fumul. 

Caravana mergea din zori şi până-n noapte, cu pas 
domol, iar Said călărea mereu lângă bătrân. Deodată, într- 
o zi, undeva în zare s-au ivit nişte umbre întunecate. Unii 
spuneau că sunt dune de nisip, alţii credeau că se 
îngrămădiseră nori negri,iar alţii socoteau că le ieşise în 
cale o altă caravană. Bătrânul care bătuse de multe ori 
aceste drumuri, strigă însă cu glas tare că-i pândeşte o 
mare primejdie - se apropie o ceată de tâlhari. Bărbaţii au 
pus mâna pe arme şi s-au aşezat roată în jurul femeilor şi a 
cămilelor încărcate cu mărfuri, gata de apărare. 

Umbra întunecată se mişca încet în pustiu „aidoma 
unui stol uriaş de berze,gata să-şi ia zborul către zări 


străine.Se apropia ănsă din ce în ce mai repede şi curând 
au început să se desluşească oamenii cu  suliţele 
lor,năpustindu-se ca fulgerul asupra caravanei. 

Bărbaţii s-au apărat vitejeşte, dar cei peste patru 
sute de tâlhari i-au înconjurat din toate părţile ; ucideau de 
departe călătorii, iar la urmă s-a ajuns la luptă cu suliţele. 
în clipele acelea cumplite, Said, care lupta vitejeşte în 
fruntea tuturor, şi-a amintit de fluieraşul său, l-a scos 
repede, l-a dus la gură şi a suflat în el. dar l-a lăsat să cadă 
dezamăgit.  Fluieraşul nu scotea niciun sunet. în 
deznădejdea sa, furios, el a slobozit o săgeată drept spre 
pieptul unui tâlhar care-i atrăsese luarea-aminte prin 
veşmintele lui strălucitoare. Arabul s-a clătinat şi a căzut 
de pe cal. 

— Alah ! Ce-ai făcut, tinere ? a strigat bătrânul de 
lingă el. Suntem pierduţi cu toţii ! 

într-adevăr, aşa părea să fie. Când l-au văzut pe omul 
acela prăbuşindu-se, tâlharii s-au repezit ca scoşi din 
minţi, cu nişte urlete înfricoşătoare, spre caravană, 
împrăştiind într-o clipă puţinii supraviețuitori teferi. Cât ai 
clipi din ochi, Said s-a pomenit înconjurat de cinci-şase 
oameni. E1 mânuia însă sulița cu atâta îndemânare, încât 
nimeni nu îndrăznea să se apropie de el. în cele din urmă, 
unul dintre tâlhari a întins arcul, dar când a vrut să dea 
drumul săgeţii, cineva l-a oprit cu un semn. Tânărul se 
aştepta la un nou atac, dar, înainte de a se dezmetici, imul 
dintre tâlhari i-a aruncat un laţ după gât. Zadarnic s-a 
străduit Said să rupă laţul, acesta se strângea din ce în ce 
mai tare şi tânărul a căzut în mâinile tâlharilor. Caravana a 
fost nimicită, iar puţinii supraviețuitori au căzut prinşi. 
Tâlharii, care se adunaseră din mai multe triburi 
deosebite, şi-au împărţit prinşii şi prada. Apoi unii au luat- 
o spre miazăzi, iar ceilalţi spre soare-răsare. Said mergea 
străjuit de patru călăreţi înarmaţi, care îl priveau cu ură şi- 
| împroşcau cu sudălmi. El a înţeles că omul pe care-l 
ucisese fusese pesemne de neam mare, poate chiar un bei. 


îl aştepta robia - care era mai rea decât moartea -şi de 
aceea era mulţumit că stârnise furia întregii cete, fiind 
convins că va fi ucis de îndată ce vor ajunge în tabără. 
Străjerii lui îi pândeau fiecare mişcare şi, de câte ori 
întorcea capul, îl amenințau cu suliţele. Dar odată, când 
calul unuia dintre ei s-a poticnit, el a izbutit să întoarcă 
repede capul şi, spre marea lui bucurie, l-a zărit pe 
bătrânul său tovarăş de drum pe care-l crezuse mort. 

În sfârşit, în depărtare s-a ivit un pâlc de copaci şi 
nişte corturi. Copiii şi femeile care le-au ieşit ca im şuvoi în 
întâmpinare au aflat de la tâlhari cele întâmplate şi au 
început să răcnească. Toate privirile s-au îndreptat spre 
Said. S-au ridicat pumni ameninţători, iar vorbele de ocară 
curgeau valuri. 

— Iată-l, strigau ei, pe ucigaşul marelui Almansor, 
viteazul vitejilor ! Moarte lui! Azvârliţi-i trupul să i-l sfâşie 
şacalii! 

S-au năpustit apoi ca o vijelie asupra lui Said, 
zvârlind cu scurtături, cu bulgări de pământ, cu ce le 
cădea în mină. Tâlharii abia au stăvilit mulţimea plină de 
ură. 

— Daţi-vă la o parte, muierilor ! Şi voi, ţâncilor ! au 
strigat ei, împrăştiind mulţimea cu suliţele. L-a ucis pe 
marele Almansor în luptă şi-i drept să moară, dar nu de 
mâna unei muieri, ci de sabia unui viteaz. 

Trecând printre corturi, au ajuns într-o piaţă unde s- 
au oprit. Prinşii au fost legaţi doi câte doi, iar prada au 
dus-o în corturi. Pe Said l-au legat însă singur şi l-au târât 
într-un cort mare, unde se afla un bătrân îmbrăcat în 
veşminte de preţ. înfăţişarea lui cumpănită şi semeaţă 
arăta că era căpetenia cetei de tâlhari. însoțitorii lui Said 
au intrat abătuţi, cu capetele plecate. 

— Strigătele muierilor îmi spun că s-a întâmplat o 
nenorocire, a zis bătrânul cel semeţ, uitându-se la tâlhari. 
Feţele voastre o mărturisesc. Almansor a fost răpus. 

— Almansor a fost răpus, au răspuns oamenii, dar 


iată, Selim, stăpân al deşertului, iată-l pe ucigaşul său. L- 
am adus ca să-l judeci şi să hotărăşti cum să moară. Să fie 
străpuns de săgeți ? Să-l ciuruim cu suliţele, să-l 
spânzurăm, să-l legăm de doi cai care să-i sfâşie trupul ? 

— Cine eşti, străine ? întrebă Selim, cătând înnegurat 
spre prins, care, deşi în pragul morţii, stătea mândru în 
faţa lui. 

Said a răspuns scurt - şi fără vicleşug. 

— L-ai ucis mişeleşte pe fiul meu ? L-ai străpuns pe la 
spate cu o săgeată sau cu sulița ? 

— Nu, stăpâne, a răspuns Said. L-am ucis în luptă 
dreaptă, făţişă, pentru că până în clipa aceea doborâse opt 
tovarăşi de-ai mei, în faţa mea. 

— Aşa e cum spune ? i-a întrebat Selim pe oamenii 
care-l luaseră prins. 

— Da, stăpâne, l-a ucis pe Almansor în luptă dreaptă, 
a răspuns unul dintre ei. 

— Atunci a făcut ceea ce ar fi făcut oricare dintre noi, 
a răspuns Selim. A luptat împotriva vrăjmaşului care i-a 
primejduit libertatea şi viaţa. Dezlegaţi-l numaidecât! 

Oamenii l-au privit miraţi şi i-au împlinit porunca în 
silă, şovăind. 

— Ucigaşul fiului tău, al viteazului Almansor, să 
rămână în viaţă ? a întrebat unul dintre tâlhari, aruncând 
priviri mânioase spre Selim. Mai bine l-am fi ucis pe loc ! 

— Să rămână în viaţă ! a strigat Selim. Ba, mai mult, 
o iau în cortul meu, ca parte ce mi se cuvine din pradă. Va 
rămâne în slujba mea. 

Said nu ştia cum să-i mulţumească. Oamenii însă au 
ieşit murmurând mânioşi. Femeile şi copiii care aşteptau în 
faţa cortului osândirea lui Said, când au aflat de hotărârea 
bătri-nului Selim, s-au pornit pe răcnete şi urlete 
înfiorătoare, strigând că vor răzbuna ei pieirea lui 
Almansor, pedepsindu-l pe ucigaş, dacă tatăl nu voia să-şi 
răzbune fiul. 

Ceilalţi prinşi au fost împrăştiaţi între felurite cete. 


Unora li s-a dat drumul ca să mijlocească răscumpărarea 
celor bogaţi, alţii au fost trimişi ca păstori la turme, iar 
alţii, care până atunci fuseseră slujiţi de câte zece robi, au 
fost puşi la cele mai înjositoare corvezi. Cu Said, lucrurile 
stăteau însă altfel. Ce-i plăcea oare lui Selim la acest tânâr 
? Firea lui cutezătoare, vitejească, sau poate pe bătrân îl 
îmblânzise vraja tainică a unei zâne bune ? Ce anume, nu 
se ştie, dar Said trăia în cortul bătrânului nu ca o slugă, ci 
ca un fiu. Simpatia de neînțeles a bătrânului îi atrăgea însă 
vrăjmăşia celorlalţi slujitori. Toţi îl priveau cu duşmănie, 
ba uneori, când trecea singur prin tabără, auzea cuvinte de 
ocară şi blesteme. 

Alteori îi şuierau săgeți pe dinainte, şi el socotea că 
nu-l nimereau datorită fluieraşului pe care-l purta încă la 
piept şi care-l ocrotea. Se plângea adesea lui Selim că 
viaţa îi era în primejdie, dar acesta îi căuta zadarnic pe cei 
ce încercau să-l ucidă ; ceata întreagă făcea zid, ca unul, 
împotriva străinului. 

într-o zi, Selim i-a spus : 

— Nădăjduiam că-l vei putea înlocui pe fiul meu, ucis 
de mâna ta, dar nu-i cu putinţă. Nici tu, nici eu nu purtăm 
vreo vină că nu se poate. Toţi s-au înverşunat împotriva ta, 
iar eu nu te voi mai putea apăra multă vreme. Ce ne-ar 
folosi dacă i-aş pedepsi pe vinovaţi după moartea ta ? De 
aceea, când ai mei se vor întoarce de pe drumul lor de 
pradă, le voi spune că tatăl tău mi-a trimis bani pentru 
răscumpărarea ta şi voi porunci să fii însoţit de câţiva 
oameni de încredere prin deşert. 

— Cum aş putea să-mi încredinţez viaţa altcuiva în 
afară de tine ? l-a întrebat Said, îngrijorat. Nu mă vor 
ucide oare pe drum ? 

— Jurământul pe care-l vor face înainte de a pleca, 
jurământ pe care nimeni n-a cutezat încă să-l calce, îi va 
opri să se atingă de viaţa ta, a răspuns Selim foarte liniştit. 

Au trecut câteva zile. Oamenii s-au întors în tabără. 
Selim s-a ţinut de cuvânt. l-a dăruit tânărului arme, 


veşminte şi un cal, a adunat războinicii, a ales cinci 
însoțitori pentru Said şi i-a pus să facă un jurămint cumplit 
că nu se vor atinge de niciun fir de păr din capul lui, apoi 
s-a despărţit de Said cu lacrimi în ochi. 

Cei cinci bărbaţi călăreau lângă Said. posomoriţi şi 
tăcuţi, prin deşert. Le venea foarte greu să-şi ţină 
jurământul. Said ştia asta foarte bine şi era îngrijorat, mai 
ales fiindcă doi dintre însoțitorii lui fuseseră de faţă când îl 
ucisese pe Almansor. Aşa au trecut opt ceasuri. Deodată 
Said i-a auzit şoptind între ei şi le-a văzut feţele 
întunecându-se şi mai mult. S-a străduit să desluşească ce 
spuneau, dar vorbeau o limbă cunoscută numai de ei, pe 
care o foloseau când era vorba de a făptui ceva tainic şi 
primejdios. 

Selim, care voise să-l aibă pe Said totdeauna lângă el, 
îşi pierduse multe ceasuri ca să-l înveţe graiul acesta 
tainic, dar Said, ascultând, nu a aflat lucruri prea 
îmbucurătoare. 

— Iată, aici s-a întâmplat, a zis unul dintre însoțitori. 

Aici ne-am năpustit asupra caravanei şi aici a căzut 
viteazul vitejilor, răpus de un băieţandru. 

— E drept că vântul a şters urmele calului său, a zis 
altul, dar eu nu le-am uitat. 

— Şi, spre ruşinea noastră, cel care l-a ucis trăieşte. 
Şi mai e şi slobod. Când s-a mai auzit ca un părinte să nu 
răzbune moartea singurului său fiu ? Se vede că Selim a 
îmbătrânit şi a dat în mintea copiilor. 

— Dacă părintele său nu o face, a spus cel de-al 
patrulea,’ datori sunt prietenii să-l răzbune pe cel căzut. 
Aici, pe locul acesta, trebuie să-l răpunem. Aşa s-a 
statornicit obiceiul din moşi-strămoşi. 

— Dar ne-am legat cu jurămlnt faţă de bătrân, a 
strigat al cincilea. Nu ne este îngăduit să-l ucidem, nu ne 
putem călca jurământul. 

— E adevărat că am jurat, au răspuns ceilalţi, dar nu 
se poate ca un ucigaş să scape nevătămat din mâinile 


duşmanilor săi. 

— Staţi ! a strigat cel mai înnegurat dintre toţi. 
Bătrânul Selim e un om înţelept, dar nu chiar atât pe cât 
pare. I-am jurat noi că-l vom duce pe flăcăul acesta într-un 
loc sau Intr-altul ? Nicidecum. Am făcut legămint numai cu 
privire la viaţa lui şi viaţa i-o vom dărui. Dar arşiţa soarelui 
şi colții ascuţiţi ai şacalilor ne vor răzbuna. Să-l legăm 
burduf şi să-l lăsăm aici. 

Astfel a grăit timarul. Said, ştiind ce-l aşteaptă, nu l-a 
ascultat pe tâlhar până şi-a isprăvit vorba. Smucind calul, 
i-a dat pinteni şi a pornit în zbor peste întinsuri, ca o 
pasăre. Cei cinci războinici şi-au pierdut cumpătul doar o 
clipă. Apoi, iscusiţi în urmărirea fugarilor, s-au împrăştiat 
gonind în dreapta şi în stânga lui Said. Meşteri în tainele 
călăriei prin deşert, doi dintre tâlhari au întrecut cât ai 
clipi bidiviul fugarului şi s-au întors apoi spre el. Said a 
încercat să-i ocolească, dar l-au întâmpinat ceilalţi doi, la 
care s-a alăturat şi al cincilea, care-l ajunsese din urmă. 
Nu puteau folosi arme, fiindcă juraseră să nu-l ucidă ; au 
zvârlit însă şi de data aceasta un laţ cu care l-au prins, l-au 
tras de pe cal, lovindu-l fără milă, şi l-au legat de mâini şi 
de picioare. Aşa, legat fedeleş, l-au părăsit pe nisipul 
fierbinte ai deşertului. 

Said le-a cerut îndurare, le-a făgăduit aur pentru 
răscumpărarea sa, dar ei au încălecat râzând şi au pornit 
în galop. Câteva clipe a mai răsunat în depărtare tropotul 
uşor al copitelor. Said se socotea pierdut- se gândea cât de 
îndurerat va fi bătrânul său tată când va vedea că fiul său 
nu se mai întoarce acasă. Se gândea la nenorocita lui 
soartă care-l hărăzise morţii atât de timpuriu. Ce mai 
aştepta altceva decât să-şi sfârşească viaţa în mijlocul 
nisipurilor fierbinţi ale deşertului, să se stingă încet, 
mistuit de sete sau sfâşiat în bucăţi de colții unui şacal? 

Soarele se înălța tot mai sus, dogorindu-i tâmplele. 
Şi-a mişcat trupul anevoie, ca să-l ferească din bătaia 
razelor, dar zadarnic. Arşiţa îl chinuia tot mai tare. Tot 


zvârcolindu-se sub razele soarelui, i-a căzut fluieraşul de la 
piept. După multă caznă a izbutii să-l ducă la gură. Dar 
degeaba a suflat în el, fiindcă nu a scos niciun sunet: 
rămânea nepăsător, chiar şi în starea de plâns în care se 
afla stăpânul lui. Atunci Said şi-a plecat capul deznădăjduit 
şi s-a lăsat pradă arşiţei. Curând a căzut într-o toropeală 
adâncă. 

După mai multe ceasuri l-au trezit nişte zgomote din 
apropiere şi s-a simţit apucat de umeri. El a scos un urlet 
de groază, fiindcă se gândea că nu putea fi decât un şacal 
care se pregătea să-l sfâşie. Dar apoi s-a simţit apucat şi 
de picioare şi şi-a dat seama curând că nu era vorba de 
ghearele unui şacal. ci de mâinile grijulii ale unui om. A 
auzit şi nişte glasuri şoptind : 

— Trăieşte, dar crede că suntem vrăjmaşii lui. 

În cele din urmă, Said a deschis ochii şi a zărit 
aplecat deasupra lui chipul unui bărbat scund şi rotofei, cu 
ochi mici şi barbă lungă. Acesta i-a vorbit prietenos, l-a 
ajutat să se ridice şi i-a dat să mănânce şi să bea. I-a 
povestit apoi că era neguţător la Bagdad, că-l chema 
Kalum-Bek şi că făcea negoţ cu şaluri şi văluri scumpe 
pentru femei. Fusese după treburi şi se afla în drum spre 
casă. îl descoperise pe Said într-o stare de plâns, zăcând 
pe jumătate mort în nisip. îi atrăseseră luarea-aminte 
veşmintele sale de preţ şi nestematele sclipitoare de pe 
pumnalul său. Făcuse tot ce îi stătuse în puteri să-l 
readucă la viaţă şi izbutise. 

Tânărul i-a mulţumit că-i scăpase viaţa. Desigur că 
fără ajutorul acestui drumeţ ar fi pierit în chip 
jalnic.Fiindcă nu putea călători mai departe singur şi nici 
nu voia să străbată deşertul pe jos neînsoţit,a primit cu 
recunoştinţă un loc pe una din cămilele greu împovărate 
ale negustorului şi s-a hotărât deocamdată să se ducă cu el 
la Bagdad.Acolo putea să găsească alţi călători care se 
îndreptau spre Basora şi cărora voia să li se alăture. 

Pe drum neguţătorul i-a povestit despre înțeleptul 


stăpân al drept-credincioşilor,.Harun al Raşid.l-a istorisit 
despre dragostea acestuia pentru dreptate şi despre 
priceperea cu care ştia să judece pricinile cele mai. 
încâlcite, dându-le o dezlegare firească şi înţeleaptă. I-a 
povestit între altele întâmplarea cu frânghierul şi aceea cu 
un chiup cu măsline, istorii pe care le ştia orice copil, dar 
care pe Said îl umpleau de uimire. 

— Stăpânul nostru, cârmuitorul credincioşilor, 
continuă neguţătorul, e un om minunat. Dacă-ţi închipui că 
doarme ca oamenii de rând, te înşeli amarnic. Se odihneşte 
numai două-trei ceasuri în zori şi-atâta tot. Ştiu toate 
acestea de la marele cămăraş al lui, Messour, care mi-e văr 
şi nu suflă de obicei o vorbă despre tainele califului. Totuşi, 
de dragul rubedeniei noastre, văzându-mă atât de curios, 
mai pomeneşte din cind în când despre apucăturile 
stăpânului său. Aşadar, în loc să doarmă ca alţi oameni, 
califul se furişează noaptea pe străzile Bagdadului, şi nu-i 
săptămână să nu dea peste vreo întâmplare însemnată. 
Trebuie să Ştii, aşa cum se vede şi din povestea chiupului 
cu măsline, care e tot atât de adevărată pe cât de 
netăgăduite sunt cuvintele Profetului, că nu umblă călare, 
străjuit de paznici sau însoţit de un alai falnic, nu umblă 
îmbrăcat cu veşminte strălucite şi urmat de vreo sută de 
făclieri, cum ar putea să facă dacă ar vrea, ci, dimpotrivă, 
cutreieră oraşul ba în straie de neguţător, ba de corăbier, 
ba de ostaş, ba de muftiu. Aşa colindă el Bagdadul, să vadă 
dacă toate merg bine şi sunt în bună rânduială. Aceasta 
este pricina pentru care nicăieri oamenii nu se poartă atât 
de cuviincios cu orice om de rând care le iese în cale, ca la 
Bagdad, căci s-ar putea prea bine să fie un biet arab care 
se întoarce din deşert, dar şi califul în persoană. Şi, vorba 
ceea, nuiele pentru spinarea locuitorilor din Bagdad 
găseşti câte vrei prin împrejurimi. 

Aşa a grăit neguţătorul, şi Said. cu toate că dorul de 
tatăl său fi ardea inima, s-a bucurat să vadă Bagdadul şi pe 
vestitul Harun al Raşid. 


După zece zile au sosit la Bagdad, şi tânărul Said a 
rămas încântat de minunăţiile acestui oraş, care atinsese 
pe vremea aceea culmea strălucirii. Neguţătorul l-a poftit 
la el acasă, iar tânărul a primit cu plăcere, căci în 
vălmăşagul oraşului văzuse că în afară de aer, de apa 
Tigrului şi de un culcuş pentru noapte pe treptele unei 
geamii nu capeti nimic fără plată. 

A trecut o zi de la sosirea lor. Said tocmai se gătise 
cu straiele sale de preţ şi-şi spunea că, înveşmântat astfel, 
ca un falnic războinic, se va putea arăta pe străzile 
Bagdadului fără să se ruşineze, ba, dimpotrivă, va atrage 
privirile trecătorilor asupra sa. Pe când se gândea el aşa, 
neguţătorul a intrat în încăpere şi, zâmbind cu tâlc, şi-a 
netezit barba, spunând : 

— Toate-s bune, tinere ! Dar ce se va alege de tine ? 
Mi se pare că eşti un mare visător. Nu te gândeşti defel la 
ziua de mâine. Sau ai atâţia bani ca să poţi duce im trai pe 
măsura veşmintelor tale ? 

— Dragă jupâne Kalum-Bek, a răspuns tânărul, 
încurcat şi înroşindu-se, e drept că nu am bani, dar poate 
că vrei să mă împrumuţi cu o mică sumă ca să mă întorc 
acasă. Tatăl meu o să ţi-o dea îndărăt până la ultimul ban. 

— Tatăl tău, flăcăule ? i-a strigat neguţătorul, 
izbucnind în râs. Se vede treaba că soarele te-a bătut rău 
la cap. Socoti că te cred pe cuvânt, că iau drept bune toate 
bazaconiile pe care mi le-ai înşirat în deşert, cum că tatăl 
tău ar fi un om avut din Bassora, că ai fi singurul său 
fecior, că ai fost prins de tâlhari, că ai trăit multă vreme în 
tabăra lor şi câte şi mai câte ? Chiar din clipa când îmi 
povesteai toate acestea, m-am mâniat pe tine. M-ai minţit 
cu neruşinare. Ştiu că la Bassora sunt mulţi negustori, mai 
toţi oameni bogaţi, am făcut doar negoţ cu ei. Aş fi auzit 
fără doar şi poate de un neguţător cu numele de Benezar, 
chiar dacă ar avea numai o avere de şase mii de tomani, 
dar fiindcă n-am auzit, sau ai minţit spunând că eşti de fel 
din Bassora, sau tatăl tău e un coate-goale şi atunci n-am 


să-i împrumut haimanalei sale de fecior nicio lăscaie. Apoi 
lupta cu tâlharii în deşert! Nu s-a mai pomenit aşa ceva de 
mult. De când preaînţeleptul calif a asigurat drumurile 
caravanelor prin deşert, tâlharii n-au mai cutezat să prade 
o caravană sau să răpească oameni. Dacă s-ar fi întâmplat 
totuşi aşa ceva, vestea s-ar fi răspândit cu iuţeala 
fulgerului ; însă pe drumul pe care l-am străbătut n-am 
auzit nimic. Nici aici, la Bagdad, unde se adună oameni din 
toate colţurile lumii, nu s-a vorbit despre o astfel de 
întâmplare. Asta e cea de-a doua minciună a ta, tinere 
neobrăzatule. 

Alb ca varul de mânie şi de supărare, Said a voit să-l 
întrerupă pe bondocul răutăcios, dar acesta a strigat mai 
tare decât el, dând din mâini : 

— Şi al treilea neadevăr, mincinos neruşinat, e 
povestea din tabăra lui Selim. Numele de Selim e prea 
binecunoscut de toţi, dar Selim e cunoscut ca tâlharul cel 
mai cumplit şi mai crud dintre toţi. Atunci cum îndrăzneşti 
tu să spui că l-ai omorât pe fiul său şi nu te-a tăiat în bucăţi 
pe loc ? Mergi atât de departe cu neobrăzarea, încât 
vorbeşti despre lucruri cu neputinţă de crezut, că Selim 
însuşi te-ar fi apărat de-ai lui că te-ar fi primit în cortul său 
şi că ti-ar fi dat drumul fără bani de răscumpărare, în loc 
să te spânzure de primul copac, el care a spânzurat 
deseori călători numai ca să le vadă mutra când sunt cu 
latul de gât ! Ah, ce minciuni sfruntate ! 

— N-am ce să mai adaug, a strigat tânărul. Jur însă 
pe sufletul meu şi pe barba Profetului că tot ce-am spus e 
adevărat ! 

— Juri pe sufletul tău ? strigă neguţătorul. Pe sufletul 
tău negru şi mincinos ? Cine să te creadă ? Şi juri pe barba 
Profetului, tu, căruia nici nu i-a crescut barba ? Cine să se 
încreadă în tine ? 

— E drept că n-a fost nimeni de faţă, a urmat Said, 
dar nu m-ai găsit legat şi într-o stare de plâns ? 

— Asta nu dovedeşte nimic, a răspuns neguţătorul. 


Eşti înveşmântat ca un tâlhar de vază şi, cine ştie, poate că 
ai vrut să loveşti pe careva mai tare decât tine care te-a 
biruit şi te-a legat. 

— Aş vrea să-l văd pe acela sau chiar pe aceia, a 
răspuns Said, care sunt în stare să mă doboare şi să mă 
lege ! O pot face numai dacă-mi aruncă un laţ de gât pe la 
spate. E drept că, stând în bazar, n-ai de unde să ştii ce 
poate un bun mânuitor de arme. Totuşi mi-ai scăpat viaţa 
şi-ţi mulţumesc. Ce ai de gând să faci cu mine ? Dacă nu 
mă ajuţi, voi fi nevoit să cerşesc, dar nu vreau să cer de 
pomană celor de seama mea. Voi încerca să vorbesc cu 
califul. 

— Nu mai spune ! a zis neguţătorul, cu un zâmbet 
batjocoritor. Nu mai vrei să stai de vorbă cu nimeni în 
afară de preamilostivul nostru stăpân ? Asta zic şi eu 
cerşetorie fudulă ! Zău aşa ! Dar să nu uiţi, tinere şi 
nepreţuite domn, că drumul spre calif trece pe la vărul 
meu Messour, şi e de ajuns o singură vorbă ca să atrag 
atenţia cămăraşului măritului calif cu ce meşter în scorneli 
are de-a face. Totuşi mi-e milă de tinereţea ta, Said ! Te-ai 
mai putea îndrepta, ar mai putea ieşi ceva din tine. Hai în 
prăvălia mea din bazar, să-mi slujeşti timp de un an. După 
ce trece anul. dacă nu vrei să mai rămâi la mine, îţi plătesc 
simbria şi te las să te duci unde doreşti : la Alep sau la 
Medina, la Stambul sau la Bassora, din partea mea chiar şi 
la ghiauri. îţi dau răgaz de gândire până la amiază. Dacă 
primeşti, bine, iar de nu, îţi socotesc pe un preţ de nimic 
cheltuielile călătoriei şi locul ce l-ai ocupat pe cămilă, îţi 
iau veşmintele şi tot ce ai, ca să mă despăgubesc, şi te- 
arunc în uliţă. N-ai decât să cerşeşti unde vrei : la calif, la 
muftiu, la geamie sau la bazar. 

Vorbind astfel, hainul neguţător a plecat, lăsându-l 
singur pe nefericitul tânăr. Said l-a urmărit cu o privire 
plină de dispreţ. Neomenia acestui om, care-l ademenise 
cu bună ştire, aducându-l în casa lui spre a şi-l face slugă, 
întrecea orice măsură. Ar fi vrut să fugă, dar ferestrele 


erau zăbrelite şi uşa încuiată. Deşi nu putea să se împace 
cu gândul acesta, s-a hotărât să primească deocamdată 
slujba la neguţător în bazar. N-avea încotro. Chiar dacă 
izbutea să fugă, nu putea să ajungă la Bassora fără bani. 
Intre timp, trebuia să-l vadă neapărat pe calif şi să-i ceară 
ajutorul. 

A doua zi, Kalum-Bek şi-a dus sluga cea nouă la 
prăvălia din bazar. I-a arătat şalurile, vălurile şi celelalte 
mărfuri cu care făcea neguţătorie şi l-a învăţat ce avea de 
făcut. Iată care era treaba lui Said : îmbrăcat cu veşminte 
de slugă de neguţător în locul celor de războinic, trebuia 
să stea în faţa dughenei, cu un şal într-o mână şi cu un văl 
minunat în cealaltă, să-i îmbie pe trecători, bărbaţi şi 
femei, să le arate mărfurile, să le spună preţul şi să-i 
îndemne să cumpere. Abia atunci a înţeles Said pentru ce 
îl alesese Kalum-Bek tocmai pe el pentru treaba asta. 
Kalum-Bek era un bătrânel bondoc, hâd şi, când stătea în 
faţa uşii chemând muşteriii, atât vecinii, cât şi trecătorii îl 
luau peste picior, copiii îl batjocoreau, iar femeile îi ziceau 
sperietoare. La Said însă toată lumea se uita cu drag. 
Tânăr, chipeş, zvelt, el îmbia muşteriii cuviincios şi se 
pricepea să ţină şalul sau vălul cu graţie şi îndemânare. 

Când a văzut că de când stătea Said la uşă muşteriii 
se îmbulzeau în prăvălia sa, Kalum-Bek a început să se 
poarte mai cumsecade cu sluga lui, să-i dea o mâncare mai 
bună şi să-l îmbrace cu veşminte mai arătoase. Dar Said nu 
se simţea defel mişcat de bunăvoința stăpânului său şi-şi 
frământa mintea zi şi noapte cum să ajungă cu bine în 
oraşul său de baştină. 

Într-o zi, fiind dever bun, toţi hamalii plecaseră cu 
poverile în spinare spre casele cumpărătorilor ; în 
dugheana  basmagiului a intrat o femeie. A făcut 
cumpărături şi a cerut să i le ducă cineva acasă în 
schimbul unui bacşiş. 

— Peste o jumătate de ceas, tot ce aţi cumpărat va fi 
la dumneavoastră acasă, a răspuns Kalum-Bek. Vă rog să 


aveţi răbdare. Sau, dacă nu, luaţi-vă un hamal din altă 
parte. 

— Ce fel de neguţător eşti dumneata ? Vrei să-ţi 
încredinţezi muşteriii pe mâna unor hamali străini ? 
exclamă femeia. Un necunoscut ar putea să fugă cu toate 
cumpărăturile în învălmăşeala asta. Atunci pe cine trag la 
răspundere ? Nu, nu ! După legile negoţului, dumneata eşti 
dator să-mi dai pe cineva care să-mi ducă pachetul acasă. 

— Aşteptaţi, vă rog, doar o jumătate de ceas, cinstită 
doamnă, a rugat-o neguţătorul învârtindu-se în jurul ei tot 
mai îngrijorat. Toţi oamenii mei sunt plecaţi... 

— E o prăvălie proastă aceea care nu are totdeauna 
la îndemână destui slujitori, a răspuns femeia cea 
cârcotaşă. Dar iată, văd aici un tânăr pierde-vară. Hai, 
flăcăule, ia-mi pachetul şi vino după mine. 

— Stati, staţi! a strigat Kalum-Bek. Tânărul e firma 
mea, crainicul meu, atrage muşteriii. Nu poate să plece ! 

— Fleacuri! a răspuns bătrâna doamnă şi, fără multă 
vorbă, i-a vârât lui Said pachetul sub braţ. Dacă negoţul 
dumitale are nevoie de un tânăr pierde-vară drept firmă, 
înseamnă că negustorul e nepriceput şi marfa e proastă ! 
Hai, flăcăule, o să primeşti şi tu un bacşiş pe ziua de azi! 

— În numele lui Ariman şi al tuturor duhurilor rele, 
du-te în goana mare, i-a şoptit Kalum-Bek slujitorului său, 
şi în-toaroe-te cât mai repede. Dacă mă mai împotrivesc, 
zgripţuroaica mă face de râs în tot bazarul. 

Said s-a luat după femeie, care străbătu piaţa şi 
ulițele mai iute decât îi îngăduia vârsta. în sfârşit s-a oprit 
în faţa unei clădiri impunătoare, a bătut în poartă, uşile s- 
au deschis şi ea a urcat o scară de marmură, făcându-i 
semn lui Said s-o urmeze. în cele din urmă au ajuns într-o 
sală înaltă şi mare, mai măreaţă, mai strălucitoare decât 
tot ceea ce văzuse Said până atunci. 

Acolo, bătrâna s-a aşezat istovită pe o pernă, i-a făcut 
semn tânărului să pună jos pachetul, i-a întins im bănuţ de 
argint şi i-a poruncit să plece. 


Când a ajuns la uşă, o voce gingaşă, cristalină l-a 
strigat: «Said !«- Mirat că-l cunoştea cineva, s-a întors şi a 
văzut pe pernă, în locul bătrânei, o tânără de o frumuseţe 
răpitoare, înconjurată de nenumărați robi şi de o 
sumedenie de slujnice. Mut de uimire, Said a încrucişat 
braţele şi a făcut o temenea adâncă. 

— Said, dragul meu ! a zis doamna. Oricât de rău mi- 
ar părea de suferinţele pe care le-ai îndurat şi care te-au 
adus la Bagdad înainte de a împlini douăzeci de ani, totuşi 
să ştii că numai aici poţi găsi dezlegarea ursitei tale. Mai ai 
fluieraşul, Said ? 

— Fără îndoială ! a strigat Said, bucuros, scoțând 
lănţişorul de aur. Dumneavoastră sunteţi cumva zâna cea 
bună care mi l-a dăruit la naşterea mea ? 

— Am fost prietena mamei tale, a răspuns zâna, şi voi 
rămâne şi prietena ta atâta timp cât vei fi om de treabă. 
Vai, de câte suferinţe ai fi scăpat, dacă nechibzuitul tău 
tată mi-ar fi urmat sfatul! 

— Ei, pesemne că aşa mi-a fost scris ! a răspuns Said. 
Dar,preacinstită  zână,  înhămaţi, rogu-vă, un vânt 
năsprasnic de miază-noapte-soare-răsare, la caleaşca 
dumneavoastră de nori, ca să mă ducă în câteva clipe spre 
Bassora, la tatăl meu. Acolo voi aştepta cuminte să treacă 
cele şase luni până voi împlini douăzeci de ani. Zâna a 
zâmbit: 

— Ştii cum să vorbeşti cu noi, a răspuns ea, dar nu-i 
cu putinţă, sărmane Said ! Atâta vreme cât te afli în afara 
casei tale părinteşti, n-am nicio putere şi nu pot folosi nicio 
vrajă pentru tine. Nici măcar din ghearele nemernicului de 
Kalum-Bek nu te pot scoate ! El stă sub oblăduirea 
puternicei tale vrăjmaşe. 

— Va să zică, n-am numai o prietenă binevoitoare, ci 
şi o vrăjmaşă ? a întrebat Said. Cred că am simţit deseori 
mâna ei. Dar nu mă puteţi ajuta oare nici măcar cu un 
sfat ? Să mă duc la calif şi să-i cer ocrotirea ? E un om 
înţelept şi mă va sprijini împotriva lui Kalum-Bek. 


— Da, Harun e om înţelept, a răspuns zâna, dar, din 
păcate, nici el nu-i decât om. Se încrede în marele său 
cămăraş, Messour, ca în el însuşi. Şi are dreptate, căci l-a 
pus la încercare şi s-a dovedit o slugă credincioasă. 
Messour are şi el încredere în prietenul său Kalum-Bek ca 
în sine însuşi. Dar el greşeşte, deoarece acesta e un om 
câinos, cu toate că-i e rudă. Kalum e viclean şi, de cum a 
sosit aici, a născocit o poveste în legătură cu tine, 
ponegrindu-te în faţa lui Messour. iar acesta, la rândul său, 
a istorisit totul califului. Aşadar, chiar dacă ai pătrunde 
fără greutate în palatul lui Harun, ai fi rău primit, fiindcă 
el n- ar da crezare vorbelor tale. Dar te poţi apropia de el 
şi pe alte căi. Stă scris în stele că-i vei dobândi bunăvoința. 

— Îmi pare tare rău, a spus Said, mâhnit; că trebuie 
să-mi mai continui o vreme slujba în dugheana ticălosului 
de Kalum-Bek. Dar îngăduiţi-mi, preacinstită zână, să vă 
rog numai un singur lucru. Am fost deprins de mic cu 
meşteşugul armelor şi cea mai mare bucurie a mea eo 
întrecere cu sulițe, arcuri şi săbii boante. Tinerii de neam 
din oraşul acesta se întrec în fiecare săptămână la astfel de 
jocuri. Dar numai bărbaţii desăvârşit înveşmântaţi şi, mai 
ales, bărbaţii liberi au voie să intre în arenă călare, nu şi o 
slugă de bazar. Dacă aţi porunci să am şi eu o dată pe 
săptămână un cal, veşminte şi arme şi aţi face astfel ca 
faţa mea să nu fie uşor recunoscută... 

— lată o dorinţă vrednică de un tânăr nobil, a zis 
zâna. 

Tatăl mamei tale a fost omul cel mai viteaz din Siria 
şi se pare că i-ai moştenit firea. Ţine minte casa aceasta. în 
fie care săptămână vei găsi aici un cal şi doi scutieri 
călăreţi, precum şi arme, veşminte şi o licoare pentru 
obraz care să te facă de nerecunoscut. Şi acum, Said, 
rămâi cu bine ! Fii răbdător, înţelept şi cinstit ! Peste şase 
luni, fiuieraşul va răsuna, iar urechea Zulimei se va pleca 
pentru a-i prinde sunetul. 

Tânărul şi-a luat rămas bun de la minunata sa 


ocrotitoare, plin de recunoştinţă şi preţuire. Şi-a întipărit 
bine în minte casa şi s-a îndreptat apoi spre bazar. 

A sosit acolo la timp, ca să-l scape pe stăpânul său 
Kalum-Bek dintr-o mare încurcătură. în faţa dughenei era 
o zarvă cumplită. Nişte ştrengari ţopăiau pe lângă 
negustor, batjocorindu-l, iar bătrânii râdeau. Kalum-Bek 
stătea singur în faţa prăvăliei, tremurând de mânie şi 
foarte ruşinat, cu un şal într-o mână şi cu un văl în 
cealaltă. Priveliştea aceasta ciudată era însă urmarea unei 
întâmplări care se petrecuse în lipsa lui Said. Kalum ieşise 
în locul chipeşului său slujitor în faţa dughenei, pentru a 
chema muşteriii, dar nimeni nu cumpăra nimic de la o 
pocitanie ca el. Prin bazar tocmai treceau doi bărbaţi. 
Voiau să târguiască ceva pentru nevestele lor şi se plimbau 
în sus şi în jos, căutând parcă pe cineva cu privirile. 

Kalum-Bek i-a observat şi, gândindu-se la folosul lui, 
i-a îmbiat: 

— Pe-aici, domnilor, pe-aici ! Ce căutaţi ? Am văluri 
frumoase, marfă aleasă ! 

— Moşule dragă, a răspuns unul dintre ei, or fi 
mărfurile tale cum or fi, dar nevestele noastre îşi au 
ciudăţeniile lor. La noi în oraş s-a statornicit obiceiul ca 
vălurile să fie cumpărate numai de la frumosul vânzător 
Said. Dar ne învârtim de o jumătate de ceas pe-aici şi nu 
dăm de el. Dacă ne spui unde-l găsim, cumpărăm altă dată 
de la tine. 

— Alahit Alah ! a strigat Kalum-Bek, rânjind 
prietenos. Profetul v-a îndreptat bine paşii. îl căutaţi pe 
frumosul vânzător, ca să cumpăraţi văluri ? 

— Ei bine, intraţi fără grijă, aici e locul lui, în 
prăvălia aceasta. 

Unul dintre cumpărători a râs de Kalum-Bek, de 
făptura-i pocită şi de vorba lui, cum că el ar fi chipeşul 
vânzător. 

Celălalt, însă, crezând că negustorul voia să-şi bată 
joc de ei, nu a rămas dator cu nimic şi i-a aruncat vorbe 


grele de ocară ce l-au scos din sărite pe bătrân. Kalum-Bek 
chemă vecinii, ca să depună mărturie că dugheana sa era 
cunoscută drept «prăvălia cu vânzătorul cel chipeşa, dar 
vecinii, care nu vedeau cu ochi buni cum se îmbulzeau 
muşteriii-In el în ultima vreme, n-au vrut să-i facă voia. 
Atunci cei doi bărbaţi au tăbărât pe bătrânul mincinos, 
cum îi spuneau ei. Kalum se apăra, mai mult ţipând şi 
suduind decât lovind cu pumnii, şi atrase astfel o mulţime 
de lume în faţa prăvăliei sale. Jumătate din oraş ştia cât de 
cărpănos şi de josnic era şi toţi cei de faţă se bucurau de 
ghiontii pe care-i primea ; dar când unul din cei doi bărbaţi 
îl apucă pe bătrân de barbă, s-a simţit şi el apucat de braţ 
şi zvârlit, cu o smucitură, la pământ, unde şi-a pierdut 
turbanul, iar papucii i-au zburat cât colo. 

Mulțimea, care s-ar fi bucurat dacă Kalum-Bek ar fi 
mâncat o bătaie bună, a început să murmure, iar tovarăşul 
celui doborât s-a întors spre cel care îndrăznise să-l!zvârle 
la pământ pe prietenul său. Când a văzut însă în faţa lui un 
tânăr înalt şi voinic, cu ochi scânteietori, cu o înfăţişare 
cutezătoare, nu a îndrăznit să-l lovească, mai ales că 
negustorul, salvat ca prin minune, a strigat arătând spre 
tânăr : 

— Ei, ce mai vreţi ? Iată-l, domnilor, iată-l pe Said, 
chipeşul meu vânzător! 

Oamenii din jurul lor au râs - ştiau prea bine că lui 
Kalum-Bek i se făcuse o nedreptate. Atunci străinul s-a 
ridicat ruşinat de jos şi s-a depărtat şchiopătând, împreună 
cu tovarăşul său. Nu le mai ardea de niciun şal şi de niciun 
văl. 

— O, tu, stea a tuturor vânzătorilor, podoabă a 
bazarului,a strigat Kalum, ducându-şi slujitorul în prăvălie. 
Ai sosit când trebuia. Mi-ai sărit în ajutor la timp ! Străinul 
acela zăcea întins pe jos cât era de lung, de parcă în viaţa 
lui n-ar fi stat în picioare, iar eu, eu, drept să-ţi spun, dac- 
ai fi venit cu două clipe mai târziu, n-aş mai fi avut nevoie 
de bărbier, să-mi pieptene şi să-mi ungă barba. Cu ce te 


pot răsplăti ? 

Numai mila care încolţise în inima lui Said îi 
condusese mâna, dar simţământul acesta se potolise, şi 
acum îi părea rău că-l scutise pe nemernicul acela de o 
bătaie zdravănă. «O duzină de peri mai puţin în barbă, îşi 
spunea Said, l-ar fi domolit, l-ar fi îmblânzit pe vreo zece 
zile.» Totuşi căută să se folosească de buna dispoziţie a 
neguţătorului şi îl rugă să-i lase o seară liberă pe 
saptâmâna, ca să se plimbe sau să se îndeletnicească cu 
alte treburi. Kalum a încuviinţat. Işi dădea seama că 
slujitorul acesta fără voie era prea deştept ca să fugă, 
deoarece nu avea bani şi haine ca lumea. 

Scurt timp după aceea, Said şi-a văzut visul împlinit. 
«În prima miercuri» ziua când tinerii din floarea nobilimii 
se adunau într-o piaţă publică a oraşului ca să se întreacă 
în lupte, el a cerut să fie liber seara. După ce a primit 
învoirea, s-a dus în uliţa unde locuia zâna şi a bătut la 
poarta care s-a deschis numaidecât. Slujitorii păreau că-l 
aşteaptă, căci, fără să-l întrebe ce doreşte, l-au condus sus, 
pe o scară, într-o încăpere frumoasă. Acolo i-au dat o 
licoare ce trebuia să-l facă de nerecunoscut. Said şi-a udat 
obrazul cu ea şi s-a privit apoi într-o oglindă de metal. Era 
într-adevăr de nerecunoscut. Ars de soare, cu o barbă 
frumoasă, neagră, arăta cu cel puţin zece ani mai vârstnic. 

Apoi a fost dus într-o altă încăpere, unde a găsit 
felurite veşminte, care mai de care mai scumpe. Nici 
califului din Bagdad nu i-ar fii fost ruşine să se îmbrace cu 
astfel de haine chiar în ziua în care. în plină strălucire a 
măreției sale, şi-ar fi primit oastea trecând pe dinainte-l. în 
afară de un turban făcut din cea mai subţire țesătură, cu 
un surguci din pene lungi de bâtlan, prins cu o pafta de 
diamante, şi de un burnuz din brocart purpuriu, cu flori de 
argint, Said a mai găsit un pieptar din zale de argint, atât 
de mlădii, încât urmau întru totul mişcările trupului, şi atât 
de dese, încât nici sulița, nici sabia nu le puteau 
străpunge. Un hanger de Damasc vârât într-o teacă bogat 


împodobită, cu un miner bătut în nestemate, pe care Said 
le socotea nepreţuite, întregea această îmbrăcăminte de 
războinic. Said avea acum ce-i trebuia şi era bine înarmat. 
Când l-a văzut că iese pe uşă, unul dintre slujitori i-a întins 
o năframă de mătase, trimisa de stăpâna casei, pentru ca, 
atunci când avea să se şteargă pe obraz cu ea, să-i piară 
barba şi culoarea negricioasă a pielii. 

În curte aşteptau trei armăsari mândri. Said a 
încălecat pe cel mai falnic, slujitorii pe ceilalţi doi şi au 
pornit voioşi în trap, spre piaţa unde urmau să aibă loc 
întrecerile. Veşmintele strălucite şi armele sale de preţ 
atrăgeau privirile tuturor. Primit cu un murmur de uimire, 
necunoscutul a intrat călare în arena înconjurată de 
mulţime. Acolo se adunaseră cei mai de seamă, cei mai 
viteji tineri de neam ales din Bagdad. Chiar fraţii califului 
erau de faţă şi-şi jucau caii de colo-colo, cu suliţele întinse. 
Said s-a apropiat de tinerii nobili. Nimeni nu l-a 
recunoscut. Fiul marelui vizir i-a ieşit în întâmpinare, 
împreună cu câţiva prieteni, l-au salutat cu toată cinstirea 
cuvenită şi l-au poftit să ia parte la întrecerile lor, 
întrebându-l cum se numeşte şi de unde vine. Said a 
răspuns că-l cheamă Almansor şi că vine de la Cairo, fiind 
în trecere prin Bagdad. Că a auzit atâtea despre vitejia şi 
iscusinţa tinerilor nobili din oraş, încât, fără să stea mult 
pe gânduri, se hotărâse să vină să-i vadă şi să-i cunoască 
mai îndeaproape. 

Tinerilor le-a plăcut purtarea aleasă şi firea 
cutezătoare a lui Said-Almansor. Au poruncit să i se aducă 
o suliță şi l-au rugat să-şi aleagă una din cele două tabere 
care se luau la întrecere. Luptele se dădeau fie între 
pilcuri, fie între luptători neînsoţiţi din aceste două tabere. 

înfăţişarea lui Said atrăsese privirile tuturor, dar 
iscusinţa şi iuţeala sa neobişnuite au stârnit şi mai multă 
uimire. Calul său era mai iute decât pasărea, iar sabia îi 
vâjâia în mină. Zvârlea sulița ca pe un fulg spre ţintă, de 
ziceai că era o săgeată slobozită de un arc sigur. Li birui pe 


cei mai iscusiţi din pilcul potrivnic, iar la sfârşitul întrecerii 
a fost recunoscut ca învingător. Unul dintre fraţii califului 
şi fiul marelui vizir, care luptaseră alături de el, l-au rugat 
să se lupte şi cu ei. Pe Aii, fratele califului, l-a învins. Fiul 
marelui vizir însă i-a ţinut piept cu atâta vitejie, încât, după 
o încăierare îndelungată, au hotărât să amâne sfirşitul 
luptei pentru data viitoare. 

A doua zi, de la un capăt la celălalt al Bagdadului se 
vorbea numai despre străinul cel chipeş, bogat şi viteaz. 
Toţi cei care-l văzuseră, chiar şi cei învinşi de el, erau 
încântați de purtarea lui nobilă. însuşi Said auzea în 
prăvălia lui Kalum-Bek laudele oamenilor pentru străinul 
cel viteaz, şi toţi erau plini de părere de rău că nu ştiau 
unde locuieşte. 

Săptămâna următoare, în ziua întrecerilor, Said s-a 
dus iar la zână, unde a găsit veşminte mai frumoase şi 
arme mai de preţ. De data aceasta, jumătate din locuitorii 
Bagdadului s-au adunat să vadă întrecerile. Chiar şi califul 
privea dintr-un balcon, minunindu-se de iscusinţa 
străinului Almansor. După terminarea jocurilor, i-a dăruit 
un colan de aur cu un galben mare, ca dovadă a preţuirii 
lui. 

Dar această nouă izbindă şi mai strălucită nu putea 
să nu stârnească pizma tinerilor din oraş. 

— Un străin, vorbeau ei între ei, să vină aici. la 
Bagdad, şi să ne lipsească de toată slava, de toată cinstirea 
şi de toate izbânzile ? Să se laude peste tot că între cei mai 
aleşi tineri din Bagdad nu s-a găsit niciunul care să se 
poată cât de cât măsura cu el? 

Aşa au vorbit tinerii şi s-au hotărât ca la jocurile 
următoare să se arunce, ca din întâmplare, câte cinci- şase 
deodată asupra lui. 

Semnele acestea de vrăjmăşie n-au scăpat însă 
privirilor agere ale lui Said. Văzând chipurile întunecate 
care şopteau pe la colţuri, arătind spre el, a bănuit că, în 
afară de fratele califului şi de fiul marelui vizir, niciunul 


dintre tineri nu avea simţăminte de prietenie pentru el. Pe 
de altă parte, chiar şi cei doi nobili prieteni ai săi îl 
iscodeau cu tot felul de întrebări : unde locuieşte, căci ar 
vrea să treacă pe la el, cu ce se ocupă, ce i-a plăcut mai 
mult în Bagdad şi multe altele. 

Şi, ciudat, tânărul care părea să fie mai înverşunat 
decât toţi împotriva lui Said-Almansor era tocmai omul pe 
care-l doborâse nu de mult la pământ în faţa prăvăliei lui 
Kalum-Bek, cel care era cit pe-aci să- i rupă barba bietului 
neguţător. Tânărul acesta se uita la el cu luare-aminte şi cu 
o pizmă din ce în ce mai mare. E drept că Said îl biruise de 
câteva ori, dar nu asta putea să fie cauza vrăjmăşiei lui. 
Said era îngrijorat, fiindcă se temea să nu-l dea de gol 
statura sau glasul lui şi să se facă de râsul lumii, dacă s-ar 
descoperi că e slujitorul din dugheana lui Kalum-Bek. Pe 
lângă aceasta, ar fi stârnit batjocura şi mânia multor 
oameni care ar fi căutat să se răzbune pe el. 

Lovitura pusă la cale de vrăjmaşii lui a dat greş, pe 
de o parte, deoarece viteazul Said ştia cum să se ferească, 
pe de altă parte, datorită ajutorului prietenesc dat de 
fratele califului şi de fiul marelui vizir. Văzându-l pe Said 
încolţit de cel puţin şase oameni care voiau să-l dea jos de 
pe cal şi să-i dezarmeze, aceştia au sărit grabnic în 
ajutorul lui, risipind ceata care se năpustise asupră-i şi 
anunţându-i că, din pricina purtării lor urâte, nu vor mai fi 
îngăduiţi printre luptători. 

Aşa au trecut mai bine de patru luni, în care timp 
Said a uimit Bagdadul cu vitejia sa. Într-o seară, pe când 
venea spre casă de la câmpul de luptă, i s-a părut că aude 
nişte glasuri cunoscute. înaintea lui mergeau agale patru 
bărbaţi, care păreau că se sfătuiesc. Când s-a apropiat pe 
nesimţite de ei, i-a auzit folosind graiul în care vorbiseră 
oamenii lui Selim în deşert şi a bănuit că cei patru puneau 
la cale vreo tâlhărie. în prima clipă a voit să se îndepărteze 
de dânşii, dar, gândindu-se că ar putea să împiedice o 
fărădelege, s-a furişat mai aproape, ca să audă mai bine. 


— Arnăutul a spus limpede : uliţa din dreapta 
bazarului, zicea unul dintre ei. Pe acolo va trece negreşit 
în noaptea asta, împreună cu marele vizir. 

— Bine, a răspuns altul. De marele vizir nu mi-e frică, 
e bătrân şi n-o să facă pe viteazul, dar despre calif se 
spune că mânuieşte sabia cu mare iscusinţă şi mă tem de 
el. Fără îndoială că în preajmă veghează zece-doisprezece 
oameni. 

— Nicidecum, a răspuns al treilea. Noaptea îl 
întâlneşti totdeauna singur sau însoţit numai de vizir sau 
de marele cămăraş. în noaptea asta trebuie să-l prindem 
cu orice chip, dar să nu-i facem niciun ră&i 

— Cred că cel mai bun lucru ar fi, a adăugat cel 
dintâi, să-i aruncăm im laţ de gât. N-o să-l ucidem, căci 
pentru leşul lui s-ar plăti puţin, ba s-ar putea chiar să nici 
nu putem să-l luăm. 

— Atunci ne-am înţeles, ne întâlnim cu un ceas 
înainte de miezul nopţii ! a zis un altul şi s-au despărţit, 
unii într-o parte, alţii într-alta. 

Said s-a speriat cumplit de acele urzeli tainice ţesute 
împotriva califului, şi în prima clipă s-a gândit să se ducă 
în goana mare la palat ca să-l înştiinţeze pe stăpânul 
Bagdadului de primejdia ce-l ameninţa. Dar, după ce a 
străbătut în fugă câteva uliţe, şi-a amintit de vorbele zânei, 
care-i spusese că era prost văzut de calif, din care pricină, 
se gândea el, acesta îl va lua în râs sau va Crede că era 
vorba de o încercare de a se pune bine cu stăpânul 
Bagdadului. S-a oprit, aşadar, socotind că cel mai cuminte 
lucru ar fi să se bizuie numai pe sabia lui, ca să-l scape pe 
calif din mâinile tâlharilor. 

De aceea nu s-a mai întors în casa lui Kalum-Bek, ci 
s-a aşezat pe treptele unei geamii, unde a aşteptat să se 
lase noaptea. Trecând apoi de bazar, a ajuns în uliţa 
pomenită de răufăcători şi s-a ascuns după colţul unei 
case. După im ceas de aşteptare a auzit paşi domoli şi a 
văzut doi bărbaţi coborând încetişor pe uliţă. La început a 


crezut că erau califul şi marele vizir, dar unul dintre ei a 
bătut din palme şi au început să se furişeze în susul uliţei 
dinspre bazar. întâlnindu-se, au şoptit ceva între ei câteva 
clipe, apoi s-au despărţit. Trei s-au ascuns în apropiere de 
Said, iar al patrulea păşea încolo şi încoace pe uliţă. Era 
întuneric beznă şi o linişte desăvârşită, aşa că Said nu 
putea să se bizuie decât pe auzul lui ascuţit. 

S-a scurs încă o jumătate de ceas. Deodată, de 
undeva, dinspre bazar, au răsunat paşi. Tâlharii auziseră şi 
ei, fiindcă s-au furişat spre bazar, trecând pe lângă Said. 
Paşii s-au apropiat. Said abia a întrezărit câteva chipuri în 
întuneric, că tâlharul a şi bătut din palme, şi în clipa 
următoare ceilalţi trei au ieşit din ascunzătoare. Pesemne 
că şi cei atacați erau înarmaţi, căci Said a auzit zgomotul 
săbiilor care se încrucişau. Pară să piardă o clipă, a tras şi 
el sabia de Damasc din teacă şi, cu strigătul: «Jos cu 
vrăjmaşii marelui Harun !», s-a repezit asupra tâlharilor. L- 
a doborât dintr-o lovitură pe unul dintre ei şi s-a năpustit 
asupra altor doi, care tocmai începuseră să ia armele unui 
om prins în laţ. Said a izbit orbeşte în laţ, ca să-l taie, dara 
lovit atât de tare braţul unuia dintre tâlhari, încât i l-a 
retezat şi omul s-a prăbuşit în genunchi, urlând îngrozitor. 
Al patrulea tâlhar s-a întors atunci spre Said, care mai 
lupta încă cu al treilea. Dar trecătorul prins în laţ, de 
îndată ce a scăpat din strânsoare, şi-a scos hangerul şi l-a 
împlântat dintr-o parte în pieptul celui care-l lovise - 
înfricoşat, cel din urmă dintre tâlhari, singurul care 
scăpase teafăr, a zvârlit atunci sabia şi a luat-o la fugă. 

Cel mai înalt dintre cei doi bărbaţi s-a apropiat de 
Said, care ştia cui îi salvase viaţa, şi i-a spus : 

— Toate mi se par ciudate. Nici atacul făptuit 
împotriva vieţii şi libertăţii mele nu-l înţeleg, nici ajutorul 
primit, nici salvarea mea. Toate sunt greu de înţeles. Cum 
ai ştiut cine sunt şi cum ai aflat ce puneau la cale oamenii 
aceştia ? 

— Stăpân al credincioşilor, a răspuns Said, căci nu 


mă îndoiesc că eşti chiar tu acela,în seara aceasta tocmai 
treceam pe uliţa El Malek.in urma mea mergeau câţiva 
bărbaţi care vorbeau un grai străin „pe care l-am învăţat şi 
eu cândva.l-am auzit cum puneau la cale să te prindă pe 
înălţimea ta, iar pe preacinstitul vizir să-l omoare. Fiindcă 
era însă prea târziu ca să te mai pot înştiinţa, am hotărât 
să mă duc la locul unde te pândeau tâlharii, ca să-ţi vin în 
ajutor. 

— Iţi mulţumesc, a zis Harun. Dar nu e cuminte să 
rămânem aici. la inelul acesta şi vino mâine cu el la palat. 
Vom vorbi atunci mai mult despre tine şi despre ajutorul 
pe care mi l-ai dat. Atunci voi vedea cum să te răsplătesc 
mai bine. 

Hai, vizire, nu e bine să rămânem aici ! Tâlharii s-ar 
putea întoarce. 

Astfel a grăit califul şi, după ce a băgat inelul în 
degetul tânărului, l-a tras pe marele vizir după el. Dar 
acesta l-a rugat să mai întârzie o clipă, s-a întors şi i-a 
întins tânărului, care rămăsese uluit, o pungă grea. 

— Tinere, a zis el, stăpânul meu, califul, poate să-ţi 
încredinţeze orice dregătorii vrea. Te poate face chiar 
urmaşul meu. Eu nu am puterea lui. dar ceea ce pot face 
astăzi nu las pe mâine. Primeşte, aşadar, această pungă, 
ceea ce nu înseamnă că odată cu darul ăsta mi-am arătat 
toată recunoştinţa mea. Oricând vei avea vreo dorinţă, 
vino negreşit la mine. 

Said a alergat acasă, beat de fericire, dar Kalum-Bek 
s-a purtat foarte aspru cu el. Intârzierea îl mâniase şi-l 
îngrijorase. Se temuse să nu fi pierdut frumoasa firmă a 
prăvăliei lui. De aceea l-a primit cu vorbe de ocară, a ţipat 
la el ca scos din minţi. Said a aruncat o privire în pungă şi, 
văzând-o plină cu bani de aur, s-a gândit că sosise vremea 
să plece în ţara lui, chiar fără binecuvântarea califului, cu 
toate că recunoştinţa acestuia n-ar fi fost mai mică decât a 
vizirului. Luând hotărârea aceasta, nu i-a mai îngăduit lui 
Kalum-Bek să-l suduie şi i-a spus răspicat că nu mai 


rămâne nici măcar un ceas la el. La început, Kalum-Bek s-a 
speriat rău de tot, apoi a râs batjocoritor : 

— Haimana ce eşti ! Hoinar ! Coate-goale ! Unde să 
te duci ? Ce te faci fără ocrotirea mea ? Unde o să- ți 
găseşti de mâncare şi un culcuş peste noapte ? 

— N-ai grijă, domnule Kalum-Bek, a răspuns Said, 
îndârjit. Rămâi cu bine ! Plec pentru totdeauna. Rostind 
aceste vorbe, tânărul a ieşit pe uşă, lăsându-l pe Kalum- 
Bek fără grai de uimire. în dimineaţa următoare, însă, 
neguţătorul, după ce se gândise bine la cele întâmplate, şi- 
a trimis hamalii pretutindeni, să-l descopere pe fugar. 
Aceştia l-au căutat multă vreme în zadar. în cele din urmă, 
unul dintre ei, întorcându-se, a spus că-l văzuse pe Said 
ieşind dintr-o  geamie şi îndreptându-se spre un 
caravanserai şi că era aproape de nerecunoscut, fiindcă 
purta veşminte frumoase, un hanger, o sabie şi un turban 
scump. 

Auzind acestea, Kalum-Bek a început să se 
văicărească : 

— M-a furat şi s-a îmbrăcat cu ce m-a prădat ! 

— Vai mie,cât sunt de năpăstuit ! 

Apoi a dat o fugă la cadiu şi, fiindcă se ştia că e rudă 
cu Messour, marele cămăraş al califului, cadiul i- a dat de 
îndată câţiva cavaşi care să-l prindă pe Said. 

Acesta şedea în faţa hanului, vorbind liniştit cu un 
neguţător întâlnit acolo despre călătoria spre Bassora, 
oraşul său de baştină. Deodată s-au năpustit asupra lui 
câţiva oameni şi, cu toate că s-a împotrivit din răsputeri, 
au izbutit să-i lege mâinile la spate. Când i-a întrebat de ce 
săvârşeau o astfel de samavolnicie, aceştia i-au răspuns că 
o făceau în numele legii, trimişi fiind de stăpânire, care 
fusese înştiinţată de Kalum-Bek. Neguţătorul, stârpitura 
aceea urâcioasă, s-a apropiat atunci şi el de Said, făcând 
glume răutăcioase pe socoteala lui, apoi i-a băgat mâna în 
buzunar şi, spre uimirea tuturor, a scos cu strigăte de 
triumf o pungă mare, plină cu aur. 


— Priviţi, oameni buni !Tot ce vedeţi mi-a fost furat 
pe nesimţite de ticălosul acesta ! Cei de faţă au strigat, 
privindu-l cu dispreţ pe prins : 

— Vai, vai ! Cum se poate ca un tânăr atât de frumos 
să fie atât de mârşav ? ! La judecată cu el! Să fie judecat! 
Să fie pedepsit cu lovituri de nuiele ! 

Said a fost târât la cadiu, urmat de o mulţime de 
oameni de tot felul, care strigau : 

— Ilată-l pe frumosul tejghetar din bazar ! Şi-a jefuit 
stăpânul şi a fugit cu două sute de galbeni ! Cadiul l-a 
primit încruntat. Said a început să vorbească, dar acesta i- 
a poruncit să tacă, ascultându-l numai pe neguţătorul cel 
bătrân. Arătându-i punga, el l-a întrebat dacă i se furase 
aurul acela, iar 

Kalum-Bek a jurat că aurul fusese într-adevăr furat 
de la el. Totuşi, jurământul lui mincinos l-a făcut să câştige 
numai aurul, nu şi pe frumosul tejghetar, care preţuia 
pentru el o mie de galbeni, deoarece cadiul a spus : 

— După o lege pe care atotputernicul meu stăpân, 
califul,a înăsprit-o chiar acum câteva zile, orice furt 
săvârşit în bazarcare trece de o sută de galbeni, se 
pedepseşte cu surghiunul pe viaţă pe o insulă pustie. Hoţul 
acesta a sosit tocmai la timp. Este al douăzecelea tâlhar de 
acest fel. Mâine, cei douăzeci vor fi îmbarcaţi pe o corabie 
care va porni în larg. 

Pe Said l-a apucat atunci o deznădejde fără margini. 
L-a rugat pe cadiu cu lacrimi în ochi să-l lase să-i spună 
măcar un cuvânt califului, dar nu i s-a dat deloc ascultare. 
Lui Kalum-Bek îi părea rău de ceea ce făcuse şi a încercat 
să pună o vorbă bună pe lângă cadiu, dar acesta i-a spus: 

— a-ţi aurul şi fii pe pace ! Du-te acasă şi vezi-ţi de 
treabă. Altminteri» pentru fiecare cuvânt potrivnic vei da 
câte zece galbeni. 

Kalum a tăcut atunci înspăimântat, iar cadiul a făcut 
semn ca nefericitul Said să fie scos afară. 

L-au întemnițat într-o închisoare întunecoasă şi 


umedă. Acolo zăceau pe un maldăr de paie alţi 
nouăsprezece nenorociţi. Aceştia l-au primit pe noul lor 
tovarăş de suferinţă rânjind şi suduindu-i pe cadiu şi pe 
calif. Dar oricât de grea părea să-i fie soarta şi oricât de 
înfricoşător era gândul surghiunului pe o insulă pustie, 
Said nu-şi pierdea nădejdea. Se mângâia cu nădejdea că, 
de bine, de rău, a doua zi va fi scos din temniţa aceea 
îngrozitoare. Se înşela însă amarnic crezând că pe vas 
soarta lui se va schimba. Cei douăzeci de condamnaţi au 
fost aruncaţi în fundul corăbiei, într-o încăpere mai scundă 
decât un stat de om. Acolo, cei nouăsprezece hoţi au 
început să se ghiontească şi să se certe pentru un loc mai 
bun. 

S-a ridicat ancora şi, în timp ce corabia pornea în 
larg, Said privea cu durere şi cu ochii plini de lacrimi cum 
se îndepărta de ţara lui. Surghiuniţilor li se dădea numai o 
dată pe zi câte un colţ de pâine, câteva poame şi o 
înghiţitură de apă dulce. Şi fiindcă în închisoarea lor din 
fundul corăbiei era întuneric beznă, mâncarea se împărțea 
la lumina unei luminări. Unul câte unul, osândiţii îşi 
dădeau sufletul din cauza duhoarei şi a lipsei de aer din 
acea temniţă plutitoare. Said scăpă cu viaţă numai datorită 
tinereţii şi sănătăţii lui. 

Paisprezece zile au călătorit aşa, când deodată 
valurile mării au început să vuiască cumplit. Pe punte s-a 
stârnit o zarvă neobişnuită şi se auzeau paşi de oameni 
care alergau. 

Said a înţeles că se apropie furtuna. Şi gândul că 
poate i se apropie sfârşitul îl umplea de fericire. Corabia se 
zguduia năprasnic şi valurile o aruncau încoace şi încolo. 
în cele din urmă, ea s-a izbit de o stâncă, a trosnit 
îngrozitor şi a rămas nemişcată. Strigătele şi urletele celor 
de pe punte se amestecau cu vuietul furtunii. La un 
moment dat, s-a lăsat o linişte adâncă, dar în aceeaşi clipă 
unul dintre osândiţi a băgat de seamă că apa începuse să 
năvălească în temnita lor. Toţi au prins să bată în chepeng, 


dar n- au primit niciun răspuns. Fiindcă apa creştea 
văzând cu ochii, au împins uşa cu toată puterea 
deznădejdii şi, până la urmă, au dat-o în lături. 

Când au urcat sus n-au mai găsit pe nimeni. Oamenii 
de pe punte coborâseră în caiace şi se îndepărtaseră. Cei 
mai mulţi dintre osândiţi au fost cuprinşi de desperare - 
furtuna se înteţea mereu. Vasul a început apoi să se 
scufunde, trosnind din toate încheieturile. Au mai apucat, 
în cele câteva ceasuri cât au mai stat pe punte, să se 
ospăteze pentru ultima dată din merindele găsite pe 
corabie. 

Apoi, când vijelia a răbufnit deodată cu furie, corabia 
a fost smulsă de pe stânca pe care se împotmolise şi s-a 
sfărâmat. 

Said s-a agăţat de catarg, căznindu-se cu desperare 
să se ţină deasupra apei. Valurile îl aruncau încoace şi 
încolo, dar Said vâslea cu picioarele şi nu se dădea la fund. 
A înotat el aşa cam o jumătate de oră între viaţă şi moarte, 
când, deodată, i-au ieşit pe neaşteptate din buzunar 
lănţişorul şi fluierul şi, ţinându-se cu o mână de catarg, l-a 
dus la gură. Şi, ce să vezi! A suflat în el şi pe neaşteptate s- 
a auzit un sunet cristalin şi subţirel. în aceeaşi clipă, ca 
prin minune, valurile s-au liniştit, de parcă cineva turnase 
ulei peste ele. Nu a apucat bine să-şi vină în fire şi să se 
uite în jurul său să vadă de nu se arăta cumva pământ în 
zare, că a simţit catargul de sub el întinzându-se şi 
mişcându-se în chip ciudat. A descoperit cu groază că nu 
mai călărea pe catarg, ci pe un delfin uriaş. Peste câteva 
clipe însă s-a liniştit, fiindcă delfinul înota, ce-i drept 
repede, dar lin. Fiind convins că minunata lui izbăvire se 
datora fluieraşului de argint şi milostivei zâne, Said a 
strigat cuvinte de slavă şi de mulţumire. 

Calul său năzdrăvan îl purta iute ca vântul peste 
valuri, înainte de a însera, s-a zărit pământ, iar delfinul a 
intrat în apele unui râu mare. Acum înaintau mai greu 
împotriva cursului apei. Said şi-a amintit de vrăjile din 


basmele străvechi şi, ca să nu piară de foame şi de sete, a 
scos fluieraşul, a fluierat tare, cu foc, şi şi-a dorit o masă 
îmbelşugată. Delfinul s-a oprit pe dată şi din valuri a ieşit o 
masă, uscată de parc-ar fi stat opt zile la soare şi încărcată 
cu cele mai alese bucate. Tânărul s-a ospătat cu poftă - cât 
fusese închis, flămânzise cumplit - şi după ce s-a săturat 
bine, a mulţumit pentru cină. Masa s-a scufundat şi Said, 
îndemnându-şi delfinul, a pornit mai departe. 

La asfinţitul soarelui a zărit în depărtare un oraş 
mare cu minarete, care semănau cu cele din Bagdad. 
Gândul la Bagdad nu l-a bucurat, dar era convins că zâna 
cea bună nu-l va lăsa să cadă iar în ghearele mişelului 
Kalum-Bek. Pe țărm, cam la o milă depărtare de oraş, a 
zărit aproape de râu o clădire impunătoare, către care, 
spre marea lui mirare, îl ducea delfinul. 

Pe terasa acestui palat se aflau mai mulţi bărbaţi 
îmbrăcaţi în veşminte de preţ, iar pe mal se adunaseră o 
mulţime de slujitori care se uitau la Said şi băteau uimiţi 
din palme. Delfinul s-a oprit în faţa unei scări de marmură 
ce ducea de la apă spre palat şi, în clipa în care Said a pus 
piciorul pe scară, năzdrăvanul s-a făcut nevăzut. Câţiva 
slujitori au coborât treptele în grabă şi l-au rugat, în 
numele stăpânului lor, să vină sus. I s-au adus veşminte 
uscate şi tânărul oaspete s-a schimbat repede şi s-a 
îndreptat spre terasă, însoţit de slujitori. Acolo se aflau trei 
bărbaţi. Cel mai înalt şi mai chipeş dintre ei i-a ieşit în 
întâmpinare prietenos şi binevoitor. 

— Cine eşti tu, strălucite străin ? Cum de eşti în stare 
să îmblânzeşti vieţuitoarele mării şi să le cârmeşti la 
dreapta sau la stânga, precum cel mai iscusit călăreț calul 
său de luptă ? Eşti vrăjitor, sau om ca toţi oamenii ? 

— Stăpâne, a răspuns Said, în ultimele săptămâni am 
trecut prin clipe foarte grele. Dacă vă face plăcere, pot să 
vă povestesc totul. 

Şi a istorisit celor trei bărbaţi ce i se întâmplase din 
clipa în care părăsise casa părintească până la minunata 


lui izbăvire. Ei îl întrerupeau adesea cu gesturi de mirare 
şi de uimire. După ce a terminaţi stăpânul casei, care-l 
primise atât de prietenos, a grăit: 

— Said, te cred. Dar ai spus că la o întrecere ai 
câştigat un colan, iar califul ţi-a dăruit un inel. Poţi să ne 
arăţi lucrurile acestea de preţ ? 

— Am ascuns amândouă darurile chiar aici, lângă 
inima mea, a răspuns tânărul. Numai cu preţul vieţii mele 
m-aş fi despărţit de ele, fiindeă sunt încredinţat că cea mai 
vrednică de cinste, cea mai măreaţă faptă este că l-am 
scăpat pe marele calif din mâinile ucigaşilor săi. 

Zicând acestea, Said a scos lanţul şi inelul şi le-a 
arătat celor de faţă. 

— Pe barba Profetului ! lată inelul meu î a strigat 
bărbatul cel înalt şi frumos. Preamăritul meu vizir, sări 
strângem în braţe, căci acesta este izbăvitorul nostru. 

Amândoi l-au îmbrăţişat, şi lui Said i se părea că 
visează. S-a aruncat la picioarele lor, zicând : 

— Iartă-mă? stăpâne al credincioşilor, că am vorbit 
astfel în faţa ta, fiindcă tu eşti fără îndoială Harun al Raşid, 
marele calif din Bagdad. 

— Aşa e, şi suit prietenul tău, a răspuns Harun, iar în- 
cepând din ceasul acesta, ai scăpat de trista ta soartă. Vino 
cu mine la Bagdad. Vei rămâne lângă mine şi te vei număra 
printre dregătorii mei cei mai de încredere, căci în noaptea 
aceea cu adevărat ţi-ai dovedit grija pentru viaţa lui 
Harun. N-aş vrea să-i pun la astfel de încercări nici chiar 
pe cei mai credincioşi slujitori ai mei ! 

Said i-a mulţumit califului şi i-a făgăduit că va 
rămâne pentru totdeauna la el; i-a spus însă că dorea să se 
ducă mai înainte la tatăl său, care fără îndoială că era 
foarte îngrijorat din pricina lui. Califul i-a dat învoirea sa, 
după care au sărit cu toţii în şa şi, înainte de asfinţitul 
soarelui, au ajuns la Bagdad. Califul a poruncit să i se dea 
lui Said, în palatul său, mai multe încăperi bogat 
împodobite, făgăduindu-i să-i ridice curând un palat care 


să fie numai al lui. 

Când au aflat de sosirea lui Said, vechii lui fraţi de 
arme - fratele califului şi fiul marelui vizir - s-au grăbit să 
vină să-l vadă. Şi l-au îmbrăţişat pe cel care scăpase viaţa 
atât de scumpă a celor doi bărbaţi, rugându-l să le fie 
prieten. Când însă i-au auzit vorbele, au rămas muţi de 
uimire. 

— Sunt de mult prietenul vostru, le-a spus Said, 
scoțând colanul primit drept răsplată şi amintindu-le de 
luptele pe care le câştigase. Pe atunci aveam pielea 
negricioasă şi o barbă lungă. 

Le-a povestit apoi cum şi din ce pricină îşi schimbase 
înfăţişarea. Ca să arate că spune adevărul, a poruncit să i 
se aducă nişte săbii boante şi i-a chemat la luptă. Aşa s-a 
dovedit că el era viteazul Almansor. Atunci toţi cei de faţă 
l-au îmbrăţişat din nou cu strigăte de bucurie, simțindu-se 
mândri că aveau un astfel de prieten. 

A doua zi, în timp ce Said stătea împreună cu marele 
vizir lângă Harun, a intrat Messour şi a spus: 

— Stăpâne al credincioşilor, dacă e cu putinţă, rogu- 
te, fă-mi un hatâr. 

— Vreau mai întâi să ştiu care ţi-e vrerea, a întrebat 
Harun. 

— Afară aşteaptă vărul meu Kalum-Bek, neguţător 
vestit din bazar, a spus Messour. A dat de bucluc cu un om 
din Bassora, al cărui fiu, slujitor la Kalum-Bek, l-a prădat şi 
a fugit nu se ştie unde. Tatăl îi cere acum lui Kalum-Bek pe 
fiul său, dar acesta, de bună seamă, n-are de unde să i-l 
dea. De aceea doreşte şi te roagă să faci dreptate între el 
şi omul din Bassora, fiindcă numai mintea ta luminată şi 
înţeleaptă poate să dezlege încurcătura asta. 

— Îi voi judeca, a răspuns califul. Peste o jumătate de 
ceas vărul tău şi potrivnicul lui să intre în sala de judecată. 
Messour a mulţumit şi a plecat, iar Harun a zis : 

— Deci este vorba de tatăl tău, Said. Fiindcă, din 
fericire, am aflat cum s-au petrecut lucrurile, vreau să 


judec ca înțeleptul Solomon. Ascunde-te după perdeaua 
scaunului meu Împărătesc până te voi chema, iar tu, mare 
vizir, porunceşte să fie adus de îndată cadiul cel rău şi 
pripit! Voi avea nevoie de el cind voi întreba împricinaţii. 

Amândoi au făcut după cum li fie poruncise. Când l-a 
văzut pe tatăl său, galben la faţă şi slăbit la trup, intrând 
cu paşi şovăitori în sala de judecată, inima lui Said a 
început să bată năvalnic, mai-mai să-i spargă pieptul. 
Văzându-l însă pe Kalum-Bek, zâmbind şiret şi sigur de 
sine şi şoptindu-i ceva vărului său, marele cămăraş, s-a 
mâniat atât de tare, că abia s-a putut stâpâni să nu iasă de 
după perdea şi să se repeadă la el, fiindcă numai din 
pricina acelui om câinos pătimise el atâtea. 

În sală se aflau mulţi oameni doritori să audă 
judecata înţeleaptă a califului. Stăpânitorul Bagdadului s- a 
aşezat în scaunul împărătesc, apoi marele vizir a poruncit 
să se facă linişte şi a întrebat cine este pârâtorul. 

Kalum-Bek a păşit înainte plin de îndrăzneală şi a 
spus : 

— Acum câteva zile stăteam în faţa prăvăliei mele din 
bazar, când bătrânul acesta a trecut printre tarabe însoţit, 
de un om cu o pungă în mină, pe care-l tocmise să strige 
cât îl ţinea gura : 

— «Dau o pungă de aur celui care ştie ceva despre 
Said din Bassora». Pentru că Said fusese în slujba mea, am 
răspuns : «Vino încoa', prietene ! Eu am câştigat punga !» 
Omul acesta, care este acum vrăjmaşul mea, s-a îndreptat 
prietenos spre mine, întrebându-mă ce ştiu. Eu am răspuns 
: «Eşti Benezar, tată lui ? 

El mi-a răspuns bucuros că da, şi atunci am început 
să-i povestesc cum l-am găsit pe tânăr în pustiu, cum l-am 
scăpat de la moarte, cum l-am îngrijit fi l-am adus la 
Bagdad. în culmea fericirii, bătrânul mi- a dăruit punga. 
Am povestit apoi mai departe. l-am spus că fiul lui a fost în 
slujba mea, că a făcut tot felul de rele, că m-a furat fi a 
fugit. Smintitul de taică-său însă n-a vrut să mă creadă în 


ruptul capului. Aşa mă tot hărţuieşte de câteva zile şi-mi 
cere să-i dau înapoi punga şi băiatul. Eu nu pot să-i dau 
niciuna, nici alta. Banii mi se cuvin pentru veştile pe care 
le-a aflat de la mine, iar pe neobrăzatul lui de fiu n-am de 
unde să i-l dau. 

A vorbit apoi Benezar. L-a zugrăvit pe fiul lui, arătând 
cât de nobil şi de cinstit era şi că pentru nimic în lume n-ar 
fi fost în stare să fure. A cerut apoi califului să cerceteze 
cu de-amănuntul toate cele întâmplate. 

— Nădăjduiesc, a zis Harun, că ţi-ai făcut datoria şi ai 
adus la cunoştinţă furtul, Kalum-Bek ? 

— Fără îndoială ! a strigat acesta zâmbind. L-am 
înştiinţat pe cadiu. 

— Să fie chemat cadiul ! a poruncit califul. 

Spre uimirea tuturor, acesta s-a ivit, ca prin minune, 
de îndată. Califul l-a întrebat dacă-şi amintea de ceea ce se 
întâmplase. Cadiul îşi amintea. 

— L-ai întrebat pe tânăr ? A mărturisit furtul? l-a 
iscodit Harun. 

— Nu. s-a încăpățânat şi n-a vrut să mărturisească. 
Numai înălţimii voastre zicea el că vrea să-i spună totul, a 
răspuns cadiul. 

— Nu mi-aduc aminte să-l fi văzut, s-a mirat califul. 

— Păi cum ! Să aduc aici în fiecare zi pe orice 
potlogar care vrea să stea de vorbă cu luminăţia voastră ? 

— Ştii prea bine că urechea mea se pleacă la orice 
glas. a răspuns Harun. Dar pesemne că dovezile au fost 
atât de limpezi, încât n-a fost nevoie să-l aduci pe tânărul 
acela în faţa mea. Ai avut, pesemne, martori că banii furaţi 
erau într-adevăr ai tăi, Kalum ? 

— Martori ? a întrebat acesta. îngălbenindu-se. Nu, 
n-am avut martori. Ştii doar, stăpân al credincioşilor, că un 
galben seamănă cu celălalt ca două picături de aur. De 
unde să aduc mărturii că taman aceşti două sute de 
galbeni îmi lipseau mie? 

— Dar de unde ai ştiut că tocmai aurul acela era al 


tău ? l-a întrebat califul. 

— După punga în care se afla, a răspuns Kalum. 

— Ai punga aici ? a întrebat califul mai departe. 

— Iat-o, a răspuns neguţătorul, scoțând punga şi 
întinzându-i-o marelui vizir, ca să i-o înmâneze califului. 
Dar vizirul a strigat, prefăcându-se mirat: 

— Pe barba Profetului! Zici că punga asta e a ta, dine 
? Punga asta e a mea ! l-am dăruit-o cu două sute de 
galbeni unui tinăr cumsecade care m-a scăpat dintr-o mare 
primejdie. 

— Juri că aşa este ? l-a întrebat califul. 

— Sunt atât de încredinţat de aceasta, pe cât sunt de 
sigur că vreau să ajung cândva în rai, a răspuns vizirul. 
Chiar fiica mea a lucrat-o. 

— Aşa ? a strigat Harun. Atunci, cadiule, te-ai lăsat 
amăgit. Ce te-a făcut să crezi că punga este a acestui 
neguţător ? 

— A jurat, a răspuns speriat cadiul. 

— Aşadar, ai jurat strâmb ? ! a strigat califul către 
neguţător, care tremura, alb ca varul. 

— Alah ! Alah ! a strigat Kalum. Nu vreau să spun 
nimic împotriva marelui vizir, e om de încredere, dar, vai! 
punga este totuşi a mea. Ticălosul de Said mi-a furat-o. Aş 
da o mie de otomani dacă ar fi şi el aici 

— Ce-ai făcut cu Said ? l-a întrebat califul. Unde aş 
putea trimite după el ca să-l aduc să mărturisească în faţa 
mea? 

— L-am trimis pe o insulă pustie, a răspuns cadiul, 

— O, Said, fiul meu ! a strigat sărmanii părinte 
printre lacrimi. 

— Până la urmă, deci, Said a mărturisit nelegiuirea 
pe care o săvârşise ? a întrebat Harua. Cadiul a îngălbenit. 
S-a uitat speriat în jurul său şi a răspuns : 

— Dacă-mi amintesc bine, da. 

— Nu eşti sigur ? a strigat califul cu un glas cumplit» 


Atunci hai să-l întrebăm chiar pe el. leşi, Said, afară, iar tu, 
Kalum-Bek, scoate mia de otomani, fiindcă Said e aud. 

Kalum şi cadiul au crezut că văd un strigoi, apoi, 
dezme-ticindu-se, s-au aruncat la picioarele califului, 
strigând : 

— Iertare ! Iertare ! 

Abia ţinându-se pe picioare de bucurie, Benezar l-a 
cuprins în braţe pe fiul său. Dar, neîndurător, califul a 
întrebat: 

— Ei, cadiule, iată-l pe Said. Mărturisit-a oare ? 

— Nu, nu ! a strigat acesta. Am ascultat numai 
mărturia lui Kalum-Bek, fiindcă era om cu vază. 

— De aceea te-am făcut cadiu, ca să-i asculți numai 
pe oamenii cu vază ? a strigat Harun al Raşid, cu o 
îndreptăţită mânie. Acum vei fi trimis tu pe timp de zece 
ani în surghiun pe o insulă pustie din mijlocul mării. Acolo 
vei chibzui la ce-i drept şi nedrept. Iar tu, netrebnicule, 
care scapi oamenii de la moarte, nu ca să le dăruieşti viaţa, 
ci ca să ţi-i faci robi, vei plăti, aşa cum ai spus, o mie de 
otomani pe care i-a făgăduit dacă Said va veni să depună 
mărturie. 

Kalum s-a bucurat că scăpase numai cu atât şi tocmai 
voia să-i mulţumească bunului calif. Dar acesta a urmat : 

— Iar pentru jurământul mincinos cu privire la cei 
două sute de galbeni, vei primi două sute de lovituri la 
tălpi. Mai departe, Said poate să aleagă dacă vrea să-ţi ia 
toată prăvălia şi pe tine hamal, sau dacă se mulţumeşte cu 
câte zece galbeni pentru fiecare zi slujită. 

— Dă-i drumul mişelului, prealuminate calif ! a 
strigat tânărul. Nu-mi trebuie nimic de la el. 

— Nu, a răspuns Harun. Vreau să ţi se plătească 
totul. Aleg eu în locul tău cei zece galbeni pe zi, iar tu să 
faci socoteala câte zile te-a ţinut Kalum în ghearele lui. Şi 
acum, afară cu ticăloşii ăştia ! 

Califul i-a poftit apoi pe Benezar fi pe Said în altă 
sală. Acolo i-a povestit lui Benezar cu câtă vitejie îi scăpase 


Said viaţa. Vorbele califului erau întrerupte din când în 
când de răcnetele lui Kalum-Bek, care primea la tălpi, cu 
vârf şi îndesat, plata pentru cei două sute de galbeni 

Califul l-a poftit pe Benezar să locuiască la el, la 
Bagdad. împreună cu Said. înainte de a se statornici la 
Bagdad, Benezar a plecat acasă să-şi aducă toate-avuţiile. 
Said s-a mutat apoi în palatul pe care califul l-a clădit, 
drept recunoştinţă, pentru el, şi a trăit de atunci ca un bei. 
Fratele califului şi fiul marelui vizir îi ţineau de urât, iar 
locuitorii Bagdadului aveau o vorbă : «Aş vrea să fiu atât 
de bun şi de fericit ca Said, fiul lui Benezar». 

— Stând la taifas cu voi, nu se lipeşte deloc somnul 
de mine. Aş putea să stau treaz şi două, şi trei, şi nu ştiu 
câte nopţi, zise făurarul după ce vânătorul a isprăvit de 
povestit. Asta mi s-a mai întâmplat nu o dată. Aşa, pe 
vremuri, am fost calfă la un clopotar. Meşterul, un om cu 
dare de mină, nu era deloc zgârcit. într-o zi, însă, pe când 
aveam de lucru până peste cap, meşterul s-a purtat, spre 
mirarea noastră, cu totul împotriva felului său de a fi, ca 
un cărpănos. Se. turna un clopot pentru biserica nouă, şi 
noi, ucenicii şi calfele, trebuia să stăm toată noaptea lingă 
cuptor ca să păzim focul. Ne aşteptam ca meşterul să 
scoată cepul la un poloboc şi să-i dea drumul în valuri celui 
mai bun vin al său, dar nici vorbă de aşa ceva. Ne îngăduia 
numai ca la fiecare ceas să trecem, din om în om, o carafă 
cu vin. Apoi a început să povestească fel de fel de 
întâmplări din viaţa lui, amintiri de pe vremea când fusese 
şi el calfă şi drumeţea de colo-colo. După aceea, i-a venit 
rândul calfei celei mai vârstnice de a povesti, apoi 
celorlalţi pe rând- Se înţelege că somnul nu s-a mai prins 
de nimeni, fiindcă toţi ascultam cu mare luare-aminte. Nici 
n-am ştiut când s-a făcut ziuă. Abia atunci ne-am dat 
seama de şiretenia meşterului, care ne ţinuse treji cu 
poveşti. în schimb, când clopotul a fost gata, n-a cruțat 
vinul şi ne-a despăgubit cu prisosinţă pentru ceea ce, cu 
bună ştiinţă, nu ne dăduse în noaptea care se scursese. 


— Deştept om ! spuse studentul. Cel mai bun leac 
împotriva somnului este vorba. De aceea, în noaptea asta 
n-aş vrea să mă prindă ceasul unsprezece singur, căci au 
ştiu dacă aş putea să birui somnul. 

— Se vede că la asta se gândesc şi ţăranii, zise 
vânătorul. în serile lungi de iarnă, femeile şi fetele se 
adună şi torc la lumina opaiţului. Nu lucrează fiecare la 
casa ei, fiindcă în singurătate te toropeşte somnul, pe când 
la clacă, eu mulţi laolaltă, vorbeşti, povesteşti şi nici nu ştii 
când trece timpul. 

— Aşa e, încuviinţă şi cărăuşul. Auzi adesea poveşti 
care fac să ţi se ridice părul măciucă, despre duhuri de foc 
care rătăcesc pe câmpii, spiriduşi care fac larmă noaptea 
prin odăi şi despre stafii care bagă în sperieţi oamenii şi 
dobitoacele. 

— Nu-i prea plăcut să asculţi aşa ceva, zise studentul. 
Drept să spun, nu pot să sufăr poveştile cu stafii. 

— în privinţa asta eu sunt de altă părere, exclamă 
făurarul de scule. Când aud o poveste de groază, mă simt 
cât se poate de bine. E ca şi cum te-ai cuibări într-un 
culcuş cald pe vreme de ploaie. Auzi cum cad picăturile pe 
acoperiş : pic ! pic ! pic ! şi te simţi minunat în adăpostul 
tău ferit de ploaie. Tot aşa şi cu poveştile despre stafii: 
când stai şi le asculţi seara, cu lumina aprinsă, între 
oameni, te simţi parcă în largul tău, în siguranţă. 

— Şi pe urmă ? întrebă studentul. Dacă vreunul 
dintre ascultători crede în bazaconiile astea, în stafii şi alte 
plăsmuiri, n-o să-l cuprindă teama când o să rămână singur 
în întuneric ? N-o să se gândească tot timpul la 
întâmplările groaznice pe care le-a auzit ? Poveştile astea 
cu stafii îmi amintesc de nişte întâmplări neplăcute din 
copilăria mea. Am fost un băiat vesel şi isteţ, poate chiar 
mai zburdalnic decât i-ar fi plăcut dădacei mele. Şi, ca să 
mă potolească, s-a gândit să bage groaza în mine. S-a 
apucat să-mi povestească fel de fel de basme 
înfricoşătoare, cu vrăjitoare şi duhuri rele, care, după 


spusele ei, rătăceau de colo până colo prin casă. Când 
umbla o pisică în pod, şoptea înspăimântată : «Auzi, 
băiatul mamei ? Iarăşi urcă şi coboară mortz ! îşi poartă 
capul sub braţ, iar ochii îi lucesc ca două felinare. în loc de 
degete are gheare şi dacă te prinde în întuneric, te 
sugrumă». 

Cei de faţă au început să râdă, dar studentul a 
continuat; 

— Fiind prea mic, nu înţelegeam că toate astea nu 
erau decât scorneli. E drept că nu mă temeam nici de cel 
mai straşnic dulău de vânătoare, eram mai tare decât toţi 
tovarăşii mei de joacă, dar în întuneric mi se făcea inima 
cât un purece, închideam ochii şi mă aşteptam ca mortul 
să se apropie dintr-o clipă într- alta. Ajunsesem până acolo, 
încât nu voiam să ies singur în întuneric nici în ruptul 
capului. Când tatăl meu a văzut cât eram de fricos, mi-a 
tras o bătaie soră cu moartea! Totuşi nu m-am putut 
dezbăra multă vreme de teama asta copilărească, pe care 
o căpătasem din vina dădacei mele neroade. 

— Da, e o mare greşeală, zise vânătorul, să umpli 
capul unui copil cu prostii d-astea. Am cunoscut oameni 
vrednici, curajoşi, care nu se temeau nici de trei vrăjmaşi, 
dar dacă trebuiau să umbâe noaptea după vânat sau să-i 
pândească pe braconieri, îşi pierdeau tot curajul. Li se 
năzărea că în fiecare copac se ascunde o stafie 
îngrozitoare, ta fiecare tufiş, o vrăjitoare, iar licuricii li se 
păreau ochii unei jivine care-i pândea în întuneric. 

— Astfel de poveşti sunt dăunătoare şi prosteşti nu 
numai pentru copii, răspunse studentul, ci şi pentru 
oamenii în toată firea. Un om cu scaun la cap nu ia în 
seamă lucruri pe care numai proştii le cred. 

Numai prin capul acestora umblă astfel de năluciri. 
Basmele acestea însă le fac rău mau ales ţăranilor. Ei cred 
neclintit, statornic, în neroziile astea şi credinţa lor se 
întăreşte şi mai mult la clacă şi la cârciumă, unde oamenii 
îşi apropie capetele şi istorisesc cu glas fioros poveştile 


cele mai înfricoşătoare. 

— Aşa e, domnule ! zise cărăuşul. Aveţi dreptate. 
Câte nenorociri nu s-au întâmplat din cauza unor astfel de 
poveşti! Sora mea şi-a pierdut viaţa din pricina lor. 

— Cum se poate ? Din cauza unor poveşti ? ! strigară 
cu toţii miraţi. 

— Da, din cauza unor astfel de poveşti, răspunse 
cărăuşul. Şi în satul meu, femeile şi fetele au obiceiul să se 
adune serile ca să toarcă împreună. Vin şi flăcăii şi spun 
tot felul de istorii. într-o seară se vorbea de stafii şi năluci, 
iar flăcăii povesteau despre un băcan bătrân care murise 
de zece ani, dar nu-şi putea găsi liniştea în mormânt. 
Dădea în fiece noapte pământul la o parte, se târa încetişor 
afară şi, tuşind, aşa cum obişnuia şi în viaţă, se ducea la 
băcănia sa unde cântărea zahăr şi cafea, bolborosind 
încet : 


Trei sferturi, trei sferturi la miezul nopții Fac cât un 
funt în timpul zilei. 


Mulţi spuneau că l-au văzut aievea, iar fetele şi 
femeile s-au înfricoşat. Soră-mea însă, o fetişcană de vreo 
şaisprezece ani, voind să facă pe grozava, a spus : 

— Nu cred nimic din toate astea. Morţii nu se mai 
întorc niciodată înapoi. 

Din păcate nu era prea convinsă, i se cam strânsese 
şi ei inima de frică de câteva ori. Unul dintre tineri a zis : 

— Dacă crezi într-adevăr că-i aşa cum spui, n-are de 
ce să-ţi fie frică. Mormântul lui e la doi paşi de cel al iui 
Katchen, care a murit de curând. Dacă ai curaj, du-te la 
cimitir, rupe de pe mormântul lui Katchen o floare şi adu- 
ne-o. Numai aşa vom crede că nu ţi-a fost frică de băcan ! 

Ca să nu le dea prilej s-o ia în râs, soră-mea a 
răspuns : 

— Numai atâta îmi cereţi ? E un fleac ! Ce floare 
doriţi ? 


— În satul nostru nu cresc trandafiri albi decât acolo. 

Adu-ne un buchet de trandafiri, i-a cerut una din 
prietenele ei. 

Fata s-a sculat şi a plecat. Toţi bărbaţii îi lăudau 
curajul, dar femeile clătinau din cap, căinându-se : 

— Numai de nu s-ar întâmpla ceva ! 

Sora mea a pornit spre cimitir. Luna învăluia 
mormintele într-o lumină palidă, albicioasă. 

Sora mea s-a înfiorat. Ceasul din turn tocmai bătea 
miezul nopţii. Fata a împins portiţa cimitirului. 

A pornit printre movilele mormintelor şi, cu cât se 
apropia mai mult de trandafirii albi ai lui Katchen şi de 
mormântul băcanului-strigoi, cu atât i se strângea inima 
mai tare. 

Când a ajuns în sfârşit la groapa lui Katchen, a 
îngenuncheat tremurând şi a început să culeagă flori. în 
clipa aceea i s-a părut că aude zgomote în apropiere. Când 
a întors capul, la doi paşi de ea cineva zvârlea țarina de pe 
un mormânt şi din groapă a ieşit încet o făptură ciudată. 
Era un bătrân palid, cu o scufie de noapte, albă, pe cap. 
Soră-mea a aruncat înspăimântată încă o privire, ca să se 
convingă că ceea ce vedea era aievea, dar când cel din 
groapă a Început să vorbească pe nas : «Bună seara, 
domnişoară, ce faci aici la ora asta târzie ?» a cuprins-o o 
spaimă de moarte ; şi-a ţinut totuşi firea, a sărit peste 
morminte şi a fugit înapoi în sat. Acolo, sfârşită de puteri, 
a povestit tot ceea ce văzuse şi, stoarsă de orice vlagă, a 
fost purtată pe braţe până acasă. A doua zi am aflat că cel 
care îi vorbise sărmanei mele surori fusese chiar groparul, 
care săpa o groapă. Ce folos, însă ? N-am mai apucat să-i 
spunem  nefericitei cine îi ieşise în cale. A căpătat 
fierbinţeală mare şi s-a stins după trei zile. 

Trandafirii pentru coroana de pe mormânt şi-i 
culesese singură. 

Cărăuşul a tăcut, cu ochii plini de lacrimi. Tovarăşii 
lui l-au privit cu milă. 


— Aşadar, copila aceea s-a prăpădit din pricina unor 
scorneli, zise tânărul giuvaergiu. îmi amintesc de o poveste 
pe care aş vrea să v-o spun şi care s-a sfârşit, din păcate, 
tot prost. 


GROTA DIN STEENFOLL 

Pe o insulă stâncoasă de pe coasta Scoției trăiau 
odată doi pescari. Erau foarte buni prieteni. Niciunul 
dintre ei nu se însurase, nici neamuri n-avea şi muncind 
laolaltă fiecare în felul lui izbuteau să-şi agonisească 
hrana.Cu vremea îmbătrâniseră şi prietenia lor devenea şi 
mai strânsă,cu toate că se deosebeau unul de celalalt la 
fire şi la trup cum se deosebeşte vulturul de viţelul de 
mare. 

Kaspar Strumpf era un bărbat îndesat şi rotofei, cu o 
faţă lată, grăsună, rotundă ca luna plină, cu ochi jucăuşi şi 
blânzi, care parcă nu cunoscuseră niciodată mâhnirea şi 
grija. Dar el nu era numai dolofan, ci şi adormit şi leneş. 
De aceea se ocupa cu treburile casnice: gătea, cocea şi 
împletea plasele cu care pescuia pentru el şi pentru 
vânzare. Tot el lucra şi cea mai mare parte din peticul lor 
de pământ. Prietenul său era, dimpotrivă, înalt şi deşirat, 
cu un nas coroiat ca un cioc de uliu, cu ochi ageri, şi 
cunoscut ca cel mai harnic şi norocos pescar de pe insulă, 
ca un om fără frică, ce se căţăra te miri unde după păsări 
şi fulgi. Era şi cel mai priceput agricultor de pe insulă, dar 
şi cel mai hrăpăreţ neguţător de pe piaţa din Kirchwall. 
Fiindcă avea însă marfă bună şi nu-şi păcălea muşteriii, 
toţi îşi făceau cumpărăturile la el şi-i vindeau cele de 
trebuinţă. Aşa că Wilm Falke, cum îl numeau concetăţenii 
lui, şi Kaspar Strumpf, cu care primul, în ciuda lăcomiei 
sale, îşi împărțea câştigul greu dobândit, izbuteau nu 
numai să-şi agonisească o hrană îndestulătoare, dar chiar 
să fie socotiți ca oameni cu dare de mână. Dar Falke cel 
hrăpăreţ nu era mulţumit să treacă doar drept un om 
înstărit, ci dorea să ajungă bogat, ba chiar foarte bogat. Şi 


fiindcă îşi dăduse seama că numai cu sârguinţa nu se 
putea îmbogăţi atât de repede pe cât dorea, îşi aştepta 
norocul de la vreo întâmplare fericită; neobişnuită. Din 
clipa în care gândul acesta pusese stăpânire pe el, Falke 
luase hotărârea dârză şi nestrămutată să-şi urmărească 
țelul fără odihnă şi începuse să-i vorbească lui Kaspar 
Strumpf despre avuţia pe care o va dobândi, tea despre 
ceva neîndoios. Iar fiindcă acesta credea în vorbele lui ca 
în litera de evanghelie, povestea şi el vecinilor cele auzite- 
Aşa se dusese vestea că Wilm Falke s-ar fi vândut 
diavolului, care-l cumpărase cu aur greu. Unii spuneau 
însă că stăpânul iadului doar îl îmbiase deocamdată în 
privinţa asta. 

E drept că la început Falke lua vorbele astea în râs, 
dar încetul cu încetul se obişnuise cu gândul că într- o 
bună ad vreun duh ar putea să-i dezvăluie taina unei 
comori, şi nu se mai supăra pe concetăţenii săi care-l luau 
ta zeflemea din pricina asta. E drept că îşi vedea mai 
departe de negoţ, dar cu mai puţină râvnă. O mare parte 
din timpul pe care-l folosise înainte pentru pescuit sau alte 
munci folositoare, îl pierdea acum fără nicio noimă, 
aşteptând să se îmbogăţească peste k noapte. Spre 
nenorocul lui, stând într-o zi pe ţărmul pustiu şi privind cu 
o anume speranţă tălăzuirile mării, ca şi cum de acolo ar fi 
putut să i se -ivească norocul cel mare, un val uriaş i-a 
rostogolit la picioare un mănunchi de alge şi prundiş. 
Printre pietricele sclipea o piatră galbenă : o bilă de aur. 

Wilm a rămas încremenit. .Aşadar nu sperase în 
zadar - marea îi dăruise aur - aur frumos, curat, pesemne 
rămăşiţa unei bare masive căzută la fund pe care o 
mâncaseră valurile de ajunsese numai cât un glonţ de 
puşcă. Şi acum i se desluşi în minte, fără chip de tăgadă, 
că odată, undeva, aproape de ţărmul acesta, se scufundase 
o corabie cu încărcătură de preţ şi că lui îi hărăzise soarta 
să găsească comorile înghiţite de valuri. Şi gândul acesta a 
crescut încet-încet în mintea lui, până a pus stăpânire pe 


toată fiinţa sa. Acum singura lui ţintă era să se ferească 
până şi de prietenul lui, căruia nu-i împărtăşise 
descoperirea făcută, de teamă să nu afle şi alţii de ea. 
Astfel bietul om lăsă baltă toate celelalte treburi. Stătea 
zile şi nopţi de-a rândul pe ţărmul mării şi, în loc să azvârle 
plasa de prins peşti, arunca o lopată special făurită pentru 
a scoate aur. 

Nu s-a ales însă cu nimic altceva decât cu sărăcia, 
căci nu mai avea de nici unele ; şi oricit se trudea, 
adormitul de Răspăr nu izbutea să agonisească hrană 
pentru amindoi. Wilm căuta, ce-i drept, comori de preţ, dar 
până una, alta, bucăţica de aur găsită se dusese repede şi 
după ea se irosise şi avutul celor doi. Strumpf nu scotea o 
vorbă. Fără să murmure, lăsase odinioară pe seama lui 
Falke agonisirea hranei şi nu crâcnea nici acum, când 
acesta, pierzându-şi timpul fără rost, îl lipsea de hrana 
zilnică. Purtarea blinda a răbdătorului său prieten îl 
îmboldea şi mai mult pe Falke să caute fără încetare 
comoara. în fiecare seară, înainte de a adormi, i se părea 
că aude foarte limpede nişte şoapte, mereu aceleaşi, pe 
care a doua zi nu şi le mai amintea. Asta îl îndârjea şi mai 
mult, deşi nu prea vedea ce legătură ar putea fi între 
şoaptele acestea ciudate şi năzuinţa sa. Dar în mintea unui 
Wilm Falke îşi putea face loc orice închipuire, aşa că 
şoaptele acestea tainice îi întăreau credinţa că soarta îi 
hărăzise marea fericire de a descoperi o grămadă uriaşă 
de aur. 

într-o zi l-a prins furtuna pe ţărmul unde găsise bila 
de aur. Vijelia era atât de cumplită, încât Falke a trebuit să 
se adăpostească într-o grotă din apropiere. Peştera aceasta 
- numită prin partea locului 

„grota din Steenfoll" - era de fapt un gang subteran 
lung, cu două guri spre mare pe unde năvăleau valurile, 
rostogolindu-se mereu cu un vuiet îngrozitor. Nu puteai să 
pătrunzi în grotă decât printr-un singur loc, printr-o 
crăpătură din boltă, ştiută doar de ştrengarii din partea 


locului. Grota ascundea mari primejdii - unde mai pui că 
umbla şi vorba că era bântuită de stafii. Wilm a coborât 
anevoie în grotă şi s-a aşezat pe o piatră sub un colţ de 
stâncă ce-i atârna deasupra capului. Aici, la douăsprezece 
picioare sub pământ, în vuietul valurilor care se 
rostogoleau sub stâncă şi al vijeliei pustiitoare de afară, au 
început să-l copleşească din nou aceleaşi gânduri despre 
vasul scufundat, întrebându-se mereu ce fel de vas o fi 
fost. întrebase în dreapta şi în stânga, dar nici bătrânii nu- 
şi aminteau să se fi scufundat vreo corabie în locurile 
acelea. Şi a rămas aşa în grotă, nici el nu mai ştia cit. Cind 
s-a trezit în sfârşit din visare, furtuna se potolise. Tocmai 
se pregătea să iasă la lumină, cind, deodată, de undeva din 
străfunduri, a auzit un glas care striga limpede: 

— Carmil-han ! 

A tresărit speriat şi s-a uitat în adinc. 

— Stăpâne atotputernic ! a strigat el. Acesta e 
cuvântul care mă urmăreşte şi în somn ! Ce-o însemna, 
oare, Dumnezeule ? 

În clipa când a pus piciorul afară, Falke a mai auzit 
încă o dată. ca un suspin venit din adâncuri : 

«Carmilhan !» după care a luat-o la goană spre casă, 
ca o sălbăticiune fugărită. 

Wilm nu era fricos, numai că totul venise pe 
neaşteptate. Nimic însă nu l-ar mai fi putut opri din mersul 
său : să intre în grotă era, ce-i drept, primejdios, dar setea 
de aur nu-i dădea pace. 

Odată, Wilm stătea noaptea târziu în faţa grotei din 
Steenfoll, scormonind nisipul de pe fund cu lopata, în 
căutarea comorii. Deodată, lopata s-a agăţat de ceva şi, 
oricât a tras-o , oricât a smucit-o, nu i-a fost cu putinţă s-o 
clintească. între timp a început să sufle vântul, cerul s-a 
acoperit cu nori negri valurile îi purtau luntrea de colo- 
colo, gata s-o răstoarne. Însă Wilm nu s-a lăsat: a tras până 
n-a mai simţit nicio împotrivire. Nemaisimţind nicio 
greutate, credea că se rupsese funia de care legase lopata, 


dar în clipa când norii au început să învăluie luna, 
deasupra apei a răsărit o umbră neagră şi peste întinsul 
mării a răsunat cuvântul care-l urmărea : «Carmil-han » 
Wilm a întins mina, vrând să apuce făptura aceea ciudată, 
dar aceasta s-a mistuit repede, undeva, în întunericul 
nopţii. Furtuna care s-a dezlănţuit în clipa aceea l-a silit să- 
şi caute adăpost sub stâncile din apropiere. Istovit, a căzut 
într-un somn adânc, plin de năluciri. Coşmarul acesta i-a 
sporit şi mai mult zbuciumul în legătură cu necontenita 
căutare a comorii, care îl chinuise în timpul zilei. 

Când s-a trezit, razele răsăritului cădeau pe marea 
acum liniştită şi încremenită că o oglindă. Tocmai se 
pregătea să iasă din nou în larg, să-şi înceapă munca 
obişnuite de fiecare zi, când în depărtare a zărit un punct 
care se apropia din ce în ce. S-a uitat mai bine şi a desluşit 
o luntre în care şedea o fiinţă omenească. Să vezi şi să nu 
crezi: fără pânze, fără vâsle, fără ca făptura dinăuntrul ei 
s-o cârmească - dacă cumva avea cârmă - barca înainta cu 
botul spre mal, spre luntrea lui Wilm, lingă care se opri. în 
ea se afla un moşneguţ stafi-dit, îmbrăcat în haine de 
pânză galbenă, pe cap cu o scufie roşie, ţuguiată, cu ochii 
închişi, încremenit ca un stârv uscat. Falke a strigat, a 
smucit barca, dar n-a primit niciun răspuns. Atunci a vrut 
să lege barca cu o funie de luntrea sa şi s-o tragă după el. 
Bătrânelul a deschis însă deodată ochii şi a început să se 
mişte atât de ciudat, încât l-a umplut de groază chiar şi pe 
pescarul acesta cutezător. 

— Unde mă aflu ? a întrebat omuleţul în limba 
olandeză,oftând adânc. 

Falke, care ştia de la pescarii de scrumbii olandezi 
câteva vorbe în graiul lor, i-a spus cum se numeşte insula 
şi l-a întrebat cum îl cheamă şi ce caută pe acolo. 

— Am venit să văd ce-i cu Carmilhan, 

— Cu Carmilhan ? Pentru Dumnezeu |! Ce înseamnă 
asta ? a strigat pescarul, plin de curiozitate. 

— Nu răspund la întrebări, dacă mi se pun în felul 


acesta, a răspuns omuleţul, vădit speriat. 

— Bine, dar ce e Carmilhan ? a strigat Falke. 

— Acum nu mai e nimic, dar pe vremuri a fost un vas 
minunat, încărcat cu atât de mult aur cum n-o să mai aibă 
vreodată un vas. 

— Când s-a scufundat şi unde ? 

— Cam acum o sută de ani, dar nu ştiu sigur unde. 
Am venit să caut locul şi să pescuiesc aurul pierdut. Vrei 
să mă ajuţi şi să împarţim ceea ce găsim ? 

— Cu dragă inimă, numai să-mi spui ce am de făcut. 

— Pentru ceea ce trebuie să faci, ai nevoie de mult 
curaj: trebuie să te duci la miezul nopţii în locul cel mai 
sălbatic, cel mai singuratic de pe insulă şi să iei cu tine o 
vacă. Acolo s-o tai, şi să pui pe cineva să te înfăşoare în 
pielea ei caldă încă, apoi să te aşeze jos şi după aceea 
însoţitorul trebuie să te lase singur. Înainte de un ceas 
după miezul nopţii vei afla unde sunt comorile de pe 
«Carmilhan». 

— în felul ăsta a fost dus la pierzanie şi bătrânul 
Engrol . Şi-a vândut şi trupul şi sufletul! a strigat Wilm. 
îngrozit. Piei din ochii mei, piază rea ! a adăugat el, vâslind 
grăbit. Nu vreau să am de-a face cu tine ! 

Omuleţul a scrâşnit din dinţi, l-a ocărit, l-a blestemat, 
dar vorbele lui abia s-au mai auzit» fiindcă, vâslind cu 
amândouă vâslele, Falke s-a depărtat repede, a ocolit o 
stâncă şi a dispărut. Totuşi, deşi văzuse că un duh rău voia 
să se folosească de setea lui de îmbogăţire, să-l 
ademenească cu aur şi să-l prindă în laţ, pescarul, orbit de 
lăcomie, tot nu s-a lecuit. Dimpotrivă, ar fi vrut să tragă 
foloase din cele ce îi spusese omuleţul în haine galbene, 
fără să se dea însă pe mâna vrăjitorului. Falke stătea deci 
mai departe pe ţărmul pustiu şi căuta mereu aur. Pe 
vremuri făcuse tot ce putuse ca să se căpătuiască. 

Pescuise pe meleaguri străine şi se apucase cu sârg 
de fel de fel de treburi, dar acum le lăsase pe toate baltă. 
El şi tovarăşul său ajunseseră săraci lipiţi pământului. Dar 


deşi se aflau în starea asta jalnică numai din pricina 
încăpăţânării lui Falke şi a lăcomiei lui neroade, cu toate 
că grija pentru trai apăsa pe umerii lui Kaspar Strumpf, 
acesta nu-i făcea nici cea mai mică mustrare prietenului 
său, ci, dimpotrivă, se arăta tot atât de supus şi avea 
aceeaşi încredere în mintea înţeleaptă a acestuia, ca şi pe 
vremea când treburile le mergeau din plin. Bunătatea 
răbdătorului său tovarăş îl punea în mare încurcătură pe 
Falke. Felul de a se purta al acestuia îl îndemna să caute 
aurul cu şi mai multă înverşunare, nădăjduind că odată şi 
odată îşi va putea răsplăti prietenul pentru lipsurile pe 
care le îndura. în tot acest timp cuvântul drăcesc 
«Carmilhan» îl urmărea mereu, nu-i dădea pace nici în 
somn. Toate laolaltă - sărăcia, deznădejdea aşteptării şi 
lăcomia - l-au făcut până la urmă să-şi piardă minţile. S-a 
hotărât să-l asculte pe omuleţ, cu toate că ştia din bătrâni 
că cine face ceea ce porunceşte moşneagul se dăruieşte 
puterilor necuratului. 

Kaspar s-a străduit în zadar să-l oprească. Cu cât 
prietenul său îl ruga mai fierbinte să dea uitării desperata 
lui hotărâre, cu atât mai mult se îndârjea Falke. în sfârşit, 
Kaspar, blajin şi molatic ca de obicei, s-a învoit să-l 
însoţească şi să-l ajute să ducă la îndeplinire ceea ce 
hotărâse. Cu inima strânsă de durere, au legat o funie de 
coarnele frumoasei lor vaci, pe care o crescuseră de mică 
şi de care nu se înduraseră până atunci, s-o vândă, pentru 
că nu se puteau obişnui cu gândul să încapă pe mâini 
străine. Ea singură le mai rămăsese din tot avutul lor, dar 
duhul rău, care pusese stăpânire pe Wilm, îi înăbuşise 
toate simţămintele bune, iar Kaspar nu era în stare să-l 
înfrunte. 

Era hi septembrie. începuse iarna scoțiană cu nopţile 
ei lungi. Un vânt tăios rostogolea deasupra 

Clydestromului norii grei ai nopţii, asemănători unor 
culmi de gheaţă. întunericul se lăsase ca un zăbranic 
negru peste râpele munţilor, peste smârcuri, peste albiile 


tulburi ale râurilor, care parcă te priveau negre ca hăul cel 
fioros al iadului. Falke păşea înainte şi Strumpf în urma 
lui ; cutremurat de propria-i îndrăzneală, acesta se uita 
posomorit, cu ochii plini de lacrimi, la sărmanul animal 
care mergea senin şi nevinovat la moarte. Curând, mâna 
care-l ocrotise şi-l hrănise îi va curma firul vieţii. Au ajuns 
cu greu într-o vale îngustă şi mlăştinoasă, ascunsă între 
munţi, năpădită de muşchi, de tufe de iarbă neagră şi plină 
de bolovani. Un lanţ de munţi prăpăstioşi, întunecaţi, ce se 
pierdeau în ceața cenuşie, încingeau valea aceasta, unde 
rareori călca picior de om. 

Cei doi pescari mergeau pe pământul mlăştinos, 
nesigur, îndreptându-se spre o stâncă uriaşă care se ridica 
în mijlocul drumului. Un vultur şi-a luat zborul, ţipând, de 
pe stâncă. Sărmana vacă mugea încetişor, cu jale, ca şi 
cum pricepea toată grozăvia acelei nopţi, ca şi cum ştia ce 
soartă o aşteaptă. Kaspar a întors capul ca să-şi şteargă 
lacrimile ce-i şiroiau pe obraji şi s-a uitat devale, prin 
strunga pe unde venise. Jos, departe, se auzeau valurile 
mării izbind cu vuiet stâncă. De undeva, de sus, dinspre 
crestele munţilor, peste care se lăsaseră nori negri grei, 
răzbea din timp în timp un murmur surd. Când Kaspar s-a 
întors spre prietenul său, acesta tocmai ridicase securea 
asupra blândului dobitoc, pe care-l legase de stâncă. 
Priveliştea aceasta l-a tulburat într-atât, încât i-a 
zdruncinat hotărârea de a se supune orbeşte prietenului 
său ; a îngenuncheat la picioarele lui, frângându-şi mâinile 
şi strigând cu desperare: 

— Pentru Dumnezeu, Wilm Falke ! Cruţă vaca, cruţă- 
te pe tine, cruţă-ne pe amindoi ! Mântuieşte-ţi sufletul ! 
Scapă-ţi viaţa ! Dacă vrei cu orice preţ să pui la încercare 
bunătatea Domnului, aşteaptă până mâine şi jertfeşte mai 
bine alt animal în locul blândei noastre vaci ! 

— Ai înnebunit, Kaspar ? a strigat Wilm ca scos din 
minţi, ţinând securea ridicată. Sa cruţ vaca şi să mor de 
foame ? 


— N-o să mori de foame, a răspuns Kaspar hotărât. 
Atâta timp cât oi avea aste două mâini, n-o să mori de 
foame ! O să muncesc din zori şi până în noapte pentru 
tine, numai să nu-ţi vinzi sufletul şi să cruţi bietul dobitoc ! 

— Atunci ia securea şi crapă-mi capul! a strigat Falke 
disperat. N-o să mă mişc din locul ăsta până n-am făcut ce 
trebuia să fac. Poţi să dobândeşti tu comorile lui 
«Carmilhan» în locul meu ? Pot mâinile tale să agonisească 
mai mult decât ca să-ţi dud traiul de azi pe mâine ? în 
schimb mâinile acestea pot să pună capăt zbuciumului 
meu, aşa că jertfeşte-mă pe mine ! 

— Wilm, înjunghie vita şi ucide-mă şi pe mine ! Nu-mi 
pasă ! Vreau mântuirea sufletului tău. Vai ! Iată, te afli 
lângă altarul păgân al picţilor6 şi jertfa pe care vrei s-o 
aduci e hărăzită necuratului. 

— Habar n-am de aşa ceva ! a strigat Falke, rizând 
sălbatic, ca unul care era hotărât să nu audă şi să nu vadă 
nimic din tot ce putea să-l abată din drum. Kaspar, eşti 
nebun şi mă înnebuneşti şi pe mine, dar iată, a spus el, 
aruncând securea şi ridicând cuțitul de pe piatră, ca şi cum 
ar fi vrut să se înjunghie, rămâi cu vaca, dar fără mine ! 

Atunci Kaspar a sărit la el, i-a smuls din mină unealta 
aducătoare de moarte, a luat securea, a ridicat-o în aer, şi 
a izbit cu atâta putere capul dobitocului iubit, încât acesta 
s-a prăvălit la picioarele stăpânului său fără să tresară. 

Totul se petrecuse uluitor de repede. Un fulger a 
brăzdat apoi cerul şi tunetul a cutremurat tăriile Falke şi-a 
holbat ochii la prietenul său. Se simţea ca un bărbat în 
toată firea în faţa unui copil, minunându-se că băieţandrul 
se dovedea mai cutezător decât el, omul mare. Dar 
Strumpf nu părea speriat de tunet, nici tulburat de uluiala 
tovarăşului său. S-a repezit la vacă şi, fără să scoată o 
vorbă, a început s-o jupoaie de piele. Venindu-şi puţin în 
fire, Wilm i-a dat o mână de ajutor. Dar pe cit de mare îi 
fusese mai înainte nerăbdarea de a vedea săvârşită jertfa, 
pe atât de adâncă era acum scârba cu care lucra. 


Furtuna se înteţea, tunetele zguduiau munţii, fulgere 
îngrozitoare şerpuiau ta jurul stâncii şi peste muşchiul din 
râpă. Vântul, care nu izbutise să răzbată sus, spre înălţimi, 
îşi avea sălaş jos, umplând valea şi ţărmul cu un vuiet 
sălbatic. în cele din urmă, cei doi pescari, uzi leoarcă, au 
jupuit vita de piele, pe care au întins-o pe jos ; Kaspar l-a 
înfăşurat apoi pe Falke în ea şi l-a legat strâns, aşa cum îi 
poruncise acesta. După ce şi-a dus treaba la bun sfârşit, 
bietul om a rupt tăcerea care dăinuia de atâta vreme şi, 
privindu-l cu milă pe prietenul său amăgit, l-a întrebat cu 
glas tremurător : 

— Ce mai pot face pentru tine, Wilm ? 

— Nimic, a răspuns celălalt. Rămâi cu bine ! 

— Rămâi cu bine ! i-a urat Kaspar. Dumnezeu să te 
aibă în paza lui şi să te ierte aşa cum te iert şi eu. 


6 Strămoşi ai scoţienilor de astăzi 

Acestea au fost ultimele cuvinte pe care le-a mai 
auzit Wilm, căci Kaspar s-a fi mistuit în întuneric. în 
aceeaşi clipă a izbucnit una dintre cele mai pustiitoare 
furtuni pe care le văzuse Wilm vreodată. întâi a scăpărat 
un fulger, luminând munţii, stâncile din apropiere, valea cu 
valurile spumegânde ale mării şi insulele stâncoase 
împrăştiate în golf. Printre insulele acestea i s-a părut că 
desluşeşte contururile unui uriaş vas străin, fără catarge ; 
dar abia i-a răsărit dinaintea ochilor, că a şi dispărut în 
beznă.  Tunetele  bubuiau asurzitor. Din munţi se 
rostogoleau spre el amenințătoare puhoaie de pietriş, iar 
din înălţimi se revărsau şuvoaie de apă atât de uriaşe, 
încât valea îngustă şi mlăştinoasă s-a umplut cât ai clipi şi 
apa i-a ajuns lui Wilm până la umeri. Din fericire, Kaspar îl 
aşezase pe Wilm pe un dâmb, altminteri s-ar fi înecat. Apa 
creştea mereu şi Wilm se căznea să-şi schimbe poziţia 
primejdioasă, dar pielea în pare era învelit îl strângea rău 
şi nu-l lăsa să se mişte. Zadarnic l-a strigat pe Kaspar. 
Acesta era departe. în clipele acelea de nenorocire nu a 


îndrăznit să rostească numele Domnului, iar la gândul că 
ar putea să cheme în ajutor puterile întunecate în mina 
cărora se afla, îl treceau fiori de groază. Apa i-a ajuns până 
la urechi şi i-a atins buzele. 

— Dumnezeule» sunt pierdut ! a strigat el, simțind 
cum i se urcă apa în susul obrazului. 

Dar în clipa în care a scos strigătul, a auzit ca prin 
vis un zgomot asemănător cu vuietul apelor unei cascade 
şi - minune - apa s-a depărtat de buzele lui. Şuvoiul îşi 
croise drum printre stânci şi se scurgea la vale. Ploaia s-a 
potolit şi întunericul a început să se destrame. Wilm a 
prins puţin curaj, o rază de speranţă îi încolţise în suflet. 
Se simţea vlăguit ca după o luptă cu moartea şi ar fi dat 
orice să iasă din pielea care-l strângea. Dar, deşi primejdia 
de a-şi pierde viaţa se îndepărtase, el nu se liniştise. 
Zbuciumul plin de deznădejde îi răvăşea şi acum sufletul, 
iar lăcomia îl ţinea nemiloasă în ghearele ei, îndârjindu-l în 
lupta pe care o dădea. în cele din urmă, moleşit de frig şi 
de oboseală, a căzut într-un somn ca de plumb. 

Şi a dormit aşa cam vreo două ceasuri. Vântul rece 
care-i chinuia obrazul şi vuietul valurilor mării l-au scos 
din această fericită uitare de sine. Cerul se întunecase din 
nou. Un fulger asemănător cu cel care vestise prima 
furtună a brăzdat iar cerul şi, la lumina acestuia, lui Falke i 
s-a părut că zăreşte vasul cel străin legănându-se pe 
creasta unui val» în apropierea stâncii din Steenfoll. Apoi 
vasul a dispărut în adâncurile grotei. Pescarul a holbat 
ochii la vedenie. Căci fulgerele brăzdau acum bolta fără 
contenire, luminând întinsul mării. Deodată, o trâmbă de 
apă cit im munte s-a ridicat din vale şi l-a izbit pe Falke cu 
atâta putere de un colţ de stâncă, încât şi-a pierdut 
cunoştinţa. Când şi-a venit în fire, furtuna se potolise şi 
cerul se înseninase, doar fulgerele mai scăpărau din când 
în când. Falke se afla la poalele munţilor care încingeau 
valea. Se simţea atât de sfârşit, că aproape nu era în stare 
să se mişte. Valurile se izbeau molcom, plescăind, de 


stâncii şi prin clocotul apei răzbătea o muzică solemnă, ca 
o cântare bisericească. Sunetele, la început slabe ca o 
închipuire, erau tot mai limpezi, mai aproape. Părea 
melodia unui psalm pe care-l auzise în vara trecută pe un 
vas olandez de pescuit scrumbii. 

Apoi a desluşit glasuri omeneşti, ba parcă şi cuvintele 
cântecului. Vocile veneau de jos, din vale. Falke s-a târât 
cu greu până la o piatră pe care şi-a sprijinit capul şi s-a 
uitat în jos. Acolo a văzut un alai de făpturi omeneşti care 
se îndreptau spre el, cântând melodia pe care o auzise mai 
înainte. Feţele oamenilor, ale căror veşminte păreau să fie 
ude leoarcă, erau pline de mâhnire şi de teamă. Când au 
ajuns lângă el, toţi au tăcut. în fruntea alaiului păşeau 
câţiva muzicanți, urmaţi de marinari. După ei venea un 
bărbat înalt, îmbrăcat în straie de modă veche, bogat 
împodobite cu fir, încins cu o sabie, ţinând în mână un 
toiag lung şi gros de bambus, cu măciulie de aur. La stingă 
sa, un arap tânăr îi întindea din când în când o pipă lungă, 
din care stăpânul trăgea grav câteva fumuri şi apoi păşea 
mai departe. Omul s-a oprit ţeapăn în faţa lui Wilm. La 
stingă şi la dreapta lui se înşirau alţi bărbaţi înveşmântaţi 
cu mai puţină strălucire, toţi cu pipe în mâini, acestea 
părând însă mai puţin-scumpe decât aceea pe care o purta 
arapul ce-l însoțea pe bărbatul cel voinic. După ei venea 
multă lume, printre care o mulţime de femei, unele cu 
prunci în braţe sau cu copii de mână, toate în veşminte de 
preţ de pe meleaguri străine. O ceată de marinari olandezi 
încheia cortegiul. Marinarii mestecau tabac şi ţineau în 
colţul gurii câte o pipă mică, negricioasă, pe care o fumau 
într-o tăcere sumbră. 

Pescarul s-a uitat îngrozit la adunarea aceasta 
ciudată. în aşteptarea celor ce aveau să se mai întâmple, a 
mai. prins însă puţin curaj. Făpturile acelea au stat multă 
vreme în jurul lui. Fumul pipelor se înălța ca un nor 
deasupra capetelor lor, risipindu-se printre luminiţele 
sclipitoare ale stelelor. Şi cercul a început să se strângă tot 


mai mult în jurul lui Wilm - se fuma tot mai mult şi din 
pipe ieşea un fum des de puteai să-l tai cu cuțitul. 

Falke era un om neînfricat şi se pregătise pentru 
fapte neobişnuite, dar la vederea acestei mulţimi ciudate, 
care se înghesuia în jurul lui de parc-ar fi vrut să-l 
strivească, l-a părăsit curajul, fruntea i s-a îmbrobonat de 
sudoare şi a simţit că leşină de spaimă. Dar închipuiţi-vă 
groaza care l-a cuprins când, întorcând întâmplător capul, 
l-a văzut pe omuleţul cu haine galbene şezând lingă el, 
ţeapăn, încremenit, ca atunci când îi ieşise prima dată în 
cale. Numai că acum ţinea şi el o pipă între dinţi, parcă în 
bătaie de joc. Cuprins de o spaimă de moarte, Falke a 
strigat către căpetenia mulţimii : 

— în numele celui pe care-l slujiţi, cine sunteţi voi şi 
ce Vreţi de la mine ? 

Cel întrebat a tras de trei ori din pipă, mai solemn 
decât înainte, a întins-o apoi slugii sale şi a răspuns cu o 
răceală de gheaţă : 

— Sunt Alfred Franz van der Swelder, căpitanul 
vasului «Carmilhan» din Amsterdam. în drum spre casă, 
venind de la Batavia, vasul s-a scufundat împreună cu toţi 
oamenii de pe el. Nenorocirea s-a întâmplat aici, în 
apropierea acestui țărm stâncos. lată-i pe ofiţeri, iată-i pe 
călători fi iată-i şi pe destoinicii mei marinari. S-au 
scufundat toţi, odată cu mine. De ce ne-ai chemat din 
lăcaşul nostru din fundul mării ? De ce ne-ai tulburat 
liniştea ? 

— Aş vrea să ştiu unde se află comorile de pe 
«Carmil-han». 

— în fundul mării. 

— Unde ? 

— în grota din Steenfoll. 

— Cum pot să ajung la ele ? 

— Pentru o scrumbie, o gâscă se scufundă în viitoare. 
Oare comorile de pe <«Carmilhan» nu merită atâta 
osteneală ? 


— Care va fi partea mea ? 

— Mai mult decât ai nevoie pentru un trai îndestulat. 

Omuleţul cu haine galbene a rânjit şi toată adunarea 
a izbucnit în hohote de râs. 

— Ai terminat ? a întrebat căpitanul. 

— Am terminat. Rămâi cu bine ! 

— Rămâi cu bine, până ne vom revedea ! a răspuns 
olandezul şi s-a pregătit să plece. 

Muzicanţii s-au aşezat din nou în fruntea alaiului şi s- 
au îndepărtat toţi în aceeaşi rânduială în care veniseră şi 
cu acelaşi cântec solemn care se auzea tot mai încet, până 
s-a pierdut cu totul în vuietul valurilor ce se izbeau de 
stânci. Wilm şi-a încordat puterile ca să-şi desfacă 
legăturile şi în cele din urmă a izbutit să scoată o mână, şi- 
a desfăcut frânghiile cu care era legat, apoi a ieşit din 
pielea vacii. A pornit în fugă spre căsuţa sa, fără să se mai 
uite înapoi, şi acolo l-a găsit pe bietul Kaspar Strumpf 
întins nemişcat pe jos, fără cunoştinţă. Când, după mari 
strădanii, l-a readus în simţiri, bunul pescar şi-a intimpinat 
vechiul prieten, pe care-l crezuse pierdut, cu lacrimi de 
bucurie. Raza de speranţă care se întrezărise s-a stins însă 
repede. Falke îşi pusese în gând să pornească din nou la 
înfăptuirea nesăbuitelor sale dorinţe. 

— Mai bine în iad decât să mai trăiesc în calicia asta, 
între aceşti patru pereţi goi ! Dacă vrei, vino cu mine, dacă 
nu, eu tot mă duc. 

Rostind aceste vorbe, Wilm a apucat o făclie, a luat 
un amnar şi o funie şi a plecat grăbit. Kaspar a rupt-o la 
fugă după el, cât 0 ţineau picioarele, şi l-a ajuns chiar pe 
stânca unde se adăpostiseră mai înainte de furtună. Wilm 
tocmai se lega cu funia şi se pregătea să coboare în grota 
neagră, de unde se auzea un vuiet surd. Orice stăruinţă a 
fost zadarnică : omul se înverşunase într-atât, că nu puteai 
să-l îndupleci pentru nimic în lume. Kaspar a vrut să 
coboare şi el, dar Falke i-a poruncit să rămână sus, ca să 
ţină funia. 


Cu nişte sforţări uriaşe, pe care le face numai omul 
care are un curaj fără seamăn, şi cu o putere nemaivăzută, 
pe care o dă numai lăcomia oarbă, Falke a coborât în grotă 
şi s-a oprit în cele din -urmă lingă o stâncă sub care se 
învolburau, vuind fără astâmpăr, horbotele negre, cu 
spumă albă, ale talazurilor. Falke şi-a aţintit spre apă 
privirile lacome, până a descoperit în sfârşit ceva ce 
sclipea la picioarele lui. A pus jos făclia şi s-a repezit să 
ridice ceea ce descoperise. Atârna foarte greu : era un 
sipet plin cu galbeni. I-a strigat tovarăşului său vestea cea 
bună, dar n-a ascultat de rugăminţile fierbinţi ale acestuia. 
Kaspar îl implora să se mulţumească cu atât şi să se 
întoarcă sus. Dar Falke era de părere că acesta era doar 
primul rod al îndelungatelor sale străduinţe. A coborât a 
doua cară şi din mare s-au auzit deodată nişte hohote de 
râs, iar Wilm Falke n-a mai apărut sus niciodată. 

Caspar s-a întors singur acasă. Din ziua aceea a 
devenit alt om. Mintea şi sufletul i se zdruncinaseră. 
Fiindcă era un om simţitor, zbuciumul prin care trecuse îi 
luase minţile. De atunci a lăsat totul în paragină. Umbla 
zile şi nopţi în neştire, cu ochii pierduţi în gol, şi tuturor le 
era milă de el, dar îl ocoleau. 

Un pescar spunea că l-a zărit pe Wilm Falke pe țărm, 
într-o noapte furtunoasă, printre marinarii vasului 

«Carmil-han», în noaptea când a dispărut şi Kaspar 
Strumpf. 

Oamenii l-au căutat pretutindeni, dar nu i-au dat de 
urmă. Se zvonea însă că era văzut adesea» alături de 
Falke, printre marinarii vasului vrăjit, care de atunci a 
apărut mereu lângă grota din Steenfoll. 

— Miezul nopţii a trecut de mult, zise studentul, când 
giuvaergiul şi-a sfârşit povestea. Se pare că nu mai e nicio 
primejdie. Mă toropeşte somnul. Vă sfătuiesc şi pe 
dumneavoastră să vă culcaţi. Acum puteţi să dormiţi fără 
grijă. 

— Până la două nu mă încumet să mă culc, răspunse 


vânătorul. Se spune că între unsprezece şi două e vremea 
hoţilor. 

— Şi eu cred, adăugă făurarul, că dacă ne-au pus 
gând rău, cel mai prielnic timp pentru ei e după miezul 
nopţii. Ar fi bine ca domnul student să-şi spună povestea 
mai departe, că tot n-a terminat-o. 

— Nu mă dau înapoi, răspunse acesta, cu toate că 
vecinul nostru, domnul vânător, n-a auzit începutul. 

— Am să mi-l închipui, fiţi pe pace, îl linişti vânătorul. 

— Ei atunci... începu studentul, dar îl întrerupse 
hămăitul unui câine. 

Tuturora li se opri răsuflarea. Ascultau. în clipa aceea 
unul dintre slujitori ieşi în goana mare din camera contesei 
strigând că o ceată de vreo zece-doisprezece bărbaţi 
înarmaţi se îndrepta spre han. Vânătorul puse mâna pe 
puşcă, studentul îşi scoase pistolul, calfele îşi luară nişte 
bâte, iar cărăuşul scoase din buzunar un cuţit lung. Toţi 
rămaseră apoi încremeniţi, uitându-se unul la altul, 
nehotărâţi. 

— Să ne apropiem de scară, ca să doborâm cel puţin 
doi-trei mişei, înainte ca ei să se năpustească toţi deodată 
asupra noastră, strigă studentul, dându-i faurului al doilea 
pistol ce-l avea la el şi spunându-i că au să tragă amândoi, 
pe rând. 

Se aşezară toţi aproape de trepte : studentul, în 
capul scării, lângă vânător, faurul cel curajos, aplecat 
peste balustradă, cu pistolul îndreptat spre treptele din 
mijloc ; în spatele lor, giuvaergiul şi cărăuşul, gata să dea 
piept cu oricine, dacă s-ar fi ajuns la o luptă corp la corp. 
După câteva clipe de tăcere s-a auzit poarta şi parcă şi 
nişte glasuri care vorbeau în şoaptă: Apoi s-au desluşit paşi 
apropiindu-se de scară. Trei bărbaţi voiră să urce scara. Se 
pare însă că nu se aşteptau la primirea care li se făcu în 
clipa când au păşit pe prima treaptă. Vânătorul strigă 
deodată cu glas tunător : 

— Staţi ! încă un pas şi s-a terminat cu voi ! Pregătiţi- 


vă armele, prieteni, şi ochiţi în plin ! 

Cei trei tâlhari se retraseră în grabă, speriaţi, şi se 
duseră să se sfătuiască cu ceilalţi. După câtva timp, unul 
dintre ei se întoarse : 

— Preacinstiţii mei domni, zise el, vă puneţi viaţa în 
primejdie fără rost, în chip necugetat, fiindcă suntem mulţi 
şi o să vă ucidem până la unul. Daţi-vă înapoi! N-avem 
nimic cu voi şi nu vrem să vă luăm nici măcar o lăscaie. 

— Atunci ce vreţi ? strigă studentul. Niciodată n-o să 
ne încredem în nişte tâlhari ca voi! Dacă vreţi să ne jefuiţi, 
poftim, veniţi, dar celui dintâi care îndrăzneşte să urce 
treptele Ii ard una la scăfârlie, că n-o să se mai scoale de 
jos ! 

— Vrem să stăm de vorbă cu doamna |! Să vină jos de 
bună voie, răspunse tâlharul. N-o să i se întâmple nimic. O 
s-o ducem într-un Ioc sigur şi liniştit, iar slujitorii ei călări 
au să-l vestească pe conte că preţul răscumpărării soţiei 
sale este de douăzeci de mii de guldeni. 

— Nu ne învoim la aşa ceva, răspunse vânătorul, 
scrâşnind din dinţi de furie şi ridicând cocoşul armei. Dacă 
n-o ştergi înainte de a număra până la trei, să ştii că trag ! 
Unu, doi... 

— Stai! tună tâlharul. Nu trage într-un om fără 
apărare, care vine ca sol! Nu fi fără minte ! Ce mare 
ispravă ai face dacă m-ai împuşca ? Cei douăzeci de 
tovarăşi ai mei au să mă răzbune. De ce vreţi să umplem 
coridorul cu morţi sau cu răniţi ? Ce i-ar folosi contesei 
voastre ? Dacă vine de bună voie, crede-mă că i se va da 
toată cinstirea cuvenită. Am să număr eu până la trei, şi 
dacă nu iei degetul de pe trăgaci, să ştii că ea o să tragă 
ponoasele pentru tot ceea ce se va întâmpla. Unu, doi, 
trei ! 

— Cu dinţii ăştia nu-i de glumit, şopti vânătorul, 
făcând pe voia tâlharului. Martor mi-e Dumnezeu că de 
viaţă nu-mi pasă, dar dacă ucid pe vreunul dintre ei, ar 
suferi doamna contesă. Să-i cer şi ei sfatul. Să ridicăm, 


urmă el, steagul alb pentru o jumătate de ceas. Trebuie s-o 
pregătim pe doamna contesă, căci dacă ar afla pe 
neaşteptate ce primejdie o pândeşte, s-ar putea să moară 
de spaimă. 

— Fie ! răspunse tâlharul şi porunci ca jos, la 
picioarele scării, să stea de pază şase oameni. Nefericiţii 
călători intrară buimaci, în frunte cu vânătorul, în camera 
contesei. Odaia aceasta se afla foarte aproape de scară şi 
contesa auzise totul. Palidă, tremurând ca varga, se 
hotărâse să se supună soartei. 

— De ce să primejduiesc fără rost viaţa atâtor oameni 
cumsecade ? spuse ea. Cum să vă cer să mă apăraţi, când 
nici nu mă cunoaşteţi măcar ? Nu văd nicio scăpare, 
trebuie să-i urmez pe nemernicii aceştia. 

Nenorocirea care o lovise pe contesă şi curajul ei îi 
mişcară pe toţi. Vânătorul jură cu lacrimi în ochi că n-o să 
poată îndura o astfel de ruşine, iar studentul se plânse că 
era prea înalt - măsura şase picioare. 

— Dacă aş fi mai scund numai cu o jumătate de 
cap,strigă el, şi n-aş avea barbă, aş şti ce am de făcut. M- 
aş îmbrăca cu rochia doamnei contese şi ticăloşii ar băga 
de seamă prea târziu că i-am înşelat. 

Şi Felix părea adânc tulburat de nefericirea 
curajoasei doamne. Purtarea ei îl mişcase, amintindu-i de 
mama lui, plecată din viaţa în floarea vârstei, de parcă ea 
s-ar fi aflat acum în groaznica situaţie a contesei. Se 
simţea plin de curaj şi era gata să-şi dea viaţa pentru ea. 
Auzind însă cuvintele studentului, în mintea lui licări un 
gând îndrăzneţ. Nu-l încerca niciun pic teama, se gândea 
numai cum să scape viaţa acestei femei. 

— Dacă-i vorba numai de atât, zise el sfios, înroşindu- 
se; dacă-i nevoie numai de un trup zvelt, de un obraz 
spânatic şi de o inimă curajoasă ca s-o salveze pe doamna 
contesă, nu sunt nici eu de lepădat. Pentru Dumnezeu, 
îmbrăcaţi hainele mele, aşezaţi-vă pălăria mea pe frumosul 
dumneavoastră păr, luaţi desaga mea în spinare şi porniţi 


la drum, travestită în Felix giuvaergiul. 

Cei de faţă rămaseră uimiţi de curajul tânărului, iar 
vânătorul îl strânse în braţe, plin de bucurie. 

— Dragul meu ! strigă el. Eşti gata să faci ceea ce 
spui ? Vrei să te îmbraci cu rochia stăpânei mele şi s-o 
salvezi ? Dumnezeu ţi-a dat gândul acesta ! Dar n-am să te 
las singur. Rămân şi eu. Vei avea în mine cel mai bun 
prieten. Atâta timp cât voi trăi, nu voi îngădui să ţi se facă 
nici cel mai mic rău. 

— Jur să rămân şi eu cu dumneata ! strigă studentul. 

Contesa primi numai după multe stăruinţe oferta lui 
Felix. Nu se putea obişnui cu gândul că un om străin se 
jertfea pentru ea. Era sigură că atunci când tâlharii vor 
descoperi înşelătoria, se vor răzbuna crunt. în cele din 
urmă, însă, se lăsă înduplecată de rugăminţile tânărului. 
Ştia că, dacă va scăpa cu bine, va face tot ce-i va sta în 
putinţă ca să-l scoată pe salvatorul ei din mina tâlharilor. 
Vânătorul şi ceilalţi calători îl însoţiră pe Felix în odaia 
studentului, unde acesta se îmbrăcă în grabă cu 
veşmintele contesei. Vânătorul îi prinse la tâmple câteva 
bucle false de-ale jupânesei, iar pe cap o pălărie de femeie, 
după care toţi îl asigurară că era de nerecunoscut. Chiar 
faurul jura că, dacă l-ar întâlni pe stradă, şi-ar scoate 
pălăria înaintea lui, fără a bănui că-l salută pe curajosul 
său tovarăş. 

Intre timp, contesa, ajutată de jupâneasă, scoase din 
desaga tânărului giuvaergiu haine de-ale acestuia şi se 
îmbrăcă cu ele. Cu pălăria trasă pe ochi, cu toiagul de 
drumeţ în mână şi cu desaga în spinare, mai uşoară acum, 
în asemenea veşminte era de nerecunoscut. în alte 
împrejurări, călătorii ar fi râs cu poftă de travestirea 
aceasta plină de haz. Apoi, calfa cea nouă îi mulţumi cu 
lacrimi în ochi lui Felix şi îi făgădui ajutor grabnic. 

— Doar o singură rugăminte am, răspunse Felix. în 
desaga mea se află o cutioară. Păstraţi-o cu grijă, fiindcă 
dacă s-ar pierde, aş fi tare nefericit. E un dar pentru aceea 


care m-a crescut şi... 

— Gottfried, vânătorul, ştie unde se află castelul meu, 
răspunse ea. N-ai nicio grijă, o să-ţi fie dată neatinsă 
înapoi, căci nădăjduiesc, tinere cu suflet nobil, că o să vii la 
noi, ca să primeşti mulţumirile soţului meu şi ale mele. 

Până să apuce Felix să răspundă, de pe scară se 
auziră glasurile aspre ale tâlharilor, care vesteau că timpul 
de gândire trecuse şi că totul era gata pentru plecarea 
contesei. Vânătorul cobori şi le spuse că nu-şi poate părăsi 
stăpâna, că mai bine merge şi el oriunde cu ea, decât să se 
întoarcă la stăpânul lui fără dânsa. Studentul ţinea şi el. 
morţiş s-o însoţească pe contesă. Tâlharii se sfătuiră între 
ei şi în cele din urmă încuviinţară să-i ia şi pe dânşii. 
Vânătorul a trebuit însă să-şi predea numaidecât armele. 
Apoi tâlharii le spuseră celorlalţi să-şi păstreze cumpătul şi 
să aştepte în linişte plecarea contesei. 

Felix îşi acoperi faţa cu vălul pălăriei şi se aşeză într- 
un colţ, cu fruntea sprijinită în palmă, aşteptând tâlharii cu 
aerul unei fiinţe îndurerate. Călătorii se retraseră în 
cealaltă încăpere, dar se aşezară în aşa fel, încât să vadă 
ce se petrece dincolo. Vânătorul părea trist, însă urmărea 
din colţul său, cu luare- aminte, tot ce se întâmpla. După 
câteva clipe, uşa se deschise şi apăru un bărbat chipeş, 
bine legat, cam de vreo treizeci şi şase de ani. Purta un soi 
de veşminte ostăşeşti şi o decorație pe piept. La brâu avea 
o sabie lungă, iar în mână ţinea o pălărie împodobită cu 
pene scumpe Doi dintre oamenii lui rămaseră de pază la 
uşă. 

Bărbatul cel chipeş se îndreptă, cu o plecăciune 
adâncă, spre Felix, puţin stinjenit că avea de-a face cu o 
doamnă atât de nobilă. Se bâlbâi la început, dar până la 
urmă izbuti să lege câteva cuvinte. 

— Doamnă, zise el, oamenii trec uneori prin clipe 
grele,când e nevoie să dai dovadă de multă răbdare, şi 
acum dumneavoastră treceţi prin astfel de clipe. Să nu vă 
temeţi, vă vom da cinstirea cuvenită unei doamne atât de 


nobile. Ne vom îngriji de tot ce vă trebuie şi n-o să aveţi a 
vă plânge de nimic, în afară poate doar de spaima prin 
care aţi trecut în seara aceasta. 

După ce rosti aceste cuvinte, tăcu aşteptând un 
răspuns.Dar Felix nu scotea o vorbă. Atunci căpetenia 
tâlharilor vorbi mai departe : 

— Să nu credeţi că sunt un tâlhar de rând, un ucigaş. 
Sunt un om nefericit, silit de împrejurări potrivnice să duc 
viaţa asta. Ne-am hotărât să plecăm pentru totdeauna de 
pe aceste meleaguri, dar avem nevoie de bani de drum. 
Ne-ar fi fost uşor să jefuim câţiva neguţători sau o 
diligentă, dar am fi nenorocit poate pentru toată viaţa o 
mulţime de oameni. 

Domnul conte, soţul dumneavoastră, a moştenit acum 
şase săptămâni cinci sute de mii de taleri. Din belşugul 
domniilor-voastre nu vă cerem decât douăzeci de mii de 
guldeni. Atât şi nimic mai mult. De aceea vă rog să aveţi 
bunăvoința să-i scrieţi de îndată o scrisoare nepecetluită 
soţului dumneavoastră, în care să-l înştiinţaţi că o să vi se 
dea drumul în schimbul acestei sume. Ar fi bine să fie 
trimisă cât mai grabnic, căci altfel, să nu mi-o luaţi în 
nume de rău, am fi siliţi să ne purtăm mai aspru cu 
dumneavoastră. Nu vom primi banii decât dacă vor fi aduşi 
aici de un singur om şi în cea mai mare taină. 

Toţi oaspeţii hanului ascultau cu cea mai mare luare- 
aminte vorbele acestea. Contesei însă, poate mai mult 
decât celorlalţi, i se strânse inima de frică. Se temea ca 
generosul tânăr, care se jertfise pentru ea, să nu se dea de 
gol ! Avea de gând să-l răscumpere cu o mare sumă de 
bani, dar era hotărâtă să nu-i urmeze pe tâltiari pentru 
nimic în lume. În buzunarul surtucului tânărului giuvaergiu 
găsise un cuţit. îi strângea plăselele în pumn, hotărâtă mai 
curând să se omoare decât să îndure ruşinea aceea. 

Nici Felix nu era mai puţin speriat. E drept că se 
mângâia la gândul că, ajutând o femeie lipsită de apărare 
într-o împrejurare aţât de grea, făcea un act vrednic de 


cinste, bărbătesc, dar se temea să nu-l trădeze glasul sau 
vreo mişcare nepotrivită. Când îl auzi pe tâlhar vorbind 
despre scrisoarea pe care trebuia s-o trimită, teama îi 
spori şi mai mult. 

Cum s-o scrie ? Ce titlu să-i dea contelui ? Ce cuvinte 
să folosească, fără să se dea de gol ? 

Dar spaima îi fu de nedescris când căpetenia 
tâlharilor îi puse în faţă o hârtie şi o pană, rugându-l să-şi 
ridice vălul şi să scrie. 

Felix nu-şi dădea seama cât de bine îl prindeau 
veşmintele cu care se îmbrăcase. Dac-ar fi ştiut, nu s-ar 
mai fi temut că putea fi descoperit. Vrând-nevrând, trebui 
să-şi ridice vălul, iar tâlharul în veşmânt de ostaş, mişcat 
de frumuseţea doamnei şi de trăsăturile ei dârze, cam 
bărbăteşti, o privi cu şi mai mult respect. Lucrul acesta nu- 
i scăpă agerului ochi al giuvaergiului ; încredinţat că va 
trece cu bine prin aceste clipe primejdioase, luă pana şi 
scrise aşa-zisului său soţ, într-o formă pe care o citise 
cândva într- o carte veche : 


Stâpânul şi soțul meu ! 

Eu, nefericita voastră soție, am căzut în toiul nopții, 
în timpul călătoriei mele, în mâna unor oameni care nu 
ştiu ce au de gând cu mine. Mă opresc la ei până când 
dumneavoastră, conte, veţi binevoi să trimiteţi suma de 
douăzeci de mii de guldeni. 

Vi se atrage luarea-aminte să nu vă plângeți 
stăpânirii, să nu-i cereți niciun fel de ajutor şi să trimiteţi 
banii printr-un singur om la hanul din Spessart. Dacă nu 
veți îndeplini întocmai cererea aceasta, voi râmâne într-o 
lungă şi cumplită robie. 

Vă rog cu lacrimi în ochi să trimiteţi grabnic ajutor. A 
dumneavoastră nefericită soție. 


Întinse apoi acea neobişnuită scrisoare căpeteniei 
tâlharilor, care o citi şi încuviinţă : 


— Ce porunciţi ? întrebă el. Să vă însoţească 
jupâneasa, sau vânătorul ? Pe unul dintre ei trebuie să-l 
trimit cu răvaşul la soţul domniei-voastre. 

— Mă vor însoţi vânătorul şi domnul acesta,răspunse 
Felix 

— Bine,încuviinţă tâlharul,îndreptându-se spre uşă şi 
chemând jupâneasa.Spuneţi-i acestei femei ce are de făcut. 

Jupâneasa apăru tremurând. Felix păli la gândul că s- 
ar putea da în vileag. Vorbi totuşi cu un curaj de necrezut : 

— N-am altă poruncă decât să-l rogi pe conte să mă 
scoată cât mai repede din nenorocirea aceasta. 

— Şi, adăugă căpetenia tâlharilor, cereţi domnului 
conte, cu mare stăruinţă, să fie tăcut ca mormântul şi să 
nu pornească împotriva noastră, până când soţia sa nu va 
fi din nou lângă dânsul. Iscoadele noastre ne-ar înştiinţa 
foarte repede şi atunci nu am mai răspunde de nimic. 

Cu dinţii clănţănind, jupâneasa făgădui că va face 
totul întocmai. I se mai porunci să pregătească numai o 
legătură cu câteva veşminte şi albituri pentru doamna 
contesă. Mai mult nu putea lua, căci nu se puteau 
împovăra cu greutăţi mari. După ce porunca i-a fost 
îndeplinită, căpetenia tâlharilor se înclină iar în faţa 
contesei şi o pofti să-l urmeze. Vânătorul şi studentul se 
pregătiră şi ei de plecare. Toţi trei coborâră apoi treptele, 
însoţiţi de căpetenia tâlharilor. 

Caii aşteptau în faţa hanului din pădure. Unul îi fu 
dat vânătorului, altul, un animal mărunt, frumos, cu o şa 
femeiască, era destinat contesei, iar un al treilea cal fu dat 
studentului. 

Căpetenia tâlharilor îl ajută pe tânărul giuvaergiu să 
încalece, strânse bine chingile calului, şi încalecă şi el pe 
fugarul lui. Contesa era păzită, de-a dreapta şi de-a stânga, 
de căpetenia tâlharilor şi de unul dintre oamenii lui. 
Vânătorul şi studentul erau supravegheați în acelaşi fel. 
După ce încălecară şi ceilalţi tâlhari, căpetenia lor scoase 
un şuierat ascuţit şi toată ceata se mistui în desişul 


pădurii. 

După spaima pe care o trăseseră, oaspeţii adunaţi în 
odaia din capul scării şi-au venit încet-încet în fire. Ca toţi 
oamenii scăpaţi de o mare nenorocire sau de o primejdie 
neaşteptată, poate că ar fi fost cuprinşi şi ei de o veselie 
fără seamăn, dacă n-ar fi fost îngrijoraţi de soarta celor 
trei tovarăşi ai lor, luaţi pe sus, cu de-a sila, în faţa ochilor 
lor. Aşa, nu mai conteneau să-l laude pe tânărul 
giuvaergiu, iar contesa plângea mişcată, plină de 
recunoştinţă pentru omul acesta, pe care nu-l văzuse în 
viaţa ei şi căruia nu-i făcuse nici cel mai mic bine. Numai 
gândul că tânărul nu era singur îi mai liniştea pe toţi. în 
clipe grele, curajosul vânător şi isteţul student aveau să fie 
lângă el, să-l îmbărbăteze. Şi poate că vânătorul, care era 
atât de iscusit, avea să născocească până la urmă vreun 
mijloc de scăpare. Se sfătuiră ce să facă mai departe şi, 
deoarece contesa nu se legase prin niciun jurământ faţă de 
tâlhari, hotări să se întoarcă neîntârziat la soţul ei, pentru 
ca acesta să ia toate măsurile spre a descoperi ascunzişul 
unde fuseseră duşi prizonierii şi a-i scăpa. Cărăuşul 
făgădui să se ducă la Aschaffenbuig şi să ceară cârmuirii 
să-i prindă pe tâlhari, iar faurul spuse că-şi va continua 
călătoria. 

Restul nopţii se scurse în linişte. Peste hanul din 
pădure, unde se petrecuseră întâmplări atât de 
zbuciumate, se aşternu o tăcere de mormânt. A doua zi de 
dimineaţă, slujitorii contesei coborâră spre a face 
pregătirile de drum, dar se întoarseră grabnic cu vestea că 
hangiţa şi rândaşii ei se aflau într-o stare jalnică. Toţi erau 
legaţi cobză şi strigau după ajutor. 

Călătorii se priviră foarte mirati. 

— Cum ? strigă faurul. E cu putinţă oare ca oamenii 
aceştia să nu fie vinovaţi ? Să-i fi nedreptăţit oare, 
crezându-i înţeleşi cu tâlharii ? 

— M-aş prinde pe capul meu, răspunse cărăuşul, că 
am avut totuşi dreptate. Vor doar să ne păcălească, să nu 


descoperim  cârdăşia. Vă aduceţi aminte de mutrele 
ciudate pe care le-am întâlnit în han ? Vă amintiţi de dulăul 
dresat care mi-a aţinut calea pe trepte şi nu m-a lăsat să 
trec ? Dar că hangiţa şi rândaşul s-au ivit pe neaşteptate şi 
m-au întrebat, încruntaţi, ce caut, vă mai amintiţi ? Totuşi, 
lucrurile s-au sfârşit cu bine, spre norocul nostru şi mai 
ales al doamnei contese. Dacă nu ni s-ar fi părut ciudate 
toate acestea, dacă purtarea hangiţei nu ne-ar fi pus pe 
gânduri, nu ne-am fi unit şi n-am fi rămas treji. Tâlharii ar 
fi năvălit în timpul somnului asupra noastră, sau cel puţin 
ar fi pus străji la uşi, şi n-am mai fi putut folosi şiretlicul cu 
ajutorul cutezătorului tânăr. 

Deoarece toţi erau de părerea cărăuşului, se hotărâră 
s-o dea pe hangiţă şi pe slugile ei pe mâna oamenilor 
cârmuirii. Pentru ca aceştia însă să nu bănuiască 
deocamdată ceva, slujitorii contesei şi cărăuşul coborâră în 
sala de mese a hanului şi îi dezlegară pe tăinuitorii 
tâlharilor, prefăcându-se că-i compătimesc. lar hangiţa, ca 
să-i îmbuneze, le ceru o plată foarte mică şi-i pofti să mai 
treacă pe la Jianul ei cât de curând. 

Cărăuşul plăti, îşi luă rămas bun de la tovarăşii lui şi 
îşi văzu de drum. Apoi plecară şi cele două calfe. Oricât de 
uşoară era desaga giuvaergiului, pentru spinarea firavei 
doamne era totuşi grea. Dar şi mai grea îi era inima, 
fiindcă la plecare, ticăloasa hangiţă, luându-şi rămas bun, 
îi strânse mâna zicând gingaşului flăcău pe care-l avea în 
faţă : 

— Ei, dar tare tinerel ai pornit în lume ! Pesemne că 
eşti o poamă bună ! Te-o fi izgonit meşterul ! Ei, dar treaba 
ta! 

Ce mă priveşte pe mine ? La întoarcere, te rog să-mi 
faci cinstea să mai dai pe aici ! Drum bun ! Contesa se 
temea grozav să n-o trădeze vocea ei catifelată, aşa că nu 
îndrăznea să scoată niciun cuvânt Dându-şi seama de ceea 
ce se petrecea, faurul îşi luă tovarăşul de braţ, o salută pe 
hangiţă şi porni spre pădure, îngânând un cântec vesel. 


— În sfârşit, acum sunt în siguranţă ! strigă contesa, 
după ce se îndepărtară. Tot timpul m-am temut să nu mă 
recunoască femeia aceea şi slugile ei să nu pună mâna pe 
mine. 

Vă sunt foarte recunoscătoare tuturora ! Te aştept la 
castelul meu. Acolo îl vei regăsi, fără doar şi poate, şi pe 
tovarăşul dumitale de drum. 

Faurul îi făgădui că va trece neapărat pe la castel. 
Vorbind, îi ajunse din urmă caleaşca contesei. Doamna 
deschise portiera, se strecură înăuntru, îl salută încă o 
dată pe însoţitorul ei, şi caleaşca porni. în timpul acesta 
tâlharii şi prinşii lor ajunseră la locul de popas al bandei. 
Porniră în goană prin pădure, pe poteci neumblate. 
Călăreau tăcuţi, fără să schimbe un cuvânt cu prinşii. Erau 
zgârciţi la vorbă şi între ei, căci abia scoteau din când în 
când câte o şoaptă, atunci când trebuiau s-o ia pe alt drum. 

în sfârşit se opriră la gura unei râpe şi descălecară. 
Căpetenia tâlharilor îi ajută giuvaergiului să coboare de pe 
cal, cerându-i iertare că fuseseră nevoiţi să călărească atât 
de repede şi întrebându-l dacă doamna contesă nu obosise 
prea tare. 

Felix îi răspunse cât se poate de drăgălaş că voia să 
se odihnească, iar căpetenia tâlharilor îi dădu braţul ca să- 
| conducă spre ascunzişul lor. O luară pe un povârniş 
prăpăstios, de-a lungul unei poteci atât de înguste şi de 
repezi, încât tâlharul trebui să se sprijine de câteva ori pe 
contesă, ca să nu cadă în prăpastie. în sfârşit, ajunseră. La 
lumina palidă a răsăritului Felix văzu o văgăună îngustă - 
să tot fi avut vreo sută de paşi - scobiă într-o stâncă ale 
cărei margini se înălţau asemenea unei căldări.Acolo se 
aflau vreo şapte-opt bordeie întocmite din scânduri şi 
bârne.Câteva femei rufoase se uitau curioase la ei din 
pragul  bordeielor.Doisprezece  dulăi înconjurați de o 
sumedenie de căţei,se repeziră la noii veniţi,urlând şi 
chelălăind.Căpetenia tâlharilor o conduse pe aşa-zisa 
contesă în cea mai bună din aceste colibe,spunându-i că e 


rezervată anume pentru ea.Felix îl rugă pe tâlhar să 
îngăduie ca vânătorul şi studentul să-i ţină companie,ceea 
ce acesta încuviinţă. 

În bordei se aflau piei de căprioară şi rogojini,dar 
niciun scaun. în locuinţa aceasta, rânduită pasămite pentru 
pretenţiile unei contese, se mai găseau câteva urcioare şi 
blide din lemn, o puşcă veche de vânătoare, iar într-un 
colţ, ceva ce nu se putea numi pat - un culcuş întocmit din 
câteva scânduri şi acoperit cu nişte velinţe de lână. Abia 
după ce rămaseră singuri în acea încăpere sărăcăcioasă, 
cei trei prinşi îşi dădură seama în ce situaţie neplăcută se 
aflau. Felix nu se caia nicio clipă că se purtase atât de 
nobil, dar teama de ceea ce se va întâmpla când va fi 
descoperit îl făcu să izbucnească în vaiete. 

Atunci, vânătorul se apropie repede de el, şoptindu-i: 

— Pentru numele lui Dumnezeu, taci, dragul meu ! 
Crezi că nu suntem supravegheați ? 

— Orice cuvânt, orice intonaţie a glasului tău ar 
putea să trezească bănuieli, adăugă studentul. Vrând- 
nevrând, Felix îşi înăbuşi plânsul. 

— Vă rog să mă credeţi, domnule vânător, zise el, că 
nu plâng fiindcă mi-ar fi teamă de tâlhari sau pentru că m- 
ar speria bordeiul ăsta nenorocit, ci din altă pricină. Dacă 
doamna contesă ar uita ce i-am spus în grabă, n-aş mai fi 
decât un hoţ de rând, un om nenorocit pe toată viaţa. 

— Dar de ce te temi ? îl întrebă vânătorul, mirat de 
purtarea tânărului, care se dovedise până atunci atât de 
curajos şi de dârz. 

— Ascultaţi-mă şi-o să-mi daţi dreptate, răspunse 
Felix. Tatăl meu a fost un giuvaergiu iscusit în oraşul 
Nurnberg, iar mama mea a fost pe vremuri jupâneasă la o 
doamnă contesă. Când s-a măritat cu tatăl meu, doamna 
contesă la care slujise mama i-a dat o zestre frumoasă şi 
după aceea a avut tot timpul grijă de părinţii mei. Când m- 
am născut eu, m-a botezat şi mi-a dat o mulţime de daruri. 
Mama şi tatăl meu au murit unul după altul, răpuşi deo 


molimă, iar eu am rămas - orfan, fără niciun ajutor. Aş fi 
fost silit să intru într-un orfelinat, dacă naşa mea, auzind 
de nenorocirea care mă lovise, nu mi-ar fi purtat de grijă şi 
nu m-ar fi ajutat să învăţ carte. Când m-am făcut mai mare, 
m-a întrebat printr-o scrisoare dacă voiam să învăţ meseria 
tatălui meu. Eu am răspuns că voiam acest lucru şi am 
intrat ucenic la un meşter din Wrirzburg. Fiind 
îndemânatic la lucru, am căpătat în scurtă vreme 
patalamaua de calfă şi m- am pregătit să plec la drum. 

l-am scris nobilei mele naşe, iar ea mi-a răspuns fără 
întârziere că-mi dă dânsa banii de drum. Mi-a mai trimis şi 
nişte nestemate, cu rugămintea de a-i face din ele nişte 
giuvaeruri frumoase, pe care să i le duc ca o dovadă a 
măiestriei mele, după care îmi va da banii de drum. N-o 
văzusem niciodată pe naşa mea şi vă puteţi închipui cu 
câtă bucurie am aşteptat s-o cunosc. Am lucrat zi şi noapte 
la giuvaerurile alea, care au ieşit nespus de frumoase şi de 
delicate. Chiar şi meşterul meu a fost încântat de ele. Când 
le-am terminat, le-am aşezat în fundul traistei, mi-am luat 
rămas bun de la meşter şi am pornit spre castelul nobilei 
mele naşe. Şi uite că acum, urmă Felix, izbucnind în 
lacrimi, mi-au ieşit în cale nelegiuiţii ăştia şi mi-au năruit 
toate nădejdile. Dacă contesa îmi pierde giuvaerurile sau 
uită ce i-am spus şi aruncă desaga mea ponosită, cum o să 
mai dau ochii cu naşa mea ? Cum să dovedesc cine sunt ? 
Cum să-i mai înapoiez pietrele scumpe ? înseamnă că am 
pierdut şi banii de drum, şi mai sunt şi un om 
nerecunoscător, care a irosit bunurile altuia. Cine o să 
creadă povestea asta ciudată ? 

— în privinţa asta, n-avea nicio grijă, răspunse 
vânătorul. Sunt convins că doamna contesă nu va pierde 
giuvaerurile şi, dacă s-ar întâmpla aşa ceva, ea l-ar răsplăti 
cu prisosinţă pe omul care a scăpat-o din primejdie şi-i va 
da o mărturie în scris despre cele petrecute. Acum ne 
ducem să dormim şi noi câteva ceasuri. După o noapte atât 
de zbuciumată, ai şi dumneata nevoie de odihnă. Când ne 


sculăm, mai stăm de vorbă, ca să uităm de necazuri, sau 
mai bine ca să chibzuim cum să scăpăm de aici. 

Cei doi plecară, iar Felix încercă să urmeze sfatul 
vânătorului. 

După câteva ceasuri, vânătorul se întoarse cu 
studentul şi îl găsi pe tânărul lui prieten odihnit şi voios. El 
îi povesti giuvaergiului că mai-marele tâlharilor îi spusese 
să aibă mare grijă de contesă şi-i poruncise unei femei 
care locuia într-unui din bordeie să-i aducă doamnei o 
cafea şi să-i stea la îndemână, ca s-o slujească cu tot ce 
avea nevoie. Ei se hotărâră să n-o primească, pentru a 
putea sta netulburaţi împreună. în bordei intră însă o 
femeie, aducând prânzul şi întrebând cu ce putea fi de 
folos. Felix îi făcu semn să plece şi, fiindcă femeia şovăia, 
vânătorul o alungă. Rămânând singuri, studentul povesti 
ce văzuse prin tabăra tâlharilor. 

— Bordeiul în care locuiţi, preafrumoasă contesă, 
zise el, pare să fie al căpeteniei tâlharilor. Nu-i prea mare, 
dar e mai arătos ca celelalte. în văgăună mai sunt încă 
şase bordeie în care locuiesc femei şi copii. Rareori rămân 
aici mai mult de şase tâlhari. Unul stă de pază în 
apropierea bordeiului, celălalt stă jos, la capătul potecii de 
unde începe povârnişul, iar al treilea străjuieşte sus, la 
marginea văgăunii. 

Străjile se schimbă din două în două ceasuri. Paznicii 
sunt însoţiţi de câte doi dulăi şi toţi veghează cu atâta 
străşnicie, că nu poţi să faci un pas afară din bordei, fără 
să te latre câinii. 

— După ce m-am odihnit, mi-a mai venit inima la loc 
şi voi mă mâhniţi acum din nou, ripostă Felix. 

— Nu-ţi pierde nădejdea. Dacă te temi de trădare, 
mai bine să vorbim despre altceva, să nu ne mai amărâm 
degeaba. Domnule student, la han ai început o poveste. 
Spune-o mai departe, fiindcă avem destul timp. 

— Nu-mi amintesc unde am rămas, răspunse tânărul. 

— Povestea se numea Inimă rece şi ai ajuns acolo 


unde cârciumarul şi ceilalţi jucători l-au zvârlit afară pe 
Peter Cărbunarul. 

— Da, da, mi-aduc aminte, încuviinţă studentul. 
Atunci, dacă vreţi să urmez, ascultați ! 


INIMĂ RECE 

(Partea a doua) 

Luni dimineaţă, când Peter veni la sticlărie, îi găsi 
acolo nu numai pe lucrători, ci şi pe alţi oameni, la care 
lumea nu se prea uită cu drag, adică portărelul şi trei 
aprozi de la judecătorie. Funcţionarul îi ură bună 
dimineaţa, vru să ştie cum a dormit, pe urmă scoase la 
vedere un catastif gros, în care se aflau înscrise toate 
datoriile lui Peter. 

— Puteţi să plătiţi, ori nu ? întrebă funcţionarul 
privind aspru la el. Şi nu lungiţi vorba, că n-am timp de 
pierdut. 

Până la turn sunt trei ore bune de mers. 

Lui Peter îi pieri curajul. Mărturisi că nu mai are 
niciun sfanţ şi lăsă pe seama funcţionarului să preţuiască 
locuinţa, ograda, sticlăria, grajdul, trăsura şi caii ; şi, în 
vreme ce portărelul cu aprozii umblau de colo-colo, 
măsurând şi preţuind, Peter chibzuia că nu-i tocmai 
departe până la Dâmbul cu brazi: „Nu m-a ajutat ăla mic, 
îşi zicea el, atunci îmi încerc norocul cu namila." Fără să se 
codească prea mult, porni spre Dâmbul cu brazi, în fuga 
mare, de parcă aprozii ar fi alergat pe urmele lui. 

Trecând în grabă pe lângă locul unde vorbise întâia 
oară cu Omuleţul-de-sticlă, i se păru că o mână nevăzută 
dă să-l oprească ; dar Peter se smulse şi fugi într-un suflet 
până la hotarul de care îşi aminti numaidecât. Abia ce rosti 
gâfâind: „Michel Olandezul! Domnul Michel !" că şi răsări 
în faţa lui plutaşul cel uriaş, cu o rangă în mână. 

— Ai venit ? rosti acesta zâmbind. Au vrut să scoată 
pielea de pe tine, să te vândă celor care ţi-au dat cu 
împrumut ? 


Ei, fii liniştit ! Toată năpasta ţi se trage de la piticul 
de sticlă,schismaşul şi făţarnicul! Când faci un dar, apoi 
dar să fie, nu cu ţârâita, ca zgârcitul ăla. Hai până acasă la 
mine, adăugă Michel îndreptându-se spre pădure, să 
vedem dacă facem târgul „Târgul ? gândi Peter. Ce-ar 
putea să-mi ceară, ce-aş putea să-i dau în schimb ? Vrea 
să-i slujesc, ori ce alta ? 

Merseră cât merseră, la deal, pe o potecă povârnită, 
când deodată Peter se trezi pe buza unei prăpăstii adânci, 
întunecate. Michel Olandezul cobori pe peretele stâncos, 
de parcă ar fi călcat uşurel pe o scară de marmură. Pe 
urmă, Peter fu cât pe-aci să leşine, căci - ajuns pe fundul 
prăpastiei - Michel crescu înalt cât o turlă de biserică şi îi 
întinse un braţ lung cât sulul de la războiul de ţesut, având 
la capăt o mână lată ca masa de la cârciumă. 

— Şezi pe mâna mea, ţine-te de degete şi n-o să cazi! 

strigă Michel Olandezul cu o voce care suna de jos 
cum sună clopotul la morţi. 

Tremurând, Peter ascultă porunca, se aşeză pe mâna 
uriaşului şi se ţinu de degetul cel gros. Coborâşul era lung, 
din adânc în mai adânc, totuşi Peter, spre mirarea lui, văzu 
că nu se întunecă deloc ; dimpotrivă, prăpastia parcă se 
umplea tot mai mult de lumina zilei, până ce ochiul n-o mai 
putu răbda. Pe măsură ce Peter cobora, Michel Olandezul 
scădea la statură, iar jos de tot avea din nou înfăţişarea de 
mai înainte şi stătea în faţa unei case nici mai bună nici 
mai rea decât casele ţăranilor înstăriți din Pădurea 
Neagră. Odaia unde intrară nu se deosebea în niciun fel de 
odăile obişnuite, doar că părea singuratică. Ornicul de 
lemn agăţat în perete, soba de olane, laviţele late, sculăria 
înşirată pe poliţe - toate arătau ca şi în alte părţi. Michel îl 
pofti să ia loc la masa cea lungă, ieşi apoi şi se întoarse 
curând cu un ulcior de vin şi cu pahare. Turnă vinul şi 
începu să vorbească despre bucuriile vieţii, despre ţări 
străine, despre oraşe minunate, despre râuri şi fluvii, încât 
Peter, simțind că-l încearcă dorul după atâtea frumuseți, i- 


o şi spuse deschis. Iar acesta vorbi : 

— Chiar dacă trupul ţi-a fost plin de putere şi 
îndrăzneală şi ai vrut să întreprinzi ceva, totuşi câteva 
bătăi ale inimii tale proaste te-au făcut să tremuri. Şi apoi, 
gândul la onoarea rănită, mâhnirea sufletului - de ce s-ar 
sinchisi un băiat isteţ de asemenea fleacuri ? Ai simţit 
cumva că te doare capul când ţi-au spus deunăzi şarlatan 
şi ticălos ? Te-a durut cumva burta când a venit portărelul 
să te arunce din casă ? 

Spune, spune cinstit : ce te-a durut ? 

— Inima, răspunse Peter ducându-şi mâna în dreptul 
inimii, căci i se părea că bate cu teamă şi nu-şi mai găseşte 
locul ta piept. 

— Nu te supăra că-ţi spun, dar ai risipit multe sute de 
guldeni printre cerşetori şi alţi netrebnici. Şi ce folos ai 
tras? Ei ţi-au urat în schimb fericire şi sănătate. Mă rog, şi 
te-ai făcut mai sănătos din asta ? Puteai să ţii un medic 
numai cu jumătate din banii aruncaţi în vânt. Fericire ? 
Bună fericire, când te alungă din casă şi ţi-o scoate la 
mezat! Şi ce te îndemna să bagi iute mâna în buzunar când 
vreun cerşetor întindea pălăria lui zdrenţuită ? Inima, 
iarăşi inima ! Nicidecum ochii, limba, mâinile sau 
picioarele ! Doar inima ! Cum s-ar zice, ai pus prea mult la 
inimă. 

— Dar cum să fac altfel ? îmi dau chiar acum silinţa 
să o stăpânesc, totuşi bate şi mă doare. 

— Păi tu, biet nevolnic, fireşte că nu poţi face nimic, 
spuse Michel râzând. Dar ia dă-mi mie lucruşorul ăla care 
ticăie şi să vezi ce bine o să te simţi ! 

— Să-ţi dau inima mea ? strigă Peter îngrozit. 
înseamnă să mor pe loc. Asta nu, niciodată ! 

— Ai muri într-adevăr dacă te-ar tăia vreun chirurg 
de-ai voştri şi ţi-ar scoate inima din piept. Dar cu mine-i 
altceva. Poftim, intră şi o să te convingi! 

Cu aceste cuvinte, Michel Olandezul se ridică, 
descuie uşa unei cămări şi îl conduse pe Peter înăuntru. 


Când flăcăul trecu peste prag, inima i se strânse dureros, 
dar el n-o luă în seamă, căci o privelişte neaşteptată şi 
grozavă se deschise în faţa lui. Pe mai multe rafturi de 
lemn se înşirau borcane de sticlă, umplute cu o licoare 
străvezie, şi în fiecare borcan era câte o inimă ; de 
asemenea, pe fiecare borcan era lipită o hârtie cu câte un 
nume ; Peter citi din curiozitate ; se aflau aici inima 
portărelului din F., inima lui Ezechiel-cel-gros, inima 
vestitului Rege al dansului, inima pădurarului-şef ; se mai 
găseau aici şase inimi de cămătari, opt de ofiţeri recrutori, 
trei de samsari - într-un cuvânt, o adevărată colecţie a 
celor mai suspuse inimi din acel ţinut, pe o întindere de 
douăzeci de ore de mers. 

— Priveşte, vorbi Michel Olandezul, ăştia toţi s-au 
lepădat de teama şi de grijile vieţii ! Nicio inimă de- aici nu 
mai bate înfricoşată ori mâhnită, iar foştii lor stăpâni se 
simt tare bine că au scăpat de musafirul care le tulbura 
casa. 

— Şi ce poartă acum în piept ? întrebă Peter, aproape 
năuc de câte i-a fost dat să vadă. 

— Asta ! răspunse Michel Olandezul şi scoase dintr- 
un sertar o inimă de piatră. 

— Cum ? O inimă de piatră ? spuse cutremurat Peter 
şi pielea i se încreţi. Ascultă, domnule Michel, asta trebuie 
că e rece în piept. 

— Desigur, însă e o răceală plăcută. Adică, de ce ar fi 
inima caldă ? Iarna, căldura ei nu-ţi ajută la nimic, mai 
degrabă te încălzeşte un rachiu bun de cireşe ; iar vara, 
când totul e arşiţă şi foc, nu-ți închipui cum te răcoreşte o 
asemenea inimă. Pe urmă, cum spuneam, nici tu frică, nici 
tu groază, nici tu milă neroadă, nici tu alte suferinţe şi 
zdruncinări. 

— Şi asta-i tot ce ai să-mi dai ? întrebă Peter mâhnit. 
Eu trăgeam nădejde la bani şi când colo vrei să mă 
procopseşti cu o piatră. 

— Mă rog, după socoteala mea, cred că te-ai mulţumi 


la început cu o sută de mii de guldeni. Dacă te arăţi dibaci, 
poţi să ajungi în curând milionar. 

— O sută de mii ? strigă fericit sărmanul cărbunar. 
Păi atunci, nu mai zvicni atit de iute ici în piept! Ne 
socotim noi îndată ! Bine, Michel, dă-mi piatra şi banii şi 
ia-mi-o pe neastâmpărata asta de inima. 

— Am bănuit eu că eşti băiat cu cap, vorbi Michel 
zâmbind prietenos. Haide să mai bem un rând şi pe urmă-ţi 
număr banii. 

Astfel, intrară din nou în odaie şi se puseră pe băut şi 
băură până ce Peter căzu într-un somn adine. Peter 
cărbunarul se trezi la sunetul voios al poştalionului şi ce să 
vezi! Se afla într-o caleaşca frumoasă, pe un drum larg şi, 
aplecându-se afară, zări îndărătul lui Pădurea Neagră, 
răspindită pe albastre depărtări. Mai întii nu-i veni să 
creadă că el însuşi sade în caleaşca, fiindcă nici hainele nu 
mai erau cele pe care le purtase în ajun. Dar în curând îşi 
aminti totul cu atâta limpezime, încât orice îndoială pieri şi 
Peter îşi zise bucuros : „Ei da, sunt cărbunarul Peter 
Munk, asta-i limpede, nu-i nimeni altul." Se mira că nu-l 
încearcă nicio tristeţe, acum, când părăsea întâia oară 
tihna patriei sale, a pădurilor, în care a trăit atâţia ani; 
chiar şi atunci când se gândea la maică-sa, rămasă în 
mizerie, fără ajutor, nu putea stoarce din el baremi o 
lacrimă ori un suspin ; căci îl stăpânea nepăsarea întru 
toate. „Păi da, cugetă el, lacrima, suspinul, dorul de casă, 
duioşia, astea vin de la inimă, or eu, mulţumită lui Michel 
Olandezul, am o inimă rece, de piatră." 

Işi duse mina la piept. Acolo era linişte, nimic nu 
mişca. „Dacă şi-a ţinut tot aşa cuvântul în ce priveşte suta 
de mii de guldeni, atunci ştiu că mi-ar prii", îşi zise Peter şi 
începu să caute prin caleaşca. Găsi tot felul de veşminte, 
cum nici n-ar fi visat, însă banii nicăieri. Până la urmă, 
descoperi totuşi o geantă cu multe mii de taleri-aur şi 
înscrisuri pentru bănci din toate marile oraşe. „Aşadar, s-a 
făcut, mi s-a împlinit voia", gândi el. Se tolăni într-un colţ 


al caleştii, şi mână şi dă-i în lumea largă. 

Călători doi ani, uitându-se din caleaşca ba la 
dreapta, ba la stânga, în susul caselor ; când se oprea, nu 
vedea decât tăbliţa de pe cârciumă ; apoi umbla prin oraş, 
în lung, în lat, cerând să i se arate cele mai plăcute lucruri. 
Dar nimic nu-l mişca, nu-l bucura ; niciun tablou, nicio 
clădire, nicio muzică, niciun dans ; inima lui de piatră nu 
se înfiora, ochii şl urechile îşi pierduseră orice simţ al 
frumosului. Nu-i rămăsese din plăceri decit mâncarea, 
băutura şi somnul. Astfel îşi ducea viaţa, călătorind prin 
lume fără rost, trecându-şi timpul cu mâncarea şi dormind 
de plictiseală. Uneori, ce-i drept, îşi mai amintea de 
vremea când, băiat sărac, nevoit să-şi agonisească traiul 
prin muncă, fusese totuşi mai vesel şi mai fericit. Pe- 
atunci, priveliştea văii însorite, sunetul muzicii şi al 
glasului omenesc îl desfătau ; pe-atunci, se bucura ore 
întregi la gândul că în curând trebuie sa pice maică-sa, cu 
mâncarea aceea simplă, şi îi va aşterne masa lingă 
cuptorul de cărbuni. Amintindu-şi de trecut, i se părea 
foarte curios că acum nici măcar să râdă nu putea, el care 
odinioară izbucnea în râs la cea mai mică glumă. Când alţii 
râdeau cu poftă, el abia de-şi desena un zâmbet şters, căci 
inima lui rece nu ştia de veselie, într-adevăr, Peter se 
simţea tare liniştit ; de mulţumire însă nici vorbă nu putea 
fi. Până la urmă nu dorul, nici suferinţa depărtării, ci 
pustietatea, scârba, viaţa fără bucurii îl îndemnară să se 
întoarcă acasă. Când trecu de Strassburg şi zări din nou 
pădurea umbroasă a patriei, când văzu iar staturile acelea 
vânjoase, feţele deschise, cinstite, ale oamenilor din 
Pădurea Neagră, când auzi glasurile lor puternice, adânci, 
dar cu sunet plăcut - atunci Peter îşi duse repede mâna la 
inimă ; căci se părea că sângele îi curge mai năvalnic în 
trup şi că va fi să se bucure şi să plângă totodată. Dar ce 
gând aiurea şi fără temei ! Doar avea inimă de piatră şi 
pietrele sunt moarte, nu rid, nu plâng ! 

Primul drum îl făcu la Michel Olandezul, care îl primi 


în felul lui politicos. 

— Michel, am călătorit şi le-am văzut pe toate, îi 
spuse Peter, însă toate sunt fleacuri şi m-am plictisit. Piatra 
pe care o port în piept mă apără de multe, nu-i vorbă. Nu 
mă zbucium, nu mă întristez ; dar nici nu mă bucur şi o 
duc aşa de parcă aş trăi numai pe jumătate. Nu s-ar putea 
ca inima asta de piatră să simtă niţeluş ? Ori mai bine dă- 
mi inima cea veche ! M-am obişnuit cu ea timp de douăzeci 
şi cinci de ani şi. chiar dacă mai făcea cite o năzbâtie, era 
totuşi o inimă voioasă şi sprintenă. 

Uriaşul pădurii se porni pe un ris greu şi răutăcios. 
Apoi răspunse: 

— Cind vei muri. Peter Munk. arunci n-o să-ți 
lipsească. Atunci vei primi din nou inima ta moale, 
mişcătoare şi vei putea să simţi ce-o fi să simţi, bucurie sau 
durere. Dar aici, sus. n-o mai capeţi înapoi. 

Ascultă. Peter, de călătorit ai călătorit, numai că ţi-ai 
dus viaţa în aşa fel încât nu putea să-ţi fie de folos. Aşază- 
te undeva în pădure, clădeşte-ţi casă, ia-ţi nevastă, 
sporeşte-ţi averea, că doar nimic alta decât munca ţi-a 
lipsit. Din lene ai dat în plictiseală şi acum iţi verşi necazul 
asupra unei inimi nevinovate. 

Peter găsi că Michel are dreptate în ce priveşte lenea 
şi îşi puse în gând să ajungă şi mai bogat, din ce în ce mai 
bogat Michel ii mai dădu încă o sută de mii de guldeni şi se 
despărţiră ca buni prieteni. 

Curând se răspândi prin Pădurea Neagră zvonul că 
Peter Munk cărbunarul, sau Peter-jucătorul s-ar fi întors şi 
că ar fi încă şi mai bogat decât fusese altădată. Şi oamenii 
se purtară iarăşi cum se poartă. Când ajunsese la sapă de 
lemn, îl dăduseră pe uşă afară, în plină zi; acum, când îşi 
făcu intrarea într-o după- amiază de duminică, toată lumea 
veni să-i strângă mâna, să-i laude calul, să-l întrebe cum a 
călătorit; iar când se puse din nou la joc cu Ezechiel-cel- 
gros, jucând pe taleri din cei mascaţi, oamenii îl cinstiră 
mai mult ca oricând. Acum nu se mai ţinea de sticlărit, ci o 


făcea pe negustorul de lemne ; dar asta, numai de ochii 
lumii ; căci de fapt se îndeletnicea mai ales cu comerţul de 
grâne şi cu camătă. Jumătate din Pădurea Neagră ajunse 
cu timpul să-i fie datoare. Nu împrumuta bani decât cu 
dobândă grasă, ori vindea griul cu preţ întreit nevoiaşilor 
care nu-l puteau plăti pe loc. Portărelul îi era acum prieten 
la cataramă ; când cineva nu-i vărsa domnului Peter Munk 
banii la zi, pornea călare, cu gealaţii săi, preţuia casa şi 
ograda bietului datornic, scotea totul la mezat, alunga tată, 
mamă şi copil în pădure. La început, bogătanul de Peter 
avu  dintr-asta oarecare  neplăceri. Sărmanii oameni, 
prădaţi de lucruşoarele lor, năvăleau grămadă la uşa lui ; 
bărbaţii îi cereau îndurare ; femeile dădeau să-i moaie 
inima de piatră 

; copiii plângeau după un coltuc de pâine. Dar după 
ce făcu rost de câţiva dulăi zdraveni, amuţi şi mieunatul 
ăsta de pisici, cum îi zicea el. Fluiera şi asmuţea câinii 
asupra liotei de cerşetori, care fugeau care încotro, ţipând. 
Cel mai mare necaz îl avea din partea „bătrânei". Şi 
aceasta nu era alta decât doamna Munk, mama lui Peter. 

După ce îi vânduseră casa şi acareturile, femeia căzu 
în mare nevoie, iar fiul, întors în ţară bogat, nu se mai 
sinchisea de soarta ei. Aşa că venea din când în când la 
pragul casei lui, bătrână, slabă, bolnavă, rezemată într-un 
toiag. Nu îndrăznea să intre, căci o alungase într-un rând ; 
dar o durea în suflet că trebuia să-şi ducă traiul din mila 
altor oameni, când propriul ei fiu ar fi putut să-i 
înlesnească o bătrâneţe fără griji. La vederea chipului 
palid şi atât de cunoscut, a ochilor rugători, a mâinii ofilite, 
întinse după ajutor, a umerilor lăsaţi, inima rece a fiului nu 
se cutremura. Când bătrână ciocănea sâmbătă seara la uşa 
lui, Peter se încrunta, scotea un gologan, îl înfăşură într-o 
hârtie şi poruncea unui slujitor să i-l dea pe fereastră. 
Auzea glasul tremurător, care îi mulțumea şi îi dorea 
fericire în viaţă ; o auzea cum pleacă tuşind, cu paşii 
târşiţi, dar nu se gândea decât la gologanul pe care îl 


cheltuise fără rost. 

În sfârşit, chibzui că e timpul să se însoare. Ştia că 
orice tată din Pădurea Neagră i-ar fi dat bucuros pe fiică- 
sa. însă Peter alegea greu. Voia şi de astă dată ceva pe 
măsura norocului şi a minţii lui. De aceea, cutreieră călare 
toată Pădurea Neagră, privi aici, privi colea şi niciuna 
dintre frumoasele locului nu i se păru destul de frumoasă. 
Până la urmă, după ce căută zadarnic prin toate sălile de 
dans, auzi cum că cea mai frumoasă şi mai vrednică din 
Pădurea Neagră ar fi fata unui ţapinar. Trăieşte tăcută şi 
retrasă, se îngrijeşte cu hărmicie şi pricepere de casa 
părintească şi nu se arată la dans nici măcar de Florii sau 
în zilele de hram. Aflând de această minune a Pădurii 
Negre, Peter hotări să se ducă la petit şi porni călare spre 
coliba ce-i fusese arătată. Tatăl frumoasei Lisbeth îl primi 
pe nobilul domn cu uimire şi se uimi şi mai mult când auzi 
că-l are în faţă pe Peter-cel-bogat şi că acesta vrea să-i fie 
ginere. Nu cumpăni lungă vreme, căci îşi zise că va scăpa 
în acest fel de sărăcie şi necaz. Se învoi deci fără s-o mai 
întrebe şi pe frumoasa Lisbeth care, de cuminte ce era, nu 
se împotrivi şi în curând ajunse doamna Peter Munk. Dar 
nu avu parte sărmana de lumina ce o visa. Se ştia 
pricepută la gospodărie, ci nu izbutea să-i intre în voie 
domnului Peter Munk ! îi era milă de săraci şi, fiind 
nevastă de om bogat, credea că nu păcătuieşte dăruind 
câte un bănuţ cerşetoarelor sau întinzând câte un păhărel 
de rachiu bătrânilor nevoiaşi. Dar când domnul Peter o 
prinse intr-o zi, strigă la ca cu mânie, sfredelind-o din 
ochi : 

— De ce îmi risipeşti averea pe golani şi pierde-vară ? 

Mi-ai adus tu ceva în casă de te încumeţi la dărnicie ? 
Toiagul de cerşetor al lui tată-tău nu e bun nici măcar să- 
mi încălzesc supa, iar tu arunci banii ca şi când ai fi 
prinţesă ! Doar o dată să te mai prind, c- apoi îmi simţi tu 
mâna ! 

Frumoasa Lisbeth plângea în odaia ei din pricina 


soţului atât de aspru şi de multe ori îşi zicea că mai bine ar 
trăi în coliba săracă a tatii decât în casa lui Peter-cel- 
bogat, zgârcit şi fără inimă. Ah, să fi ştiut că soţul ei are 
inimă de piatră, că nu e în stare să iubească pe nimeni, 
nici pe ea, nici pe ceilalţi, atunci poate «că nu s-ar fi mirat 
aşa de mult! Destul că, de câte ori şedea în prag şi zărea 
trecând un cerşetor, care se ruga de ea cu pălăria întinsă, 
Lisbeth închidea ochii să nu vadă mizeria şi strângea 
pumnii ca nu cumva, pe negândite, să vâre mâna în 
buzunar şi să scoată un bănuţ. Aşa se brodi că, până la 
urmă, îi ieşi buhul în toată Pădurea Neagră că ar fi mai 
zgârcită chiar şi decât Peter Munk. Dar într-o zi, frumoasă 
Lisbeth se aşeză din nou în faţa casei ; torcea şi cânta un 
viers ; se simţea veselă, pentru că afară timpul era frumos, 
iar domnul Peter ieşise călare în câmp. Deodată, zări pe 
cărare un omuleţ, cărând un sac mare şi greu, încât se 
auzea de departe cum gâfâie. Privindu-l, Lisbeth îşi zise că 
un bătrânel atât de pirpiriu n-ar trebui să care asemenea 
poveri. Intre timp, acesta se apropie icnind, poticnindu-se 
şi când ajunse în dreptul doamnei Lisbeth, mai că se 
prăbuşi sub greutatea sacului. 

— Ah, doamnă, rosti el, aveţi bunătatea şi daţi-mi un 
strop de apă ! Nu mai pot, simt că mă prăpădesc. 

— La anii dumneavoastră nici n-ar trebui să căraţi 
atâta, răspunse Lisbeth. 

— Ei da, oftă omuleţul, dacă nu m-ar sili nevoia să fiu 
slugă de povară, ca să-mi ţin zilele. O doamnă bogată ca 
dumneavoastră nici nu-şi închipuie ce dureroasă e sărăcia 
şi ce mult face o gură de apă rece în arşiţa asta. 

Când auzi ce auzi, Lisbeth intră iute în casă, luă un 
ulcior de pe poliţă şi îl umplu cu apă proaspătă ; dar când 
ieşi şi îl văzu mai de aproape cum sade sfârşit, neputincios, 
pe sacul lui, atunci mila o pătrunse adânc în inimă ; ştiind 
că soţul nu-i acasă, puse ulciorul cu apă deoparte, turnă 
vin într-un pahar, aşeză pe gura paharului o pâiniţă de 
secară şi le duse bătrânului. 


— Ah, un picuş de vin, la anii ce-i aveţi, o să vă 
prindă mai bine decât apa, vorbi ea. Dar nu beţi dintr-o 
dată şi mai mâncaţi din pâine ! 

Omuleţul o privi cu mirare şi lacrimi mari se iviră în 
ochii lui bătrâni. Bău şi grăi : 

— Am trăit mult, dar n-am întâlnit decât puţini 
oameni atât de milostivi, care îţi întind darul cu atâta 
drăgălăşenie şi din toată inima, doamnă Lisbeth. Pentru 
asta veţi avea parte de fericire. O astfel de inimă nu 
rămâne fără răsplată. 

— Da ! Şi răsplata o primeşti pe loc ! se auzi un glas 
răstit şi, când întoarseră capetele, văzură că e domnul 
Peter, furios şi roşu la faţă. Până şi vinul meu din poamă 
aleasă îl dai la cerşetori ? adăugă el răcnind. Şi paharul 
meu îl duci la buzele vagabonzilor ! ? Na ! Poftim răsplata ! 

Lisbeth îi căzu la picioare şi îl rugă s-o ierte ; dar 
inima de piatră nu ştia de milă ; Peter răsuci cravaşa pe 
care o ţinea în mână şi, cu minerul de abanos, o lovi pe 
nevastă-sa drept în frunte, aşa de rău, încât biata femeie 
se prăbuşi moartă în braţele bătrânului. Dându-şi seama 
de ce-a făcut. parcă-l încercă o clipă remuşcarea ; se 
aplecă să vadă dacă mai zvâcneşte viaţa în trupul ei ; dar 
omuleţul rosti cu vocea lui binecunoscută : 

— Nu te mai trudi, Peter, cărbunarule ! A fost cea mai 
frumoasă şi mai gingaşă floare din Pădurea Neagră. Tu ai 
strivit-o şi nu va mai înflori nicicând. 

Lui Peter îi fugi sângele din obraz. El vorbi : 

— Va să zică dumneata eşti, domnule vistiernic ? Acz 
ce s-a întâmplat, s-a întâmplat, că aşa a fost să se 
întâmple. Nădăjduiesc însă că nu mă vei arăta la 
judecătorie drept ucigaş. 

— Ticălosule ! răspunse Omuleţul-de sticlă. La ce mi- 
ar folosi dacă ţi-aş duce la spânzurătoare învelişul 
muritor ? Nu de judecata pământeană să te temi, ci de 
altele, mai aspre, căci ţi-ai vândut inima necuratului. 

— Şi dacă mi-am vândut-o, strigă Peter, atunci nu-i 


nimeni vinovat decât vistieria ta înşelătoare. Tu, spirit 
viclean, m-ai dus pe calea pierzării, m-ai silit să caut 
ajutorul altcuiva şi de aceea porţi întreaga răspundere. 

Dar abia isprăvi, că Omuleţul începu să crească, să 
se umfle, se făcu mare şi lat, ochii ajunseră cât farfuriile, 
gura părea un cuptor încins din care izbucneau flăcări. 
Peter căzu în genunchi şi, în ciuda inimii lui de piatră, 
tremura tot ca un plop tremurător. Cu gheare de uliu, 
duhul pădurii îl prinse de grumaz, îl răsuci ca într-un 
vârtej de frunze uscate şi îl zvârli apoi la pământ de-i 
trosniră coastele. 

— Râma pământului ! răcni el cu glas de tunet. 
Numai să vreau, şi te zdrobesc pe loc. Fiindcă te-ai purtat 
ca un ne legiuit faţă de stăpânul pădurii ! Dar întru cinstea 
acestei femei moarte, care m-a hrănit şi mi-a dat de băut, 
îţi las un răgaz de opt zile. Dacă nu apuci pe calea cea 
bună, vin din nou şi îţi spulber mădularele, şi o să apui în 
bezna păcatului tău. Era de acum seară când nişte bărbaţi 
în trecere găsiră pe bogătaşul Peter Munk lungit la 
pământ. îl întoarseră pe toate feţele, să vadă dacă mai 
răsuflă ; dar mult timp încercările lor fură în zadar. Până la 
urmă, unul din ei intră în casă, aduse apă şi îl stropi. Peter 
trase adânc aer în plămâni, gemu, deschise ochii, se uită 
lung în jurul său şi întrebă de doamna Lisbeth ; dar nimeni 
n-o zărise. Peter mulţumi oamenilor pentru ajutor, se tări 
până-n casă şi căută peste tot ; Lisbeth nu era nici în 
pivniţă, nici în pod şi, ceea ce dânsul ţinuse drept un vis 
urât, nu era decât tristul adevăr. Stând aşa. de unul singur, 
îi trecură prin cap o sumedenie de gânduri ciudate. 

Nu-i era teamă de nimic, că doar avea inimă de 
piatră. Totuşi, gândind la moartea soţiei, îi venea în minte 
propriul lui sfirşit, cât de împovărat va fi să plece din lume, 
tare împovărat de lacrimile săracilor, de blestemele lor, 
care nu izbutiseră să-i moaie inima, de jalea celor aflaţi la 
nevoie, asupra cărora asmuţise câinii, de tăcuta suferinţă a 
mamei, de sângele frumoasei şi blândei Lisbeth. Şi cum ar 


fi putut să dea socoteală bătrânului ei părinte, dacă ar fi 
venit şi l-ar fi întrebat : „Unde-i fiica mea, nevastă-ta ? 

— Şi cum l-ar fi putut scoate vinovat pe un altul, pe 
stăpânul pădurilor, al apelor, al munţilor şi al vieţii 
omeneşti ? 

Toate astea îl chinuiau şi în somn. Şi un glas dulce 
parcă-l trezea mereu : „Peter, fă-ţi rost de o inimă mai 
caldă !" Şi când se deştepta, închidea iute ochii, fiindcă 
glasul părea sa fie al bietei Lisbeth, care îl sfătuia într- 
acest fel. 

A doua zi, ca să mai scape de gânduri, se duse la 
cârciumă. Acolo îl găsi pe Ezechiel-cel-gros. Se aşeză la 
masa lui, vorbiră ba una, ba alta, despre timpul senin, 
despre război, despre biruri şi, în cele din urmă, despre 
moarte, despre cum au murit unul ici, altul colea, pe 
neaşteptate. Atunci, Peter ii întrebă pe Ezechiel ce crede el 
despre moarte şi ce se întâmplă apoi. Ezechiel îi răspunse 
că trupul e culcat în mormânt, sufletul însă zboară fie sus 
la cer, fie jos, în iad. 

— înseamnă că şi inima o bagă în mormânt ? întrebă 
Peter curios. 

— Bineînţeles, o îngroapă şi pe ea. 

— Dar când cineva nu mai are inimă ? 

La aceste cuvinte, Ezechiel îl privi cu nişte ochi 
cumpliţi. 

— Ce vrei să spui ? rânji el. îţi baţi joc de mine? 
Crezi că nu am inimă ? 

— Ba cum să nu, inimă-i destulă, tare ca piatra, 
răspunse Peter. 

Ezechiel se uită la el fâstâcit, îşi plimbă ochii în jur să 
vadă dacă n-a auzit nimeni, apoi vorbi : 

— De unde ştii ? Ori poate nu-ţi mai ticăie nici ţie 
inima ? 

— Nu mai ticăie ! Cel puţin nu aici, în pieptul meu, 
răspunse Peter Munk. Dar ia spune-mi, acum că m- ai 
înţeles, ce-o să se mai întâmple cu inimile noastre ? 


— Ce-ţi pasă, frate ? i-o întoarse Ezechiel râzând. 
Doar o să-ţi duci viaţa pe pământ, şi ajunge ! Tocmai ăsta-i 
câştigul ce ni-l dau inimile reci. Ne scutesc de teama unor 
gânduri înfricoşătoare. 

— E drept. Totuşi, mai cuget. Şi chiar dacă nu mai 
cunosc teama, totuşi ţin minte cum mă speria iadul când 
eram un băieţel nevinovat. 

— De, chiar bine de tot n-o să ne fie, îngădui 
Ezechiel. L-am întrebat odată pe un învăţător şi acela mi-a 
spus că, după moarte, inimile sunt cântărite, ca să se vadă 
cât atârnă păcatele. Cele uşoare se înalţă, cele grele se 
scufundă. Aşa că pietrele noastre cred că o să tragă mult 
la cântar. 

— Desigur. întări Peter. Şi de multe ori nu mă prea 
simt la largul meu când judec toate astea, în timp ce inima 
nici nu tremură, nici nu-i pasă. 

Astfel vorbiră cei doi fârtaţi. Dar în noaptea ce urmă, 
Peter auzi de cinci sau de şase ori glasul binecunoscut, 
care ii şoptea la ureche : „Peter, fă-ţi rost de o inimă mai 
caldă !" Nu-l munceau părerile de rău pentru omorul 
săvârsit, însă de fiecare dată când le spunea slugilor că 
Lisbeth ar fi plecat într-o călătorie, gândea în sinea lui : 
„încotro să fi plecat ? Şase zile petrecu astfel şi noapte de 
noapte auzi glasul acela, care îi amintea de duhul pădurii 
şi de grelele lui ameninţări. Dar în dimineaţa celei de-a 
şaptea zi, Peter sări din aşternut şi strigă : 

— Ei bine, vreau să-ncerc ! N-oi putea să-mi fac rost 
de una mai caldă ? Piatra asta din piept îmi face viaţa 
stearpă şi pustie. 

îşi puse repede haina de sărbătoare, se săltă pe cal şi 
porni către Dâmbul cu brazi. 

La poalele dâmbului, acolo unde începea desişul, 
Peter descăleca, priponi calul şi urcă degrabă creasta. Şi 
când ajunse la bradul cel gros, spuse : 


— Tu, în pădurea de brazi vistiernic, Tu, peste codri 


stăpânul puternic, 
De sute de ani te laşi văzut 
De cei ce duminica s-au născut. 


Cum sfârşi, cum se arătă şi Omuleţul-de-sticlă. Dar 
nu prietenos, drăguţ ca de obicei, ci posomorit şi trist. Era 
îmbrăcat într-o hăinuţă din sticlă neagră şi o panglică de 
doliu îi atârna din pălărie. Peter ştia de ce poartă doliu. 

— Ce vrei, Peter Muri ? întrebă cu glas surd 
Omuleţul. 

— Mai am o dorinţă, domnule vistiernic, făcu Peter 
cu ochii în pământ. 

— Oare mai poate dori o inimă de piatră ? Cugetului 
tău întunecat nu-i lipseşte nimic şi mă îndoiesc că- ţi voi 
împlini dorinţa, 

— Dar mi-ai făgăduit trei, din care mi-a mai rămas 
una. 

— Pe care însă o pot respinge, dacă-i rea ! îi aminti 
duhul pădurii. Dar, mă rog, să auzim ce doreşti! 

— Scoate-mi piatra moartă din piept şi pune-mi în loc 
inima cea vie, se rugă Peter. 

— Am făcut eu târgul cu tine ? răspunse Omuleţul-de 
sticlă. Sunt eu Michel Olandezul, care îi pricopseşte pe 
oameni cu bogății şi cu inimi reci ? Du-te la el de-ţi caută 
inima. 

— Ah, dânsul n-o mai dă înapoi în vecii vecilor, oftă 
Peter. 

— Mi-e milă, cu toate că eşti un rău, vorbi Omuleţul 
după câteva clipe de gândire. Dealtfel, nici dorinţa nu e 
proastă, ca să te lipsesc de ajutor. Ascultă aici : prin luptă 
n-o să-ţi redobândeşti inima, doar prin viclenie, şi s-ar 
putea chiar să nu-ţi vină prea greu. Michel nu e decât 
Michel, adică un nătâng, deşi se crede grozav de isteţ. Aşa 
că te duci la el şi faci cum te-oi învăţa eu ! 

Şi Omuleţul îl învăţă totul de-a fir-a-păr şi îi dădu o 
cruciuliţă de sticlă curată. 


— De viaţa ta n-o să se poată atinge, adăugă el. O să- 
ti dea drumul de îndată ce-i vei arăta lucruşorul ăsta şi te 
vei ruga. Şi după ce scoţi de la el ceea ce-ţi trebuie, caută- 
mă aici, în acelaşi loc. 

Peter Munk luă cruciuliţa, îşi vâri bine în cap cele 
auzite şi porni mai departe, spre locuinţa lui Michel 
Olandezul. Ajuns acolo, îi strigă de trei ori numele şi 
uriaşul se înfăţişă numaidecât. 

— Ţi-ai ucis nevasta ? întrebă acesta slobozind 
hohote de râs. Aş fi făcut-o şi eu. Ţi-a împrăştiat averea 
printre cerşetori. Dar va trebui să pleci pentru câtva timp 
din ţară, fiindcă o să iasă tărăboi când vor vedea că nu-i de 
găsit. Pesemne că ai nevoie de bani, de aceea mă cauţi ? 

— Ai ghicit, răspunse Peter. Şi îmi trebuie chiar mulţi 
de astă dată. Până la America e drum lung. Michel merse 
înainte şi îl pofti în casă ; acolo deschise un scrin în care se 
aflau bani şi scoase la iveală nişte fişicuri mari de aur. Pe 
când număra banii pe masă, Peter îi spuse ca într-o doară : 

— Mare şugubăţ îmi eşti, Michel. M-ai minţit că aş 
avea în piept o piatră şi că inima mea e la tine. 

— Şi nu-i aşa ? întrebă Michel mirat. Îţi simţi cumva 
inima ? Nu e rece ca gheaţa ? Suferi de teamă ori de 
tristeţe ? Eşti în stare de remuşcări ? 

— Păi n-ai făcut decât să-mi opreşti inima, dar de 
purtat, o port în piept ca de obicei. Şi cu Ezechiel e la fel. 
Zice că ne-ai minţit pe amândoi. Nu eşti tu omul care să 
poţi smulge din piept o inimă, aşa, fără să se simtă şi fără 
nicio primejdie! Pentru asta, ar trebui să fii vrăjitor. 

— Dar ţi-o spun răspicat, i-o întoarse Michel minios, 
că şi tu, şi Ezechiel. şi toţi bogătaşii care s-au învoit cu 
mine au asemenea inimi reci în piepturile lor, iar inimile 
adevărate sunt aici, în cămara mea. 

— Măi, cum îţi joacă minciuna pe limbă ! râse Peter. 
Astea să le spui altcuiva. Crezi că n-am văzut în călătoriile 
mele o grămadă de şmecherii ! Inimile de-aici sunt făcute 
din ceară şi atâta tot. Oi fi tu bogat, nu zic ba, însă la 


vrăjitorie nu te pricepi. 

De data asta, uriaşul se înfurie de-a binelea şi dădu în 
lături uşa de la cămară, răcnind : 

— Vino încoace şi citeşte hârtiile de pe borcane ! 
Uite, asta-i inima lui Peter Munk ! Vezi cum zvâcneşte ? 
Poţi face aşa ceva din ceară ? 

— Totuşi, e din ceară, răspunse Peter într-adins. 

— Las” că simţi tu îndată că-i a ta ! 

Michel luă inima, îi desfăcu lui Peter pieptarul, îi 
smulse piatra şi i-o arătă. Apoi suflă asupra inimii celei 
adevărate şi i-o aşeză cu băgare de seamă în piept. Şi 
numaidecât Peter îi desluşi bătaia şi putu să se bucure din 
nou. 

— Ei, cum te simţi ? întrebă Michel zâmbind. 

— Zău dacă n-ai avut dreptate, răspunse Peter în 
timp ce-şi scotea pe furiş cruciuliţa din buzunar. Nici n- aş 
fi crezut că se poate asemenea lucru ! 

— Nu-i aşa ? lar de vrăjit, ştiu Bă vrăjesc, ai văzut şi 
tu. Acuma, să-ţi pun la loc piatra. 

— Domol, domnule Michel! strigă Peter, se feri un 
pas-îndărăt şi îi tinu cruciuliţa sub ochi. Cu slănină se 
prind şoarecii, şi de astă dată eşti tu păcălitul. 

Şi, repede, începu a se ruga, bolborosind ce-i trecea 
prin minte. 

Atunci Michel se făcu mai mic, din ce în ce mai mic, 
până căzu, zvârcolindu-se ca un vierme, oftând şi gemând ; 
şi toate inimile din jur porniră să bată, să ticăie, de suna în 
cămară ca într-o ceasornicărie. 

Peter se sperie şi se tulbură grozav. leşi fuga din 
cămară, din casă şi, mânat de frică, se caţără pe peretele 
stâncos al prăpastiei, căci auzea cum uriaşul, ridicându-se 
de jos, izbea cu picioarele în pământ, urla şi înjura ca din 
gura iadului. 

Ajungând sus, Peter fugi spre Dâmbul cu brazi; o 
furtună mare se porni; fulgere ţâşneau ba în stânga, ba în 
dreapta lui, trăsnind copacii ; dar el pătrunse nevătămat 


până în preajma Omuleţului-de-sticlă. 

Inima îi bătea veselă ; nu de alta, dar se bucura că 
bate. Pe urmă însă Peter se gândi cu spaimă la viaţa din 
trecut, ca şi la furtuna ce zdrobise atâţia copaci falnici 
îndărătul lui. Se gândi la Lisbeth, frumoasa şi buna lui 
soţie, pe care a ucis-o din zgârcenie ; se gândi la el însuşi 
ca la o lepădătură şi începu să plângă amar pe când urca 
dâmbul spre Omuleţul-de-sticlă. 

Vistiernicul şedea de-acum sub bradul cel uriaş, 
fumând dintr-o lulea mititică. Arăta mai senin ca ultima 
oară. 

— De ce plângi, cărbunare Peter ? întrebă el. „Nu ţi-ai 
găsit inima ? O mai porţi pe cea rece în piept ? 

— Eh, domnule, oftă Peter. Când aveam inimă de 
piatră, nu plângeam defel şi ochii îmi erau uscați ca țarina 
în luna lui iulie ; acum însă vechea inimă se frânge în mine 
pentru ce-am făcut. Pe oamenii care îmi datorau bani i-am 
nenorocit, am asmuţit câinii asupra săracilor şi bolnavilor ; 
pe urmă, ştii şi dumneata cum a căzut cravaşa pe fruntea 
ei albă..; 

— Peter, ai fost un mare păcătos ! vorbi Omuleţul. 
Banii şi lenea te-au stricat până ţi-au împietrit inima şi n-ai 
mai ştiut de prieteni, de suferinţă, de remuşcare ori milă. 
Dar părerea de rău împacă lucrurile şi, dacă aş fi convins 
că-ţi pare rău de viaţa ce ai dus, atunci m-aş strădui să mai 
fac ceva pentru tine. 

— Nu mai vreau nimic, se împotrivi Peter, plecându-şi 
cu amărăciune capul în pământ. Cu mine s-a terminat, n-o 
să mă mai bucur câte zile oi avea. Ce să mai încep singur 
pe lume ? Mama n-o să-mi ierte niciodată purtarea ce-am 
avut, poate că am şi băgat-o în mormânt, ticălosul de 
mine ! Şi Lisbeth, nevastă-mea ! Mai bine m-ai omori, 
domnule vistiernic. Atunci măcar s-ar isprăvi şi viaţa mea 
netrebnică. 

— Bine, răspunse Omuleţul, dacă nu vrei altfel, poţi 
s-o ai şi pe asta. Securea îmi stă la îndemână. El îşi scoase 


încet luleaua din gură, o scutură şi o vâri în buzunar. Apoi 
se ridică alene şi se duse în desiş. Peter se aşeză plângând 
în iarbă ; pentru el viaţa nu mai preţuia nimic ; îşi aştepta 
cu răbdare moartea. Peste puţin, auzi paşi în spatele său şi 
gândi : „Acum s-a sfârşit". 

— Mai uită-te o dată îndărăt, Peter Munk, grăi 
Omuleţul-de-sticlă. 

Peter îşi şterse lacrimile, întoarse capul şi văzu pe... 
mai-că-sa şi pe Lisbeth, care îl priveau cu drag. Sărind în 
sus de bucurie, Peter strigă: 

— Adică n-ai murit, Lisbeth ? Şi tu, măicuţă, eşti aici 
şi mă ierţi ? 

— Vor să te ierte amândouă fiindcă ţi-a părut rău cu 
adevărat, rosti Omuleţul-de-sticlă. De-acum totul cade în 
uitare, întoarce-te la coliba părintească şi fii cărbunar cum 
ai fost dintru început. Ca om harnic şi de treabă, Q să-ţi 
cinsteşti meseria, iar vecinii o să te iubească şi o să te 
cinstească mai mult decât dacă ai avea zece care de aur. 

Aşa vorbi Omuleţul-de-sticlă, apoi îşi luă bun rămas. 
Peter şi cele două femei îl lăudară, îl binecuvântară şi 
plecară. 

Casa minunată, unde stătuse Peter-cel-bogat, nu se 
mai vedea ; lovită de trăsnet, arsese din temelii cu tot cu 
comorile dintr-însa. Dar până la coliba părintească nu era 
mult ; acolo îi duse drumul pe tusitrei, iar de marea 
pagubă nici că le păsa. 

Dar ce mirare îi copleşi dnd ajunseră la faţa locului! 
Coliba se prefăcuse într-o frumoasă casă ţărănească. 
Inlăuntru, totul era simplu şi curat. 

— Asta-i fapta Omuleţului cel bun, spuse Peter. 

— Ce frumos ! se bucură Lisbeth. Aici o să mă simt 
mai bine decât în casa aceea mare, cu o mulţime de slugi 
în jurul meu. 

De atunci, Peter se dovedi un bărbat harnic şi 
cumsecade: Mulţumit cu pe avea, îşi vedea temeinic de 
meseria lui. Şi astfel, prin dreapta lui strădanie, ajunse om 


înstărit, bine văzut şi îndrăgit în toată pădurea. N-o mai 
certa niciodată pe Lisbeth, îşi cinstea mama şi îi ajuta pe 
săracii care băteau la uşa lui. Când, după un.an şi o zi, 
doamna Lisbeth născu un băieţel drăguţ, Peter se duse la 
Dâmbul cu brazi şi rosti cele patru versuri. Dar Omuleţul- 
de-sticlă nu se arătă. 

— Domnule vistiernic ! îl chemă Peter cu glas tare. 

Ascultă un pic ! N-am venit pentru alta decât să-i fii 
naş băieţaşului meu ! 

Dar Omuleţul nu dădu răspuns. Numai o pală de vânt 
trecu prin cetini şi scutură în iarbă câteva conuri de brad. 

— O să le iau drept amintire, grăi Peter, că singur n- 
ai vrut să te înfăţişezi. 

Vâri conurile de brad în buzunar şi plecă acasă. Dar 
când îşi dezbrăcă pieptarul de duminică şi când mama, 
voind să-l aşeze în dulap, îi întoarse buzunarele, se 
rostogoliră pe Jos patru fişicuri mari de bani. Peter le 
desfăcu şi găsi în ele nu-,mai taleri din cei adevăraţi, nou- 
nouţi, nici măcar unul rău. Acesta era darul naşului, al 
Omuleţului din pădurea de brazi, pentru micuțul Peter. 

Trăiră ei apoi în pace şi chibzuinţă şi, de multe ori, 
chiar şi după ce încărunţi, Peter obişnuia să spună : 

— Mai bine te mulţumeşti cu puţin decât putred de 
bogat,cu o grămadă de aur şi cu inima rece. 

Se scurseseră cinci zile şi cei trei călători - Felix, 
vânătorul şi studentul - nu scăpaseră din captivitate. Deşi 
căpetenia tâlharilor şi tovarăşii lui se purtau bine cu ei, cei 
trei tânjeau totuşi după libertate, iar cu trecerea timpului 
se temeau tot mai mult să nu se descopere vicleşugul cu 
înlocuirea contesei. în seara zilei a cincea, vânătorul le 
spuse tovarăşilor lui că avea de gând în noaptea aceea să 
fugă, chiar dacă acest lucru l-ar „fi costat viaţa, şi-i 
îndemnă să vină şi ei cu el. 

— lată ce trebuie să facem, urmă el. Pe tâlharul care 
păzeşte lângă bordei să-l lăsaţi în seama mea. E dreptul 
meu la apărare şi la nevoie nu mai ţii seama de nimic. 


Tâlharul acela trebuie să moară. 

— Vrei să-l ucizi ? ! strigă Felix, îngrozit. 

— Sunt hotărât s-o fac dacă în felul acesta pot să 
scap viaţa a doi oameni. l-am auzit pe tâlhari vorbind 
îngrijoraţi că prin pădure umblă potere. Babele şuşotesc 
despre nu ştiu ce urzeli ale tâlharilor şi ne întâmpină cu 
vorbe de ocară, ceea ce dovedeşte că dacă tâlharii vor fi 
încolţiţi, ne vor ucide. 

— Doamne, Dumnezeule ! strigă tânărul, speriat, 
ascunzându-şi faţa în palme. 

— Nu-ţi pierde firea, au ne-a ajuns încă cutitul la os, 
urmă vânătorul. Trebuie să le-o luăm înainte ! Îndată ce se 
întunecă, o să mă strecor spre cel care păzeşte lângă 
bordei. El o să-mi strige să stau, iar eu o să-i şoptesc că 
doamna contesă s-a îmbolnăvit foarte rău, pe neaşteptate. 
în clipa când se întoarce spre mine, îl înjunghii. Apoi vin să 
te iau, tinere Cu al doilea tâlhar de pază o să facem la fel. 
în ceea ce-l priveşte pe al treilea, vom termina repede şi cu 
el, fiind şi dumneata cu mine. 

Faţa cruntă a vânătorului îl înspăimântă pe Felix. 
Tocmai voia să stăruie pe lângă el să renunţe la hotărârea 
lui, când deodată uşa bordeiului se deschise încet şi cineva 
se strecură grăbit înăuntru. Era căpetenia hoţilor. închise 
uşa binişor şi le făcu semn celor dinăuntru să stea liniştiţi, 
apoi se aşeză lângă Felix. 

— Doamnă contesă, spuse el, vă aflaţi într-o mare 
încurcătură. Soţul dumneavoastră nu v-a ascultat. Nu 
numai că n-a trimis bani pentru răscumpărare, dar a mai şi 
cerut ajutorul stăpânirii, şi acum poterele cutreieră prin 
pădure după mine şi după oamenii mei. L-am ameninţat pe 
domnul conte c-o să vă ucidem, dar se pare că nu-i pasă de 
viaţa dumneavoastră, sau nu are încredere în cuvântul 
nostru- viaţa domniei-voastre este în primejdie. După legile 
noastre, aţi şi pierdut-o. Ce aveţi de spus? 

Prinşii îşi lăsară ochii în pământ, neştiind ce să 
răspundă. Felix ştia că dacă s-ar da de gol, ar fi şi mai rău 


de el. 

— Dar fiindcă nu vreau în ruptul capului, urmă 
tâlharul, să primejduiesc viaţa unei doamne care se bucură 
de cinstirea mea cea mai adâncă, vă fac o propunere în 
legătură cu salvarea dumneavoastră. Cred că e singura 
cale care v-a mai rămas. Vă propun să fugim din tabără 
împreună. 

Toţi îl priviră uluiţi. El însă continuă : 

— Cei mai mulţi dintre oamenii mei vor să plece în 
Italia, ca să intre în slujba unei bande alcătuite din mai 
multe cete. 

Fiindcă eu nu vreau să intru sub ordinele altuia, nu 
plec cu ei, aşa că vă rog, doamnă, să aveţi bunăvoința să- 
mi făgăduiţi că veţi pune o vorbă bună pentru mine şi mă 
veţi apăra. Dacă faceţi acest lucru cât nu e prea târziu, aş 
putea să vă eliberez şi să scap şi eu. 

Felix tăcea încurcat. Avea o fire atât de cinstită, încât 
nu voia să-l ducă la pieire cu bună ştiinţă pe omul care-i 
salva viaţa. Ştia că nu avea nicio putere să-l apere. Dar 
căpetenia tâlharilor continuă : 

— Se caută ostaşi pretutindeni. M-aş mulţumi cu 
slujba cea mai mică. Ştiu că domnia-voastră aveţi o mare 
influenţă. Nu vă rog decât să-mi făgăduiţi că veţi pune o 
vorbă bună pentru mine. 

— Bine, răspunse Felix, cu privirile în pământ. Vă 
făgăduiesc că voi face tot ce-mi stă în putinţă, ca să vă fiu 
de folos. Oricum se va sfârşi întâmplarea aceasta, sunt 
mulţumită că vreţi să părăsiţi de bună voie viaţa de tâlhar. 

Mişcat, căpitanul sărută mâna bunei doamne şi îi 
şopti să fie gata de drum a doua zi, două ceasuri după 
căderea nopţii. Apoi ieşi din bordei tot atât de prevăzător 
precum intrase. După plecarea lui, prizonierii răsuflară 
uşuraţi. 

— Dumnezeu l-a trimis ! strigă vânătorul. Salvarea 
noastră e aproape ! Uimitor ! Nu mi-aş fi închipuit 
niciodată că se pot petrece astfel de lucruri, că voi trece 


prin astfel de întâmplări ! 

— E uimitor, într-adevăr ! încuviinţă Felix. Dar am 
făcut oare bine că l-am amăgit ? Eu nu-l pot ajuta cu 
nimic ! Spune, domnule vânător, dacă nu-i mărturisesc 
cine sunt, nu înseamnă că-l atrag într-o cursă, că are să fie 
spânzurat ? 

— Nu te frământa, tinere, răspunse studentul. Ţi-ai 
jucat de minune rolul! Nu duce nicio grijă. Aici e vorba de 
dreptul firesc de apărare, care îngăduie oricui să se poarte 
astfel. Ticălosul a încercat să răpească o doamnă şi, dacă 
n-ai fi fost dumneata, cine ştie dacă ea ar fi trăit azi ! Nu, 
nu faci niciun rău. Dealtfel, cred că dacă tâlharul are să se 
predea, poate să câştige bunăvoința judecătorilor. 

Cuvintele acestea îl mai liniştiră pe tânărul 
giuvaergiu. Bucuroşi, dar şi îngrijoraţi, cei trei prinşi 
numărau ceasurile, cu inima strânsă de teamă. A doua zi 
după ce s-a întunecat, căpetenia tâlharilor intră pentru o 
clipă în bordei şi aduse o legătură cu veşminte. 

— Doamnă contesă, spuse el, ca să ne uşurăm fuga, 
vă rog să aveţi bunăvoința să vă îmbrăcaţi cu hainele 
acestea bărbăteşti. Să vă pregătiţi, căci peste o oră pornim 
la drum. 

Apoi ieşi afară. Vânătorul izbucni în râs : 

— lată şi a doua travestire ! strigă el. Pe cinstea mea 
că te va prinde mai bine decât cea dinţii ! Desfăcând 
legătura, găsi un foarte drăguţ costum de vânător cu tot 
echipamentul necesar, care-l prindea de minune pe Felix. 
După ce tânărul se îmbrăcă, vânătorul vru să arunce 
rochiile contesei într-un colţ, dar giuvaergiul se împotrivi. 
Le strânse într-o legătură mică, cu gândul s-o roage pe 
contesă să i le dea în dar, ca să le păstreze toată viaţa 
drept amintire a acelor zile de neuitat. 

În sfârşit apăru şi căpetenia tâlharilor, înarmat până- 
n dinţi. Aduse vânătorului arma ce-i fusese luată şi i- o 
dădu împreună cu un corn de pulbere. Ba şi studentului îi 
făcuse rost de o puşcă, iar lui Felix îi dădu un cuţit de 


vânătoare, rugându-l să-l ascundă, ca să-l aibă la îndemână 
în caz de nevoie. Spre norocul celor trei, întunericul era 
atât de adânc, încât hoţul nu-i putu observa privirea plină 
de bucurie, care l-ar fi trădat. Când ieşiră tiptil din bordei, 
vânătorul băgă de seamă că în faţa uşii nu mai era nicio 
strajă, aşa că se strecurară neobservaţi. 

Căpetenia  tâlharilor nu porni pe poteca 
binecunoscută care ducea spre pădure, ci o luă spre o 
stâncă prăpăstioasă, cu neputinţă de urcat. Când ajunseră 
însă la poalele ei, el le arătă o scară de frânghie şi, 
împingându-şi puşca la spate, începu să urce cel dintâi, 
întinzând contesei mâna, cai s-o ajute. Cel din urmă sui 
vânătorul. Sus, dincolo de stâncă, zăriră o cărăruie pe care 
porniră grăbiţi. 

— Poteca aceasta, le spuse căpetenia, iese la drumul 
mare ce duce la Aschaffenburg. Să mergem într- acolo, 
fiindcă ştiu că domnul conte, soţul dumneavoastră, se află 
prin partea locului. 

Porniră tăcuţi mai departe, tâlharul călăuzindu-i pe 
ceilalţi. După vreo trei ceasuri de drum, căpetenia 
tâlharilor se opri şi îl îndemnă pe Felix să se aşeze pe o 
buturugă, ca să-şi mai tragă sufletul. Scoţând o pâine şi o 
ploscă cu vin vechi, îi îmbie pe drumeţii obosiţi să se 
ospăteze. 

— În mai puţin de un ceas cred că o să dăm de ostaşii 
care au înconjurat pădurea. Vă rog să-i cereţi mai- marelui 
lor să nu-mi facă niciun rău. 

Felix îi făgădui, deşi nu nădăjduia să fie ascultat, şi 
după ce se odihniră o jumătate de ceas, porniră mai 
departe. 

După încă un ceas de mers, se apropiară de drumul 
mare, tocmai când întunericul începuse să se destrame şi 
se iveau zorile. Deodată se auzi un glas : 

— Stai ! 

Se opriră. Spre ei se îndreptară cinci ostaşi, 
somându-i să-i urmeze, ca să spună maiorului, 


comandantul lor, dincotro veneau şi unde se duceau. Abia 
făcură cincizeci de paşi şi zăriră deodată în tufişurile din 
dreapta şi din stânga drumului lucind armele altor ostaşi. 
Părea că pădurea fusese încercuită de o trupă numeroasă. 

Sub un stejar se afla maiorul împreună cu mai mulţi 
ofiţeri şi câţiva civili. Prinşii fură aduşi în faţa lui, şi în 
clipa când maiorul începu să întrebe de unde veneau şi 
încotro se îndreptau, unul din cei de faţă, slujbaş la 
primărie, sări în sus, strigând : 

— Dumnezeule, ce-mi văd ochii ? Gottfried, vânătorul 
nostru ! 

— Da, domnule, îi răspunse bucuros vânătorul. Eu 
sunt. Am scăpat ca prin minune din gheara tâlharilor. 
Ofițerii îl priveau uimiţi. Vânătorul îi luă deoparte pe maior 
Si pe slujbaşul primăriei şi le povesti pe scurt cum 
scăpaseră şi cine era al treilea bărbat care-i însoțea. 
Bucuros, maiorul îl trimise mai departe, sub pază severă, 
pe prinsul cel de seamă, iar pe tinărul giuvaergiu îl 
conduse la ofiţerii lui, spunându-le că el era tânărul erou 
care o scăpase pe contesă datorită curajului şi isteţimii 
sale. Aceştia strânseră călduros mâna lui Felix, copleşindu- 
] cu laude, şi nu se mai saturau tot ascultând ceea ce le 
povesteau cei doi despre întâmplările prin care trecuseră. 

între timp se luminase de ziuă. Maiorul se hotări să-i 
însoţească el însuşi pe cei salvaţi până în oraş, împreună 
cu omul contesei. în satul cel mai apropiat aştepta o 
caleaşca, în care se sui Felix împreună cu maiorul, iar 
vânătorul, studentul, zapciul şi ceilalţi încălecară pe cai. 
Falnicul alai porni spre oraş. Ştirea despre atacul tâlhăresc 
de la hanul din pădure se răspândise pretutindeni. Toţi 
auziseră de fapta eroică a tânărului giuvaergiu, iar vestea 
despre eliberarea prizonierilor se răspândise tot atât de 
repede. De aceea nu era de mirare că străzile gemeau de 
oameni care alergaseră să-l vadă pe tânărul erou- 
îmbulzeala era atât de mare, incât caleaşca abia înainta 
prin mulţime. 


— Uite-l! strigau localnicii. Uite-l colo, în caleaşca, 
lângă ofiţer ! Trăiască viteazul giuvaergiu ! Şi uralele 
izbucniră _vijelios dintr-o mie de piepturi, zguduind 
văzduhul. 

Felix era mişcat, copleşit de bucuria zgomotoasă a 
mulţimii. La primăria oraşului îi aştepta însă o scenă şi mai 
tulburătoare. Un bărbat între două vârste, îmbrăcat în 
veşminte de preţ, îi ieşi în întâmpinare pe treptele de la 
intrare şi-l îmbrăţişa cu lacrimi în ochi. 

— Cum să te răsplătesc, fiule ! strigă acesta. Ai salvat 
tot ce aveam mai de preţ. Ai scăpat viaţa soţiei mele, a 
mamei copiilor mei, căci fiinţa aceasta firavă n-ar fi îndurat 
acea cumplită captivitate. 

Era soţul contesei. 

Contele stărui pe lângă Felix să-i ceară o răsplată 
pentru jertfa sa, dar acesta nu voia în ruptul capului să 
primească nimic. 

Contele însă nu se dădu bătut, şi tânărul îşi aminti 
atunci de nefericita soartă a căpeteniei tâlharilor. Li povesti 
cum fugiseră, cum se străduise căpetenia tâlharilor să 
salveze viaţa aceleia pe care o credea contesa. Mişcat nu 
atât de fapta tâlharului, cât de noua dovadă a purtării 
nobile a lui Felix, vădită de cererea lui în favoarea altei 
persoane, contele îi făgădui să facă tot ce-i stătea în 
putinţă ca să-l salveze pe tâlhar. 

În aceeaşi zi, însoţit de inimosul vânător, contele îl 
conduse pe tânărul giuvaergiu la castelul său, unde 
contesa, îngrijorată de soarta tânărului care îşi pusese 
viaţa în primejdie pentru ea, aştepta cu nerăbdare veşti. 
Cine ar fi putut să descrie bucuria pe care a simţit-o în 
clipa când şi-a văzut soţul intrând cu salvatorul ei de mână 
? Nu mai contenea cu întrebările şi cu mulţumirile. li 
chemă şi pe copiii ei ca să le arate pe mărinimosul tânăr, 
căruia mama lor îi era atât de îndatorată. Micuţii îl luară 
de mână şi-l asigurară cu gingăşie de recunoştinţa lor, 
spunându-i că, după tatăl şi mama lor,el le era cel mai drag 


pe lumea asta. Vorbele lor au fost cea mai frumoasă 
răsplată pentru zbuciumul şi nopţile nedormite, pe care 
tânărul giuvaergiu le petrecuse în bordeiul tâlharilor. 

După primele clipe ale fericitei revederi, contesa făcu 
semn unui slujitor să aducă hainele şi binecunoscuta 
desagă pe care Felix i-o încredinţase la han. 

— lată, am păstrat tot ce mi-ai dat în clipele acelea 
îngrozitoare, spuse ea, cu un surâs plin de bunătate. lată 
hainele fermecate care m-au ascuns de ochii celor ce mă 
urmăreau. Dacă vrei, ia-le înapoi. Aş vrea să te rog însă să 
îmi îngădui să le păstrez în amintirea salvatorului meu şi 
să primeşti în schimb suma pe care au cerut-o tâlharii 
pentru răscumpărarea mea. 

Felix se sperie de darul acela atât de mare. Firea lui 
aleasă nu-i îngăduia să primească o răsplată pentru o faptă 
pe care o făcuse din toată inima. 

— Nobilă doamnă, spuse el, mişcat, nu pot să 
primesc darul acesta.  Veşmintele să rămână la 
dumneavoastră, aşa cum doriţi, dar banii nu-i pot primi. 
Ştiu că vreţi să „mă răsplătiți, însă bunăvoința 
dumneavoastră este pentru mine cea mai mare răsplată. 
Dacă voi avea vreodată nevoie de ajutor, fiţi sigură că vă 
voi ruga să mi-l daţi. 

Contele şi contesa stăruiră îndelung, dar nu izbutiră 
să-l înduplece. în cele din urmă, contesa şi soţul ei se 
resemnară şi chemară un slujitor ca să ia hainele şi traista. 
Atunci Felix îşi aduse aminte de giuvaerurile de care, în 
bucuria şi în  vălmăşagul întâmplărilor, uitase cu 
desăvârşire. 

— Stati! strigă el. Vă rog să-mi îngăduiţi să scot din 
desagă un singur lucru, restul este apoi pe de-a- ntregul al 
dumneavoastră, doamnă ! 

— Cum vrei, spuse „ea, deşi aş fi vrut să păstrez totul 
în amintirea faptelor dumitale. Dacă ai însă un lucru de 
care nu te poţi lipsi, ia-l! Spune-mi însă, te rog, ce lucru e 
acela la care ţii atât de mult că nu te poţi despărţi de el? 


Atunci tânărul desfăcu traista şi scoase din ea o 
cutiuţă. 

— Tot ce a fost al meu acum e al dumneavoastră, 
spuse el zâmbind. Dar ceea ce se află în cutiuţa aceasta 
este al iubitei mele naşe. Sunt nişte giuvaeruri, doamnă, 
urmă el, pe care le-am lucrat cu mâna mea şi pe care 
trebuie să i le duc negreşit. 

Felix deschise cutiuţa şi i-o întinse contesei. Aceasta 
luă cutiuţa, se uită înăuntru şi tresări mirată. 

— Cum ? Pietrele acestea, strigă ea, sunt pentru naşa 
dumitale ? 

— Da, răspunse Felix. Naşa mea mi-a trimis aceste 
nestemate pe care eu le-am montat şi tocmai i le duceam. 

Contesa îl privi tulburată. Lacrimile îi şiroiau pe 
obraz. 

— Dumneata eşti Felix Perner din Nurnberg ? strigă 
ea. 

— Da ! Cum de-mi cunoaşteţi numele ? întrebă 
tânărul, privind-o mirat. 

— O, ce înlănţuire de întâmplări minunate ne-a 
hărăzit Cerul! grăi contesa, tulburată, întorcându-se spre 
soţul ei care o privea uluit. Tânărul este Felix, micul nostru 
fin, fiul jupânesei Sabina ! Felix, eu sunt contesa la care 
voiai să te duci. Aşa că, fără să ştii, ai salvat-o pe propria 
ta naşă ! 

— Cum! Dumneavoastră sunteţi contesa Sandau, 
care â făcut atit de mult pentru mama mea şi pentru 
mine ? Acesta este castelul Maienburg, spre care am 
pornit la drum ? Cum să-i mulţumesc milostivei soarte că 
mi-a îngăduit să vă intâl-nesc într-un chip atât de 
minunat ! Cel puţin am putut să vă dovedesc cu fapta, deşi 
într-o măsură foarte mică, nespusa mea recunoştinţă. 

— Ai făcut pentru mine mult mai mult decât aş fi 
putut face eu vreodată pentru tine, răspunse contesa. 
Toată viaţa iţi vom fi adânc recunoscători, atât eu, cit şi ai 
mei. Soţul meu îţi va fi ca un tată, pe copiii mei să-i priveşti 


ca pe fraţii tăi, iar eu voi fi credincioasa ta mamă. Aceste 
giuvaeruri, care te-au adus la mine în clipele unei atât de 
mari primejdii, vor fi cea mai dragă podoabă a mea. Ele îmi 
vor aminti totdeauna de tine şi de firea ta nobilă. 

Aşa a grăit contesa şi şi-a ţinut cuvântul. L-a ajutat 
pe fericitul Felix să-şi continue drumeţia şi, când s-a întors, 
a ajuns meşter îndemânatic şi cu mare pricepere în 
meşteşugul său. Contesa i-a cumpărat o cafea la Nurnberg, 
cu toate cele de trebuinţă, iar încăperea cea mai frumoasă 
era împodobită cu tablouri meşteşugit zugrăvite, cu scene 
din hanul din pădure şi din zilele pe care Felix le petrecuse 
printre tâlhari. 

în casa aceea a trăit fericit iscusitul giuvaergiu Felix. 
Faima măiestriei lui şi a curajului său li aduceau muşterii 
de pretutindeni. Trecând prin frumosul oraş Nurnberg, 
mulţi străini se duceau şi pe la atelierul vestitului meşter 
Felix ca să-l vadă, să-l admire şi, poate, să comande la el 
un giuvaer frumos. Dar cea mai mare bucurie i-o făceau 
vizitele celor patru prieteni: vânătorul, faurul, studentul şi 
cărăuşul. De câte ori pornea cu căruţa de la Nurnberg şi 
Furth, cărăuşul trecea pe la Felix. Vânătorul îi aducea 
aproape în fiecare an daruri din partea contesei, iar faurul, 
după ce colindase nenumărate ţări, se statornicise la 
meşterul Felix. Intr-o zi a poposit la ei şi studentul. 
Ajunsese un om de vază în ţară, dar nu-i era ruşine să stea 
la masă cu meşterul Felix şi cu faurul. Toţi povesteau 
despre întâmplările de la hanul din pădure. Fostul student 
le-a spus că-l văzuse în Italia pe cel care fusese mai-marele 
tâlharilor. Se făcuse om de treabă şi acum era un brav 
ostaş în slujba regelui Neapolului. 

Felix s-a bucurat la auzul acestei veşti. îşi dădea 
seama că, fără Omul acela, n-ar fi trecut, poate, prin 
primejdia groaznică de moarte, dar nici n-ar fi scăpat din 
mâinile tâlharilor. Şi aşa, ori de câte ori se gândea la 
întâmplările de odinioară, prin mintea  iscusitului 
giuvaergiu se depanau totdeauna amintiri luminoase şi 


dragi despre hanul din Spessart. 
Sfârşit 


